
J^an  hadde  prøvt  mangt  i si  tid,,  sa  han 
altid,  han  Per  Saastad  uppi  fjellgrendi;  men  det 
var  no  smaating  alt  mot  aa  vanta  paa  helsa. 
Det  hadde  han  fengje  finna  etter  han  byrja  aa 
eldast,  gifbetre. 

Det  som  serleg  hadde  vore  korset  hans  no 
lengje,  var  allslags  vonde  styngjer  — i ryggen 
og  alle  stader.  „Det  er  alt  ein  slit  og  lid  vondt 
i si  tid,  som  kjem  att  paa  denne  maaten“,  sa 
han.  „Det  legg  seg  i blodet  tilslutt,  so  det 
kan  ikkje  anna  enn  verta  styng  av“.  Og  med 
styngjerne  fylgde  tyngsla  og  uhimseskap  paa  alle 
maatar,  so  det  var  aldri  umsnakkandes. 

Det  saag  elles  ut  som  dei  hadde  litt  saman- 
heng  med  umskifte  i veret  og,  desse  styngjerne, 
totte  folk.  Dei  passa  nemleg  so  ofta  paa  aa 
koma  just  som  det  saag  ut  til  regn  og  styggever. 
So  maatte  han  gaa  fraa  arbeidet  og  rusla  beint 
heim  og  leggja  seg,  det  fanst  ikkje  onnor  fura. 
Dei  for  ikkje  med  spurlag,  um  det  var  tid  til 
sovore,  styngjerne. 

„ Stakkars  Per,  han  fær  rektig  verta  kjend 
med  det  som  naggarc\  sa  ho  altid,  ho  Madli, 
kjeringi.  So  gjekk  ho  stad  og  kokte  ein  kopp 

dugeleg  sterk  kaffi  og  baud  han  — ei  raad  ho 
no  hadde  brukt  i yver  dei  sju  aari. 

„Det  nyttår  væl  ikkje  stort  med  sov  ore  sutlu, 
murra  han  altid,  men  lét  seg  likevel  støtt  yver- 
telja  til  aa  freista  med  det.  Han  tok  svert 
smaatt  til  seg  i fyrste  laget,  og  sat  med  den 
nedtyngde  mina,  som  var  vorti  so  kjennesleg 
hjaa  han,  naar  han  hadde  styng.  Men  rett  lengje 
var  det  aldri,  fyrr  han  tok  betre  svelgjer.  So 
breidde  han  yver  seg,  so  ein  saag  atti  berre 
haartopparne  og  ofta  ikkje  det  helder.  Medan 
det  so  ringde  og  dreiv  ute  og  tenararne  hans  og 
grandarne  gjekk  vaate  og  grov  med  kvar  sit, 
var  det  sjeldan  rett  lengje  fyrr  det  tok  til  aa 
rjota  og  pusta  tung  som  fraa  ein  hest  burti  den 
varme  sengi. 

„Gudskelov  og  takk  . . so  lengje  ein  fær 
sovefred  er  det  altid  ei  von.!"  sa  ho  Madli. 

Denne  heimeraadi  hjelpte  vonom  oftare;  men 
altid  — aa  nei,  sa’n.  Det  var  ikkje  so  væl.  Det 
hadde  ’kje  vore  aa  kjæra  for  daa.  Styngjerne 
stod  stundom  so  kvasse,  at  det  hjelpte  kje 
meir  med  ein  kopp  kaffi  enn  med  ein  skvett 
surmysa.  Der  maatte  grundig  doktering  til,  og 
dette  fekk  han  gjort  paa  tvo  maatar:  han  fekk 
henne  Kari  Ura-Plasset  til  aa  igla  seg,  naar  det 
vonde  blodet  sat  djupt,  og  setja  paa  kopper, 
naar  det  sat  meir  spreitt.  Det  trefte  seg  so  bra, 
at  ho  kunde  med  baade  slagi,  ho  Kari.  Og  det 
var  so  velsigna  væl,  at  det  jamt  hadde  vore  gode 

hjelpi  i det  og.  Um  det  ikkje  plent  orka  aa 
trekkja  styngen  ut  med  e i n gong,  so  gav  han 
seg  jamt  etterpaa. 

For  aa  faa  det  vonde  grundigt  ut  hadde 
han  tilslutt  gjort  det  til  fast  skikk  aa  ta  seg  ei 
rektig  stor-igling  kvar  vaar  og  haust  — enten 
han  so  hadde  styng  plent  daa  elder  ikkje.  „Betre 
aa  vera  fyre  vår  enn  etter  snar“,  sa  han. 

„Og  jammisæl  var  det  eit  sant  ord  det“,  sa 
ho  Kari. 

Men  naar  er  noko  aa  full-lita  paa  i denne 
verdi?  Det  skulde  han  Per,  stakkar,  og  faa 
finna  tilslutt.  Det  var  endaa  den  same  vaaren 
som  „Almuevennen“  spaadde  so  sikkert  krig  og 
ho  Serina  miste  den  haustbære  folgekui  si  so 
sneplegt. 

Ho  Kari  hadde  i vaar  som  vanleg  vore  hjaa 
han  Per  og  helde  stordoktering  ein  dag.  Umfram 
at  det  var  tid  for  vaariglingi  hadde  han  ein  leid 
ryggstyng,  som  det  var  bra  aa  verta  kvitt.  Han 
hadde  sote  toleg  som  eit  lam  ein  heil  dag  og 
teke  mot  hogg  og  bit  paa  ryggen,  og  ho  Kari 
hadde  fengje  løni  si  — ein  smørklatt  og  tri 
braudsleivar  for  kvar  doktering,  fast  pris. 

Men  styngen  stod  like  vond  enno,  han,  og 
gjekk  korkje  av  paa  tri  elder  fire  dagar  som  fyrr. 
Han  vart  berre  verre  etterkvart;  midt  i veikaste 
smalryggen  so  forbrestande  ill ; ill  som  ein  kvass 
pompespiker. 

Han  laut  henta  henne  Kari  att.  Ho  sette 

det  største  koppehornet  ho  aatte  og  hadde  yver 
styngen  og  saup  aat , so  det  kunde  ha  trekt  ut 
dubbelnaglar  or  ein  dørstokk. 

Men  kanskje  det  hjelpte?  Pompespikeren 
stod  der  enno  han,  so  han  Per  gjekk  der  snupt 
gjerandslaus  midt  i travnaste  vaaronni. 

No  hadde  han  Per  baade  høyrt  av  han 
Spaa-Hallvard  og  lese  paa  prent  i Henrik  Miillers 
„hviletimer“,  at  alle  gode  ting  er  tri,  og  at  tredje 
gongen  sæter  det.  Der  gjekk  altso  bod  til  Ura- 
Plasset  for  tredje  gongen.  Og  ho  Kari  var  ikkje 
furti.  Ho  gjorde  sit  beste,  so  smalryggen  hans 
Per  tilslutt  tok  til  aa  likjast  ikkje  lite  paa  den 
gamle  stovestabben. 

„Hjelper  det  ikkje  no,  so  gjeng  det  yver 
mit  vit  og  visst  eit  stykkje  inn  i baade  provsten 
og  bispen  sit“,  sa  ho  Kari.  Men  ho  kunde 
ikkje  tvila  no.  Den  same  sterke  voni  hadde 
baade  Per  og  Madli  og.  Han  var  for  saar  i 
ryggen  til  aa  kunna  gaa  paa  arbeid  sidan  um 
dagen  nettupp.  Men  om  morgonen  etter  gjekk 
han  ut  paa  aakeren  heilt  råk  i ryggen.  Ho  sa 
gud  ske  lov  og  ære,  ho  Madli. 

— Eit  par  timar  etter  stod  ho  aaleine  heime 
i kjøken  og  kokte  grauten  til  dugurs.  So  høyrde 
ho  med  eit  tunge  stig  inn  gjenom  gongen  aat 
stova  — ho  kjende  fotalaget  hans  Per.  Og  so 
kom  der  ei  tung  knesting  og  bresting  i sengi. 
Det  var  midt  i arbeidsykti  og  saag  korkje  ut  til 
regn  elder  vind;  Vaarherre  trøyste  oss  . . 

Altfor  snart  fekk  ho  vissa  for  otten  sin. 
Daa  ho  kom  inn,  laag  mannen  til  tvers  paa  sengi, 
graa  i synet  og  hadde  fengje  styngen  att  tri 
gonger  verre  enn  fyrr! 

Han  reiste  seg  med  stynjing  og  ank,  tok 
til  aa  driva  paa  golvet  med  lange  stig,  banna  og 
sputta  tobak,  so  det  frøste  etter.  Rare  greior 
detteher  midt  i vaaronni!  Og  aa  henta  henne 
Kari  fleire  gonger  kunde  ikkje  nytta.  Hadde 
ho  kunna  noko,  so  maatte  det  ha  hjelpt  for 
lengje  sidan.  Ein  annan  mann  skulde  kosta  paa 
krekset  lenger. 

„Men  um  me  fekk  fat  i han  Nils  Ækraa“, 
kviskra  ho  Madli  fortenkt.  Det  hadde  hendt,  at 
han  hadde  kunna  eitkvart,  der  ho  stod  fast. 

Han  Per  stansa,  klaadde  seg  djuptenkt  i 
hovudet  og  sputta  att. 

Han  Nils,  ja  . . Hadde  det  vore  berre  greitt 
med  den  karen  au.  Men  det  var  det  det  helder 
ikkje  var. 

Han  var  kudoktor  for  grendi  og  for  mange 
fleire  grender  med,  han  Nils  Ækraa,  og  kunde 
attaat  det  med  folkedoktering  og.  Mange  meinte, 
at  han  nettupp  i dette  var  allerhævast.  Men 
hadde  han  lært  noko  av  doktors  kunsten,  han 
Nils,  so  hadde  han  misæl  lært  av  doktors- 
dyrleiken  og.  Han  tok  aldri  mot  matbitar 

som  ho  Kari.  Der  maatte  stødt  blanke  pengar 
til  — aldri  minder  enn  ein  ort.  Han  Per 
hadde  difor  altid  søkt  henne  Plassa-Kari,  naar 

ho  kunde  gjera  plent  same  gagnet.  Men  han 
Nils  paa  si  sida  hadde  ikkje  likt  det  meir  enn 
so  maatelegt  dette,  at  ein  so  bra  mann  som  han 
Per  trudde  meir  paa  ei  iglekjering  enn  paa  honom. 
Han  hadde  ofta  slept  or  seg  spitord ; og  daa 
dei  i vinter  bad  han  doktera  ei  sjuk  ku,  sa  han 
snubbe  nei.  Dei;  kunde  igla  kui  st,  hadde  han 
sagt.  Elder  koppa  henne  med  Kari-kopper  — 
sa  han,  og  dei  for  sin  part  hadde  sidan  lete 
henne  Kari  bera  mangeslags  ord  or  huset  um 
Ækre-doktoren. 

Det  var  difor  ikkje  visst,  kor  viljug  han  var 
no  helder.  Og  dubbelt  sneplegt  var  det  aa  lota 
smaameinka  seg  til  aa  be  den  biksen  um  noko  no. 

Han  Per  heldt  paa  aa  klaa  seg  i hovudet, 
medan  kona  laut  springa  ut  til  grautegryta  att. 
Men  best  som  ho  stod  der,  høyrde  ho  han  ropa, 
so  det  stok  gjenom  huset.  Daa  ho  kom  inn  flju- 
gande,  laag  han  so  lang  han  var  med  stive 
augo  paa  ein  benk  og  orka  snautt  aa  snu  seg 
elder  banna  lenger  berre  for  styngen. 

„De  fær  ned  og  høyra,  um  det  ikkje  er  ei 
raad  med  han  Nils,  lell,  og  det  paa  timen !“ 
jamra  han,  og  um  nokre  augneblink  var  ho 
Madli  utpaa  aakeren  og  sende  han  iitle-Per  som 
ein  elding  nedyver  til  Ækraa. 

Det  var  ikkje  annor  skapt  raad  enn  aa  gløyma 
alt  anna,  naar  so  laakt  tilstod,  og  ho  hadde  orda 
guten  ut  best  ho  berre  kunde.  Han  skulde  seia 
som  so,  han  litle-Per,  at  no  hadde  dei  havt 

henne  Kari  til  husar  dei  tri  gongerne,  men  ikkje 
meir  til  batar  enn  ein  vindsmell  i lause  lukti. 
No  laut  dei  setja  si  lit  til  han  i naudi.  Ein  fekk 
sjaa  aa  løyna  det  for  henne  Kari;  men  skulde 
so  illa  henda,  at  ho  fekk  nussen  om  eitkvart,  so 
fekk  ein  sjaa  aa  blidka  henne  med  ein  smørklatt 
til  elder  so.  Ein  fekk  sanneleg  ikkje  knipa  paa 
nokoslag,  naar  Storemannen  snakka  so  aalvorlegt 
med  oss,  sa’n. 

Ein  halv  times  tid  etter  var  han  litle-Per 
attkomen,  og  det  var  gjenge  yver  venti  bra. 
Han  Nils'  hadde  vore  kalleg  bøsen  og  fronten  i 
fyrste  laget  og  grine  aat  heile  styngen.  Men 
daa  han  fekk  høyra  dette  um  Karidoktering  og 
vindsmell  hadde  han  trast  fjelgna  i storom  og 
tilslutt  lova  aa  koma. 

— Folki  var  just  heime  til  dugurs,  og  ho 
Madli  hadde  skipa  i stova,  til  doktoren  skulde 
koma.  Daa  lyddest  det  ei  varsam  kremting 
utanfor,  og  inn  steig  den  vigtuge  mannen  Nils 
Ækraa.  Han  var  høg  og  skrinn,  hadde  svart 
haar  og  skjegg  og  tanketunge  rukkor  i skallen. 
Han  helsa  i handi  og  takka  for  sist. 

„Sjaa  du  fær  sitja  nedpaa!“  kviskra  ho 
Madli  og  flaug  etter  ein  stol. 

„Takk  her  er  raad  til  aa  faa  sitja 

„Me  legg  nok  bry  paa  deg  me,  gu’betre; 
. . du  er  meir  enn  snild  du  vil  sjaa  til  oss“. 

„Aa  nernn  ikkje  det,  Madli!  Det  er  ikkje 

meir  enn  som  til  høyrer,  naar  det  trengst  i naudi!“ 
sa  han  med  stor  verdugskap. 

Gudskelov  . . han  var  nok  komen  rektig  i 
godlag  i dag;  — der  datt  som  ein  tung  stein  av 
henne  Madli. 

Han  Nils  hadde  sett  seg  og  saag  med 
djuptenkte  minor  burt  paa  sengi  .Der  stakk  fram 
ein  fot;  men  elles  var  den  laake  mannen  ned- 
breidd  under  eit  aaklæde,  og  ei  jamn  rjoting  gav 
von  um,  at  han  hadde  funne  ei  liti  gløymsla 
for  plaagorne  sine  Ho  Madli  laut  burt  og  ruska 
i han.  Han  risste  lengje  berre  paa  seg  som  ein 
arg  bjørn  og  etterpaa  var  det  enno  ei  lang 
geisping  og  klaaing,  fyrr  han  raadde  skikkeleg  or. 

Han  litle-Per  laut  bakum  tenestguten  og 
knisa,  og  hine  ved  bordet  raudna  og.  Men  den 
som  saag  paa  baade  geisping  og  klaaing  med 
det  djupaste  doktorsaalvor,  var  han  Nils  Ækraa. 

„Det  ser  pusj-e  ut,  detteherane,  sa’n  . . han 
hev  det  med  beiydeleg  tyngsla  og,  kan  eg  sjaa!“ 
sa  han. 

„Paa  allslags  maatar!“  sukka  ho  Madli. 

„Aa  ja,  d’er  so  . . hm!“  sa  han  Nils. 

„Aa  ja  ja,  gu’  sjaa  til  oss  nokokvar,  naar 
me  skal  verta  so  pusknek*  sa  ho  Madli  og  laut 
radt  upp  i augo  med  breiddi. 

„Dei  er  so  mange  dei  leisi,  ja“,  sa  han  Nils. 

Han  Per  kjendest  endeleg  ved  den  framande,, 
og  der  vart  helsing  og  prat  med  dei.  Han  Per 
gjorde  seg  so  blid  som  han  berre  orka,  sidan 

doktoren  hadde  vore  so  snild  aa  koma,  og  lagde 
ut  um  styngen.  Det  maatte  vera  det  rakkars 
blodet  der  var  kome  byssele  vondt  i no. 

Han  Nils  kremta. 

„Ja“,  sa  han,  „der  kan  vera  noko  i det. 
Men  no  maa  me  hugsa,  at  her  er  mangslags 
styng  i verdi.  Her  er  blodstyng  ja,  og  so  er 
her  finnstyng , uver styng,  hugbitstyng  og  gigtstyng , 
som  maa  resolverast  med  spansk  fluga.  1 alt  er 
her  sju  sorter  av  styng,  sa  gamle-provesten  Tams, 
og  han  hadde  fulla  fornaring  paa  nokokvartslag, 
den  kaksen.  Han  var  nok  ikkje  fri  han  hadde 
vore  baade  i Tysland  og  Grækkenland  og  kjeka 
i sjølve  svarteboki.  Me  maa  difor  sjaa  oss  fyre, 
kva  me  gjer;  for  gu’  naa’  og  hjelpe  den,  som 
tek  i mist  i slike  vidløftigheiter“. 

Han  snakka  langsamt  og  med  trykk  paa 
tredjekvart  ordet. 

Dei  tok  til  aa  sjaa  kalleg  fortenkte  ut  baade 
Per  og  Madli  yver  slike  vanskar  og  djupe  lær- 
domar.  Men  han  Nils  trøysta  dei  trast.  Kvar 
styngsorten  hadde  sine  eigne  kjennemerke,  sa 
han,  so  det  maatte  no  vera  ei  skapt  fura  aa 
faa  greia  paa . det,  naar  ein  funderte  og  fuska 
det  væl  ut. 

Han  gav  med  ei  handvitting  alle  uved- 
komande  teikn  til  aa  gaa  ut,  som  ein  doktor 
skal  gjera.  Berre  ho  Madli  skulde  vera  att  og 
hjelpa  til  med  eitkvart.  So  fekk  han  Per  av  seg 
skjurta  med  stynjing  og  ank. 

Der  gjekk  ein  smil  — ein  døyvd  smil  yver 
det  verduge  andlitet  hans  Nils,  daa  han  saag 
den  hakkutte  ryggen. 

„Her  hev  nok  vore  doktering  fyrr  og  her!“ 
sa  han. 

Dei  kjende  seg  kalleg  brydde,  Per  og  Madli; 
men  det  var  endaa  væl,  at  han  tok  det  paa  den 
maaten  — berre  smilte  aat  det. 

„D’er  kje  an’leis  . . ein  toskar  og  prøvar 
med  allslags  skitt  og  ty  ras  i naudi“,  klaga  han 
Per,  og  ho  Madli  sanna  med. 

„Aa  ja  . . d’er  so  . . hm!“  sa  han  Nils, 
men  tagna  so;  berre  smilte  ein  gong  til.  Han 
stod  so  høgt  yver  iglekjeringi,  at  han  ikkje 
eingong  brydde  seg  um  aa  seia  stort  vondt  um 
henne,  lyddest  det.  Daa  vaaga  Per  og  Madli 
og  aa  ta  det  med  løgje,  og  dei  fekk  seg  sistpaa 
ein  god  laatt  aat  iglety raset  alle  tri.  Ho  Madli 
kniste,  so  ho  stod  berre  og  klapsa  seg  paa  stakken. 
Etterpaa  kika  ho  ut  i døri  og  vindauga,  um  der 
skulde  finnast  grannekonor  elder  andre  utanfor, 
men  som  væl  var  fanst  der  ikkje  krælingen. 

So  tok  han  Nils  til  aa  fuska  ut  den  sjuke 
ryggen.  Det  var  trast  sjaaandes,  at  det  var 
noko  heilt  anna  til  umtanke  detteher  enn  hjaa 
henne  Kari,  som  slumpa  og  sette  iglar,  der  iglar 
best  beit.  Han  banka  med  nuarne  heile  ryggen 
yver;  stansa  og  grunna  med  minst  sju  rukkor 
paa  skallen;  sputta  tobak;  banka  lengje  att; 
klaadde  seg  vonom  lenger  uppi  haargarden  og 

lagde  slutteleg  fingretopparne  paa  aarorne  her 
og  der. 

Det  var  so  stilt,  med’  han  „fuska“,  at  ein 
gjerne  kunde  ha  høyrt  ei  loppa  hosta.  Ho  Madli 
anda  mest  ikkje. 

Men  so  retta  han  Nils  seg  endeleg  upp  og 
sagde  med  djup  vigt:  „Blodstyng,  blodstyng  . . 

du  hev  rett,  Per!u 

„Var  det  ikkje  det  eg  kjende!“  ropte  han 
Per  lettna. 

„Og  det  av  argaste  sorten  og!“  lét  han  Nils. 
„Ein  tek  ikkje  lett  i mist  her,  sa’n.  Berre  kom  og 
sjaa,  Madli  . . her  finst  mest  ikkje  aaror.  Der 
maa  ha  sett  seg  fast  ei  myrja  med  tjukt  gamalt 
blod,  so  blodlaupet  er  snupt  forstoppa!“ 

„Er  det  ikkje  fælt  !“  sa  ho  Madli  mest  skræmd. 

„Du  seier  sant,  Madli!  d’er  spøkjeverk  med 
sovore  trollskap,  sa’n.  Fær  ein  ikkje  løysa  og 
tappa  ut  slikt  blod,  so  vert  det  liggjande,  til  det 
er  baade  svart  og  rote,  og  daa  maa  du  tru  det 
vert  styng  !“ 

„Hær’n  bevars!  er  det  soleis?  Nei  rett  naar 
ein  forstend  det!“  ropte  ho  Madli  med  undring. 
„Men  det  er  vel  ikkje  for  hendtlegt  aa  faa  tåk 
paa,  gu’betre?u 

„Hm  nei  . .!“  sa  han  Nils  og  reisste  tungt 
paa  hovudet  . . det  var  nok  ikkje  for  Jan  og 
katten  det,  sa’n.  „Ein  maa  berre  ikkje  innbilla 
seg,  at  ein  kjem  langt  med  kopper  og“  . . den 
andre  amerasen  vilde  han  ikkje  eingong  ta  paa 

si  synduge  tunga.  Men  fekk  han  stim  paa  det 
fraa  sjølve  djupni  med  blodbillen,  so  maatte  det 
misæl  vera  ein  meir  ein  løgjen  og  forgjeven 
styng,  som  ikkje  skulde  lata  pel,  likevel. 

Han  smilte  sjøivtrygg  og  tok  til  aa  finna 
fram  reidskapen  sin.  Han  hadde  ikkje  meir  enn 
eit  „ instrument44  baade  til  folke-  og  felækjing. 
Men  so  var  det  ogso  eit  kunstigt  eit,  dette  eine. 
Der  stod  ord  av  det  i heile  gjældet.  Det  var 
ein  blodbill,  som  skar  seg  djupt  i kjøtet,  naar 
ein  berre  trykte  paa  ei  fjør.  Ho  laut  radt  halda 
for  augo,  ho  Madli,  for  aa  ikkje  sjaa  den  uhugleg 
staalblanke  eggi,  medan  han  Nils  kveste  og  strauk 
og  sistpaa  plystra  tri  gonger  yver  staalet. 

Dei  fekk  han  Per  fram  paa  ein  krakk,  og 
doktoren  fann  plassen  der  styngen  stod  og  hogget 
altso  skulde  setjast. 

Stundi  var  komi:  ein  tvo  . . kliktl 

I neste  blinken  lyddest  der  tri  slags  ljod : 
fraa  han  Per  kom  ei  hard  anking,  og  ho  Madli 
sette  ut  eit  lite  skrik;  men  den  varsame  dok- 
toren sjølv  kom  i skade  for  aa  setja  ut  ein 
saftug  hestehandlareid.  Billen  hadde  som  vanleg 
gjort  si  skyldna  og  hogge  eit  dugelegt  hogg; 
men  der  kom  likevel  ingen  blodsprøytl  Berre 
sovidt  det  tikla  og  rann. 

„Hm  . . ! Det  maa  vera  noko  reint  fa’ns 
burti  ville-veggjerne  med  heile  blodsirkelasjonenl " 
ropte  doktoren.  (Han  hadde  i si  doktorstid  samla 
ikkje  so  faa  medisinske  ord  og). 

„Her  skulde  liggja  ei  aara,  sidan  vondskapen 
graserar  so  nettupp  her;  og  so  ikkje  koma  sole 
sufto!“ 

„Det  maa  nok  vera  altfor  ille!“  kviskra  ho 
Madli  forsjupsa;  — ho  hadde  vore  fullferdug  til 
aa  detta  i uvit,  som  ei  skikkeleg  kona  skal  gjera, 
naar  ho  ser  ein  blodsprøyt;  men  det  var  gjenge 
væl  yver,  daa  ingen  blodsprøyt  kom. 

„Men  um  me  freista  upp  att ?u  vaaga  ho 
aa  kviskra. 

„Du  fær  hogga  til  det  kjem  eingong!"  ropte 
han  Per  steinhard. 

Han  Nils  sa  „hm“  tri  gonger  og  tok  til  aa 
kvessa  og  plystra  att. 

„Du  Nils",  vaaga  ho  Madli  aa  spyrja  um 
eit  bil,  „den  blodsirkelasjonen,  det  er  no  vel 
eitkvarslags  innverdes  det  og?“ 

Doktoren  kunde  ikkje  halda  seg  for  aa  smila. 

„Eg  spaar  det,  at  det  er  innverdes !“  sa 
han.  „Det  er  sjølve  blodsens  gong  det,  ser  du, 
Madli.  Blodet  siklar  og  renn  i aarorne,  og  so 
skrivst  det  sirkelasjon.  Det  er  med  det  som 

med  namnet  „sjørbug“.  Denne  sjukdomen  heiter 
so,  avdi  han  spilar  ut  bugen,  som  naar  ein 
drikk  seg  full  av  sur  skyr  og  fær  ein  mage  som 
ei  utspilt  mjølhit“. 

„Nei  enn  alt  det  her  er,  som  me  stakkarar 
ikkje  skynar  oss  paa!u  sa  ho  Madli  — ho  heldt 
radt  henderne  ihop  yver  magen  av  undring. 

„Aa  ja,  hm“,  sa  han  Nils  tankefull,  „det  er 

no  so,  at  det  ikkje  er  alle  gjeve  aa  ha  innsigt  i 
like  mange  ting  her  i denne  verdi,  sa’n“.  Men 
elles  so  vaaga  han  no  trygt  aa  seia,  at  her  var 
nok  av  dei,  som  maatte  hjelpa  seg  med  minder 
skyn  og  fornaring  enn  ho  Madli  Saastad  og. 

„Aa  ja,  Vaarherre  veit,,  kva  her  er!“  sukka 
ho  Madli  audmjukt. 

Billen  var  ferdug  att,  vart  sett  burt  mot 
styngen  litt  lenger  uppe,  og  der  lyddest  eit  nytt 
klikk.  Denne  gongen  gjorde  det  so  vondt,  at 
det  radt  bura  nedi  halsen  paa  han  Per.  Men  ho 
Madli  stupa  ikkje  i uvit  av  liknament  til  nokon 
blodspryt  no  helder.  Billen  hadde  — korleis  i 
verdi  det  no  var  — raama  burt  i ein  knok,  so 
der  kom  endaa  minder  blod  no! 

„Aai,  aai!“  stynja  han  Per,  og  den,  som 
fekk  mykje  aa  gjera  uppi  haargarden,  det  var 
han  Nils  Ækraa. 

Kven  i det  svarte  kunde  skyna  . . ! 

„No  hev  eg  tappa  baade  ring  og  rik,  baade 
lensmann  og  \zv&m2:c\v&madam  . . men  maken 
til  pokkersgjeve!  Men  kven  piskatre  kan  treffa 
det  rette  her,  der  alt  er  so  forstoppa,  at  her  finst 
korkje  liknelse  til  sirkelasjon  elder  aaror!“ 

Han  stod  reint  uppraadd  eit  bil  og  sputta. 
Men  daa  han  hadde  fengje  or  seg  fem-seks 
tobaksklysor,  tok  han  til  aa  sjaa  ein  utveg  att. 

„Aarorne  ligg  visst  nærare  uti  skinnet  og 
er  lettare  aa  faa  stim  paa  lenger  nede  . . um 
me  freista  . .?“ 

„Det  vert  væl  ikkje  onnor  raadu,  stynja 
han  Per.  Sant  aa  seia,  so  kjende  han  ikkje  so 
mykje  att  av  styngen  no,  sidan  det  var  byrja 
med  slikt  hogg  og  belegg  paa  den  usæle  ryggen. 
Men  han  var  ein  altfor  røynd  mann  til  aa  lata 
seg  lura  av  sovore.  Det  var  ikkje  fyrste  gongen 
dei  gjorde  den  pretta  aa  kverva  burt  for  eit  lite 
bil,  styngjerne,  just  som  ein  skulde  til  aa  doktera 
seg  for  dei.  Han  sat  altso  like  stiv  under  tredje 
hogget.  Og  tredje  gongen  • sæter  det  — dei 
hadde  sin  store  rett  spaa-Hallvard  og  Henrik 
Muller.  Blodsprøyten  stod  som  eit  skot  lukt 
upp  i nosi  paa  blodtapparen ; ho  Madli  datt  so 
lang  ho  var  paa  golvet  i eit  skikkelegt  kristelegt 
uvit;  og  fraa  mannen  sjølv  lyddest  der  eit  djupt 
gruff  av  vælkjensla. 

Sjeldan  er  væl  nokon  komen  so  svint  i 
godlag  av  ein  blodsprøyt  midt  i synet  som  han 
Nils  Ækraa  denne  gongen. 

„Eg  visste  det  skulde  lota  pei !“  ropte  han, 
lo  høgt  og  heldt  ein  stor  steinkopp  undier  blod- 
straumen.  Daa  det  rann  yver,  heldt  han  paa 
saaret  med  ein  flng  og  bad  henne  Madli  finna 
eit  kjerald  til  aa  tørna  i (ho  hadde  kome  seg 
vonom  snårare  -av  uvitet).  Berre  ein  slik  liten 
hønsekopp  full  gjorde  skitten  for  ein  slik  innbarka 
styng,  sa  han,  og  dei  maatte  sjølvsagt  bøygja 
seg  for  den  høgaré  kunleiken.  Han  fekk  eit 
stort  trefat,  som  han  tømde  blodet  i.  Dei  prata 
i munnen  paa  eiannan  alle  tri,  og  ho  Madli 

vaaga  aa  slaa  burtpaa  um  sine  sjukdomar  og 
plaagor  og.  Det  synte  seg  daa,  at  ho  hadde  vore 
ikkje  so  lite  mødd  av  styng  ho  helder,  stakkar, 
frametter  aari  — um  ho  ikkje  plent  hadde  havt 
alle  dei  sju  slags  pro  vest-Tamsa-styngj  erne. 

„Aa  nei  det  hev  seg  so;  det  er  nok  ikkje 
mange,  som  slepp  den  krossenu,  sa  han  Nils. 
Men  daa  han  skulde  til  aa  tappa  att,  vart  det 
eit  heilt  uventa  avbrot  i dokteringi.  Der  vart 
urolegt  bakum  omnen,  og  dei  uppdaga  med 
forbining,  at  der  var  folk  — han  litle-Per  kom 
gravandes  fram. 

Han  hadde  havt  so  fælande  hug  til  aa  sjaa, 
han  litle-Per,  og  so  hadde  han  stukke  seg  usedd 
innfor  omnen,  daa  hine  gjekk.  Der  hadde  han 
sidan  sta’  og  kika  og  havt  eit.  hardt  stræv  med 
aa  ikkje  sprikka,  daa  han  Nils  hogde  i misst. 
Men  daa  blodfossen  tilslutt  kom,  og  dei  snakka 
um  aa  ta  enno  meir,  vart  han  med  eit  so  rædd, 
at  han  skolv  og  kunde  ikkje  staa  roleg  lenger. 

„ Vil  du  ikkje  slutta  no?“  spurde  han  bleik 
og  med  graaten  i halsen.  Dei  laut  setja  i aa 
læ  alle  tri. 

„Er  det  litle-Pel,  dutten  min?  . . du  er  no 
væl  ikkje  rædd  du,  som  er  slik  ein  kar?“  sa 
doktoren  gjølande. 

„Men  er  det  ikkje  spelegt?  kan  ikkje  alt 
blodet  renna  ut  her,  liksom  naar  ein  slagtar 
kalvar  og  griser  ?“  stota  guten. 

Han  Nils  var  ikkje  fri  han  kaldgrein;  men 
han  slapp  for  aa  koma  med  nokoslags  saklegt 
motlegg:  for  ho  Madli  trødde  i golvet,  so  det 

skrall,  og  baud  ungen  halda  kjeft.  So  tok  ho 
han  i luggen  og  skjussa  han  ut  og  lova  han  tri 
slags  peis,  um  han  vaaga  aa  besa  ein  knyst  av 
det  han  hadde  høyrt. 

Daa  ho  kom  inn  att,  hadde  han  Nils  alt 

tappa  ei  skaalfull  til  og  slege  i fatet  og  stod  no 
og  tetta  saaret  med  spindelvæv  og  plaaster.  Ho 
var  ikkje  fri  ho  kom  i hug  kalveslagting  ho 
Madli  og,  daa  ho  saag  blodfatet;  men  ho  slog 
trast  fraa  seg  slike  ugudelege  tankar  og  sa  gud- 
skelov  og  ære  for  det  hadde  runne  so  godt. 

Han  Per  kjende  ikkje  vidare  meir  til  den 
store  styngen  no.  Men  daa  han  sku’  kjenna 
etter,  hadde  der  flytt  seg  ein  liten  nygg  litt 

lenger  ned.  Dei  var  difor  vortne  samde  um  aa 
tappa  litetær  der  og. 

Han  var  vorten  kalleg  graa-blaa  no  etter- 
kvart, han  Per;  men  han  heldt  seg  like  stiv. 

Han  hadde  sett  i seg  aa  ta  det  vonde  skikkeleg  med 
roti  no,  sidan  han  hadde  gjort  so  mykje  til  det. 

Han  Nils  pudsa  billen  og  var  no  komen  so 
i godlag,  at  han  tok  til  aa  fortelja  um  doktors- 
bragderne  sine  fraa  fyrr  og.  Det  var  soleis  berre 
ein  maanads  tid  sidan  han  var  i heisen  med  ein 
stut  her  nede.  Daa  han  kom,  laag  stuten  i aavelte 
med  alle  fire  beint  i veret.  „Men  daa  eg  hadde 
vore  i persen  med  han  med  vaksinepulver  og 

greior  eit  kvarters  tid,  daa  stod  han  misæl  i 
baasen.  Men  eg  vilde  ikkje  ha  gjeve  radt 
mykje  for  den  stuten,  um  eg  var  komen  ein 
halv  time  seinare!“  — dette  siste  sagde  han  med 
eit  fælt  tankefullt  blinks  til  henne  Madli. 

„ Berre  ein  halv  time  . . er  det  ikkje  svært !:< 
ropte  ho  og  leda  paa  hovudet.  „Men  kven  veit", 
tok  ho  laagare  i,  „um  det  ikkje  er  sovore  med 
vaksiner  og  vondt  blod,  som  vantar  kyrne  hans 
Torstein  burti  garden  og?  — no  hev  dei  kome 
med  daudkalvar  mest  alle.  Men  kanskje  dei  hev 
fengje  deg  til  aa  sjaa  paa  dei?" 

Han  Nils  berre  frøynte  og  blés  uti  nosi  til  svar. 

„Aa  nei,  dei  hev  væl  ikkje  . . Dei  trur  nok 
d’er  trollskap!"  sa  ho  Madli  løynsk. 

„Dei  trur  d’er  vonde  grandar,  som  trollar 
vondt  paa  krøteri!"  sa  han  Per  og  freista  aa  læ. 

„Og  herein  dagen  “,  kviskra  ho  Madli,  „ hadde 
dei  jaggu  ei  fant  inne  til  aa  lesa  og  mana  troll- 
skapen burt.  Han  las  nok  yver  den  kranke 
foten  hans  Torstein  med  det  same.  Og  han 
gjorde  ikkje  dette  for  inkje,  sa’n.  Ein  halv  dalar 
og  eit  spekelaar,  snakka  ho  Serina  um!" 

„Og  det  hjelpte  væl  svært  for  sjukdomarne 
og  dette?!"  sa  han  Nils  og  kunde  ikkje  anna 
enn  setja  upp  eit  stort,  stort  grin. 

„Eit  par  dagar  etter  skaut  endaa  ei  ku  bor’n!“ 
sa  ho  Madli  og  tisla  og  lo. 

No  lo  doktoren  og  høgt,  endaa  der  laag 
Kallege  rukkor  paa  skallen  hans. 

„Er  det  ikkje  ei  skam  med  slikt  fanteskap  !u 
ropte  han  og  hefte  seg  reint  burt  med  billen. 
„Kva  kan  væl  ei  slik  lesing  ut  i vind  og  ver 
gjera  meir  enn  det  som  hunden  . . mh!  — 
slepper?  Eg  hev  tidt  nok  sagt  det,  eg;  men 
naar  folk  plent  vil  lata  seg  juksa  so  . . !“ 

„Ja  rett  den  toskeskapen,  den  toskeskapen, 
han  er  paa  mange  maatar!“  sukka  ho  Madli. 

„Sant,  sant!“  sa  han  Nils  og  vitta  med 
handi.  „Toskeskap  ja,  Madli!  Dei  fær  fint 
dragast  med  plaagorne  sine  dei,  som  trur  paa 
sovore,  stakkars  arme  folk!u 

Han  var  vorten  radt  høgtidsleg  i mælet  ved 
tanken  paa  folks  daarskaper. 

„ Stakkars  folk  . . stakkar  !“  sukka  ho  Madli  og. 

„For  sjukdomar  og  plaagor  hev  sine  nat- 
turlege  kondisjonar  og  maa  takast  med  natturlege 
elementer “,  sa  han  Nils  med  verdugskap. 

„Sant,  sant!“  sa  ho  Madli  med  yvervitning, 
um  ho  ikkje  nettupp  vaaga  aa  seia,  at  ho  skyna 
so  til  botnar  detteher  um  kondisjonar.  Soleis 
hadde  ho  altid  høyrt  dei  hermde  etter  dei  lerde 
doktorarne  og,  lét  ho. 

Men  hadde  ho  trutt,  at  dette  siste  skulde 
vera  so  bra  aa  høyra  for  han  Nils,  so  uppdaga 
ho  trast,  at  ho  hadde  teke  ein  grand  i misst.  I 
staden  for  aa  vitta  med  handi  og  sanna  med 
kremta  han  noko  langt. 

„Doktorarne  ja“  . . sa  han;  „ja  der  kan 
vera  noko  med  det,  at  dei  skynar  vonom  meir, 

dei  og“.  Men  sku’  han  nettupp  seia  si  meining, 
han,  so  totte  han  det  gjekk  so  reint  for  mykje  ut 
i smaastull  med  dei  — dropar  og  sovore  rakri 
for  altslag. 

„Det  kan  vera  væl  nok  for  fine  byfolk,  som 
hev  vondt  i magen  av  dei  forét  seg  paa  finmat 
og  lækker  kveitestomp.  Men  kva  duger  det  for 
oss  hardbalne  bondefolki?“ 

„Det  duger  som  skitten  gjer  det!“  murra 
han  Per.  „Eg  fekk  ei  flaska  av  ein  doktor,  eg, 
daa  eg  laag  paa  eksisen  og  hadde  magakneppo; 
men  hadde  eg  teke  og  hivt  henne  beint  paa 
bekken,  so  hadde  eg  gjort  væl.  Det  hjelpte  som 
sputt  i næven.  So  vart  eg  leid  og  tok  heile 
tyraset  i ein  sup;  men  endaa  hjelpte  det  ikkje 
— eg  fekk  berre  dubbel  kneppa  for  umaken 

„Høyr  der  ja!“  ropte  han  Nils.  „Nei ' — 
der  maa  anna  enn  skrap  til  for  oss,  san.  Og 
dertil  so  er  det  ofta  meir  enn  vesalt  med  den 
fornaringen  dei  hev  paa  sjukdomarne  hjaa  bonden 
og,  dei  kararne.  Liksom  no  med  styng.  Dei 
kan  vera  so  sprenglerde  dei  vil  og  ha  lese  baade 
den  duble  doktorskakjisma  og  tysk  og  prøisisk 
og  merikansk;  men  piskatré  um  dei  finn  noko 
um  sovore  i bøkerne.  Naar  dei  so  kjem  upp  i 
bygdarne,  so  stend  dei  der  snupt  i vildro  og 
dividerar  og  dygrar  med  draapasutlet  sit  og  hev 
ikkje  den  fornaringen,  at  sovore  maa  tappast  ut“. 

„Det  maa  tappast  ut  ja!“  sa  han  Per  og; 
og  ho  Madli,  som  hadde  sta’  litt  flat  og  tagt  eit 

bil,  sagde  no,  at  det  var  so  sant  som  det  var 
sagt  kvart  biduge  tæret. 

Billen  var  ferdug  att,  og  det  gjekk  som 
smurt  med  tredje  blodløysingi  og. 

So  vilde  dei  hjelpa  mannen  til  sengjar  att. 
Men  just  som  han  reiste  paa  seg,  seig  han  etter 
ledi  som  ein  stokk  og  vart  liggjande  i aavelte 
paa  golvet  med  lukte  augo  og  steingraa  i andlitet. 
Kjeringi  stokk,  so  ho  sette  i aa  ropa  gu’  hjelpe 
seg  og  bleikna  reint  av;  men  doktoren  berre 
hyssa  og  vitta  med  handi. 

„Du  skynar  det  ikkje,  du  Madli  . . du 
forstend  det  ikkje;  d’er  berre  eit  lite  uvit  med 
det  same  styngen  lyt  sleppa  taket  for  godt!" 
kviskra  han  og  sprong  etter  vatn.  Daa  dei  hadde 
vætt  og  knika  sjukingen  eit  bil,  slog  han  augo 
upp  og  vart  hjelpt  til  sengjar. 

„Det  var  svært  dette  . . so  hardt  det  tok 
paa!“  sa  han  Nils.  „Det  syner , at  det  var  ein 
styng  av  forgjevnaste  sorten.  Men  no  er  du 
væl  kvitt  han,  Per?“ 

„Ja  . . ja",  svara  han  Per  med  eit  mæle  so 
grant  og  skjelvande  som  ei  fuglepipting. 

„Sjaa,  um  han  ikkje  maatte  lystra , traven!" 
ropte  doktoren  byrg.  „Tåk  deg  no  nokre  koppar 
dugeleg  sterk  kaffi  kvar  dag  og  drammar  av  og 
til,  so  skal  du  ,sjaa  du  snart  fær  nytt  godt  blod  attu. 

— Eit  bil  etter  hadde  doktoren  drukke  kaffi 
og  var  ferdug  til  aa  gaa.  Etter  blodtåket  hadde 
han  ogso  doktert  alle  Kari-saari  paa  ryggen  med 

noko  salva.  Det  var  ekte  reinspikka  kvak-salva, 
sa  han,  som  var  komi  heilt  austanfraa  Arendal; 
for  i Stavanger  var  ikkje  sopass  til  apetikk  at 
dei  hadde  den  sorten. 

Ho  kosta  sine  spikne  tri  ort  og  seks  for 
flaska;  men  han  skulde  likevæl  lata  henne  gaa 
for  to  ort  denne  gongen,  sidan  det  var  so  kjens  folk. 

Det  var  so  store  ting  alt  detteher,  at  dei 
aldri  visste,  korleis  dei  skulde  fu  Utakka  han  best. 
Han  Per  trykte  honom  lengje  i handi,  og  ho 
Madli  fylgde  radt  ut  paa  vegen  og  sa  takk  og 
ære  enno  ein  gong. 


Det  var  sjaa-andes  paa  han  Per,  stakkar,  at 
det  hadde  vore  anna  til  stygg  blodverk  denne 
gongen  enn  fyrr,  sa  ho  Madli,  naar  folk  sidan 
spurde  etter  han.  Gjekk  han  ikkje  der  baade 
graa  og  haakjen  og  kunde  snaudt  koma  um 
døri  ei  heil  vika  etter  dokteringi.  Og  endaa 
maatte  han  pæsa  paa  kaffi  ein  heil  fjortandags- 
maate  og  kosta  paa  seg  for  seks  ort  i dråmmar, 
fyrr  han  orka  aa  kreka  paa  arbeidet  att. 

— Men  i all  denne  vesaldomen  var  der  ei 
trøyst  og  det  ei  god  og.  Styngen  kjende  han 
ikkje  stort  meir  til,  korkje  daa  han  laag  til  sengs 
elder  sidan  um  vaaren.  Det  var  Nils  sit  verk, 
og  han  svor  med  seg  sjølv,  han  Per,  at  han 
•etter  denne  dagen  aldri  skulde  tru  paa  nokon 
.annan  doktor  enn  Ækre-doktoren. 


Torgeir  smedegut. 

^SE)  mange  aar  hadde  ho  Gunhild  fare 
kringum  i bygdi  paa  legd.  Ho  var  upp  mot 
dei  seksti  aar  gamal,  men  saag  ældre  ut;  ho 
var  mjov  som  ein  skinnveng  og  hadde  eit  ør- 
lite, rukkut  andlit.  Heile  dagarne  sat  ho  i omne- 
kroi  og  spøta  elder  halvsov  i krakken.  Men 
kom  nokon  av  vanvare  for  nær,  for  ho  upp 
med  ein  eid  og  truga  med  lensmannen  og  alt 
vondt.  Sær  og  vond  var  ho  elles  og,  so  ko- 
norne  aldri  hadde  visst  nokor  raad.  Det  hjelpte 
ikkje  eingong  med  kaffi. 

Men  no  dei  siste  vikorne  framyver  sumaren 
var  der  vorte  eit  heppelegt  umskifte  i dette. 
Folk  hadde  funne  paa  ei  raad  til  aa  gjera  henne 
fjaag,  um  ho  var  aldri  so  olm.  Det  var  naar 
ein  slog  paa  snakk  um  sonen  hennar,  han 
Torgeir,  elder  visste  nytt  fraa  han. 

Ho  hadde  ikkje  vore  gift  nokon  gong ; 
sonen  var  fraa  den  tid  Olsen,  blekkarbeidaren, 
heldt  seg  i bygdi.  Men  so  gjorde  han  svenske 
av  seg,  Olsen;  — svenske  var  han  no  elles  og. 
Ho  vilde  helst  ikkje  ha  noko  snakk  um  dei 
tunge  dagarne  og  den  tidi  ho  for  kringum  med 

gutungen.  Men  so  mykje  gildare  var  det  aa. 
snakka  um  han  no.  Han  hadde  vore  i arbeid 
ute  i næraste  byen  dei  siste  aari  og  var  vorten 
so  fin  og  stormannsleg  sist  han  var  heime,  at 
ho  snautt  kjende  han  att.  Ho  trudde  sikkert, 
at  det  med  tidi  vilde  verta  noko  rett  stort  av  han. 

Det  same  meinte  alle,  som  snakka  med 
henne  og  gjerne  vilde  sjaa  henne  blid.  Dei 
hadde  sjølve  set,  at  han  var  mykje  til  kar  sist; 
dei  visste  jamt  litt  nytt  um  han  og.  Dei  hadde 
høyrt,  at  han  hadde  god  von  um  eit  rikt  gifte 
med  dotter  aat  ein  grosserar  i tvedragt  og  bom- 
ullsty,  elder  eitkvart  anna  rart. 

„Du  narrar  ikkje  Gunhild  med  drøs!“  sa  ho, 
men  gjorde  paa  same  tid  løynske  minor  og  fekk 
lange  rider  av  godlaatt. 

Aa  ja  ja  sa’n  . . det  skulde  nok  ein  gong  verta 
anna  slag  for  henne  og  enn  aa  reka  kringum 
paa  bygdi!  slutta  ho  altid. 

Daa  han  var  heime  sist,  hadde  han  lova 
aa  hjelpa  henne  alt  han  kunde,  sosnart  han 
kom  litt  fastare  paa  fot;  og  han  hadde  vona 
det  ikkje  skulde  verta  lengje  til.  Ho  gjekk  no 
og  venta  taalmodug  paa  denne  hjelpi. 

Kva  Torgeir  i røyndi  gjorde  i byen,  gav 
ho  aldri  greia  paa  og  visste  det  kanskje  ikkje 
helder.  Han  hadde  fyrr  vore  i smedelære;  men 
no  vilde  ho  ikkje  vita  av  noko  so  smaatt. 
Hine  bygdarfolki  visste  derimot  litt  meir.  Dei 
visste,  at  han  var  smedegut  enno,  berre  at  han 

var  kbmen  paa  ein  annan  plass  no.  Sist  dei 
saag  noko  til  han  i byen,  stod  han  i ei  smidja 
i Nygata  og  trødde  belgen.  Det  vart  nemleg 
fortalt,  at  dei  hadde  greior  til  aa  belga  med 
foten  der,  liksom  naar  ein  trør  ein  rokk  — 
noko  som  korkje  var  høyrt  elder  spurt  hjaa 
han  Roald  smed  nedpaa  strandi  herheime,  der 
ein  stod  og  baksa  upp  og  ned  med  ein  lang  paak. 

Hjaa  denne  same  Roald  smed  paa  strandi 
hadde  Torgeir  fraa  fyrst  av  gjenge  i smedelære. 
Han  kom  der  trast  han  var  sloppen  fram  for 
presten  i syttanaarsalderen  og  var  der  eit  heilt 
aar.  Og  ingen  skulde  ha  det  aa  seia  paa  Tor- 
geir, at  han  var  lat  og  likesæl.  Han  hamra  og 
smeda  i sit  andlits  sveitte,  naar  der  var  ei  stund 
tilovers  fraa  belgingi.  Men  korleis  han  stræva, 
so  vart  det  med  dette  som  fyrr  med  bokleksorne : 
det  vilde  ikkje  gaa  nokorleis.  Altid  laga  jarnet 
seg  skakt  og  skjeivt,  just  naar  det  galdt  um 
aa  ha  det  beint.  Han  Roald  bala  lengje  og 
banna  alle  dei  eidarne  han  kunde ; men  daa 
ingenting  hjelpte,  jagde  han  tilslutt  guten  paa  dør 
med  sjølve  sleggja.  Dermed  enda  læretidi  der. 

Dagen  etter  stod  Torgeir  i stallen  uppaa 
ein  av  gardarne  og  fyllte  i ei  kjerra.  Han  hadde 
bedt  um  arbeid  i si  naud  og  skulde  faa  vera. 
der  for  maten.  Han  var  glad  dess,  han,  og 
ynskte  han  aldri  saag  smed  elder  smidja  meir. 
Men  daa  mor  han  fekk  vita  dette,  kom  ho  og, 

jagde  han  or  tenesta  med  det  same.  Guten  hen- 
nar  var  ti  gonger  for  god  til  aa  slita  seg  ut 
med  slikt.  Det  hadde  altid  vore  hennar  store 
draum,  at  han  skulde  vorte  handverksmann  og 
sin  eigen  herre  som  faren,  og  ho  tvila  ikkje  paa, 
at  han  skulde  læra  hjaa  ein  betre  smed.  Det 
var  ikkje  vitet  som  vanta;  det  var  den  stein- 
ulven  paa  strandi  som  sjølv  ingenting  kunde. 
Guten  skulde  til  byen  i real  lære,  han. 

Torgeir  fekk  sistpaa  den  same  gode  trui, 
han  med,  og  strauk  ein  god  dag  utetter  fjordarne 
til  byen.  Ein  kjenning  heimanfraa  hjelpte  han 
til  aa  faa  plass.  Guten  raaka  rett  bra  upp  i det. 
Han  fekk  trast  plass  hjaa  ein  smed  uppi  ut- 
kanten av  byen. 

Men  korleis  det  sidan  i.røyndi  gjekk  med 
denne  læren  var  ikkje  lett  for  folk  her  heime  aa 
verta  klok  paa.  Han  skreiv  aldri  heim.  Men 
um  vaaren  halvtanna  aar  etter  kom  han  sjølv 
slengjande  ein  dag.  Han  var  vorten  kalleg 
graableik  og  skrinn;  gjekk  med  ein  frakk,  som 
var  fillutt  i alle  kanter.  Han  gjekk  og  dreiv  og 
vilde  ikkje  ha  snakk  med  nokon,  minst  av  alt 
um  smedelæren.  Det  saag  ut  til  aa  vera  reint 
paa  avveg  med  han,  stakkar.  Folk  lo  aat  han 
og  kalla  han  byherren;  men  bygdestyret  tok  alt 
til  aa  tenkja  paa  aa  sleppa  „hjemstavnsretten“ 
hans.  Den  einaste  som  hadde  god  tru  enno 
var  mori.  Ho  totte  han  hadde  lært  my  kje  folke- 
skikk og  stødleik  og  meinte  han  hadde  nok 

lært  meir  og.  Ho  klappa  guten  og  bad  han 
minnast  mor  si,  naar  han  kom  lenger  fram  i 
verdi. 

Han  svara  ikkje  stort,  men  rék  nokre  dagar 
etter  til  byen  att  med  ei  vedjegt. 

— So  var  det  ei  heil  tid  frametter  dei  ikkje 
høyrde  meir  til  han  att;  men  frampaa  sumaren 
synte  han  seg  med  eit  for  andre  gongen  — daa 
fekk  dei  anna  aa  sjaa,  som  fyrr  hadde  lætt 
aat  han. 

Det  var  ein  sundag  med  solskin  og  fint 
ver  der  kom  ein  eimbaat  med  byfolk  inn  aat 
fjorden  og  lagde  til  nedved  landhandlarbryggja. 
So  kom  ein  storkar  i svær,  sid  yverfrakk,  floss- 
hatt og  hanskar  skridande  uppetter  og  helsa  paa 
nokre  bygdarfolk  som  stod  der.  Litt  etter  var 
han  uppved  kyrkja,  daa  folket  kom  ut,  og  helsa 
og  bukka  med  stormannsleg  skikk  til  alle  kanter. 
Stasen  hans  var  rett  noko  luvsliten,  naar  ein 
kom  nærare;  men  endaa  var  det  so  gromt,  at 
det  var  lengje,  fyrr  alle  kjeringar  og  ungar  og 
mange  av  mannfolki  med  kunde  skyna  forvel, 
at  dette  var  han  Torgeir,  sonen  hennar  Gunhild. 
Men  so  var  det  no  likevel.  Sjølve  klokkaren 
og  lensmannen  og  fleire  gode  menn  laut  stansa 
og  helsa  paa  han. 

Ho  Gunhild  var  ikkje  til  aa  kjenna  att  i 
dag;  — ho  var  just  paa  legd  i nærleiken  og 
trefte  til  aa  vera  ved  kyrkja.  Der  fanst  snautt 
rukka  i kattuleandlitet  hennar.  Fyrr  ho  visste 

ordet  av  var  den  framande  storherren  komen  og 
kalla  henne  mor!  Ho  laut  tru  seg  sjølv  til  slutt. 

Han  hadde  mange  aa  helsa  paa,  so  ho  ikkje 
vaaga  aa  fylgja  han;  men  han  gløymde  ikkje 
mor  si  for  det,  han.  Fyrr  han  gjekk  ned  paa 
eimbaaten  att  (han  maatte  reisa  same  dagen 
denne  gongen),  tok  han  henne  med  burtfor 
ei  husnov  og  snakka  eit  heilt  bil  med  henne. 
Smedelære  nemnde  han  ikkje  no  helder.  Han 
sagde  berre,  at  han  var  komen  godt  i veg  hjaa 
fine  folk,  og  med  det  var  ho  fullnøgd.  Ho  var 
so  rørd,  at  ho  grét  ved  skilnaden.  Sjaa  um  ho 
ikkje  hadde  havt  rett  i aa  ha  god  tru  til  han, 
likevel ! Sælare  mor  fanst  ikkje.  — Det  var  fraa 
denne  dagen,  at  litt  drøs  um  han  Torgeir  var 
visst  paa  aa  gjera  henne  blid. 

Men  korleis  var  det  gjenge  til,  at 

Torgeir  smedegut  so  svint  var  vorten  slik  stor- 
kar? Heile  bygdi  undra  seg,  til  der  kom  folk 
heim  fraa  byen  som  visste  litt.  Men  vil  ein  faa 
skikkeleg  greia  paa  det,  lyt  ein  fylgja  Torgeir 
til  byen. 

2. 

Det  fyrste  aaret  Torgeir  var  i byen  dreiv 
han  det  mest  med  aa  belga,  som  nye  læregutar 
skal  gjera,  og  so  lengje  gjekk  det  rett  bra.  Men 
so  reiste  ein  ældre  læregut  burt;  Torgeir  skulde 
fylla  plassen  hans,  og  dermed  byrja  vanlukka 
aa  fylgja  han  likso  trufast  her  som  heime  hjaa 

han  Roald.  Um  eit  halvt  aars  tid  var  det  ute 
med  taalmodet  hjaa  meistaren  her  og,  og  Tor- 
geir fekk  graa  avskil  att.  Det  var  reint  raadlaust 
med  faamingen. 

Det  var  ikkje  onnor  raad  enn  aa  freista 
lukka  enno  ein  annan  stad,  og  han  var  so 
heppen  aa  faa  plass  att;  denne  gongen  i eit  lite 
hol  nedved  hamni.  Men  drifti  var  ikkje  so  stor, 
at  det  var  nokon  jamn  plass  ved  belgen  her. 
Torgeir  maatte  til  aa  smeda  trast.  Meistaren 
var  desutan  en  stor  grinar.  Det  var  soleis  or 
oska  aat  elden  med  ein  gong  for  Torgeir,  stak- 
kar. Han  gjekk  sistpaa  so  han  skalv,  medan 
han  stræva  mest  livet  av  seg  med  aa  gjera  sit 
beste.  Men  det  hjelpte  alt  det  same.  Um  eit 
halvt  aars  tid  var  han  ferdug  her  og.  Det 
hjelpte  korkje  aa  be  elder  lova  godt.  Meistaren 
vilde  langt  helder  bitala  mulkt  for  brot  paa 
kontrakt  enn  dragast  med  sovore. 

Aa  høyra  seg  um  etter  ny  plass  i lære 
vaaga  han  ikkje  lenger.  Han  vart  gangande  og 
leid  vondt  som  ein  hund  i nokre  vikor  og  slong 
tilslutt  heim.  Det  var  denne  gongen  han  kom 
so  fillutt  og  vesal. 

Men  kva  skulde  han  her?  Han  orka  ikkje 
aa  gaa  paa  tungarbeid  paa  gardarne  no  att,  og 
mori  kunde  ikkje  leggja  tvo  stra.a  i kross  for  han. 
Ho  gjekk  berre  med  so  gode  tankar  um  han,  at 
han  ikkje  eingong  kunde  faa  seg  til  aa  fortelja 
den  tunge  sanningi.  Han  slong  til  byen  att 

utan  aa  vita  kva  han  vilde  lenger.  Det  var 
berre  ikkje  fullt  so  leitt  um  det  var  smaatt  for 
han  der  som  heime,  der  alle  kjende  han. 

Paa  nytt  lag  gjekk  han  i heile  fjortan  dagar 
og  baud  seg  til  arbeid  og  svalt.  Men  sistpaa 
var  han  hamna  i ei  smidja  att  - — reint  yver  all 
von.  Det  var  paa  verkstaden  hjaa  Jensen  burti 
Nygata.  Ikkje  i lære  no.  Han  hadde  berre 
fengje  be  seg  inn  til  aa  belga,  bera  kol  og  slikt 
grovarbeid.  For  det  skulde  han  ha  maten  og 
husrom  so  lengjé.  Han  grét  mest  av  takksemd. 
No  kunde  han  staa  trygg  og  gjera  si  skyldna 
ved  belgen,  medan  hine  smeda.  Og  det  var  nok 
av  dei,  som  gjorde  det  her,  um  ikkje  han  vart 
plaaga  med  det.  Arbeidet  vart  drive  stort  her 
med  ein  heil  hurv  av  sveinar  og  læregutar. 
Dei  arbeidde  paa  jarngreior  til  ein  skipsbyggjar- 
verkstad. 

Men  det  var  ikkje  berre  denne  sikre  plassen 
ved  belgen,  som  var  ein  god  ting  her.  All  gri- 
ningi  av  ein  sær  meistar  slapp  ein  ogso.  Mei- 
staren  her  var  ein  velhalden  og  fin  mann,  . som 
sjeldan  stod  i smidja  rneir  enn  eit  bil  um  fyre- 
middagarne.  Resten  av  tidi  hadde  den  ældste  av 
sveinarne  uppsynet,  og  arbeidet  kunde  daa  i 
lange  stunder  gaa  med  snakking  og  skjemt  og 
altslags  slengjeord  millom  dei  kolutte  gutarne. 

Torgeir  var  altid  bljug  og  utrygg  millom 
framande  og  heldt  seg  varleg  attende.  Men  daa 
han  hadde  set  paa  desse  sorglause  andliti  ei  tid, 

kvikna  han  upp,  han  med.  Han  lo,  naar  dei 
lo,  og  song  takten  til  belgingi  liksom  dei  gjorde, 
naar  dei  sleggja. 

3. 

Den  lange  bleike  belgaren,  som  smaug  so 
stilt  og  aalvorsamt  fram,  hadde  tidlegare  fengje 
staa  mest  uansa  ved  arbeidet  sit.  Han  hadde 
fengje  eit  lite  kot  for  seg  sjølv  uppunder  taket 
hjaa  meistaren,  so  dei  saag  ikkje  stort  til  han 
utanfor  arbeidstidi  helder.  Men  no  laut  dei  leggja 
meir  merkje  til  han.  Var  det  eit  nytt  syn  for 
han  aa  sjaa  glade  smedegutar,  so  var  det  eit 
likso  underlegt  nytt  syn  for  dei  aa  sjaa 
den  lange  bondestylken,  naar  han  lo  og  song 
med  ein  underleg  snurlande  naseljod.  Han  saag 
sant  aa  seia  ikkje  ut  til  aa  ha  funne  upp  krutet 
i si  tid.  Han  saag  helder  ut  til  aa  vera  ein 
kar  der  kunde  vera  litt  moro  aa  faa  av.  Og 
det  var  altid  kjærkome.  Det  friska  i kroppen 
som  tobak  og  øl.  Det  galdt  berre  aa  finna  ein 
lett  maate  aa  ta  han  paa,  og  ein  slik  var  snart 
funnen.  Han  smiska  altid  best,  naar  dei  snakka 
um  „pigerne“  — eit  prat  der  jamt  var  my  kje 
av.  Dei  tok  daa  til  aa  smaasnakka  med  han 
um  gjentorne  allesaman  og  spyrja  etter,  um  han 
ikkje  hadde  seg  ein  kjærast  elder  tvo.  Ein  av 
dei  slog  endaa  paa,  at  han  hadde  set  ’n  driva 
med  ei  gjenta  ein  kveld. 

„D’erlygn!“  stota  Torgeir  bljug;  han  hadde 

aldri  havt  nokon  kjærast  han.  Men  at  dei  kunde 
tenkja  so  stort  um  han,  det  smilte  han  aat 
likevel  — enno  betre  enn  fyrr. 

„Ja  ja,  so  er  vel  Torgeir  Olsen  ikkje  rin- 
gare  guten,  enn  at  han  kan  tenkja  paa  aa  faa 
seg  ein  daa  med  det  fyrste, u meinte  dei  og 
nemnde  ei,  som  han  burde  sjaapaa:  ho  Juliana, 
den  yngste  av  tenestgjentorne  hjaa  meistaren. 
Det  var  slik  ei  ven  og  sot  liti  erla,  kvik  og 
glad  og  ikkje  trulova  enno. 

Torgeir  vilde  ikkje  høy  ra  paa  slikt  og  bad 
dei  raudnande  aa  tia.  Men  dagen  etter  kom  han 
til  aa  høyra  paa  det,  likevel.  Ein  av  smede- 
gutarne  — ein  stutt,  tjukk  svarthærd  ein,  som 
altid  var  største  skjemtegauken  i smidja  og  til 
kvardagsbruk  vart  kalla  Svarte-Andres  — visste 
nemleg  aa  fortelja,  at  den  litle  vene  gjenta  hadde 
slege  so  ofta  paa  snakk  um  den  nye  smede- 
guten;  ho  vilde  so  gjerne  vita,  um  han  var 
trulova  — og  so  for  ein  dag. 

Det  vekte  stor  undring  dette,  og  Torgeir 
fekk  løynske  augnekast  fraa  alle  kanter.  Kanskje 
ho  alt  hadde  eit  godt  auga  til  han  - — ? 

Dei  vart  samde  um  aa  sjaa  etter,  kor  augo 
hennar  for,  naar  dei  skulde  inn  til  maals.  Jau: 
daa  alle  sat  og  glytte  so  paa  den  lange  belgaren, 
tok  ho  til  aa  gjera  det  same;  lo  og  gjorde 
minor. 

Torgeir  skulde  ein  annan  gong  visst  ikkje 
ha  lagt  so  mykje  merkje  til  slikt;  men  naar  det 

hadde  slik  sers  grunn  — . Han  var  raud  etterpaa 
no  og,  men  gjekk  samstundes  med  so  ljose 
augo,  at  dei  laut  finna  paa  altslag  aa  læ  aat, 
smedegutarne. 

Dagen  etter  gjekk  det  likso  godt  og  den 
tredje  med;  — dei  var  ikkje  lenger  i tvil  um, 
kva  Torgeir  burde  gjera.  Det  var  beintfram  synd 
aa  ikkje  halda  seg  fram,  naar  ei  slik  gjenta 
synte  so  god  vilje.  Um  ein  ikkje  plent  tenkte 
paa  gifting  so  snart,  so  kunde  ein  ha  kjæraste- 
moro;  makan  til  hugnad  fanst  ikkje;  — dei 
hadde  alt  vore  trulova  lengje  og  væl,  lét  dei. 

Torgeir  svara  ikkje  stort  til  alt;  men  at  ho 
var  gild  gjenta,  det  var  han  so  storsmilande  med 
paa.  Det  teikna  so  bra,  at  dei  um  kveldarne 
tok  til  aa  glytta  etter  guten  uti  dørerne.  Han 
saag  etter  henne  med  blide,  symjande  augo,  men 
vaaga  ikkje  meir  i fyrste  laget.  Men  um  sun- 
dagskvelden  gjekk  det  betre.  Han  gjorde  seg 
erind  inn  i kjøken  og  gjekk  der  so  smørblid,  at 
gjentorne  var  heilt  uppi  under.  Men  ho  Juliana 
fekk  snart  greia  paa  tingen.  Ho  raaka  einkvar 
av  smedegutarne  uti  gongen.  Sidan  gjekk  ho 
og  smilte  og  gjorde  altslags  kunster  for  guten, 
so  han  gjekk  og  smaalo  enno  dagen  etter. 

Svarte-Andres  kunde  ikkje  lengje  halda  tett 
med,  at  han  visste  litt,  og  slog  burtpaa  um,  at 
ho  venta  han  nok  i kveld  og.  Det  lyddest  so 
paa  henne,  lét  han.  Berre  so  ikkje  vera  for 

bljug  av  seg,  naar  han  var  aaleine  med  henne 
bakum  døri  att! 

Dei  flein  og  gleda  seg  storleg  til  meir. 
Men  den  som  ikkje  lo  lenger  var  han  Torgeir. 
At  ho  ikkje  kunde  halda  tett  med  slikt  gjorde 
honom  eldraud  og  mest  graateferdug.  Han  hivde 
fraa  seg  alt  og  sprang  paa  døri.  Han  vilde 
springa  og  klaga  dei  allesaman,  for  dei  med 
slikt  slarv. 

Dei  laut  springa  etter  og  fekk  han  endeleg 
aat  belgen  att  med  gode  ord;  men  han  var 
enno  kalleg  furten  og  lét  um,  at  han  aldri  meir 
skulde  sjaa  paa  det  slarvekvinnfolket. 

Stakkar;  . . han  var  nok  eit  reint  gudsord 
enno,  og  det  vilde  vera  meir  enn  leitt,  um  den 
gode  byrjingi  skulde  skiplast.  Ein  fekk  bruka 
varsemd  og  godord.  Dei  slog  seg  fælande  aalvor- 
lege  og  var  samde  med  han  i,  at  ho  var  eit 
troll,  naar  ho  ikkje  var  meir  aa  lita  paa.  Han 
var  mykje  for  god  for  henne.  Men  for  ein  gut 
som  han  kunde  det  ikkje  vera  nokon  vande  aa 
faa  auga  paa  ei  betre.  For  det  var  snart  aa 
sjaa,  at  han  hadde  ei  framifraa  gjentelukka,  naar 
ho  so  svint  kunde  springa  gali  etter  han. 

Dette  kunde  ikkje  Torgeir  helder  seia  just 
noko  imot.  Han  hadde  sjølv  set,  at  ho  bar  seg 
merkjelegt.  Og  det  var  sjølvsagt  ikkje  nokor 
skam  aa  ha  gjentelukka,  naar  han  ikkje  sjølv 
vart  skulda  for  noko  leitt.  Langtfraa.  Det  var 

berre  bra.  Han  tok  til  aa  ljosna  att  som  ein 
fullmaane  etter  regn. 

For  aa  syna  enno  betre  kor  ærlege  og  snilde 
dei  var,  hadde  dei  sidan  fengje  fat  i ei  flaska  øl 
til  aa  drikka  venskapsskaal  med  han.  Han  vart 
attaat  klappa  paa  aksli  og  gjølt  for  som  ein  liten 
prins.  Og  der  skulde  ikkje  mykje  til  aa  gjera 
guten  glad.  Han  gjekk  snart  berre  og  trykte 
alle  i handi  paa  godt  venskap.  Han  saag,  at 
dei  i grunnen  var  berre  snilde  allesaman,  naar 
han  lærde  aa  kjenna  dei  skikkeleg.  Det  var 
berre  han  som  hadde  vore  furten. 

Sidan  um  dagarne  gjekk  det  i same  duren 
utan  nokor  venskapsskaal.  Han  var  snart  so 
modug,  at  han  lo  og  skjemta  med  alle  og  song 
visestubbar.  Soleis  var  det  gjenge  til,  at  daa 
han  kom  ut  i den  slitne  frakken  sin  um  sundagen 
etter,  var  han  midt  i ein  krins  av  berre  hjartans 
gode  venner.  Og  venskap  var  noko  han  visste 
aa  setja  pris  paa,  vennelaus  og  usæl  som  han 
altid  hadde  vore.  Han  var  so  sæl  som  han 
skulde  ha  vunne  ein  rikdom.  Han  var  berre 
smil  og  godvilje  mot  felagarne  sine  og  all  verdi. 

4.  ' ‘ " 

Sosnart  dei  var  kvitt  meistaren  i 1 smidja 
dagen  etter,  tok  Svarte-Andres  til  aa  ha  eit  auga 
etter  Torgeir.  Han  lo  attaat  med  seg  sjølv,  so 
dei  maatte  til  aa  spyrja,  kva  der  kom*  aat  han. 

„Jau  no  hev  eg  set  det  og  . . !“  sa  han.  „Me 
hev  snakka  um  gjentelukka  og  slikt  fyrr  um 
dagarne  me;  men  i gaar  fekk  eg  syn  for  segn 
paa  ein  heilt  annan  maate!“ 

Dei  stansa  forvitne  med  bankingi.  Andres 
var  enno  løyndomsfull,  men  laut  sistpaa  ut  med 
det,  likevel.  Han  vilde  aldri  nemna,  at  ho  Juliana 
og  tauserne  burtetter  heile  gata  fieinte  med  gode 
augo  etter  guten  i gaar  og.  Men  daa  han  gjekk 
burtetter  Nygata  i gaarkveld  — . Stutt  aa  fortelja, 
det  var  ei  verkeleg  liti  fin  frøken.  „Ho  stod 
uppi  ei  dør  pynta  og  søt  og  saag  med  undring 
og  smil  etter  han,  radt  til  han  kom  or  syne. 
Og  etterpaa  snudde  ho  seg  mot  ei  onnor  dama 
og  spurde  raudnande,  um  ho  kjende  den  guten. 
Ho  totte  nok  eitkvart,  ho  med“. 

Du  store  . . slik  ei  fin  dama  og!  — dei 
stod  med  opne  munnar  av  undring  allesaman. 
Han  var  nok  meir  til  kar,  enn  dei  drøymde  um, 
guten. 

Dei  maatte  til  aa  hamra  att;  men  millom 
hamringi  var  der  frametter  heile  resten  av  dagen 
ikkje  anna  aa  høyra  enn  kviskring  um  dette 
merkjelege  og  um  gjentelukka  idetheile.  Og  alle 
var  samde  um,  at  det  var  ei  guds  gaava  av 
hævaste  slag.  Det  kunde  hjelpa  til  godt  og  rikt 
giftarmaal  so  lett  som  ein  dans,  naar  ein  berre 
bar  seg  litt  fint.  Ein  av  dei  kom  sistpaa  upp  i 
fortelja  ei  heil  lang  soga  um  ein  slik  gut.  Det 
var  fraa  fyrst  av  berre  ein  stakkars  kusk.  Men 


43 


gjentorne  saag  ikkje  paa  det.  Dei  saag  paa 
guten;  laup  galne  etter  han  i alle  lag  og  leikar. 
Dette  gjorde  han  modug.  Han  gjorde  seg  til 
for  ei  rik  grosserardotter,  og  . . Ja  no  gjekk 
han  som  ein  av  dei  feitaste  storkarar  i heile  byen. 

Torgeir  stod  sistpaa  berre  og  smilte  bljugt 
beint  nedfor  seg.  Det  var  sjaa-andes,  at  han 
ikkje  kunde  tvila  paa  sanningi,  naar  so  framifraa 
gode  venner  sagde  det.  Og  enno  bljugare 
vart  undringi  hans,  daa  han  fekk  vita  kven  den 
fine  dama  var.  Det  var  ingi  • ringare  enn  frøken 
Brun,  dotter  aat  Brun  herburte.  Torgeir  kjende 
henne  og  visste,  at  det  var  ei  av  dei  gildaste 
damor  i heile  byen. 

Svarte-Andres  lét  honom  staa  so  lengje.  Men 
um  kvelden  fylgde  han  med  upp  paa  kotet  hans. 
„Naar  so  store  ting  hender",  kviskra  han,  „so 
maa  du  tenkja  meir  paa  ein  ting,  enn  du  hev 
gjort,  Torgeir  — fiffa  deg  betre  upp.  Dei  ser 
so  paa  det  og,  damorne“. 

Torgeir  snuffa  og  skyna  trast  sanningi  i 
dette  med.  Men  det  var  pengar  — . Gode  raad 
var  dyre.  Men  Svarte-Andres  visste  raad,  han. 
Han  var  ein  framifraa  gut  i raad.  Hjaa  ein 
mann,  som  seide  brukte  klæde  burti  eit  smog, 
kunde  ein  faa  ein  fin  frakk  for  mest  ingenting, 
og  han  lova  aa  gaa  god  for  betalingi,  til  Torgeir 
tente  ihop  so  mykje. 

— Det  var  sundag  att,  og  den  som  daa 
var  vorten  fin,  var  han  Torgeir.  Andres  hadde 


helst  ynskt  aa  faa  fat  i ein  „sneppkjole“  aat  han; 
men  daa  ingen  slik  var  aa  faa  for  rimeleg  pris, 
hadde  han  valt  ein  sver  avlagd  yverfrakk.  Han 
hadde  kalleg  med  „glans“  under  aalbogarne  og 
paa  ein  viss  plass  bak,  men  var  elles  heil  og 
bra.  Torgeir  sjølv  totte  det  stod  herlegt  til. 
Han  hadde  aldri  i sit  liv  vore  so  fin.  Han  var 
sæl  som  ein  smaagut  og  gjekk  ut  og  dreiv  i 
gatorne  fraa  tidleg  um  morgonen. 

Det  var  just  midt  paa  sumaren;  vere  var 
vent,  og  folk  gjekk  i lett,  ljos  sumarbunad. 
Det  var  difor  altid  einkvar  som  saag  etter  denne 
karen,  som  kom  der  siglande  uthyrd  som  midt 
paa  vinteren.  Dei  skakktrødde  skorne  og  ei  liti  flat 
hua  uppaa  haartopparne  gjorde  vel  ogso  sit  til  aa 
sermerkja  han.  Nokre  gamle  fruor  burti  gata 
tok  honom  visst  for  ein  forfrosen  emissær  elder 
methodistpreikar;  for  dei  snudde  paa  seg  og 
smilte  blidt  til  han.  Torgeir  smilte  attende  blidast 
han  kunde,  barnesæl  ved  aa  verta  so  aatgaadd. 
Han  fylgde  folkestraumen  aat  kyrkja,  høgtidsleg 
som  ein  brudgom,  sette  seg  millom  berre  fine 
folk  og  snuffa  og  song  høgt  alle  salmerne. 

Hine  smedegutarne  var  ikkje  uppe,  daa  han 
gjekk,  og  daa  han  kom  att,  var  dei  gjengne  ut. 
Han  var  snart  ute  og  dreiv  att  og  tréfte  nokre 
av  dei  trast  burti  gata. 

Det  vart  ei  undring  og  gratulering!  Det 
vilde  ikkje  halda  upp  med  undring.  Dei  gjekk 


rundt  og  saag  paa  han,  so  Torgeir  stod  som 
paa  fjører  av  audmjuk  byrgskap.  Dei  dreiv 
burtetter  gata  til  ein  stad  der  ein  kunde  faa  øl, 
naar  ein  vilde,  og  drog  Torgeir  inn.  Dei  maatte 
hunden  ta  meg  spendera  ei  skaal  paa  han,  naar 
han  var  so  gild.  Torgeir  var  so  i høgtidslag, 
at  han  helst  vilde  ha  sloppe  for  sovore  i dag. 
Men  han  vaaga  ikkje  aa  bjoda  av  helder.  Det 
maatte  no  ikkje  sjaa  ut  som  han  var  vorten 
stor  paa  det  med  frakken  sin.  Dei  fekk  plass  i 
ei  liti  myrk  bakstova. 

Og  det  svara  kostnaden  no  som  fyrr  aa 
friska  litt  paa  modet  hjaa  guten.  Han  var  snart 
so  upplyft,  at  han  fortalde  utan  blygsla,  korleis 
gjentorne  lagde  merkje  til  han  i dag.  So  drog 
Svarte-Andres  han  med  seg  burt  i ei  kro.  Der 
vart  ei  kviskrande  godrøding,  som  snart  kom 
inn  paa  frøken  Brun.  „Lagde  ei  so  fin  dama 
merkje  til  deg  sist,  Torgeir,  kva  kan  me  so  ikkje 
venta  i dag  ?“  Han  maatte  altso  sjaa  aa  raaka  henne 
forast  han  vann ; — Svarte-Andres  vilde  idetheile 
som  ein  god  ven  seia,  at  han  trudde  det  var  klokt 
aa  tenkja  paa  meir  der.  Væn  og  søt  var  ho, 
so  ein  maatte  vera  halvdaud,  um  ein  ikkje  likte 
henne;  og  dertil  rik  som  ein  gullfugl.  Og  kva 
var  umogelegt,  naar  ein  hadde  gjentelukka  og 
heldt  ut?  Det  sku’  verta  andre  greior  enn  aa 
staa  træla  i ei  smidja  det  og  ha  seg  ein  tause- 
kjærast ! 

Torgeir  som  i byrjingi  var  berre  smil,  var 

etterkvart  vorten  svert  tankefull,  liksom  han 
fann  det  vaagesamt  enno,  dette.  Augo  hans 
feste  seg  spyrjande  ved  hine  gutarne.  Dei  tok 
tingen  med  djupt  aalvor  og  ettertanke,  dei  med. 
Men  tilslutt  blinka  dei  samtykkjande  med  ærleg 
yvervitning  allesaman.  Daa  retta  Torgeir  seg 
upp,  tomde  byrg  eit  glas  og  saag  ut  som  han 
skulde  ha  teke  ein  stor,  stor  tanke. 

Han  var  ikkje  fri  han  var  ustød  etter  alle 
„skaalerne“  daa  dei  kom  ut,  men  ikkje  verre, 
enn  at  han  kunde  gaa  nokorlunde  strak.  Han 
siglde  burtetter  mot  Brun  i Nygata,  og  sidan 
hadde  dei  den  makelause  gleda  aa  sjaa  belgaren 
speika  att  og  fram  der  med  sver  „holdning“ 
heile  ettermiddagen.  Han  gjekk  ikkje  lenger  so 
høgtidsfull  no.  Han  lyfte  hovudet  modug  upp, 
smilte  blidt  beint  upp  i augo  til  alle  vene  gjentor 
og  kika  etter,  um  dei  saag  etter  han.  Og  ein 
gong  var  han  so  heppen,  at  han  trefte  frøken 
Brun  sjølv  og.  Dei  hadde  inne  paa  ølstova 
gjeve  han  full  rettleiding  um,  korleis  han  skulde 
bera  seg  i eit  slikt  høve,  og  han  fylgde  det 
trufast.  Han  smilte  breidt,  reiv  av  seg  hua  og; 
bukka,  so  han  stod  i vinkelkrok. 

5. 

Etter  solskin  kjem  det  regn.  Daa  Torgeir 
kom  aat  smidja  um  maandagsmorgonen  var  han 
graableik  og  hiren  som  han  skulde  vera  dregen 

or  sjøen.  Han  var  vorten  fyllesjuk  i gaarkveld 
etter  han  kom  inn  og  hadde  havt  ilt  heile  natti. 
Der  skulde  nok  ikkje  mykje  til  paa  den  vesle 
heilen.  Han  svara  ikkje  eit  ord,  daa  dei  nemde 
gaarsdagen,  og  sette  seg  i ei  kro  med’  hine 
gjekk  inn  til  middags.  Han  vilde  ingenting  ha. 

Daa  dei  kom  att,  hadde  dei  ei  liti  stunds 
kvild  fyrr  dei  byrja.  Dei  sette  seg  i ein  krins 
til  aa  kviskra  og  røda  som  dei  aldri  saag  Torgeir. 

Svarte-Andres  fortalde,  at  han  nettupp  hadde 
vore  ein  svint  burt  paa  kraambudi  hjaa  Brun, 
lyddest  det,  og  der  kom  altslags  løynske  ord 
um  „den  fyren"  og  „ho  sjølv",  som  hine  lydde 
paa  med  stor  undring. 

Jau  sjaa  — . Den  kryla  ryggen  hans  Torgeir 
retta  seg  som  ein  snegel ; det  slakke  andlitet  vart 
spana,  dei  dimme  augo  livna;  han  lydde  tilslutt 
etter  med  open  munn. 

„Nei  sjaa  den  sjelmen,  um  han  ikkje  frisknar 
til  no!"  ropte  Andres  med  eit  og  sprang  burt  til 

han.  Torgeir  stræva  faafengt  aa  løyna  forviten- 

skapen  sin,  og  han  slapp  for  aa  staa  lengje  i 
u vissa.  Det  var  altfor  rart  nytt  til  dess. 

Kraambuddamorne  hjaa  Brun  hadde  fyrst 
vore  berre  smil  og  undring  yver  den  fine  herren,, 
som  helsa  so  paa  frøkeni  i gaar.  Og  tilslutt 

kom  ho  sjølv  og  og  spurde  raudnande  eit  og 

anna  um  „den  fyren".  Ho  kjende  nok  litt  til 
han  fyrr  og,  men  vilde  vita  meir.  Og  han 
svara  alt  det  beste  han  visste. 

Andlitet  hans  Svarte-Andres  var  so  ærlegt, 
at  Torgeir  kunde  ikkje  anna  enn  skyna,  kor 
gode  merkje  dette  var,  han  med;  det  blenkte  i 
augo  og  lyste  i kinnarne  han. 

„Ser  du  ikkje  no,  at  det  var  godt  du  vaaga 
deg  fram  til  aa  gjera  ei  byrjing?“ 

Torgeir  blinka  og  kunde  ikkje  negta  det. 
„Men  hadde  du  vaaga  det,  um  du  ikkje 
hadde  fengje  deg  litt  til  hjartestyrkjing?“ 

Hm  . . nei ; det  gjorde  visst  mykje. 

„Men  ser  du  ikkje  daa,  at  det  er  godt  aa 
ta  seg  ein  liten  sup  av  og  til  og  ikkje  bry  seg 
um  litt  ulag  etterpaa?“ 

Mja  . Torgeir  laut  tilslutt  halda  med  det 
og;  det  kunde  visst  turvast  aa  faa  bugt  med 
ræddhugen  han  altid  hadde  so  mykje  av.  Ein 
liten  fyllehir  var  soleis  ikkje  det  slag  aa  bry  seg 
um.  Han  lo  aat  det  heile  og  belga  med  dubbel 
fart,  og  i denne  gode  stundi  var  Svarte-Andres 
paa  ferde  med  ei  god  raad  att. 

Naar  ein  var  komen  so  langt  som  Torgeir 
no,  so  var  det  ikkje  nok  aa  vera  full-fin  herre  i eit; 
ein  maatte  vera  det  i alt.  Attaat  slik  frakk 
maatte  ein  ha  fin  flosshatt  og  kvite  hanskar.  — 
Torgeir  totte  altid  det  vart  mykje  dette,  men 
gav  seg  trast  for  dei  som  betre  visste.  Og 
pengespursmaalet  vart  greitt  enno  lettare  enn 
sist.  Andres  visste  um  ein  passeleg  flosshatt 
hjaa  handlaren  burti  smoget  og  gav  Torgeir 

skjelingar  til  aa  kjøpa  for.  Dette  gjorde  hine 
og  høgsinna;  dei  skaut  saman  til  hanskar. 

Neste  dagen  i middagsstundi  hadde  han  alt 
fengje  stasen  heim  og  hatten  paa  — ein  gamall 
røyktut  med  flekkar  paa  her  og  der  — og 
hadde  undringi  vore  stor  um  sundag,  so  var  ho 
no  dubbel.  Dei  kom  snart  ikkje  til  aa  kunna 
snakka  til  han  paa  gata  lenger. 

Torgeir  gjekk  mest  ør  av  gleda  og  synte 
seg,  og  at  han  skulde  ha  alt  dette  til  gjevandes 
gjekk  heilt  yver  vitet  hans.  Det  var  ein  godleik 
han  aldri  hadde  drøymt  um.  Han  var  nok 
komen  millom  dei  snildaste  gutarne  i verdi. 
Han  takka  alle  i handi  og  var  mest  vaat  i augo 
av  takksemd. 

Sidan  um  dagarne  hadde  dei  full  sjau  so 
ofta  dei  hadde  ei  stund  til  aa  læra  han  aa  bera 
røyktuten  fint,  strjuka  han  fint  av  for  damorne 
og  snakka  fint.  Han  tok  alt  med  det  største 
aalvor  og  gjorde  store  framstig. 

Han  var  beintfram  bitaling  verd,  stylken. 

6 

Det  gjekk  leitt.  Daa  sundagen  kom  og 
Torgeir  skulde  syna  seg  i all  sin  glans,  var  det 
uver  og  regn,  so  korkje  han  elder  damorne 
kunde  driva  ute.  Men  aa  lota  venta  heilt  til 
ein  annan  sundag  var  kalleg  drjugt. 

Daa  vart  Svarte-Andres  snau  for  tobak 
ein  kveld,  og  etter  litt  kviskring  med  Torgeir 

klædde  denne  seg  i skinande  puds  med  floss  og 
alt  og  strauk  burt  paa  kraambudi  til  Brun  for 
aa  kjøpa  tobak. 

Sidan  um  kveldarne  gjekk  han  paa  same 
vis  etter  andre  ting.  Det  trefte  just  ikkje  oftay 
at  dei  hjaa  den  fine  „manufakturhandlaren“ 
hadde  det  han  spurde  etter;  men  det  var  Brun 
si  skuld  det  og  ikkje  Torgeir  si. 

Utanfor  kraambudvindauga  stod  altid  einkvar 
av  smedegutarne  og  saag,  korleis  det  gjekk- 
Og  det  gjekk  rett  bra.  Torgeir  med  flossen  bruka 
fin  skikk,  so  det  var  svære  ting.  Kraambud- 
gjentorne  stirde  uppi  under  etter  den  rare  skap- 
naden og  smilte;  no  fekk  han  sjølv  sjaa  det; 
her  var  nok  av  syn  for  segn. 

Dei  visste  nok  elles  alt,  kva  det  var  for  eim 
Der  var  ei  gjenta  i huset,  som  var  syster  til 
Juliana  og  visste  eitkvart  fraa  smidja. 

Brun  budde  ovanpaa  i huset,  der  han  hadde 
kraambud.  Det  var  soleis  ikkje  uraad,  at  Torgeir 
kunde  raaka  upp  i aa  treffa  sjølve  henne  og. 
Dei  fyrste  kveldarne  laga  det  seg  ikkje;  men 
fjerde  kvelden  var  lukka  god:  ho  stod  beint 
innanfor  disken  og  saag  paa  noko  ty.  Torgeir 
svinga  seg  som  ein  viskelermann  med  sæle  smil 
og  gjekk  beint  burt  til  henne  og  spurde  etter 
det  han  skulde  faa  i kveld  — denne  gongen  ein 
pose  skopinnar.  Der  gjekk  eit  lite  vrid  um. 
munnen  hennar ; so  synte  ho  han  berre  burt  til 
hine  med  ei  fornem  handvitting  og  gjekk  sin  veg- 

Torgeir  var  ikkje  fri  han  var  lang  i andlitet, 
daa  han  kom  heim  utan  pinnar  og  fortalde  dette; 
— han  loynde  ikkje  lenger  noko  for  vennerne 
sine.  Svarte-Andres  hadde  eit  heilt  stræv  med 
aa  faa  han  til  aa  skyna,  at  ho  berre  var  so 
bljug  enno,  sidan  der  var  so  mange  til  stadar. 
Men  var  han  ikkje  enno  fulltrygg,  so  vart  det 
heile  greitt  dagen  etter,  sundagen.  Torgeir  og 
eit  par  av  smedegutarne  dreiv  i stort  puds  burti 
gata  midtfor  Brun  og  uppdaga  med  eit  eit  smilande 
kvinnfolkeandlit  i eit  vindauga  uppi  andre  høgdi. 
Det  gjøymde  seg  so  svint,  at  Torgeir  ikkje  var 
sikker  paa,  um  det  var  ho. 

Men  so  lét  dei  han  gaa  attende  aaleine  for 
aa  sjaa,  um  ho  ikkje  daa  vaaga  seg  betre  fram. 
Jau  det  var  ikkje  fritt.  Ho  stod  med  andlitet 
attum  ein  blom  og  vitta  ned  til  han  med  handi 
gong  paa  gong  — vitta  enno  etter  ho  var  kvorvi 
attum  gardinerne  att. 

Torgeir  gjekk  sidan  heile  dagen  som  i ein 
sæl  draum,  fri  for  alt  som  heitte  uvissa,  og  smilte 
til  vennerne  sine.  — Dei  for  sin  part  hadde 
tidlegare  snakka  med  tenestgjenta,  syster  aat 
henne  hjaa  smeden,  og  fengje  henne  til  aa  lova 
aa  gjera  eitkvartslag  — um  det  trefte  seg  so. 

— Um  kvelden  høyrde  dei  Torgeir  tusla 
uppe  i timevis  uppaa  kotet  sit  og  stulla  med 
stasen.  Han  trong  ikkje  lenger  paaminning  um  aa 
vera  fin.  Frami  vika  fekk  han  seg  uppstaa- 
ande  krage  som  ein  byfut  og  ein  lysande 


fire-skjelingsring,  so  der  var  store  voner  til  sundags 
att.  Men  daa  gjekk  det  paa  nytt  lag  bakvendt. 
Ho  var  reist  paa  landet  og  skulde  vera  der  ei 
heil  tid.  Det  var  soleis  suautt  von  um  aa  finna 
henne  paa  nokre  sundagar. 

Forbanna  greior.  Torgeir  var  lang  i andlitet 
og  hine  gutarne  ikkje  minder.  Men  for  det 
kunde  han  no  ikkje  løyna  ljoset  sit  under  ei 
skeppa  i all  denne  tidi  helder.  Dei  drog  han 
med  seg  til  eit  „forlystelsessted“  uppi  utkanten 
av  byen,  der  det  var  moro  og  dans  um  etter- 
middagen, og  heldt  seg  sidan  der  kvar  sundag. 

Torgeir  hadde  alt  gjort  store  framstig  i aa 
vera  modug  millom  folk  og  kom  seg  her  enno 
meir.  Han  song  og  tralla  midt  i sveimen  av 
framande,  sosnart  han  hadde  drukke  eit  glas. 
Med  dansekunsten  hans  stod  det  just  ikkje  rart 
til ; men  det  han  kunde  fekk  dei  viljug  sjaa. 
Han  var  snart  komen  upp  i aa  svinga  seg  paa 
ustøde  kalvebein  heile  salen  rundt  med  dei  gjentor, 
som  berre  var  aa  faa  med.  Maken  til  jolebukk 
hadde  enno  ingen  set  paa  ei  dansebud.  Alle 
vilde  vera  godvenner  med  han  og  faa  spendera 
paa  han.  Den  bljuge  guten,  som  for  ikkje  lengje 
sidan  var  graaten  nær  for  eit  lite  drjugt  ord, 
var  ikkje  til  aa  kjenna  att.  Han  snakka  mest 
ikkje  um  anna  enn  gjentorne;  skrøytte  av,  kor 
galne  dei  var  etter  han,  og  fortalde  til  alle  baade 
gamle  og  nye  venner,  at  han  var  daudsens 

hugteken  i ei  fornem  dama  og  alt  komen  mykje 
i kjenskap  med  henne. 

— Det  var  altid  ei  kalleg  sykja  um  maan- 
dagarne  etter  slikt;  men  dette  skræmde  honom 
ikkje  lenger.  Det  laut  til,  naar  ein  skulde  vera 
kar  millom  gode  karar.  Det  var  kome  dertil,  at 
han  ofta  um  maandagarne  bad  um  ein  liten 
sup  til  aa  stiva  seg  upp  med.  Song  so  eit  flott 
vers  for  aa  syna,  kor  lett  han  tok  det.  Men 
det  var  ikkje  den  blide,  barnslege  songen  som  i 
byrjingi,  dette.  Det  gjekk  med  underlege  and- 
pustne rykk  upp  og  ned.  Der  var  idetheile 

kome  noko  urolegt,  uppøst  ved  all  aatferdi  hans. 
Han  belga  lonutt  og  ujamt,  og  ein  kunde  ofta 
høy  ra  han  driva  att  og  fram  lengje  etter  legg- 
jingstid  uppaa  kotet  sit. 

— Gjentegrillorne  var  nok  komne  for  fulle 
aalvoret  no,  sa  Svarte- Andres  med  stor  gleda. 

7. 

Det  var  gjenge  heile  fire  vikor  sidan  frøken 
Brun  reiste,  og  enno  var  ho  ikkje  attkomi. 
Heldt  seg  inni  fjordarne  ein  stad. 

Det  vart  drjugt  dette.  Dei  laut  til  aa  snakka 
med  Torgeir  att.  Brev;  — ikkje  friarbrev  enno 
nettupp;  det  hasta  ikkje.  Men  litt  helsingar  og 
gode  ord,  so  saki  ikkje  leid  nokor  avdovning. 

Torgeir  fann  som  vanleg  vennerne  sine 
slugare  enn  seg  sjølv,  og  han  Andres  var  som 

vanleg  hjelpesam ; brevet,  paa  rosepapir,  kom 
same  kvelden  i posten. 

Dei  byrja  um  nokre  dagar  alt  aa  vona  so 
smaatt  paa  eitkvartslags  svar.  Men  fyrr  det  vart 
noko,  kom  der  eit  heilt  uventa  godt  aaføre  til 
aa  sjaa  henne  att.  Der  skulde  gaa  eimbaat  paa 
„ lysttur  “ radt  inn  i fjorden  til  heimbygdi  hans 
Torgeir  um  sundagen,  og  i siste  augneblinken 
fekk  dei  vita,  at  ho  og  var  med.  Ho  var  komi 
heim  i gaarkveld  og  vilde  inn  att  dertil  ho 
heldt  seg. 

Der  gjekk  eit  rykk  i Torgeir.  Her  var  tvo 
flugor  aa  slaa : syna  seg  for  henne  i all  sin  glans 
og  dertil  faa  syna  seg  for  heimby gdi,  der  dei 
hadde  helde  han  so  ring.  Han  sprang  paa  livet 
laust  og  pynta  seg  og  for  nokre  minutter  etter 
ned  til  bryggja  som  ein  brudgom,  bukkande  til  alle 
damor.  — Meistaren  hadde  nyleg  gjeve  han  litt 
i løn  for  den  sidste  maanaden,  so  han  hadde  aa 
greia  seg  med  denne  gongen. 

Daa  Torgeir  kom  aat  smidja  um  maandags- 
morgonen  var  det  snart  aa  sjaa,  at  det  maatte 
ha  gjenge  framifraa.  Han  gjekk  som  med  sol  i 
augo  etter  gaarsdagen  enno.  Sosnart  meistaren 
var  gjengen  fekk  dei  ogso  fullgod  greia  paa  alt. 

Det  var  denne  gongen  han  sette  heile  bygdi 
der  heime  i undring,  daa  han  kom  der  som  ein 
storkar.  Men  det  beste  var  det  dei  der  ikkje 
drøymde  um:  attaat  at  han  i heile  fire  timar 
fekk  blenkja  for  henne  hadde  han  fengje  baade 

helsa  paa  henne  og  lura  seg  til  aa  snakka  nokre 
ord  med  henne  nedi  ei  tropp.  Og  det  kunde 
visst  ha  vorte  litt  meir  og  — vona  han,  hadde 
ho  ikkje  stødt  vore  so  umringa  av  andre  damor 
og  sidan  laut  gaa  i land  fyrr  enn  han. 

Sæle  guten. 

I middagsstundi  nokre  dagar  etter  var  nokre 
av  smedegutarne  i ferd  med  eit  brev  att.  Det 
var  skrive  fraa  Karoline  Brun  paa  roseraudt 
papir;  det  takka  Torgeir  i blide  ord  for  brevet  hans 
sist  og  klaga  for,  at  ho  fekk  snakka  so  lite  med 
han  millom  alt  folket  um  sundag.  Ho  blygdest  so. 
Men  no  var  ho  komi  heim  att  og  hadde  tenkt 
ut  ei  raad  til  aa  gjera  det  godt  att.  Papa  og 
mama  skulde  i kveld  ut  til  nokre  kjensfolk;  men 
ho  vart  heime.  Kunde  herr  Torgeir  Olsen  ikkje 
daa  ha  tid  til  aa  koma  innum  til  henne,  medan 
ho  sat  der  aaleine?  Best  var  det,  at  han  venta 
til  det  var  passeleg  skymra.  Men  han  maatte 
for  guds  skuld  halda  dette  i djupaste  løynd  og 
gaa  stilt  i tropperne.  Det  var  berre  med  ban- 
kande  hjarta  ho  vaaga  dette.  . . 

Litt  etter  kom  ein  gutunge  aat  smidja  med 
eit  lite  fint  brev  til  Torgeir.  Han  var  nok  ikkje 
sterk  i skrift,  men  stræva  seg  gjenom  det 
lell  og  vart  etterkvart  som  fjetra  — eldraud  og 
andpusten.  Heile  hurven  flokka  seg  kring  han 
for  aa  faa  vita  nytt;  men  denne  gongen  slapp 
dei  for  aa  faa  vita  so  mykje  som  eit  ord.  Han 
brende  brevet  og  tagde  som  ein  mur. 

Dei  laut  lata  han  i fred  med  løyndi  si  og 
tok  i staden  til  aa  røda  um  gjentorne;  slog 
burtpaa  um  stemnemøte  og  slikt  rart  og  kom 
upp  i eit  langt  prat  um,  korleis  moduge  gutar 
kunde  stella  med  gjentorne,  naar  dei  hadde  dei 
soleis  for  seg.  Det  gjekk  um  runde  barmar, 
kyss  og  myrke  rom  — drjugare  og  drjugare. 
Tprgeir  vart  sistpaa  so  uppøst,  at  han  var  som 
fraa  seg;  han  gløymde  aa  belga,  lo  underlege 
stutte  laattar  og  snofla  nokre  gonger  i koll  i 
sine  eigne  lange  føter.  Ein  kunde  læ  høgt  utan 
at  han  gaadde  noko. 

8. 

Det  leid  paa  sumaren,  so  netterne  alt  var 
rnyrkna  mykje  no.  I . kveld  var  det  desutan 
tungt  skoddever.  Det  var  svert  godt  laga  for 
Torgeir,  som  kom  smjugande  ut  still  som  ein 
katt,  i beste  pynten  sin,  ein  times  tid  etter  ar- 
beidet var  slutt.  Og  likso  godt  trefte  det  for 
Svarte-Andres  og  eit  par  andre  smedegutar,  som 
smaug  etter  for  aa  sjaa. 

Det  var  ikkje  berre  uppspinn  dette  um  dotteri, 
som  sat  heime  aaleine.  Dei  hadde  av  eit  slumpe- 
høve  høyrt  det  av  gjenta  derburte;  — det  var  nett- 
upp dette,  som  hadde  sett  fart  i det  heile  just  no. 
Men  det  var  ikkje  til  aa  negta,  at  det  var  vaage- 
samt  og  dette.  Trefte  han  henne,  so  kunde  det  ikkje 
enda  paa  meir  enn  ein  maate:  at  han  vart  send 
paa  dør  og  heile  elskhugssoga  dermed  øydelagd. 

Uraad  var  det  ikkje,  at  sjølve  han  Torgeir  daa 
kunde  faa  eitkvartslags  mistru.  Men  det  fekk 
skura  likevel.  For  eit  slikt  spel  laut  ein  noko 
vaaga,  og  løgje  var  det,  um  der  ikkje  skulde 
verta  ei  raad  til  aa  sneda  det  til  att.  Ein  fekk 
greia  ut  for  han,  at  han  berre  var  komen  ut 
for  ei  hugsnikja,  hjelpa  han  i veg  med  eit  nytt 
enno  betre  frieri  og  trøysta  han  med  ny  stas. 
Best  var  det  vel  og,  at  han  slutta  paa  ein  slik 
einskild  plass,  fyrr  det  gjorde  leitt  for  nokon. 

Det  gjekk  ikkje  fort  med  han  burtetter.  Han 
gjorde  allslags  krokar  gjenom  smogi  og  stansa 
sistpaa  still  som  ein  skugge  under  husveggen 
tvers  yver  for  Brun. 

Det  var  myrkt  i alle  vindaugo  i huset  so 
nære  som  i eit  uppi  andre  høgdi  — kanskje 
nettupp  romet  hennar.  Der  rekte  folk  i gata, 
so  han  stod  uviss  eit  bil;  men  endeleg  vart  det 
ein  augneblink  so  tomt,  at  han  vaaga  spranget  yver 
gata  med  hatten  djupt  i augo;  stengde  døri  etter  seg. 

— Lurararne  var  komne  fram  i gata  eit 
stykkje  burtanfor.  [Fraa  hin  kanten  kom  ein 
politimann,  ein  flokk  sjøgutar  og  fleire.  Daa 
lyddest  det  med  eit  ein  smell  i golvet  som  av 
ein  velt  stol  ovanpaa  i huset  hjaa  Brun  og  eit 
vitskræmt  rop,  so  folk  burtetter  heile  gata  vart 
uppskræmde.  Ljoset  var  i det  same  slykt,  so 
heile  huset  stod  der  myrkt  som  natti ; der  lyddest 
hyssing  som  av  eit  kjøvt,  forskræmt  mannfolks- 
mæle  og  nye  skrik  um  hjelp  fraa  eit  kvinnfolk. 

Politimannen  og  sjøgutarne  var  i ein  blink  aat 
•døri,  men  fann  denne  stengd.  Dei  laut  rundt 
aåt  bakdøri,  kom  seg  inn  gjenom  kjøken  og 
fann  ljos.  Idetsame  kom  eit  kvinnfolk  hovud- 
stups  ned  troppi  — dotteri  i huset.  „Tåk  han, 
styggen!"  skreik  ho,  seig  som  i uvit  ned  yver 
-ein  stol  og  fekk  ikkje  fram  meir.  Det  maatte 
vera  ein  tjuv  elder  eitkvart  enno  verre.  Politi- 
mannen sende  folk  til  aa  passa  paa  dører  og 
vindaugo  og  steig  upp  troppi  med  tvo  hjelpes- 
menn. Litt  etter  kom  dei  halande  ned  att  med 
-eit  langt  mannfolk. 

Utpaa  gata  var  det  alt  eit  heilt  uppstyr. 
Det  hadde  spreitt  seg  som  eld  i gras,  at  der 
var  gjort  innbrot  hjaa  Brun.  Kjeringar  oo  gut- 
ungar  kom  laupande  fraa  alle  kanter  og  trengde 
seg  skraalande  um  tjuven.  Men  svint  stansa 
skraalet  og  alle  saag  forbina  — fyrst  paa  tjuven, 
so  paa  einannan.  Tjuven  hadde  flosshatt,  sid 
yverfrakk,  kvite  hanskar  og  greior.  Heile  upp- 
styret  saag  ut  til  aa  vera  eit  stort  mistak  mot 
ein  fin  herre  — til  dei  kom  burt  mot  ei  gatelykt 
og  fekk  sjaa  han  betre.  Daa  uppdaga  dei,  at 
stasen  var  gamal  og  folna  som  paa  ei  fugle- 
skræma;  han  stirde  i kring  seg  me  vitskræmde 
augo  som  ein  utslept  daarehusfange  og  vilde 
ingenting  svara,  daa  politimannen  spurde  etter 
namnet  hans.  Folk  flytte  seg  mest  rædde  fraa 
han,  og  der  var  ikkje  anna  aa  gjera  enn  aa  faa 
han  paa  politistasjonen.  Dei  tok  til  aa  hala  i 

veg  med  han.  Daa  vart  fangen  med  eit  som 

fraa  seg.  Han  gav  politimannen  eit  spark  yver 

•leggjerne  og  rykte  rasande  til,  so  han  kom  laus. 
Som  ein  galen  sette  han  paa  spranget  og  slog 

yverende  kven  som  kom  i vegen.  Etter  kom 

politimannen  som  ein  blodhund,  medan  heile 
hopen  skreik  og  huja.  Torgeir  heldt  paa  aa 
koma  unda  inn  i ei  sidegata;  men  der  rende 
han  seg  yverende  i ei  tropp  og  vart  teken  att. 
Han  vart  bakbotten  og  utan  naade  sett  paa 
fangeholet.  Det  saag  ut  til  aa  vera  ein  fant  av 
verste  slaget.  Stashatten  var  no  blesen  av  han 
og  nedtrampa  i gata;  han  blødde  i skallen  etter 
fallet  mot  troppsteinarne,  so  det  sila  nedetter  and- 
litet,  og  frakken  hadde  fengje  ei  lang  rift  i 
ryggen. 

Som  skræmde  hundar  kom  dei  tri  lurararne 
etter  heilt  upp  aat  stasjonen  for  aa  sjaa  aa  faa 
den  blinde  larmen  nedsont.  Men  der  var  ingen 
ting  aa  gjera.  Torgeir  sat  bakum  bolt  og  jarn 
og  skulde  verta  avhøyrd  neste  morgon. 

— — Dagen  etter  var  hendingi  hjaa  Brun 
kjend  yver  heile  byen,  og  det  var  kome  upp,  kven 
den  „paagripne  personen  “ var.  At  han  var 
gjengen  ut  paa  aa  stela  fanst  det  ikkje  teikn  til; 
han  hadde  ingenting  rørt  i huset;  men  kva  var 
han  so  gjengen  etter? 

Dei  underlegste  sogor  tok  til  aa  spreida  seg. 
Smedeguten  skulde  i lang  tid  ha  gjenge  utfjøra 
i denne  villmannsstasen  og  vore  etter  frøken 

Brun.  Ho  skulde  tilslutt  ha  vorte  so  rædd,  at 
ho  snautt  vaaga  seg  ut  aaleine.  Men  daa  han 
ikkje  fann  henne  paa  onnor  vis,  hadde  han  i 
gaarkveld  lurt  seg  radt  inn  paa  soveromet  hennar 
og  blese  ut  ljoset,  so  ho  vart  skræmd  mest  fraa 
vitet.  Det  maatte  vera  ein  villmann,  som  hadde 
ein  skrue  laus. 

Det  saag  ut  til  dét  same,  daa  han  vart 
teken  fram  uppaa  politistasjonen  og.  Han  stirde 
ned  for  seg  med  eit  underleg  vitskræmt  andlit, 
var  eldraud  i augo  som  han  skulde  ha  vakt 
yver,  snakka  med  seg  sjølv  av  og  til  og  vilde 
enno  minder  enn  i gaar  gjeva  svar  paa  noko. 
Dei  visste  ikkje  onnor  raad  enn  aa  senda  bod 
etter  doktor.  Med  det  same  vart  Jensen  og 
smedegutarne  hans  bedde  um  aa  møta  paa  politi- 
stasjonen ; dei  vilde  faa  betre  greia  paa,  kva  han 
var  for  ein. 

I smidja  var  det  i dag  ingen  som  lo.  Der 
lyddest  berre  ein  og  annan  sinna  eiden  millom 
bankingi.  Faamingen  vilde  sjølvsagt  sleppa  att, 
naar  samanhengen  um  møtet  kom  for  dagen. 
Men  kom  det  upp,  so  var  det  ikkje  aa  venta, 
at  han  kunde  skjola  noko  av  alt  det  andre 
helder.  Ei  ven  surpa  for  politiet!  Fa’nsmagt,  at 
dei  skulde  ha  sent  han  til  slik  ei  jaala  som  slog 
seg  gali.  Det  einaste  der  var  aa  gjera  var  aa 
ljuga  fraa  seg  so  mykje  som  raad  var.  Han 
kunde  aldri  faa  plass  her  etter  dette,  so  det  var 

ikkje  vandare  i.  Dei  tok  einannan  i eid  paa  aa 
halda  eit. 

. . Det  kom  ikkje  til  aa  turvast. 

Daa  doktoren  kom,  for  den  underlege  fangen 
mot  han  som  eit  villdyr,  gloraud  og  med  skom 
i munn.  Han  var  gjengen  heilt  fraa  vitet.  Det 
var  ikkje  anna  aa  gjera  med  stakkaren  enn  aa 
faa  han  paa  daarehuset  ovanfor  byen. 

— Dagen  etter  var  Svarte- Andres  og  ein 
annan  av  smedegutarne  deruppe  og  fekk  sjaa 
inn  til  han  gjenom  ein  glugg;  — dei  totte  dei 
laut  sjaa  han  enno  ein  gong.  Daa  gjekk  han 
med  febervill  fart  og  pudsa  den  sundrivne  frakken 
sin,  saag  seg  i ein  spegel,  som  ikkje  fanst,  og 
gledde  seg  til  stemnemøtet  enno.  Eit  stemnemøte 
med  ei  fin  dama  . . den  venaste  i heile  byen 
. . lukka  seg  inne  i myrkni  . . 

Det  var  eit  syn  til  aa  fæla  av  lengje  etter. 
Stakkaren,  kven  skulde  ha  tenkt  slikt.  Det  var 
nok  gjenge  rundt  i hovudet  hans  heile  tidi  etter 
den  mottakingi  han  fekk  ved  møtet,  og  sidan 
hadde  det  andre  gjort  resten. 

Dei  lét  vera  aa  banna  og  snakka  grovt  ein 
heil  dag  etter  og  var  glade,  at  det  ikkje  vart 
noko  av  med  ljugingi  paa  han. 

9. 

Ein  dag  eit  par  vikor  etter  kom  det  eit  brev 
fraa  styraren  av  sinnssjukehuset  i byen  til  lens- 
mannen heime  i bygdi.  Det  var  um  ein  smede- 

gut  Torgeir  Olsen,  som  høyrde  heime  her. 
Ummelde  gut  var  avfaren  ved  dauden  eit  par 
dagar  etter  han  var  sett  inn  paa  daarehuset. 
Daa  dei  vilde  byta  klæde  paa  han  og  faa  av 
han  ein  fillutt  frakk,  tok  han  paa  uppassararne 
og  bruka  magt,  so  det  sprang  eit  blodkar  i han. 

Smedemeistaren  hadde  teke  paa  seg  alt 
utlegget  for  han  og  lét  i dag  det  vesle,  som 
fanst  etter  han,  verta  sent  heim  til  mor  hans, 
som  dei  hadde  høyrt  skulde  ha  det  smaatt. 
Lensmannen  vart  bedd  um  aa  gjera  henne  kjend 
med  dette. 

Av  ein  mann  som  same  dagen  kom  heim 
av  byferd,  fekk  dei  sidan  vita  heile  soga  um 
den  usæle  kvelden  og  endelykti  paa  det. 

Ei  stygg  soga,  som  det  ikkje  var  gildt  aa 
fortelja  mori,  stakkar.  Ho  var  paa  ein  gard  tett 
ved  og  kom  kvar  dag  til  lensmannen,  som  ogso 
var  postopnar,  og  spurde  etter  brev  fraa  sonen. 
Han  hadde  lova  aa  senda  henne  eit  portræt  av 
seg,  som  ho  dagstødt  venta.  Ho  kom  snart  i 
dag  og  og  ropte  smilande  i døri  etter  brev. 

Lensmannen  berre  peikte  paa  ein  sekk,  som 
skulde  til  henne. 

Ho  gjekk  forbina  burt  og  saag  i ’n.  Der 
var  ein  dult  med  gamle  slitne  klædeplagg  og 
eit  lite  skrin,  som  hadde  vore  Torgeir  sit.  Klæde- 
fillorne  saag  ogso  ut  til  aa  ha  vore  hans. 

Kva  meinte  han  med  aa  senda  henne  sovore  ? 
— ho  stirde  handfalli  paa  lensmannen. 

Han  berre  kremta;  ho  gaadde  med  det  same,, 
at  han  var  so  uvanleg  aalvorleg  og  still,  og  at 
alle  hine,  som  var  der  etter  post,  stirde  so  underleg 
paa  henne.  Ho  fekk  som  eit  vondt  hugskot  og 
sprong  burt  mot  dei. 

„Det  er  no  vel  ikkje  noko  i vegen  med 
han?“  skreik  ho. 

Lensmannen  flutte  seg  mest  skræmd  unda 
og  kunde  ikkje  negta  sanningi:  det  var  arven 
etter  han  ho  her  hadde  fengje. 

Ho  stod  ein  augneblink  som  klumsa  — 
som  ho  ikkje  skyna.  So  for  ho  mot  lensmannen 
med  knytt  næve,  med  stygge,  gule  augo  og  graa 
i andlitet. 

„Er  han  daud?  . . du  lyg,  elder  dei  hev 
drepe  han  for  meg  . . du  lyg!“  skrik  ho  mest 
kjøvd.  Lensmannen  berre  peikte  paa  brevet,  og 
daa  ho  hadde  fengje  det  uttyda  og  saag  paa 
dei  gamle  klædi  att,  kunde  ho  ikkje  tvila  lenger. 

Og  kanskje  han  alt  var  komen  i moldi,  fyrr 
ho  visste  ordet  av  det? 

Ja  — for  nokre  dagar  sidan. 

Ho  spurde  ikkje  meir  ; ho  sette  i ein  ylgraat 
som  eit  saara  villdyr  og  for  ut  med  henderne 
for  andlitet.  Dei  laut  hjelpa  henne  heim  og 
sidan  halda  vagt  paa  henne  uppaa  eit  loft.  Ho 
vilde  springa  paa  sjøen  og  drepa  seg  sjølv  med 
det  same. 

Dagen  etter  var  ho  rolegare  att,  men  ikkje 
den  same  som  fyrr  lenger.  Ho  var  so  underleg; 

i augo;  der  hadde  lagt  seg  som  ei  graa  dimma 
yver  dei.  Ho  gjøymde  seg  i ei  myrk  kro  burti 
eit  tomt  fjos  og  vart  sidan  sitjande  der  dag  etter 
dag  som  eit  uvette;  dei  høvrde  henne  røda  med 
Torgeir  og  lova  blodug  hemn  yver  alle,  som 
hadde  gjort  han  vondt. 

Folk  vart  tilslutt  so  vandé  med  dette,  at 
dei  ikkje  saag  meir  etter  henne;  ho  kom  altid 
inn  frampaa  kvelden. 

Men  so  var  det  ein  myrk  haustkveld  ho 
ikkje  kom  og  var  ingen  stad  aa  finna.  Dagen 
etter  var  halve  bygdi  av  paa  leiting.  Daa  fekk 
dei  tilslutt  auga  paa  noko  svart,  som  rék  nedved 
elveosen;  — det  var  ho  Gunhild  som  laag  der 
og  rék. 


Vanfør. 


rCi- 


^gjinar  stod  utpaa  dørhella  og  surmulte. 
Og  han  tenkte  med  seg  der  han  stod,  at  ingen 
hadde  det  so  leitt  som  han.  Ingen  var  so 
plaaga  som  han  — aldri  nokon.  Og  alt  det 
berre  for  den  broren  si  skuld,  den  krylryggen, 
som  han  støtt  laut  ha  etter  seg  som  ein  hund. 
Han  skjeggla  burtyver  tunet  til  broren,  som  stod 
der  og  tusla  attved  ein  stabbe  og  saag  hit.  Det 
var  ein  liten  iktebroten  tusling,  broren,  medan 
Einar  sjølv  var  strak  og  sterkvaksen. 

Det  var  ikkje  altid  han  hadde  set  paa  broren 
med  slike  augo  som  no.  Han  Paal,  broren,  hadde 
ei  tid  vore  frisk  og  velskapt  han  og,  og  dei  hadde 
vore  mest  jamngode  i alt.  Dei  hadde  spronge 
og  leika  saman  og  vore  med  granneborni  saman. 
Men  so  kom  den  sjukdomen  yver  han  Paal; 
den  svære  sjukdomen.  Det  varte  ein  heil  vinter 
med  verk  og  vondt,  og  daa  han  endeleg  kom 
paa  føterne  att,  var  han  heilt  som  vanskapt. 
Han  hadde  fengje  ein  stygg  kryl  paa  ryggen  og 
var  vorten  so  liten  og  fimren;  akslerne  stod 
høge  og  kvasse  og  hovudet  liksom  so  laagt. 
Og  for  dette  fanst  det  ingi  raad.  Han  laut  vera 
soleis  all  sin  dag.  Ho  mor  grét  og  Einar  var 

ikkje  minder  usæl  ved  aa  sjaa  broren  soleis.  Og 
kunde  han  gjera  noko  for  han,  so  gjorde  han  det. 
Han  laga  leikety  aat  han;  leidde  han  ute  og  henta 
bær  og  blomar  og  alt  han  visste  aat  han. 

Det  var  i fjor  dette.  Men  sidan  . . Etter- 
kvart som  Paal  kom  seg  til  aa  kreka  og  gaa, 
vilde  han  vera  med  alle  stader,  der  broren  og 
grannegutarne  gjekk;  og  kor  dei  kom  bisna  og 
stirde  folk  paa  han  — burti  grannestova,  ved 
kyrkja,  alle  stader.  Endaa  verre  vart  det,  daa 
han  kom  aat  skulen  att.  Ungarne  lo,  hermde 
etter  han  paa  baket  og  kalla  han  Kryle-Paal. 
Og  det  var  plent  som  noko  av  alt  dette  gjekk 
ut  yver  honom  og,  totte  Einar.  Det  var  ikkje 
greitt  aa  sleppa  for,  naar  han  eingong  var  broren. 
Tilslutt  tok  dei  endaa  til  aa  kalla  han  Kryle- 
Paalsbroren,  naar  det  gjekk  med  vondt.  Kva 
skulde  han  svara  paa  sovore? 

Han  tok  til  aa  leiast  og  skjemmast  av  heile 
broren.  Han  fann  honom  stygg  og  vesal  med 
krylryggen,  han  og,  og  vilde  helst  sleppa  for  aa 
ha  han  med.  Men  det  var  lettare  sagt  enn  gjort, 
dette.  Sprong  han  fraa  han  aldri  so  lite,  so  var 
det  ei  tuting  og  graating  utan  all  ende  med 
stakkaren.  Foreldri  vart  og  vonde  og  skjente 
og  hadde  eit  par  gonger  endaatil  gjeve  han  ris. 

Han  tok  tilslutt  radt  til  aa  hata  broren,  som 
var  skuld  i alt  dette.  Han  hjelpte  han  aldri  med 
leikety  elder  nokoslag  lenger  og  gjordest  paa  og 
sprong  fraa  han,  naar  han  berre  vaaga  det. 

Men  aldri  hadde  han  harma  seg  so  yver 
alt  dette  som  i dag  likevel.  Det  var  buførsdag 
i morgo,  og  alle  dei  som  skulde  vera  med  og 
driva  buskapen  heim,  reiste  upp  til  støyls  i dag 
og  var  der  natti  yver.  Han  hadde  fengje  lov  til 
aa  vera  med  og  hadde  gleda  seg  til  dette  i lang  tid ; 
for  noko  gildare  enn  denne  buførsnatti  paa  støylen 
fanst  ikkje.  Dei  samla  seg  i eit  sel  allesaman 
og  heldt  moroogsong;  dei  koka  buførsdravle  og 
kveikte  baal  utpaa  bergi,  so.  det  flama  himmel- 
høgt.  Det  var  ei  høgtid  som  ei  liti  jol.  Olaus 
og  Knut  burti  stova  vilde  og  vera  med  og  mange 
gutar  nedanfraa  gardarne. 

Men  han  maatte  sjølvsagt  ikkje  ha  broren 
aa  dragsa  paa,  um  det  skulde  verta  nokor  gleda. 
Han  hadde  ikkje  eingong  kome  paa  aa  syta  for 
det  denne  gongen,  so  lang  veg  det  var.  Men 
jau  — daa  dei  byrja  aa  reida  seg  til,  lyddest  det 
ikkje  betre,  enn  at  han  gjorde  seg  tankar  i dag 
og.  Han  tuta  og  bar  seg,  so  ho  mor  tilslutt 
gav  han  lov  til  aa  vera  med,  han  og.  „Han 
maa  vel  kunna  fylgja,  naar  de  ber  han  yver 
bekkjerne  og  gjeng  som  folk,u  sa  ho.  Men  ho 
kunde  seia  kva  ho  vilde:  han  vilde  ikkje  ha 
han  med  denne  gongen.  Rakkaren  kunde  gaa 
til  støyls  med  den  møslingen.  Han  hadde  fyrst 
tenkt  aa  laupa  beint  fraa  han,  men  fann  sidan 
paa  noko  betre  for  aa  sleppa  uppstyr  og  staak. 
Han  hadde  vore  burt  til  grannegutarne  og  sagt, 

at  dei  kunde  gaa  uppi  vegjerne  eit  stykkje  og 
venta  paa  han  der.  So  vilde  han  seia,  at  han 
vilde  vera  heime  og  faa  Paal  til  aa  tru  det;  og 
so  lura  seg  i veg,  so  han  aldri  gaadde  noko. 

Det  var  alt  eit  heilt  bil  no,  sidan  dei  tvo 
var  gjengne,  og  dei  vaksne  buførsfolki  var  og 
farne.  Men  aa  faa  lura  seg  av  stad  — det  var 
ikkje  so  lett  enno,  det.  Han  Paal  hadde  nok 
som  ei  mistru;  for  han  gjekk  og  heldt  augo 
med  han,  kor  i verdi  han  so  snudde  seg.  Ute 
og  inne  som  ein  ræv.  Einar  var  so  sinna,  at 
han  hadde  hug  til  aa  banna  og  slaa,  men  laut 
fint  bita  det  i seg.  Paal  maatte  ikkje  gaa’ 
nokon  ting. 

. . Einar  var  no  komen  ut  paa  dørhella 
visst  for  femte  gongen  og  stod  berre  og  ølmde, 
medan  broren  stod  burtved  stabben  og  passa 
paa.  Det  forargelege  kreket. 

Men  sjaa  der  . . ; der  var  Paal  sidstpaa  komen 
til  aa  snu  ryggen  til  han  og  tusla  med  noko 
nedfor  seg;  knytte  skoreimarne  sine.  Einar  anda 
snautt  og  tok  til  aa  glida  ljodlaust  som  ein  katt 
nedetter  mot  stovenovi  — um  nokre  augneblink 
var  han  komen  i skjol.  Hjarta  hamra,  og  paa 
fljugande  spranget  bar  det  burtunder  stova.  Kunde 
han  no  berre  koma  burtum  løda  og  upp  langs 
bekken,  der  det  var  skog,  so  var  han  alt  berga. 
Men  der,  aa  piske  det!  . . der  høyrde  han  alt 
broren  ropa  og  koma  burt  millom  husi.  Det  var 
ikkje  tid  til  aa  koma  attumløda;  han  laut  smetta 

innum  laavedøri  so  lengje.  Men  skulde  no  broren 
og  koma  beint  hertil?  Han  fekk  auga  paa  ein 
stige  og  klauv  svint  som  ein  elding  upp  paa 
høystaalet,  smaug  inn  i eit  langt . hol  og  kika 
ut  gjenom  ein  glugg  under  tekkja. 

Han  Paal  gjekk  dernede  og  leitte  uroleg 
kring  noverne,  men  saag  ikkje  ut  til  aa  ha  tanke 
um,  at  han  var  i løda.  Berre  han  no  vilde 

krakka  seg  inn  aat  stova  og  leita  der,  so  han 
kunde  faa  smetta  i veg.  Han  byrja  alt  aa  gaa 
den  vegen,  tuslingen;  men  so  trefte  han  henne 
Olina  og  fekk  nok  vita,  at  han  ikkje  var  der. 
Han  kom  beint  attende  og  flaug  sidan  alle  husi 
rundt  med  roping  og  leven,  so  det  var  uraad 
aa  vaaga  seg  av  flekken.  Og  tilslutt  kom  han 
og  sette  seg  beint  ned  paa  laavekloppi,  tuta  og 
gret  og  gav  seg  reint  yver. 

So  forbanna  . . nettupp  der!  Der  var  ingen 
annan  utgang  enn  gjenom  laavedøri,  so  han  var 
reint  fast  no. 

Graaten  sakka  sistpaa  av;  men  enno  sat 
ungen  der,  smaahigsta  og  grov  i moldi. 

Det  kokte  av  sinne  i Einar;  men  fint  roleg 
laut  han  halda  seg  likevel.  Høyrde  Paal  honom 
tusla  aldri  so  lite,  var  alt  øydelagt.  Her  var 
ikkje  anna  aa  gjera  enn  aa  venta  med  taalmod, 
til  han  kunde  dra’  seg  vek  eingong.  Han  lagde 
seg  ljodlaust  bakyver  i høyet. 

Ja  ja  . . det  var  no  god  dag  enno  og,  um 
han  laut  venta  eit  bil.  Soli  stod  eit  godt  stykkje 

yver  fjelli.  Og  vegen  visste  han,  um  Olaus 
og  Knut  ikkje  gav  seg  tid  til  aa  venta.  Han 
kunde  gjerne  liggja,  um  det  so  var  ein  heil 
time  for  det;  — lenger  kunde  no  aldri  ungen 
setja  seg  fyre. 

Han  skaut  pusten  og  slog  seg  til  ro  best 
han  orka. 

Det  var  daudstilt  i kring  han;  han  høyrde 
ikkje  eingong  Paal  smaahigsta  no.  Men  han 
var  der  enno;  han  saag  atti  han  gjenom  ei 
rivna.  Men  naar  han  no  laag  daudstill,  til  han 
hadde  rekna  til  tusand  . . ? Ein,  tvo,  tri,  fire  . . ; 
han  heldt  paa  til  femti;  so  gjekk  det  i surr. 

Stilt,  stilt  . . berre  bekken  sikla  jamt  og 
sovidt  høyrandes  bakum  løda  . . surr,  surr. 
Og  det  susa  for  øyro  som  ein  ljod  langt  burte. 
Han  tok  til  aa  kjenna,  at  han  laag  godt  i høyet. 
Der  var  so  mjukt  og  varmt.  Og  inn  gjenom 
gluggen  stod  som  eit  lint,  svalt  pust  mot  han. 
Han  lét  augo  glida  att  og  døyvde  svint  eit  stikk 
av  uro,  som  vilde  koma  att.  Det  var  ingi  braa- 
hast,  naar  han  no  ikkje  rokk  i dei  andre  likevel, 
og  no  vilde  han  gjera  seg  trygg.  Det  verste 
var  i grunnen  vunne  no  han  var  or  augo  hans  . . 

Nei,  men  rektig  godt  laag  han  ikkje,  likevell. 
Der  var  noko  hardt  midt  under  ryggen  — ein 
klump  høy  elder  ein  knagg.  Men  det  var  ikkje 
vaagalt  aa  røyva  paa  seg  og  vøla  det  . . 

Han  tenkte  sistpaa  paa  ingen  ting  og  vart 
so  tung  i hovudet  av  den  sterke  høyangen. 

Tyngre  og  tyngre.  Det  var  noko  han  laag  og 
stræva  med  aa  hugsa,  men  kunde  ikkje  finna 
det  att.  Han  visste  berre,  at  det  ikkje  var  noko 
godt.  Samstundes  var  det  som  han  vogga  upp 
og  ned,  upp  og  ned  — — 

Aa  no  saag  han  det:  han  sat  i eit  tog  og 
foykte  seg.  Det  var  i laaven.  Han  Olaus  stod 
ved  sida  og  huska  og  føykte  han.  Det  var  so 
han  kjende  vinden  strøyma  mot  andlitet.  Han 
byrja  aa  kjenna  seg  so  kitlande  glad  og  sæl  — 
hadde  det  ikkje  vore  det,  soni  tyngde  han  paa 
ryggen.  For  der  var  noko  der,  som  ikkje  skulde 
vera.  Han  hadde  visst  kjent  det  eit  heilt  bil. 
Men  kva  var  det  i grunnen?  Han  steig  sistpaa 
ned  or  føykjet,  gjekk  burt  aat  ei  kro  og  kjende 
seg  paa  ryggen. 

Det  for  ein  vond  støkk  gjenom  han  med 
det  same.  Jau,  det  var  nok  altfor  mykje  noko 
i vegen  med  ryggen!  Der  var  kome  ein  stor, 
fæl  klum  som  ein  kryl  paa  han  — liksom  den 
han  Paal  hadde  elder  enno  verre. 

Men  kunde  slikt  vera  raad,  likevel?  Tru 
det  ikkje  var  berre  draum  og  vas  altsaman? 
Han  smaug  stilt  utpaa  laavekloppi  og  kjende 
betre  etter.  Nei,  gudhjelpe  — det  var  ikkje  so 
væl,  at  det  var  draum.  Krylen  stod  der  stor  og 
fæl  som  eit  kvelvt  fat.  Og  just  idetsame  høyrde 
han  gutarne  ropa  paa  Einar  uppi  laaven.  Skur 
dei  no  koma  og  sjaa  detteher  . . ! 

Han  rømde  paa  livet  laust  inn  aat  stova  . . 
høyrde  so  heile  gutehopen  koma  etter  uti  døri, 
læande  og  skraalande.  Dei  hadde  visst  alt  set 
noko.  Han  slog  upp  vindauga  og  flaug  ut. 
Der  var  høgt,  men  han  kjende  snautt,  at  han 
kom  nedpaa.  So  smaug  han  burtunder  stova 
og  bakum  alle  husi.  Men  enno  høyrde  han  ropi 
og  kjende  seg  utrygg.  Han  laut  springa  innyver 
bøarne  og  gjøymde  seg  tilslutt  bakum  Haslehaugen. 
Der  slengde  han  seg  ned  og  vilde  pusta  ut; 
men  med  eit  skrik  for  han  upp  att.  Det  gjorde 
so  vondt,  daa  krylen  støytte  mod  marki,  at  det 
sveid  og  brann.  Han  sveiv  i tunn  og  reiv  av 
seg  klædi  for  aa  kjenna  rektig  væl,  korleis  det 
stod  til  paa  ryggen. 

Aa  du,  aa  du,  som  det  stod  til!  Aa! 
Krylen  stod  beint  ut  i veret  ‘ som  ei  tung,  over- 
hendig rullepylsa  og  so  saar  som  krut.  Det  var 
so  visst  som  han  livde  no,  at  han  var  vanskapt. 
Og  so  var  det  aldri,  aldri  tanke  um  aa  verta 
god  att  helder.  All  si  tid  maatte  han  gaa  soleis. 
Kva  nytta  det  so  aa  gjøyma  seg?  Dei  vilde 
øingong  faa  sjaa  det  likevel.  Kva  vilde  dei  so 
seia  . . far,  mor,  allesaman  . . alle  som  hadde 
lætt  aat  han  Paal? 

Han  hadde  gjenge  i ei  uklaar  rædsla  for 
dette  heile  tidi;  men  no  tok  det  han  so  hardt, 
at  han  skolv  yver  heile  kroppen.  Og  aldri  meir 
kunde  han  vera  med,  naar  hine  gutarne  var  ute 

og  sprong  helder  no.  Han  fekk  all  sin  dag 
tusla  her  med  den  vanskapte  broren  . . . 

Broren  ja  . han  kom  med  eit  til  aa  hugsa 
alle  dei  gongerne  han  hadde  vore  vrang  mot 
han  og  laupe  fraa  han.  Alle  dei  gongerne  broren 
laag  etter  og  grét  so  øjelegt.  Men  no  fekk  han 
sjølv  smaka  same  retten. 

Ja  . . kanskje  det  nettupp  var  kome  yver 
han  alt  dette,  avdi  han  hadde  bore  seg  soleis? 
Han  skolv  verre  og  verre  og  sette  i aa  graata 
— aa  kor  han  grét.  Det  silrann  or  augo.  Han 
slengde  seg  gruv  ned  paa  marki  og  smelta  reint 
burt  i graat.  Han  freista  aa  lesa  fadervaaret,  men 
hadde  gløymt  det  heilt  ut.  Det  sveiv  berre  for 
han,  at  der  var  noko  um  „magten  og  æren“, 
og  so  stræva  han  med  dei  ordi  upp  att  og  upp 
att.  Dei  vart  tilslutt  til  tvo  tjukke  klumpar,  som 
stod  fast  i halsen  paa  han.  Soleis  vart  han 
liggjande  som  valen  lengje,  lengje  — lenger 
enn  lengje . . . 

Kva  var  det?  Det  ropte  att  — utfor  haugen. 
Kanskje  dei  kom  her  og,  gutarne?  Han  grov 
seg  upp  og  kika  fram  gjenom  buskarne.  Jau 
det  var  dei.  Men  dei  kom  ikkje  her.  Dei  var 
ferdaklædde  og  for  uppetter  støylsvegen.  Aa  no 
hugsa  han:  dei  skulde  til  buførs  i kveld!  Og 
han  og  skulde  ha  vore  med.  Men  so  var  dette 
kome  . . aa  no  slapp  han  aa  hyggja  seg  til 
det  meir! 

Graaten  braut  fram  att.  Idetsame  uppdaga 
han,  at  der  ikkje  fanst  buskar  framfor  han. 
Han  stod  midt  i augo  for  alle  og  var  dertil 
fljugande  naken  med  styggeskapen  paa  ryggen; 
— han  hadde  gløymt  aa  klæda  paa  seg  att! 
Og  der  uppdaga  dei  han  og  kom ! Alle  skule- 
borni  var  der  og.  Dei  ropte  og  lo.  Han  vilde 
røma,  men  stod  fast  som  steinen.  Vilde  ropa, 
men  var  maallaus  og.  Han  tok  sistpaa  eit  tak, 
so  det  svartna  for  augo,  og  fekk  fram  eit  kvin 
han  for  upp  og  vakna. 

Kor  var  han?  Han  saag  seg  forfjamsa 
i kring  — so  laag  han  uppi  høystaalet,  der  han 
hadde  lagt  seg  og  venta  paa,  at  broren  skulde 
gaa  or  vegen! 

Ryggen  — — han  for  svint  med  handi 
bakyver.  Der  var  ingenting  i vegen.  Men  daa 
han  skulde  til  aa  sjaa,  so  hadde  han  sige  djupt 
ned  i høyet  med  hovudet  og  føterne,  medan 
ryggen  hadde  lege  tvers  yver  ein  bjelke  under 
høyet  — det  var  klumpen  paa  ryggen! 

Han  sprang  fortumla  fram  dg  ned  i laaven. 
Broren  var  gjengen  or  vegen,  og  soli  var  gjengi  ned. 

— Eit  bil  etter  kom  han  smjugande  ut  or 
stova.  Han  hadde  sove  i væl  tvo  timar,  so  det 
var  for  seint  aa  gaa  til  støyls  no.  Han  kunde 
raaka  spelege  hestar  og  altslags  i halvmyrkni. 
Men  det  fekk  vera  det  same  og.  Han  var  so 
glad  for,  at  den  avstyggjelege  draumen  ikkje  var 
sanning,  at  sorgi  for  buføret  kom  reint  burt. 

Han  høyrde  smaasystkeni  sine  nedi  hagen 
og  skunda  seg  ned  til  han  Paal,  som  vart  uppi 
under  av  aa  sjaa  han  att  no.  Einar  sagde  ikkje 
stort  noko;  men  han  var  med  honom  og  laga 
leikety  og  var  so  snild  frametter  heile  kvelden, 
at  Paal  snautt  visste,  um  han  skulde  tru  seg  sjølv. 


Or  vegen. 


er  midt  paa  vinteren;  snø  yver  mar- 
ker og  fjell;  iskald,  aulande  vind  fraa  austhei- 
darne  og  utetter  fjorden;  bleikt  solskin  yver  fjell 
og  fjord.  Nettupp  same  halvgraae  kvardagsveret 
i dag  som  i gaar,  som  i fyrdags.  — Inne  i stova 
paa  Bakkarne  er  det  og  som  vanlegt  — som  i 
gaar  og  kvar  dag.  I den  bleike  solstrima  burt- 
etter  golvet  ligg  ein  katt  og  freistar  aa  sola  seg. 
Burtved  vindauga  sit  ei  gamal  tenestgjenta  og 
spinn.  Ved  omnen  sit  husmori  rukkutt  og  ga- 
mal og  spinn,  ho  og.  Golv  og  veggjer  er  jamn- 
graae  av  alder  og  sjeldfengd  vask,  husbunaden 
sliten  og  uvand;  men  elles  er  alt  væl  tilskipa 
og  golvet  sopt. 

Ingen  seier  noko;  inkje  anna  enn  rokke- 
surren  og  ei  haltande  tikking  av  den  gamle 
stoveklokka  er  aa  høyra.  Gamlekona  ser  av  og 
til  upp  paa  klokka,  um  det  snart  er  tid  til  aa 
tenkja  paa  nonsmaten,  og  so  hev  ho  eit  auga 
burt  til  sengi,  um  gamlingen  ligg  roleg.  Jau, 
gudskelov,  det  gjer  han  no.  Godt  for  han  sjølv, 
og  godt  at  det  er  raad  til  aa  faa  spinna  i fred 
eit  lite  bil  og. 

Det  er  gamlefaren  som  ligg  i sengi.  Han 
ligg  der  so  liten  og  burtkomen  under  aaklædet, 
at  ein  snautt  skulde  merkja  der  var  nokon,  hadde 
ein  ikkje  set  hovudet  stikka  upp  paa  høyendet. 
Han  er  sjuk,  gamlingen,  stakkar;  andlitet  er 
bleikgraatt  og  skrint,  so  det  er  mest  berre  skinn 
og  bein;  augo  ligg  innsokne  i hausen.  Det  er 
sjaa-ande,  at  det  ikkje  er  nokon  braa-komen 
sjukdom,  ein  fraa  i dag  elder  i gaar.  Nei,  det 
er  den  lange  sjukdomen,  den  siste  . . 

Han  hev  i all  si  tid  vore  rask  og  rørig, 
han  Jo.  Ein  slæpar,  som  ikkje  hev  skytt  vind 
elder  væta  og  aldri  spart  seg  sjølv.  Men  i dei 
siste  aari  hev  det  teke  til  med  verk,  gigtverk  i 
lemerne.  For  eit  aars  tid  sidan  tok  det  sistpaa 
so  yverhand,  at  han  laut  til  sengs,  og  daa  han 
ein  gong  var  komen  der,  laut  han  sidan  vera 
der.  Det  var  ein  verk  natt  og  dag,  som  var  til 
aa  verta  galen  av;  verk  i innste  beini,  so  han 
tilslutt  stivna  til  som  ein  stokk.  Og  eit  mas 
berre  han  skulde  snu  paa  seg,  so  han  sytte 
lengje  framfyreaat. 

Paa  det  siste  var  det  endeleg  som  det  hadde 
dovna  av  att  med  verken;  det  varsom  der  ikkje 
lenger  var  noko  aa  verkja  paa.  I staden  hadde 
det  slege  seg  for  brystet.  Hosting  og  uppharking 
dag  og  natt,  so  det  snart  var  som  tomt  der  og. 
Det  var  berre  dauden  aa  venta  paa,  ingenting 
utan  dauden ; — alle  i huset  visste  det,  og  best 
av  alle  visste  han  det  sjølv.  Og  kanskje  det 

ikkje  vart  lengje  til  helder  no  etter  denne  ven- 
dingi.  Ein  fekk  ikkje  gjera  sig  nokoslags  tankar, 
naar  soleis  til-stod.  Og  det  fekk  i guds  namn 
koma  som  det  vilde  og.  Han  hadde  stræva  og 
gjort  seg  ferdug  so  vidt  han  hadde  orka.  I dei 
gode  dagarne  hadde  det  vel  ikkje  altid  vore  so 
rart  med  aalvoret  og  ettertanken.  Ein  gloymde 
so  lett  det  vigtugaste.  Men  i dette  aaret  var 
det  visst  ikkje  gjenge  ein  dag,  utan  han  hadde 
stræva  og  bedt  for  seg  og  lese -boner  i salmeboki. 
Presten  hadde  og  bedt  for  han  paa  preikestolen. 
Han  visste  ikkje  meir  aa  gjera,  han  for  sin  part, 
og  so  fekk  han  vaaga  og  vona  det  beste. 

Han  hadde  rett  altid  fyrr  trutt,  at  det  skulde 
verta  so  mykje  annorleis,  naar  enden  nærma 
seg,  — trui  so  mykje  sterkare,  tanken  paa 
himmerike  so  mykje  klaarare  og  lengsla  so 
mykje  større.  Der  stod  altid  so  mykje  um  det 
i bøkerne.  Men  han  skyna  ikkje  . . han  kunde 
aldri  faa  det  rektig  til  med  dette;  han  kjende 
ikkje  eingong  vidare  lengt  etter  aa  koma  til 
himmelen  og  vera  med  Kristus,  endaa  han  hadde 
havt  det  so  vondt  so  lengje.  Himmerike  var 
no  som  altid  fyrr  so  underleg  bleikt  og  langt, 
langt  burte  — ofta  berre  som  ein  draum 
han  hadde  havt  ein  gong  langt  attende  i barn- 
domen,  og  sjølve  tanken  paa  Vaarherre  var  so 
altfor  veik.  Det  var  ofta  so  han  radt  maatte 
minna  seg  paa,  at  alt  dette  i grunnen  kom 
honom  ved  — minna  seg  paa,  at  dauden  i det 

heile  var  noko  anna  enn  den  lange,  lange 
kvild  i moldi  og  gløymsla  for  alt. 

Ja  ja  . men  rædd  og  uroleg  kunde  han 
ikkje  gjera  seg  for  dette,  korso.  Det  var  vel 
syndi  og  kjøtet,  som  formyrka  tankarne  i lengste 
laget,  so  ein  ikkje  saag  klaart  nok.  Ein  fekk 
vona,  at  det  klaarna  betre  upp  tett  inn  mot 
enden.  Og  ein  fekk  ikkje  venta  for  mykje 

helder.  Ein  fekk  vona,  at  Vaarherre  og  visste, 
kor  veike  og  blinde  me  var,  og  var  naadug. 
Her  var  ikkje  anna  aa  gjera;  nei.  Berre  no 
enden  ikkje  maatte  verta  for  strid.  Aa  ja,  aa 
ja,  san  . . . 

Den  gamle  salmeboki  laag  paa  krakken 
framfor  sengi  ved  sida  av  ei  stor  skaal  med 
vatn.  Han  hadde  for  eit  bil  sidan  lese  ei  av 
bønerne  i „sygdom  og  nød“  visst  for  hundrande 
gongen.  Det  var  altid  linnast  med  hosten  eit  bil 
midt  paa  dagen,  og  han  skrimsla  sovidt  og  saag 
den  kjende  lesnaden  og  daa.  Han  laag  no  og 
freista  aa  samla  tankarne  paa  det  lesne.  Men 
dei  vilde  ikkje  festa  seg.  Det  var  slikt  eit  stræv; 
og  han  var  liksom  so  ferdug  med  alt  det. 
Augo  gleid  att,  og  medan  rokkarne  surra  og  alt 
anna  var  so  stilt,  tok  tankarne  til  aa  fara  sine 
eigne  underlege  vegjer,  vida  og  langt  — langt. 

Solskin  i dag;  — det  skjein  gult  gjenom 
dei  tunne  augneloki,  naar  han  snudde  seg  mot 
veggen,  der  soli  glein  innpaa.  Men  det  var 
ikkje  noko  skikkelegt  solskin,  dette.  Det  var 

liksom  aldri  noko  skikkeleg  blankt  solskin  no 
som  fyrr  — for  lengje  sidan,  helst  svært  lengje 
sidan  — liksom  den  tid  han  var  liten  gut  og 
stulla  med  leiketyet  sit  i solskinet  paa  golvet, 
medan  ho  mor  og  bestemor  surra  og  spann, 
nettupp  som  kvinnfolki  gjorde  no.  So  lengje 
det  var  sidan  . . so  lengje  . . yver  dei  seksti 
aari!  Men  likevel  nettupp  i denne  same  stova. 
Var  det  ikkje  underlegt:  all  si  tid  gaa  nettupp  i 
dei  same  fotefar  . . 

Han  vart  liggjande  still,  so  han  snautt  pusta, 
og  stirde  inn  i gamle  syner,  — saag  kor  det 
blenkte  inn  i mori  sit  rokkehjul,  i vindaugo  i 
kveldingi,  og  utyver  fjelli  der  vest,  naar  soli 
frampaa  vaarparten  gjekk  so  langt  upp  og  skjein 
raudgult  i snønutarne  og  i avlange  skyer  upp- 
yver.  Men  dette  drog  med  eit  med  seg  minnet 
um  ein  annan  vaar,  ein  endaa  ljosare  vaar,  — 
den  fyrste  vaaren  han  og  Margit  var  gifte.  Dei 
var  tvoeine  i stova  frametter  haaballen  og  brydde 
seg  ikkje  um  fleire  i verdi  helder.  Naar  dei 
stod  upp  um  mornarne,  glima  soli  uti  lauvet  paa 
dei  gamle  askarne  burtpaa  bakken  — var  det 
den  same  soli,  som  no  berre  so  vidt  orka  aa 
kasta  ein  skitengraa  flekk  inn  paa  veggen  ? 
var  det?  . . ho  skjein  i lauvet,  so  det  glima 
heilt  inn.  Og  yver  alt  var  som  ein  daam  av 
sundag.  Sundagarne,  ja.  Daa  vart  dei  liggjande 
til  langt  frampaa  . .;  so  varme  og  gode;  rødde 
um  alt  og  inkjevetta  . . tenk,  det  var  nettupp 

her  i denne  same  gamle  sengi.  Og  so  glade 
dei  var.  Og  so  moduge.  Og  so  lang  ei  tid  dei 
hadde  framfor  seg,  totte  dei;  — so  blaanande 
lang.  Vilde  faa  giort  so  mykje;  byggja  og 
rydja ; og  drøymde  visst  aldri  so  langt  fram  som 
til  no.  Aa  nei,  dei  hadde  anna  aa  tenkja 
paa,  dei  . . . 

Og  no  var  det  alt  gjenge  og  til  endes  kome 
alt  saman,  — alt,  alt.  So  underleg  fort  i grun- 
nen, endaa  kvart  aar  kunde  vera  so  drjugt. 
Fort  so  ein  aldri  visste  ordet  av  det;  — inkje- 
vetta,  naar  ein  skulde  sjaa  attende.  Kvorve  som 
skuggar.  Og  alt  dei  gledde  seg  til  frametter 
tidi,  alt  dei  vilde  faa  gjort,  — kor  var  det  vorte 
av?  Aa  . . Nei,  han  kunde  mest  ikkje  skyna 
det  sjølv.  Barn  etter  barn;  liten  gard;  mykje 
slit  og  slæp,  so  ein  altid  hadde  so  nok  med 
seg  . . alt  saman  hadde  liksom  graana  so  svint 
og  var  sidan  aldri  vorte  annorleis.  Dei  lette 
stunderne  altid  so  faa  mot  dei  tunge,  dei  slit- 
fulle,  dei  ottefulle.  Det  var  nok  ikkje  mange 
som  skulde  ha  kjent  att  henne  Margit  no,  der 
ho  sat  og  span  . . aa  nei.  Og  han  sjølv.  . So 
sterk  og  spræk,  at  han  ikkje  stod  fast  for  noko 
slag;  — han  saag  seg  som  i eit  solljost  syn  gaa 
uppi  bakkarne  og  slaa  av  ein  dagsteig  til  nons 
for  aa  faa  god  tid  til  aa  springa  til  fjells,  der 
ho  var  . . Og  no  . . eit  stakkars  krekse,  som 
maatte  stellast  med  som  eit  reivebarn  . . vesall. 
Ikkje  til  noko  anna  enn  til  aa  ha  i ei  svart 

kista  og  grava  ned  i moldi.  Det  var  enden  paa 
alt,  paa  styrke  og  venleik  og  store  voner  og 
tankar  . . moldi,  moldi  . . 

Han  stansa  ved  denne  tanken  og  brydde 
seg  ikkje  um  aa  kava  med  aa  minna  seg  um 
alt  det  andre,  som  skulde  fylgja  etter  dauden; 
han  var  beintfram  som  trøytt  av  det.  Han  berre 
stirde  inn  i dette  sjølvgjevne  um  den  svarte 
kista  og  moldi,  og  vart  tilslutt  so  underleg  full 
av  saar  medkjensla  med  seg  sjølv,  som  no 
skulde  dit.  Godt  var  det  nok  aa  faa  kvila  seg; 
men  likevel  . . Halsen  vart  full,  dropar  sprengde 
upp  augneloki;  — det  kom  jamt  so  svint  soleis 
no,  naar  han  tenkte  for  mykje.  Men  han  skunda 
seg  og  svelgde  det  att  med  det  same.  Det  var 
liksom  so  leitt,  um  kvinnfolki  skulde  sjaa  det. 
Han  lukte  augo  att,  og  medan  rokkarne  surra, 
spann  tanken  paa  den  svarte  kista  seg  vidare. 
Han  saag,  korleis  dei  stod  samla  og  song  yver 
han;  korleis  kista  vart  nagla  til  og  likfylgjet  for 
nedetter  vegjerne,  medan  songen  ljoma,  ljoma 
med  sin  tunglynde  ljod;  — det  var  radt  so  han 
høyrde  ljoden.  Og  so  vart  det  tomt  etter  han 
her  i stova,  tomt,  tomt  for  all  tid.  Tomt  der 
han  hadde  tusla  ut  og  inn  no  i dei  sytti  aari. 
Tomt  etter  han  her  i sengi,  der  han  hadde  havt 
so  mang  ei  tung  stund.  Tomt  etter  han  utpaa 
bøarne  og  uppi  markerne,  der  han  hadde  lagt 
etter  seg  so  mang  ein  tung  arbeidsdag.  Aldri 
so  mykje  som  ein  skugge  av  han  nokon  stad 

meir  . . aldri.  Berre  minni  . . Tru  dei  ikkje 
vilde  tykkja  det  var  underlegt  aa  sjaa  den  tome 
plassen  etter  han  her?  Tru  dei  ikkje  vilde  sakna 
han  i lange  dagar  og  kveldar?  . . 

Aa  ja,  han  hadde  vel  ikkje  altid  vore  plent 
som  han  skulde,  han  helder.  Men  sit  beste 
hadde  han  no  for  det  meste  gjort,  det  torde  han 
seia.  Han  hadde  visst  ikkje  ofta  sagt  eit  vondt 
ord  til  henne  Margit  elder  kravt  for  mykje  av 
henne.  Og  borni  . . ; ja  det  var  ikkje  altid  so 
greitt  i dei  dagar  dei  alle  var  i uppvoksteren. 
Men  fall  det  snautt,  so  hadde  han  helder  spart 
for  seg  sjølv,  enn  at  dei  skulde  li  da  skort.  Og 
dei  tyngste  arbeidi  hadde  han  aldri  lagt  paa  deir 
so  lengje  han  sjølv  orka  aa  taka  dei.  Um  dei 
ikkje  plent  skyna  paa  alt  dette  daa , so  sveiv 
det  vel  ein  gong  attum,  naar  han  ikkje  var 
meir.  Og  no  var  det  denne  gamle,  utslitne 
faren  dei  skulde  leggja  under  torva  . . 

Det  tok  til  aa  fyllast  i augo  att  og  denne 
gongen  sterkare.  Daa  gaadde  han  med  eit,  at 
rokkesurren  var  stilna  av.  Han  letta  paa  ho- 
vudet  og  kunde  ingen  sjaa  helder;  dei  maatte 
vera  gjengne  aat  løda  elder  kjøken.  Han  lagde 
hovudet  ned  att  og  let  graaten  fritt  koma.  Det 
gjorde  liksom  so  godt  og  løyste  so.  Men  daa 
det  ein  gong  var  kome  paa  glid,  tok  det  han 
sistpaa  meir  enn  han  vilde.  Det  sleit  i den  saare 
bringa  og  var  ikkje  til  aa  stagga;  det  rykte  og 
sveid.  Han  reiste  seg  sistpaa  med  stort  stræv 


89 


og  fomla  etter  vatsskaali  for  aa  faa  svelgja.  Men 
kva  var  dette  — ? Han  vart  So  underleg  med 
det  same.  Det  var  som  det  losna  noko  nedfor 
brystet,  og  det  gjekk  ei  underleg  skjelving  gje- 
nom  han,  liksom  av  frosing.  Var  det  dauden  — ? 
Ei  uklaar  rædsla  tok  han,  so  han  sette  i aa  ropa  . . 
— Ein  halv  times  tid  etter  sat  kvinnfolki  og 
spann,  og  alt  var  som  vanleg  i stova  att.  Men 
ho  Margit  saag  noko  urolegare  burt  paa  gam- 
lingen enn  tidlegare.  Underlegt  kvifor  han  vart 
so  uroleg  for  eit  bil  sidan.  Han  fekk  rett  ei 
vond  rid  med  brystgang  og  hoste;  men  det  var 
ikkje  so  my  kje  verre  enn  vanleg,  og  no  laag  han 
roleg  att  med  att-latne  augo.  Men  det  var  som 
augo  var  meir  innsokne  enn  fyrr  og  pusten 
tyngre.  Kanskje  det  var  eit  varsel,  dette?  — 
Aa  ja,  herregud:  ein  gong  maatte  det  vel  losna 
for  han  og,  stakkar. 

— Det  kom  til  aa  gaa  som  ho  Margit  spaadde : 
det  vart  eit  varsel.  Frampaa  natti  etterpaa  vart 
ho  vekt  av  ei  saar  hosting  og  anking,  og  daa 
ho  fekk  i ljos,  hadde  gamlingen  hosta  upp  blod, 
so  det  tedde  langt  burtetter  golvet.  Det  kunde 
ikkje  vera  anna  enn  enden,  som  kom  no.  Alle 
i huset  vart  vekte  og  vakte  resten  av  natti,  og 
um  morgonen  vart  der  sent  hastbod  etter  tvo 
av  sønerne,  som  var  av  i tenest,  og  tvo  døtter, 
som  var  burtgifte.  Frampaa  ettermiddagen  var 
dei  alle  samla,  og  han  sansa  seg  enno,  so  han 
kjende  dei.  Ho  Margit  gjekk  aat  budi  og  saag 

um  likklædi,  som  ho  alt  lengje  hadde  havt  lig- 
gjande  i kista. 

Men  livet  var  seigt  enno  — det.  Han  slokna 
ikkje  den  dagen  og  ikkje  dagen  etter  helder. 
Det  hekk  i dag  etter  dag  — fæle  dagar.  Bringa 
verkte,  og  dei  utpinte  lemerne  tok  og  til  aa 
verkja  att,  so  ein  hadde  fullt  mas  med  han 
baade  natt  og  dag. 

Herregud,  at  det  ikkje  ein  gong  kunde  løy- 
sast  upp  for  ham!  Dei  av  borni  som  var  heim- 
henta,  laut  reisa  att,  daa  det  ikkje  vart  annor- 
leis.  Dei  som  var  heime,  ældste  og  yngste 
sonen  og  gamlemor,  gjekk  radt  forkomne  av 
vaking  og  kav,  og  medkjensla  med  armingen 
minka  tilslutt  burt  for  leidskap  og  utaal  yver,  at 
ein  aldri  kunde  verta  han  kvitt.  Her  hadde  dei 
dregest  med  han  heile  aaret,  og  so  dette  attpaa. 

Endeleg  frampaa  natti  ei  vikes  tid  etter  vart 
det  ei  endelykt.  Han  seig  ned  etter  ei  lang  rid 
med  open  munn  og  kalde,  stive  augo,  — han 
hadde  utstridt.  Ho  Margit  skunda  seg  og  hadde 
att  augo  hans. 

So  underleg  liten  og  innfallen  han  med  ein 
gong  vart,  daa  livet  var  ute!  Han  seig  ned  i 
sengi  som  ein  skugge,  og  det  var  med  eit  vorte 
so  stilt  i stova  etter  all  ankingi,  at  det  var 
heilt  fælslegt. 

„Ja  no  uroar  ikkje  han  oss  um  netterne 
meir,“  so  ho  Margit;  mælet  hennar  var  kjøvt, 
og  ho  laut  upp  i augo  med  den  skrinne  neven. 

Ingen  svara.  Dei  saag  ned,  kjende  som  ein  saar 
styng  ved  aa  hugsa,  at  dei  kanskje  ikkje  hadde 
vore  mot  han  som  dei  skulde,  og  stræva  med 
graaten.  Men  fyrr  den  vann  fram,  hadde  ho 
Margit  teke  handi  fraa  augo  og  saag  paa  klokka. 
Det  leid  so  langt,  at  dei  maatte  skunda  seg  aa 
koma  til  ro  no  eit  bil,  um  det  skulde  verta 
nokor  roing  av  i natt,  sa  ho.  Og  det  kunde 
væl  trengjast,  at  dei  fekk  kvila  seg  eit  lite  bil 
no;  for  i morgon  var  det  aa  byrja  med  nytt 
starve.  Var  han  slokna,  so  maatte  dei  skipa  til 
likferds  og.  Dei  gjekk  stilt  ut,  og  litt  etter  var 
heile  huset  myrkt  og  daudstilt.  Ho  Margit  hadde 
funne  seg  eit  par  aaklæde  og  laag  paa  golvet 
uti  koven ; det  var  so  underlegt  aa  liggja  inne, 
naar  der  var  lik. 

Um  morgonen  etter  var  dei  tidleg  uppe,  og 
det  fyrste  dei  maatte  gjera  var  aa  bera  liket 
burt  aat  budi.  Det  var  vedkjømelegt  aa  tenkja 
paa,  at  dette  var  hans  sidste  avskil  fraa  den 
gamle  stova.  Men  ho  Margit  turka  trast  augo: 
der  var  alt  anna  aa  tenkja  paa  enn  sorg  og 
saknad  no.  Dei  hadde  meir  enn  nok  med 
likferdstarvet. 

Det  vart  ei  fælande  strævsam  vika.  Vasking 
ute  og  inne;  baking  og  bryggjing.  Og  verre  ver 
til  aa  bala  med  sovore  kunde  det  aldri  ha  treft. 
Det  lagde  til  med  snørok  og  kaldt  um  dagarne, 
so  det  var  um  aa  klaka  millom  henderne,  kva 
dei  skulde  taka  i.  Og  so  var  det  aa  koma  til 

landhandlaren  og  faa  heim  alt  dei  trong  i dette 
fæle  veret.  Ho  Margit  var  um  aa  verta  reint 
sjuk  av  alt  kavet;  men  gjerast  maatte  det  likevel. 
Han  Jo,  stakkar,  maatte  jordast  med  same  æra 
han  som  andre  folk.  Han  laag  imedan  paa  eit 
par  fjøler  burti  budi,  og  ingen  hadde  tid  korkje 
til  aa  sjaa  um  han  elder  hugsa  vidare  paa  han. 

Likferdsdagen  kom.  Liket  var  kome  aat 
kista,  og  syngjararne  gjorde  sit  beste  burti  budi 
og  sidan  ute  paa  tunet.  Ho  Margit  heldt  seg  i 
dag  for  andlitet  med  ein  lommeduk.  Men  denne 
gongen  var  det  snautt,  um  der  var  dropen  aa 
turka.  Og  det  var  der  visst  ikkje  meir  hjaa  dei 
andre  av  huslyden  helder.  Hadde  der  vore 
anna  aa  tenkja  paa  fyr  um  dagarne,  so  var  det 
endaa  meir  so  i dag.  Berre  det  no  kunde  vera 
komande  utyver  til  kyrkjegarden  paa  folkevis! 
Det  var  mest  tvo  mil  langt,  og  snøroket  var 
i dag  slege  um  til  vestanver  med  regn  og  storm, 
so  det  stod  i eit  rok  innetter  fjorden,  naar  byorne 
kom.  Men  nokon  annan  veg  enn  sjøvegen 
fanst  ikkje;  fjell  og  ville  uror  paa  baade  sid  or. 
Gud  viste,  korleis  ein  skulde  gravla  seg  fram. 

— Tungt  og  seigt  drog  ferdi  nedetter  vegen 
i den  uppbløytte  snøen;  mannfolki  i oljekjole  og 
sydvest  langt  ned  yver  øyro,  kvinnfolki  intulla 
i plagg  og  trøyor,  so  ein  snautt  saag  atti  and- 
liti;  — for  dei  var  det  elles  ikkje  tanke  um 
aa  vera  med  lenger  enn  til  sjøs.  Songen  lyd- 
dest  daarlegt  i den  tunge  lufti  og  kom  av  og 

til  heilt  burt  i vindflagorne.  Folk  saag  hirne 
og  fortenkte  paa  einannan,  og  vart  der  sagt  eit 
par  ord,  so  var  det  ikkje  um  han  dei  fylgde 
aat  gravi.  Det  var  um,  korleis  dei  skulde  grava 
seg  fram  i slikt  ver.  — — 

Fire-fem  dagar  etter  var  likferdi  og  alt 
endeleg  yverstarva.  Det  hadde  gudskelov  vorte 
ei  raad  til  aa  koma  utyver  til  kyrkjegarden  den 
dagen,,  og  sidan  var  der  helde  eit  gasta  gjestebod. 
Ætti  var  vidspreidd,  og  ingen  maatte  setjast 
etter.  So  hadde  det  vore  eit  par  dagars  stræv 
med  aa  faa  huset  i skikk  og  alt  i det  gamle 
gjenge  att.  I dag  var  dei  endeleg  ferduge  med 
det  og.  Margit  og  gjenta  hadde  teke  inn  rok- 
karne  og  surra  og  spann,  daa  mannfolki  kom 
inn  til  nons.  Ute  var  det  slege  um  til  vind  og 
upplett  kaldver  att  og  soli  kasta  ei  bleik  straala 
burtyver  sengi.  Alt  var  som  fyrr,  — berre  at 
der  var  tomt  der  burte.  Men  — det  var  ikkje 
lenger  noko  nytt  dette  tomromet  no,  so  ein 
nettupp  kunde  kjenna  det  so  vedkjømelegt.  Ein 
maatte  berre  vera  fegen  og  takksam,  at  det  var 
so  væl  fraaseg-gjort.  Og  so  var  der  so  mange 
andre  ting  aa  tenkja  paa  — no  og.  Ein  maatte 
tenkja  paa  erveskifte  og  so  mangt,  som  ein  ikkje 
hadde  fengje  skipa  med,  so  lengje  gamlingen 
laag  der.  Ældste  sonen  hadde  lengje  tenkt  aa 
riva  ned  denne  gamle  skarvestova  og  byggja 
nytt  og  kunde  no  byrja,  so  snart  vaardagen  kom. 
Ein  annan  son  skulde  prøva  med  eit  gardstykkje 

han  hadde  kjøpt  og  faa  mori  med  til  aa  stulla 
huset  so  lengje. 

Ho  Margit  hadde  kokt  kaffi  attaat  maten, 
og  dei  var  i grunnen  so  lette  og  glade  i dag 
som  dei  ikkje  hadde  vore  paa  lengje. 

— — Utpaa  kyrkjegarden  kunde  ein  ikkje 
lenger  skilja  grefti  hans  Jo  fraa  hine.  Snøen 
hadde  sletta  fint  og  jamt  yver,  liksom  han  vilde, 
at  gamlingen  skulde  vera  gløymd  her  som 
heime  . . gjøymd  og  gløymd. 

I. 

Eg  var  nervesliten,  gudbetre  det,  og  hadde 
altfor  god  grunn  til  aa  vera  det.  Fraa  det  friske 
livet  i heimbygdi  mi  utpaa  havkanten  var  eg 
med  ein  gong  komen  upp  i bøker  og  leksor  til 
yver  øyro.  I eit  kjøyr  hadde  eg  fyrst  kava  meg 
gjenom  dei  tvo  aari  paa  seminariet,  sidan  i sam- 
fulle fem  aar  vore  lærar  inne  i tettaste  byen  og 
visst  havt  dei  verste  trollungar  i heile  Bergen 
aa  dragast  med.  Det  hadde  teke  so  paa  meg, 
at  eg  snautt  kjende  meg  sjølv  att  lenger.  Eg 
var  skinnturr  og  gulna  som  ein  gamal  vegg.  Eg 
hadde  daarleg  mathug,  hjarteklapp,  kald  og  varm 
sveitte  og  laag  som  i eit  hav  av  vonde  draumar 
um  netterne.  Um  barneskrik  i romet  nedan- 
under  elder  smell  med  dørerne  i skuleromi  vil 
eg  helst  ikkje  snakka  eingong : det  kunde  faa 
meg  til  aa  fara  upp  verre  en  ein  turk.  Ein 
hane  nedi  gardsromet,  som  livde  etter  det  gamle 
ordet,  at  morgonstund  hev  gull  i munn,  hadde  eg 

jamvel  gjort  løyndarmord  paa  paa  ein  slik  maate, 
at  det  var  ei  lukka,  at  dyreverjings-samlaget 
ikkje  fekk  teften  av  det.  Eg  skulde  visst  ha 
gjenge  til  doktoren  for  lengje  sidan  og  trutt,  at 
eg  leid  av  ei  hær  av  sjukdomar,  hadde  eg  ikkje 
vore  ein  so  vitug  mann,  at  eg  skyna  det  alt- 
saman  var  berre  nerveslit.  Og  for  det  visste  eg 
det  var  berre  ei  raad:  aa  kvila  og  koma  paa 
landet  og  ha  det  godt  so  lengje  som  raad  var. 
Ein  kan  daa  tenkja  seg,  kor  glad  eg  var,  daa 
den  siste  skuletimen  i fyrstningi  av  juli  var 
utsliten,  og  eg  var  fri;  fri  i tvo  lange,  lange 
maanar. 

Og  eg  hadde  enno  ein  grunn  til  aa  gleda 
meg,  eg.  Eg  skulde  sleppa  for  aa  bu  ute  millom 
framandfolk  og  ha  pengeutlegget  aa  syta  for.  Eg 
skulde  faa  bu  hjaa  eit  systkenbarnet  mit,  som  var 
gift  med  en  landhandlar  heilt  uppi  Sogn  ein 
stad.  Dei  hadde  for  lengje  sidan  bedt  meg  um 
aa  koma  og  vera  hjaa  dei  i sumar-fritidi,  og  eg 
tok  meir  en  gjerne  mot  tilbodet.  Ho  var  fødd 
og  uppvaksi  her  i byen,  ho;  men  me  hadde  vore 
mykje  saman,  so  det  var  heit  som  aa  koma  heim 
aa  koma  der.  Dei  budde  inni  ein  av  dei  fagraste 
fjordarne  i heile  Sogn  og  var  rike  folk  etter 
landsens  tilhøve.  Dei  hadde  vore  gifte  i berre 
eit  par  elder  tri  aar,  og  giftarmaalet  deira  var 
eit  av  desse  sæle  elskhugsgiftarmaal,  som  liksom 
vert  sjeldnare  etterkvart.  Ho  hadde  ord  for  aa 
vera  meir  en  vanleg  ven  i sine  gjentedagar;  og 

han  paa  si  sida  var  ikkje  ringare.  Han  var  ein 
byrg  og  mansleg  gut  og  like  ung  aa  sjaa  til, 
endaa  han  var  ikkje  lite  yver  dei  tredive.  Han  var 
elles  av  god  gamal  ætt,  fødd  her  i byen  han  og, 
og  uppvaksen  her,  til  foreldri  hans  kjøpte  land- 
handlarplassen  dernord.  No  var  dei  avfarne,  og 
han  aatte  alt  etter  dei. 

Han  var  her  i byen  paa  handelsferd,  daa 
dei  vart  kjende  med  einannan  i eit  danselag. 
Han  var  tryllt  av  henne  med  ejn  gong  og  brukte 
sidan  ein  heil  maanad  til  aa  skriva  brev  paa 
vers  aa  prosa  paa  velinpapir  til  henne.  Daa 
gav  ho  seg  yver  og  elska  likso  heitt  som  han. 
Etter  eit  halvt  aars  sæl  trulovingstid  vart  dei 
gifte  og  reiste  ein  vaardag  som  tvo  sæle  born 
nord  til  heimstaden  hans.  Sidan  hadde  eg  ikkje 
set  dei;  men  av  ymse  brev  visste  eg,  at  lukka 
deira  for  væl  eit  aar  sidan  hadde  fengje  ein  ny 
auke:  ein  liten  søt,  vælskapt  gutunge. 

Jau,  skulde  hyggen  nokon  stad  i verdi  fin- 
nast,  so  maatte  det  vera  der.  Serleg  for  ein 
halvgamal  sveinkall  som  meg,  som  i so  mange 
aar  hadde  kava  aaleine  og  butt  aaleine  paa  eit 
uhuglegt  rom  utanfor  alt  som  heitte  heimsleg 
hygge.  Heimehygge,  hushygge  — kven  veit  kva 
det  er,  fyrr  ein  hev  sakna  det  so  lengje?  Eg 
lengta  som  eit  sjukt  barn  etter  aa  faa  kvila  ut 
millom  kjende  og  kjære,  i livd  for  alle  stormar. 
Og  no  hadde  eg  vissa.  Det  bivra  av  gleda  i dei 
sjuke  nerverne  mine,  daa  eg  tidleg  um  morgonen 


dagen  etter  skunda  meg  ned  paa  ein  av  fjord- 
baatarne,  reidug  til  ferd. 

II. 

Det  leid  mot  kveld,  daa  eimbaaten  endeleg 
byrja  paa  den  siste  mili  innetter  mot  maalet  for 
ferdi  mi.  Eg  dreiv  paa  dekket  og  turka  kald- 
sveitte  av  skallen.  Veret  var  fagert,  naturi  stor- 
lagd  og  fjord-  og  fjell-lufti  herleg,  det  stod  ikkje 
att  paa  det;  men  kva  hjelpte  det  alt,  naar  ein 
hadde  nerver  som  mine  ? Den  skarve  baaten 
risste  som  ei  dryftemaskin ; eg  var  mest  kvæld 
av  rumling  med  heisegreior,  turistprat  og  engelsk 
maaløydeleggjing;  og  eit  ubeist  av  ei  kvinande 
eimbaatspipa  hadde  paa  dei  tjuge  stoppestaderne 
gjeve  meg  nervestøkk  til  aa  faa  uvit  av.  Gu’ 
naade  og  ponitere  den  hottentotungen  paa  sku- 
len,  som  hadde  gjort  halvparten ! Det  var  ikkje 
godt  aa  vita,  korleis  eg  ein  annan  gong  skulde 
ha  kome  heilfaren  fraa  slikt;  men  i dag  bar  eg 
alt  som  ein  helt.  Berre  taalmod,  taalmod  til  i 
kveld!  — Eg  gjekk  tilslutt  ned  og  freista  aa 
kvila  litt  paa  ein  pute-benk,  so  eg  ikkje  skulde 
sjaa  altfor  jammerleg  ut  til  daa.  Eg  var  visst 
burt  mot  aa  somna  og.  Daa  vart  eg  med  eit 
støkt  upp  av  ein  avskræmeleg  smell,  so  eg  var 
komen  heilt  upp  aa  dekket,  fyrr  eg  visste  forvæl, 
um  eg  heldt  paa  aa  stupa  av  nerveslag  elder 
ikkje.  Var  dampkjelen  sprongen  sund?  Folk 


9 


rundt  meg  lo  og  visste  ikkje  av  det.  Der  var 
berre  løyst  av  eit  skot  med  den  vesle  kanona 
frami  stamnen  til  æra  for  ein  rik  Bergensmann, 
som  skulde  i land  her  i H . . fjorden  og  til  fjels 
og  fiska. 

H . . fjorden  ? — eg  var  altso  framkomen, 
eg  og.  Eg  glante  ikring  meg,  med  baaten  lempa 
seg  innaat,  og  det  synet  som  møtte  meg  var  so 
ovvent,  at  eg  reint  gløymde  aa  kjenna  etter,  um 
eg  hadde  fengje  unormalt  aareslag. 

Framfor  os  laag  ein  liten  fjordbotten, 
blømande  og  grøn  som  ein  hage.  Høgt  uppaa 
fjelli  glima  kveldsoli  paa  kvite  snøfenner.  Nedan- 
under  stod  lavande  bjørkelidar  i skugge.  Enno 
lenger  nede  i den  vesle  dalbotnen  stakk  det 
fram  gardar  her  og  der,  og  beint  framfor  os  paa 
strandi  stod  eit  lite  hotel  og  landhandlarplassen 
litt  burtanfor  til  vinstre.  Eg  kjende  med  ein 
gong  att  heimstaden  aat  systkenbarnet  mit;  eg 
hadde  ’n  paa  bilæte  heime.  Paa  eine  sida  av 
vegen  sjøhuset  og  kraambudi;  paa  den  andre  sida 
eit  lite  kvitmaala  stovehus  med  en  lauvfull  hage 
mest  rundt,  som  ein  heim  for  all  verdsens  fred 
og  hugnad.  Altfor  ofta  er  synet  bleikt  mot  den 
tanken  ein  gjer  seg  um  ein  ting;  her  gjekk  det 
helder  hin  vegen.  So  vent  hadde  eg  aldri  tenkt 
meg  det.  Hin  og  den  maatte  ha  nerver,  som 
ikkje  sterkna  her. 

Det  var  visst  ikkje  mange,  som  i denne 
stundi  skulde  ha  skyna,  at  eg  var  ein  skikkeleg 


10 


nervesliten  skulemeistar.  Eg  hoppa  i land  som 
ein  kaat  gutunge  med  reiseskreppa  i neven;  eg 
var  alt  uppi  gangen  i landhandlarhuset,  fyrr 
nokon  annan  var  komen  skikkeleg  upp  paa 
bryggja. 

«Uff  daa,  kva  er  det  dei  larmar  og  skyt  so 
fælt  for?»  høyrde  eg  einkvar  ropa  med  urolegt 
mæle  inni  stova;  — eg  kjende  mælet  hennar 
Ane,  husfrua. 

«Aa  det  er  visst  til  æra  for  meg  og  nerverne 
mine  . . godkveld,  godkveld!  det  er  nok  eg  som 
kjem  med  slikt  fa’ns  braak!»  svara  eg  i døri 
og  lo. 

«Du  Hermann  . .!»  Ho  var  laag  i mælet 
og  for  med  handi  upp  mot  bringa,  so  eg 
maatte  mest  læ  att.  Eg  hadde  nok  reint  skræmt 
henne. 

«Jauvisst  er  det  nok  han,  kallen !»  ropte  eg. 
Eg  risste  henne  i handi  til  eit  hjartelegt  takk 
for  sist  og  retta  samstundes  hi  handi  paa  løgje 
burt  til  mannen,  som  sat  i sofaen  og  saag  i 
eit  blad. 

Det  var  ovende  reint  og  pyntelegt  i stova 
— det  synte  seg,  at  det  var  ho  Ane  som  raadde 
her.  Blomar  i vindaugo ; friske  markblomar  i 
eit  glas  paa  bordet,  so  heile  romet  var  fyllt  av 
god  ange.  Og  burti  vogga,  under  eit  rosutt 
klæde,  laag  ein  liten  raudkinna  ein  og  smilte  i 
sømne. 

Det  er  visst  ingen  som  undrast  paa,  at  synet 


av  al  denne  hyggen  gjorde  meg  svimlen.  Eg  lo 
enno,  fortalde  i ein  rivande  fart  um  nervesykja 
mi  og  gjorde  løgje  med  alle  nervestøyti  eg 
hadde  fengje  i dag.  Det  er  altid  noko  løglegt  i 
vaare  eigne  knipor,  naar  me  er  komne  vælberga 
or  dei. 

Landhandlar  Henriksen  hadde  reist  seg  upp 
og  alt  nokre  gonger  bedt  meg  sitja  ned. 

«Du  skal  vera  vælkomen  . . me  hev  venta 
deg  kvar  dag.  Du  veit  du  er  altid  kjærkomen 
her  i denne  einsemdi,»  sa  han.  Han  snakka  litt 
laagt  og  varsamt  han  og;  — eg  skyna  med  det 
same,  at  det  maatte  vera  for  aa  ikkje  vekkja 
guten,  som  sov. 

«I  denne  einsemdi!  Segg  helder  i denne  fre- 
den og  hyggen!»  lo  eg  litt  varlegare  eg  og,  og 
sette  meg.  «Ja,  korleis  liver  de  no  daa,  godt 
folk?  Eg  hev  so  annvint  med  meg  sjølv,  at  eg 
reint  gløymer  aa  spyrja.  Godt,  kan  eg  sjaa  . . 
som  perlor  i gull  — var  det  ikkje  so  ho  spaadde 
dykker,  spaakjeringi,  daa  ho  fyrst  hadde  fengje 
ein  blank  dalar  for  umaken? 

Eg  blinka  løynsk  til  dei;  — det  var  nok  ikkje 
fritt  han  hadde  feista  den  raadi  og,  Henriksen, 
i dei  dagar  han  rita  vers  og  prosa  paa  velin- 
papir. 

• Mannen  og  kona  saag  snøgt  paa  einannan, 
men  lo  ikkje.  Han  kremta. 

«Jau  takk,  me  er  bra  . . paa  ein  maate. 
Vesle  Alf  hev  nok  havt  litt  kolla ; men  no  er 


han  bra  frisk  att,»  sa  han  laagt  som  fyrr  og 
smaahosta. 

«Ja,  me  maa  vel  takka  Gud  so  lengje  me 
er  . . sopass,»  sa  kona  og  løynde  berre  daarleg 
ein  sukk  etterpaa. 

Eg  stirde  forbina  paa  dei. 

«Sopass  berre?  . . men  er  det  daa  noko  som 
vantar?» 

«Nei  . . hm  . . du  høyrer  . sa  mannen; 
tonelaget  skulde  vera  lett;  men  det  var  altfor 
lett  aa  høyra  noko  tilgjort  i det.  Kona  fekk 
det  med  eit  annvint  burtved  vogga  liksom  for 
aa  sleppa  meir  snakk  um  dette.  Mannen  dreiv 
att  og  fram  og  skunda  seg  aa  slaa  innpaa  um 
ver  og  vind.  Eg  laut  vera  med  paa  det  same 
som  ingenting  var,  men  fylgde  i grunnen  berre 
daarlegt  med.  Dette  var  so  ulikt  dei  og  ulikt 
den  fagningi  eg  hadde  venta,  at  her  maatte 
vera  noko  som  skakka.  Eg  uppdaga  samstundes 
meir  og,  som  eg  ikkje  hadde  gaatt  i den  fyrste 
gleda.  Der  var  liksom  noko  underleg  fortrykt, 
bleikt  i minorne  hjaa  dei  baae  — mest  kanskje 
hjaa  han.  Eg  høyrde  kona  sukka  ein  gong  til 
burtved  vogga.  Og  her  var  kanskje  den  rette 
grunnen  til,  at  dei  snakka  so  laagt  og.  Kanskje 
det  var  noko  aalvorlegt,  so  eg  var  komen  heilt 
i utide? 

Dei  usæle  nerverne  mine,  som  nyleg  hadde 
svinga  so  langt  den  eine  vegen,  svinga  med  eit 
yver  i ein  vond  otte,  so  eg  vart  gjenomkald. 

Hyggen  i huset  var  som  blesen  burt,  og  eg  sat 
berre  og  svelgde  av  skjemsla  yver  den  styvne 
skraalingi  eg  var  byrja  med.  Men  god  skikk 
forbaud  meg  aa  spyrja  meir,  naar  dei  sjølve  vilde 
ha  det  løynt. 

Kona  gjekk  ut  i døri  og  bad  kjøkengjenta 
skipa  til  kveldsmaten,  og  me  sat  litt  etter  ved 
bordet  alle  tri.  Me  gjorde  vaart  beste  med  aa 
halda  liv  i ei  samrøda  um  bynytt  eller  kva  som 
fall;  men  noko  liv  vilde  det  ikkje  verta  likevel. 
Det  var  og  vart  berre  pligtarbeid.  Eg  lagde 
derimot  merkje  til,  at  han  med  stor  mildleik 
vakta  paa  kvart  ynskje  fraa  henne.  Og  ho  hadde 
det  paa  same  maaten  mot  han.  Det  var  mest 
som  dei  førde  ein  løynleg  kappestrid  i so  maate. 
Likevel  var  der  noko  ustødt  i augo  hjaa  baade, 
mest  som  dei  var  utrygge  for  einannan. 

Aa  soleis!  — eg  fekk  ein  tanke  og  var 
i same  blinken  stød  paa,  at  eg  skyna  alt- 
saman.  Eg  maatte  vera  komen  nettupp  etter 
eit  lite  huslegt  uver,  slikt  som  det  kan  finnast 
hjaa  sjølve  dei  beste  parfolk,  og  no  var  atter- 
slaget  med  træge  og  mildleik  kome!  Tosken  eg 
var  som  ikke  skyna  det  fyrr.  Støkken  var  burte 
att,  og  eg  lo  i løynd.  Var  slike  smaa  uver 
stride,  so  vart  det  berre  so  mykje  meir  velsigna 
solskin  etterpaa.  Eg  totte  alt,  at  det  tyngste 
var  yver  hjaa  kona;  for  daa  Alf  i det  same 
vakna  og  ho  kom  til  aa  fortelja  um  alt  det 
merkjelege  ved  den  guten,  sukka  ho  mest  inkje. 

Eg  tok  vesleguten  paa  fanget  og  song  og  føykte 
han.  Han  var  so  stor,  at  han  kunde  stabba  og 
gaa  og  snakka  litetær  — just  i den  alderen, 
daa  ungarne  er  paa  det  søtaste  og  morosamaste. 

Eg  var  ferdatrøytt  og  laut  sjaa  aa  koma  til 
ro  so  snart  som  raad  var.  Henriksen  fylgde  meg 
ovanpaa  og  synte  meg  eit  rom,  der  eg  skulde 
bu  og  stella  meg  som  eg  vilde.  Heile  romet 
anda  av  hygge;  sengi  var  kvit  som  snø,  mjuk 
som  ein  draum.  Mnam,  mnam,  det  skulde  vera 
for  dei  trøytte  limerne  mine.  «Og  slikt  eit  ut- 
syn yver  fjell  aa  fjord!»  — eg  for  burt  i vind- 
auga  og  saup  den  friske  kveldslufti  inn  i 
lange  drag. 

«Aa  ja  . . hm,»  sa  landhandlaren  og  geispa 
trøytt. 

«Ein  maatte  verta  nervesterk  her,  um  ein 
aldri  tenkte  paa  det!»  meinte  eg. 

«Mjah  . . kanskje  det  . .»  sa  han  som  burte 
i ei  annor  verd  og  hosta  turt. 

Eg  freista  aa  faa  i gang  litt  snakk  um 
turistferdsla  i bygdi;  men  like  liti  raad  var  det 
med  han.  Eg  vart  beint  fram  arg;  for  dette 
gjekk  for  vidt.  Um  dei  so  hadde  vore  i haar- 
tottarne  paa  einannan,  maatte  det  vel  vera  nok 
med  furtehengjeng  no  etterkvart.  Er  ein  sjølv 
glad,  vil  ein  gjerne  sjaa  andre  og  glade,  og 
eg  hev  aldri  brukt  lang  tid  til  umtanke; 
eg  gjekk  beint  burt  og  lagde  handi  paa  aksli 
hans. 

«Høyr  her,  Henriksen  far!»  sa  eg.  «Eglikar 
altid  aa  snakka  beintfram.  Eg  ser  ikkje  dei 
glade  andliti,  som  eg  hadde  venta  her  . .» 

Han  saag  so  underleg  forfjamsa  paa  meg, 
at  eg  laut  læ. 

«Ja  ja,  eg  skal  ikkje  vera  nasevis.  Men  eg 
hev  høyrt  laata  um,  at  det  i sjølve  dei  beste  og 
varmaste  hjonskap  stundom  kan  verta  litegrand 
for  heitt . . er  det  ikkje  so?  Nokre  uvarlege  ord? 
Og  so  kan  dei  baade  etterpaa,  naar  dei  gjeng 
og  tregar  det,  so  lett  gjera  eit  mygg  til  ein 
elefant  . . tru  det  ikkje  er  so?  Men  gjer  me 
daa  ikkje  best  i aa  blaasa  av  os  slike  myggar, 
fyrr  dei  vert  til  elefantar?»  Eg  lo  skjemtande. 
Han  for  eit  par  stig  attende  og  stirde  skræmd 
paa  meg. 

«Uvarlege  ord  . . kva  seier  du  . .?  Nei  det 
veit  Gud,  at  eg  passar  meg  for  . . men  snakka 
ikkje  so  høgt!»  kviskra  han  andpusten  og  tok  til 
aa  driva  uroleg  paa  golvet  her  og. 

Dette  gjekk  beint  fram  yver  vitet  mit.  Det 
einaste  eg  skyna  var,  at  eg  maatte  ha  teke  grun- 
digt  imist  med  gløggsynet  mit  enno  ein  gong. 

«Er  nokon  sjuk  . .?  Eg  lyt  faa  vita  det,» 
stota  eg. 

«Jau  du  hev  rett  . . her  er  altfor  mykje  i 
vegen  . . du  lyt  so  faa  vita  det  ein  gong  like- 
vel,» kviskra  han.  «Det  var  godt  du  kom  no; 
men  du  gjorde  mig  mest  rædd,  daa  du  heldt 

paa  aa  spyrja  so  nedi  stova  . . Eg  er  so  ottefull, 
so  ottefull  . .» 

«Men  gudhjelpe  meg,  kva  er  det  daa?» 

«Ja,  eg  veit  ikke  plent,  kor  langt  det 
er  kome;  men  det  kan  so  lett  . . Eg  er  so 
ott  . . (hoste).  Men  hev  ho  aldri  nemt  det  i 
brevi  til  deg?» 

«I  brevi?  Nei  men  . .!« 

«Aa  nei;  ho  hev  vel  ikkje  det.  Ho  vil 
ikke  vera  ved  det  for  meg  eingong  utan  so  halv- 
vegjes.  Det  er  byrjingi  til  en  snikjande  . .» 
(andpuste). 

«Ein  snikjande  . .?» 

« Hjartesjukdom  . .»  kviskra  han  — det  var 
som  det  gjorde  han  vondt  berre  aa  faa  ordet 
fram. 

«Hjartesjukdom  . . kven  . . ho?»  Eg  var 
so  forskræmd,  at  eg  kunde  ikkje  kviskra  lenger. 

«Hys,  hyss  . . hyss ! . . lat  ho  ikkje  høyra 
det!  . . Det  er  ho  Ane,  skynar  du  vel!  Kan  du 
ikkje  sjaa  det  paa  henne?» 

«Jau,  ho  er  visst  noko  bleik;  men  . .» 

«Ja  gudbetre  det,  ho  er  nok  altfor  bleik. 
Eg  hadde  set  det  alt  lengje  og  gaatt,  at  ho  tok 
seg  yver  bringa,  naar  ho  kom  i sterk  uro  for 
eitkvart;  men  eg  trøysta  meg  med,  at  det  berre 
kunde  ha  seg  av  nattevakingi,  daa  Alf  var  liten. 
Men  tids  nok  skulde  eg  gaa  mistaket.  Eg  upp- 
daga  fyrst,  at  aareslaget  hennar  var  hardt  og 
liksom  ujamt.  Just  paa  sama  tidi  stod  det  i 

bladi  um  ei  ung  kona,  som  var  dotti  daud  ned 
av  hjarteslag  inni  byen.  Eg  vart  uroleg  og  laut 
røkja  betre  etter  eingong  ho  sov,  og  eg  fann 
daa  med  rædsla,  at  det  alt  var  kome  so  vidt,  at 
eg  kunde  høyra  hjarta  hennar  banka  urolegt,  um 
eg  ikkje  eingong  lagde  øyra  nedaat  brystet.  Og 
sidan  hev  eg  høyrt  det  same  mange  gonger.» 

«Men  doktoren  . . hev  du  ikkje  fengje  han 
heim?»  stota  eg. 

«Ikkje  enno  . . nei,  nei  ..  ulukka  er,  at 
ho  vil  det  ikkje  sjølv.  Det  er  altid  soleis  med 
sovoren  sjukdom  . . det  fyl  slik  otte  med  han. 
Den  sjuke  sjølv  tolar  so  lite  aa  høyra  ’n  nemd. 
Ho  bleiknar  av  som  ho  skulde  vilja  faa  uvit 
berre  eg  slær  burtpaa  um  doktor.  Herregud,  eg 
maa  ikkje  ta  so  paa!  bed  ho.» 

«Men  kjære  deg,  kan  du  bry  deg  um  det, 
naar  det  gjeld  so  mykje?»  kviskra  eg  mest 
maallaus. 

«Aa  slikt  er  lett  nok  aa  seia  for  den,  som 
ikkje  er  i min  stad!  Men  tenk  deg  til  . . Eg 
hev  snakka  med  doktoren,  so  ho  ikkje  visste 
det,  og  han  sagde  som  me  alle  veit:  ein  slik 
sjukdom  kan  gjera  alt  av  i ein  einaste  augne- 
blink,  dersom  ein  ikkje  er  varsam.  Varsemd 
framfor  alt!  Ei  einaste  sterk  sinsrørsla,  og  det 
avgjerande  slaget  kan  koma.  Og  tenk  deg  so  til, 
kva  som  kunde  henda,  dersom  eg  no  med  stort 
braak  skulde  tvinga  doktor  inn  paa  henne  og 

2 — Nervesliten. 

gjera  henne  tridubbelt  forskræmd  av  sjuk- 
domen  sin?» 

Han  tok  til  aa  driva  paa  golvet  att.  Eg 
kunde  ikkje  seia  eit  ord. 

«Eg  fekk  ei  livande  kjensla  av,  kva  ein  støkk 
kan  gjera  paa  henne,  for  nokre  dagar  sidan.  Alf 
datt  ikoll  med  ein  kniv  og  sette  i eit  skrik,  so  ho 
blaana  og  seig  i kne  . .;  eg  hev  snautt  havt  ei 
roleg  stund  sidan  og  minder  en  nokon  gong 
vaaga  aa  skræma  henne  med  doktor.  Men 
kanskje  det  er  likso  faarlegt  aa  ikkje  søkja  den 
hjelpi,  som  er  aa  faa  og  . . eg  veit  ikkje,  eg 
veit  ikkje  . . Det  einaste  kan  vera,  at  ein 
doktor  ikkje  kan  gjera  stort  anna  ved  ein  slik 
sjukdom  han  helder  en  aa  tilseia  varsemd, 
og  av  tvo  vonde  ting  lyt  ein  daa  velja  den 
minste.» 

Han  laut  stansa  for  turrhoste  att;  eg  heldt 
paa  aa  vera  maallaus. 

«Det  er  mest  som  eg  hev  havt  denne  støk- 
ken for  aa  missa  henne  alt  fraa  ho  fekk  Alf  og 
hadde  det  so  hardt,  at  sjølve  doktoren  vart  uviss. 
Det  var  som  eg  fyrst  daa  skyna,  kva  eg  kunde 
missa  i henne.  Gud  veit,  kva  det  skal  verta  av 
meg  og  den  litle,  dersom  me  misser  henne!» 

Mælet  hans  heldt  paa  aa  bresta  ved  desse 
siste  ordi;  men  so  hugsa  han  med  eit  paa,  at 
han  kanskje  heldt  meg  vakande  for  lengje.  «Du 
fær  orsaka,  men  det  er  som  det  gjev  letting  aa 
faa  snakka  ut  um  all  si  sut  ein  gong,»  sa  han 

og  tvinga  seg  til  aa  sjaa  rolegare  ut,  daa  han 
saag,  kor  forstøkt  eg  var.  Og  me  maatte  sjølv- 
sagt enno  freista  aa  vona  det  beste,  so  lengje 
det  berre  gjekk  an  aa  vona.  — Han  trykte  meg 
i handi  med  eit  ynskje  um  god  sømn  og  gjekk. 

God  sømn!  Eg  hadde  ofta  vore  mødd  av 
langvoka;  men  so  langt  fraa  all  tanke  paa  god 
sømn  hadde  eg  aldri  vore  likevel.  Eg  laut  ta 
sup  etter  sup  av  kaldt  vatn  og  skalv  paa  handi, 
so  det  skvatt  ned  yver  bord  og  golv. 

Hjartesykja,  slag  . . so  det  var  eit  slikt  hus 
eg  var  komen  til ! Detta  daud  ned  berre  av  ein 
støkk  — ja  kor  ofta  les  me  ikkje  um  slikt  i 
bladi?  Var  det  ikkje  ei  av  vaar  tids  snikjande 
sotter?  Der  var  noko  so  uhuglegt  ved  berre 
tanken,  at  eg  vart  teken  reint  som  av  fælske. 
Og  eg  hadde  sjølv  set,  kor  ho  tok  seg  yver 
bringa  og  høyrt  sukki  — altfor  visse  merkje. 

Men  kva  vart  det  so  av  den  hugnad  og 
helsebot  eg  hadde  venta  meg  her?  Eg  saag  det 
med  ein  gong:  det  var  ikkje  meir  aa  nemna.  I 
eit  slikt  hus  var  ikkje  plassen  for  nerveslitne 
folk.  Eg  kunde  grava  meg  beint  til  byen  att. 
Kunde  eg  so  sidan  sjaa  meg  utkome  til  aa  koma 
ut  paa  ei  liti  ferd,  so  saag  eg  det;  kunde  eg 
ikkje,  so  fekk  eg  gaa  med  nerveslitet  mit. 

Eg  sette  meg  yvergjeven  burtved  vindauga, 
men  saag  ikkje  lenger  det  herlege  utsynet.  Eg 
var  kaldsveitt  etter  all  dagsens  nerveslit  og  laut 
upp  og  driva  imillomaat.  Endeleg  fram  mot 

klokka  tri-fire  kjende  eg  litt  sømntyngsla  og 
kraup  i seng.  Men  enno  etter  eg  var  somna, 
laag  eg  som  mareriden  og  drøymde  um  kanon- 
smeller  og  hjarteslag. 

Eg  var  paa  sumarferd  til  nervestyrkjings  no, 
maatru  . . 


111. 

Langt  frampaa  morgonen  vakna  eg  av  ein 
frisk  fuglesong  uti  aplarne  utanfor  og  blenkjande 
sol  i vindauga.  Eg  for  upp  og  vilde  rista  av 
meg  dei  fæle  draumarne  etter  ferdi.  Draumarne! 
— altfor  svint  hugsa  eg  den  vonde  sanningi. 
Trøytt  og  slakk  og  med  tungt  hovud  fekk  eg 
paa  meg  klædi  og  smaug  ned.  Tenestgjenta  sat 
uti  døri  og  stulla  med  vesle  Alf.  Ho  sagde,  at 
Henriksen  nettupp  var  gjengen  burti  bygdi  eit 
lite  erind,  men  kona  sov  enno  inni  kammerset. 
Eg  vilde  ikkje  uroa  henne  for  tidleg.  Eg  dreiv 
ut  og  innetter  vegen  langs  strandi. 

Aa  for  ein  morgon ! Sumarsoli  straala  yver 
fjell  og  lidar.  Det  anga  morgonfriskt  av  blom 
og  gras,  av  nyslege  høy;  fjorden  laag  der  so 
still  og  blank,  at  strender  og  fjell  spegla  seg  i 
han.  Elvi  midt  i det  vesle  dalføret  fossa  kvit 
og  baud  til  laug;  fraa  gardarne  lyddest  frisk 
ljaabryning.  Kor  skulde  ikkje  alt  dette  ha  vore 
herlegt  nervestyrkjande,  dersom  ikkje  dette  usæle 


var  kome  i vegen?  Aa  aa!  Eg  var  reint  sjuk, 
der  eg  gjekk. 

Ein  sumarmorgon  som  denne  kunde  likevel 
ikkje  anna  en  ha  si  verknad  paa  meg.  Etter- 
kvart som  eg  gjekk  og  anda  inn  den  friske  lufti, 
tok  den  svartaste  modløysa  til  aa  gjeva  seg,  og 
ei  liti  von  vakna.  Var  det  visst,  at  det  stod 
so  ille  til  som  den  forskræmde  mannen  meinte? 
Kanskje  dei  uppskræmde  nerverne  mine  ogso 
gjorde  vondt  verre?  Eg  gjekk,  so  eg  var  heilt 
varm  og  svolten,  daa  eg  kom  heim  att;  daa 
visste  eg,  kva  eg  vilde,  og  hadde  funne  mod  til 
det  og.  Eg  vilde  snakka  med  systkenbarnet  mit> 
aalvorlegt  og  beint  fram  og  faa  skikkeleg  greia 
paa  dette.  Det  kunde  der  daa  ved  Vaarherre 
ikkje  vera  nokon  faare  ved.  Den  ottefulle  tegjingi 
maatte  helder  gjera  vondt  verre.  Eg  kjende  det 
desutan  beint  fram  som  ein  urett  mot  meg,  at 
dei  ikkje  hadde  nemt  det  i noko  brev  og  let  meg 
koma  farande  her  som  ein  jaaling. 

Ho  stod  burtved  vindauga,  daa  eg  kom  inn 
og  helsa  godmorgon  so  lettleg  som  raad  var. 

«Aa  godmorgon  . . hev  du  alt  vore  ute 
paa  tur?»  kviskra  ho. 

«Ja  det  skulde  du  ogso  paa  ein  slik  morgon  .. 
no,  korleis  stend  til?» 

«Takk,  me  skal  ikkje  nettupp  . . klaga.» 

No  fyrst  saag  ho  upp.  Ho  saag  enno  meir 
fortrykt  og  lidande  ut  en  igaarkveld,  og  der  var 
sterk  lugt  av  hofmansdropar  i stova.  Det  hadde 

so  nære  fare  ein  støkk  i meg  att;  men  eg  stod 
det  manneleg  yver. 

«Høyr  her,  Ane!»  sa  eg  og  gjekk  beint  burt 
til  henne.  «Far  ikkje  med  den  løyningi.  Det 
cr  ikkje  rett  aa  seia,  at  det  er  bra,  naar  det 
stend  til  som  her.  Eg  veit  det  . . Henriksen 
sagde  alt  igaarkveld.» 

Ho  for  saman  og  saag  paa  meg,  bleik,  uroleg. 

«Kva  sagde  han?  Eg  høyrde  de  rødde  so 
lengje  . . hev  han  sagt  noko?» 

«Han  sagde,  at  du  var  sjuk;  han  var  so 
ottefull  for  deg,»  sa  eg  ustødt;  — kanskje  eg 
hadde  vaaga  hoste  mykje  likevel. 

«Ottefull  . . var  det  berre  for  meg?» 
kviskra  ho. 

«Ja  han  totte  han  hadde  altfor  mykje  grunn 
til  det.» 

«Men  var  det  ikkje  noko  anna  han  var 
uroleg  for  og?  Nemde  han  ikkje  det  . . noko 
aalvorlegare  en  dette,  som  . . dette  med 
meg?» 

Eg  stirde  skræmd  paa  henne.  Noko  aalvor- 
legare en  sjølve  hjartesjuken  hennar  . .?  Eg 
saag  snøgt  paa  vesle  Alf  burtpaa  golvet;  men 
han  stod  der  so  lysande  raudkinna  og  aat  paa 
ei  smørkringla  og  trampa  paa  ei  fin  kakeskiva, 
at  det  var  uraad  aa  tru  noko  illt  der. 

«Kva  meinar  du?»  stota  eg;  — med  frimodet 
mit  var  det  alt  vonlaust  ute. 

«Sagde  han  ikkje  noko  um  seg  sjølv?  . . 

hev  du  ikkje  høyrt  hosten  hans  og  set,  kor  bleik 
han  er?» 

Eg  kunde  ikkje  negta,  at  eg  hadde  gaatt 
baae  parter;  men  nemt  noko  um  det  hadde 
han  ikkje. 

«Aa  nei,  han  seier  aldri  noko.  Han  snakkar 
berre  um  meg  og  vil  ikkje  høyra,  at  det  er 
nokon  faare  med  han.  No  hev  han  havt  denne 
hosten  og  tungt  andedrag  radt  fraa  tidleg  i vaar 
i snøløysingi.  Eg  tenkte  eit  bil  det  var  berre 
kolla,  som  vilde  gjeva  seg  med  sumaren;  men 
no  kan  eg  ikkje  tru  det  lenger.» 

«Kva  trur  du  no  daa?» 

«Herregud  hjelpe  meg,  eg  kan  ikkje  lenger 
løyna  det  for  meg  sjølv,  naar  det  held  paa  soleis 
og  helder  aukar  etterkvart  . . det  er  alle  merkje 
til  det  allerverste  . . til  tæring  . .» 

«Tæ  . . ring?» 

«Ja,  lungetæring!  Han  hev  nettupp  den 
turrhosten,  som  alle  tæringsjuke  byrjar  med;  han 
hev  den  same  kalde  og  varme  sveitten  um  net- 
terne som  dei,  og  same  raudningi  i kinnarne, 
sosnart  han  trøytnar  litt  . .»  Ho  heldt  seg  yver 
andlitet  med  baae  hender. 

«Men  kjære  deg!»  ropte  eg,  «ver  no  ikkje 
so  snar  til  aa  ta  deg  galne  tankar  til.  Med 
den  sjukdomen  du  hev  fær  ein  so  lett  sut  for 
smaating.» 

«Prøv  ikkje  paa  aa  føra  meg  bakum  ljoset 
lenger  med  slikt!»  sagde  ho  mest  harmfull.  «Eg 

kan  ikkje  halda  modet  uppe,  naar  eg  ser  og 
høyrer  paa  dette.  I natt  hev  han  vakt  mest  yver 
og  lege  so  heit  som  han  skulde  vera  kokt.» 

«Sagde  han  ikkje  noko  daa  helder  ?» 

«Nei  nei!  Aa,  men  eg  skynar  det  altfor 
væl,  eg:  han  tier  soleis  for  han  er  so  rædd  aat 
aa  skræma  meg.  Eg  trur  likevel,  at  det  verste 
skulde  vera  likare  aa  bera  en  denne  tærande 
uvissa.  Eg  hev  slik  sut.  Det  skal  ha  vore  tæring 
i ætti  hans  fyrr  og,  og  du  veit  . . den  gjev  ikke 
von.  Gud  kva  skal  det  verta,  dersom  . .»  Ho 
braut  ut  i graat,  tok  vesle  Alf  i armarne  og 
kysste  han  tri,  fire,  fem  gonger,  so  han  stirde 
paa  henne  med  skræmde,  blanke  augo.  Eg  var 
maallaus  att. 

«Det  vert  nok  ikkje  stor  hugnaden  for 
deg  helder  aa  koma  her;  det  gjorde  meg  so 
vondt,  daa  eg  saag  deg  koma  so  glad,»  tok  ho 
i att. 

«Aa  for  meg  er  det  ikkje  noko  aa  kjæra  seg. 
Eg  kan  reisa  att,  naar  eg  vil  . . um  det  so  er  i 
morgon  dag.» 

«Reisa!  . . nei  men  du  tenkjer  daa  vel  ikkje 
paa  det  alt!»  ropte  ho.  «Kjære  deg,  du  veit 
me  skal  gjera  det  so  bra  for  deg  som  me  berre 
kan,  og  det  vilde  vera  den  største  vælgjerd  du 
kunde  gjera,  at  me  fekk  ha  deg  her  eit  bil.  Eg 
kjenner  meg  liksom  litt  tryggare,  naar  eg  hev 
nokon  aa  snakka  med  og  klaga  meg  for.  Eg 
hev  ikkje  vaaga  aa  skriva  eit  ord  um  dette  berre 

for  aa  ikkje  skræma  deg  fraa  aa  koma.»  Ho  gret 
paa  nyt  lag. 

Eg  kunde  sjølvsagt  ikkje  anna  en  svara,  at 
eg  meir  en  gjerne  skulde  gjera  som  ho  ynskte, 
kunde  eg  sosant  berre  vera  til  nokor  trøyst. 

Ho  takka  graatkjøvd  og  gjekk  ut  for  aa  sjaa 
etter  morgonmaten,  medan  eg  stod  etter  som 
klumsa.  Kvaslags  hus  var  eg  komen  i?  Tæring 
attaat  . . ! Eg  freista  faafengt  aa  trøysta  meg 
med,  at  ho  kanskje  berre  gjorde  seg  grunnlaus 
otte,  hjarteveik  som  ho  var.  Merki  var  der  — 
eg  hadde  sjølv  baade  høyrt  og  set  dei  no,  daa 
ho  nemde  det!  Hosten  og  den  tunge  pusten. 
Og  at  han  tagde  um  det,  stakkars  mannen,  var 
minst  av  alt  aa  undrast  paa.  Attaat  otten  for 
aa  skræma  henne  var  det  noko  ein  jamt  saag 
hjaa  tæringssjuke,  at  dei  i lengste  laget  freista 
aa  dylja  det  ned  og  tru  det  beste.  Heile  nerve- 
slitet  mit  vart  i eit  hus  som  dette  til  ein  smaating, 
som  aldri  var  til  aa  snakka  um  eingong.  Eg 
maatte  vera  ein  stor  sjølvnytteper  um  eg  tenkte 
paa  det.  Eg  maatte  berre  vera  glad  eg  kunde 
gløyma  meg  sjølv  og  vera  dei  til  litt  hjelp. 

«Hev  han  ikkje  raadført  seg  med  dok- 
toren han  helder? « kviskra  eg,  daa  ho  kom 
inn  att. 

«Han  hev  ikkje  sagt  det;  men  eg  hev  eit- 
par  gonger  kjent  det  paa  meg,  at  han  maa  ha 
vore  der  likevel!»  — ho  striddest  med  graa- 
ten  att. 

Me  kom  os  endeleg  til  bords.  Men  no 
hadde  han  nye  nervestøyten  gjort  det  heilt  av 
med  mathugen  min  att.  Med  spyrjingi  etter 
hjartesjuken  hennar  vart  det  helder  ikkje  meir. 
Eg  var  glad  eg  vart  ferdug  og  slapp  ut  i frisk 
luft  att  so  snart  som  raad  var.  Eg  dreiv 

innetter  vegen,  der  eg  gjekk  i morgon,  slengde 
meg  tilslutt  forkomen  ned  i ein  skugge  og 
kika  mest  rædd  attende  paa  det  kvite  huset 
i den  luvande  hagen.  Var  dette  den  heimen, 
som  eg  hadde  tenkt  meg  som  eit  lite  paradis 
paa  jordi?  Aldri  fyrr  hadde  kjensla  av  det  uvisse 
ved  all  lukka  her  i verdi  lagt  seg  so  blytung 
yver  meg. 

IV. 

Det  leid  til  middags,  og  eg  hadde  etter  ei 
langsam  driving  fengje  hovudverk  av  varmen  og 
vilde  gaa  inn  att.  Daa  møtte  tenestgjenta  meg 
i døri  med  hyssing  og  andslopne  minor. 

«Er  det  hendt  nokor  ulukka  . . uvit?» 
kviskra  eg  støkt. 

«Hyss,  hyss!»  bles  ho.  «Han  Henrik  kviler 
i sofaen  . . hev  fengje  blunda  . . Ho  Ane  hev 
sett  meg  til  aa  passa  paa,  at  ingen  uroar  han  . . 
ho  og  Alf  kviler  inni  kammerset.» 

Eg  var  fegjen  eg  fekk  meg  or  vegen  utan 
aa  gjera  nokor  ulukka. 

Jau,  det  var  verkeleg  likt  til,  at  den  usæle 
mannen  endeleg  fekk  seg  ein  liten  rimeleg  blund, 

som  væl  var.  Eg  hadde  gjenge  og  geispa  burt 
enno  eit  par  klokketimar,  daa  kona  kom  ut  og 
ropte  ottefull  paa  meg.  Eg  skulde  inn  til 
middags. 

Det  var  trykkjande  uhuglegt  ved  bordet.  Eg 
fekk  ei  kjensla  av,  at  kona  aat  utan  det  slag 
mathug,  for  at  mannen  ikkje  skulde  verta  otte- 
full, og  at  han  gjorde  det  same  for  aa  ikkje 
gjeva  henne  sut.  Dei  aat  altso  etter  maaten  reint 
bra  baae  tvo;  det  var  sanneleg  i storom  av  so 
helselause  folk.  Eg  lurde  meg  til  aa  sjaa  paa 
mannen.  Han  var  bleik  ja,  stakkar,  og  ikkje 
fri  han  hadde  blaa  ringår  um  augo;  men 
elles  var  det  ikkje  rett  aa  seia,  at  han  saag 
nettupp  so  naa-vesall  ut  enno.  Andlitet  var 
fyldigt  og  rundt;  han  var  herdebrei  og  bringe- 
brei  og  smal  um  livet  som  han  jamt  hadde  vore. 
Men  eg  visste  altfor  væl  um  den  fæle  sjukdomen 
eg  til  aa  ta  meg  for  gode  tankar  av  det.  Bar 
han  seg  ikkje  altfor  ofta  soleis,  snikmordaren  — 
holte  folk  ut  innvertes,  medan  skalet  enno  kunde 
sjaa  bra  ut,  til  det  usæle  offeret  fall  ihop  som 
eit  innrote  tre  eller  stupte  av  blodløysing?  Aa 
jau,  aa  jau  . . 

Det  kan  gjerne  vera,  at  den  samrøda  eg 
freista  aa  faa  i gang  ved  bordet  ikkje  var  mykje 
forvitneleg.  Men  so  var  daa  helder  ikkje  den 
hjelpi  eg  fekk  av  mannen  so  mykje  hævare. 
Han  tok  seg  den  eine  geispen  lenger  en  hin 
etter  kvildi  og  svara  med  lange  avbrot;  og  daa 

eg  sistpaa  slog  inn  paa  handelen  og  spurde  etter 
dei  nyaste  kaffiprisarne,  fekk  eg  med  ein  ny 
geisp  vita,  at  han  ikkje  hadde  greia  paa  det; 
han  seide  ikkje  vidare  kaffi  no  nettupp.  Eg 
tagde.  Styvingen  eg  var.  Var  det  ventandes,  at 
han  i all  denne  naud  og  ulukka  kunde  tenkja 
paa  kaffiprisar? 

Etter  middagen  fekk  han  eitkvart  aa  gjera 
burtpaa  kraambudi,  der  eg  ikkje  hadde  set  han  fyrr. 
Kona  og  eg  sette  os  til  aa  røda,  og  eg  vona,  at 
me  endeleg  skulde  faa  os  ei  litt  huglegare  stund. 
Det  kunde  no  aldri  vera  det  rette  aa  gruvla 
berre  yver  ulukkorne  sine  helder,  so  ille  det  var. 
Eg  minte  um  dei  gode  gamle  dagarne  og  freista 
so  fint  og  varsamt  eg  berre  kunde  aa  fortelja 
nokre  smaa  skulesogor.  Faafengt.  Ho  brydde 
seg  ikkje  dusti  um  skulepratet  mit.  Ho  sukka 
berre.  Det  einaste  ho  brydde  seg  um  var  aa 
klaga  si  sut  og  ausa  seg  ut  for  meg  enno  meir. 
Og  det  var  ho  snart  so  i gang  med,  at  ho 
laut  baade  graata  og  kyssa  den  stakkars  foreldre- 
laus-kandidaten  minst  dei  fem  gongerne.  Det 
som  tilslutt  berga  meg  var,  at  vesle  Alf  vart  lei 
av  kyssi  og  slog  fraa  seg  og  grein,  so  eg  fekk 
tilføre  til  aa  smjuga  ut  paa  skapeleg  vis.  Og 
paa  tide  var  det  misæl.  Eg  tok  etter  eit  par 
timar  av  dette  huspratet  beintfram  til  aa  sitja 
der  i mit  andlits  kaldsveitte  av  nervepinå  att. 

Um  kvelden  var  det  paa  same  vis  som 
kvelden  fyrr;  den  same  ottefulle  tegjingi,  den 

same  turrhoste  og  mildleik.  Mannen  stræva  alt 
han  kunde  med  aa  syna  eit  rolegt  andlit,  naar 
kona  var  inne.  Men  so  snart  ho  gjekk  ut  i 
kjøken,  tok  han  til  aa  driva  uroleg  og  saag  av 
og  til  burt  paa  meg,  som  han  kunde  ha  god 
hug  til  aa  ausa  seg  ut  for  meg  ein  grand  meir, 
han  og.  Eg  grov  meg  burt  aat  bokhylla  og  fekk 
det  annvint  med  aa  uppbyggja  meg  i ein  gamal 
Lars  Linderot.  Eg  skulde  nok  hjelpa  det  eg 
kunde,  eg;  men  korleis  eg  skulde  kunna  bera 
meir  hjarteopning  for  i dag  skyna  eg  beintfram 
ikkje.  Vaarherre  maatte  vita,  kvaslags  nye  or- 
saker  til  sut  det  kunde  avdekkja.  Eg  var  snart 
ikkje  trygg  for  noko  i dette  huset. 

Han  maa  visst  ha  funne,  at  eg  liktest  meir 
paa  eit  pinsvin  en  paa  ein  postillesar,  der  eg 
stod;  for  han  sukka  berre  og  tagde,  so  eg  slapp 
rimeleg  heilskinna  upp  aa  romet  mit. 

V. 

Tvo  dagar  var  gjengne,  lange  og  tungsame 
som  det  var  aa  venta  i dette  huset.  Tredje 
dagen  byrja  paa  same  vis;  men  fram  mot  mid- 
dag vart  det  endeleg  eit  umskifte  — um  ikkje 
nettupp  til  det  gode.  Det  tjukna  til  med  regn 
og  torebrak.  Henriksen  og  kona  kjende  seg 
baade  trykte  av  det  uhuglege  veret,  som  ven- 
tandes  var  av  so  sjuke  folk;  og  eg  med  nerverne 
mine  var  ikkje  betre.  Me  heldt  os  inne  i stova 

og  dreiv  tidi  med  aa  tia  og  kjenna  paa  kvar  sit 
livaareslag.  Me  maatte  desutan  hjelpa  os  med 
kald  middagsmat  i dag.  Mannen  hadde  stengt 
kjøkendøri  for  alt  som  heitte  livande.  Han 
hadde  nyleg  lese  i eit  blad  um  eit  ljonnedslag 
gjenom  ei  skorsteinspipa,  som  det  steig  røyk 
fraa  — røyken  trekte  ljonet  til  seg.  Det  hadde 
havt  den  fylgdi,  at  ein  katt  hadde  fengje  svime- 
slaget.  «Men,»  slutta  bladstykket  (han  fann  det 
fram  og  synte  meg  det),  «vi  lader  enhver  skjøn- 
som  læser  dømme  om,  hvilke  sørgelige  følger 
denne  utilgivelige  uforsigtighed  med  ild  paa 
skorstenen  under  tordenveir  kunde  have  havt, 
dersom  ikke  konen  i huset  som  ved  en  forsynets 
mærkelige  tilskikkelse  netop  var  gaaet  paa  sta- 
buret  efter  mel.»  Ja  — tenkje  seg  til  det.  Og 
kva  kunde  ikkje  henda  alle  stader,  der  dei  dreiv 
slik  utilgjeveleg  tankeløysa.  For  det  var  sanne- 
leg  ikkje  sagt,  at  ein  var  paa  staburet  etter  mel 
plent  i rette  blinken  alle  stader.  Det  var  ikkje 
eingong  verdt  aa  vera  altfor  nær  omnen,  meinte 
mannen;  ingen  kunde  vita,  kva  ljonet  fann  paa. 
Han  fekk  kona  og  Alf  burt  i kroi  lengst  fraa 
omnen  og  dreiv  sjølv  som  ein  politikonstabel  att 
og  fram  framanfor  som  for  aa  passa  paa  dei. 
Det  var  so  uhugleg  stilt  millom  kvart  toreslag, 
at  eg  kjende  det  radt  som  ei  letting,  daa  han 
til  slutt  ikkje  fann  det  trygt  nok  i kroi  helder. 
Ho  skulde  ut  i kammerset  og  breida  seg  ned  under 
klædi,  so  so  ikkje  saag  dei  fæle  ljoni.  Han  totte 


ho  bleikna  so  for  kvart  blink  og  sytte  som  ven- 
tande  var  for  hjartestøyt. 

Umfram  alt  dette  hadde  eg  endaa  ein  ting 
aa  vera  uroleg  for,  eg  stakkaren.  Henriksen  hadde 
gjeve  meg  ei  vitring  um,  at  der  maatte  vera  ein 
grand  maate  med  det  bedagsandlitet  eg  gjekk 
med  ogso  — so  hard  ulukka  en  var.  Kona  kunde 
snart  tru,  at  han  hadde  gjeve  meg  ei  altfor 
uhugleg  melding  um  sjukdomarne  i huset,  og 
fanga  støkk.  Eg  maatte  altso  bala  og  skjekkja 
alt  eg  berre  vann  for  aa  faa  til  noko  som  likna 
paa  smil  burt  til  vesle  Alf. 

VI. 

Fjerde  dagen  byrja  paa  same  vis  inne  — 
men  ikkje  ute.  Toreveret  var  yver.  Skyerne 
letta.  Solglim  flaug  burtetter  doggfyllte  engjer, 
og  fiskarne  vaka  med  kaate  sprett  tett  ut  for 
bryggja.  Dette  maatte  vera  eit  framifraa  fiske- 
ver.  Eg  sprang  inn  etter  fiskegreiorne  mine  og 
løyste  landhandlarbaaten  nedfor  bryggja.  Eg 
kunde  no  altid  freista,  um  hugnaden  var  liten 
ved  alt  her.  Medan  eg  stulla  med  dette,  fekk 
eg  auga  paa  det  bleike  andlitet  aat  husfrua  uppi 
eit  vindauga.  Det  gav  meg  ein  tanke.  Kunde 
ikkje  ho  og  vera  med  paa  ein  liten  baattur  i 
dette  ovfagre  veret? 

Eg  hadde  umsinna  meg  litt  i desse  dagarne. 
Beintfram  aa  spyrja  meir  um  hjartesjuken  hennar 


hadde  eg  ikkje  vaaga  no  helder;  men  so  mykje 
trudde  eg  aa  skyna,  at  ho  ikkje  plent  kunde 
vera  enden  so  nær  som  eg  i den  fyrste  rædsla 
tenkte.  Største  faaren  laag  vel  enno  i det  det 
kunde  verta  til.  Men  daa  kunde  det  aldri  i 
verdi  vera  det  klokaste  aa  stengja  seg  inne  i 
stove-  og  medisinlugti  soleis  som  ho  gjorde.  Eg 
hadde  berre  sovidt  set  henne  utum  døri  enno. 
Slikt  var  beintfram  for  ille.  Skulde  noko  styrkja, 
so  maatte  det  vera  denne  lufti,  og  paa  ei  slik 
liti  baatferd  turvte  ho  korkje  forrøyna  seg  paa 
nokor  vis  elder  frosa. 

Eg  flaug  inn  og  sagde,  kva  eg  meinte,  og 
var  so  heppen  aa  faa  henne  med  paa  det 
mest  med  ein  gong. 

«Eg  tenkte  sjølv  mest  paa  det,  daa  eg  saag 
deg  nedi  baaten,»  sa  ho.  Med  større  annsemd 
en  eg  enno  hadde  set  hjaa  henne,  gjorde  ho  seg 
ferdug  og  klædde  vesle  Alf,  som  ogso  skulde  faa 
vera  med.  Han  song  av  gleda,  og  me  var  alt 
komne  nedum  hagen,  daa  me  vart  skræmde  upp 
av  eit  andpustent  rop  bakum  os;  — Henriksen 
var  komen  farande  berrhovad  ut  or  kraambudi 
og  vilde  vita,  kvar  det  no  skulde  bera  av. 

«Aa  berre  ein  liten  lysttur  ufor  strandi  og 
fiska,»  sa  kona  blidt;  — for  fyrste  gongen  sidan 
eg  kom,  saag  eg  noko  som  ein  smil  paa  det 
bleike  andlitet  hennar.  Mannen  hadde  sove  so 
rimeleg  bra  i natt  og  hosta  so  lite,  at  ho  vaaga 
aa  gjeva  rom  for  litt  ustød  gleda.  Han  vart 

standande  og  klaadde  seg  løynleg  i hovudet.  Eg 
skyna,  at  han  alt  anna  en  likte  dette  paafunnet; 
men  han  vaaga  nok  ikkje  aa  skræma  henne  med 
aa  negta  henne  beintfram  aa  vera  med  helder. 
Eg  let  han  klaa  seg  det  han  berre  vilde.  Varsemd 
var  bra;  men  jamenn  maatte  det  vera  maate  og. 
Han  skulde  faa  takka  meg,  han,  naar  ho  kom 
heim  att  med  friskna  aareslag. 

Litt  etter  stod  me  nedpaa  bryggja  allesaman, 
mannen  med.  Daa  han  ikkje  kunde  negta  henne 
dette,  hadde  han  ikkje  gjeve  seg,  fyrr  han  fekk 
paa  henne  kaapor  og  plagg,  so  ho  saag  ut  meir 
som  ein  høystakk  en  som  ei  landhandlarkona. 
For  det  kunde  altid  vera  trekk  utpaa  sjøen, 
sa  han  — landtrekk  og  trekk  etter  regnet;  idet- 
heile:  nokokvartslags  trekk,  som  det  galdt  aa 
vara  seg  for.  I grunnen  burde  han  for  dess 
større  trygds  skuld  ha  vore  med  sjølv  og;  men 
det  trefte  seg  so  uheppe,  at  han  ikkje  hadde  tid 
nettupp  no.  Eimbaaten  var  ventandes,  og  han 
hadde  nokre  brev  aa  gjera  ferduge  til  dess. 

«So,  vakta  deg  . . passa  deg!  Glid  ikkje 
paa  æsingi,»  rettleidde  han,  medan  han  langa 
høystakken  ned  i baaten  til  meg.  «Det  var  ein 
gong  ei  barselskona,  som  gleid  paa  æs  . .»  Med 
ei  høg  roping,  at  han  skulde  senda  meg  fiske- 
greiorne,  berga  eg  os  for  resten  av  soga,  som 
truleg  enda  med,  at  barselskona  fekk  uvit  elder 
kanskje  beint  fram  sokk  ned  og  bleiv  utfor  æsingi. 
Det  skulde  ikkje  ha  undra  meg. 

5 — Nervesliten. 

«So,  glid  no  ikkje  paa  tiljorne  . . dei  er 
sleipe  som  saapa  etter  regnet  . . Nei,  eg  lyt  nok 
lata  brevi  vera  og  ro  med  sjølv,  likevel.»  Der 
var  ein  so  daarleg  løynt  otte  i dette  siste,  at 
kona  heldt  paa  aa  verta  skræmd  radt  upp  or 
baaten  att.  Men  som  ein  vind  fann  eg  eit  stykkje 
av  eit  gamalt  segl  og  breidde  ut  under  henne, 
so  den  faaren  ogso  var  yver.  Eg  fekk  eit  uhuglegt 
blink  fraa  mannen,  men  møtte  det  som  ein  mann. 
Eg  var  beintfram  arg  og  saag  mest  med  ei  uvyri 
gleda  paa  den  knipa  han  var  i.  Fortente  eg  slike 
krokar,  naar  eg  stræva  so  væl  til  beste  for  alle? 

Alf  var  og  komen  uti,  og  me  gleid  fagert 
utyver,  medan  mannen  enno  ein  gong  ropte,  at 
me  ikkje  maatte  ro  for  langt  utpaa. 

«Nei  nei,»  trøysta  kona  og  smilte  blidt  ein 
gong  til. 

Alf  sette  i aa  syngja  bakum  mor  si  paa 
baktofta,  og  for  rett  aa  syna,  kor  bra  alt  stod 
til,  tona  eg  i med: 


Den  vesle  fiskerbaad 

har  baaret  frem  saa  mangen  daad 

af  mod  og  herlig  kløgt, 

skjønt  aldrig  det  blev  trykt. 

Daa  vart  songen  med  eit  avbroten  av  eit 
skjerande  kvin  fraa  Alf.  Aa  pokker  — det  vanta 
ei  tilja  bak  i baaten,  og  so  hadde  han  med  dei 
smaa  klørne  sine  kramsa  dotten  or  nygleholet, 
so  vatnet  fossa  inn.  Eg  spratt  upp  og  vilde 

dytta  i att;  — men  kvar  var  no  dotten?  Ungen 
maatte  ha  kasta  ’n  bardus  paa  sjøen,  for  han 
fanst  ingen  stad.  Eg  treiv  etter  lommeduken 
min  i staden;  men  no  var  denne  sjølvsagt  i den 
siste  lomma  eg  fomla  i,  so  dette  ogso  tok  litt  tid. 

«Uff  daa,  sjaa  vatnet  der!»  ropte  kona 
uroleg.  Eg  vilde  svara,  at  det  ingen  faare  hadde; 
men  mælet  mit  vart  yverdøyvt  av  eit  vitskræmt 
rop  fraa  mannen  paa  bryggja  — han  hadde  upp- 
daga  vatnet,  han  og,  og  huja  paa  nygla. 

Alf  stakkar  trudde  nok,  at  ropet  galdt  han; 
for  han  svara  med  eit  kvin  som  ein  skulde  ha 
sett  ein  kniv  i han. 

At  so  avstyggjelege  kvin  og  rop  maatte 
tyda  paa  aalvorleg  livs  faare,  maatte  sjølv  hjarte- 
sterkare  folk  en  kona  tru.  Ho  for  upp  og  ropte 
Gud  bevare  og  trøyste  seg;  men  i hastverket  og  ' 
forfjamsingi  trødde  ho  i dei  side  yverkaaporne 
sine,  so  ho  miste  jamvigti  og  stupte  beint  fram 
yver  meg  — nettupp  som  eg  hadde  rive  lomme- 
duken min  i fillor  til  aa  dytta  med.  Fæle 
augneblink!  Ho  skreik  og  eg  skreik;  og  daa  eg 
endeleg  hadde  berga  meg  fraa  aa  verta  kvæld 
som  ei  onnor  stabursmus  i ei  fella  under  alle 
kaaporne  . . daa  stod  mannen  og  huja  so  besett 
og  saag  so  lik  ut  til  aa  vilja  springa  lukt  paa 
sjøen,  at  eg  visst  maa  ha  funne  det  vigtugare 
aa  berga  han  fraa  aa  enda  sine  dagar  som  den 
usæle  barselskona  en  aa  dytta  i nygleholet. 
Visst  er  det,  at  eg  hefte  burt  enno  nokre  augne- 

blink.  Og  imedan  heldt  vatnet  paa  aa  fossa, 
fossa  inn;  baaten  var  gamal  og  holet  stort;  — daa 
eg  endeleg  kom  til  vit  att  og  fekk  Alf  or  vegen, 
var  der  alt  kome  so  mykje,  at  eg  i det  fæle 
hastverket  ikkje  kunde  finna  att  holet! 

«Ro  i land,  ro,  ro,  ro!  . . vil  du  drepa  dykker 
allesaman!»  huja  mannen.  Eg  let  nygla  vera  og 
fomla  avskræmd  etter  aararne  — daa  hadde  eg 
gløymt  aa  leggja  dei  inn;  dei  laag  og  råk  heilt 
framanfor  baaten!  Tiljor  og  alt  tok  til  aa  flota, 
og  baaten  var  alt  so  rank,  at  vatnet  var  um  aa 
fossa  inn,  daa  eg  storma  fram  etter  aararne  og 
trødde  uvarleg  ut  i æsingi. 

Kvit  av  rædsla  og  med  guten  paa  armen  sprang 
kona  upp  paa  tofta:  vatnet  hadde  fløymt  yver 
skorne  hennar  og  vætt  alle.  kaapekanterne.  Eg 
heldt  just  paa  aa  fiska  til  meg  ei  aar,  daa  eg 
høyrde  mannen  huja  paa  tog. 

«Tog?  . . hø?» 

«Tak  i det  . . tak  i det\ » skreik  han  mest 
kvævd.  Eg  fekk  auga  paa  ein  tog-ende  han 
hadde  slengt  ut  til  os.  Som  ein  galen  slengde 
eg  aari  og  treiv  tampen.  Eg  treiv  desverre  so 
hardt  i,  at  eg  miste  jamvigti  og  stupte  framyver 
drust  paa  sjøen  med  det  same;  men  eg  fekk 
svint  kloa  meg  fast  i æsingi  med  den  eine  handi 
og  heldt  toget  med  den  andre,  medan  han  halte 
i det.  Soleis  fekk  me  baaten  heppeleg  buksert 
inn  aat  bryggja,  der  eg  berga  meg  uppi  ’n  att. 

«Lyft  i henne  . . lyft,  lyft,  lyft!»  skreik 

mannen,  han  hadde  alt  teke  upp  Alf  og  fengje 
tåk  i kona. 

Med  eit  kjempetak,  som  berre  rædsla  kunde 
gjeva  meg  styrkje  til,  hjelpte  eg  til,  og  i neste 
blinken  stod  ho  frelst  paa  bryggja. 

Daa  fekk  mannen  eit  aagrip  av  turrhoste, 
so  han  blaana  snupt  av. 

«Gud  hjelpe  oss  . . du  sleit  visst  for  hardt!» 
jamra  kona  — ho  for  med  baae  hender  upp 
mot  bringa,  lukte  augo  og  seig  i kne  . . 

«Ho  fær  uvit  . . Gud  bevare  . . ho  hev 

visst  fengje  ein  støyt!  — kva  er  det  du  hev 

gjort?!»  stynja  den  halvstrøypte  landhand- 
laren  — det  siste  var  til  meg.  Eg  for  med  ein 

himmelsprett  upp  aa  bryggja  for  aa  vera  til 

hjelp;  men  daa  hadde  mannen  alt  lyft  henne 
upp  att  og  stod  med  henne  i armarne.  Alf 
hjelpte  til  med  stortuting,  tenestgjenta  kom 
farande  som  ei  haukskræmd  høna,  og  fraa  alle 
kanter  — heilt  burtanfraa  hotellet  — kom  ungar 
og  kvinfolk  laupande  som  til  ein  laus-eld. 

«Ver  ikkje  rædd,  eg  hev  ikkje  naua  . .;  eg 
totte  berre  du  fekk  vondt,  daa  du  hadde  slite 
so  hardt!»  kviskra  kona,  daa  faaren  for  uvit 
endeleg  var  lukkeleg  yver. 

«So  maa  me  takka  Gud  og  den  gode 
lukka  . . kva  kunde  ikkje  dette  vorte  til,  dersom 
ikkje  eg  hadde  vore  her  med  tog!!»  ropte  man- 
nen med  bivrande  mæle.  «Men  kom  no  inn  og 
faa  av  deg  dei  vaate  klædi,  fyrr  du  vert  forkjølt!» 

Eg  var  so  fortumla,  at  eg  hadde  sonære 
tenkt  det  var  meg  meint  dette,  silande  fraa  topp 
til  taa  som  eg  stod  der;  men  dei  vaate 
føterne  og  kaapekanterne  paa  kona  leidde 
meg  vonom  snøggare  ut  or  det  mistaket.  Ho 
vart  leidd  uppetter  med  mannen  paa  eine  sida, 
ein  av  grannemennerne  paa  andre  sida  og  heile 
fylgjet  av  kjeringar  og  ungar  og  fem  bikkjor  til 
baktropp-verja.  Eg  snikte  meg  etter  som  ein 
vaat  hund  og  kom  meg  upp  paa  romet  mit. 

Daa  eg  eit  bil  etter  var  umbyttt  og  kom 
ned  i stova,  sat  kona  heilt  koselegt  i putebenken 
med  varme  ulltoflor  paa  og  drakk  varm,  styrkjande 
chokolade.  Mannen  vitta  meg  ut  i gangen  og 
fortalde,  at  livaareslaget  hennar  ogso  gudskelov 
slog  rimeleg  normalt.  Men  nokor  gleda  var  det 
som  venteleg  var  ikkje  aa  nemna  for  det.  Den 
stygge  hendingi,  som  so  lett  kunde  ha  fengje 
den  mest  rædslefulle  endelykt,  hadde  kasta  uhygge 
og  svart  støkk  yver  heile  huset.  Og  tenk  um 
det  var  treft  lenger  utpaa  fjorden,  so  det  ikkje 
eingong  hadde  hjelpt,  at  mannen  var  paa  bryggja 
med  tog;  — kor  lett  kunde  ikkje  det  og  ha 
hendt  med  ein  som  meg  til  baatførar!  Det  var 
so  fælt  berre  aa  tenkja  seg,  at  han  ikkje  kunde 
faa  det  fraa  seg,  den  usæle  mannen,  saag  det  ut 
til.  Han  gjekk  berre  og  dreiv  heile  resten  av 
dagen.  Og  daa  han  endeleg  kom  til  ro  um 
kvelden,  fekk  han  ikkje  somna  — eg  er  altfor 
rædd  for,  at  det  kom  seg  av  same  uroi 

i blodet  enno.  Han  laag  berre  og  skubba 
seg.  Dette  fyllte  tilslutt  kona  med  sut  for,  at 
han  nok  likevel  hadde  teke  skade  av  slitet  ned- 
paa  bryggja;  — ho  visste  altfor  væl,  at  tærings- 
sjuke  kunde  faa  blodløysing  og  jamvel  dauden 
av  ein  hard  rykk.  Ho  fekk  altso  ingen  nattero, 
ho  helder.  Men  dette  gav  paa  den  andre 
sida  honom  ein  stygg  mistanke  um,  at  ho 
nok  hadde  fengje  ein  faarleg  hjartestøyt  i dag 
lell,  berre  at  ho  ikkje  vilde  upp  med  det;  — 
dei  fortalde  meg  alt  sidan.  Dei  laut  sistpaa 
kveikja  i ljos  og  henta  kaldt  vatn.  Av  dette 
vakna  Alf  og  tok  til  aa  stortuta,  so  dei  maatte 
ropa  paa  gjenta  til  aa  halda  styr  paa  han. 
Naar  det  stod  soleis  til  i stova,  kan  ein  tenkja 
seg  til,  korleis  det  var  for  meg,  som  laag  beint 
uppyver  og  høyrde  alt  ihop.  At  det  gjekk  paa 
med  kald-vatn-drikking  og  kaldsveitte  var  so 
vanlegt  no,  at  det  aldri  er  til  aa  nemna  eingong. 
Me  hadde  vore  paa  hugnad-ferd  i dag  — me. 

VII. 

Daa  eg  trøytt  og  utmasa  kom  ned  um 
morgonen,  møtte  eg  tenestgjenta  i døri  med  eit 
glosinna,  nattevakt  andlit;  kona  sat  bleik  og 
sukkande  ved  vogga  og  ikkje  so  mykje  som 
kviskra  eit  svar  paa  godmorgon-et  mit;  mannen 
dreiv  paa  golvet  med  ei  mina  som  dommedag 
skulde  vera  fastsett  til  avhalding  klokka  tolv  og 
ein  kvart  i dag,  og  sende  meg  eit  par  fæle  augo ; — 

det  var  kjennandes  av  alt,  at  eg,  syndaren,  var 
upphavet  til  alt  dette.  Naar  mannen  likevel  ikkje 
sagde  noko  hardt  til  meg,  maatte  det  koma  seg 
av,  at  kona  var  gjengi  i bøn  for  meg;  eg 
kunde  ikkje  skyna  det  paa  annan  maate. 

Me  sette  os  til  bords  med  avbroti  spyrjing 
etter,  korleis  til-stod  med  einannan  — sjølvsagt 
med  so  lite  snakk  um  nerveslitet  mit  som  det 
var  verd  i eit  hus  som  dette.  Eg  hadde  sanne- 
ieg  gjort  nok  skraal  um  det  den  fyrste  kvelden, 
eg.  Me  aat  mest  ingenting  nokon  av  os  — 
minst  av  alt  Henriksen.  Han  hadde  fullnok  med 
aa  geispa,  arme  mannen,  etter  natti.  Sosnart 
han  var  komen  fraa  bordet,  for  han  med  stor 
fart  innetter  strandi  til  ein  fiskar,  som  budde 
der,  og  denne  rodde  ein  augneblink  etter  utetter 
fjorden.  Kva  det  galdt,  sagde  han  ikkje;  men 
eg  hadde  mine  mistankar  lell,  eg.  Det  var  nok 
kome  so  vidt  no,  at  der  maatte  hentast  sove- 
pulver  og  styrkjande  greior  til  noko  kvar  fraa 
doktoren. 

— Soga  um  fiskeferdi  vaar  var  som  vente- 
leg  snart  fari  bygdi  yver.  Burtpaa  hotellet  lo 
dei;  men  bygdarfolki  saag  paa  meg  med  hovud- 
risting.  Som  rimelegt  var.  For  av  alt  det  galne 
dei  hadde  høyrt,  dei  gode  folki,  var  det  nok 
ikkje  mangt  som  tok  luven  fraa  dette:  nær  ved 
og  søkkja  ned  den  sjuke  madammen  og  barnet 
(ikkje  og  nemna  seg  sjølv  attaat)  for  eit  ope 
nyglehols  skuld  — hadde  ikkje  mannen  vore 

der!  Ja,  tenk  um  ikkje  han  hadde  vore  der! 
Dei  tok  til  slutt  til  aa  smaakoka  i meg,  desse 
ordi;  — eg  var  ikkje  fri  eg  hadde  mine  eigne 
tankar  um  dette.  Men  eg  fekk  fint  tia,  eg. 
Det  var  sanneleg  ille  nok  som  var,  um  eg 
ikkje  gjorde  vondt  verre  med  nyttelaust  snakk 
etterpaa. 

VIII. 

At  feriegleda  mi  etter  dette  ikkje  nettupp 
auka,  skynar  visst  noko  kvar.  Inne  var  det  mest 
ikkje  til  aa  halda  ut  lenger  um  dagarne  for  sukk 
og  medisinlukt.  Kor  den  friske  blomelukti  den 
fyrste  kvelden  hadde  narra  meg!  Lukt  av  hof- 
mansdropar  og  andre  dropar  var  nok  vissaste 
blomeangen  her;  og  dertil  kom  rett  som  det 
var  noko  enno  verre:  lukt  av  karbolvatn  — det 
fælaste  eg  visste.  Henriksen  brukte  det  til  aa 
vaska  Alf  i skallen  med,  naar  han  hadde  dotte 
og  slege  seg  blaa  kullar  — noko  som  hende 
altfor  jamt.  Han  hadde  nok  i det  heile  gjort 
det  til  ei  rettesnor  for  seg,  den  gode  mannen, 
at  det  var  best  aa  vera  fyre  var  i alt. 

Aa  sitja  uppaa  romet  mit  var  ikkje  stort  betre. 
Der  var  berre  eit  tunt  golv  ned  til  stova,  so  eg 
til  alle  tider  ikkje  kunde  lata  vera  aa  lyda  etter  all- 
slags ottefullt  snakk  og  turrhoste  nedanunder. 
Aa  driva  att  og  fram  paa  dei  same  smaa  vegstub- 
barne  og  verta  gland  etter  av  alle  folk  som  ein 
madammordar  var  helder  ikkje  rar  hugnaden. 

• og  Vaarherre  veit,  at  eg  ikkje  sette  i verk 
fleire  huslyd-lystferder.  Henriksen  hadde  des- 
utan  sett  ein  rett  traust  nabb  for  alle  slike 
tiltak  — til  baats  i minsto.  Han  hadde 
sett  baaten  tri  famnar  upp  aa  turre  land  og 
gjøymt  av  aararne,  so  ingen  døydeleg  fann  dei. 
Um  han  attaat  det  hadde  spikra  ei  tvotoms  tjukk 
fjøl  yver  det  usæle  nygleholet,  torer  eg  ikkje 
seia  for  visst;  eg  kom  aldri  til  aa  røkja  skikke- 
leg  etter. 

Men  veret  var  vent  um  dagarne  enno ; veret 
var  englefagert;  — daa  eg  hadde  gjenge  og  set 
paa  det  eit  par  dagar  til,  gjekk  tungsinnet  mit 
sistpaa  yver  til  argskap.  Det  stakkars  parfolket 
si  ulukka  var  daa  ikkje  mi  ulukka  for  pokker, 
og  den  hjelpi  eg  kunde  gjera,  um  eg  gjekk  her 
og  slong  i dørerne,  var  minder  en  inkje.  Kunde 
eg  ikkje  ta  skreppa  paa  rygg  og  draga  til  fjels 
og  rista  av  meg  litt  sut  for  eit  bil?  Eg  hadde 
desutan  høyrt,  at  der  skulde  vera  gode  fiske- 
vatn strakst  uppaa  høgderne.  Eg  sprang  inn  og 
gjorde  meg  ferdug.  Husbondsfolki  laag  just  og 
tok  seg  middagskvild.  Eg  sagde  til  gjenta,  kvar 
eg  vilde  av,  og  strauk  i veg. 

Eg  hadde  stige  godt  paa  ein  times  tid  og 
tok  alt  til  aa  kjenna  fjelllufti  strøyma  svalande 
frisk  mot  bringa.  Eg  lydde  etter  einsam  fosse- 
dur og  fuglesong,  anga  paa  gras  og  blom  og 
kjende  eit  pust  av  vaknande  von  og  gleda.  Daa 
vart  eg  med  eit  skræmd  upp  av  ei  fælsleg  skraa- 

ling  og  roping  nedfor  haugarne  — i neste  blin- 
ken saag  eg  ein  kvinfolkskapnad  koma  farande 
i fullt  sprang,  med  flaksande  haar;  i tredje  augne- 
blinken  kjende  eg  att  tenestgjenta,  ho  Martine. 
Var  der  hendt  noko  att?  Eg  ropte  rædd  ned- 
yver,  men  fekk  til  svar  berre  eit  sinna  skraal 
um,  at  madammen  vilde  finna.  meg  og  det  paa 
timen  — dermed  for  ho  paa  spranget  nedyver 
att.  Forskræmd  fylgde  eg  etter  so  fort  som 
beini  vilde  bera  meg. 

«Madammen»  slæpte  seg  fram  or  sengi,  daa 
eg  kom  inn. 

«Du  vil  daa  vel  aldri  til  fjels  aaleine, 
Herman?  . . ho  Martine  sagde  du  var  gjengen. 
Du  veit  daa  vel,  at  der  nyleg  er  skote  ein  fæl 
bjørn  trast  uppi  fjellet?»  kviskra  ho. 

«Ja  men  den  er  no  vel  ikkje  speleg  . .?» 
«Kjære  deg,  Herman,  du  kunde  verta  lengje  i 
kveld,  og  eg  fær  altid  slik  sut  i meg,  naar  nokon 
ikkje  kjem  i rette  tid  . .» 

«Men  . .»  byrja  eg. 

«Kva  men  er  det  no  att?»  spurde  mannen  — 
han  kom  ut  or  kammerset  og  saag  paa  meg  med 
augo,  som  han  kunde  ynskja  seg  ein  liten  bjørn 
til  aa  fri  huset  for  meg. 

«Eg  skal  vera  heime»,  sa  eg  audmjukt  og 
svelgde.  Soleis  enda  denne  fjellferdi,  og  eg 
fekk  strakst  som  ei  kjensla  av,  at  eg  var  «heime». 
Det  var  gjenge  so  uheppe  til,  at  kona  sjølv  for 
eit  bil  sidan  hadde  støytt  burt  i dørkanten  og 

slege  seg  ein  blaa  flekk  uppyver  eine  auga, 
medan  to  gjekk  med  fyreklædet  for  andlitet  og 
felte  taaror  for  eitkvart.  Henriksen  hadde  trast 
funne  det  turvande  aa  vaska  denne  same  flekken 
nytteleg  i karbolvatn,  og  Alf  hadde  nytta  aaføret 
til  aa  kramsa  heile  flaska  ned,  so  klædi  hans  og 
golvet  fekk  ein  god  sjaps  smurning  med.  Og 
den  som  fint  fekk  sitja  i denne  lukti  i klokke- 
time-vis,  det  var  fulla  eg,  Herman  Olai  Pedersen; 
for  daa  Henriksen  eit  bil  etter  gjekk  ut,  hadde 
kona  ein  grand  hus-sut  aa  gjeva  meg  part  i 
no  og.  Og  hadde  eg  som  ein  god  frende 
vore  skuldig  aa  høyra  paa  og  syna  medkjensla 
fyrr,  so  skulda  eg  det  dubbelt  no  etter  lyst-ferdi. 

Korleis  eg  tilslutt  var  komen  upp  paa 
romet  mit,  hugsar  eg  snautt.  Det  sviv  berre  for 
meg,  at  eg  var  komen  til  aa  sitja  der  og  dirra 
med  ei  flaska  hofmansdropar  under  nosi,  eg 
med.  Gudveit  um  eg  ikkje  smurde  meg  og. 
Eg  gjekk  desutan  for  vissa  skuld  ned  etter  ei 
dugeleg  skaal  kaldt  vatn  og  lagde  meg  fastande. 
Berre  tanken  paa  mat  var  um  aa  gjera  karbol- 
upprist  i magen  min. 

IX. 

Eg  maatte  som  ein  kan  tenkja  seg  etter 
dette  sky  alt  snakk  um  fleire  fjellferder  verre 
en  rottekrut.  Eg  tok  derimot  til  aa  tenkja  paa 
ferd  heim  til  byen  att.  Eg  gjorde  berre  skade 
her,  og  eg  maatte  sanneleg  til  aa  tenkja 

paa  mine  eigne  stakkars  nerver  ogso  no  etter- 
kvart. Men  det  var  ikkje  so  snart  gjort  aa 

koma  av  stad  helder.  Eimbaaten  hadde  nyleg 
vore  her  ein  av  dagarne  og  kom  ikkje  att  no 
paa  heile  fem  dagar.  Eg  tok  reint  til  aa  smaa- 
undrast,  korleis  det  skulde  gaa  til,  at  desse 
dagarne  fekk  ein  kristeleg  ende. 

Men  naudi  gjer  paahitten. 

Etter  dei  siste  dagars  hendingar  hadde 
Henriksen  sett  igjenom,  at . kona  ikkje  lenger 
skulde  forrøyna  seg  med  nokoslags  arbeid  i 

kjøken.  Det  var  ikkje  vaagalt  lenger.  Ho  Martine, 
var  soleis  vorti  aaleine  med  alt  der,  liksom  ho 
fyrr  var  aaleine  med  alt  anna  arbeid  i huset. 
Ho  gjekk  som  ei  maskin  heile  dagarne  og  hadde 
ingi  tid  til  aa  sjaa  til  Alf.  At  det  ikkje  helder 
var  godt  for  mori  med  hennar  hjarta  aa  vera 
for  mykje  mødd  med  honom,  sagde  seg  sjølv.  Det 
minste  eg  kunde  gjera  i huset  var  daa,  at  eg 
tok  meg  litt  av  han  for  aa  spara  henne,  og  eg 
greip  det  med  baae  hender.  Alf  vilde  som 

alle  ungar  stødt  vera  ute;  eg  fekk  soleis  til- 

føre til  aa  vera  ute  eg  og;  me  var  snart  vortne 
dei  finaste  hjartans  vener  me  tvo,  tok  os  turar 
langt  ut  paa  vegjerne  elder  heldt  os  halve  dagen 
uppi  hagen. 

Ein  merkjeleg  søt  liten  gut  var  vesle  Alf, 
det  hadde  eg  visst  alt  fraa  fyrste  kvelden.  Men 
sjølve  den  beste  kan  altid  ha  sine  smaa  sær- 
skaper.  Han  likte  soleis  altid  godt  aa  riva  yver- 

ende  alle  dei  kopparne  han  rokk  i paa  bordet, 
trø  i sputtekoppen,  klyva  upp  i nedste  hylleromi 
og  riva  ned  alt  der  og  fleire  slike  smaaspikk. 
Men  kven  kunde  ha  hjarta  til  aa  vera  streng 
mot  den  vesle  skuldlause  fuglen  for  slikt,  naar 
han  gjekk  der  med  utsyn  til  aa  verta  far-  og 
morlaus?  Han  fekk  i høgdi  nokre  milde  til- 
rettevisingar  av  faren,  som  han  ikkje  skyna,  og 
til  slutt  — til  aa  døyva  paa  strengleiken  — ein 
kyss  elder  fem  av  mama,  som  han  skyna  altfor 
væl.  Vesle  Alf  dreiv  daa  trygt  dei  smaa  moroi 
sine  og  kvein,  so  det  skar  gjenom  heile  huset, 
naar  han  ikkje  plent  paa  flekken  fekk  alt  etter 
vesle  søte  viljen  sin.  Og  dei  same  smaa  skuld- 
lause kvini  kunde  eg  gjera  viss  rekning  paa  aa 
faa  i øyro  og  nerverne  mine  i kvart  minutt  paa 
utferderne  vaare  og,  dersom  eg  ikkje  stødt  var 
um  han  som  ein  viskelerball  og  fann  paa  altid 
nye  moro.  Vesle  Alf  hadde  soleis  snart  vant  meg 
av  med  aa  vera  slurvutt  og  tenkja  paa  meg  sjølv. 

Det  var  nok  altid  ein  litt  ny  maate  aa 
friska  seg  upp  paa  etter  skulestrævet,  dette; 
men  . . naar  kvin  var  betre  en  sukk ! Dagarne 
gjekk  trass  i alt  enno  paa  ein  maate.  Etter- 
middagen siste  dagen  fyrr  eimbaaten  skulde 
koma  att  var  komen,  fyrr  eg  mest  vardest  det, 
og  eg  sende  lukkelege  tankar  til  morgondagen. 
Men  fyrr  den  kom,  kom  vesle  Alf  til  aa  spela 
meg  enno  eit  lite  skjelmstykkje,  og  det  eit  som 
vog  upp  mot  tvotri  andre. 

Han  var  uvanleg  sær  den  dagen,  og  eg  var 
sistpaa  komen  til  aa  traava  med  han  paa  ryggen 
som  ein  hest  eit  langt  stykkje  innetter  postvegen 
langs  strandi.  Me  trefte  ein  køyrar,  og  vesle  Alf 
sette  med  det  same  ut  eit  kvin,  so  ikkje  berre 
nerverne  mine,  men  sjølve  folki  uppetter  gardarne 
kunde  ha  ein  grand  grunn  til  aa  faa  ein  nerve- 
støkk  i seg. 

«Aa  nei  tattal  litle,  er  han  ikkje  blid  i dag?» 
sa  køyraren,  ein  gamal,  skikkeleg  bondemann,  og 
stansa  hesten.  «Kanskje  det  er  det  litle  spannet 
der  paa  kjerra  han  hev  set  og  vil  ha?» 

Han  slepte  taumarne,  tok  ungen  og  lyfte 
han  burt  paa  kjerra.  Vesle  Alf  tok  med  eit 
vælnøgt  grin  etter  spannet.  Men  fyrr  me  visste 
ordet  av  — vesle  Alf  var  ein  skjemtegauk,  lell ! — 
sette  han  ut  eit  høgt  skraal  att  og  slengde 
spannet  beint  ned  millem  bakbeini  paa  hesten, 
so  det  skralla  etter. 

Himlen  forbarme  seg  . . hesten!  Han  hoppa 
upp,  so  kjerra  var  um  aa  velta,  og  sette  av  stad 
i vitlaust  laup,  fyrr  nokon  av  os  fekk  tak  i tau- 
marne. Alf  spratt  ikoll  paa  kjerra  og  vart  stan- 
dande  med  føterne  upp  og  hovud  og  yverkropp 
nede  millom  holkar  og  sekkjer  og  annan  rape  — 
kvinande  som  minst  tri  nyfødde  griser  paa  ein  gong. 

«Fa’n,  han  er  skræmd  og  hev  gjort  vondt 
fyrr  og!»  ropte  køyraren.  Me  sette  etter  som 
utskotne  kanonkulor;  men  kva  hjelpte  det  etter 
ein  skræmd  hest?  Han  kom  meir  og  meir  unda; 

kjerra  slang  fraa  den  eine  sida  av  vegen  til  den 
andre;  støytte  mot  vegsteinarne,  so  holkar  og 
posar  spratt;  ein  liten  holk  kom  under  eit  kjerre- 
hjul og  gjekk  i knas;  i neste  blinken  kunde 
guten  gaa  same  vegen  . . 

Eg  korkje  saag  skikkeleg  elder  anda  lenger; 
eg  rende  tvo  gonger  ikoll,  men  var  uppe  att  som 
dynamit.  1 neste  blinken  kunde  . . 

Daa  saag  me  som  gjenom  ei  skodd  land- 
handlaren  og  ein  annan  mann  koma  farande  upp 
fraa  kraambudi  mot  hesten.  Der  lyddest  hujing 
og  rop,  landhandlaren  fekk  fat  i kjerreskaaki, 
men  vart  riven  yver  ende  som  ei  filla.  Men 
den  andre  var  hepnare.  Han  laup  etter  eit 
stykkje,  fekk  tak  i beini  paa  Alf  og  fiska  han 
upp,  medan  hesten  laup  vidare.  Og  den  litle 
sette  ut  so  manslege  yl  enno,  at  der  var  all  von 
um,  at  han  ikkje  hadde  teke  so  stor  skaden. 
Gud  ske  lov  og  . . 

Men  lang  vart  ikkje  den  gleda!  For  i same 
blinken  . . i same  blinken  lyddest  der  rop  fraa  ein 
annan  kant  og  . . eit  skjerande  rædslerop  innan- 
fraa  kjøken;  . . so  kom  der  eit  skrammel  med 
grytor  og  kjelar  som  der  skulde  herja  jordskjelte. 

Me  kjende  mælet  aat  kona  . . me  stupte 
inn  — der  laag  ho  stupt  i kne  nede  millem 
nokre  grytor  framfor  grua. 

«Vart  du  støkt  Ane?  . . Gud  hjelpe  os  . . 
men  Alf  er  berga!»  skreik  mannen. 

«Berga  . .?  Eg  totte  hesten  for  fram-um, 

so  det  alt  var  for  seint!»  pipta  det  i henne  . . 
hovudet  seig  ned  paa  bringa,  augo  luktest. 

«Ho  døyr  visst,  ho  døyr  . . du  dræp  henne, 
som  slepper  guten  fraa  deg  soleis!»  stynja  man- 
nen kvit  i andlitet.  Han  lyfte  henne  upp,  skubba 
meg  morsk  til  side,  so  eg  var  um  aa  rumla  ned 
i grytorne  eg  med,  og  bar  henne  som  eit  barn 
inn  aat  stovesengi. 

Hjartesjuke  . . støkk  . . slag!  Eg  vart  stan- 
dande  etter  som  lamslegen  av  rædsla,  alt  til  eg 
høyrde  snakking  inne.  Daa  vakna  eg  som  or 
eit  uvit  og  for  inn  — kanskje  for  aa  høyra  siste 
sukken  fraa  kona. 

— Gudskelov,  so  langt  var  det  ikkje  kome 
enno,  lell.  Ho  var  komi  til  seg  sjølv  att  og  sat 
i sengi  med  ein  haug  av  silkemjuke  putor  og 
dynor  mura  upp  ikring  seg  og  med  ei  lukte- 
flaska  for  nosi.  Men  kven  kunde  vita,  kva  livet 
hang  etter  etter  alle  desse  støyti?  Ho  sukka, 
so  det  gjekk  rykk  gjenom  Henriksen  og  meg  for 
kvar  gong.  Daa  Alf  litt  etter  vart  leidd  inn  — 
trøysta  og  smilande  yver  ei  smørkringla  — lagde 
ho  berre  handi  burt  paa  hovudet  hans  og  kviskra 
som  eit  andepust:  «Ver  snild  mot  papa  din, 

Alf  . . ver  snild!»  Det  tok  os,  so  taarorne  var 
um  aa  springa  fram  hjaa  os  alle.  Men  ei  altfor 
rørande  «scene»  kunde  snart  verta  hoste  mykje 
for  det  arme  hjarta  hennar,  det  med.  Me  maatte 
gjera  os  harde  som  Steinar  att,  snøggast  me  vann. 

Køyraren  som  no  hadde  fengje  att  hesten 

4 — Nervesliten. 

sin,  kom  inn  ein  augneblink  og  fortalde  saman- 
hengen,  so  eg  slapp  nettupp  for  fleire  harde  ord 
no  og;  men  var  ikkje  eg  skuldi  i alt  likevel  — 
eg,  som  slepte  guten  or  henderne? 

Eg  skolv,  skolv,  skolv  . . 

«Vil  du  ikkje  ha  noko  aa  styrkja  deg  paa  . . 
litt  vin?»  kviskra  mannen  til  den  sjuke;  han  laag 
paa  kne  framfor  sengi  og  stirde  paa  ei  stygg  blaa 
skraama  ho  hadde  fengje  paa  armen  — ho  maatte 
ha  treft  mot  ein  kvass  grytekant,  daa  ho  datt. 

«Kanskje  eg  kunde  freista  . .»  anda  ho. 
Han  fann  ei  flaska,  men  hadde  ikkje  korketrekk- 
jar  og  laut  burt  paa  kraambudi  og  leita  etter 
ein.  Men  der  var  kanskje  ingen  aa  finna  der 
helder,  elder  korleis  det  var.  Han  vart  so  lengje, 
at  ho  sistpaa  med  teikn  til  utaalmod  spurde,  kvar 
det  no  vart  av  vinen ; ho  kjende  seg  turr  i halsen. 

Eg  treiv  flaska;  — det  var  daa  vel  i alverdi 
ikkje  verdt  aa  gjera  nokon  vanske  for  ein  slik  smaa- 
ting  vel?  Eg  tok  ein  brei  kniv  og  køyrde  gjenom 
korken,  vreid  ’n  upp  med  ein  gong  og  slog  i eit  glas. 

«Venta  litt  . . eg  hev  hoste  i halsen.  Tåk 
deg  eit  glas  du  fyrst  . . du  treng  det»,  kviskra 
ho.  Eg  tømde  det  i eit  drag  og  heldt  just  paa 
aa  gjeva  det  vælfylt  til  henne  att,  daa  Henriksen 
kom  og  saag  korken  med  kniven  i burtpaa 
bordet.  Han  sette  i eit  skræmt  utrop,  og  i neste 
blinken,  just  som  ho  førde  glaset  aat  munnen, 
slog  han  det  or  handi  hennar,  so  vinen  skvatt  og 
glaset  klinga  i tjuge  stykkje  burtetter  golvet. 

«Men  . . er  det  gali  flaska  . . gift?»  stynja  eg 
laagt  — langt  nærare  til  aa  tru,  at  han  sjølv, 
stakkar,  var  vorten  galen  av  otte. 

«Er  du  galen  . . er  du  fraa  vitet!»  bles 
han  so  forkava,  at  det  hjaa  sjølve  han  var  sjeldan 
aa  sjaa  maken.  «Sjaa  her  hev  du  rive  burti 
flaskehalsen  med  kniven,  so  der  visst  er  kome 
glassplinter  i vinen!  . . hev  du  ikkje  nettupp 
nyleg  lese  i bladi  um  den  mannen  nedi  Flens- 
borg, som  fekk  magen  sundskoren  og  drap  seg 
med  slike  splinter?» 

Han  var  so  uppskræmd,  at  han  reint  gløymde, 
at  slikt  snakk  kunde  gjeva  kona  hjartestøkk. 
«Men  kjære  deg  . . naar  eg  ikkje  hev  smakt 
vinen  enno!»  peip  ho  høgt. 

«Det  er  berre  eg  som  hev  drukke  eit  glas», 
stota  eg. 

No  . . so.  Ja  kanskje  det  ikkje  . . Han  glante 
dumt  paa  meg  ein  augneblink,  gjekk  so  burt  til 
kona  og  saag  ut  til  aa  ta  det  med  helder  skape- 
leg  samvitsro.  Eg  armingen  hadde  derimot  so 
nære  fengje  enno  ein  støkk  i meg;  men  som 
væl  var  vart  der  snart  heilt  vigtugare  ting  aa 
tenkja  paa  en  nokre  glassplinter  i magen  min. 

Kona  hadde  fengje  eit  glas  vin  or  ei  flaska, 
som  var  trekt  upp  paa  vanleg  kristeleg  vis,  og 
so  tok  ho  um  eit  bil  til  aa  geispa ; — kanskje 
ho  kunde  faa  blunda  litt,  dersom  det  no  vart 
stilt.  Ja  berre  ho  kunde  faa  blunda ! So  kunde 
det  daa  enno  vera  von.  Stilt,  stilt . . sti . . i . . ilt! 

Alf  vart  i ein  fart  lulla  i sømn  inni  kam- 
merset. Me  andre  gleid  ikring  som  stille  aander 
og  skuggar  paa  sokkeleisten,  og  daa  det  store 
var  hendt,  at  ho  hadde  lukt  augo,  gleid  eg  upp 
paa  romet  mit.  Det  var  alt  kveld  og  tid  til  aa 
leggja  seg  for  alle.  Berre  Henriksen  vilde  sitja 
uppe  enno  eit  bil  og  vaka  yver  henne.  Eg  var 
so  utmødd  etter  den  vonde  dagen,  at  eg  slengde 
meg  paaklædd  paa  sengi  og  seig  mest  med  ein 
gong  inn  i ein  febertung  'sømn  fyllt  av  vonde 
syner  og  draumar. 

Usæle  dag  . . kven  skulde  ha  tenkt,  at  ikkje 
eingong  denne  stakkarslege  freden  var  unt  meg? . . 

X. 

Eg  visste  ikkje,  kor  lengje  eg  kunde  ha  lege 
soleis,  daa  eg  med  eit  kjende  noko  ruska  i meg 
og  ei  kald  hand  fara  yver  skallen.  Eg  for  upp. 
Framfor  sengi  stod  Henriksen  med  ei  lykt  og 
med  so  underleg  forskræmde  minor,  at  eg  snautt 
kjende  han  att.  Eg  var  med  eit  ljosvaken  og 
sprang  fram  paa  golvet.  Var  det  fæle,  hjarte- 
slaget,  kome? 

Han  fikta  med  armarne  og  hyssa. 

«Nei  nei  . . ho  hev  fengje  sova  godt  no  og 
søv  enno  . . Men  daa  eg  hadde  lege  paa  sofaen 
eit  bil  og  gjekk  burt  og  vilde  kjenna  paa  aare- 
slaget  hennar,  uppdaga  eg,  at  saaret  paa 
armen  . .»  (turrhoste). 

Saaret  — ? Eg  stirde  paa  han  og  var  nær 

ved  aa  spyrja  meg  sjølv  ein  gong  til,  um  man- 
nen var  vorten  ruskande,  som  kunde  bry  seg  um 
slikt  no.  Men  tids  nok  fekk  eg  vita,  at  det  var 
nok  altfor  mykje  aa  bry  seg  um,  det  og.  Saaret 
var  svolna  upp,  kviskra  han  . . det  var 
svolna  upp,  so  det  var  noko  fælt  aa  sjaa;  og 
det  som  verre  var:  der  hadde  sett  seg  dimme 
blaa  strimor  langs  aarerne  uppetter  og  nedetter 
heile  armen.  «Der  maa  vera  kome  vondt  i det . . 
gudhjelpe  os  um  det  ikkje  vert  til,  elder  kanskje 
alt  er  vorte  til  . .»  Han  var  so  andpusten,  at 
han  kjøvde  seg  reint  burt  eit  bil,  fyrr  han  fekk 
fram  resten:  til  blodforgifting.  «Du  lyt  vera 
med  ned  og  sjaa  . . eg  vart  so  otteful,  at  eg 
ikkje  kan  vera  aaleine  . . Det  var  nok  mot  ein 
rusta  grytekant  ho  slog  seg,  og  ein  veit,  korleis 
det  er,  naar  det  kjem  rust  inn  i blødande  saar  . . 
det  er  som  den  reine  gift.» 

Eg  fylgde  ljodlaust  ned.  Kona  sov  enno 
med  jamt,  sunt  andedrag  og  laag  soleis,  at  me 
kunde  sjaa  den  saare  armen  berre  me  letta  litt 
paa  dyna;  skjurta  var  glidi  upp,  so  han  var 
berr  alt  aat  aalbogen.  Henriksen  nærma  seg 
varleg  med  lykti  og  lyste. 

Eg  kunde  paa  eit  heilt  bil  ikkje  faa  fram 
eit  ord.  Kva  var  dette  ? — hadde  alle  verdsens 
ulukkor  svore  seg  saman  til  aa  herja  dette  huset? 
Aldri  hadde  eg  funne  otten  hjaa  mannen  so 
vælgrunna  som  denne  gongen.  Skraama  var 
bolna  upp  til  ein  stygg,  eldraud  kull,  og  dei 

blaa  strimorne  han  hadde  nemt  var  altfor  berr- 
synte.  Dei  rokk  alt  uppum  aalbogen.  Fanst  det 
noko  som  heite  blodforgifting,  so  maatte  vel 
dette  vera  det.  Det  uskynelegaste  var,  at  det 
kunde  ha  gjenge  so  hovudstups  fort  — klokka 
var  ikkje  enno  stort  meir  en  eit  um  natti;  men 
det  var  den  rusti,  rusti,  rusti  . . Og  so  radt 
uvanlegt  var  det  vel  helder  ikkje,  at  det  gjekk 
so  fort,  kviskra  mannen.  «Du  veit  det  er 
ikkje  meir  en  fjortan  dagar  sidan  det  stod  i 
bladi  um  den  kjeringi  burti  Medelpad  i Sverik, 
som  reiv  ei  flerra  av  neven  med  persejarnet  . . 
dagen  etter  laag  ho  lik  . .» 

Det  var  greitt,  at  her  var  berre  eit  aa  gjera : 
senda  folk  etter  doktoren  paa  fljugande  floget. 
Henriksen  hadde  vaska  saaret  med  karbolvatn  um 
kvelden,  men  korkje  visste  elder  vaaga  aa  gjera 
nokon  verdsens  ting  no,  naar  ikkje  eingong  det 
hadde  berga.  Eg  sprang  paa  livet  laust  inn 
til  Per  og  Hans  paa  strandi,  og  nokre 
minutter  etter  for  dei  ut  fjorden,  so  fossen  stod; 
dei  hadde  fengje  vita,  at  ein  tikruning  meir  elder 
minder  ikkje  vart  sedd  paa,  berre  dei  var  snare. 

Kona  sov  like  rolegt  i dynehaugen,  daa  eg 
kom  att  og,  og  me  tok  os  væl  i vare  for  aa 
vekkja  henne.  Ho  trong  væl  kvildi,  armingen, 
til  doktoren  kom. 

Eit  bil  etter  snudde  ho  paa  seg,  so  me  ikkje 
lenger  fekk  sjaa  saaret;  tok  med  det  same  til  aa 
rjota  og  støyta  ut  nokre  lange,  underlege  naseljod. 

«Ho  byrjar  nok  alt  aa  kjenna  smertorne  . . 
Gud  ver  os  naadig!»  kviskra  Henriksen. 

«Trykk  paa  nerverne  i sømne!»  kviskra  eg 
og  snudde  meg  burt  for  aa  løyna,  kor  skræmd  eg 
var:  det  barst  for  meg  som  dauds-stynjing. 
Han  sprang  og  vekte  Martine  ogso  til  aa  vaka, 
liksom  det  var  lit  trøystelegare,  di  fleire  me  var. 

Det  var  som  alt  anna  og  hadde  lagt  seg 
saman  til  aa  gjera  natti  uhugleg.  Det  var  svart- 
skya,  ljon  i lufti  og  uvanleg  myrkt  til  aa  vera 
paa  denne  aarstid.  Det  bles' og  ulte  uppi  fjelli 
og  reiv  i skyerne;  tunge  regndropar  slog  av  og 
til  som  hagl  mot  rutorne. 

«Tru  det  vert  lengje  til  dei  kjem  att  med 
doktoren?»  kviskra  Henriksen  alt  i eit;  han 
kunde  ikkje  sitja  roleg  ein  augneblink  og  hadde 
eit  endelaust  mas  med  aa  ikkje  vekkja  kona 
med  turrhosten,  som  altid  vart  dubbelt  lei,  naar 
han  var  forstøkt  for  eitkvart. 

Lengje  til  doktoren  kom!  Paa  minder  en 
fire-fem  timar  var  det  ikkje  tanke  um  det  enno; 
han  budde  mest  tvo  mil  ute.  Me  gav  os  maal- 
lause  til  aa  venta,  og  av  alle  dei  lange  timar, 
som  folk  hev  upplivt,  vil  eg  vona,  at  ikkje  mange 
hev  vore  lenger.  Klokkevisararne  tok  seg  for 
moro  skuld  lange  stunder  til  aa  beintfram  staa, 
saag  det  ut  til.  Og  tenk  no,  um  doktoren  ikkje 
var  heime,  so  dei  ikkje  kunde  koma  med  han 
paa  heile  dagen?  Slikt  hende  ofta  . . Elder  um 
han  kom  i tide,  og  ho  stod  til  aa  frelsa  for 

dette:  korleis  vilde  det  so  gaa  med  hjarta 

hennar,  naar  ho  skyna  den  avstyggjelege  faaren 
ho  var  i?  Det  vart  støyt!!  Det  var  aldri  til 
aa  tenkja  paa  altsaman. 

Og  alt  dette  og  . . var  det  ikkje  i grunnen  mi 
skuld,  som  slepte  Alf  igaar . . alt,  alt? — Det  var  yver 
med  den  tidi,  daa  eg  kjende  hjartebanking  berre 
etter  sterke  støkkjer:  hjarta  mit  hamra  so  sterkt 
utan  avbrot  no,  at  der  snart  var  god  grunn  til 
aa  tru,  at  det  ikkje  stod  berre  væl  til  med 
det  helder. 

— Spurnaden  um  den  store  ulukka  hadde 
spreitt  seg  svint  fraa  Hans-  og  Perastova.  Daa 
eg  kom  ut  tidleg  um  morgonen,  hadde  det  alt 
samla  seg  ein  heil  hop  grannekonor  og  andre 
utfor  døri,  som  vilde  høyra,  korleis  til-stod  med 
madammen.  Ho  sov  enno,  som  væl  var,  so  me 
maatte  berre  halvkviskra.  Henriksen  kom  i det 
same  farande  ut  og  spurde  visst  for  hundrande 
gongen,  um  doktorsbaaten  var  aa  sjaa.  Kjerin- 
garne  berre  riste  paa  hovudet.  «Og  tru  han  var 
aa  finna  heime?»  Ny  hovudristing.  Berre  eit 
langt  mannfolk,  som  nettupp  var  kome  med 
henderne  djupt  i broklommarne,  sagde  «hm»  so 
høgt,  at  Henriksen  gaadde  det. 

«Veit  du  noko?»  spurde  han. 

«Um  doktoren  var  heime?»  spurde  mann- 
folket langdrege. 

»Ja  — veit  du  noko?» 

«Eg  kom  just  siglande  utanfraa  med  jægti 

igaarkveld,»  sa  mannen  og  sputta  med  stor  um- 
tanke  ut  ei  skraa. 

«Saag  du  noko  daa?»  bles  Henriksen. 

«Me  kryssa  just  fram-um  Kyrkjevik  i ein 
lei  motvind  . .»  tok  mannen  i,  men  stansa  seg 
sjølv  med  ein  morgongeisp,  som  varde  — eg 
hadde  kje  klokka  paa  meg,  so  eg  saag  plent 
tidi;  men  vonom  lenger  var  han,  geispen.  Den 
usæle  handelsmannen  for  mot  han  som  han 
vilde  riva  augo  or  han. 

«Saag  du  noko,  so  seg  det,  menneskje!» 
ropte  han  høgt  nok  til  aa  vekkja  folk,  um  dei 
sov  som  ein  fut  paa  pensjon.  Jægtemannen  for 
skræmd  attende. 

Jau  — han  hadde  set  doktoren  reisa  utyver 
paa  storbaaten  sin  til  gamleskrivaren  igaarkveld, 
og  der  vart  han  sjeldan  minder  en  ein  heil, 
stundom  tvo  dagar.  For  det  var  altid  slikt 
væsen  og  sjukdomar  og  koklementer  med  den 
gamleskrivaren,  maavita  . . 

Me  stod  berre  og  drog  etter  pusten,  saag 
paa  einannan.  Dette  og  . . dette  og!  Henriksen 
grov  seg  uppetter  troppi  paa  ustøde  bein  og 
heldt  seg  i dørkarmen  . . Daa  lyddest  det 
med  eit  ei  høg  snakking  ovanfor,  og  i neste 
blinken  kom  tvo  kjeringar  framfor  husnovi  mest 
paa  sprang.  Den  eine  for  beint  upp  paa  troppi 
og  treiv  landhandlaren  i armen. 

«Er  ho  Ane  sjuk  . . blodbrann,  høyrer  eg, 
og  du  hev  ikkje  sent  bod  etter  meg!»  ropte  ho. 

Eg  skyna  strakst,  at  det  maatte  vera  eitkvartslags 
doktorskjering,  og  fekk  snart  høyra  av  hennar 
eigen  munn,  at  det  var  nok  ikkje  smaating  ho 
kunde  helder.  Blodforgifting  var  ikkje  verre,  en 
at  ho  med  Guds  hjelp  hadde  berga  for  det  baade 
ein  og  tvo  gonger,  naar  ho  berre  kom  i tide, 
let  ho.  «Liksom  dengongen  han  gamle  Olas- 
Torkjedl  paa  Padl  fekk  det  so  svært  i den  eine 
laar-kalven ! 

Ein  skal  berre  vaska  saaret  godt  i reint 
varmt  vatn;  so  skal  ein  sveipa  det  godt  inn  i 
eit  varmt,  raatt  skinn  av  ein  nyslagta  katt; 
og  so  . .» 

Hadde  det  vore  ein  annan  gong,  so  skulde 
me  visst  ha  lætt  aat  heile  kjeringi  og  raaderne 
hennar.  Men  kva  prøvar  ein  ikkje  i den  ytste 
naud?  Alt  som  kunde  gjerast  for  det  arme 
menneskjet  maatte  gjerast.  Me  vart  forvitne 
baae  tvo. 

«Og  kven  veit»,  byrja  eg,  «um  ikkje  den 
merkjelege  elektriske  kraft,  som  finst  i katte- 
skinnet  . .» 

Men  her  var  tid  til  alt  anna  en  utleggjingar 
um  elektrisk  kraft  i katteskinn.  Henriksen  bad 
kjeringi  vera  med  inn,  og  eg  vart  paa  flekken 
send  til  aa  faa  fat  paa  husens  katt  og  faa  skin- 
net av  han.  Skade  kunde  det  daa  i kvart  fall 
ikkje  vera  i dette.  Eg  fann  katten  burtpaa 
kraambudloftet,  malande  og  blid  som  ingenting 
var,  stakkar.  Men  eit  halvt  minutt  etter  hadde 

han  male  fraa  seg  her  i tidi,  og  tvotri  minutter 
etter  kom  eg  inn  i gongen  med  katteskinnet. 

Dei  var  nok  alt  byrja  med  dokteringi  inne, 
lyddest  det.  Men  fyrr  eg  gjekk  inn,  laut  eg  upp 
paa  romet  mit  og  vaska  av  meg  noko  katteblod, 
so  eg  ikkje  saag  ut  som  ein  villmann. 

Daa  høyrde  eg  med  eit  ein  underleg  ljod 
fraa  henne  Martine  nedi  gongen ; . . kva  i verdi 
var  slikt?  Lo  ho?  Jau  det  lyddest  beintfram  so. 
Læ  her  i huset,  og  det  i ei  slik  stund!  — var 
ho  gali,  gjenta,  elder  var  eg?  Eg  for  hovud- 
stups  ned  troppi  og  trefte  henne  i kjøkendøri; 
ho  stod  og  fingra  med  katteskinnet,  som  eg  hadde 
lagt  etter  meg  der,  og  lo  so  det  var  reint  stygt. 

«Kva  . . er  det?»  stota  eg. 

«Detteher  er  eit  katteskinn!»  sa  ho. 

«Eg  ser  det»,  kviskra  eg. 

«Og  inne  hev  trollkjeringi  vaska  burt  heile 
blodforgiftingi  med  lunka  vatn!»  sa  ho  og  deiste 
det  blaute  katteskinnet  lukt  i kjeften  paa  meg, 
fyrr  eg  visste  ordet  av.  So  flaug  ho  ut  bakdøri,  det 
galne  trollet,  so  eglautgaa  like  klok  inn  aat  stova. 

Der  møtte  meg  eit  syn,  som  var  ikkje 
minder  merkjelegt.  Henriksen  stod  med  eit  lukke- 
legt  andlit  burtved  kammersdøri  og  hjelpte  Alf 
paa  med  klædi;  kona  sat  framfor  sengi  so  frisk 
etter  den  lange  sømnen  som  eg  sjeldan  hadde 
set  l^nne,  medan  doktorskjeringi  heldt  paa  aa 
stella  med  saaret  paa  armen  hennar.  Det  var 
ikkje  paa  langt  nær  so  svolna  og  blaatt  som  i 

natt,  og  heile  armen  elles  — var  so  kvit  og 
jomfrufin  som  han  vel  nokon  gong  hadde  vore. 

Det  var  nokre  augneblink  fyrr  eg  fekk  upp 
mælet  til  aa  spyrja,  korleis  dette  hang  ihop. 

«Karbolvatnet  . .»  sa  mannen  med  eit 
underleg  langt  andlit. 

«Karbolvatnet?»  sa  eg. 

Aa  karbolvatnet,  karbolvatnet!  Det  heile 
var  kome  av  eit  lite  miståk,  og  kva  kunde  kje 
lettare  treffa? 

Daa  Henriksen  blanda  karbolvatn  igaarkveld 
til  aa  smyrja  skraama  med,  hadde  han  i den 
fæle  hastverks-otte-forfjamsingi  vore  so  uheppen, 
at  han  hadde  teke  urett  flaska  burtpaa  hylla. 
Han  hadde  teke  ei,  som  det  eingong  hadde  vore 
blaatt  blekk  paa.  Av  dette  hadde  der  nok  funnest 
ein  liten  drope  att  enno  paa  botnen ; det  var 
kome  i medisinen  og  hadde  baade  gjort  skraama 
ill  og  vond  og  farga  dimt  blaatt  upp-  og  nedetter 
armen,  so  langt  vatnet  kom.  Det  kom  alt  for 
ein  dag,  daa  kjeringi  vaska  med  varmt  vatn  . . 

Kona  sat  og  rødde  so  rolegt  med  kjeringi 
um  det  vesle  saaret,  at  eg  strakst  skyna,  at  dei 
ikkje  hadde  skræmt  henne  med  aa  fortelja  um 
den  fæle  natti  og  otten  vaar;  Alf  tralla  og  song; 
Henriksen  og  eg  saag  paa  einannan  . . 

Eg  veit  ikkje,  korleis  det  gjekk  til;  men  eg 
kunde  ikkje  for  det:  eg  laut  læ  midt  i aalyoret, 
eg  og.  Det  smitta  yver  paa  doktorskjeringi  og 
til  slutt  paa  sjølve  kona,  endaa  ho  ikkje  forstod 

det.  Henriksen  stræva  enno  med  aa  halda  aalvoret 
uppe;  men  daa  eg  drog  katteskinnet  fram  under 
trøya  og  stakk  det  løynleg  burtunder  nosi  hans, 
laut  han  gjeva  seg,  han  ogso  — han  lo  for  fyrste 
gongen  sidan  eg  kom  her. 

— Liksom  sjømannen  er  glad  og  sæl  og 
ikkje  tenkjer  paa  komande  stormar,  naar  han 
lukkeleg  hev  ride  av  ein  hard  storm,  soleis  var 
det  som  suti  for  brystsjukdomarne  i huset  reint 
var  komi  i gløyme  for  denne  sæle  bergingi  fraa 
det,  som  endaa  verre  var.  Me  gjekk  berre  og 
rødde  i munnen  paa  einannan,  Henriksen  og  eg; 
turrhoste  høyrde  eg  mest  ikkje  fraa  hans  munn, 
og  han  gav  i si  hjartans  gleda  ein  heil  femkrune 
til  kjeringi,  daa  ho  gjekk.  Og  um  kona  ikkje 
nettupp  kunde  ha  del  i vaar  gleda,  so  maatte 
ho  verta  glad  berre  av  aa  sjaa  mannen  so  i godlag. 
Eg  høyrde  ikkje  so  mykje  som  ein  sukk,  daa 
me  eit  bil  etter  sat  og  aat  til  morgons.  Me 
hadde  ein  mathug,  som  var  den  beste  eg  enno 
hadde  set  her  i huset,  og  var  til  slutt  komne 
upp  i aa  ordskiftast  um  — politik.  Me  fann 
nemleg  blad  liggjande  fraa  siste  postdagen, 
som  ingen  av  os  hadde  vore  rett  i lag  til  aa 
bry  seg  um  fyrr.  Etterpaa  gjekk  eg  løynleg  upp 
paa  romet  mit  og  pakka  saman  sakerne  mine. 

Det  var  i dag  eimbaaten  skulde  koma  att. 
Han  var  faren  innetter  fjorden  til  grannebygdarne 
igaarkveld  og  var  ventandes  att  no  um  eit  lite 
bil.  Og  betre  tid  til  aa  reisa  en  no  i denne 

ljose  stundi  kunde  ikkje  finnast.  Eg  var  altfor 
klok  av  skade  til  aa  tru,  at  dette  var  anna  en 
eit  solglim  millem  uveri.  Daa  eimbaaten  huja 
utanfor,  trødde  eg  inn  i stova  fiks  og  ferdug  til 
aa  ta  avskil. 

«Men  Herman  daa!  ..  no  alt  . . det  er  vel 
ikkje  aalvoret!»  ropte  kona  og  for  med  handi 
upp  for  bringa. 

«Men  høyr  her  . . her  kjem  eimbaat  att  um 
berre  fire  dagar  denne  gongen!»  ropte  mannen 
og  for  upp  av  pute-benken,  der  han  hadde  byrja 
aa  ta  att  den  sømnen  han  miste  i natt. 

Fire  dagar  til!  — tenkte  dei  paa  det,  so 
fekk  dei  sannelegtil  aa  trygda  livet  sit  nokokvarog; 
for  uvisst  var  det,  um  det  vart  berre  eit  katteliv 
som  strauk  med  neste  gongen  eg  gjorde  ulukka. 

Eg  berre  takka  so  mange,  mange  gonger 
for  meg,  svinga  med  hatten  og  for  ned- 
etter bryggja.  Og  so  bar  det  utetter  breie  fjorden. 

XI. 

Klokka  ti  um  kvelden  var  eg  godt  og  væl 
komen  heim  til  byen  att  og  sat  i toflor  og  skjurte- 
ærmar  uppaa  det  litle  hyggjelege  romet  mit. 

Hyggjelege?  Ja  — hyggjelege,  og  forsnakkar 
meg  ikkje.  Dette  romet,  som  for  nokre  vikor 
sidan  var  det  verste  fangehol  eg  visste,  var.no 
med  eit  vorte  den  sælaste  livekro.  Eg  kjende, 
kor  eg  heldt  av  dette  vesle,  stille,  rare  romet  mit; 
eg  bytte  det  ikkje  burt  mot  eit  slott  fullt  av  uro. 

Og  nerverne  mine  . . Ja  — . Det  hadde 
visst  skake  og  rumla  og  sumla  paa  eimbaaten 
den  lange  dag  no  og;  kanskje  dei  hadde  skote 
og.  Men  den  som  snautt  hadde  gaatt  det,  det 
var  eg.  Ungar  skreik  uti  den  trange  gata  og 
staaka  i romet  nedanunder;  — eg  gaadde  det 
ikkje,  utan  eg  plent  høyrde  etter.  Og  vissa  um, 
at  eg  korkje  hadde  gjort  nokor  ulukka  i dag 
elder  hadde  noko  aa  syta  for  i so  maate  i mor- 
gon,  gav  meg  so  godt  samvit,  at  eg  somna, 
sosnart  eg  var  komen  i seng,  og  sov  som  ein 
hest  heilt  til  klokka  elleve  dagen  etter.  So  gjekk 
resten  av  dagen  i det  reine  festliv  av  fred  att,  og  like- 
eins  dag  etter  dag.  Eg  var  vorten  so  underleg  nøgd 
med  aa  vera  ungkar  utan  huslyd-hygge,  at  eg  gjerne 
skulde  ha  dikta  eit  vers  um  det,  hadde  eg  vore 
diktar.  Eg  hugsa  snautt  lenger,  at  det  fanst 
noko  som  heitte  nervøs  hjarteklapping,  kald  og 
varm  sveitte  elder  nattevaking  og  otte  for  inkje- 
vetta.  For  kva  pokker  var  dette  gamle  smaa- 
puslet  mit  mot  det  eg  no  var  komen  utor? 

Vil  ikkje  fysiologar  og  nervelækjarar  tru 
dette,  so  fær  dei  gjera  som  dei  vil;  eg  veit  det, 
eg.  Kom  so  og  segg,  at  eg  ikkje  hadde  havt 
godt  av  aa  liggja  paa  landet  likevel!  Jau  det 
er  altid  ein  god  ting  aa  faa  liggja  paa  landet. 

— Men  korleis  gjekk  det  sidan  med  dei 
stakkars  landhandlarfolki?  vil  ein  kanskje  spyrja. 
Ja  — sidan  eg  hev  fortalt  so  mykje  um  dei, 
lyt  eg  vel  koma  med  eit  par  ord  til.  Eg  fekk 

frametter  sumaren  og  hausten  brev  etter  brev 
fulle  av  otte  og  sjukdom  og  sut.  Men  frampaa 
vinteren  vart  dei  sjeldnare  og  stansa  til  slutt 
heilt  upp.  Endeleg  eit  halvt  aars  tid  etter 
høyrde  eg  fraa  dei  att,  men  daa  ikkje  gjenom 
brev  og  helder  ikkje  um  sjukdom.  Eg  fekk  av 
ein  kjenning  der  nordanfraa  høyra,  at  landhandlar 
Henrik  Henriksen  so  lengje  hadde  vore  uvitande 
um  kaffiprisarne,  at  dei  tilslutt  tok  til  aa  spyrja 
etter  han.  Elder  med  andre  ord:  sut  for  alt 
anna  en  handelen  hadde  nok  tilslutt  holt  ut 
under  den  vælstanden,  som  dei  visst  aldri  hadde 
tenkt  kunde  rikkast.  Folket  i bygdi  var  gjenge 
yver  til  ein  ny  handlar,  som  hadde  tid  til  aa 
røda  med  dei.  Endelykti  var,  at  Henriksen 
sveiv  kalleg  burt  paa  kanten  av  bu-slit.  Elder 
kanskje  det  sovidt  kunde  vera  von  um  aa  flota  uppe 
paa  ei  partbitalings-semja.  Det  kom  an  paa  . . 

Det  er  ei  skam  aa  fortelja,  men  altfor  sant: 
eg  lo  i løynd  den  dagen  eg  høyrde  det.  Eg 
trudde  meg  aa  ha  vokse  litt  i visdom  paa  dette 
aaret.  Denne  knipa  deira  skulde  no  vel  ikkje 
vera  ein  likso  hjelpeleg  medisin  mot  hjartesjukdom 
og  tæring  som  sumarferdi  mi  hadde  vore  mot 
nerveslit? 

Spelemans-emne. 


Eg  skal  fortelja  soga  som  eg  fekk  henne 
av  reisefelagen  min.  Me  var  av  eit  slumpehøve 
komne  til  aa  fylgjast  og  skrangla  og  kjøyrde 
nedetter  eit  dalføre  i Telemarki.  Han  var  av 
paa  hestehandel  no  nettupp,  men  var  elles  fast- 
buande  bonde  i ei  bygd  strakst  nedanfor.  Att- 
aat  reiseskreppa  si  førde  han  med  seg  ei  liti 
felekassa,  som  han  var  svert  vår  um. 

»Du  er  kanskje  spelemann  og?«  spurde  eg. 

»Aa  nei,  ikkje  noko  nemnande,«  sa  han. 
»Eg  kom  berre  til  aa  kjøpa  denne  fela  ein 
gong  og  lyt  ta  henne  med  heim.« 

»Og  tena  ein  skilling  paa  den  og?«  lo  eg. 

»Nei«,  sa  han  med  eit  aalvor,  som  kom 
heilt  uventa.  » Denne  tenar  eg  ikkje  paa  og  vil 
ikkje  tena  paa  henne  helder.  Eg  kan  altid  ha 
henne  hangande  paa  veggen,  um  eg  ikkje  kan 
spela  stort  sjølv.  Ho  er  for  god  til  aa  koma 
radt  paa  slong  og,  tykkjer  eg.« 


Eg  vart  forviten  og  fekk  daa  vita,  at  fela 
i lang  tid  hadde  vore  eit  ervestykke  i ei  ætt 
burti  ei  av  grannebygdarne.  Der  hang  desutan 
ei  soga  saman  med  henne,  som  visst  vilde  verta 
hugsa  eit  heilt  bil.  »Eg  held  henne  difor  litt 
gjæv,«  sa  han. 

Eg  vilde  gjerne  faa  høyra  denne  soga,  og 
daa  me  hadde  tidi  for  os,  so  fortalde  han  det 
vesle,  som  her  kjem: 

»Paa  Neset,  ein  gard  uppi  øvste  enden  av 
vatnet  i dalen,  hadde  det  i nokre  ættled  vore 
spelemenn.  Han  Jørund,  som  sist  livde,  var 

spelemann;  far  hans  likeeins  og  enno  meir  han 
gamle  Gudmund,  bestefaren.  Dei  spela  i mest 
alle  brudlaup  i heile  bygdi.  Dei  hadde  prøvt 
mange  felor;  men  det  var  berre  ei  dei  lika 
fullgodt.  Det  var  den  som  bestefaren  kom  heim 
fraa  Hardanger  med  ein  haust  han  var  der  og 
kjøpte  hest.  Ho  var  gjord  av  han  fele-Hans, 

den  beste  felemakar  paa  langan  veg;  det  sagdest 
endaa,  at  han  hadde  lært  ein  grand  av  hin- 
mannen sjølv,  so  ingen  korkje  i Bergen  elder 
Hamborgs  by  kunde  gjera  det  etter.  Men  no 
var  han  fele-Hans  daud  og  burte,  og  felorne 
etter  han  var  faa.  Han  laut  nok  gjeva  ein 
upris  for  denne-her,  han  Gudmund;  men  han 
trega  det  ikkje  likevel.  Ho  var  berre  liti  og 
ikkje  mykje  staseleg;  nokon  rett  sterk  ljod 
var  det  ikkje  i henne  helder.  Men  slik  ein  fin 
ljod!  Ein  skulde  aldri  høyra  finare  ljod.  Ho 

var  som  skapt  til  aa  spela  springdans  paa.  Han 
brukte  sidan  altid  denne,  naar  det  skulde  vera 
paa  det  greskaste.  Sameleis  sonen  hans,  han 
Per,  og  tilslutt  sonasonen,  han  Jørund,  som  livde 
no  sist.  Og  han  kom  til  aa  naa  det,  han,  som 
ingen  av  hine  hadde  rokkje  uppi.  Han  fekk 
spela  for  sjølve  presten  Hjort.  Det  var  slik  ein 
visleg  og  gudsens  snild  mann,  den  presten  Hjort. 
Han  kom  ein  dag  inn  til  han  Jørund  og  bad 
han  spela.  »Eg  hev  høyrt  gjete  deg,«  sa  han; 
for  det  var  fulla  nokokvar  som  hadde  høyrt 
laata  um  han  Jørund.  Og  han  vart  so  glad  i 
spelet,  at  han  vart  sitjande  der  alt  til  kveldasét. 
Han  vilde  vita  namn  paa  alle  slaattarne  og 
skrepte  og  takka  etterpaa.  Og  so  sagde  han 
eit  par  ord,  som  han  Jørund  altid  mintest  sidan 
og  hermde  upp  att,  naar  han  hadde  ein  lette  paa. 

»Naar  det  hev  vore  spelemenn  i Nesa-ætti 
so  lenge,  so  kjem  ho  nok  til  slutt  til  aa  fostra 
ein  rektig  vidspurd  spelemann  som  Myllaren,« 
sa  han.  For  det  var  slik  ein  framifraa  klok 
mann  og,  den  presten  Hjort.  Det  var  anna  slag 
en  dei  bleikingarne,  som  letst  vera  prestar  no 
og  snautt  kan  skilja  hest  fraa  merr. 

Men  det  saag  just  ikkje  mykje  vonfullt  ut 
for  denne  spaadomen.  Eldste  sonen  hans  Jørund, 
han  Knut  som  no  liver,  brydde  seg  aldri  um 
spel,  og  ikkje  meir  gutarne  hans,  daa  dei  voks 
til.  Dei  tok  snautt  i fela  aat  bestefar  sin,  en- 
daa  han  ofta  freista  aa  faa  dei  til.  Dei  var 

tjukkøyrde  som  morfolket  sit.  Sameleis  saag 
det  ut  til  aa  vera  hjaa  han  Botolf,  andre  sonen 
hans  Jørund;  dei  var  berre  tvo.  Han  var  vorten 
gift  med  ei  gardgjenta  paa  Kvamen  lenger  nedi 
bygdi.  Sjølv  var  han  ikkje  laga  for  speling,  og 
sønerne  hans  brydde  seg  ikkje  um  anna  en  drykk 
og  dans  og  staak,  naar  dei  kom  ut  i lagi. 

Men  so  kom  den  tidi,  daa  det  vart  slutt 
med  staaket  og  dansingi  baade  for  dei  og  hine 
i bygdi.  Det  kom  framande  preikarar  og  vart 
vekkjing  og  umvending  paa  mest  kvar  gard. 
Det  vart  salmesyngjing  og  beding  ute  og  inne, 
og  felorne  tolde  dei  vekte  ikkje  eingong  aa  sjaa; 
dei  skulde  brennast.  Og  brende  vart  dei  visst 
og  so  mange  som  fanst  i bygdi,  so  nære  som 
gamle  Jørund  paa  Neset  si.  Han  vart  korkje 
vekt  elder  skræmd,  han,  og  vilde  ikkje  sleppa 
fela  si.  Men  han  trong  henne  ikkje  lenge  no. 
Han  døydde  strakst  etter.  So  vart  det  auktion 
etter  han,  og  der  kom  fela  og  fram.  Kona  hans 
Botolf  Kvamen,  yngste  sonen,  kviskra  til  mannen 
sin,  at  han  maatte  kjøpa  fela  for  ein  liten  slikk,  so 

dei  kunde  faa  brenna  den  og.  For  dei  var 

vortne  yekte  i vekkjingsridi,  dei  med;  dei  var 
med  dei  aller  idugaste  til  aa  gaa  i bønemøte 
og  vilde  nok  helst  faa  dult  ned  alt  som  minte 
um  den  gamle  spelesyndingi  i ætti.  Men  Kvams- 
mannen  saag  paa  skillingarne,  han  med,  so 
heilag  han  var.  Daa  ein  annan  — det  var 

endaa  han  Sundre  paa  Vollen  — baud  eit  par 


krunor  for  fela,  fylgde  han  ikkje  med  lenger. 
Han  Sundre  fekk  henne  daa,  og  han  var  ikkje 
so  heilag,  at  han  plent  vilde  gjera  av  med  henne. 
Men  han  var  ikkje  spelemann  helder.  Han 
slengde  henne  millom  annan  gamal  rape  uppaa 
eit  loft,  og  der  vart  ho  so  liggjande  lenge  og  vel. 

— Mest  i alle  hus,  der  det  er  mange  born, 
finst  det  i minsto  ein,  som  er  større  vrangstyvel, 
og  minder  medgjerande  en  hine.  Soleis  var 
det  hjaa  Botolf  og  Gunhild  paa  Kvamen  og. 
Men  vrangmennet  var  ingen  av  dei  eldste,  som 
hadde  vore  so  framme  i villskap  og  drykk  fyre 
vekkjingi.  Det  var  den  yngste,  oskefisen,  som 
helst  plar  vera  snildbarnet.  Det  var  lite  tiltak 
i han  med  han  var  liten,  og  han  vilde  ikkje  ta 
seg  noko  gagnlegt  til  etter  han  voks  upp  helder. 
Faren  sende  honom  i attanaarsalderen  til  ein 
frende,  som  var  skomakar;  men  nokre  vikor 
etter  var  han  heime  att.  Han  vilde  ikkje  sitja 
og  lappa  skor.  Han  klaga  seg  sjuk  for  brystet 
og  vart  so  gangande  der  og  slong  som  fyrr. 
Skulde  faren  sidan  bruka  nokoslags  hardskap 
mot  han,  so  heldt  han  berre  paa  og  klagde  seg 
for  denne  sjukdomen.  Ingen  trudde  vidare  paa 
det;  men  han  var  liten  og  møsleg  av  vokster 
og  heldt  seg  altid  hol  og  mjov  yver  brystet, 
so  det  var  ikkje  so  greitt  aa  vera  viss  paa  noko 
helder.  Det  var  ingi  raad  med  sovore.  Det 
var  ikkje  eingong  raad  til  aa  faa  han  til  aa  bry 
seg  um  bønerne  og  samlingarne.  Han  gjekk 


berre  og  glyrde  aat  altsaman  og  skulka  seg  fraa, 
sosnart  han  kunde.  Vaarherre  maatte  vita,  kva 
det  kunde  verta  av  eit  slikt  krekse.  Det  var 
sistpaa  berre  ein  einaste  i grendi,  som  enno 
hadde  nokor  tru  til  han.  Det  var  den  gamle 
skulemeistaren.  Nettupp  noko  glupt  lesehovud 
hadde  det  ikkje  vore  paa  guten  i skulen.  Men 
til  eit  var  han  uvanleg.  Det  var  til  aa  læra 
allslags  tonar  og  syngja.  Han  hadde  snautt 
havt  maken  i all  den  tid  han  hadde  skula. 
Guten  kunde  alt  det  han  sjølv  kunde  av 
song  og  væl  so  det,  daa  han  slutta.  Var  han 
ikkje  til  noko  anna,  so  maatte  det  verta  ein 
nytteleg  glup  klokkar  av  han,  naar  han  fekk 
læren,  meinte  skulemeistaren.  Han  tala  til 
foreldri  um  aa  senda  guten  paa  klokkarskulen. 

Men  faren  meinte  det,  han,  at  der  spurdest 
etter  anna  en  syngjing  og  galing  til  aa  klara 
seg  der.  » Idest  guten  ikkje  noko  heime,  so  er 
det  ikkje  meir  aa  venta  der,  og  eg  hev  anna 
aa  gjera  med  dei  tvotri  skillingarne  mine  en 
aa  kasta  dei  burt  til  faanyttes,«  sa  han.  Guten 
— Gudmund  heitte  han  — vart  soleis  gangande 
der  som  fyrr. 

Men  syngjingi  hans  vart  det  fraa  denne  tidi 
eit  bruk  for.  Etter  den  fyrste  heite  vekkjings- 
ridi  var  det  um  ikkje  rett  lenge  dovna  av  att 
mange  stadar.  Dei  kaataste  av  ungdomen  kunde 
ikkje  halda  seg  lenger;  dei  lurde  seg  saman  til 
dans  og  leik  um  helgarkveldarne,  kvar  dei  berre 


vaaga  seg  til,  og  staaket  og  villskapen  vart 
verre  en  fyrr.  Men  spelemann  hadde  dei  ikkje 
enno.  So  var  det,  at  dei  fekk  han  Gudmund 
til  aa  tralla  og  syngja  aat  seg.  Gud  visste,  korleis 
det  var  gjenge  til,  at  han  hadde  lært  alle  slaat- 
tarne;  men  kunde  dei  gjorde  han,  kva  dei  so 
nemde  paa,  og  song  so  rett  som  han  skulde  ha 
høyrt  paa  felespel  i aarevis.  Og  han  var  ikkje 
traud  aa  be  til  slikt.  Det  var  ingen  ting  han 
so  gjerne  vilde. 

»Du  maa  faa  deg  fela  og«,  let  gutarne  og 
gjentorne.  Dei  hugsa  paa,  at  han  var  sonason’ 
hans  Jørund  paa  Neset,  og  var  alle  visse  paa, 
at  han  lærde  snart. 

Det  same  meinte  han  sjølv  og.  Han  hadde 
med’  han  var  ørliten  gut  høyrt  bestefaren  paa 
Neset  spela  ein  gong  elder  tvo,  og  sidan  hadde 
det  stødt  lege  som  eit  løynt  ynskje  hjaa  han  aa 
faa  læra  aa  spela.  Men  det  var  lettare  sagt  en 
gjort,  det.  Han  hadde  ikkje  pengar  til  aa  kjøpa 
fela  for,  og  det  var  ikkje  tanke  um  aa  faa  noko 
av  faren  til  slikt.  Han  visste  ikkje  eingong  um 
nokor  fela,  som  var  aa  faa  fat  i for  pengar. 
Han  hadde  aldri  høyrt,  at  bestefars-fela  enno 
fanst  i bygdi. 

Foreldri  visste  ikkje  noko  um,  at  han  gjekk 
i desse  synduge  lagi.  Han  gjekk  aat  det  med 
luring;  smaug  i veg  etter  dei  var  lagde  um 
laurdagskveldarne  og  kom  att,  fyrr  dei  var  uppe. 

Men  sistpaa  fekk  dei  vita  det  likevel.  Ein 

eldre  bror,  som  ogso  hadde  vore  med  i lagi 
stundom,  vart  ein  dag  sinna  paa  han  og  sagde 
alt.  So  vart  det  ein  svint  ende  paa  den  leiken. 
Faren  vart  so  vond,  at  han  var  nær  ved  at 
dengja  den  vaksne  paaken,  og  stengde  dørerne, 
so  ingen  i huset  slapp  av  flekken  um  laurdags- 
kveldarne  meir. 

Gudmund  laut  finna  seg  i det  og  tia. 
Han  vart  berre  enno  vrangare  og  seinare  i 
arbeidet  en  fyrr ; han  gjekk  der  og  plystra  og 
smaasulla  for  seg  sjølv,  skar  seg  fløytor  som  ein 
smaaunge  frametter  vaaren  og  hadde  sistpaa 
fenge  seg  eit  munnspel,  som  han  riksa  og  bles 
paa  seint  og  tidlegt.  Men  aldri  høyrde  ein  han 
bles  paa  noko  skikkelegt,  som  ein  salmetone. 
Altid  desse  same  ville  slaattarne.  Og  naar  ein 
kom  yver  han  i einsemdi,  sat  han  der  og  trampa 
med  foten  attaat  spelet  og  leda  paa  hovudet  som 
han  var  trylt  elder  halvjaalutt.  Det  saag  ut  til 
aa  vera  ei  fa’nsmagt  skikkeleg,  som  hadde  tak 
i han.  Faren  tok  spelet  og  gjøymde  det  av  og 
forbaud  guten  strengt  aa  plystra  elder  syngja 
paa  slikt  meir;  lydde  han  ikkje,  so  var  riset 
enno  fmnandes.  Gudmund  vaaga  ikkje  aa  seia 
noko  no  helder;  han  var  rædd  faren.  Men  han 
hemnde  seg  med  aa  liggja  og  sova  mest  til 
dugurs  um  dagarne  og  gjekk  sidan  og  ølmde 
vond  som  ein  turk  og  sagde  snautt  eit  ord, 
utan  det  var  aa  egla  seg  inn  paa  brørne  med 
tretta  og  vrangskap. 


I? 


Men  daa  dette  hadde  vart  ei  tid,  tok  han 
med  eit  til  aa  faa  det  so  annsamt  burtpaa  geite- 
huslemen,  so  ofta  han  hadde  ei  stund.  Seint 
og  tidlegt  var  han  der,  og  takomtil  gjorde  han 
seg  erind  paa  bygdi  og  kom  att  med  eitkvarslags 
arbeidstøler.  Men  kom  ein  der,  so  var  der  ikkje 
noko  aa  sjaa  utan  litt  smaaspøner  paa  golvet. 
Og  daa  mor  hans  stundom  spurde,  kva  han 
fjona  med,  bad  han  henne  berre  aa  halda  snut. 
»Det  skil  ikkje  deg«,  sa  han.  Men  vilde  ho 
endamaals  vita  det,  so  var  det  berre  eit  par 
treskor  han  smidde  paa. 

Men  sistpaa  kom  det  for  ein  dag  likevel. 
Han  var  ein  kveld  gjengen  ned  til  grannen  som 
snøggast.  Faren  var  i det  same  komen  heim 
av  slaatteteigen  og  vilde  faa  Gudmund  til  aa 
vera  med  og  gjera  eitkvart;  gjekk  han  so  upp 
paa  gjeitehuslemen  og  saag  etter  han.  Daa  hadde 
guten  i snøggfarten  ikkje  gjøymt  det  han  stelte 
med;  det  var  ei  fela.  Paa  golvet  laag  ei  gamal, 
sundsprukki  fela,  som  han  hadde  fenge  fat  i til  aa 
sjaa  etter,  og  den  nye  laag  paa  ein  krakk  mest 
ferdug.  Det  vanta  berre  skruvar  og  strengjer  og 
nokre  andre  smaating.  Og  so  fint  som  ho  var 
gjord ! Ho  var  lett  og  ven  som  han  skulde  ha 
gjenge  i lære  i lang  tid.  Det  var  so  han  snautt 
visste,  um  han  skulde  tru  seg  sjølv  ein  augne- 
blink,  faren.  Men  i næste  blinken  tok  han 
henne  hardt  i neven  og  for  inn  aat  kjøken  til 
kona.  Ho  vart  ikkje  minder  forskræmd.  Og 

det  var  ikkje  lang  stundi,  fyrr  dei  baae  visste,  kva 
dei  skulde  gjera.  Hadde  dei  ikkje  skyna  det  fyrr, 
at  det  var  fa’nsmagt  i denne  spele-giren,  so  maatte 
dei  vita  det  no.  Det  saag  ikkje  verre  ut,  en  at 
han  kunde  gjera  kva  det  var,  letingen,  naar  det 
galdt  dette.  Han  fekk  bera  seg  som  han  vilde 
— dette  maatte  ein  bruka  aalvoret  mot.  Dei  hadde 
andsvar  for  Gud  og  mann  for  deira  eige  barn,  totte 
dei.  Det  kunde  vera  for  seint  altsaman,  naar  han 
ein  gong  hadde  fenge  smaken  paa  fela  og  var 
komen  til  aa  reka  paa  bygdi  i staak  og  lag. 

Faren  sette  den  nye  fela  for  kne  — braut 
henne  i tvo,  kasta  henne  paa  elden.  Det  var 
nettupp  gjort,  daa  Gudmund  kom  ruslande 
nedanfraa  grannetunet  og  smatt  upp  paa  gjeite- 
huslemen ; . . eit  par  augneblink  etter  kom  han 
springande  rædd  og  uroleg  ried  att  og  inn  aat 
kjøken  — nettupp  tids  nok  til  aa  sjaa  den  nye 
fela,  meistarstykket  hans,  brenna  paa  gruve-elden. 

Han  tagde  ikkje  lenger.  Med  eit  skrik  treiv 
han  dei  brennande  stubbarne  og  hivde  etter  for- 
eldri;  han  slog  og  banna,  han  hivde  seg  ned 
paa  kjøkenbenken  og  gret  som  ein  unge,  sprang 
upp  att  og  truga  med  knytt  neve.  »Er  det 
nokon  som  hev  fa’n,  so  er  det  du,  som  altid 
snakkar  um,  at  andre  hev  han!«  skreik  han  til 
faren,  og  daa  denne  tok  han  i aksli  og  vilde 
stagga  paa  han,  reiv  han  seg  laus  og  rømde 
innetter  bøarne.  Mori  vart  rædd  og  meinte  dei 
laut  gaa  og  sjaa  etter  han.  Men  faren  meinte 

nei.  »Han  kjem  nok  att,  naar  han  hev  øst  av 
seg,«  sa  han.  Guten  kom  ikkje  inn  og  aat  til 
kvelds;  men  etter  dei  hadde  lagt  seg,  høyrde 
foreldri,  at  det  gjekk  i døri  og  upp  lemtroppi. 
Dei  trudde  det  var  han  og  somna  rolegt. 

Men  um  morgonen  uppdaga  dei,  at  det 
ikkje  var  han,  likevel.  Det  var  ein  annan  av 
gutarne,  som  hadde  vore  nedi  grannetunet  eit 
bil  etter  dei  aat  kveldsmaten.  Sengi  hans  Gud- 
mund stod  urørd. 

Dei  vart  rædde  og  laut  av  og  leita  etter 
han  alle  mann;  fann  han  endeleg  i ei  tom  utløda 
langt  uppi  lidarne.  Han  hadde  ingen  ting  vondt 
gjort  seg;  han  laag  og  sov  med  raude  augne- 
kvarmar  og  med  litt  lyng  under  hovudet.  For- 
eldri takka  Gud  og  fekk  han  heim  til  husar. 
Men  daa  synte  det  seg,  at  denne  utelega  hadde 
vore  speleg  likevel.  Det  leid  langt  paa  hausten 
og  hadde  vore  stygt  kaldt  um  natti ; det  hadde 
blese  inn  gjenom  dør  og  rivnor  i den  opne 
løda,  og  han  hadde  vore  berre  tunnklædd.  Han 
fekk  feber  og  frost  i seg  og  vondt  i bringa,  so 
han  vart  liggjande  daudsens  sjuk. 

Mange  vikor  etter  var  det  endeleg  so  vidt  han 
skrangla  uppe  att;  men  frisk  var  han  ikkje,  og  frisk 
vart  han  ikkje  meir  frametter  vinteren.  Bryst- 
sjukdomen  som  han  hadde  skulda  so  lenge  paa, 
var  no  komen  for  aalvoret.  Han  gjekk  der  og  hosta 
og  skok  seg  som  ein  gamal  hest;  han  skrintest  burt 
og  kunde  ingen  ting  ta  i lenger.  Doktoren  var 

der  ein  gong  frampaa  vaaren;  han  berre  riste 
paa  hovudet,  daa  han  hadde  lydt  paa  brystet 
hans.  Og  undrandes  var  ikkje  det.  Alle  kunde 
sjaa  og  skyna,  kva  lei  dette  bar.  Tæring  og 
ikkje  anna  en  tæring.  Stod  han  det  eit  halvt 
aar  til,  so  var  det  i høgdi,  meinte  folk.  Men 
endaa  det  var  syrgjelegt,  at  nokon  skulde  døy  i 
ungdomen,  so  kunde  ingen  nettupp  seia,  at 
tæringen  hadde  raama  paa  uhøvelegaste  plassen 
denne  gongen.  Det  kunde  ha  vore  verre. 
Berre  han  maatte  ha  umtanke  for  sjæli  si,  naar 
timen  kom,  stakkaren.  Men  det  saag  ikkje  ut 
til  dess  helder.  Naar  der  kom  bønefolk  og 
vilde  preika  han  til  umvendings,  so  vilde  han 
ikkje  tala  med  dei  eingong.  Dei  kunde  um- 
venda  paa  sine  eigne,  sa  han,  og  hadde  altid 
eitkvart  og  kasta  i dei  um  farkestykke,  som 
bønefolk  hadde  gjort.  Elles  vart  han  gangande 
som  ingenting  var,  sær  og  krokutt  som  altid ; 
han  tilgav  ikkje  eingong  faren  det  han  hadde 
gjort  med  fela  hans,  saag  det  ut  til.  Han  sagde 
ikkje  nettupp  noko  vondt  med  han  elder  nemde 
det  meir;  men  han  sagde  helder  aldri  et  godt 
ord  til  far  sin  meir.  Han  vilde  aldri  ha  noko 
snakk  med  han;  minst  av  alt  um  noko  aandelegt. 

Men  den  er  ikkje  altid  feigdi  nærast,  som 
er  feig  spaadd  i eit  hus. 

Frampaa  hausten  vart  det  eit  svint  og  tungt 
umskifte  i huset  paa  Kvamen.  Han  Botolf,  man- 
nen, vart  braasjuk,  og  ei  vikes  tid  etter  laag 

han  paa  likstraa;  han  hadde  havt  det  med  hard- 
rider  eit  par  gonger  fyrr  og,  so  det  var  vel  hans 
lagnad  aa  enda  soleis,  spaar  eg.  Men  daa  han 
væl  var  komen  under  torva,  var  det  ikkje  mykje 
att  av  han  Gudmund,  sonen,  helder.  Haust- 
kulden  og  ulukka  i huset  hadde  teke  han  so 
hardt,  at  han  maatte  halda  sengi  det  meste  av 
dagarne. 

...  Eg  var  nettupp  paa  den  tidi  der  i 
bygdi;  eg  for  med  namne  kraamvaror  og  kjøpte 
att  gamle  ting,  sylv  elder  trearbeid.  Kom  eg 
so  rennandes  innum  hjaa  han  Sundre  paa  Vollen 
og.  Eg  spurde  etter  gamalt,  og  so  kom  han 
ruslande  ned  av  loftet  med  ei  gamal  hardingfela. 
Ho  var  dumbutt  og  graa,  og  strengjelaus  og 
uhama  paa  alle  maatar;  men  plent  noko  sundt 
var  det  ikkje  paa  henne. 

» Dette  er  den  siste  fela  etter  Nesa-spele- 
mennerne,«  sa  han.  »Eg  kom  til  aa  kjøpa 
henne  for  ein  slikk  paa  auktionen.  Men  her 
er  ingen,  som  vil  elder  kan  spela,  so  du  skal 
faa  henne  for  rimeleg  pris, « sa  han.  Den  som 
ikkje  var  lenge  um  aa  slaa  ein  handel,  det  var 
eg;  eg  hadde  fulla  høyrt  gjete  hardingfela  paa 
Nes  fraa  eg  var  liten. 

So  for  eg  lenger,  og  korleis  eg  gjekk  elder 
krøkte,  so  var  eg  ein  kveld  trast  etter  komen 
til  Kvamen  til  ekkja  etter  han  Botolf  og  fekk 
meg  hus  der  for  natti.  Ho  vilde  faa  sjaa  paa 
kraamet,  daa  me  hadde  kveikt  i ljos,  og  so  laut 

eg  ta  upp  fela  og,  som  laag  under  skreppelaaket. 
Eg  kom  med  det  same  til  aa  fortelja,  kvaslags 
fela  det  var,  og  korleis  eg  hadde  fenge  fat  i 
henne.  Eg  hadde  endaatil  sett  strengjer  paa 
henne  ein  kveld  uppaa  gardarne;  eg  trefte  til 
aa  ha  strengjer  i skreppa,  og  dei  vilde  so  gjerne 
høyra  det  vesle  eg  kunde. 

»Nei,  er  ho  til  enno  det  gamle  skrapet, « 
sa  ho  Gunhild,  ekkja.  Det  var  mest  som  ho 
ikkje  vilde,  at  den  sjuke  sonen  skulde  høyra 
dette;  han  laag  i ein  benk  burti  omnekroi. 
Men  han  hadde  alt  høyrt  det  og  set  fela.  Han 
reiste  seg  upp,  so  han  sat  i sengi,  stirde  for- 
viten og  andpusten  paa  henne  og  bad  sistpaa 
um  aa  faa  sjaa  henne  betre.  Jau,  det  var  raad 
til  dess.  Han  vart  sitjande  ordlaus  med  fela 
eit  langt  bil  og  berre  stirde.  So  saag  han  upp 
paa  meg  med  ein  bleik  smil  og  spurde,  um  eg 
hadde  boge;  han  hadde  hug  til  aa  prøva  ljoden. 
Jau,  han  fekk  bogen  og  tok  til  aa  smaastrjuka 
att  og  fram.  Det  var  visst  fyrste  gongen  i sit 
liv  han  strauk  paa  ein  felestreng;  men  det  var 
likevel  mest  med  ein  gong  som  det  vart  ein 
annan  djupare  klang,  en  naar  eg  strauk  paa 
strengen.  Han  førde  handi  so  lett  og  sat  og 
høyrde  paa  klangen  som  paa  noko  underlegt 
langt  burte. 

Han  flidde  snart  fela  fraa  seg  att  og  sagde 
ingenting;  men  morgonen  etter,  daa  eg  skulde 
reisa,  sat  han  i sengi  og  saag  so  underlegt  paa 


meg  att.  Det  var  som  han  vilde  seia  noko, 

som  han  ikkje  rett  vaaga  seg  fram  med.  Eg 

laut  fjona  burtved  sengi  litt  for  aa  gjeva  han 

tid.  Daa  kom  det  endeleg,  bljugt  og  ustødt. 

Han  vilde  vita,  um  eg  hadde  bruk  for  fela  sjølv 
no  nettupp;  hadde  eg  ikkje  det,  so  skulde  han 
vera  svert  glad,  um  han  fekk  laana  henne  ei 
tid.  »Det  skulde  vera  moro  aa  strjuka  litt  paa 
henne,  naar  eg  er  uppe  midt  paa  dagarne  og 
tidi  fell  lang,«  sa  han;  for  enno  var  det  sovidt 
han  grov  seg  upp  eikvar  liti  stundi. 

Jau,  han  skulde  fulla  faa  henne  for  meg  so 
lenge  han  berre  vilde;  men  eg  hadde  høyrt  so 
ymist  um  bønefolki  paa  Kvamen,  at  eg  ikkje 
vaaga  aa  lova  nokonting,  fyrr  eg  hadde  tala 
med  mori.  Eg  gjekk  ut  i kjøken  til  henne  og 
spurde.  Daa  svara  ho  det  eg  minst  hadde  venta. 

»Unner  du  han  fela  ei  tid,  so  lat  han 
berre  faa  henne;  eg  trur  han  skal  fara  varsamt 
med  henne, « sa  ho.  Me  var  kjende  fraa  gamalt 
og  kom  til  aa  sitja  der  og  røda  um  guten  eit 
heilt  bil;  ho  fortalde  mykje  av  det  eg  fyrr  hev 
fortalt  her  og  meir  til. 

» Kanskje  me  altfor  lenge  hev  sagt  nei  og 
brukt  tvangi  mot  han,  stakkar  . . eg  skynar  det 
ikkje, « sa  ho  tilslutt.  »Han  trudde  det  var 
rettast  so,  faren,  og  eg  og  fyrr.  Men  sidan  han 
tok  so  paa  for  den  nye  fela  me  brende  upp  for 
han  ifjor,  hev  eg  aldri  kunne  faa  det  rett  fraa 
meg  att.  Den  graaten  hans  var  so  saar  og  vond 

aa  sjaa.  Gud  veit  um  me  ikkje  hev  synd  paa 
os,  likevel.  Eg  hev  tenkt  so  mangt  og  mykje 
sidan;  kanhenda  dei  kan  ta  imist  dei  som  preikar 
og,  og  det  er  vel  ikkje  plent  den  ljoden  det  er 
synd  i.  D’er  kje  annleis;  skal  ein  gjera  det 
eine,  so  tregar  ein,  og  skal  ein  gjera  det  andre, 
so  tregar  ein  kanskje  daa  og.  Eg  skynar  det  ikkje ; 
men  det  er  ikkje  annleis.«  Ho  gret,  ho  Gunhild, 
daa  ho  sagde  det.  Det  var  slik  ei  tenksam  og 
grei  kona,  den  Gunhildo,  naar  ho  berre  var  paa 
det  rette  laget,  og  det  var  plent  som  bøneridi 
var  sigi  meir  og  meir  av  henne  no,  siden  han 
Botolf,  mannen,  fall  fraa. 

— Eg  reiste  min  veg  utan  fela;  men  etter 
det  eg  sidan  fekk  spyrja,  so  gjekk  det  underlegt 
til  paa  Kvamen  no  ei  tid  frametter.  Han  Gud- 
mund sat  og  strauk  paa  fela  so  ofta  han  berre 
kunde  krjupa  uppe.  Det  var  som  han  aldri 

vart  trøytt  av  henne.  Og  so  forunderleg  snart 

som  han  lærde.  Det  skulde  ha  vore  reint  som 
eit  bisn,  etter  som  folk  fortalde.  Det  var  ikkje 
for  inkje,  at  han  var  av  det  gamle  Nesa-spele- 
mansfolket,  lell.  Han  kunde  snart  spela  mest 
alt  han  hadde  høyrt  og  fekk  slik  ein  forlivande 
klang  i det. 

Det  spurdest  snart  kringum  i bygdi  og  mil- 
lom  bønefolki,  kva  ho  Gunhild  hadde  gjeve  løyve 
til,  og  kva  det  var  for  slag  guten  spela  paa. 
Det  var  mest  for  gale  til  aa  tru,  totte  dei;  det 
hadde  vore  ille  nok,  um  han  hadde  vore  frisk, 

men  reint  utanfor  alt  lag  no,  han  gjekk  med 
dauden  i neven.  Men  dei  fekk  fulla  tru  det 
som  sant  var,  det  var  ikkje  raad  for  anna.  Og 
han  heldt  paa  og  heldt  paa.  Det  var  snart  i 
fullt  traav  med  vakte  kjeringar  og  lækpreikarar 
og  allslags  heilagmenne,  som  hadde  erind  til 
Kvamen  og  vilde  snakka  henne  Gunhild  til 
rettes  og  berga  sjæli  aat  armingen  i tide.  Men 
ho  svara  berre  stutt  og  godt  som  ho  hadde  sagt 
til  meg,  ho:  »Me  hev  lenge  nok  brukt  tvang 

og  sagt  nei,«  sa  ho.  »Naar  han  hev  hugnad 
av  det  sjølv,  so  skynar  eg  ikkje,  at  det  skakkar 
nokon  annan.«  Med  det  laut  dei  gaa.  Jau, 
det  er  so  sant  som  det  er  sagt,  at  det  var  ei 
vitug  kona,  ho  Gunhild,  naar  ho  var  paa  det. 

Men  det  spurdest  snart  det,  som  endaa  meir 
var  fraa  Kvamen.  Det  spurdest,  at  han  Gudmund 
heldt  paa  aa  koma  seg  att,  di  lenger  |han  spela. 
Han  var  uppe  lenger  og  lenger  stunder  um  da- 
garne;  han  fekk  betre  mathug,  og  det  var  som 
sjølve  hosten  ikkje  var  so  vond  som  fyrr.  Naar 
det  var  mildt  og  godt  ver  frametter  hausten  og 
vinteren,  kunde  han  jamvæl  vera  ute  eikvar 
stundi.  Det  raaka  ogso  til  aa  verta  slik  ein 
framifraa  mild  og  god  vinter.  Dg  so  snild  som 
han  var  vorten  mot  mor  si,  han  som  altid  hadde 
vore  slik  ein  vrangkrok!  Det  vart  so  godt  mil- 
lom  dei,  som  det  aldri  hadde  vore.  Dei  kunde 
sitja  og  godrøda  lange  stunderne.  Millom  ho- 
nom  og  brørne  fall  det  helder  ikkje  eit  vondt 

ord  lenger.  Han  var  stødt  i godlag;  han  vilde 
endaatil  gjera  til  gagns  slike  smaating,  som 
han  kunde,  og  gledde  seg  til  vaaren  og  sumaren. 
Daa  skulde  han  bli  heilt  bra  att,  meinte  han. 

Det  maatte  vera  feigdi  som  gjorde  det, 
tenkte  mori;  men  daa  ho  hugsa  paa,  korleis 
dette  umskiftet  var  kome,  kom  det  for  henne, 
at  det  ikkje  var  berre  det  helder.  Sjølve  bøne- 
folki,  som  hadde  spaatt  ulukka  og  allslags  vondt 
for  denne  styggedomen,  laut  sjaa  sanningi  til 
slutt.  Dei  rista  paa  hovudet  og  kunde  ikkje 
skyna  dette.  Det  gjekk  yver  vitet  deira. 

Det  var  ikkje  lenge  fyrr  ungdomen  i granne- 
laget tok  til  aa  koma  upp  til  Kvamen  um  sun- 
dagarne  og  vilde  faa  høyra  den  nye  spele- 
mannen.  Han  var  meir  en  glad  han  fekk 
spela  for  dei,  og  mori  hadde  ikkje  helder  noko 
imot  det,  naar  dei  berre  bar  seg  snildt.  Dei 
fekk  jamvæl  ta  seg  ein  liten  svingum  etter 

spelet  hans  eit  par  gonger  etter  jol.  Men  daa 
gutarne  tok  til  aa  slaa  paa,  at  han  skulde 

vera  med  og  spela  aat  dei  i lag  og  leik  andre 
stader  og,  daa  meinte  ho  nei.  »Det  er  ikkje 
for  han,  det,«  sa  ho.  Daa  vilde  ikkje  han  helder, 
endaa  han  ikkje  var  verre  no,  en  at  han  godt 

kunde  ha  gjenge  eit  lite  stykke  veg,  naar  han 

ikkje  fraus  elder  sat  for  lenge. 

Men  so  kom  det  ein  gong,  daa  han  vart 
med  likevel.  Ein  systerson,  hennar  Gunhild  var 
nyleg  komen  heim  fraa  Amerika  og  skulde  halda 

brudlaup  med  ei  gjenta,  som  han  lenge  hadde 
vore.  trulova  med.  Ho  høyrde  til  burtpaa  ein 
av  dei  næraste  grannegardarne.  Han  sagdest  aa 
ha  tent  ihop  pengar,  og  so  vilde  han  ha  eit 
brudlaup  og,  som  skulde  vera  noko.  Han  brydde 
seg  ikkje  um,  at  bønefolki  for  lenge  sidan  hadde 
gjort  det  av  med  dei  gamaldagse  brudlaupi  i 
bygdi.  Han  lova  ungdomen  moro  og  leik  alt 
det  dei  vilde  ha.  Kvamsfolki  var  og  bedde,  kan 
ein  vita,  og  denne  gongen  var  det,  at  han  Gud- 
mund ogso  vart  med  med  fela  si.  Amerikanaren 
var  strakst  vorten  glad  i guten  og  spelet  hans 
og  vilde  so  fælande  gjerne  ha  han  til  aa  spela 
i brudlaupet  sit.  Mori  kunde  elder  vilde  ikkje 
for  frendskaps  skuld  seia  beint  nei  no,  og  guten 
vilde  ingenting  helder  en  aa  faa  spela  i eit 
skikkelegt  brudlaup  ein  gong.  Det  leid  mot 
vaaren,  so  det  var  teke  til  aa  varmast  i lufti 
um  dagarne  no,  og  vegen  var  ikkje  lenger,  en 
at  han  godt  kunde  gaa  ’n. 

Han  kunde  ikkje  vera  med  paa  kyrkjeferdi 
og  spela  der  etter  den  gamle  skikken.  Men  um 
kvelden  spela  han  heime  i storestova  i brud- 
laupsgarden,  so  det  gjekk  ord  av  det  lenge  etter. 
Gamlingarne  sat  langs  veggjerne  og  var  mest 
paa  graaten,  daa  dei  høyrde  att  alle  dei  gamle 
tonarne  og  slaattarne  fraa  ungdomstidi  deira; 
ungdomarne  dansa  som  dei  ikkje  hadde  gjort  det 
paa  mange  aar,  og  spelemannen  sjølv  sat  glad 
og  byrg  som  ein  prins  yver  alle  lovordi  han  fekk. 

Mori  var  vyrk  til  aa  passa  paa  han,  so  han 
ikkje  gjekk  ut  or  den  heite  stova  og  fekk  frost 
i seg,  og  ho  hadde  fenge  han  til  aa  lova,  at 
han  ikkje  skulde  smaka  brennevin,  um  dei  baud 
han.  Han  heldt  det  i lengste  laget.  Men  so 
var  det  ein  gong  langt  fram  paa  kvelden,  at 
ho  var  burti  ei  onnor  stova  eit  bil.  Han  trøyttna, 
og  hosten  vilde  verta  lei  no.  So  tok  han  mot 
ein  dram  til  aa  døyva  ’n  med.  Det  gjorde  godt, 
totte  han.  So  tok  han  mot  ein  dram  til  og 
enno  ein.  Han  sat  tilslutt  og  spela,  so  sveitten 
rann.  Mange  tok  til  aa  verta  fulle  no,  og  lei- 
ken gjekk  i staa  eit  bil,  fram  mot  midnatt. 
Korleis  det  so  var  gjenge  til,  visste  ingen  rett; 
men  han  Gudmund  var  komen  ut  or  stova. 
Mori  hadde  nettupp  skipa  til  seng  aat  han  og 
sakna  han  strakst.  Ho  vart  uroleg  og  gjekk  og 
leitte  og  fann  han  tilslutt  burti  laaven.  Han 
var  sigen  daudsens  trøytt  ned  i ein  halmdunge 
og  var  somna  med  fela  i handi.  Kvelden  var 
isande  kald  etter  solskinet  um  dagen,  og  ho 
skyna  strakst  faaren.  Ho  fekk  han  leidd  heim 
til  Kvamen  med  det  same  og  lagde  han  i ei 
varm  seng.  Men  det  var  alt  forseint.  Morgonen 
etter  laag  han  i fæl  feber,  brystet  gjekk  som 
ein  belg,  hosten  var  um  aa  kvæva  han.  Soleis 
laag  han  ei  vikes  tid.  Daa  var  det  greitt  for 
alle,  kvar  dette  bar  av:  det  var  enden,  som 
nærma  seg.  Han  hadde  ørska  mykje  dei  seinste 
dagarne,  men  um  laurdagskvelden  reiste  han 

seg  i sengi  med  rolegare  augo  og  bad  um  aa 
faa  fela.  Mori  vilde  helst  ikkje  det;  men  so 
kom  han  paa  graaten,  so  han  laut  faa  henne 
likevel.  »Eg  vil  spela  noko,  som  eg  hev  tenkt 
so  lenge  paa«,  sa  han.  Han  tok  til  aa  strjuka 
paa  strengjerne;  fyrst  fint  og  varsamt;  men  um 
eit  bil  vart  det  sterkare  og  sterkare,  tilslutt 
heilt  paa  spreng.  Han  laut  stansa  for  hosten 
og  pusta  ut  av  og  til,  men  tok  so  paa  att;  sat 
som  trylt  av  det.  Han  var  sistpaa  komen  burt 
fraa  alle  gamle  kjende  slaattar,  burt  i noko 
underlegt,  som  ingen  hadde  høyrt  fyrr.  Det 
var  som  han  stræva  med  det  same  og  same, 
men  ikkje  kunde  faa  det  som  han  vilde  ha  det. 
Det  vart  sistpaa  so  uhuglegt,  at  mori  laut  burt 
og  ta  fela  fraa  han  mest  med  magt;  ho  hev 
fortalt  det  til  meg  sidan. 

»Nei«,  ropte  han  som  i ørska,  »eg  lyt  faa 
til  denne  slaatten«.  Men  dagen  etter  laag  han 
paa  likstraa. 

Det  vart  eit  underlegt  stilt  gravøl  etter  han. 
Det  hadde  lagt  seg  som  uhygge  yver  alle,  at 
det  var  gjenge  paa  denne  maaten.  Bønefolki 
leda  paa  hovudet  og  kviskra.  Sjaa  um  straffe- 
domen  ikkje  var  komen  tilslutt  likevel,  meinte  dei. 

Ho  Gunhild  gjekk  ut  og  inn  og  letst  som 
ho  korkje  gaadde  elder  skyna  noko.  Men  daa 
ei  grannekona  um  kvelden  sistpaa  ikkje  kunde 
halda  ség  for  aa  slaa  burtpaa  det  og  sukka 

tungt  attaat,  daa  reiste  ho  Gunhild  seg  og  var 
harm  i mælet. 

»Er  her  gjort  noko  gale,  so  kan  Vaarherre 
leggja  det  paa  meg«,  sa  ho.  »Eg  visste  heile 
tidi  altfor  væl,  kvaslags  sjukdom  han  hadde,  og 
trudde  ikkje  noko  paa  denne  besningi.  Eg  visste 
det  var  berre  ei  tidarfrist.  Kanskje  det  daa  ikkje 
kunde  skila  so  mykje  endaa,  enten  tidi  kom  litt 
fyrr  elder  seinare.  Han  vart  no  den  han  var 
og  ikkje  annleis,  han.  Elles  er  eg  berre  glad 
for,  at  eg  let  guten  faa  ha  litt  hugnad  den  vesle 
tidi  han  hadde  att.  Det  var  ikkje  for  tidlegt, « 
sa  ho.  Nettupp  so  sa  ho  Gunhild.  So  gjekk 
ho  høg  og  byrg  ut  or  stova  og  let  dei  tyggja 
paa  det.  Men  daa  dei  fann  henne  att,  laag  ho 
uti  kammerset  og  gret,  so  dei  visste  ikkje, 
korleis  dei  skulde  stagga  henne: 

— Ei  tid  etter  fekk  eg  eit  brev  fraa  henne. 
»Fela  di  er  uttent  her,  og  du  kan  faa  henne 
att,  naar  du  vil, « skreiv  ho.  Eg  kom  ikkje  til 
aa  fara  der  i bygdi  daa;  eg  hadde  ikkje  plent 
noko  erind.  Fela  kom  soleis  til  aa  liggja  der 
alt  til  no.  Men  no  hev  eg  henne  i felehuset 
her  i kjerra. « 

Han  tagde  og  smilte,  den  trurøkne  mannen, 
og  tok  so  upp  felehuset. 

» Kanskje  du  kunde  ha  hug  til  aa  sjaa  fela 
og?«  sa  han. 

»Takk«,  sa  eg;  — eg  var  meir  teken  av 
den  vesle  soga,  en  eg  sjølv  mest  vilde  vedgaa. 

Det  var  som  han  hadde  sagt:  det  var  ingi 
stasfela.  Berre  liti;  mest  svart  av  alder,  sliti 
i alle  endar,  men  med  slik  ein  underleg 
døkk  klang  i strengjer  og  ljodstrengjer.  Det 
var  med  ein  age,  som  det  var  nær  ved  aa 
vera  litt  ovtru  i,  eg  saag  paa  det  gamle  ættar- 
stykket. 

»Du  hev  rett«,  sagde  eg;  »denne  fela  maa 
ikkje  verta  handelsvara. « 

»Nei,  eg  sel  henne  ikkje, « sa  han.  »Ho 
skal  hanga  paa  budaveggen  i mi  tid  til  eit 
minne«  — sa  han. 


Diktar-emne. 


Eg  var  komen  yver  høgfjellet  til  Austlandet 
og  kom  til  aa  stansa  nokre  dagar  paa  ein  gard 
uppi  ei  av  dei  øvste  bygdarne.  Eg  var  ferda- 
trøytt  og  vilde  desutan  gjerne  faa  sjaa  so  mykje 
som  raad  var  av  livet  uppi  desse  einsame 
bygdarne. 

Garden  laag  uvanleg  vent.  Eit  blankt  vatn 
nedanfor;  bratte  bjørke-  og  granlidar  ovanfor 
og  slette,  fine  bøar  midt  mot  soli.  Der  var 
godt  dyrka  og  stelt,  og  eigaren,  ein  jamn  melal- 
drug  mann,  saag  ut  til  aa  staa  seg  godt.  Eg 
kunde  ikkje  ha  raaka  paa  ein  gildare  kvileplass, 
um  eg  hadde  leitt  lenge. 

Det  var  ein  laurdag  eg  var  komen  der, 
og  dagen  etter  kom  eg  heilt  uventa  upp  i ei 
liti  »familie«-høgtid  i huset.  Dei  hadde  eit 
barn  for  presten,  og  hadde  um  kvelden  eit  lite 
gjestebod  for  fadrarne  og  nokre  frender  og  gran- 
nar.  Millom  dei  var  eit  par  brør  aat  husbonden 

3.  — Emne. 

og  tvo  syster  — alle  gifte  og  burtflutte.  Den 
eldste  av  dei  tvo  brørne  var  lærar  nedi  ein  av 
smaabyarne,  den  andre  uppi  bygdarne  ein  stad. 
Dei  hadde  alle  ord  for  aa  vera  gode  hovud. 
Dette  var  ogso  strakst  høyrandes,  daa  me  kom 
til  aa  talast  ved  ved  bordet.  Samrøda  fall  lett 
og  grei,  og  dei  var  allesaman  iduge  framstigs- 
folk.  Men  medan  me  sat  der  og  for  fraa  det 
eine  »spursmaalet«  til  hitt,  var  det  kome  ein 
ny  gjest  nede  ved  enden  av  bordet,  som  eg 
alt  i eit  laut  sjaa  paa.  Der  var  noko  baade 
ved  utsjaaandet  og  aatferdi  hans,  som  var  so 
ulikt  alle  hine  i laget.  Han  hadde  sett  seg 
nedum  ein  brei  granne,  liksom  han  helst  vilde 
vera  usedd.  Han  var  uvanleg  bleik  og  skrinn; 
augo  var  raude  ved  kvarmarne;  haaret  var  sterkt 
graana  ved  øyro  og  laag  tunt  og  tjavsutt  fram- 
yver skallen;  kring  munnen  og  paa  skallen  var 
der  fullt  av  smaa  rukkor.  Men  endaa  kunde 
han  ikkje  vera  yver  fyrti  aar  elder  snautt  det 
— etter  alt  eg  skyna.  Han  saag  sjeldan  upp; 
men  hende  det,  so  var  det  med  eit  par  sky,, 
utrygge  augo,  som  strakst  veik  undan.  Naar 
han  tok  til  maten  var  det  paa  same  maaten  — 
kvar  rørsla  var  ustød,  og  han  opna  ikkje  sin 
munn  til  eit  einaste  ord. 

Men  so  ulik  han  var  hine,  so  var  der  likevel 
noko  ved  andlitsdragi  hans,  som  strakst  sagde 
meg,  at  han  maatte  vera  bror  aat  husbonden 
og  dei  andre  systkeni  her.  Det  var  ikkje  til 

aa  ta  imist  av.  Men  kva  var  det  for  ein  bror? 
Han  hadde  ikkje  vore  med  paa  kyrkjeferdi  i dag; 
han  hadde  ikkje  vore  aa  sjaa  fyrr  korkje  igaar 
elder  i dag;  ingen  hadde  nemnt  han  med  eit 
ord,  endaa  husbonden  strakst  igaar  hadde  nemnt 
hine  brørne  sine.  Som  komen  ut  or  berget  var 
han  komen  i laget. 

Han  gaadde  visst,  at  eg  lagde  merkje  til 
han;  for  so  snart  me  var  komne  fraa  bordet, 
smaug  han  ut  att  likso  stilt  som  han  var  komen. 
Det  var  som  hine  systkeni  saag  paa  einannan 
med  det  same;  men  ingen  sagde  noko.  Men 
eit  bil  etter,  daa  hine  sat  og  rødde  att  og  eg 
stod  burtved  vindauga  og  saag  ut,  kom  kona  i 
huset  stilt  burt  til  meg. 

»Du  hadde  vel  ikkje  set  han  fyrr ?«  sa  ho; 
— eg  skyna  strakst,  kven  ho  meinte. 

»Nei  . . men  var  det  ikkje  ein  bror  aat  . .?« 

»Jau;  . . du  saag  vel  det  var  ein  som  der 
var  noko  i vegen  med?  Det  er  ein  som  lyt  fylgja 
garden,  stakkar. « Ho  strauk  framum  og  ut  i 

kjøken  att. 

Aa  soleis  . . Ein  idiot  kanskje,  som  det 
ikkje  so  sjeldan  finst  ein  av  i systkenlag  med  gode 
hovud?  Men  nei  — der  hadde  vore  noko  tanke- 
tungt  ved  augo  hans,  som  ikkje  rett  gav  meg 
lov  til  aa  tru  det  helder.  Det  sveiv  strakst  for 
meg,  at  det  her  maatte  løyna  seg  ein  tung  lagnad 
eikorleis,  og  eg  sette  meg  med  det  same  fyre 
aa  sjaa  aa  faa  vita  meir  um  han.  Helst  skulde 


eg  ynskja  aa  koma  i tale  med  han  sjølv.  Eg 
veit  ikkje  rett,  korleis  det  hev  seg,  men  eg  hev 
altid  liksom  kjent  meg  dregen  av  det  forkomne 
og  usæle. 

— Ein  time  elder  tvo  etter,  daa  flestalle  av 
gjesterne  alt  var  gjengne,  gjekk  eg  ut  og  spurde 
ei  tenestgjenta,  kor  bror  aat  husbonden  heldt 
seg  — han  som  fylgde  jordi.  Ho  gjekk  burt 
aat  ei  gamal  stova  etter  foreldri  og  saag  etter 
han;  men  han  var  ikkje  der  helder,  og  ingen 
visste,  kvar  han  for.  »Det  var  just  likt  han  det, 
tuslingen,  aa  gjøyma  seg  burt,  nettupp  naar  brørne 
elder  framandfolk  er  her;  liksom  ein  ikkje  skulde 
una  han  hus  og  mat,«  sa  ho  og  drog  paa  det. 

Eg  dreiv  innetter  bøarne  og  tenkte  ikkje 
paa  aa  finna  han  meir  for  i kveld.  Det  var 
greitt,  at  han  skydde  os  alle. 

Det  hadde  vore  litt  duskregn  um  dagen, 
men  var  letta  upp  att  no  mot  kvelden.  Skoddi 
dreiv  uppetter  lidarne,  og  doggi  hang  blank 
som  perlor  paa  graset.  Som  eg  gjekk  der  og 
naut  det  fagre  synet,  fekk  eg  auga  paa  ein 
farveg  i doggi  uppetter  ein  liten  stig  fraa 
kjøyrevegen  upp  mot  bjørkelidi.  Det  var  kan- 
skje . .?  Eg  krøkte  svint  av  vegen  og  fylgde 
fari.  Det  bar  eit  heilt  stykke  uppetter  lidi 
og  krøkte  tilslutt  burtunder  eit  langt  ufsedrag. 
Eg  hadde  ikkje  teke  imist:  der  sat  han,  den 
underlege  tuftekallen,  burtved  ein  stein  og 
saag  i eit  blad.  Rundt  ikring  laag  det  spønor 

og  var  tiltrakka,  liksom  han  heldt  seg  der  ofta. 
Han  fekk  strakst  auga  paa  meg  og  for  sky  upp, 
liksom  han  vilde  gaa  sin  veg.  Men  eg  var  alt 
so  nær,  at  han  ikkje  kunde  det  helder  forvæl. 
Eg  skyna,  at  det  ikkje  nytta  til  noko  aa  spyrja 
ein  slik  særling  noko  um  han  sjølv  enno.  Eg 
fekk  sjaa  aa  vinna  litt  godvilje  hjaa  han,  so  det 
etterkvart  kunde  falla  som  av  seg  sjølv. 

Eg  helsa  som  eg  ikkje  hadde  havt  nokon  tanke 
um  aa  raaka  han  her  og  slog  paa  tale  um  bygdi 
og  folkeskikkarne  heruppe.  Han  svara  greitt, 
men  stutt  og  godt  og  tok  til  aa  gaa  nedetter  att, 
som  han  berre  ynskte  aa  koma  snart  fraa  dette. 
Eg  fylgde  og  fekk  so  med  eit  ein  tanke.  Eg 
hadde  høyrt  gjete  eit  lite  fiskevatn  uppaa 
høgderne  ovanfor  garden  og  bad,  um  han  vilde 
vera  so  snild  aa  syna  meg  vegen  dit  upp  i 
morgon;  eg  skulde  ha  hug  til  aa  freista  auren. 
Dette  vesle  tilviket  kunde  han  ikkje  seia  nei  til, 
og  glad  var  eg.  Paa  ei  slik  ferd  maatte  det  vel 
verta  raad  til  aa  koma  betre  i tale. 

* * 

* 

Morgondagen  rann  upp  so  ven  som  kvelden 
hadde  lova.  Det  var  glimande  klaar  himmel, 
sol  og  fuglekvitter  i lid.  Dei  tvo  brørne  reiste 
att  strakst  um  morgonen,  og  litt  etter  var  Sigurd, 
tumsingen,  og  eg  paa  ferd  uppetter.  Vatnet 
laag  uppaa  ei  liti  fjellsletta  ovanum  fyrste  fjell- 
brynet.  Me  var  komne  fram  paa  eit  par  timar, 


endaa  han  laut  gaa  seint;  han  orka  det  ikkje 
onnorleis. 

Ein  underleg  huldreheim  heruppe.  Vatnet 
laag  stilt  og  djupt  som  eit  einsamt  auga.  Rundt 
ikring  var  det  aude  myrar,  fjellknausar,  urer  og 
gamle  digre  gran-  og  furutre  i livderne;  ingen 
stad  saag  ein  heim  til  bygdar.  Ei  livekro  til  aa 
gjøyma  seg  burt  fraa  al  verdi  i. 

Der  var  ein  liten  praam  i vatnet,  og  daa 
Sigurd  hadde  vore  med  so  langt,  fekk  eg 
han  sistpaa  med  til  aa  ro  aat  meg  og.  Men 

stor  fiskingi  vart  det  just  ikkje  av  likevel.  Me 

gløymde  det  tilslutt  burt  baae  tvo,  der  me  laag 
og  vogga  utpaa  det  blanke  vatnet.  Eg  hadde 
alt  paa  uppvegen  vunne  meir  og  meir  yver  sky- 
leiken  hans  og  strakst  funne,  at  eg  ikkje  hadde 
teke  imist  igaarkveld:  det  var  ingen  tumsing. 
Han  hadde  helder  uvanlege  kunnskaper  til  ein 

slik  einsling  aa  vera.  Serleg  hadde  han  eit 

kjennskap  til  dikting  og  bøker  av  det  slaget,  som 
sette  meg  i undring.  Det  var  sjukdom  og  mot- 
gang som  hadde  gjort  han  til  det  han  var,  skyna 
eg,  og  daa  eg  sistpaa  utpaa  vatnet  beintfram  bad 
han  fortelja  meir  um  seg,  gjorde  han  det  mest 
med  ein  gong.  Bakum  skyleiken  laag  der  nok, 
naar  det  kom  til  stykke,  ei  sterk  trang  til  aa 
faa  tala  ut  med  einkvar  — berre  han  raaka 
nokon,  som  han  trudde  kunde  skyna  han.  Men 
det  hadde  nok  ikkje  hendt  ofta;  — eg  fekk  ei 
kjensla  av,  at  dette  kanskje  var  fyrste  gongen. 


Og  grunnen  til  denne  underlege  tiltrui  til  meg 
var  nok  den,  at  eg  var  bokmann  — den  fyrste 
av  det  slaget  han  hadde  tala  med  i si  tid.  Der 
var  noko  i livet  hans,  som  alle  andre  hadde  so 
vondt  for  aa  skyna,  meinte  han.  Og  kanskje 
han  hadde  noko  rett  i det. 

Det  vart  tilslutt  meir  som  ei  lenge  inne- 
stengd  bekjenning  en  som  ei  forteljing  nettupp 
til  meg.  Ei  soga  med  faa  hendingar  og  likevel 
so  tung.  Det  var  som  ho  sistpaa  vov  seg  saman 
med  dei  aude  myrarne  og  fjellvidderne  ikring 
os  til  eit  sorgtungt  dikt. 

Eg  kan  ikkje  fortelja  det  att  med  hans  eigne 
ord.  Eg  fær  vera  nøgd  med  aa  gjeva  det  att  i 
slutte  drag  med  eigne  ord. 

* * 

* 

Han  hadde  havt  ein  lukkeleg  barndom  og 
uppvokster.  Faren  var  ein  jamn,  vælberga  mann, 
og  dei  var  mange  systken  til  aa  hjelpa  til  med 
arbeidet,  so  det  aldri  var  vandt  um  ei  fristund. 
Han  gjorde  ikkje  stort  anna  en  aa  gjæta  smalen 
og  gjeiterne  i skog  og  fjell  um  sumrarne  heilt 
til  han  var  sloppen  fram  for  presten.  Men  han 
slengde  ikkje  burt  fristunderne  for  det.  Han 
nytta  dei  til  aa  lesa  og  læra  alt  han  kunde  faa 
tak  i.  Dei  hadde  godt  næme  heile  systkenlaget; 
lesehugen  hadde  sote  i ætti  heilt  fraa  bestefaren, 
som  var  lensmann.  Men  ingen  av  dei  fylgde 

honom.  Han  hadde  lese  heile  bibelen  og  Snorre 
og  mykje  anna,  fyrr  han  gjekk  for  presten. 

Dei  tvo  næsteldste  brørne  reiste  i tjugeaars- 
alderen  paa  seminariet,  og  det  var  alt  avgjort, 
at  han  skulde  same  vegen.  Og  kom  han  so 
langt,  so  var  verdi  vid  til  meir  og.  Men  for  det 
fyrste  var  det  ikkje  onnor  raad  en  aa  venta  med 
taalmod,  til  hans  tid  kom.  Faren  orka  ikkje  aa 
halda  meir  en  tvo  i skule  paa  ein  gong.  Den 
eldste  laut  desutan  i desse  aari  faa  sleppa  ut 
paa  handelsferd  og  tena  seg  litt  pengar,  til  han 
skulde  ta  garden.  Einkvar  laut  daa  vera  heime 
og  hjelpa  faren  med  gardsarbeidet  solenge,  og 
det  fall  soleis  paa  han. 

Sigurd  hadde  aldri  havt  so  godt  bryst  som 
hovud.  Der  hadde  nok  vore  brystsjukdom  i 
ætti  fyrr  og.  So  lenge  det  var  gjenge  med  berre 
gjæting  og  smaaarbeid,  hadde  det  ikkje  røynt 
vidare  paa.  Men  no,  daa  han  i attanaarsalderen 
med  eit  skulde  til  med  tungarbeid,  vart  det 
verre.  Det  tok  honom  so  hardt,  at  han  ofta 
var  sjuk  um  kveldarne.  Men  det  var  ikkje  tid 
til  aa  gjeva  seg  for  sovore  no.  Det  galdt  berre 
aa  slita  seg  gjenom  desse  tvo  aari,  til  brørne 
vart  utlærde,  so  han  sjølv  kunde  sleppa  ut. 
Di  betre  gagn  han  gjorde  for  seg,  di  betre  god- 
vilje kunde  han  ogso  venta  av  foreldri  til  aa 
verta  hjelpt  i veg,  og  han  vona  stødt  paa  aa 
sterkna  etterkvart,  naar  han  heldt  paa.  Det 
var  desutan  ei  skam  aa  ikkje  kunna  fylgja  tenest- 

guten,  som  var  eit  halvt  aar  yngre,  og  gutarne 
burti  grannegarden.  Han  ansa  tilslutt  ikkje, 
um  han  sputta  blod  um  kveldarne;  sat  ofta  uppe 
og  les  lenge  enno  utan  aa  bry  seg  um  trøytt- 
leiken. 

So  var  det  ein  haustkveld  etter  dei  hadde 
gjenge  og  bore  paa  raahøy  ovanfraa  lidarne 
heile  dagen,  at  han  kjende  seg  so  underleg  for 
brystet.  Det  var  som  der  var  sprunge  noko 
laust  elder  eitkvart  var  sundsprengt.  Ein  styng, 
som  han  alt  lenge  hadde  kjent  nedi  eine  sida, 
hadde  sett  seg  midt  upp  i vinstre  brystet  som 
ein  kvass,  bivrande  knivsodd.  Heile  natti  laag 
han  som  i ei  ørska  og  totte  han  hadde  ein  olm 
stut  etter  seg. 

Næste  dagen  orka  han  ikkje  aa  gaa  paa 
arbeid  lenger.  Styngen  vart  verre  og  verre; 
det  hamra  og  banka  i bryst  og  alle  aaror,  so 
han  var  um  aa  kjøvast  berre  han  lutte  paa  seg. 
Han  laut  til  doktoren. 

Daa  han  kom  att  um  kvelden,  var  domen 
feid  yver  han.  Det  var  hjartesjukdom.  Hjarte- 
klapporne  var  svolna  upp,  so  heile  hjarta  var 
um  aa  sprengjast.  Han  hadde  slite  og  arbeidt 
for  hardt  og  sprengt  seg  med  det.  Naar  fyrste 
hardridi  var  yver,  var  det  nok  altid  ei  von  um 
aa  staa  det  yver  med  livet;  han  kunde  endaatil 
koma  til  aa  liva  ei  heil  tid,  sa  doktoren.  Men 
god  att  vart  han  aldri  i sit  liv.  Og  endaa  til 
aa  halda  livet  uppe  maatte  han  bruka  endelaus 

varsemd.  Han  maatte  aldri  arbeida  som  fyrr 
elder  forrøyna  seg  med  nokon  ting;  han  maatte 
stella  med  seg  som  han  var  av  glas.  Ved  den 
minste  uvarlege  aatferd  kunde  han  døy  i ein 
augneblink. 

Han  høyrde  foreldri  tala  laagt  nedi  stova, 
etter  han  hadde  kome  seg  upp  paa  lemen  og 
lagt  seg;  han  høyrde  mori  graata.  Men  sjølv 
var  han  turr  i augo,  turr  i munnen  og  turr  langt 
ned  i halsen.  Helselaus  for  heile  livet  og  gjort 
det  sjølv  — gjort  det  sjølv  med  sit  vitlause  slit! 
Han  laag  som  sundslegen  paa  kropp  og  sjæl  og 
stirde  ut  i noko  endelaust  dimgraatt,  myrkt 
gjenom  lemvindauga,  medan  hjarta  hamra  og 
skolv  og  verkte  inni  brystet.  Det  var  med  eit 
som  verken  var  vorten  dubbel  no,  daa  han 
visste,  kor  fælt  det  var. 

— Men  nokre  dagar  etter  tok  voni  til  aa 
røra  paa  seg  att.  Helselaus  for  all  si  tid  no, 
daa  han  just  skulde  til  aa  byrja  skikkeleg  aa 
liva  — det  var  altfor  fælt  til  aa  tru.  Doktoren 
kunde  ikkje  vita  det  so  visst.  Det  maatte  finnast 
ei  von,  kva  han  so  sagde,  sosant  han  var  liv 
laga.  Og  det  var  han  visst  no,  daa  han  hadde 
stae  yver  det  fyrste  aataket.  Naar  han  no  berre 
var  varsam,  og  det  fekk  god  tid  til  aa  koma  i 
lag  att.  Um  det  ikkje  var  nokor  besning  aa 
venta  i haust  elder  vinter,  so  kunde  det  vel 
verta  eit  umskifte  til  næste  aar.  Elder  um  tvo 

aar.  Tidi  lækte  so  ofta  det,  som  ingen  annan 
visste  raad  med. 

Han  arbeidde  seg  so  upp  i denne  voni,  at 
det  var  plent  som  det  gav  seg  med  den  verste 
hamringi  og  verken  frametter  vinteren  og  vaaren. 
Og  han  var  ikkje  aaleine  um  denne  voni.  For- 
eldri  vona  det  same  og  alle  kjenningar  og  vener 
med.  Berre  taalmod,  taalmod  . . 

# $ 

Ja  . . berre  det  hadde  hjelpt  noko  med 
taalmod!  Det  vart  sumar  att,  soli  skjein  og  alt 
var  liv  og  vokster.  Men  hjarta  hamra  og  verkte 
i bringa  no  som  fyrr.  Ikkje  tanke  til  besning; 
— ikkje  eingong  den  vesle  besningi  han  trudde 
paa  i vinter  var  noko,  skyna  han  no.  Berre 
sjukdom,  sjukdom.  Sumar  og  haust  og  heile 
aaret  gjekk  — stødt  det  same.  Trudde  han 
nokre  dagar,  at  det  var  likare,  so  seig  det  i 
næste  vika  ned  att,  so  visst  som  dag  og  natt. 
Og  likeeins  gjekk  det  eit  aar  til.  Det  gjekk  tvo 
aar  — det  gjekk  tri,  fire,  fem  aar,  fem;  so  lange 
som  ein  mansalder:  enno  gjekk  han  der  og  var 
den  same  helselausingen.  Den  fæle  sanningi  var 
ikkje  til  aa  negta  lenger:  han  var  øydelagd  for 
altid.  For  heile  livet!  Doktoren  hadde  visst, 
kva  han  sagde.  Som  hjarta  ein  gong  hadde  for- 
vakse  seg,  soleis  vart  det.  Mot  det  hjelpte  korkje 
tid  elder  lækjarraad.  Var  det  noko  umskifte  so 

var  det  helder  til  versning  en  til  besning.  Det 
kom  netter,  daa  hjarta  heldt  paa  aa  rykkja  seg 
fast,  so  han  stokk  upp  i vitlaus  rædsla,  skalv 
som  eit  ospelauv  og  laut  driva  att  og  fram  paa 
golvet  i timevis  som  jagd  av  vonde  aander.  Det 
kunde  koma  av,  at  han  berre  hadde  bøygt  seg 
for  svint,  rist  seg  litegrand  elder  var  komen  til 
aa  liggja  for  mykje  paa  eine  sida  i sengi.  Og 
skulde  han  freista  med  aldri  so  lite  arbeid  um 
dagarne,  so  var  riderne  visse  um  natti  etter. 
Elder  hjarta  kunde  ta  paa  og  verkja,  so  det  laag 
som  ei  bivrande  kula  av  eld  inni  brystet.  Det 
var  ein  sjukdom  til  aa  missa  vitet  av;  det  var 
som  aa  bera  paa  livet  i ein  einaste  traad  — ein 
traad  som  kunde  slitna  i kvar  ridi  og  likevd 
heldt  som  for  aa  talma  han  til  det  ytste. 

Og  medan  han  gjekk  der  og  seigtalmadest, 
gjekk  verdi  sin  jamne  gang,  som  ingenting  var. 
Dei  tvo  brørne,  som  var  reiste  paa  seminariet, 
var  for  lenge  sidan  utlærde,  hadde  fenge  seg 
plass  og  sat  som  vælvyrde  folk. 

Jamnaldringarne  hans  var  for  lenge  sidan 
vortne  vaksne  gutar,  som  fyllte  sit  rom  i verdi.  Dei 
hadde  sit  friske  gode  arbeid  sumar  og  vinter  paa 
eng  og  i skog  og  fjell.  Dei  gjekk  i lag  og  leik 
um  heilagdagskveldarne,  moroa  seg  med  gjentorne, 
gifte  seg,  for  til  Amerika,  livde  livet  med;  livde 
med’  det  var  tid  til  aa  liva.  Berre  han  gjekk  her 
etter  som  dotten  av  sleden.  Folk  spurde  tilslutt 
snautt  etter  han  eingong.  Naar  det  ikkje  lenger 


4 5 


var  nokor  von,  so  var  det  ikkje.  Kom  han  nokon 
stad,  so  vart  han  aldri  sedd  paa  som  noko  anna 
en  helselausingen,  ringare  en  alle  hine.  Han 
:skydde  tilslutt  folk  og  heldt  seg  sky  heime  til 
alle  tider. 

Heime  ja  . . hadde  det  berre  vore  større 
hugnaden  der!  Men  smaatt  um  senn  var  det 
same  umskiftet  kome  der  som  millom  hitt  folket. 
Eldste  broren  hadde  fenge  garden;  foreldri  var 
flutte  aat  den  gamle  folgestova,  og  han  med. 
Dei  skyna  likso  godt  som  han  no,  at  det  ikkje 
var  nokor  besning  aa  venta  lenger.  Det  var  av- 
gjort, at  han  skulde  fylgja  garden,  dersom  han 
livde  yver  foreldri.  Dei  rekna  han  ikkje  med  i 
nokonting  lenger.  Det  einaste  som  var  aa  vona 
um  han  no,  var,  at  han  ikkje  maatte  verta 
gangande  altfor  lenge,  fyrr  det  løystest  upp  for 
han.  Det  vilde  vera  det  beste  for  han  og  for 
hine.  Han  totte  han  kunde  sjaa  dette  ynskje 
paa  alle;  dei  kunde  ikkje  eingong  altid  halda 
seg  for  aa  seia  det,  naar  dei  vart  leie  av  aa  sjaa 
han  gaa  der  og  slengja. 

Og  dette  skulde  verta  hans  lagnad,  som 
hadde  vore  det  beste  hovud  av  dei  allesaman 
og  drøymt  seg  fram  til  so  mangt!  Det  var  so 
fælt,  at  han  kunde  ynskja  seg  tusand  mil  burte  og 
daud  og  gjøymd  langt,  langt  nede  i svarte  jordi 
— hadde  berre  ikkje  dauden  vore  det  han  var 
ræddast  av  alt  i verdi.  Berre  tanken  paa,  at 
hjarta  ei  natt  kunde  rykkja  seg  fast  for  aalvoret, 

so  han  blaana  og  datt  daud  ned,  var  so  vitlaus 
fæl,  at  det  iste  gjenom  han.  Det  var  ikkje  onnor 
raad  en  aa  liva  livet  som  det  eingong  var,  utan 
von  elder  maal  elder  tru  paa  noko  — utan  tru 
paa  Gud  eingong.  Gud  ...  det  hadde  i grunnen 
ikkje  vore  rart  med  trui  paa  han  nokon  gong. 
Storparten  av  ætti  hans  hadde  vore  kalde  for- 
standsfolk.  Han  for  sin  part  hadde  gjenge  med 
tvil  heilt  sidan  han  les  Pontopidan  og  totte  der 
var  so  mange  motseiingar;  og  sidan  denne  store 
ulukka  var  komi,  var  heile  den  gamle  bygnaden 
kvorven  burt  som  i ei  skodd.  Han  kunde  ikkje 
lenger  sjaa  nokon  plass  for  ein  gud  i eit 
slikt  vondt  tilvære  — ein  gud,  som  let  heile 
livet  hans  verta  øydelagt  berre  for  han  hadde 
vore  for  trugen  til  aa  arbeida  og  gjera  gagn. 
Att  stod  berre  otten  for  myrkret  bakum  dauden 
og  dei  jarnharde  naturkrefterne,  som  drap  ned 
den  veike  og  let  den  sterke  liva  — naturkrefterne, 
som  ikkje  aatte  medkjensla. 

* * 

* 

Det  var  berre  ein  ting  det  fanst  litt  trøyst 
og  hjelp  i i desse  vonde  tiderne:  bøkerne.  Lære- 
bøkerne  let  han  liggja;  han  hadde  ingen  ting  aa 
uppnaa  i livet  og  brydde  seg  ikkje  um  aa  læra 
noko  lenger.  Men  der  fanst  andre  bøker  og  i 
huset,  gamle  forteljingsbøker  og  diktarverk  heilt 
fraa  Peter'  Dass.  Ætti  hadde  frametter  tidi  samla 

bok  etter  bok,  som  laag  og  slong  i ei  hylla 
uppaa  loftet.  Der  var  desutan  ei  boksamling  i 
bygdi,  der  han  kunde  faa  laana  mange  bøker 
fraa  nyare  tid.  So  ofta  han  fekk  litt  fred  for 
verken,  sat  han  og  les  i desse  bøkerne,  les  fraa 
morgon  til  kveld.  Dei  hjelpte  han  til  aa  gløyma 
sit  eige  stakkarslege  tilvære  solenge,  og  det 
var  store  ting  berre  det.  Det  var  tilslutt  vorte 
mest  likso  talmande  som  sjølve  verken,  at  han 
stødt  maatte  tenkja  paa  denne  sjukdomen,  stødt 
maatte  kjenna  etter,  korleis  hjårta  arbeidde;  stødt 
maatte  grava  seg  upp  med  endelaus  trege  yver, 
at  han  ikkje  hadde  vore  varare  um  seg.  Han 
les  sistpaa  alt  han  fekk  tak  i og  livde  meir  i 
draumeverdi  en  i den  røynlege. 

Ved  eit  hende  kom  denne  lesingi  til  aa 
leia  han  inn  paa  noko  nytt.  Millom  dei  bø- 
kerne han  hadde  lese  med  mest  hugnad  var 
ei  samling  av  gamle  Telemarksvisor  og  eventyri 
av  Asbjørnson.  Samstundes  saag  han  i bladi, 
at  ein  mann  i Kristiania  gjerne  vilde  faa  fat  i 
gamle  visor  og  sogor,  som  enno  fanst  uskrivne 
i bygdarne.  Han  kom  ved  dette  til  aa  hugsa, 
at  han  i barneaari  hadde  høyrt  ikkje  so  lite 
av  slike  ting  her  i bygdi  og,  og  gav  seg  sistpaa 
til  aa  skriva  det  upp,  naar  han  trøyttna  av  le- 
singi.  Um  eit  halvt  aars  tid  hadde  han  so 
mykje,  at  han  vaaga  aa  senda  det  til  samlaren. 

Ein  kveld  litt  etter  fekk  han  eit  svarbrev 
med  mange  takkseiingar.  Storparten  av  eventyri 

var  nok  kjende  fyrr,  skreiv  samlaren;  men  sumt 
nytt  var  der  altid  og.  Det  same  galdt  ogso 
folkevisestubbarne  han  hadde  sent.  Men  millom 
dei  var  det  ei,  som  var  heilt  ny  og  som  han 
lika  svert  godt.  Det  var  ei,  som  hadde  til 
yverskrift  »Hjuringguten«. 

. . Sigurd  laag  den  kvelden  uppaa  lemen 
og  vakte  i timevis  etter  han  hadde  lagt  seg; 
men  for  fyrste  gongen  i alle  desse  aari  var  det 
ikkje  for  sjukdomen.  Det  var  nokre  ord  i 
brevet,  som  hadde  teke  han  so  underleg  sterkt. 
Det  var  det  um  »Hjuringguten«.  Der  var  noko 
anna  merkjelegt  og  ved  den  visa,  noko  som 
samlaren  ikkje  visste  — noko  som  ingen  i verdi 
visste  utan  han  sjølv.  Det  var  han  sjølv  som 
hadde  laga  den  visa!  Han  hadde  berre  havt 

eit  par  smaa  gamle  visestubbar  aa  byrja  med 
og  ei  liti  gamal  soga  aa  halda  seg  til  — ei 
soga  um  fatigguten,  som  gjekk  vaat  og  frosen 
i skogen  og  vart  innteken  i fjellet,  der  det  glima 
av  gull  og  drust,  men  endaa  hadde  styrke  til 
aa  staa  imot  lokkingi  fraa  dei  underjordiske. 
Han  visste  snautt  sjølv,  korleis  det  var  gjenge 
til;  — det  var  kome  yver  han  som  eit  hugskot, 
daa  han  enno  gjekk  der  med  det  friske  minne 
um  folkevisorne  han  hadde  lese.  Men  naar 
han  hadde  klara  dette,  og  det  so  lett  . . var 
det  daa  uraad,  at  han  kunde  skriva  eitkvart 
meir  og  — av  seg  sjølv?  Eitkvart  som  tilslut 
kunde  koma  paa  prent  og  verta  lese  av  mange? 

Som  ein  draum  langt  burte  tok  ei  underleg 
bivrande  von  til  aa  skimra  for  han  — den 
fyrste  paa  so  lang,  lang  tid.  — 

Han  let  det  ikkje  gaa  av  med  berre  drau- 
men.  Han  heldt  paa  med  samlingi  og  lagde 
samstundes  strakst  i veg  med  arbeid  av  sit  eige 
hovud  — visor  og  vers.  Det  gjekk  ikkje  alt 
so  lett,  som  daa  han  skreiv  »Hjuringguten«. 
I den  hadde  han  berre  fylgt  den  gamle  folke- 
visetonen  og  ikkje  brytt  seg  vidare  um  rim  og 
slikt.  Men  det  var  greitt,  at  i skikkelege  dikt 
maatte  det  vera  rim  og  klang  og  rytme;  gode 
rim  og  god  bygnad  som  i dikti  i bøkerne.  Men 
alle  desse  rimi  og  greiorne  var  ikkje  so  beine 
.aa  finna.  Dertil  hadde  han  no  som  altid  sjuk- 
domen  aa  stridast  med.  Han  kunde  gaa  i 
dagevis  og  tyggja  paa  berre  nokre  linor;  laut 
kanskje  seia  noko  heilt  anna  en  han  hadde 
tenkt  berre  for  rimet.  Men  kom  gjorde  det  altid 
tilslutt  paa  einkvar  maaten;  smaatt  um  senn 
lagdest  vers  til  vers,  so  han  um  eit  halvt  aars 
tid  hadde  ei  heil  liti  samling.  Det  var  um  «Sol- 
nedgang*, » Blomen  i Skogen «,  »Alskabningens 
længsel«  og  mange  andre  rare  ting  — sumt  paa 
bygdemaal,  men  mest  paa  bokmaalet.  Han  hadde 
desutan  skrive  ei  liti  soga  paa  nokre  blad. 
So  tok  han  mod  til  seg  og  sende  alt  dette 
ogso  til  samlaren  i Kristiania  med  bøn  um  han 
vilde  sjaa  det  igjenom  og  seia  meiningi  si  um 
■det.  Han  kunde  ikkje  sjølv  vita,  kva  det  var 

4.  — Emne, 

verd,  og  kjende  ingen  annan  han  kunde  tru 
seg  til. 

Det  var  ikkje  utan  otte  han  venta  paa  svaret.. 
Daa  det  um  ei  tid  kom,  var  det  for  det  fyrste 
helder  ikkje  berre  godt.  Han  hadde  lese  det 
tilsende  so  godt  han  kunde,  skreiv  mannen.  Der 
var  altid  eit  og  anna  bra  tilspranget  i versi;  men 
— »eg  vonar,  at  De  helst  vil,  at  eg  skal  seia 
mi  meining  beint  og  ærlegt«  — det  meste  av 
dei  var  enno  kalleg  umogna.  For  mykje  kunstigt 
rimsmedverk.  Altfor  ofta  sterk  likskap  med  eldre 
dikt  og.  So  det  var  nok  for  tidlegt  aa  tenkja 
paa  prenting  av  noko  av  alt  dette  enno. 

Den  vesle  forteljingi  derimot  — ei  kjempe- 
soga  fraa  oldefaren  si  tid  — lika  han  mykje 
betre.  Formi  trong  nok  hyvling  av  og  til,  og 
det  fanst  altid  sumt,  som  minte  um  andre,  der 
og.  Men  der  var  ikkje  lite,  som  tydde  paa  eit 
verkelegt  forfattarnæme  og.  Han  hadde  teke  seg 
lov  til  aa  senda  soga  til  eit  blad,  som  gjerne 
vilde  prenta  henne.  »Naar  De  so  arbeidar  vidare 
og  gjer  Dykk  umak  med  det  De  skriv,  so  vonar 
eg  visst,  at  De  snart  skal  koma  til  aa  gjera  det 
betre  og.  Kanskje  me  daa  med  tidi  skal  faa 
sjaa  Dykk  som  ein  ny  mann  i rekkja  av  desse 
gaaverike  forfattarar,  som  skyt  upp  snart  her, 
snart  der  or  folksens  friske  jordbotn  og  hev  lagt 
so  fagre  tilskot  til  norsk  bokål«  — skreiv  han. 

Nokre  dagar  etter  fekk  Sigurd  tvo  blad  med 

posten.  Dei  inneheldt  soga  hans,  fint  prenta. 
No  vart  ho  altso  lesi  yver  heile  landet  — alt. 

Han  gjekk  som  i ein  draum  lenge  etter. 
Som  ein  lokkande  song  tona  dei  for  øyro  hans 
seint  og  tidlegt  dei  underlege  ordi  um  ein  ny 
mann  i rekkja  av  gaaverike  diktarar;  og  den 
voni,  som  alt  ei  heil  tid  hadde  skimra  for  han, 
var  skoti  fram  heil  og  klaar.  Han  visste  kva 
han  vilde  no.  Han  vilde  leggja  al  den  kraft  han 
enno  aatte  att  paa  aa  verta.  til  det,  som  brev- 
skrivaren  spaadde;  — til  litegrand  av  det,  i minsto. 
Kanskje  det  paa  den  maaten  kunde  verta  noko 
aa  gjera  og  eit  kall  i livet  for  han  ogso  — han 
den  nyttelause,  vraket!  Medan  alle  andre  vegjer 
i livet  var  stengde  for  han,  var  det  det  merkje- 
lege,  at  nettupp  denne  ikkje  var  stengd.  Nettupp 
denne  eine.  Dette  kunde  han  stulla  med  her 
heime  utan  nokon  viss  lære  elder  skulegong; 
dette  kunde  han  enno  ha  litegrand  helsa  til, 
naar  han  for  varsamt  fram;  — alt  han  hadde 
lese  utan  méd  elder  meining  kunde  paa  denne 
vis  verta  ein  god  fyreskule! 

Han  maatte  mest  undrast  paa,  at  han  ikkje 
hadde  tenkt  paa  det  for  lenge  sidan.  Og  mangt 
anna,  som  han  helder  ikkje  hadde  tenkt  paa 
fyrr,  peikte  kanskje  i same  lei.  Hadde  han  ikkje 
i grunnen  altid  vore  litt  av  ein  underleg  drøymar? 
Han  hugsa,  korleis  han  alt  i smaagutdagarne  ofta 
sat  aaleine  uppi  lidarne  og  tenkte  so  mange 
underlege  ting;  han  hugsa,  korleis  han  gjøymde 

seg  av  med  bøkerne.  Og  stødt  var  det  som  han 
inst  inne  bar  paa  eit  løynlegt  fyresviv  um  noko 
stort  i verdi,  noko  heilt  onnorleis  en  skulemeistar, 
elder  lensmann  som  bestefaren;  han  hadde  berre 
aldri  skyna,  kva  lei  det  bar  i.  Sjukdomen 
hadde  sidan  kvælt  ned  dette  som  alt  anna;  — 
men  kanskje  denne  tunge  sjukdomen  no  til  sjuande 
og  sist  hadde  vore  den  steinutte  og  tronge  vegen 
til  aa  leia  han  inn  paa  hans  rette  kall  . .? 

Tenk  um  den  tidi  daa  endaa  kunde  koma, 
daa  foreldri  og  heile  bygdi  skulde  faa  sjaa, 
at  han  dei  hadde  helde  for  ingenting,  kanskje 
var  den  største  som  bygdi  og  ætti  hans  hadde 
fostra  . .! 

Han  kjende  seg  fyllt  av  ein  eldhug  og  eit 
livsinnhald,  som  han  aldri  hadde  havt  noko  likt 
til  heilt  fraa  barndomen,  kanskje  snautt  nok  daa 
og.  Livet  var  kanskje  ikkje  so  heilt  meiningslaust 
likevel.  Han  var  radt  um  aa  byrja  aa  tru  paa 
ein  god  gud  att.  Og  korleis  det  var  elder  ikkje, 
so  var  det  som  brystet  ogso  vart  likare  frametter 
denne  vaaren  — no  daa  han  ikkje  lenger  venta 
det.  Det  verkte  minder,  og  dei  vonde  skjelte- 
riderne  var  han  heilt  fri. 

Han  skipa  seg  ein  fast  skriveplass  uppaa 
stovelemen  og  hadde  alt  sine  planar.  Han  vilde 
ikkje  hefta  seg  med  aa  skriva  vers  meir.  Det 
var  slikt  eit  mas  med  rimet  og  laag  visst  ikkje 
for  han.  Han  vilde  halda  fram  med  aa  skriva 
forteljingar.  Han  vilde  fyrst  skriva  ei  lang  soga 

fraa  bestefaren  si  tid,  som  han  hadde  funne 
grunndragi  til,  og  til  sidan  hadde  han  alt  ut- 
linorne  til  ei  bygdeskildring  fraa  nytidi. 

Han  var  fullt  fyrebudd  paa,  at  det  hadde 
sine  mange  og  store  vanskar  dette  og,  og  det 
fekk  han  snart  full  vissa  for.  Vanskarne  var  fullt 
store  nok.  Det  hadde  vore  meir  som  eit  hende 
med  den  vesle  soga  han  hadde  fenge  prenta  — 
liksom  med  »Hjuringguten«.  Ho  var  for  det 
meste  sett  saman  av  segner  han  hadde  høyrt 
fyrr.  Onnorleis  naar  han  skulde  spinna  mest 
alt  ut  av  sit  eige  hovud  og  teikna  livslagnadar 
i lange  drag.  Det  kunde  sjaa  so  storlagt  og 
greitt  ut  altsaman,  naar  ein  sat  og  drøymde  og 
saag  alt  i eit  heilt  syn.  Men  naar  ein  skulde 
til  aa  maksla  det  ut  i det  einskilde,  støytte  ein 
paa  hundrad  av  smaating,  der  ein  var  um  aa  staa 
reint  fast.  Han  maatte  desutan  arbeida  med 
maate  enno,  for  brystet.  Um  det  var  likare  en 
fyrr,  so  var  det  aldri  rett  lenge,  fyrr  det  sagde  til. 

Men  voks  vanskarne,  so  voks  modet  og. 
Der  var  noko  i tanken  paa  aa  verta  diktar  og 
slaa  seg  upp  or  vesaldomen,  som  bar  gjenom 
alt,  um  vanskarne  hadde  vore  mykje  fleire.  Og 
han  hadde  fenge  ein  arbeidshug  etter  alle  dei 
gagnlause  aari,  so  han  ofta  hadde  stræv  med  aa 
halda  seg  i taumarne. 

Um  berre  nokre  vikor  var  den  fyrste  soga 
ferdug.  Um  eit  halvt  aar  til,  fram  mot  jol  um 
vinteren,  var  soga  etter  soga  komi  paa  papiret, 

so  det  hadde  hauga  seg  upp  til  ei  heil  stor  bok. 
Nye  hugskot  kom  farande  etterkvart  som  han 
skreiv.  Det  gjekk  um  gjenta  og  gut  som  elska, 
og  gjenta  og  gut  som  sveik  og  leid;  allslags 
underlege  ting  som  hjaa  Bjørnson  og  hine  skil- 
drararne  av  folks  liv  og  ferd,  som  han  hadde 
lese  med  so  stor  eldhug.  Fekk  han  no  ut  dette 
i ei  bok  um  eit  aar  elder  tvo,  so  var  han  alt 
ovanpaa. 

Korkje  foreldri  elder  nokon  annan  visste  det 
slag  um  dette  enno.  Ingen  spurde  lenger,  kva 
han  tusla  med,  og  han  brydde  seg  ikkje  um  aa 
seia  noko;  han  hadde  for  lenge  sidan  drege  seg 
inn  i seg  sjølv  i alt.  Di  større  skulde  undringi 
verta  hjaa  alle,  naar  det  ein  gong  kom.  Han 
kjende  seg  som  han  skulde  ha  funne  ein  underleg 
løynd  skatt  og  laag  ofta  i heile  timarne  etter  han 
hadde  lagt  seg  og  drøymde  um  den  store  stundi, 
daa  boki  kom. 

Men  fyrr  han  skreiv  til  nokon  bokutgjevar, 
laut  han  faa  einkvar  kunnig  mannen  til  aa  sjaa 
paa  det  denne  gongen  og.  Heilt  paa  eigi  hand 
var  det  ikkje  vaagalt  enno.  Han  hadde  tenkt 
paa  mannen  i Kristiania  att;  men  det  høvde  seg 
so  leitt,  at  han  var  reist  til  utlandet  og  ikkje  aa 
faa  fat  i lenger.  Og  nokon  annan  var  ikkje  grei 
aa  finna.  Han  visste  tilslutt  ikkje  annan  utveg 
en  aa  skriva  til  ein  bladredaktør,  som  hadde 
eit  godt  namn  i slike  ting,  og  han  var  so 


55 


heppen,  at  han  fekk  han  til  aa  lova  aa  ta  seg 
litt  av  det. 

* * 

* 

Det  drygde  kalleg  lenge,  fyrr  han  fekk 
høyra  noko  att  fraa  bladmannen;  heile  tri  maanar 
frametter  mot  vaaren.  Mangt  og  mykje  hadde 
han  i denne  lange  tidi  tenkt  seg  um  domen  hans 
— berre  ikkje  eit.  Han  hadde  ikkje  tenkt  seg  ’n 
som  han  endeleg  vart.  Bladmannen  fortalde  stutt 
og  godt,  at  han  desverre  ikkje  hadde  havt  tid 
til  aa  lesa  alt.  Det  var  so  mykje  meir,  en  han 
hadde  tenkt.  »Det  var  jo  et  helt  hestelæs.« 
Han  hadde  lese  berre  dei  tvo  fyrste  sogorne. 
Men  etter  dei  aa  døma,  so  var  det  nok  ikkje  tid 
til  aa  tenkja  paa  utgjeving  av  noko  enno,  snautt 
nok  i eit  blad  eingong.  Det  var  altsaman  so 
mykje  for  langt  og  uttøygt;  ein  maatte  kunna 
fortelja  det  paa  minst  det  halve  sidetal,  elder 
kanskje  paa  tredjeparten.  Dertil  kom,  at  det 
meste  var  meir  elder  minder  ettergjort  etter 
andre,  serleg  Bjørnsons  bondeforteljingar.  At 
sumt  av  det  var  skrive  paa  eitslags  danskblanda 
bygdemaal,  kunde  ikkje  løyna  dette.  »De  maa 
arbeide  flittigt  paa  Deres  videre  udvikling,  hvis 
De  tror  at  ha  noget  at  gjøre  som  forfatter. 

Deres  ærbødige 
H.  M.« 

— Hadde  han  ikkje  vore  fullt  so  vyrlaus 
denne  domen,  so  hadde  det  vore  vondt.  Men 

dette  var  so  ut  av  teidi,  at  han  vart  berre  harm. 
Den  tosken  maatte  enten  ikkje  ha  lese  nokor  av 
sogorne,  elder  han  skyna  seg  ikkje  paa  sovore 
meir  enn  hesten.  Han  visste  med  seg  sjølv,  at 
han  aldri  hadde  skrive  so  mykje  som  ei  lina  av 
etter  nokor  bok,  og  stødt  passa  seg  for  aa  seia 
for  mykje.  — Han  brydde  seg  ikkje  um  aa  senda 
eit  ord  til  takk  for  umaken.  Han  berre  vølte 
litt  paa  eit  og  anna.  Tok  so  stiget  ut  med  ein 
gong  — sende  sogorne  beint  til  ein  utgjevar, 
som  just  heldt  paa  aa  hjelpa  mange  unge  bok- 
menn fram,  og  spurde  um  han  vilde  prenta  dei. 

Det  var  drjugt  no  som  sist,  fyrr  han  fekk 
noko  svar;  men  endeleg  kom  — skriftet  sjølv. 
\Ja,  og  so  ein  liten  brevlepp  med.  Ein  bok- 
kunnig  mann  hadde  lese  sogorne,  fortalde  bok- 
utgjevaren;  og  domen  hans  Var  — stutt  og 
snurte  — plent  som  bladmannen  sin.  Elder 
endaa  verre,  um  det  var  nokon  skil.  »Umodent«; 
»for  udtværet« ; »reminiscenser  af  ældre  forfattere, 
fornemmelig  Bj.  B.«  Prenting  altso  uraad  — 
utan  grundig  umvøling  i minsto  . . 

Det  nytta  ikkje  lenger  aa  slaa  seg  sinna. 
Ein  slik  samrøystig  dom  fraa  tvo  kantar  laut 
det  nok  vera  noko  i.  Dugde  han  ikkje  til  aa 
skriva  noko  som  var  gagn  i,  likevel?  Han  var 
nær  ved  aa  verta  rædd  og  modlaus.  Men  han 
hadde  daa  gjort  det  so  godt  med  den  fyrste 
vesle  soga,  og  at  innhaldet,  tankarne  var  minst 
likso  gode  i desse,  var  det  uraad  aa  tvila  paa. 

Dei  maatte  vel  helder  vera  betre.  Ingen  vitug 
mann  kunde  vel  negta  det,  naar  han  vilde  vera 
rimeleg.  Det  maatte  altso  vera  formi,  utarbei- 
dingi  som  det  vanta  paa  enno.  Det  var  nok 
vandare  med  slikt,  en  nokon  trudde.  Ein  kom 
reint  som  ein  uskodd  øyk  paa  haalisen,  naar 
ein  ikkje  lenger  hadde  nokor  fast  segnform  aa 
stydja  seg  til.  Men  aa  gjeva  tapt  for  dette  no, 
daa  han  hadde  arbeidt  so  langt,  fanst  det  ikkje 
meining  i.  Berre  godt  mod,  til  han  raadde  med 
dette  og! 

Han  tok  til  aa  umvøla  og  umforma  sogorne 
sine  att  frametter  aaret  og  saag  det  snart  sjølv 
og:  det  stod  i grunnen  alt  anna  en  rart  til. 
Naar  han  samanlikna  forteljemaaten  sin  med 
stilen  hjaa  andre  bokfolk,  var  der  heile  bladi 
fulle  av  tøv  og  formløysa.  Dei  hadde  nok  havt 
altfor  mykje  rett  dei  strenge  domararne,  likevel. 
Det  var  stundom  mest  leitt,  at  han  skulde  ha 
late  nokon  sjaa  det.  Han  hadde  late  draum- 
hugen  laupa  reint  av  med  seg  blad  upp  og  blad 
ned  som  ein  vill  ploghest. 

Og  etterhermingi  . . ja  ho  var  sistpaa  ikkje 
alt  so  vanskeleg  aa  uppdaga  ho  helder,  naar 
mistanken  ein  gong  hadde  gjeve  han  gløggare 
augo.  Um  det  ikkje  var  etterherming  etter  bok- 
staven, so  var  ho  der  likevel  i tonen,  i maaten. 
Ho  kraup  tilslutt  paa  mest  kvart  bladet.  Alt 
han  hadde  lese  og  drøymt  yver  bøkerne  hadde 
lurt  seg  ned  i pennen,  so  han  aldri  visste  ordet 

av  det.  Synnøve  og  Marit  og  Øyvind  stakk 
hovudet  fram  paa  dei  underlegaste  stader.  Just 
det  han  hadde  helde  for  det  beste,  var  kanskje, 
naar  det  kom  til  stykke,  den  verste  etter- 
snakkingi. 

Etterlikning  ja  . . var  det  ikkje  nettupp 
det  han  hadde  vore  burti  radt  fraa  han  skreiv 
»Hjuringguten« ? Just  avdi  det  var  so  godt 
ettergjort,  hadde  samlaren  teke  det  for  ei  egte 
gamal  folkevisa.  Hm  . . det  var  ein  faarleg 
surdeig  dette;  ein  surdeig  som  maatte  grundig 
utreinskast  og  utrotast. 

Han  gav  seg  til  aa  skriva  seint,  grundigt, 
umtenksamt.  Han  arbeidde  heile  dagarne  med 
eit  einaste  blad,  som  han  fyrr  kunde  ha  rive 
fraa  seg  paa  ein  times  tid,  men  fann  kanskje 
enno  ei  tid  etter,  at  der  var  dei  ti  ting  aa 
retta  paa.  Han  kunde  ha  hovudbrot  i vikevis, 
fyrr  det  vart  eitslags  skap  paa  yvergongar,  der 
etterlikningi  og  tøvet  var  altfor  fælt.  Gløggsynet 
til  aa  sjaa  det  laake  og  vrange  voks  og  voks; 
gløggsynet  til  aa  finna  noko  betre  kom  derimot 
mest  ikkje  av  flekken.  Og  daa  han  soleis  med 
endelaust  mas  og  fæl  papirøyding  hadde  stridt 
seg  gjenom  ei  forteljing,  uppdaga  han  ofta  til- 
slutt,  at  sjølve  emnet  var  berre  tufs  og  inkjevetta. 
Han  laut  kasta  det  heilt  og  ta  paa  ei  av  dei 
andre  sogorne.  Det  var  eit  fælt  arbeid,  helse- 
slitande,  verre  en  han  hadde  havt  draum  um. 
Han  vart  blaa  kring  augo,  skrinn  og  bleik  som 

ein  skugge.  Som  væl  var  var  den  litle  besningi 
for  brystet  vorti  varug;  utan  det  hadde  alt  vore 
uraad.  Men  um  brystet  tolde  det  paa  ein  maate, 
so  tolde  ikkje  hovudet  det  i lengdi;  det  var  alt 
anna  en  sterkt,  det  og,  etter  all  sjukdomen  og 
vesaldomen.  Han  vart  nervesliten  og  uroleg, 
so  han  tolde  mest  ingen  ting.  Han  kom  av 
sømnen  elder  laag  og  stræva  med  skriving  i 
draumarne  og  stod  fast  heile  natti,  so  han  var 
mest  ør  um  morgonen.  Han  laut  slutta  i lange 
tider  av  og  til,  dersom  han  ikkje  skulde  arbeida 
seg  reint  fraa  vitet;  han  laut  driva  ute  i skog 
og  mark.  Det  stod  ein  klem  yver  heilen  hans, 
som  hovudet  skulde  staa  under  ein  skruve. 

Elder  han  kunde  verta  so  daudsens  lei 
av  alle  dei  blekkutte,  skitna  papirdungarne  sine, 
at  han  ynskte  det  heile  paa  elden  og  lengta  seg 
mest  sjuk  burt  paa  altsaman  — ut  or  den  trange 
grendi  og  bygdi,  ut  og  faa  sjaa  og  høyra  noko 
av  det  store  livet  utanfor  og  faa,  um  det  so 
var  berre  eit  einaste  friskt  pust  gjenom  det 
arme,  forpinte  livet  sit;  elder  raaka  folk  som 
han  kunde  faa  tala  med  um  alle  tankarne 
sine  og  strævet  sit,  folk  som  kunde  skyna  han, 
hjelpa  han.  Gong  paa  gong  stod  det  i bladi 
um  kunstmenn,  som  fekk  koma  ut  i verdi  i sine 
unge  glade  aar,  heilt  til  utlandet,  til  Rom,  til 
dei  solfyllte  sudlandi  med  sin  blaae  himmel  og 
sit  blaae  hav  — til  alle  dei  underlege  stader 
han  hadde  lese  so  mykje  um  og  drøymt  um ; 

berre  han  gjekk  her  som  botten  paa  hender  og 
føter.  Det  kunde  koma  yver  han  so  han  kjende 
seg  som  teken  inn  i berget,  som  livande  grav- 
lagd ; det  kunde  leggja  seg  som  kjøvd  graat  ned- 
for brystet. 

Men  det  var  ingi  raad  med  noko.  Solenge 
han  ikkje  hadde  fenge  ut  ei  bok  i minsto  og  fenge 
ein  grand  namn,  var  det  ikkje  tanke  elder  draum 
um  noko  umskifte;  so  lenge  maatte  han  ikkje 
gjeva  seg  for  nokon  ting  helder.  Han  maatte  og 
vilde  halda  ut.  So  snart  det  berre  paa  nokor  vis 
gjekk  an  for  hovudet,  tok  han  til  med  skrivingi 
att  likso  samvitsfullt  som  fyrr.  Godt  og  grundigt 
skulde  det  verta  no,  um  han  so  skulde  lota  halda 
paa  i mange  aar.  Eit  storverk  i minsto  vilde 
han  gjera  i sit  liv,  kva  det  so  skulde  kosta.  — 

Hadde  han  fyrr  vore  folkesky,  so  var  han 
no  vorten  reint  som  ein  huldrekall.  Han  brydde 
seg  ikkje  um  aa  snakka  med  folk  heime  paa 
garden  eingong  — snautt  nok  med  foreldri. 
Han  hadde  liksom  ikkje  noko  aa  tala  um. 
Det  var  ikkje  ventandes,  at  dei  kunde  skyna 
seg  paa  tankarne  hans,  og  han  var  etterkvart 
komen  lenger  og  lenger  fraa  alt  dei  brydde  seg 
um.  Dei  livde  i kvar  sin  tankeheim.  Det  var 
ofta  so  det  gjorde  vondt  berre  aa  verta  sedd 
av  folk,  so  han  maatte  løyna  seg  snøggast  han 
kunde.  Han  les  ikkje  eingong  stort  noko  no. 
Der  var  so  sjeldan  noko  nytt  aa  faa  fat  i lenger. 
Det  var  i grunnen  ein  faarleg  ting  ogso  med 

den  lesingi:  han  kunde  aldri  vera  fulltrygg  for, 
at  han  ikkje  vimra  seg  burt  i etterlikning  enno. 
Og  so  vart  han  so  snart  trøytt  i hovudet  av  all 
lesing  og  no.  Det  tolde  minder  og  minder 
hovudet,  og  all  den  kraft  han  aatte  maatte  han 
spara  saman  ttl  arbeidet  sit.  Det  gjekk  ikkje 
an  aa  øyda  burt  noko  i uhaaverne. 

Folk  trudde  nok  tilslutt,  at  sjukdomen  hadde 
gjort  han  halvvegjes  galen,  foreldri  ikkje  minst. 
Dei  fylgde  han  med  so  underlege  augo  og  var 
liksom  so  rædde  aat  aa  spyrja  han  um  nokoslag 
elder  sleppa  han  langt  or  syne.  All  skrivingi  og 
gruvlingi  yver  papiri  kunde  ikkje  i lengdi  løy- 
nast,  og  dette  vart  nok  teke  for  eit  vondt  merke 
med.  Men  dei  fekk  tru,  kva  dei  vilde.  Han 
var  likesæl.  Det  var  ingi  raad  med  det  — ti! 
den  tidi  kom,  daa  namnet  hans  vart  spurt  yver 
alle  bygdarne  og  kanskje  alt  landet  og  dei  fekk 
anna  aa  sjaa.  For  dei  skulde  faa  anna  aa  sjaa 
ein  gong.  Dei  skulde,  dei  skulde. 

Til  kyrkja  elder  nokon  annan  stad  av  hadde 
han  ikkje  vore  paa  mange  aar  no,  og  ungdomen 
i bygdi  var  vorten  mest  framand  for  han.  Men 
hende  det  enno  einkvar  gongen,  at  han  saag 
ein  flokk  glade  gutar  og  gjentor  fara  fram-um 
um  sundagarne,  og  det  byrja  aa  stikka  att  i det 
gamle  saaret  avdi  han  var  utestengd  fraa  livet, 
so  berre  grov  han  seg  ned  i arbeidet  sit  for  aa 
gløyma  og  fann  gløymsla  der.  Og  hende  det 
som  ikkje  betre  var,  at  synet  av  ei  gjenta  vilde 

lura  seg  inn  og  skipla  freden  hans,  so  var  same 
raadi  vissaste  hjelpi.  Han  tok  seg  ikkje  fri  um 
sundagarne  eingong,  naar  helsa  gav  lov  til  det. 
Sleit  han  seg  ut  med  dette,  so  var  det  paa 
same  tid  den  store  styttestaven,  som  heldt 
han  uppe. 


1 heile  fem  aar  hadde  han  tilslutt  helde 
paa  med  dette;  ujamt  og  ubeint,  med  hundrad 
avbrot,  men  aldri  mist  maalet  av  syne,  aldri 
mist  voni.  Han  hadde  sote  uppaa  lemen,  til 
han  var  blaafrosen  og  snautt  kunde  halda  pen- 
nen, dei  hundrad  gongerne  um  vintrarne;  stengt 
seg  inne  i skugge  og  dumba  dei  hundrad  blanke,, 
soll jose  sumardagar;  sistpaa  snautt  visst,  kvar  han 
skulde  faa  skillingar  til  papir.  Men  for  eit 
livsmaal  laut  ein  finna  seg  i alt.  Og  no  var 
det  meste  vunne.  Han  hadde  skrift  ferdugt  til 
minst  tvotri  bøker  og  kunde  ikkje  finna  so 
mykje  som  ei  lina  aa  fila  og  vøla  paa  meir. 
Attaat  dei  gamle  bygdesogorne,  som  mest  var 
um  ljose  og  fagre  emne,  hadde  han  i dei  seinste 
aari  funne  emne  til  ikkje  so  faa  av  eit  anna 
slag  og.  Det  var  tunge  sogor  um  vond  erv  og 
møda  og  myrkn  i mannalivet.  Det  var  som 
dette  høvde  allerbest  med  huglyndet  hans.  No 
laut  han  skunda  seg  og  gjera  noko  med  dei,  og 
so  vaaga  han  eit  stig,  som  han  alt  i maanadsvis 

hadde  samla  paa  mod  til.  Han  skreiv  til  ein  av 
landsens  namnspurde  diktarar,  fortalde  den  tunge 
livssoga  si  og  um  det  aarelange  arbeidet  sit  og 
bad  honom  slutteleg  aa  sjaa  paa  arbeidi  hans  — 
elder  ein  part  av  dei  — og  seia  si  meining 
um  dei. 

Han  vilde  ikkje  ha  meir  av  den  snurske 
avdømingi  han  hadde  vore  ute  for  fyrr,  og  visste 
ingen  han  litte  meir  paa.  Han  vilde  vera  fullviss 
no,  naar  han  kom  att  til  nokon  utgjevar. 

Fjortan  dagar  etter  fekk  han  alt  brev  fraa 
diktaren;  han  lova  aa  gjera  alt  han  kunde  for 
han  og  bad  um  aa  faa  skrifterne  strakst. 

Berre  ein  maanads  tid  etter  kom  eit  nytt 
brev;  han  kjende  diktaren  si  handskrift  utanpaa. 
Dette  maatte  altso  innehalda  domen.  Han  hadde 
i lang  tid  gjenge  som  i feber  av  von  og  løynd 
otte;  skalv  paa  handi,  daa  han  opna  det.  Eit 
heilt  stort  ark  utskrive;  ei  underleg  fast  og  viss 
handskrift;  venlegt  og  vyrnadsamt;  men  . . 

— Han  laag  vakande  uppaa  den  vesle  lemen 
til  langt  yver  midnatt. 

Det  var  haustar  tid,  stilt  og  myrkt,  med  litt 
dimgraatt  stjerneljos  millom  dei  tunge  skyerne  — 
nettupp  som  den  kvelden  for  tolv  aar  sidan,  daa 
han  kom  dømd  heim  fraa  doktoren.  Tolv  aar  . . 
og  likevel  plent  som  han  skulde  liva  upp  att  det 
same!  Han  laag  daudstill  og  stirde  gjenom 
vindauga  ut  i det  graae  som  daa  — vonlaus 
som  daa.  Ein  skil  var  det  likevel:  den  gongen 


hadde  foreldri  og  alle  medkjensla  med  han;  dei 
skyna  den  store  ulukka  hans.  Men  no  var  det 
nok  ikkje  mange  som  sende  ein  tanke  til  han, 
som  tusla  her  einsam  og  burtgløymd  med  dei 
svikne  livsvonerne  sine.  Ingen  visste  det  elder 
kunde  ha  medhug  med  han;  ingen  skyna  elder 
kunde  skyna  det  — ingen  i verdi  . . ingen. 

Innunder  dei  vyrsame  og  milde  ordi  i brevet 
laag  domen  hard  og  ubøygjeleg,  so  ein  slapp  for 
aa  spyrja  upp  att.  Det  var  berre  den  skil  paa 
domarne  fyrr  og  no,  at  diktaren  forstod  aa  løyna 
staalodden  under  blomar. 

Um  dei  fyrste  forteljingarne,  bygdesogorne, 
sagde  han,  at  der  var  mykje  som  tydde  paa,  at 
dei  var  væl  gjenomarbeidde,  og  at  han,  Sigurd, 
hadde  auga  for  god  og  grei  stil.  Ein  kunde 
sjaa,  at  han  hadde  havt  stort  stræv  med  aa 
vera  seg  sjølv.  Der  fanst  daa  helder  ikkje  noko, 
som  var  endefram  ettergjort  etter  andre.  Men 
likevel  . . Trass  i alt  dette  skjein  det  igjenom 
i heile  bygnaden,  at  dette  ikkje  var  sprunge  heilt 
ut  av  han  sjølv  elder  teikna  etter  det  friske,  li- 
vande  livet.  Han  hadde  heile  tidi  lege  under  for 
bokmynster.  Um  tanken  upphaveleg  kunde  ha 
vore  heilt  bra  (det  hadde  han  visst  stundom  vore), 
so  var  han  under  utformingi  avliva  og  stein- 
gjengen av  dette.  Og  dei  nyare  sogorne  hans 
leid  desverre  av  det  same.  Det  var  her  Zola 
elder  Ibsen,  som  gjenomsyrde  alt.  Difor  vart 

ogso  det  meste  av  dette  so  livlaust,  so  » kon- 
struert*. Dertil  kom  og,  at  han  i mangt  laag 
liksom  so  mange  aar  etter  si  tid.  Dei  spursmaal, 
»problemer«,  han  stræva  med  var  slike,  som 
bokmennerne  for  lenge  sidan  hadde  pløygt  so 
mykje  djupare  i og  paa  ein  maate  var  komne 
fram-um. 

Det  fanst  visst  blad  som  vilde  prenta  sumt 
og  kanskje  gjeva  noko  for  det  og;  men  han 
tvila  paa,  um  nokon  vilde  gjeva  det  ut  i bøker. 
Det  var  i desse  tider  altfor  uppfyllt  paa  bok- 
marknaden  til  dess  og  altfor  liti  von  um  aa  faa 
avsetnad  paa  dei. 

Men  domen  hans  gjekk  ikkje  berre  til 
dette.  »Naar  De,«  skreiv  han,  »i  so  mange  aar 
hev  arbeidt  so  trottugt  med  dette,  og  so  enno 
stend  paa  det  stiget,  som  desse  arbeidi  syner 
— so  hev  eg  mine  tvil  um  De  ikkje  kan  ha 
misteke  Dykk,  naar  De  hev  trutt,  at  givnaden 
Dykkar  laag  paa  den  leidi.  Det  gjer  meg 
ovende  vondt  aa  lota  seia  dette,  og  eg  hev  so 
stor  medkjensla  med  den  tunge  lagnaden  Dykker 
som  nokon  kan  ha;  men  hev  De  teke  imist  av 
Dykk  sjølv,  so  kan  det  vera  enno  verre,  um  De 
ikkje  i tide  fær  augo  upp  for  dette. 

Men  De  maa  ikkje  verta  altfor  modlaus 
for  dette.  Der  er  noko  i den  klaare,  tankerette 
stilen  Dykkar,  som  gjev  god  von  um,  at  De 
enno  kan  koma  til  aa  gjera  gagns  arbeid  som 


5.  — Emne. 


66 


bladskrivar  — elder  liknande.  Slutteleg  eit  godt 
ynskje  um  lukka  til  dette  . .« 

Det  nytta  ikkje  lenger  aa  leita  etter  grunnar 
til  aa  halda  voni  uppe  med  — ikkje  so  mykje 
som  eit  halmstraa.  Ein  slik  bokdomar  tok  ikkje 
i mist.  Og  naar  eit  slikt  stræv  til  siste  blods- 
dropen  ikkje  førde  til  noko,  so  var  det  ikkje 
meir  aa  røda  um.  Noko  betre  orka  han  aldri 
aa  skriva.  Han  dugde  altso  ikkje.  Han  hadde 
altso  ikkje  givnaden.  Han  hadde  heile  tidi  livt 
paa  ei  stor  sjølvdaaring.  Den  store  dagen,  som 
han  hadde  drøymt  so  um  dei  hundrad,  dei 
tusand  gongerne,  den  underlege  dagen,  daa 
foreldri  og  alle  skulde  faa  sjaa,  kva  han  dugde 
til,  skulde  altso  aldri,  aldri  koma.  Og  for  eit 
slikt  mistak  hadde  han  kasta  burt  andre  helvti 
av  livet  sit,  etter  sjukdomen  hadde  teke  den 
fyrste  helvti  . . Han  laag  daudstill  og  stirde 
ut  i det  graae  endelause  og  var  vorten  so 
underleg  liten  og  burtkvorven,  at  han  visste 
mest  ikkje,  um  han  laag  her  i sengi. 

* * 

❖ 

Sju  aar  var  gjengne  fraa  den  dagen  og  til 
no,  daa  me  sat  her  i praamen  og  vogga  oss 
utpaa  det  stille  fjellvatnet.  Sju  lange  aar.  Og 
enno  gjekk  han  her.  Foreldri  var  døyde  i desse 
aari;  men  det  hadde  ikkje  gjort  vidare  umskifte 
i tilværet  hans.  Han  fylgde  jordi. 

Brystsjukdomen  hadde  han  altid,  so  han 
ikkje  orka  aa  gaa  paa  tungarbeid;  men  den 
besningi,  som  var  byrja  den  tidi  han  tok  til  aa 
skriva,  hadde  sidan  stødt  helde  seg  og  kanskje 
auka  litt  etterkvart.  Hadde  han  arbeidt  helvti 
so  mykje  paa  noko  nyttugt  som  han  gjorde  paa 
skrivingi  i alle  dei  aari,  so  var  det  slett  ikkje 
uraad,  at  han  enno  kunde  ha  vorte  til  eitkvart 
i livet,  meinte  han;  i minsto  kunde  han  ha 
vorte  skulelærar  her  heime  i bygdi.  Men  etter 
den  store  kneiken  var  det  ingenting  vorte.  Han 
orka  ikkje  aa  ta  seg  saman  til  noko  lenger. 
Han  var  vorten  liksom  so  tom  i hovudet,  so 
slakk  og  tiltakslaus.  Han  var  vorten  gangande 
som  den  tumsingen  alle  heldt  han  for.  Um 
det  ikkje  altid  var  so  rare  dagarne,  daa  han 
skreiv  og  stod  fast,  so  saag  han  det  no : det 
var  som  ein  ljos  draum  mot  denne  mergstolne 
tomleiken.  Eit  liv  utan  draum  elder  maal  var 
ikkje  noko  liv  lenger.  Det  var  berre  ein  skugge 
av  eit  liv. 

Daa  foreldri  fall  fraa,  var  han  ei  tid  mest 
fraa  seg  av  sorg  yver,  at  dei  skulde  døy  fraa 
han  soleis.  Men  ei  tid  etter  var  det  uppi  det 
gamle  att.  Det  var  ingi  raad  med  det.  Det 
fekk  gaa  som  det  vilde.  Og  ein  ting  var  daa 
altid  likare  no  en  i dei  fyrste  usæle  sjukdoms- 
aari:  han  var  ikkje  lenger  so  rædd  dauden. 
Al  motgangen  hadde  som  teke  brodden  av  han. 
Det  var  stundom  radt  so  han  ynskte  ’n. 

Aa  senda  forteljingarne  sine  til  bladi,  som 
diktaren  nemde,  hadde  han  aldri  kome  seg  til 
med;  enno  minder  var  det  vorte  nokor  blad- 
skriving  av.  Der  var  noko  i han,  som  sagde 
nei  til  alt  slikt,  naar  han  ikkje  kunde  naa 
det  store  maalet.  Han  var  helder  ikkje  plent 
trongande  for  den  vesle  innkoma  det  kunde 
gjeva.  Han  hadde  i alle  desse  aari  snautt  sett 
pen  paa  papir. 

Den  usæle  diktingi  si  hadde  han  høyrt 
nemd  berre  ein  einaste  gong  — i eit  brev  fraa 
ein  av  brørne.  Denne  skreiv  ein  gong,  at  han 
paa  ei  ferd  til  Kristiania  hadde  raaka  saman 
med  diktaren  X.  Denne  var  daa  komen  til  aa 
fortelja  um  skrifterne  han  hadde  lese  og  alt  det 
der.  »Er  det  ikkje  nok,«  skreiv  broren,  at  du 
er  . . .,  um  du  ikkje  attaat  skal  finna  paa 
slikt,  som  er  leitt  for  heile  huslyden  ?« 

Han  hadde  aldri  svara  paa  dette  brevet, 
og  snautt  mælt  eit  ord  til  broren,  naar  denne 
stundom  kom  heim.  Der  var  noko  i han  som 
negta  det.  Men  likevel  — var  det  ikkje  alt- 
for sant? 

❖ * 

* 

Soli  kasta  det  siste  raudnande  kveldskin 
yver  heid  og  haug  og  aude  myrar,  daa  me 
drog  paa  heimferd  — med  eit  par  smaa  fiske- 
pinnar.  Me  tagde  baae  tvo.  Han  var  fallen 
i tankar  etter  forteljingi,  og  eg  hadde  ei  kjensla 

av,  at  alle  trøystegrunnar  i denne  stundi  vilde 
vera  berre  tome  ord.  Men  daa  me  skildest 

heime  i tunet,  sagde  han: 

»Eg  er  glad  for  eg  fekk  tala  med  deg. 

Det  var  som  aa  faa  gamalt  vondt  ut  or  eit 

saar.  Og  eg  trur  eg  veit,  korleis  det  hadde 
seg  og  no,  at  eg  kom  inn  paa  dei  usæle  drau- 
marne.  Daa  trongi  til  skikkelegt  arbeid,  som 
eg  altid  hadde  so  mykje  av,  var  stengd,  voks 
ho  ut  i misvokster  og  nytteløysa,  liksom  graset 
veks  ut  i kvite,  blodlause  tæger  og  broddar 

i staden  for  til  straa  og  blom,  naar  det  er  stengt 
burte  fraa  soli. « 

Eit  par  dagar  etter  skulde  eg  draga 

vidare.  Eg  hadde  sidan  den  kvelden  me  kom 
heim  av  fjellferd  snautt  set  Sigurd  meir.  Han 
heldt  seg  burti  veslestova  etter  foreldri  enno 
og  hadde  drege  seg  sky  inn  i seg  sjølv  att. 
Men  eit  bil  fyrr  eg  skulde  reisa,  kom  han  og 
bad  meg  vera  med  burt  aat  stova.  Eg  stansa 
forbina  innanfor  døri.  Det  litle  romet  saag  ut 
heilt  som  ein  verkstad.  Kringum  paa  hyllor  og 
benkjer  laag  allslags  upparbeidde  smaating  av 
snikkararbeid,  ausor,  treskor  og  mangt  anna  rart. 
Og  alt  so  fint  gjort,  at  ein  gjerne  kunde  ha 
sent  det  paa  ei  utstilling.  » Dette  er  no  kome 
i staden  for  skrivingi, « sa  han  med  ein  veik 
smil.  Han  hadde  i dei  seinare  aari  aldri  funne 
att  den  gamle  hugnad  og  tidarkort  i les- 

ingi.  So  maatte  han  eitkvart  nytt  finna  paa  og 
hadde  funne  dette.  Der  var  det  gode  ved 
dette,  at  det  leidde  burt  det  verste  tungsinnet 
og  røynde  ikkje  paa  hovud  elder  bryst.  Det 
var  difor  det  likaste  han  visste.  Og  so  var 
han  so  vel  for  seg  sjølv,  naar  han  sat  her 
med  dette.  Eldste  broren  var  for  lenge  sidan 
gift  og  hadde  ein  heil  flokk  born,  so  han 
kjende  seg  meir  og  meir  som  framand  burti  hi 
stova.  Stundom  var  hugen  etter  aa  vera  aaleine 
so  sterk,  at  han  helder  sat  her  mest  heile 
dagen  utan  mat  en  han  gjekk  burt  aat  hi  stova. 
Han  var  eingong  soleis  og  kunde  kje  vera 
onnorleis.  Dei  fekk  lenge  nok  kalla  han  halv- 
galen;  han  var  so  vand  med  det,  at  han 
brydde  seg  ikkje. 

Han  fann  tilslutt  fram  éit  lite  trearbeid, 
som  eg  skulde  ha  med  til  eit  minne.  Eg  takka 
og  vilde  rosa  arbeidi  hans;  men  han  bad  meg 
berre  aa  ikkje  nemna  slikt.  Det  var  som  det 
gjorde  honom  berre  ilt  aa  faa  lovord  for  desse 
smaatingi,  naar  han  ikkje  hadde  vunne  lovord 
for  det  store  han  hadde  stræva  etter.  Eg  skyna 
og  tagde;  berre  trykte  han  i handi  til  avskil. 

* * 

* 

Daa  eg  sat  i baaten  nedyver  vatnet,  saag 
eg  han  fara  uppetter  vegen  mot  lidi,  der  han 

no  hadde  gjenge  att  og  fram,  att  og  fram  i 
yver  attan  aar,  fraa  ulukka  byrja,  og  vel  kom 
til  aa  gaa  til  sin  døyande  dag.  Han  saag  ikkje 
nedyver  etter  meg.  Han  gjekk  og  saag  beint 
ned  for  seg.  Kanskje  han  enno  ein  gong  var 
fallen  i gruvling  yver,  kva  han  skulde  med  dette 
livet,  som  var  so  nyttelaust,  so  gledelaust  og 
so  liti  meining  i . . 

— Usæle  guten  . . kven  veit,  um  det  ikkje 
likevel  paa  botnen  i han  laag  ein  givnad  til 
noko,  som  aldri  naadde  fram  — ei  diktaraand, 
som  byrja  aa  skjota  knopp  i det  fyrste  han 
skreiv,  men  sidan  vart  stansa  i voksteren  og 
kvæld  av  sjukdom  og  innestengt  vonlaust  stræv 
og  einsam  upptæring  i seg  sjølv? 


Thingmans-emne. 


I. 

Endre  Storevik  var  nyleg  komen  heim  fraa 
dagsverket  sit  paa  skulen  og  hadde  slengt  seg 
ned  paa  sofaen  i det  vesle  »leseromet«  sit. 

Han  var  trøytt  etter  dagsens  stræv  — gjenom- 
trøytt.  Det  var  eit  helseslitande  mas  med  dei 
ungarne  no  frametter  vaaren,  daa  sol  og  varme 
lokka  dei  ut  og  gjorde  dei  steindauve  inne.  Ein 
kunde  skrika  seg  haas  og  endaa  ikkje  koma  av 
flekken  med  dei.  Og  dag  ut  og  dag  inn  det 
same,  same  gnaalet  utan  skugge  av  umskifte. 
Det  var  til  aa  verta  tom  i hovudet  av  som  ein 
tremann,  um  ein  hadde  ein  hause  som  Salomon. 
Han  geispa  — langt  og  tungt  som  ein  halvgamal 
skulemeistar  kan  gjera  det. 

Og  kunde  ein  endaa  vera  fri  for  argskap 
og  gnaal,  naar  ein  kom  heim  fraa  skulen  — . 
Men  nei,  ein  ungdomens  vegleidar  maatte  berre 
ikkje  forkjælast  av  for  mykje  hugnad  i denne 
verdi,  sa’n!  — Han  var  harm,  skulelærar  Storevik, 
<og  skok  seg,  der  han  laag. 

I alt  maset  frametter  vaaren  hadde  han  havt 
ein  einaste  ting  aa  gleda  seg  til.  Han  hadde 
so  visst  tenkt  aa  faa  friska  seg  upp  med  ei 
liti  skikkeleg  ferd  paa  landet  og  til  fjels,  naar 
feriarne  eingong  kom  i aar  og.  Var  det  noko 
han  baade  trong  og  kunde  vera  verd  no  etter- 
kvart, so  var  det  det,  totte  han.  I heile  ni — ti 
aar  hadde  han  no  gjenge  og  stampa  her  i denne 
ravnekro-smaabyen  og  i all  denne  tidi  ikkje  kunne 
koma  ut  paa  ei  einaste  skikkeleg  ferd.  Penge- 
knipa fyrst  og  sist.  Kona  og  born  aa  fyresyta; 
fem  born.  Dyrt  aa  liva  her  . . og  han  hadde 
ikkje  vore  av  dei  hepne  til  aa  koma  upp  i mat- 
berget,  gudbetre  det. 

Men  i aar  hadde  det  endeleg  laga  seg  paa 
ein  maate.  Han  hadde  vore  so  heppen  aa  faa 
litt  umfram-arbeid  i ein  bank  og  med  dette  kara 
ihop  ein  liten  som,  som  han  utan  altfor  vondt 
samvit  kunde  bruka  til  reisepengar. 

Men  naar  det  kom  til  stykke,  so  var  det 
ikkje  raad  til  aa  ha  denne  fatige  gleda  i fred 
helder.  Kjeringi  . . Ho  hadde  alt  for  ei  heil 
tid  sidan  teke  til  aa  gnaala  etter  pengar  til  noko 
nytt  til  dei  tvo  største  av  borni  og  ein  ny  sumars- 
kjole  aat  henne  sjølv;  og  i same  blinken  som  han 
kom  heim  no  i dag,  byrja  ho  aa  syngja  paa  same 
visa.  Serleg  var  det  nok  denne  kjolen  det  galdt. 
Beste  kjolen  hennar  heldt  paa  aa  verta  so  gamal, 
at  ho  snautt  hugsa  — . Madam  Per  og  Paal  og 
fru  Nils  hadde  . .;  ein  byrja  snart  aa  snakka  o.  s.  b. 

Ein  turvte  slett  ikkje  vera  trollmann  for  aa 
skyna,  kvar  ho  for.  Ho  sette  voni  si  til  den 
same  stakkars  umfram-innkoma,  som  han  skulde 
gjera  ferd  for.  Ho  visste  likso  godt  som  han, 
at  utan  den  var  det  ingi  raad  no  nettupp  — 
utan  aa  koma  i skuld  og  vanskar.  Og  var  det 
noko  i verdi  han  var  rædd,  so  var  det  skuld. 
Brent  barn  . . 

Han  hadde  kvar  gong  fyrr  sloppe  fraa  henne 
med  utsetjing  og  lempe;  men  i dag  hadde  ingen 
ting  hjelpt  lenger,  og  taalmødet  hans  tok  ein  ende. 
Han  sagde  beint  fram,  at  dei  skillingarne  trong 
han  til  i sumar,  dersom  han  ikkje  skulde  verta 
idiot.  Og  han  totte  — naar  han  skulde  seia  si 
ærlege  meining  — at  ho  var  kje  verre  stelt,  en 
at  ho  svert  godt  maatte  kunna  greia  seg  enno 
ein  sumar.  Smaafolk  som  dei  fekk  bry  seg 
pokker  um  madam  Per  og  Nils. 

Men  daa  kunde  det  henda,  at  ho  fekk  vatn 
paa  kverni,  ho  og.  Ho  var  sagta  ikkje  forgod 
til  aa  gaa  som  ei  fatigkjering,  ho!  Ho  kava  og 
sleit  med  huset  og  borni  berre  dei  sju  dagarne 
i vika,  medan  han  maatte  ha  seg  »landtur«  som 
ein  storkar  . . uh  . . hu!  For  uveret  gjekk  sjølv- 
sagt snart  yver  til  regn  og  tuting  — dette  gamle 
kjeringvaapen.  So  gjekk  det  fraa  baae  sidor  paa 
med  »egoist«,  surmule,  knurrepotta  og  ein  heil 
hop  meir  av  same  slaget,  til  han  tilslutt  laut 
berga  seg  her-inn  for  aa  koma  fraa  det  nokor- 
lunde  med  livet. 

For  ei  verd  aa  liva  i!  Ikkje  raad  til  aa 
faa  snu  paa  seg  utan  elende!  Ein  burde  i grun- 
nen — um  ikkje  nettupp  hengja  seg  med  ein 
gong,  so  i minsto  tenkja  paa  det.  Og  raada  seg 
til  ein  tamp  for  alle  tilfelle. 

Tenestgjenta  kom  med  kaffi  og  nokre 

blad,  som  just  var  komne  med  posten.  Han 
drakk  i langsame  drag  og  med  slakke  minor;  tok 
so  etter  bladi.  Daa  uppdaga  han,  at  der  laag 
eit  brev  inne  millom  dei.  Han  tok  det  geispande 
fram,  men  vart  med  eit  tankefull,  daa  han  saag 
poststemplet.  Det  var  fraa  heimbygdi  hans.  Jaso. 

Det  var  ikkje  ofta  han  høyrde  noko  fraa 
heimbygdi  si  langt  burte  paa  Vestlandet.  Foreldri 
var  avfarne  for  lenge  sidan.  Den  einaste,  som 
einkvar  hendte  gongen  skreiv  til  han,  var  ein 
eldre  bror.  Men  dette  var  ikkje  hans  skrift. 

Han  opna  forviten  brevet,  men  grein  enno 
ein  gong,  daa  han  saag  underskrifti.  Han  sty- 
vingen ! — ein  seminarfelage,  som  for  nokre  aar 
sidan  hadde  fenge  post  burti  fjordbygdi,  heim- 
bygdi hans.  So  kunde  ein  vita,  kva  det  inne- 
heldt  og.  Skuleprat  og  skuleklagesongar;  jau 
sjølvsagt  — han  for  fort  nedyver  fyrste  sida. 
Og  daa  det  tok  ende,  kom  der  noko,  som  det  var 
synd  aa  seia  var  betre.  Det  var  ei  lang  leksa 
um  ein  partistrid  i heradet  der  burte.  Ein  strid 
um  Per  elder  Ola  skulde  »beæres«  med  den  elder 
den  tillitsposten  — serleg  forlikskommissærposten. 
For  der  var  litt  aa  tena  med  den  — skreiv  han. 

Dei  gamle  magthavararne,  som  ein  vel  nærast 
maatte  kalla  høgre,  vilde  difor  ikkje  for  alt  i 
verdi  gjeva  slepp  paa  han.  Det  var  i sanning 
fælslegt,  kvaslags  »midlar«  dei  hadde  smaaminka 
seg  til  aa  bruka  i striden.  Trugsmaal  og  »press« 
og  slarv  og  endaa  mykje  meir,  som  aldri  var 
umsnakkandes;  — han  maatte  for-vaaga  seg  til 
aa  seia,  at  det  var  grovt  umoralsk  og  ein  helder 
stor  skamflekk.  Men  naar  han  skreiv  nettupp 
no,  so  var  det  avdi  han  »antog«,  at  Storevik 
vilde  verta  glad  av  aa  høyra,  at  det  nye,  frisinna 
framstigspartiet,  som  talde  mest  alle  de  unge  under 
si  fana,  endeleg  hadde  vunne.  Vunne  med  glans 
ved  siste  val!  Live  ungdomen  under  framtidsens 
fana!  Til  dette  partiet  — fane-ungdoms-partiet 
altso  — høyrde  sjølvsagt  brevskrivaren  og,  og- 
vart  kanskje  vald  til  . . 

Aa  du  heilage  einfelde  . . ! So  han  verkeleg 
»antog«  det,  den  karen,  at  han  kjærde  seg  um 
ein  grand  smaalegt  kjekl  um  ein  stakkars  kom- 
missærpost  burti  ei  avkro  av  ei  fjordbygd!  — 
han  som  dagleg  saag  i haugevis  av  blad  fulle 
av  politisk  tretta,  herads-tretta  og  hat  og  ilska; 
han  som  i sine  dagar  hadde  vore  uppi  so  mykje, 
mykje  av  det  slaget,  at  Vaarherre  . . 

Brevskrivaren  fortalde  elles,  at  han  no  ei 
tid  »fungerte«  som  »konstituert«  klokkar  — noko 
som  var  hardla  rimelegt.  Ein  maatte  misann 
minst  fungera  som  konstituert  klokkar,  naar  ein 
kunde  skriva  slikt. 

Men  der  slutta  daa  endeleg  det  bygde- 
politiske.  Der  kom  eit  og  anna  um  felags  kjen- 
ningar  og  tilslutt  litt  »nytt«.  Gamle  Tolleiv  Fosse 
(paa  grannegarden  til  Storevik)  var  avfaren  ved 
dauden.  Eit  uvanlegt  stort  fylgje  gjekk  med  han 
til  siste  kvilestaden;  millom  andre  mest  heile 
heradsstyret.  Som  rimelegt  var;  for  gubben  paa 
Fosse  hadde  vore  ein  av  dei  beste  i bygdi.  Ein 
heidersmann  kunde  ein  seia.  Og  han  let  ikkje 
ervingarne  sine  tomhendte  etter  seg,  den  kaksen. 
Ola  Fosse,  maagen,  som  for  fleire  aar  sidan 
hadde  teke  mot  garden  etter  han,  sat  nok  no 
som  den  beste  gardmann  i bygdi,  kanskje  . . 

Tilslutt  ei  kjerleg  helsing. 

— Endre  Storevik  lagde  brevet  fraa  seg  og 
tok  til  aa  driva  paa  golvet. 

Jaso,  so  gamle  Fosse’n  var  slokna  no.  Og 
komen  under  torva  — . 

Den  litle  hendingi  hadde  med  eit  neddøyvt 
harmen  og  gjort  han  tankefull  og  underleg  til 
modes.  Det  hadde  drege  fram  ei  rekkja  av  minne, 
som  han  elles  sjeldan  elder  mest  aldri  tenkte 
noko  paa  i det  skiftelause  kvardagsstrævet.  Det 
hadde  som  opna  døri  til  eit  rom,  der  det  alt- 
saman  laag  gjøymt,  gamalt  og  bleikna,  klaart  som 
fraa  igaar  likevel,  naar  ein  berre  kom  til  aa  sjaa 
skikkeleg  paa  det. 

Han  hadde  kjent  denne  mannen  eingong  — 
denne  heidersmannen  som  no  var  slokna.  Ikkje 
berre  soleis  paa  det  lause  som  han  hadde  kjent 

flestalle  av  sambygdingarne  sine.  Tolleiv  Fosse 
var  nær  i ætt  med  mor  hans  og  hadde  havt 
mykje  godleik  for  han,  radt  fraa  han  var  liten 
gut.  Seinare,  i tjugeaarsalderen,  var  han  hjaa 
han  paa  Fosse  eit  heilt  aar  og  var  gards- 
dreng. Og  der  vart  tenkt  paa  noko  anna  og 
meir  og. 

Og  no  var  gamlingen  burtfaren  utan  den 
minste  tanke  paa  honom,  sjølvsagt.  Det  var 
berre  som  eit  reint  slumpehende,  at  han  fekk 
høyra  um  avferdi  hans  ... 

Han  var  um  eit  bil  komen  til  aa  liggja  i 
benken  att,  kveikte  ei  pipa  og  vart  liggjande  og 
stirde  upp  i loftet,  medan  tankarne  var  burte  i 
hine  gamle  dagar  og  som  av  seg  sjølv  spann  seg 
vidare  i skiftande  lange  syner  gjenom  tidi  millom 
daa  og  no. 


2. 

Det  var  foreldri  som  sette  han  i tenest  paa 
Fosse.  Dei  var  baae  av  »god«  gamal  ætt  og 
hadde  ein  stor  gard  innved  fjorden,  men  sat  til 
yver  øyro  i skuld.  Garden  var  tungvint,  og  alt 
vart  drive  seint  og  slurvutt.  Naar  den  eldste 
sonen  skulde  taka  ved  garden,  vilde  han  ha  meir 
en  nok  med  aa  ta  paa  seg  all  panteskuldi.  For 
dei  andre  systkeni  vilde  der  ingenting  verta. 
Men  for  honom,  den  yngste  sonen  (dei  var  berre 


6.  — Emne. 

tvo  gutar,  resten  var  gjentor),  var  der  utsedd  ein 
utveg  paa  ein  annan  maate.  Tolleiv  Fosse, 
frenden,  hadde  berre  døtter,  liksom  Zelofhad, 
son  hans  Hefer,  i fjorde  moseboki.  Han  maatte 
altso  eingong  faa  seg  ein  maag  til  ettermann 
paa  garden.  Guri,  den  eldste  dotteri,  var  alt 
sine  sju-otte  og  tjuge  aar,  og  faren  upp  mot  dei 
seksti,  so  der  var  ingenting  aa  drygja  etter.  Og 
den  som  vart  utsedd,  var  ingen  minder  en  han, 
Endre  Storevik.  Han  var  ein  tidleg  vaksen, 
mansleg  og  emnerik  gut.  Gamlingen  saag  difor 
ikkje  paa,  at  han  ikkje  aatte  noko.  Det  heile 
var  avtala  millom  mor  hans  og  Tolleiv,  fyrr  han 
sjølv  og  Guri  i grunnen  visste  noko. 

Men  han  var  noko  ung  og  urøynd  enno,  og 
so  skulde  han  for  det  fyrste  liksom  vera  gards- 
dreng paa  Fosse  eit  aar  elder  so  og  verta  heime- 
kjend.  Mori  gav  honom  full  greia  paa  meiningi 
og  bad  han  gjera  sit  beste.  Og  det  gjekk  rett 
bra.  Korkje  gamlingen  elder  Guri  var  vanskelege 
aa  koma  ut  av  det  med.  Ho  var  just  ikkje 
vidare  ven,  dotteri.  Stor  og  tjukkfalli  og  freknutt. 
Men  ho  var  ei  snild  og  godsleg  og  grei  gjenta 
i all  si  ferd  og  var  nok  glad  i han  attaat.  Um 
han  ikkje  nettupp  kunde  gjeva  att  denne  kjensla, 
so  hadde  han  helder  ikkje  noko  imot  henne. 
Og  det  var  ikkje  smaating  aa  koma  til  Fosse. 
Tolleiv  var  ein  av  dei  beste  i heile  fjorden  og 
garden  ein  av  dei  fagraste;  laag  brei  ogvælstelt 
innved  fjorden  med  gode  vollar  og  grøne  lidar 

ovanfor  som  ein  liten  mynstergard.  Det  vanta 
nok  ikkje  paa  dei,  som  hadde  gjenge  der  paa 
friing  fyrr  og,  og  no  gjekk  og  misunte  han. 
Kanskje  det  var  storparten  av  dei  beste  gutarne 
i heile  gjeldet. 

Men  so  underlegt  kom  det  til  aa  gaa:  den 
som  tilslutt  kom  til  aa  bry  seg  minst  um  heile 
lukka,  det  var  han  sjølv.  Fram  mot  slutten  av 
aaret  var  det  kome  noko  imillom;  — ei  onnor. 

Folki  paa  Fosse  og  i Storevik  hadde  altid 
havt  for  skikk  aa  gaa  innum  hjaa  klokkaren  og 
stella  seg,  naar  dei  kom  roande  utyver  til  kyrkja 
um  sundagarne.  Soleis  kom  han  einsundag  til 
aa  raaka  saman  med  Laura,  klokkardotteri.  Ho 
var  gjengi  for  presten  same  aaret  som  han,  men 
hadde  sidan  vore  burte  i nokre  aar  og  tent  hjaa 
ein  prest  i eit  av  grannegjeldi.  No  var  ho  korni 
heim  att  vaksi  gjenta,  byklædd  og  finsleg.  Og 
vorti  so  ven,  ljosleitt  og  brunøygd  og  frisk;  — 
det  var  berre  sovidt  han  vaaga  aa  sjaa  paa 
henne  den  fyrste  gongen.  Det  stod  som  ljos 
av  henne;  ho  var  reint  som  av  eit  anna  slag 
en  hine  gjentorne  i bygdi,  totte  han.  Men 
likevel  var  ho  ikkje  det  slag  stor  paa  det.  Ho 
minte  honom  skrakst  um,  at  dei  hadde  vore 
lesarkameratar;  ho  var  som  ein  gamal  kjenning. 

Han  kunde  etter  den  dagen  ikkje  sitja 
heime  ein  einaste  sundag,  sosant  det  var  preik. 
Og  med  unemneleg  gleda  fann  han  etterkvart, 
at  ho  var  nok  ikkje  heilt  utan  godleik  for  han, 

ho  helder.  Dei  greiorne  innpaa  Fosse  visste 
ho  nok  ikkje  um  enno,  og  han  tok  seg  væl  i 
vare  for  aa  nemna  det.  Eit  bil  fram  paa  sumaren 
var  dei  alt  vortne  so  gode  vener,  at  dei  lurte 
seg  til  aa  sitja  uppi  klokkarhagen,  paa  benken 
bakum  buskarne,  og  lesa,  medan  klokkaren  var 
i kyrkja.  Ho  hadde  altid  ei  elder  onnor  boki 
ho  vilde  syna  han,  og  denne  lesingi  vart  snart 
til  endaa  eit  sterkt  band  millom  dei. 

Han  hadde  altid  vore  glad  i lesing  og  bø- 
ker. Han  hadde  altid  vore  millom  dei  fremste 
i skulen  og  sta’e  nummer  ein  for  presten.  Sidan 
hadde  han  altid  brukt  det  meste  av  dei  faa 
spareskillingarne  sine  til  aa  faa  seg  blad,  og 
hadde  lese  alle  dei  bøker  han  kunde  skrapa  saman 
med  laaning,  fraa  »Skræppe-Pers  hændelser«  til 
Bjørnsons  forteljingar  og  Ole  Vigs  folkebøker. 
Fekk  han  ikkje  onnor  tid  til  aa  lesa,  so  sat  han 
øfta  inne  mest  heile  sundagarne. 

Men  altid  hadde  han  vore  so  heilt  for  seg 
sjølv  med  dette.  Faren  hadde  nok  ei  tid  havt 
det  med  lesing  han  og,  men  var  for  lenge 
sidan  komen  fraa  det,  sidan  det  auka  so  paa 
med  armodsdomen.  Ingen  av  jamnaldringarne 
og  kameratarne  hans  brydde  seg  um  slikt.  Dei 
kjøpte  seg  brennevin,  naar  han  fekk  seg  eit 
blad.  Gjentorne  paa  Fosse  kunde  berre  sovidt 
stava  og  lesa  i ei  storstilt  salmebok  og  lo  aat 
bokhengjingi  hans  um  sundagarne. 

Laura  derimot  — ho  hadde  lese  baade  so 


mykje  som  han  og  mykje  meir.  Ho  skyna  so 
godt  dei  diktararne,  som  han  sjølv  var  eldhuga 
for,  og  der  kom  som  ny  klaarleik  og  nytt  ljos 
yver  alt,  naar  han  fekk  tala  med  henne  um 
det.  Og  so  kunde  ho  syngja  so  ovvent.  Det 
var  so  ein  kunde  koma  burt  fraa  seg  sjølv,  naar 
ho  song:  »Undrer  mig  paa,  hvad  jeg  faar  at 

se  over  de  høie  fjælde.«  Det  var  som  under- 
lege ljose  eventyr  midt  i det  graae  kvardagslivet, 
desse  stunderne.  Og  so  skulde  han  etter  dette 
gaa  stad  og  gifta  seg  med  den  gamle,  styvne 
Guri  paa  Fosse!  Gifta  seg  for  jord  og  pengar. 
Selja  seg  som  ein  annan  gardsgamp  . . Det 
vart  so  fælskelegt  meiningslaust  og  simpelt  og 
dumt  altsaman;  det  gav  usmak  berre  aa  tenkja 
paa  det.  Daa  det  leid  mot  hausten,  flytte  han 
beint  heim  til  foreldri  sine  att;  han  hadde  teke 
si  avgjerd.  Den  fekk  selja  seg  som  hadde  hug 
til  det;  — han  gjorde  det  ikkje!  Aldri  hadde 
han  i bøkerne  helder  set,  at  det  slags  handels- 
giftarmaal  førde  til  anna  en  vondt.  Det  var 
aa  synda  mot  det  beste  i seg. 

Det  vart  eit  uppstyr  og  taarevæting  med 
mori,  so  det  var  eit  reint  elende,  og  Fosse- 
verfaren  vart  maallaus  og  stygg,  daa  han  skyna 
meiningi.  Men  det  fekk  ikkje  hjelpa.  Han  var 
ingen  unge.  Han  var  vaksen  og  sterk  og  hadde 
verdi  for  seg.  Han  maatte  vel  for  pokker  kunna 
greia  seg  sjølv  han  som  so  mange  fyre  han. 
Og  naar  han  var  kvitt  dette  tullet,  so  kunde 

han  ein  gong  for  aalvoret  gjera  seg  von  ura 
Laura  . . Verdi  vart  so  stor  og  ljos  framfor  han. 

— Eit  par  vikor  etter  visste  han  alt,  kva 
han  vilde.  Han  vilde  paa  seminariet.  Han 
hadde  tala  med  sin  gamle  ven  klokkaren  um 
tingen,  og  denne  raadde  han  til  det  same  — 
naar  det  no  ein  gong  var  avgjort,  at  det  ikkje 
vart  meir  av  paa  Fosse.  Aa  faa  læra  noko  og 
bruka  evnerne  sine  paa  den  maaten  hadde  nett- 
upp altid  vore  det  løynlege  ynskjet  hans.  Ein 
lærar  sit  arbeid  var  alt  av  eit  langt  finare  slag 
og  en  moldtrælingi  kringum  paa  gardarne.  Men 
det  beste  var,  at  dette  kunde  vera  ein  so  snar 
veg  til  aa  verta  sjølvberga  mann  og  ha  noko 
aa  bjoda  henne  paa. 

Det  vandaste  spursmaalet  var  skulepengarne. 
Men  det  vart  ein  utveg  med  dei  og.  Klokkaren, 
som  var  ein  væltrudd  mann  i bygdi,  lagde  gode 
ord  inn  for  han  hjaa  nokre  bra  menn  og  fekk 
dei  til  aa  hjelpa  den  evnerike  guten  med  eit 
laan.  Surne  mislika  han  nok  for  aatferdi  hans 
paa  Fosse;  men  andre  totte  det  var  nettupp 
godt  gjort,  so  han  var  hjelp  verd.  Nokre  vikor 
etter  reiste  han  til  seminariet. 


3. 


Tvo  aar  etter  var  han  komen  heim  att  med 
sin  examen.  Dei  som  hadde  hjelpt  han,  hadde 


all  grunn  til  aa  vera  nøgde.  Han  var  millom 
dei  allerbeste  for  det  aaret. 

Og  ikkje  minder  gode  framstig  hadde  han 
gjort  paa  andre  leier.  Her  var  gut,  som  i 
det  heile  visste,  kva  han  vilde,  no  etterkvart. 
Uppvaksen  og  sjølvtrygg,  råk  i ryggen  og  med 
lyft  hovud  gjekk  han  ikring  og  smilte  aat  det 
han  hadde  vore  fyrr;  — mest  av  alt,  naar  han 
tenkte  paa,  at  han  so  nære  var  vorten  gards- 
hest  hjaa  frenden  sin.  (Der  var  elles  alt  kome 
ein  ny,  som  ho  Guri  nok  ikkje  var  minder  glad 
i;  — godt  unt!) 

Med  henne  Laura  hadde  han  no  fenge  det 
visst  og  fast.  Han  hadde  vaaga  aa  skriva  til 
henne  strakst  han  var  komen  paa  skulen,  og 
greitt  ut  um,  korleis  han  væl  var  komen  ut  or 
det  vaset,  som  foreldri  hadde  nøydt  han  inn  i 
derheime.  Og  ho  hadde  svara  godt.  Ho  hadde 
alt  elska  lenge  — ho  liksom  han.  Den  engle- 
gode  Laura.  Sidan  hadde  dei  havt  sine  sælaste 
stunder  med  aa  byta  brev  og  finnast  heime  i 
feriarne.  Det  var  reine  skirsumardagsdraumar. 
Dei  hadde  sjølvsagt  fenge  klokkaren  si  signing 
og  synte  seg  no  som  trulova  for  all  bygdi. 

Fekk  han  seg  no  ein  nokorlunde  skulepost, 
so  kunde  dei  alt  um  ikkje  so  lenge  halda  brud- 
laup  og  bu  i si  eigi  stova.  Han  bytte  ikkje 
med  prest  elder  fut,  han  — ikkje  med  bisp  helder. 

Men  sjølve  dette  lukkelege  utsynet  var 
ikkje  lenger  det  einaste  store  maalet  for  arbeidet 


og  framtidi  hans,  som  det  ein  gong  hadde  vore. 
Lenger  fram  og  saman  med  henne  laag  der 
nye  og  paa  ein  maate  enno  høgare  maal  aa 
naa.  Det  nye  livet  han  var  komen  upp  i i skule- 
aari  hadde  gjeve  tankarne  og  hugmaali  hans  eit 
heilt  nytt  sving  og  ny  næring,  lyft  dei  upp  til 
synsvidder,  der  dei  aldri  hadde  vore  fyrr,  og 
gjeve  han  ein  styrke  han  aldri  hadde  kjent  fyrr. 

Alt  fraa  lenge  fyrr  han  kom  paa  skulen 
hadde  han  lese  »Verdens  Gang«  og  byrja  i all 
løynd  aa  verta  hugvarm  for  vinstre-  og  fram- 
stigs-politiken  attaat  diktararne.  »Almuevennen« 
(som  klokkaren  og  far  hans  heldt  saman)  og 
klokkaren  sjølv,  som  trudde  paa  Almuevennen 
som  paa  bibelen,  hadde  enno  altid  lagt  ein 
døyvar  paa  han.  Men  no  i skuleaari,  daa  han 
fekk  fylgja  so  mykje  betre  med  og  raaka  ungdom 
med  dei  same  tankar,  var  umgripet  hans  i poli- 
tiken  svint  klaarna  og  hadde  skote  ein  manneleg 
vokster.  Tidi  var  elles  soleis  og  no,  at  det 
ikkje  var  lett  aa  vera  likesæl  for  nokon.  Det 
heldt  paa  aa  draga  saman  til  den  store  veto- 
striden.  Der  vart  alt  truga  med  tredje  gongs 
negting  av  statsraadsaki ; i alle  blad  gjekk  poli- 
tiken  høgt;  i » Verdens  Gang«  var  det  ljon  og 
torebrak  mest  dagstødt.  Og  tilslutt  kom  det: 
det  absolute  veto  vart  brukt.  So  kom  9de  juni 
— store  hendingar  slag  i slag.  Men  riksstyret 
heldt  fram  med  stivnakkeskapen  sin  like  godt. 
Det  galdt  difor  — som  »Verdens  Gang«  dagleg 

peika  paa  og  sannprova  — sjølve  folksens  hus- 
bondsrett  i landet,  ura  vinstre  no  ikkje  stod  fast. 
Det  galdt  det  norske  folks  tilvære  som  fritt 
folk,  dersom  det  no  ikkje  ved  næste  val  sende 
eit  storthing,  som  var  sterkt  nok  til  aa  slaa  mot 
jordi  alle  svarte  aagrip  paa  vaar  dyraste  eign, 
grunnloven  . . 

Med  sjodande  eldhug  les  Storevik  brand- 
og  stridsstykki  i bladi.  Han  kjende,  at  det  var 
ein  heilag  skyldnad  for  alle  aa  vera  med  og  berga 
landsens  fridom  no  — og  fyrst  og  framst  ei 
pligt  for  alle  dei,  som  dugde  best  til  aa  gjera 
noko.  Og  millom  dei  vaaga  han  alt  so  smaatt 
aa  rekna  seg  sjølv.  For  kvar  gong  han  hadde 
lese  seg  hugheit  i »Verdens  Gang«  var  det 
som  han  kjende  krefter  gjæra  og  vaksa  i seg, 
krefter,  som  berre  traadde  etter  aa  faa  gjera 
noko;  og  han  byrja  alt  aa  drøyma  løynlege, 
langsynte  draumar  um  framtidi.  — 

Han  hadde  altid  med  still  undring  lese 
um  slike,  som  fraa  eit  ringt  upphav  hadde  ar- 
beidt  seg  fram  til  aa  verta  noko  stort  og 
namnspurt  i landet.  Og  ikkje  sjeldan  var  dette 
bondegutar;  friske  krefter  fraa  folkeaakeren. 
Allermest  synbert  var  dette  kanskje  i politiken. 
Me  hadde  Ueland  og  Jaabæk,  dei  store  bonde- 
hovdingarne;  Ole  Velde,  Baard  Haugland,  Sivert 
Nilsen,  den  urædde  bonden  Øverland  og  mange 
fl  ei  re,  som  ogso  hadde  eit  namn  det  stod  ord 
av.  Desse  hadde  ikkje  eingong  havt  skulegong 

til  hjelp.  Kome  seg  fram  eine  og  aaleine  med 
sin  gode  givnad  og  sin  arbeidshug. 

Men  mest  jamt  var  det  eit  felags  merke  ved 
slike,  som  var  emna  til  noko  større.  Dei  hadde 
altid  i ungdomen  vore  ulik  stormengdi;  dei 
hadde  hungra  og  tyrsta  etter  kunnskap;  dei  var 
ofta  komne  i kast  med  den  »fornuftige«  gamle 
skikken  i bygdi.  Og  desse  merki  . . hadde 
ikkje  han  og  dei  so  godt  som  nokon?  Var  det 
daa  uraad,  at  han  og  . . ? Og  hadde  han  noko 
kall  til  noko  sers,  han  og,  so  maatte  det  vera  i 
politiken.  Det  var  som  han  kjende  det  for  kvar 
gong  eldhugen  tok  han. 

Men  han  drøymde  ikkje  berre,  han.  Lek- 
sorne  gjekk  det  lett  med,  so  han  ikkje  var 
botten  av  dei ; han  hadde  lese  so  mykje  fyrr 
og  hadde  so  fælande  lett  for  aa  læra  leksor. 
Saman  med  ein  flokk  likehuga  skulegutar  skipa 
han  eit  leselag,  der  dei  heldt  dei  mest  radikale 
blad  som  fanst,  heldt  kveldsmøte,  ordskiftest  so 
flisi  fauk,  og  brydde  seg  ikkje  dusti  um,  kva 
lærararne  sagde  elder  meinte.  Han,  Endre 
Storevik,  var  snart  fyrstemann  i laget;  han  heldt 
alt  heile  talar  for  den  vesle  krinsen  og  tok  til 
aa  kjenna  seg  som  ein  liten  førar. 

Og  venta  berre,  til  han  hadde  fenge  seg 
plass  og  var  komen  ut  millom  folket,  han.  At 
ein  lærar,  som  dreiv  med  politik,  kunde  venta 
seg  noko  av  kvart  av  prestar  og  magthavarar, 
visste  han  nok;  det  var  nok  av  det  aa  sjaa 

i bladi.  Men  kva  var  det  aa  bry  seg  um,  naar 
ein  fekk  folket  med  seg?  Dei  skulde  faa  sjaa, 
smaatyranarne.  Aa  verta  folketalar,  folkeleidar, 
valmann  i heradet  sit;  og  so  kanskje  til  slutt, 
naar  ein  hadde  alderen,  verta  teken  fraa  det 
smaalaatne  kvardagskallet  sit  og  lyft  upp  millom 
folksens  korne,  vald  av  det  takksame  folket  . . 
der  var  noko  stort,  lysande  ved  dette,  som  var 
verdt  alt  arbeid  og  all  motburd  ovanfraa.  Det 
var  i grunnen  større  en  aa  koma  i det  høgste 
embættet.  Det  var  som  eit  storlagt  dikt  ute  i 
sjølve  livet.  Og  Laura  thingmansfru  . . ; ja  ein 
skulde  ikkje  tenkja  for  stortøkt;  men  berre  at 
det  kunde  tenkjast  langt  framme,  jaga  blodet 
varmt  gjenom  bringa  hans.  Det  vilde  han  i 
minsto  vona,  at  ho  ikkje  skulde  faa  grunn  til  aa 
trega  vaiet  sit. 

At  det  gjekk  denne  vegen  gjenom  lærar- 
gjerningen,  var  ikkje  helder  noko  nytt.  Mange 
av  dei  beste  — Ueland  sjølv  og  Jaabæk  og 
fleire  — var  byrja  nettupp  med  det,  dei  med. 

Han  løynde  ikkje  burt  dei  politiske 

meiningarne  sine  etter  han  var  komen  heim  hel- 
der. Niandejuni-vedtaket  var  teke  nettupp  same 
sumaren  som  han  var  utlærd;  vetostriden  byrja 
aa  vekkja  til  eitslags  politisk  liv  radt  inn  i desse 
stille  fjordarne,  og  han  kunde  her  strakst  trø  upp 
som  den  kunnige  millom  dei,  som  lite  visste. 
Foreldri  og  grannarne  var  forbina  yver  slik  vis- 
dom og  talegaavor.  Lensmannen,  som  sjølv  var 

ein  gamal  Jaabækianar,  smilte  uppmanande  og 
bad  han  heim  til  seg  i toddylag  ein  sundag. 
Laura,  som  i dette  stykke  altid  hadde  sta’e  attende 
for  han,  var  vonom  snøggare  vunni  for  vinstre- 
politiken,  ho  med.  Men  klokkaren,  far  hennar, 
som  enno  heldt  truleg  paa  sin  Almueven,  bad 
hovudristande  den  unge  seminaristen  aa  vera 
varsam.  Slikt  kunde  vera  spelegt. 

Varsam?  Aa  ja.  Men  kanskje  ein  skulde 
spinna  seg  inn  i eit  hylster  av  varsemd,  so  ingen 
kunde  vita,  kva  ein  dugde  til?  — Han  fann  moro 
i aa  smaaskræma  den  kjære  verdande  verpapa 
sin  med  aa  vera  rektig  » radikal « . 

4- 

Det  leid  utetter  hausten,  og  han  dreiv  paa 
med  aa  søkja  seg  post.  Der  var  eit  par  leduge 
burti  grannebygdi,  som  han  fyrst  og  framst  sigta 
paa.  Det  var  just  ikkje  vidare  store  postarne 
nokon  av  dei ; men  det  var  altid  gildare  aa  faa 
vera  i nærleiken  av  heimbygdi.  Med  dei  gode 
skulevitnemaali  sine  gjorde  han  seg  voner  og. 

Det  glapp  likevel.  Der  var  nokre  eldre, 
væltente  som  gjekk  fyre.  Han  vart  ikkje  eingong 
paakora  til  nummer  tri. 

Han  maatte  søkja  lenger  burte  og  slaa  endaa 
ein  grand  av  paa  kravi;  — ein  maatte  nok  i det 
heile  ikkje  gjera  seg  for  store  tankar  plent  i 
byrjingi.  Men  det  var  endaa  den  same  soga  upp 

att  og  upp  att:  fekk  ingenting.  Tjuge  um  eit 
bein.  Det  var  som  . . 

Det  vilde  visst  vera  bra  aa  faa  seg  ein 
»anbefaling«  fraa  presten,  meinte  klokkaren.  Men 
han  sjølv  meinte  nei.  Presten  hadde  alt  ei  heil 
tid  gjenge  og  glyrt  so  underlegt  til  »radikalaren«, 
at  han  brydde  seg  dunderen  um  aa  ha  noko  med 
den  karen  aa  gjera.  Han  hadde  »anbefaling« 
god  nok  i karaktersetelen  sin,  han. 

Han  søkte  tilslutt  vidt  og  breitt  kringum  i 
landet  og  hadde  daa  endeleg  lukka  med  seg  og. 
Ja  — um  slikt  elles  kunde  kallast  lukka.  For 
den  posten  han  hadde  fenge  var  ein  av  dei 
allerminst  likelege  han  enno  hadde  søkt.  Berre 
liten,  og  dertil  so  reint  av  leidi.  I ei  bygd  ute 
paa  havkanten  ned  og  nord  uppe  paa  Nordmøre. 
Umgongsskule  halve  tidi  og  væl  det. 

Det  var  i grunnen  for  ille,  med  den  gode 
examen  hans.  Men  kva  raad  var  der?  Han 
hadde  no  gjenge  og  drive  dank  her  heime  hjaa 
foreldri  fraa  tidleg  i sumar  og  frametter  mest  til 
jol.  Dei  venta,  at  han  skulde  koma  seg  i veg 
med  noko  no  etterkvart.  Dei  hadde  ikkje  sont 
seg  med,  at  han  reiste  fraa  Fosse  enno,  og  var 
i grunnen  mest  berre  fatigfolk,  so  det  var  reint 
leitt  aa  gaa  soleis  og  liva  av  dei  lenger.  Bygdar- 
folki  tok  snart  til  aa  flira  aat  storkaren,  som  ikkje 
fekk  seg  post.  Laura  og  foreldri  hennar  tok  og 
til  aa  spyrja  forvitne  for  kvar  gong  han  hadde 
fenge  brev.  Og  det  kunde  ta  ei  fælande  tid  aa 

gaa  her  og  venta  paa  noko  betre.  Han  visste 
altso  ikkje  onnor  raad  en  aa  ta  til  takkar  med 
skarveposten,  likevel.  Herregud,  det  var  daa 
ikkje  verre  i,  en  at  han  kunde  søkja  seg  burt 
att  paa  augneblinken  og  faa  ein  betre  post  til 
næste  sumar.  Lukka  kunde  daa  ikkje  altid  vera 
so  vrang.  Aa  ha  litt  røynsla  aa  nemna  vilde  og 
vera  ein  fyremun  til  sidan.  Og  for  politiken 
kunde  ein  altid  gjera  noko  nordpaa  Møre  likso' 
væl  som  ein  annan  stad. 

Ein  dag  trast  fyre  jol  for  han  ut  fjorden 
med  eimbaaten,  medan  Laura  stod  uppi  klokkar- 
hagen  og  veifta  eit  siste  farvæl  til  han. 

5- 

Storevik  sat  uppaa  ein  lem  og  skreiv  heim 
til  Laura.  Lemen  var  trong  som  ein  baas,  fyllt 
av  allslags  lausøyre  og  matvaror  umfram  sengi 
hans;  og  gjenom  ei  luka,  som  skulde  føra  varme 
upp  fraa  stova,  steig  det  ein  sur  os  av  torvrøyk 
og  allslags  innestengd  stovelugt.  Vindauga  var 
lite  og  blaagrønt,  so  han  berre  so  vidt  saag  aa 
skriva  no  midt  paa  sundagen.  Ovanfor  kunde  ein 
skimta  nokre  snaue,  avblesne  bergknausar,  nedan- 
for  den  vesle  heimebøen  saag  ein  atti  strandi 
og  ein  upprørt  graa  sjø;  lenger  ute  nokre  snaue 
holmar  og  smaaøyar.  Innyver  fraa  havet  stod  det 
regn  og  driv. 

Regn  og  driv  . . ; det  leid  alt  ei  god  tid 

fram  mot  vaaren;  men  enno  kunde  han  snautt 
hugsa,  at  det  hadde  vore  noko  anna  ver  en  dette. 
Alle  stader  like  audslegt  aa  sjaa  til,  og  framum 
alt:  alle  stader  den  same  uhyggen.  For  mest 
heile  tidi  til  dessar  hadde  det  vore  umgongsskule. 

Han  hadde  just  ikkje  gjort  seg  høge  tan- 
karne  framfyreaat  helder  um  umgongsskulen,  det 
var  synd  aa  seia.  Men  at  det  var  so  smaatt 
stell  . . 

Folket  livde  av  fisking  og  dei  smaa  vanstelte 
jordlepparne  sine,  fortrykt  og  armt.  Stovorne 
trange  og  skitne;  lufti  i dei  ofta  fælare  en  fælt; 
og  fraa  den  eine  til  den  andre  av  desse  stovorne 
var  det  aa  tofla  som  ein  annan  lægdekall.  Flytta 
og  tofla,  tofla  og  flytta.  Det  var  stundom  reint 
til  aa  verta  sjuk  av. 

Løni  — ja  um  den  og  hadde  han  visst,  at 
ho  ikkje  nettupp  var  so  rar,  ikkje  meir  skuletid 
en  det  var.  Men  det  tok  seg  daa  altid  noko  ut, 
naar  det  stod  der  i ein  som.  Men  no,  daa  han 
skulde  til  aa  greia  seg  med  det  paa  alle  maa- 
tar  . . ; hm.  Han  maatte  no  i vinter  paa  augne- 
blinken  byrja  aa  punga  ut  med  rentor  for  skule- 
skuldi  si;  etter  avtalen  endaatil  duble  rentor  dei 
tvo  fyrste  aari,  avdi  han  hadde  havt  pengarne 
fritt  i skuletidi.  So  var  det  dei  hundrad  tingi, 
som  kom  inn  under  det  daglege  brød;  — den 
fjerde  bøni  var  nok  ikkje  det  slag  for  vidtfarande, 
um  ho  var  ei  glefsa  for  dei  smaa.  Luther  hadde 
greia  paa  det  han,  den  røynde  husfaren.  Han 

kunde  godt  ha  nemt  slikt  som  sydvest  og  olje- 
kjole  og  for  det.  Og  so  maatte  ein  ha  litt  til 
aandsføda  og;  blad,  ei  og  onnor  boki  . . 

Det  hadde  vore  paa  ein  annan  maate  for 
dei,  som  hadde  havt  plassen  her  fyre  han.  Det 
var  bygdarfolk,  som  hadde  havt  jord  elder  slikt 
attaat  og  havt  skulen  meir  som  eit  vintrearbeid. 
Dei  hadde  paa  den  maaten  visst  greitt  seg  bra. 
Men  for  han  var  det  uraad  aa  klussa  seg  fast 
med  slikt.  Det  var  altso  ingi  onnor  raad  enn 
aa  slaa  seg  paa  sparsemd  som  den  mest  rein- 
spikka husmann  — so  mykje  saag  han  alt  no. 

Det  var  han  som  hadde  tenkt  so  stort  som 
aa  gifta  seg  trast  han  berre  fekk  plass!  Jau 
han  burde  misæl  det!  Han  maatte  læ,  det 
maatte  han.  Han  hadde  alt  i eit  av  dei  fyrste 
brevi  til  Laura  fortalt,  korleis  til-stod,  og  alt 
um  giftarmaal  var  sjølvsagt  utsett,  til  han  fekk 
seg  ein  skapeleg  plass. 

Med  upplysingi  og  aandslivet  kringum  i 
husi  stod  det  svert  nær  paa  same  stiget  som 
stellet  elles.  Folk  grov  for  maten,  bøygde  og 
jordvende;  — det  var  som  dei  endaatil  av  vok- 
ster var  minder  en  folk  lenger  sudpaa,  totte  han. 
Der  fanst  ikkje  tanke  til  andre  bøker  en  gamle 
uppbyggjingsbøker.  Av  blad  fanst  det  ikkje 
andre  en  »Bibelbudet«  og  eit  og  anna  nummer 
av  »Missionstidende«,  som  visst  ikkje  stod  langt 
attende  for  sjølve  Zulukaffarne  og  Madagaskar- 

kvinnorne  i myrk  lét.  Slikt  som  tanke  for  politik 
og  framstig  var  det  daa  synd  aa  venta  seg  her. 

Det  var  ikkje  det  aa  seia,  at  det  var  rett 
mykje  »lyftande«  noko  av  dette.  Men  . . naa, 
naa.  Han  var  ikkje  den,  som  miste  mod  og 
hovud  likevel,  han.  Ein  fekk  daa  sanneleg  vera 
mann  for  aa  hevja  seg  yver  ein  grand  motburd 
for  ei  liti  tid.  Ein  yvergong  var  daa  berre  ein 
yvergong.  Han  hadde  drive  skulen  med  liv  og 
fart  og  hadde  alt  strakst  vunne  tiltru  og  godvilje 
hjaa  baade  ungarne  og  dei  vaksne.  Og  no  var 
han  gudskelov  snart  ferdig  med  umgongsskulen 
for  i aar.  Resten  av  skuletidi  skulde  han  for 
det  meste  faa  halda  til  i ei  fast  skulestova  i den 
største  av  krinsarne  inne  paa  granneøyi  og  faa 
bu  for  seg  sjølv.  Han  skreiv  difor  med  berre 
godt  mod  til  Laura,  trass  i alt,  og  gjorde  so  smaatt 
løgje  med  vanskarne  sine. 

6. 

Gudskelov,  han  hadde  ikkje  teke  imist:  det 
var  ein  god  mole  betre  i hovudkrinsen.  Han 
hadde  tidlegare  havt  so  nok  med  torvrøyk  og 
daarleg  mat  og  alt  det  andre,  at  han  sjeldan 
hadde  kunne  faa  seg  til  aa  snakka  med  folk  um 
anna  en  han  var  nøydd  til.  Men  no  gjekk  han 
strakst  i gang  med  møte  i skulehuset  for  vaksne 
ogso,  um  laurdags-  og  sundagskveldarne.  Folk 
kom  viljug  og  høyrde  paa  han  som  i ei  gudeleg 

— Emne, 

samling,  og  han  vaaga  seg  modig  inn  paa  det 
han  fyrst  og  framst  hadde  kalla  dei  saman  for: 
politiken.  Var  arbeidskrinsen  liten,  so  fekk  han 
trøysta  seg  med  ordi  aat  diktaren:  »Hvad  du 

evner  kast  af  i det  nærmeste  krav,  det  skal 
bæres  helt  frem  . .«  1 ein  stor  folksens  fridoms- 
strid  som  denne  galdt  det  fyrst  og  sist  saki  og 
ikkje  ein  sjølv,  elder  kva  ein  sjølv  kunde  verta. 
Æresykja  og  sjølvnytte  maatte  nettupp  ikkje  van- 
helga  det  store  og  gjæve  fyremaalet.  Av  kjærleik 
til  folksens  fridom  og  vælferd  skulde  ein  ofra  all 
si  kraft.  Vart  ein  so  sidan  boren  fram  til  noko 
meir,  so  var  det  berre  den  sjølvgjevne  fylgdi  av, 
at  ein  var  den  mest  dugande  og  hadde  arbeidt 
mest.  Det  var  ikkje  meir  en  som  altid  var  gjort 
og  som  rett  og  rimelegt  var. 

Det  kom  eldfulle  stunder,  daa  han  saag  seg 
sjølv  som  den  stille  saamannen,  som  gjekk  ut  aa 
saa  i den  jomfruelege  folkeaakeren.  Han  heldt 
timelange  talar  for  aa  faa  folk  til  aa  skyna  alt 
fraa  grunnen  av  — og  samstundes  temja  seg 
sjølv  upp  i talekunsten.  Det  var  av  vigt  — det 
med.  Ordi  fall  lett  og  rullande  for  han,  naar 
han  hadde  lese  » Verdens  Gang«.  Han  dunde  i 
veg,  so  det  sokk  etter,  mot  absolut  veto  og 
bureaukrati  og  stormansvelde  og  allslags  andre 
meinlaagor  og  meinkrokar  for  folksens  fridom  og 
framstig.  Samstundes  fekk  han  ogso  folk  til  aa 
lesa  »Verdens  Gang«  og  andre  vinstreblad. 

Han  arbeidde  ikkje  til  inkjes.  Folket  i 

krinsen  tok  strakst  til  aa  vekkjast  or  dvalen  og 
dauvskapen  sin  og  faa  samhug  for  dei  ting  han 
arbeidde  for.  Dei  stræva  og  les  i bladi  best  dei 
kunde.  Dei  tok  til  aa  verta  harme  paa  det 
absolute  veto,  som  skulde  snikjast  inn  i den 
dyre  grunnloven  vaar  paa  tolkningskunsterne  sine 
slimutte  vegjer  — dei  og.  Dei  vart  aalvorlegt 
og  djupt  misnøgde  med  Selmer-riksstyret  og  ynskte 
utvidka  røysterett  og  andre  folkegagnlege  um- 
bøter.  Dei  var  i det  heile  so  merkjeleg  samde 
med  honom  og  fullgode  vinstrefolk.  Noko  som 
sagde  seg  sjølv  og,  totte  han.  Folks  gode  vit  og 
sunne  sans  maatte  føra  til  det.  Det  var  so  aa 
seia  innsoge  med  morsmjølki  — liksom  det  hadde 
vore  med  han  sølv.  Det  gjekk  so  bra,  at  han  tok  til 
aa  finna  seg  mest  væl  til  rette  i avkroi  og  skreiv 
vonfylte  brev  heim  til  Laura  um  saamansverk- 
semdi  si.  Heradet  hadde  fyrr  stødt  sent  høgre  - 
valmenn ; men  etter  denne  gode  byrjingi  maatte 
det  vera  hevja  yver  alle  tvilsmaal;  at  vinstre 
vilde  vinna  ved  det  næste  store  thingval. 

— Daa  trefte  det  seg  ein  dag  frampaa 
vaaren,  at  der  hende  noko.  Der  lyddest  ei 
vårande  hyssing  yver  saamansarbeidet  hans  mil- 
lom  folket.  Komande  fraa  presten  utpaa  hovud- 
øyi,  sjølvsagt ; — det  kom  elles  i liknelse  av  ein 
medhjelpar.  Presten  var  ein  myndig  mann,  som 
i politiken  heldt  seg  til  Morgenbladet  og  Krog 
i Vestnes;  — forbanna  sjølvsagde  ting,  det  med. 
Han  hadde  heilt  fraa  han  kom  vore  eineraadig 

i skulen  og  elles  i mest  alt  styre  i bygdi.  Med- 
hjelpararne  og  alle  andre  bra  folk  i bygdi  let 
jamt  vera  aa  meina  noko  anna  en  han. 

Han  vilde  no  »forespyrja«,  kva  det  var  for 
eit  radikalt  staak  dei  dreiv  paa  med  derinne  i 
Storevik  sine  skulekrinsar;  han  hadde  høyrt  litt 
um  det  og  vilde  be  den  unge  læråren  aa  hugsa 
paa,  kva  som  høvde  seg  for  ein  lærar. 

Medhjelparen  som  altso  bar  dette  fram  (ein 
mann  som  fyrr  hadde  vore  preikar  og  enno  let 
upp  munnen  sin  iblandt),  vilde  med  det  same  for 
eigen  rekning  og  av  berre  godvilje  be  han  um 
det  same:  aa  bruka  ettertanke.  »For  selv  om 
du  ikke  agter  din  timelige  skade  ved  at  fare  med 
saadant,  som  gjør  dig  ilde  anskreven  blandt  dem, 
som  have  at  byde  og  raade  over  os«  (han  kunde 
misæl  bokmaalet,  mannen)  — so  vilde  han  be 
honom  tenkja  paa  sjælebaten  sin.  For  um  han 
ikkje  sjølv  meinte  noko  so  ille,  so  stod  nok  ar- 
beidet hans  meir  i samband  med  tidsens  gud- 
lause  og  myrkdoms  magter,  en  han  trudde.  Dei 
hadde  stendug  for  skikk  aa  snikja  seg  kringum 
i faarepelsar,  desse  same  magterne  — fortalde 
mannen. 

Nei  tenk  det,  so  dei  var  so  sluge,  dei  pelsa- 
magterne!  — Storevik  maatte  læ.  Dette  var  just 
i stilen. 

Han  gav  medhjelparen  det  stutte  svaret,  at 
naar  han  gjorde  sit  arbeid  i skulen,  so  hadde 
ingen  meir  aa  seia.  Utanfor  den  hadde  han  den 

same  retten  som  alle  andre  til  aa  arbeida  for 
det  han  heldt  for  rett  og  seia  frimodig  si  meining 
um  statssaker  etter  Norigs  rikes  grunnlov,  gjeven 
paa  Eidsvoll  i 1814  — um  dei  av  eit  reint  slumpe- 
høve  hadde  høyrt  gjete  den?  Han  nemde  jamvæl 
paragrafen. 

Skræma  um  vantrui  brydde  han  seg  ikkje 
eingong  um  aa  svara  paa.  Alt  framstig  var 
vantru  for  dei  folki.  Trudde  dei,  at  dei  skræmde 
honom,  so  tok  dei  svinagtigt  imist. 

Han  gjekk  um  laurdagskvelden  stad  og  heldt 
ein  storpolitisk  tale  kvassare  en  nokon  gong  for 
folki  sine  uppi  ei  av  stovorne;  dei  skulde  ikkje 
eingong  ha  det  aa  seia,  at  han  misbrukte  skule- 
romet.  Let  det  helder  ikkje  vanta  paa  snertar 
um  muleband-hug  og  herskarhug  hjaa  visse  folk. 
Det  var  berre  ei  uppfrisking  aa  vera  funnen 
verdig  til  aa  faa  slaast  med  dumheita,  som  trudde 
seg  vis.  Det  synte,  at  han  var  aatgaadd. 

Fylgjerne  av  dette  var  ikkje  lenge  um  aa  syna 
seg.  Han  fekk  nokre  dagar  etter  eit  brev  fraa 
presten,  som  sjølvsagt  hadde  kjennehorni  sine 
ute.  Det  tok  upp  att  i ein  truten  preiketone 
alle  medhjelparen  sine  varningsord  mot  tidsaandi 
og  vantrui ; serleg  galdt  det,  at  ungdomens  veg- 
leidarar  i barnetrui  tok  seg  dette  til  hjarta.  Men 
hjelpte  ikkje  dette,  so  vart  han  desverre  nøydd 
til  aa  bruka  alvorlegare  raadgjerder.  »Det  er 
min  bydende  pligt  som  sjælesørger  at  paase,  at 

ikke  nogen  gudløs  bevægelse  faar  snige  sig  ind 
og  fæste  rod  i menigheden  . .« 

Skjemdest  prælaten  verkeleg  ikkjer  Beintfram 
truga!  Kva  meinte  han?  Vilde  han  straffa  honom 
paa  livebrødet  kanskje?  Som  væl  var  stod  dette 
ikkje  i smaapaven  si  magt  enno.  Han  hadde 
ingen  ting  forbrote,  so  nokon  kunde  krøkja  eit 
haar  paa  han;  og  galdt  det  aa  faa  ein  betre  post, 
so  hadde  han  no  som  fyrr  papiri  sine  i orden. 
Han  svor  med  seg  sjølv,  at  ein  skulde  faa  sjaa, 
kva  ein  magta  med  det  slags  styvne  preikor. 
Den  einaste  verdige  maaten  aa  svara  paa  var 
aa  halda  fram  som  ingen  verdsens  skapte  tingen 
var.  Han  sende  desutan  eit  iltert  namnlaust 
stykke  um  »præstetyranni«  til  eit  av  fylkesbladi. 

— Det  treffe  seg  so,  at  han  nettupp  paa 
denne  tidi  maatte  reisa  burt  fraa  hovudkrinsen 
og  halda  umgongsskule  eit  par  vikor,  som  stod 
att.  Men  so  snart  han  kom  attende,  tillyste  han 
nye  møte  i si  eigi  stova;  attaat  politiken  skulde 
dei  ha  upplesing  og  anna,  som  kunde  vera  til 
hugnad  og  gagn. 

Men  kva  kom  det  aat  folk  no?  Der  kom 
berre  nokre  faa,  og  dei  luska  ogso  snart  burt 
utan  aa  syna  seg  meir.  Og  endaa  minder  brydde 
dei  seg  um  aa  spyrja  etter  bladi  som  fyrr.  Han 
laut  sistpaa  kringum  og  beintfram  spyrja,  kva 
som  var  i vegen. 

Eit  underlegt  syn  møtte  honom.  Dei  snilde, 
truhjartuge  folki  var  med  eit  vortne  so  sky  og 

tagalle,  at  dei  snautt  var  til  aa  kjenna  att;  daa 
han  nemde  møti,  slog  dei  det  burt  i allslags 
orsakingar.  Men  sistpaa  kunde  den  sanne  grun- 
nen ikkje  lenger  løynast:  dei  var  vortne  rædde 
for,  at  det  laag  noko  anna  og  meir  i det  nye 
han  for  med,  en  dei  hadde  skyna;  at  det  laag 
noko  faarlegt  under.  Noko  som  førde  burt  fraa 
den  gamle,  trygge  sanning  til  sæla  etter  dr.  Erik 
Pontoppidans  enfoldig  forklaring;  at  han  med 
andre  ord  hadde  villeidt  dei. 

Aa  han  skyna,  kan  skyna!  Det  var  sjølv- 
sagt presten  og  sveinarne  hans  som  hadde  vore 
ute  og  pløygt,  med’  han  var  burte.  Han  maatte 
mest  Iæ  aat  dei  forskræmde  andliti,  og  freista 
med  klaare  og  gode  grunnar  aa  faa  dei  til  vit 
att.  Men  der  stod  han  fint  fast.  Det  hjelpte 
ikkje  dusti  med  gode  grunnar.  Det  var  som  aa 
skjota  mot  berget.  Otten  for  det  fæle,  ukjende 
hadde  jagt  det  sunne  vitet  deira  heilt  inn  i eit 
rottehol.  Presten  hadde  sagt  det  — presten  som 
gjenom  alle  tider  hadde  vore  sanningsberaren. 
Dei  riste  fortenkte  paa  hovudi  og  var  og  vart 
burtskræmde. 

Aa  djup  av  villmansræddhug!  Motburd  hadde 
han  nok  venta  seg,  men  aldri  paa  ein  slik  snik- 
maate.  Han  kom  reint  ut  av  det  av  sinne  og 
argskap.  Dei  forskræmde  stakkararne  kunde  det 
endaa  so  vera  med;  kanskje  det  ikkje  var  so 
mykje  betre  aa  venta,  nedkuva  og  presteridne 
som  dei  hadde  vore  ætt  etter  ætt  og  gjenge  her 

og  grave  i avkroi  si.  Men  kva  skulde  ein  seia 
um  prestarne,  som  maatte  vita  betre  og  so  brukte 
folks  ræddhug  og  stakkarsdom  til  aa  halda  magti 
si  uppe  med.  Obskurantar,  paveherk!  — han 
kunde  ikkje  finna  namn,  som  var  innharske  nok. 

Sjølvsagt  gav  han  ikkje  tapt  no  helder- 
dei  skulde  faa  slikka  seg  lenge,  fyrr  den  dagen 
kom.  Men  det  var  greitt,  at  han  maatte  ta  heile 
arbeidet  framanfraa  att,  og  fyrr  han  kunde  samla 
seg  rett  til  det,  gav  han  harmen  sin  avlaup  med 
aa  skriva  eit  nytt  eitrande  bladstykke  med  yver- 
skrift  »Præsterne  og  feigheden«.  Han  tenkte 
paa  aa  faa  det  inn  i sjølvaste  »Verdens  Gang«  — 
helst  paa  fyrste  sida.  Han  totte  sjølv,  at  han 
aldri  hadde  vore  so  ordhitten.  Skaltru  det  ikkje 
skulde  ruska  ein  grand  upp  i kvepsebolet?  Han 
grunna  endaatil  paa  aa  setja  fullt  namn  under: 
E.  0.  Storevik,  lærar. 

Daa  det  kom  til  stykke  tenkte  han  seg 
likevel  um  paa  dette.  Han  kom  i det  heile  til 
aa  tenkja  seg  ein  grand  um  — litt  etter  litt. 

Det  var  altfor  greitt  aa  sjaa  av  denne  styvne 
soga,  at  den  studnad  han  hadde  rekna  so  paa 
hjaa  »folket«  ikkje  var  so  rar  lell.  Allvisst  ikkje 
kringum  i avkrærne.  Og  dei  »overordnede«  var 
nok  ein  grand  verre  aa  nappast  med,  en  han 
hadde  tenkt.  Han  fekk  snart  vita  litt  meir  og 
av  same  slaget. 

Han  raaka  ein  sundag  saman  med  ein  fri- 
huga  lærar  fraa  grannebygdi  og  klaga  si  naud 

for  han.  Denne  grein  daa  berre  beiskt  og  hadde 
ein  heil  sekk  full  av  liknande  klagemaal  . . mil- 
lom  anna  um  løynlege  bodskap  millom  prestarne 
og  dei  høgare  um  kven  som  var  »paalitande« 
elder  ikkje  millom  lærararne.  For  desse  siste 
var  det  nok  ikkje  so  greitt  aa  koma  seg  fram. 
Utan  prestebrev  for  » moralsk  forhold « og  greior 
var  det  nok  helder  ikkje  greitt.  Det  var  i det 
heile  ikkje  greitt,  nei  . . 

Hm  . . ; han  skulde  vel  ikkje  ha  vore  for 
stormunna  hoste  tidlegt  likevel?  Ein  fekk  nok 
finna  seg  i motburd  for  den  gode  saks  skuld, 
det  var  ’ kje  det.  Men  her  i dette  filleholet  — . 
Ein  maatte  daa  piskejor  ikkje  stella  seg  soleis, 
at  ein  vart  innestengd  her  helder. 

Han  gjøymde  stykket  sit  til  »Verdens  Gang« 
og  rita  ikkje  fleire  slike.  Med  tanken  paa  aa  ta 
til  med  nye  møte  dovna  det  og  av.  Ein  fekk 
no  sjaa  — . 

Storevik  var  komen  i gong  med  skulen  att 
frampaa  hausten,  medan  storm  og  driv  stod  inn- 
yver  fraa  havet  dag  etter  dag.  \ar  det  ikkje 
vidare  huglegt  aa  byrja  ifjor,  so  var  det  synd  aa 
seia,  at  det  var  betre  i aar.  No  visste  han  heilt 
ut,  kva  han  hadde  aa  venta  kringum  i dei  skitne 
stovorne.  Og  det  var  ikkje  tale  um  aa  halda 
modet  uppe  med  nokoslags  møte  og  politik  som 


ifjor.  Han  hadde  i sumar  vore  nedyver  til  heim- 
bygdi  og  havt  nokre  lukkelege  vikor  saman  med 
Laura.  Ho  venta , som  rimelegt  var,  at  han  snart 
skulde  faa  betre  post  no,  so  det  kunde  verta  tanke 
til  giftarmaal  ein  gong.  Han  maatte  daa  vera  spjo- 
kande  tullen,  um  han  øydelagde  det  for  seg  med 
eit  politikstaak  her,  der  det  so  ikkje  var  dusti  til 
gagn  likevel.  Han  let  politik  vera  politik  og 
berre  dreiv  trottugt  paa  og  søkte  — det  han 
elles  hadde  drive  paa  med  heilt  fraa  i vaar.  Men 
han  var  vorten  klok  af  skade  no  og  saag  etter, 
kva  han  søkte.  Det  maatte  ikkje  vera  paa  nokon 
avplass  som  her.  Og  posten  maatte  vera  noko- 
litt  betre  som  var  noko,  skulde  det  finnast 
meining  i det.  Aa  koma  or  oska  aat  elden  var 
liti  berg.  Men  vaar  og  sumar  og  haust  var  gjengne, 
utan  at  denne  betre  posten  enno  hadde  synt  seg. 
Lang  nos  og  atter  lang  nos.  Lang  nos,  so  han 
gjerne  skulde  ha  ein  slump  til  sals.  Og  det 
saag  tilslutt  ut  til,  at  det  ikkje  var  berre  eldre 
elder  betre  søkjarar  som  var  i vegen  helder. 
Tvotri  gonger  hadde  han  no  set  det  løgne,  at 
seminaristar  som  han  kjende  og  visste  hadde 
ringare  eksamen  en  han,  hadde  fenge  betre 
plasser.  Var  han  alt  »merkt«?  Elder  var  det 
berre  det  moralske  prestevitnemaalet  som  vanta? 

Og  medan  han  maatte  gaa  her  klumsa  av 
prestemagt  og  styvingskap,  gjekk  politiken  høgt 
kringum  i landsens  breie  bygdar.  Dei  heldt 
store  møte,  budde  seg  til  dei  store  riksrettsval; 


unge,  dugande  menn  steig  fram  og  vann  seg  eit 
namn;  — det  var  just  slike  tider  som  var  for  dei. 

Han  visste  sistpaa  ikkje,  kva  han  skulde 
trøysta  seg  elder  Laura  med.  Han  kjende  seg 
som  ein  bjørn  i bur.  Ein  kunde  arga  seg  graa. 
Men  kva  nytta  det  aa  sinna  seg?  Alt  gjekk  sin 
skjeive  gong,  og  ikkje  eit  kræk  brydde  seg  um 
sinnet  hans.  Um  han  helder  smeikte  og  smaug 
ein  grand  for  prest  og  medhjelparar,  so  han 

kunde  faa  seg  ein  »anbefaling«? 

Tvi  nei!  — han  jagde  tanken  fraa  seg  med 
avstygge.  Det  vilde  vera  hundeferd,  moralsk 
fall.  Han  fekk  freista  med  bidlund,  um  han 

ikkje  tilslutt  skulde  slumpa  upp  i det,  likevel. 

— Vaaren  var  komen  etter  ein  endelaus 
vinter,  og  han  hadde  heile  tidi  halde  paa  og 

freista  slumpelukka  best  han  kunde.  Men  ikkje 
slumpa  upp  i noko  enno.  Ikkje  teikn  til  slumpe- 
lukka. Ikkje  det  som  slumpelukka  heitte. 

Daa  svelgde  han  stilt  i seg  kautleiken  sin 
ein  kveld  og  slog  i bordet  attaat.  Dette  var 

det  ikkje  meining  i.  Beint/ram  ikkje.  Gjenge 
der  heime  som  ein  liten  storkar,  trulova  seg 
med  sjølve  klokkardotteri  og  skrøytt  og  vore 
morsk  og  so  verta  gangande  her  uti  havskjeri 
som  ein  annan  stakkar!  Grava  pundet  sit  i 
jordi  i ei  slik  stortid!  Hin  og  den  skulde  halda 
paa  med  slikt  lenger. 

Han  rodde  beint  ut  til  postopnaren,  sagde 
upp  »Verdens  Gang«  og  tinga  »Fædrelandet«. 

(Alle  hine  Verdens  Gangar  og  vinstreblad  i 
krinsarne  hans  var  for  lenge  sidan  uppsagde). 
Klokkaren  i bygdi  var  postopnar,  so  dei  hadde 
fulla  greia  paa  slikt  nokokvar.  Med  det  same 
byrja  han  ogso  aa  reisa  til  kyrkje  kvar  preik 
og  sat  slik,  at  presten  maatte  sjaa  han.  Det 
var  ingi  raad  med  det:  ein  fekk  slaa  seg  ut  att 
so  mykje  meir  hinsidan  naaleauga. 

Presten  gaadde  snart  umskiftet,  og  Storevik 
totte  der  laag  ein  løynleg  flir  yver  det  verdige 
andlitet,  naar  dei  høvdest.  Det  brann  i han. 
Men  . . naar  det  maatte  tolast  — . Han  bar 
det  som  ein  mann. 

— Presten  var  i kyrkjelege  saker  ein  svert 
rimeleg  mann.  Han  »sympatiserte«  med  læk- 
preikingi  og  var  stundom  endaatil  sjølv  med  i 
bønemøte.  Skulelærar  Storevik  vaaga  difor  ikkje 
aa  halda  seg  heilt  burte  fraa  dei  helder.  Og 
det  høvde  nettupp  paa  denne  tid  til  aa  vera 
uvanlegt  godt  tilføre  til  aa  syna  seg  i bøne- 
møte. Ein  aandens  mann,  som  sjølvsagt  heitte 
Peder  Pedersen,  for  kringum  i bygdi  og  preika 
um  den  gamle  farken  yver  farkar  og  gjernin- 
garne  hans.  Folk  strøymde  til  han  i dungevis, 
der  vart  spurd  vekkjing  og  vakning  baade  her 
og  der;  ( — utrulegt  var  det  elles  ikkje,  at 
mannen  var  hitkalla  nettupp  no  til  aa  tyna 
»radikalismen«,  som  var  byrja).  Aa  høyra  paa 
dei  milelange  preikerne  hans  var  i grunnen  ei 
kjøtsens  spækjing,  som  burde  ha  vore  uppfunni  i 

gapestokken  sin  tidsalder;  men  kva  raad  var  det 
her  millom  faarepelsarne? 

Dei  var  elles  snilde  folk  likevel  — pelsarne. 
Dei  smilte  ikkje  som  presten.  Dei  var  svert 
glade  dei  fekk  sjaa  læråren  sin  millom  dei,  som 
hadde  trong  til  ordet.  Serleg  sidan  han  hadde 
vingla  inn  paa  denne  styggeskapen  med  poli- 
tiken  og  bladi. 

Men  um  ei  tid  var  det  ikkje  nok,  at  han 
var  der  helder.  Daa  Pedersen  og  nokre  andre 
ein  gong  hadde  fenge  naade  til  aa  vitna  i fem 
timar  og  niogtredive  minutter  i eit  kjøyr  inni 
ein  av  skulekrinsarne  hans,  spurde  ein  av  dei: 
»Skulde  ikkje  Storevik  og  kjenna  trong  til  aa 
seia  nokre  ord  til  slutningsbøn?« 

Kva  var  der  aa  gjera?  Det  vilde  ta  seg 
kalleg  daarlegt  ut,  um  han  som  var  so  glup  i 
kjeften,  no  skulde  seia  nei.  Derimot  vilde  ein 
grand  bøn  tvillaust  gjera  godt  — um  ikkje  plent 
so  høgt  som  i himmelen,  so  i minsto  paa  høge 
plasser  i bygdi. 

Enden  vart,  at  han  sette  i veg  med  dei 
fyrste  dei  beste  talemaatar  han  kunde  hitta  paa. 

Han  skjemdest  av  seg  sjølv  etterpaa,  kjende 
seg  simpel  og  laak  som  ein  ljugar.  Men  kva 
raad  var  der?  — daa  han  hadde  gjort  det  ein 
gong,  gjekk  det  sidan  som  av  seg  sjølv  fleire 
gonger  og.  For  dei  vekte  vilde  for  ingen 
pris  sleppa  taket  av  han  att  no.  Og  folk 
kjende  seg  uppbygde  av  han;  Pedersen  var  i 

eit  smil,  og  medhjelparen  var  um  aa  klappa 
han  av  berre  blidskap. 

Det  var  ikkje  faafengt.  Presten  kaldsmilte 
ikkje  lenger  som  fyrr.  Han  tok  til  aa  helsa  ven- 
legt  ved  kyrkja.  Daa  han  langt  frampaa  vaaren 
heldt  skuleprøve  inni  krinsarne  hans,  var  han 
svert  visleg  og  nemde  ikkje  eit  ord  um  upp- 
eglingi  fyrr.  Ein  sundag  ei  tid  etter  bad  han 
honom  endaatil  med  heim  til  middags  samam 
med  nokre  andre  lærarar. 

Maten  var  god  i det  same  middagslaget, 
og  presten  nytta  tilføret  til  aa  traktera  med  litt 
aandeleg  mat  og.  Han  hadde  nyleg  lese  bladi 
og  tala  i ein  upphøgd  tone  um  dei  radikale 
»smuds«-bladi  og  vinstre  sin  snikkamp  mot  all 
kristeleg  samfunsskipnad  og  barneupplæring. 
Lærararne  høyrde  paa  med  minor  som  det  høvde 
seg  lærarar  i ein  prestemiddag  og  gav  av  og 
til  eit  tankefullt  samtykkje. 

Storevik  hadde  heile  tidi  ei  kjensla  av,  at 
dette  serleg  var  til  honom,  som  var  so  ny  i 
rette  trui.  Og  han  var  ikkje  enno  viss  paa, 
um  det  ikkje  av  og  til  under  al  blidleiken 
blinka  upp  ei  uvyri  sigersgleda  i presteaugo, 
naar  dei  var  retta  mot  honom,  stakkaren,  som 
sat  der  so  snart  kneikt. 

Det  æste  i han.  Hadde  han  havt  berre  seg 
sjølv  aa  tenkja  paa  — han  hadde  skrike  upp, 
kva  so  i f.  det  var  vorte  av.  Men  det  var 
Laura,  Laura  . . ; han  tagde. 


Men  lova  med  det  same  dyrt  og  varmt,  at 
presteherket  eingong  skulde  faa  det  att,  so  det 
skulde  lydast  vidt  yver  landet. 

— Men  daa  han  var  komen  so  langt,  so 
vaaga  han  det:  han  gjekk  ein  dag  litt  etter 
innum  til  presten  og  bad  um  eit  vitnemaal. 
Der  var  ein  ledig  post  i nærleiken  av  heimbygdi 
att,  som  han  sigta  paa. 

Presten  vart  forbina  yver  dette  hastverket 
med  aa  flytta  no,  daa  dei  just  tok  til  aa  faa  han 
skikkeleg  kjær  allesaman.  Men  daa  han  fekk 
høyra  um  læråren  si  skuleskuld  og  det  paa- 
tenkte  giftarmaalet,  vart  han  rimeleg.  Han  skreiv 
eit  rett  bra  vitnemaal;  klappa  honom  paa  aksli 
etterpaa  og  sa,  at  det  var  ei  gleda  for  han,  at 
han  kunde  gjeva  han  dette  vitnemaalet. 

»Og  eg  vonar,  at  De  altid  klaarare  og 
klaarare  vil  sjaa,  at  De  med  aa  tileigna  Dykk 
sunnare  meiningar  og  skikka  Dykk  soleis  som 
De  no  hev  gjort,  er  komen  inn  paa  det  rette « ; 
— presten  saag  kvast  paa  han,  so  han  maatte 
sukka  samtykkjande. 

Lærar  Storevik  smilte  stygt,  daa  han 
var  komen  utanfor.  »Sunne  meiningar« ! — 
du  hev  ikkje  lukt  dei  feite  augo  dine  enno, 
smaapave ! 

— Han  klemde  paa  og  skreiv  søknadar 
att.  Sjølv  med  presteskrivet  attaat  datt  det 
ikkje  nettupp  gode  postar  beint  i fanget  paa 
han.  Han  fekk  ikkje  den  i nærleiken  av  heim- 

bygdi.  Men  fram  ved  jonsoktid  hepnadest  det 
endeleg.  Han  fekk  ein  heilt  burte  paa  aust- 
landet ein  stad;  skulde  byrja  skulen  trast  utpaa 
ettersumaren. 


8. 

»Jeg  ved  derfor  ikke  noget  bedre  at  slutte 
med  end  disse  bevingede  ord  af  vor  store,  folke- 
kjære høvding,  Johan  Sverdrup:  hold  sammen  og 
hold  ud.  Ja  — venner  og  meningsfeller!  — hold 
sammen  og  hold  ud,  til  frihedens  bevarelse  mod 
alle  skumle  snigmordsforsøg  paa  den,  til  vor  dyre- 
bare grundlovs  opretholdelse  mod  alle  vetoatten- 
tater,  til  arbeide  for  folkets,  det  norske  folks, 
fremgang  og  demokratisering  paa  alle  omraader, 
til  hævdelse  af  folkets  ukrænkelige  husbondsret, 
saa  den  lutrede  folkevilje  altid  — jeg  gjentager 
det:  altid  — og  under  alle  omstændigheder  maa 
vorde  den  suveræne  bevægende  kraft  i alle  stats- 
livets former  i dette  land!  Et  nifoldigt  hurra 
for  dette  ønskes  fuldbyrdelse  og  for  den  landets 
første  borger,  som  har  udtalt  det ! « 

Det  litle  heradshuset  i S.,  der  det  vart  halde 
politisk  møte  utetter  laurdagskvelden,  dunde  av 
hurrarop,  medan  talaren,  den  nyleg  uppskotne 
lærar  Storevik,  steig  ned  av  talarstolen  og  vart 
motteken  med  takk  og  lukynskjing  av  dei  næraste. 

Han  var  kalla  hit  av  vinstrelaget  i bygdi  og 
hadde  halde  paa  og  tala  i mest  tvo  timar,  fram- 
ifraa  upplagd  og  i eit  godlag,  som  ikkje  trøytna. 

Det  absolute  veto  var  dengt  og  medfare,  so  det 
var  mest  synd  paa  det,  arme  tinget. 

I det  same  solskinsgodlaget  kjøyrde  han  heim 
att  um  natti  og  fann  enno  etter  han  kom  heim 
tid  og  styrke  til  aa  skriva  upp  eit  og  anna  til 
eit  møte  han  skulde  vera  med  paa  dagen  etter, 
sundagen. 

1 det  heile:  var  det  noko  han  ikkje  kjende 
til  no  um  dagarne,  so  var  det  trøytleik  og  ulag. 
For  endeleg  hadde  han.  daa  upplivt  noko,  som 
det  ikkje  var  narring  og  kluss  ved. 

Den  nye  skulekrinsen  hans  laag  midt  i 
ei  brei,  folkerik  bygd  uppi  Aakerhus.  Det 
var  just  ikkje  nokon  feit  post  dette  helder, 
nettupp.  Berre  ein  smaalaaten  andrelærarpost. 
Men  mot  den  han  hadde  havt  fyrr  stod  det 
gildt  til.  Løni  var  ikkje  so  lite  større;  der  var 
vent,  ljost  skulehus  midt  i krinsen;  og  i nær- 
leiken — i livd  av  ein  liten  fin  granskog  — var 
der  eit  lite  lærarhus  med  hage  aat  han,  ei  vel- 
signing som  var  dubbelt  gild  etter  alt  det  han 
hadde  prøvt.  Der  var  god  plass  aat  ei  kona 
og  — naar  han  no  ein  gong  vart  gift.  Enno  var 
han  det  ikkje.  Daa  han  var  heimum  til  Laura 
i sumar,  var  dei  vortne  samde  um  aa  venta,  til 
han  hadde  fenge  skipa  seg  betre  her.  Han  skulde 
skriva  etter  henne  til  næste  vaar  og  brudlaupet 
verta  halde  her;  det  vilde  falla  lettast  og  billegast. 

Men  størst  av  alt  var  umskiftet  millom  livet 
og  rørsla  ute  millom  folk  her  og  i fiskebygdi. 

8.  — Emne. 


Det  var  friskande  som  eit  solskinslaug  etter  ei 
lang  innestengjing  i ein  kvalm  kjellar  aa  koma 
her.  Folk  les  sine  blad,  var  med  i riksstellet  og 
var  uppglødde  for  landsens  vælferd  i mest  kvart 
huset.  Dei  vaaga  fritt  aa  ha  sine  meiningar 
mot  baade  prest  og  fut  og  aa  arbeida  for  dei. 
Det  var  just  paa  den  beste  tidi  han  var  komen 
her  og.  Dei  budde  seg  nettupp  til  valmansvali 
framfyre  riksrettsthinget.  I ikkje  so  faa  fylke 
hadde  vinstre  alt  vunne;  i andre  kjende  det  seg 
trygt.  Men  det  folkerike  Raumarike  var  slett 
ikkje  so  fulltrygt.  Der  var  eit  sterkt  høgréparti, 
som  dreiv  paa  paa  livet  laust.  Det  galdt  um 
sjølvaste  Johan  Sverdrup  skulde  verta  attervald 
elder  ikkje.  Vinstre  maatte  difor  gjera  eit  kjempe- 
tak;  det  hadde  landsens  augo  retta  paa  seg.  Og 
no  gjekk  det  paa  det  beste.  Møte  her  og  møte 
der  mest  kvar  vika. 

Her  i heradet  var  det  som  so  mange  andre 
stader:  det  stod  paa  jamvippe.  Vinstre  hadde 
nok  yvertalet  millom  dei  jamne,  vælberga  bønder. 
Men  høgre  hadde  nokre  kaksar  og  pengemagti, 
og  det  var  spelegt  nok ; det  var  altid  ein  slump 
smaafolk  ho  raadde  med. 

Endre  Storevik  var  med  ein  gong  komen 
midt  upp  i den  heitaste  striden.  Han  hadde  paa 
augneblinken  gjort  seg  kjend  med  dei  fremste 
vinstremenn  i bygdi.  Han  var  med  paa  alle  dei 
møte  han  paa  nokor  vis  kunde  koma  til  utan 
aa  hefta  fraa  skulen.  Han  vaaga  alt  strakst  aa 


trø  fram  for  dei  største  folkedungar  og  knalla  av 
med  den  eine  politiske  talen  vaagesamare  en  hin. 
Harmen  yver  trykket  han  hadde  vore  ute  for 
gav  han  tridubbelt  mod.  Han  var  som  ei  kraft- 
samlar,  som  maatte  ha  avlaup.  Det  var  ei  rein 
njoting  aa  faa  bruka  sterke,  radikale  ord,  regtige 
kraftord  — ord  som  fingra  burt  paa  strengjerne 
til  majestætsbrot.  Han  totte  han  hadde  full  rett 
til  det,  som  han  var  medfaren. 

Han  skreiv  eit  og  anna  i bladi  og,  hugheite 
upprop  »til  veljararne«;  og  heime  i stova  hans 
flaut  det  av  »Verdens  Gang«  og  andre  politiske 
blad.  Han  maatte  skunda  seg  og  ta  att  det  han 
var  komen  i undaskot  i den  babyloniske  utlending- 
skapen  sin.  Han  brukte  ofta  mykje  av  netterne 
til  politiken. 

Det  var  ikkje  lenger  bønderne  Ueland  og 
Jaabæk  som  var  dei  store  mynstermennerne  hans. 
Det  var  Johan  Sverdrup  sjølv.  Han  hadde  set 
han  paa  Litlestraumen  og  høyrt  den  store  pro- 
gramtalen  hans.  Han  hadde  sidan  gjenge  som 
i ein  still  rus  av  eldhug  for  Sverdrup.  Han 
etterlikna  han  i talarne  sine  og  byrja  mest  uvil- 
jandes  aa  likna  han  i sjølve  fagterne. 

Det  vanta  daa  helder  ikkje  paa,  at  han  vart 
aatgaadd.  Det  var  ikkje  mange  som  fekk  so 
knakande  » bifall « for  kraftordi  sine,  og  vinstre- 
leidararne  i bygdi  med  lensmannen  og  Nils 
Kamperud,  ordførar  hadde  vore,  i fyreenden  tok 
mot  han  med  opne  armar.  Han  vart  bedd  med 


i kveldslag  og  gjord  stas  av;  han  var  ei  ung 
kraft,  eit  funn,  som  ein  so  mykje  minder  hadde 
venta,  sidan  det  serleg  var  presten  som  hadde 
gjort  sit  til  aa  faa  han  hit.  Paa  det  seinste  var 
han  jamvel  bedd  um  aa  tala  paa  bygdemøte 
heilt  burti  grannegjeldi. 

Men  kanskje  den  ans  han  vekte  var  endaa 
betre  aa  sjaa  paa  motmennerne.  Dei  kunde  ikkje 
styra  sinnet  sit,  naar  han  var  med  i ordskifte- 
møte  og  brukte  kraftordi  sine;  brevskrivarar  til 
eit  lite  fylkes-høgreblad  kunde  ikkje  finna  ord 
som  var  hædande  nok  um  det  nye  »vinstreljos« 
i X.,  »seminarist«  Storevik.  »Seminarist«  med  feite 
bokstavar.  Dei  kunde  i det  heile  ikkje  nemna 
han  utan  dette  hædande  seminarist-tillegget.  Naar 
dei  skulde  vera  regtig  eitrande,  kalla  dei  han 
endaa  berre  »hr.  seminaristen«  : — ikkje  aa  nemna 
slike  smaa  kjælenamn  som  litle-Sverdruppen  og 
»den  politiske  peparkverni«.  Han  maatte  læ. 
Aa  verta  utskjelt  av  slike  motmenner  var  berre 
ei  æra;  det  synte,  korleis  ordi  hans  hadde  raama. 
»Og  du  tarv  no  ikkje  hæda,«  sa  han  unge  Raamund. 
Han  skulde  nok  verta  dei  ein  lei  seminarist,  han. 

Det  som  gjorde  desse  smyrjararne  allermest 
olme  var  nok  elles  framferdi  hans  mot  prestarne. 
Desse  var  sjølvsagt  hjelpesame  paa  kaksesida 
med  si  »vantru«  og  tidsaand  og  dingeldangel  her 
med,  og  han  tok  dei  for  seg,  so  folk  ofta  maatte 
storlæ.  Tanken  paa  Mørepresten  gjorde  honom 
til  ein  liten  berserk.  Og  han  var  det  utan  otte. 

Kven  var  rædd  dei  svartkapputte  nattbysje  i dags- 
Ijoset?  Magti  deira  var  her  skrukkna  inn  til  den 
skuggen  ho  fortente  aa  vera.  Her  var  nok  av 
lærarar,  ja  klokkarar  med,  som  var  politikerar 
uppetter  alle  bygdarne  som  ingen  prestar  skulde 
finnast.  Og  endaa  um  dei  kunde  gjera  han  ein 
grand  vondt  — : han  var  komen  so  vidt  no,  at 
politiken  var  det  fyrste. 

Som  ventelegt  var  kom  det  um  ikkje  rett 
lenge  eit  »vink«  her  og  — fraa  faarehyrdingen 
i sokni.  Og  det  gjekk  sjølvsagt  ut  paa  det  same 
(um  en  i langt  spakare  ordelag)  som  hyrdinge- 
røysti  der  nord.  Han  grein  eit  stort  grin  — det 
var  alt  han  gjorde  med  den  tingen;  so  høyrde 
han  ikkje  meir. 

— Valmansvalet  nærma  seg.  Det  skulde 
veljast  heile  5 — 6 valmenn  i heradet,  og  vinstre 
hadde  arbeidt  so  godt,  at  det  hadde  god  von. 
Og  Storevik  for  sin  part  var  ikkje  fri  han  byrja 
aa  bera  ei  løynleg  god  von  - — han  og.  Um 
han  ikkje  nettupp  sagde  valmann  enno,  so  i 
minsto  koma  paa  tale  til  sidan.  Elder  — kvifor 
plent  ikkje  valmann?  Han  hadde  for  yver  eit 
aar  sidan  fenge  alderen,  25  aar,  og  fenge  seg 
røysterett  paa  ein  jordflekk  heime.  Han  var 
noko  ny  i bygdi  enno,  sant  nok;  men  kven  hadde 
arbeidt  betre  i denne  vigtuge  tidi  ? Kor  mange 
betre  folk  hadde  dei  i det  heile?  Var  det 
ikkje  nettupp  unge  krefter  slike  tider  turvte? 
Dei  visste  desutan,  at  han  ikkje  hadde  so  radt 


1 18 


liti  røynsla  i politiken  fraa  fyrr  og.  — Og  var 
ein  fyrst  vorten  valmann  i desse  store  tider  og 
komen  skikkeleg  upp  i det,  vorten  kjend  med 
alle  riksstellarar  i fylket  og  kanskje  med  Sverdrup 
sjølv  . . Aari  var  daa  ikkje  mange  til  meir  og  . . 

Det  kom  stunder,  um  kveldarne  heime  og 
jamvel  midt  i skuletidi,  daa  draumarne  vart  so 
sterke,  at  han  kom  reint  ut  av  det  kan  skulde 
tenkja  paa.  Han  saag  ein  stor,  ljos  sal  med  alle 
dei  ærverduge  kaarne  i.  Damor  og  herrar  paa 
trevet  so  tett  som  plass  kunde  faa,  glim  og 
høgtid  yver  alt.  Og  med  alle  augo  snudde  mot 
seg  stod  han  der  og  heldt  den  fyrste  store  talen 
sin  i eit  vigtugt  spursmaal.  Stor  merksemd  og 
forvitne;  — ordet  var  gjenge  fyre  denne  merkje- 
lege  unge  mannen  fraa  dei  stille  vestlandske 
fjordarne  — »de  alvorsfulde  fjorde  med  sne- 
fjældskyggers  rund«.  »Det  har  arbeidet  længe  — 
og  stille  slægt  paa  slægt,  — før  saadan  kraft 
kan  sprænge  — aarhundreds  vanevægt  . . Hvad 
bondens  bund  kan  bære  . . det  er  vor  folkeære  . .« 
Det  var  uppaa  trevet  dei  les  dette  stilt  framfor 
seg.  Han  stod  likevel  kald  og  stø  som  ingenting 
var.  Elder  han  stod  med  ein  liten  smil  um 
munn,  medan  ordi  fall  tunge  og  raamande.  Det 
kom  an  paa,  kvaslags  sak  det  var.  Der  var  so 
mange,  mange  maatar  aa  tenkja  seg  det  paa  . . 
— Han  skreiv  lukkelege  brev  heim  til  Laura 
att,  og  den  gamle  draumen  um  aa  lyfta  henne 
upp  med  seg  gjorde  no  som  fyrr  ikkje  minst 


til  aa  eldna  han.  Han  hadde  for  lenge  sidan 
fenge  henne  til  aa  skyna,  kva  eit  kall  til  noko 
var;  no  dulde  han  ikkje  helder  so  reint  planarne 
og  framtidsdraumarne  sine  for  henne. 

9- 

Valmansvalet  var  yver.  Vitlaus  uppøsing  paa 
høgresida.  Drege  fram  kvar  den  sjæl  dei  raadde 
med,  halte  og  blinde  og  kryplingar  fraa  gator 
og  smog  og  vegaskil.  Men  det  hjelpte  altsaman 
ikkje.  Vinstre  vunne  likevel!  Glimande  siger! 
Heile  hundrad  røyster  i yvertal.  Og  same 
kvelden  fekk  dei  høyra  um  vinstresiger  i mange 
andre  bygdar  med,  so  fylket  og  Sverdrup  var 
mest  trygge.  Det  vart  ei  sigersgleda  og  fagnad 
millom  vinstre,  som  det  aldri  hadde  vore  maken 
til.  Dundrande  lag  til  langt  paa  natt  hjaa 
tvo-tri  av  dei  valde.  Fløymde  av  talar  og  god 
drykk.  

Storevik  gjekk  og  dreiv  aaleine  heime  i 
stova  si  utan  aa  kveikja  i ljos.  Han  hadde 
vore  med  i eit  lag  hjaa  fyrste  valmann,  lens- 
mannen, trast  burti  bygdi.  Hadde  endaa  haldé 
ein  skaaltale  elder  tvo,  daa  han  hadde  fenge 
noko  sterkt  til  livs.  Men  daa  klokka  var  berre 
skikkeleg  elleve,  hadde  han  fenge  ei  so  underleg 
trang  til  aa  vera  aaleine,  at  han  klaga  seg 
upasseleg  for  aa  faa  sleppa  heim. 

. . Heile  seks  vinstrevalmenn  . . Men  ikkje 
plass  for  honom  likevel.  Ikkje  eingong  vore 

nemnt  noko  slikt.  Han  hadde  ikkje  eingong 
vore  innkalla  til  møtet,  der  leidararne  sette  saman 
valmanslista.  Han  fekk  vita  alt  etterpaa.  Han 
vart  derimot  sett  til  aa  arbeida  løynleg  millom 
nokre  utrygge.  Det  var  han  god  nok  til;  men  . . 

Hadde  det  endaa  vore  so,  at  alle  dei  seks 
var  so  framifraa  dugande  folk,  at  det  var  uraad 
aa  setja  nokon  av  dei  etter.  Men  kven  pok  . . 

Lensmannen  og  Kamperuden  var  nok  toleg 
gode  hovud;  men  hine  . .;  tjukke  bondehausar, 
som  visst  ikkje  i sit  liv  hadde  tenkt  so  mykje 
meir  av  seg  sjølv  en  hestarne  sine.  Det  einaste 
ein  kunde  seia  um  dei  var,  at  dei  var  bønder, 
høyrde  til  gode  ætter  i bygdi  og  kanskje  aatte 
ein  slump  skillingar.  Kva  var  meiningi  med 
slikt?  Det  var  so  løgje,  at  han  ikkje  enno 
kunde  sjaa  noko  so  urimelegt  i den  voni  han 
hadde  bore  so  smaatt  paa  heilt  til  i dag:  at 
ein  slump  av  veljararne  beintfram  skulde  brota 
lista  for  ein  av  dei  uppnemnde  og  røysta  paa 
honom.  Men  det  var  ikkje  so  greitt  det  helder 
. . nei.  Og  no  var  det  heile  tri  lange  aar  til 
næste  val  . . 

Han  kunde  ikkje  for,  at  han  trass  i sigeren 
og  fylket  og  Sverdrup  og  heile  sulamitten  kjende 
seg  so  underleg  flat.  So  flat  innvertes.  Sigers- 
brevet  han  hadde  tenkt  aa  skriva  heim  til  Laura 
i kveld  vart  det  ingenting  av  med.  Han  slengde 
seg  trøytt  i sengi,  medan  dei  heldt  paa  aa  tura 
fest  hjaa  valmennerne. 


— Dagen  etter  fekk  dei  full  vissa  for,  at 
heile  fylket  var  vunne.  Gleda  og  festlagi  kveik- 
test  upp  att,  og  den  som  ikkje  sturde  lenger 
var  Storevik.  Han  hadde  teke  seg  saman  trast 
um  morgonen.  No  maatte  han  hunden  ta  meg 
ikkje  gjera  seg  til  narr  og  løgje  helder.  Den 
herlege  vinningi  var  hovudtingen,  som  alt  anna 
var  smaating  og  inkjevetta  mot.  Og  detteher 
med  han  sjølv,  so  var  han  nok  for  ny  i bygdi 
likevel.  Bønderne  var  nok  seg  sjølv  like  alle 
stader  — seige  og  seine  i vendingi.  Dei  kravde 
grundig  kjennskap  til  tillitsmennerne  sine;  — 
hadde  dei  ikkje  ein  grand  rett  i det  og?  Ein 
maatte  ikkje  vera  for  braa.  Men  kom  dei  seint, 
so  kom  dei  so  mykje  meir  paalitande  og  godt, 
naar  dei  kom.  Og  til  næste  val  kunde  han  ha 
vunne  denne  tiltrui  grundigt.  Det  tilskotet 
han  hadde  gjeve  til  sigeren  i aar  var  vel  helder 
ikkje  so  lett  aa  gløyma. 

Han  kom  til  aa  skriva  eit  gildt  brev  heim 
likevel  og  slog  seg  glad  med  dei  glade. 

io. 

Det  hadde  vore  ein  stor  vinter.  Riksrett- 
skiping  og  storpolitik  i thinget,  so  folk  mest 
ikkje  rødde  um  anna.  Storevik  hadde  gjenge 
reint  som  fjukeferdug,  naar  dei  vigtugaste  avgjerder 
var  i vente.  Ein  kom  snart  til  aa  kunna  seia 
um  Sverdrup  som  Alexander  um  far  sin : han 
vinn  so  mange  slag,  at  det  snart  ikkje  vert  meir 

aa  vinna  for  os  andre.  Naa  . . noko  vart  det 
vel  att  likevel.  Tiderne  skifte  og  kom  altid 
med  nye  fyrelaagor;  kvar  tid  trong  sine  fyre- 
gongsmenn.  Han  sat  ofta  uppe  til  langt  paa 
kveld  og  les  høgt  for  seg  sjølv  dei  beste 
av  Sverdrup  sine  talar  for  aa  temja  seg  upp  i 
den  rette  statsmanstonen.  Han  budde  heilt 
aaleine  i huset  sit,  so  han  kunde  rusla  som 
han  vilde.  Han  hadde  leigt  eit  kvinnfolk  til  aa 
skipa  i huset  og  koka  ein  gong  midt  paa  dagen, 
men  koka  elles  kaffien  sin  og  gjorde  alt  sjølv. 

Med  verskiftet  um  vaaren  kom  det  eit 
verskifte  i politiken  i bygdi  og.  I staden  for 
storpolitiken  kom  heradspolitiken  fremst.  Det 
skulde  snart  vera  nye  heradsval.  Striden  millom 
høgre  og  vinstre  var  for  ei  heil  tid  sidan  komen 
inn  paa  bygdestellet  og.  Men  endaa  vinstre 
var  so  sterkt,  hadde  det  stødt  lege  under  der. 
Kakselaget  heldt  so  godt  saman.  Men  no  var 
vinstre  vorte  reint  morskt  etter  den  store  sigeren 
i haust.  Der  vart  arbeidt  med  ein  idugskap, 
som  ikkje  var  so  mykje  minder  en  daa. 

Det  galdt  elles  ikkje  berre  sjølve  herads- 
styret,  dette  vaiet.  Bygdi  hadde  ein  sparebank, 
som  stod  heilt  under  heradsstyret.  Kaksestyret 
nytta  daa  sjølvsagt  magti  si  til  aa  stella  einevel- 
digt  med  banken  og.  Til  alle  dei  lønte  postar 
— direktørar,  sekretær,  revisorar  — valde  dei 
aldri  andre  en  av  sine  eigne  og  halediltararne 
deira.  Men  endaa  verre  var  det,  at  sjølve 


12? 


banken  vart  vanstyrd.  Det  kunde  nemnast  nok 
av  døme  paa  det.  Bankstyrararne  hjelpte  altid 
fyrst  og  framst  sine  eigne  folk  baade  ved  laan 
og  inndriving  av  pengar.  Det  var  ingi  løynd 
millom  vinstrefolk  som  var  inne  i det,  at  der 
vart  drive  eit  fælt  slurv  med  rekneskapsførsla ; 
og  yverskotet  av  bankinnkomorne,  som  skulde 
falla  til  heradet  — var  so  reint  underlegt  snautt 
no  um  aari.  At  eit  slikt  tilsynslaust  sleng 
skulde  ha  hals  og  hand  yver  banken  paa  denne 
maaten  var  reint  ut  ei  skam  og  bygdenækjing. 
Heradet  kunde  til  slutt  faa  svida  hardt  for  det 
og;  for  det  var  gjenge  god  for  ein  ikkje  so 
liten  som.  Men  vann  vinstre  no  og  fekk  halv- 
parten av  plasserne  i heradsstyret,  so  kunde  det 
um  tvo  aar  vinna  det  heile  og  reinska  ut  i surpa. 

Bankstriden  var  sistpaa  komen  inn  i bladi 
og.  Ein  fysak  av  ein  brevskrivar  til  eit  fylkes- 
blad  heldt  paa  aa  gjera  alle  som  fann  noko  aa 
klaga  paa  kaksestyret,  til  slarvarar  og  svoltningar, 
som  utan  samvit  dreiv  denne  »trafiken«  sin, 
avdi  dei  sjølve  vilde  ha  fat  i bånkpostarne.  Eit 
slikt  skamlaust  snakk  maatte  der  takast  til 
motmæle  mot,  og  til  dette  vart  Storevik  utsedd; 
han  var  den  hævaste  i pennen.  Han  hadde  sin 
fulle  del  av  arbeidet  paa  andre  maatar  og,  men 
slog  seg  likevel  ikkje  unda,  endaa  han  visste, 
at  det  var  baade  eit  vanskelegt  og  spelegt  arbeid. 
Han  var  beintfram  sinna  og  forarga  paa  denne 
banksvindelen;  det  skulde  knekkjast.  Aa  verta 


innvald  i heradsstyret  kunde  ogso  vera  bra  til 
grunnlag  for  meir  sidan.  Han  sat  og  masa  mest 
kvar  kveld  ei  heil  vika  med  denne  skrivingi,  SO' 
han  kom  mest  ør  paa  skulen  um  mornarne. 

❖ * 

Dei  hadde  ikkje  arbeidt  faafengt  denne 
gongen  helder.  Vinstresiger  med  glans  no  og! 
Hurra!  — den  banksoga  hadde  sogu  havt  klem, 
ho.  Det  strauk  med  ikkje  so  faa  flaskor  kognak 
hjaa  Kamperuden  og  fleire  av  førararne  denne 
gongen  og. 

Storevik  hadde  framfyreaat  butt  seg  paa,  at: 
han  var  for  ny  i bygdi  enno  til  aa  verta  vald 
til  noko.  Slikt  var  minder  aa  undrast  paa  i eit 
heradsval,  der  det  serleg  galdt  aa  ha  fastgroddefolk. 

Det  synte  seg,  at  han  hadde  spaatt  fullt 
rett.  Ikkje  ordet  um  honom  no  helder.  Han 
tok  det  med  full  ro.  Det  galdt  berre  aa  halda 
seg  stødt  i fyreenden  og  vaksa  seg  fastare  og 
fastare  i folkemeiningi.  So  skulde  hans  tid 
koma  — dei  vere  so  seige  dei  vilde. 

Han  hadde  elles  so  mykje  anna  aa  tenkja 
paa  og  no  frametter,  at  han  ikkje  kunde  bry 
seg  so  mykje  um  slikt.  Det  var  Laura  og 
brudlaupet. 

Tidi  var  altso  no  komi,  daa  ho  etter  avtalen 
skulde  flutta  hit.  Det  var  det  beste  reisever, 
og  han  hadde  skipa  alt  paa  beste  maaten  i det 
vesle  huset  sit.  Ingenting  vanta  i so  maate. 

Og  han  ynskte  ingenting  høgare  en  aa  faa 
henne  til  seg  no  ein  gong,  det  vanta  kje  helder. 
Han  lengta  seg  ofta  mest  hugsjuk  etter  henne. 
Men  endaa ; likevel  . . Berre  greitt  var  det  ikkje 
enno,  gud  betre  det.  Vaarknipa  var  drjug,  ho. 

Var  løni  betre  her,  so  var  det  ein  god 
mole  dyrare  aa  liva  her  og.  So  hadde  han 
seminarskuldi  aa  dragast  med  som  fyrr.  Han 
hadde  ikkje  orka  aa  leggja  av  ein  skilling  enno; 
— han  hadde  derimot  lote  laana  endaa  eit  par 
hundrad  krunor  i banken,  daa  han  skulde  setja 
seg  i stand  i huset.  Det  fanst  ingen  annan 
upptenkjeleg  maate  aa  greia  det  paa.  Men  mest 
stridast  av  alt  var  det,  at  det  kosta  so  skam  mykje  aa 
vera  kar  i politiken.  Reiseutlegg  i tid  og  utid ; 
»tilskot  til  valkassa«,  allslags  blad  og  skrift  aa 
halda.  Og  det  var  ikkje  raad  til  aa  vera  altfor 
stor  gnikarpinne  paa  æreskjillingen  helder  i det 
laget  han  var  komen  i.  Han  hadde  i det  heile 
so  underleg  nok  med  seg  sjølv  aaleine  her  og. 
Og  so  gifta  seg  paa  slikt  . .;  hm.  Gudarne 
maatte  pønska  ut  . . 

Men  kunde  han  paa  den  andre  sida  halda 
paa  og  laupa  fraa  det  lenger  no,  daa  alt  var 
so  visst  avtala,  og  ho  hadde  venta  i so  mange 
herrens  aar?  Han  hadde  ikkje  eingong  dette 
um  betre  post  aa  skulda  paa  no  lenger.  Det 
tok  for  det  fyrste  tid  med  slikt;  og  for  det 
andre  . . var  det  ikkje  meining  skapt  i aa 
flytta  nokon  annan  stad  no  for  politiken.  Aa 


flakka  um  fraa  stad  til  stad  var  aa  vera  rotlaus 
alle  stader  og  kanskje  øydeleggja  heile  framtidi 
for  seg,  so  mykje  skyna  han  no.  Ei  utsetjing 
no  att  maatte  altso  verta  ei  utsetjing  i det  blaa 
. . kva  maatte  ho  til  slutt  tenkja? 

Forbanna  aa  laupa  so  huvudstups  og  bitta 
seg.  Ja  . . men  utan  det  hadde  han  ikkje  havt 
Laura  . . vilde  han  det?  Nei,  nei  . . nei! 
Kva  hugnad  elder  verd  var  det  i altsaman  utan  . . 

Endelykti  vart,  at  han  hoppa  i det.  Han 
laut.  Han  skreiv  og  sende  reisepengar.  Med 
sparsemd  maatte  det  vel  verta  ei  fura.  Fekk 
desutan  sjaa  seg  um  etter  umframtenest  solenge, 
naar  det  var  kvild  i politiken.  Det  maatte  daa 
vel  ved  paven  sit  haakeskjegg  vera  eit  og  anna 
aa  fiska  i eit  so  stort  herad,  naar  ein  vilde  vera 
arbeidsam. 

Men  narra  henne  paa  nokor  vis  vilde  han 
ikkje.  Han  skreiv  beintfram,  korleis  det  var. 
Vilde  ho  ta  til  takkar,  so  . . 

Det  var  i grunnen  syndaleg  leitt  aa  lota 
koma  med  slikt  no,  etter  alle  dei  gode  voner 
han  hadde  briska  med  heilt  fraa  dei  fyrste 
seminardagarne.  Forbanna  so  kvardagssmaatt 
som  alt  snudde  seg.  Men  kva  raad  var  det? 

Det  var  tilslutt  berre  eit  som  kasta  ljos 
yver  all  denne  smaadomen : framtidi.  Det  skulde 
ein  gong  verta  paa  ein  heilt  annan  maate,  so 
sant  som  han  heitte  Endre  Storevik. 


Ein  maanads  tid  etter  var  det  alt  fraaseg- 
gjort  med  brudlaup  og  alle  formgreior,  og  han 
sat  der  med  kona  i huset.  Og  med  lukka  i 
huset.  Den  glade  songfuglen  som  i dei  fyrste 
lukkelege  elskhugsdagarne  var  ho  vel  ikkje 
nettupp  no  lenger;  ho  var  vorti  litt  bleik  og 
still  med  sine  fem-seks  og  tjuge  aar.  Men  den 
same  vene,  trufaste,  hjartansgode  Laura  var  ho 
som  altid.  Ho  smilte  mest  saart,  daa  ho  den 
fyrste  kvelden  kom  til  aa  nemna  spurnaden 
hans,  um  ho  vilde  ta  til  takkar  med  tilhøvi 
hans.  » Slikt  skulde  du  ikkje  ha  spurt  um,« 
sa  ho.  »Det  visste  du  fyrr«,  sa  ho.  Elles  skulde 
det  nok  gaa  godt  med  huslegt  stell,  meinte  ho  og. 
Det  var  som  ho  tok  ei  heil  byrda  av  løynleg 
skjemsla  av  han  med  desse  ordi.  Han  kyste 
henne  av  berre  takksemd. 

* * 

Dei  hadde  havt  rett:  det  gjekk  med  huslegt 
stell.  Gjekk  svert  godt  og.  Ho  var  hushæv 
og  greifør  og  gjorde  alt  utan  tenestgjenta,  so 
det  gjekk  ikkje  so  mykje  meir  til  hushaldet 
no  en  fyrr.  Dei  hadde  gjort  seg  altfor  stor 
umsut.  Berre  godt,  at  han  hadde  vaaga  stiget. 
Dei  hadde  det  so  huglegt  og  gildt,  at  han  reint 
gløymde  alle  dei  andre  pengesuterne  sine  med. 


Det  var  stilt  i bygdepolitiken  og  no  ei  tid,  so 
ein  endeleg  kunde  ha  det  ein  grand  rolegt. 
Han  trong  det  væl.  Han  hadde  arbeidt  seg 
reint  nervesliten.  Han  nytta  sumarfritidi  til  aa 
fylgja  med  i stor-riksstellet  i ro  og  mak,  elder 
han  styrkte  dei  politiske  kunnskaperne  sine  med 
aa  lesa  gjenom  gamle  aargongar  av  storthings- 
tidende.  Hadde  Laura  ikkje  anna  aa  gjera, 
sette  ho  seg  attmed  han  og  kika  i bladi,  ho  og, 
og  spurde  korleis  det  gjekk.  Ho  var  etterkvart 
vorti  idug  for  riksens  stell  ho  med,  og  trudde  fullt 
aa  fast  paa  givnaden  og  framtidi  hans  der.  Ho 
høyrde  paa  han  som  paa  eit  mynster  av  stats- 
mansvisdom.  Han  maatte  mest  læ,  samstundes 
med  at  det  gjorde  han  so  endelaust  godt. 

Han  hadde  sagt  henne  beint  fram,  at  han 
paa  uviss  tid  maatte  vera  nøgd  med  den  posten 
han  hadde,  for  politiken,  og  ho  var  samd  med 
han.  For  eit  større  maal  fekk  ein  ofra  det  som 
minder  var,  meinte  ho  og.  Ho  var  makelaus. 
Han  visste  lite  ordet  av,  fyrr  yver  eit  aar  var 
gjenge  i denne  stille  lukka. 

Daa  fekk  dei  ein  god  dag  eit  tillegg  i 
heimelukka  si:  ein  liten  engel  av  eit  barn. 
Laura,  stakkar,  bar  det  som  ein  helt.  Men 

etterpaa  fekk  ho  ei  lang  sjukerid  likevel.  Ho 
var  ikkje  svert  helsesterk.  Det  vart  ein  helder 
drjug  rekning  til  jordmor  og  doktor.  Dertil 
maatte  dei  leiga  tenestgjenta  i dyre  domar. 
Fraa  tvo  vortne  til  fire.  Og  rentorne  skulde 

snart  ut  att.  Stutt  aa  seia:  ei  umframfortenest 
vilde  ha  kome  fælande  væl  med  no.  Ein  grand 
tid  hadde  han  og  altid  aa  gjera  med  etter 
dagsverket  paa  skulen.  Men  det  var  det  leie 
ved  desse  attaat-innkomorne,  som  ein  saag  so 
lett  til  andre  tider:  naar  ein  trong  dei,  heldt 
dei  seg  burte.  No  hadde  han  havt  augo  med 
seg  frametter  heile  vinteren,  men  snautt  funne 
for  fem  krunor.  Ein  gong  hadde  han  rett  havt 
ein  fin  fisk  i syne:  daa  det  i vinter  skulde  utnem- 
nast  ny  heradskasserar.  Han  baud  seg  so  billegt 
som  nokon;  det  var  som  skapt  for  han.  Men 
høgre  var  for  sterkt  i heradsstyret  enno.  Ein 
»vælsinna«  fekk  det. 

Einaste  raadi  vart  daa  aa  slaa  av  og  spara, 
der  han  aldri  hadde  tenkt  paa  det  fyrr.  Han 
maatte  halda  seg  burte  fraa  alle  lag,  som  kosta 
kongens  mynt;  lata  vera  aa  reisa  nokon  stad  og 
r endaatil  seia  upp  nokre  av  bladi  han  heldt  — 
ei  rein  meiningsløysa  for  ein  mann  som  han, 
som  skulde  vera  paa  høgd  med  tidi.  Men  det 
var  uraad  aa  spara  paa  noko  for  Laura,  stakkar, 
no,  so  det  laut  gaa  ut  yver  han  sjølv. 

Men  taalmod,  taalmod.  Reven  var  ein 
filosof,  daa  han  sagde  dei  ordi  um  ein  yvergong. 
Vantet  hadde  visst  vore,  at  han  ikkje  enno 
hadde  lært  aa  smeda  snart  nok,  naar  eit  jarn 
var  varmt.  Ein  mann  med  tankar  hadde  so 
mykje  anna  i hovudet,  medan  alle  dei  næruge 
høkersjælerne  berre  passa  paa  aa  kara  etter 

9.  — Emne. 


kvar  skillingen.  Men  so  fekk  ein  berre  læra 
seg  til  aa  smeda  daa;  — verdi  var  ikkje 
onnorleis,  og  han  hadde  klara  verre  ting,  han. 

Han  gjekk  med  lyft  hovud,  byrg  yver  aa 
vera  far  trass  i alt.  Naar  ein  saag  paa  stor- 
politiken  i denne  tidi,  var  det  ogso  alt  anna  en 
tid  til  aa  vera  modlaus.  Riksretsdomarne  falne; 
Selmeriet  blese  burt  som  agner  for  vinden; 
aprilriksraadet  likeeins  — Sverdrup  fyrstekongs- 
raad!  Det  gjekk  slik,  at  det  var  beintfram 
herlegt  aa  vera  vinstremann.  Han  song  fedre- 
landssongar  med  smaagutarne  og  smaagjentorne 
paa  skulen,  so  fyrstelæraren  (ein  »meiningslaus« 
stakkar  i politiken,  men  elles  ein  snild  mann) 
vart  reint  skræmd.  Han  dikta  endaa  i løynd 
eit  hyllingsdikt  i ni  vers  med  »solo«  og  »kor« 
til  Johan  Sverdrup;  — som  elles  ikkje  fann 
plass  i »Verdens  Gang«,  so  laagt  sagt. 

* * 

* 

Det  kom  til  aa  snu  seg  med  næringssuterne 
og.  Ikkje  med  nye  innkomor  nettupp.  Men 
paa  den  maaten,  at  Laura  kom  seg  att,  so  ho 
um  eit  halvt  aars  tid  kunde  stella  huset  og  barnet 
aaleine.  Det  var  i grunnen  for  stridt  for  henne, 
stakkar.  Men  naar  ho  plent  vilde  ta  det  paa 
seg  so.  Og  det  var  ikkje  anna  aa  seia,  en  at 
det  kom  hardla  væl  med.  Han  saag  seg  utkome 
til  aa  halda  alle  naudturvelege  blad  att  og 
stræva  og  les  best  han  kunde  i barneskriket  um 


kveldarne  frametter  vinteren.  Han  var  desverre 
uroleg  og  sver  til  aa  tuta,  vesle  Egil;  og  det 
var  — desverre  — hoste  dyrt  aa  halda  det 
varmt  i meir  en  eit  rom,  daglegstova. 

Vesle  Egil  var  elles  ein  so  søt  og  rar  liten 
kropp  — mori  sit  ljoslivande  bilæte  — at  ein 
fekk  finna  seg  i eit  og  anna.  Vinteren  gjekk 
endaa  so  rimeleg  bra. 

Men  daa  det  var  vaar  att  og  guten  noko 
yver  eit  aar,  tok  det  so  smaatt  til  aa  syna  seg 
teikn  att.  Teikn  som  ikkje  var  til  aa  mistyda. 
Stutt  aa  seia:  Laura  kunde  ikkje  so  fælande 

lenge  staa  i alt.  Noko  likt  til  betre  innkomor 
var  det  derimot  ikkje  tanke  til  enno. 

Nei  denne  rakkars  posten  var  ikkje  for  han. 
Kva  hjelpte  det,  um  ein  grov  til  mat  og  klæde 
og  husvære,  naar  ein  ikkje  fekk  slaa  seg  ut? 
Kvardagsmenne  og  skulemeistrar  kunde  vera 
hjelpte  med  det,  men  ikkje  han.  Hin  og  den 
skulde  sitja  i slikt.  Han  heldt  paa  aa  koma 
reint  ut  av  dei  store  hugmaali  sine  for  berre 
smaasut.  Men  just  som  det  saag  aller  vrangast 
ut,  opna  det  seg  ei  von  som  himmelsend. 

Eit  par  av  kaksefolki  i heradsstyret  var 
falne  fraa,  so  det  maatte  varamenn  inn,  og  det 
trefte  seg  so  ov-heppe,  at  dei  var  vinstrefolk. 
Vinstre  hadde  altso  yvermagti  og  kunde  alt  no, 
til  byrjingi  av  det  nye  rekneskapsaaret  i juli, 
by  r ja  aa»  reinska  ut«  i bankslenget.  Det  skulde 
millom  anna  veljast  ein  ny  direktør  og  kasserar. 


Denne  siste  var  rett  bra  løna  — og  kven  var 
nærare  til  den  en  han?  Han  budde  lagleg; 
han  hadde  tid,  naar  ein  berre  skipa  seg  litt 
rimelegt,  og  banken  var  ikkje  større,  en  at  han 
godt  raadde  med  det.  Han  visste  ingen  av 
partiet,  som  kunde  greia  det  betre;  endaa  minder 
nokon,  som  var  det  betre  verd.  Og  so  sant 
dei  hadde  augo,  maatte  dei  kunna  sjaa,  at  ingen 
trong  det  betre  helder. 

Ein  dag  han  raaka  nokre  av  »leidararne« 
paa  lensmanskontoret,  vaaga  han  endaatil  aa 
slaa  beint  burt  paa  det. 

Dei  sagde  ingenting  vidare.  Men  dei  smilte 
og  kremta  og  var  blide,  so  der  var  all  god  von. 

Det  leid  snart  til  nye  heradsval  og,  og  for 
dess  større  trygds  skuld  var  han  med  og  arbeidde 
mest  idugare  en  nokon  gong.  Valstriden  var 
byrja  i vikevis  framfyreaat,  og  sinnet  og  ilska 
hjaa  motparten  gjekk  denne  gongen  reint  yver 
seg  sjølv  som  hjaa  alle  søkkjande  partilag.  Det 
uvyrnaste  bygdevaas  maatte  gjera  tenest.  Storevik 
fekk  som  vanleg  sin  fulle  part.  Dei  hadde 
funne  noko  rett  utvalt  mot  han  denne  gongen. 
Det  skulde  vera  kome  fraå  sjølve  presten,  sagdest 
det.  Og  han  hadde  det  fraa  ein  prest  nordpaa 
ein  stad,  der  Storevik  hadde  vore  lærar  fyrr. 
Han  hadde  der  gjenge  og  halde  bøner  i sam- 
lingarne,  sagdest  det,  og  rovedilta  og  smeikt 
paa  det  mest  skamlause  for  det  kristelege  læk- 
folket  og  presten  for  aa  bugta  seg  fram.  Men 


her  var  han  hovudstups  vorten  rotrivar  og  preste- 
etar,  daa  det  gav  betre  von  um  aa  løna  seg.  Ein 
stakkarsleg  vindhane  og  livebrødspolitiker,  som 
alle  parter  burde  vanvyrja.  Soga  kom  til  slutt  i 
fylkesbladet,  med  ein  god  slump  tilmat. 

Storevik  fekk  ein  stygg  støkk  i blodet  med 
det  fyrste;  — det  var  uhuglegt  so  væl  som  dei 
visste  likt  og  ulikt,  dei  kararne.  Men  som  væl 
var  brydde  ingen  av  hans  eige  parti  seg  um 
det.  Dei  berre  smilte  og  tala  um  høgrelygn. 
So  heldt  han  berre  øyro  stive  best  han  kunde 
og  snakka  um  høgrelygn,  han  med.  Ein  fekk 
seg  i verdi  snu.  Naar  ho  ikkje  var  betre  — 
verdi.  Og  uppe  maatte  han  halda  seg  no. 

Ein  plass  i heradsstyret  vilde  sjølvsagt  ikkje 
vera  aa  vanvyrja  no  helder.  Men  av  nokor 
vigt  var  ikkje  det  no,  berre  han  fekk  det  som  gav 
i pungen.  I denne  forbanna  kattepina  maatte  alt 
anna  staa  etter  det. 


12. 

Vinstre  her  i bygdi  kunde  snart  seia  med 
Cæsar:  veni,  vidi,  vici.  Det  er  utlagt:  eg  slog 
til  meg  heile  grisen  fraa  tryne  til  rovetipp. 

Vinstre  vann,  so  det  til  næste  aar  hadde 
kvar  plassen  i heradsstyret.  Ikkje  lenge  etter 
kom  radi  til  banken.  Og  det  vart  gjort  grun- 
digt  der  og.  Det  var  ikkje  til  aa  bruka  filt 
mot  vanstellet,  naar  ein  berre  kunde  gjera  noko. 
Alle  dei  plasser  som  kunde  bytast  no,  vart 

gjevne  til  fulltrygge  vinstrefolk.  Resten  fekk 
ein  ta  til  næste  aar;  daa  hadde  ein  vissa. 

* 

Storevik  hadde  um  kvelden  etter  bankvali 
i heradsstova  gjort  seg  erind  burtetter  bygdi 
for  aa  høyra  endelykti;  dreiv  no  heimetter  att. 
Dei  hadde  halde  fælande  lenge  paa,  no  det 
var  vorte  seint.  Det  leid  langt  fram  paa  vaaren 
og  var  slik  ein  ven  kveld.  Bygdi  laag  der  brei 
og  trygg  og  still;  det  anga  av  vaarfriske  engjer 
og  aakrar.  Himlen  sumarljos  og  klaar,  blaa- 
nande  langt,  langt  ut  yver  alle  aasar;  austyver 
skogtopparne  paa  den  andre  sida  av  kyrkja  kom 
nettupp  maanen  stor  og  bleikgul  og  gav  eit 
draumebleikt  atterskin  fraa  husveggjer,  Steinar 
og  vasshyljar.  Men  Storevik  saag  alt  berre  som 
gjenom  ei  skodd,  der  han  for.  Han  steig  paa 
med  samanbitne  tenner  og  svara  ikkje,  um  han 
høvde  nokon  som  helsa.  Laura  saag  ventande 
og  vonfull  ut  gjenom  kjøkendøri  mot  han  — 
han  saag  ingenting.  Han  gjekk  inn  i det  litle 
kammerset  ved  sida  av  stova,  stengde  døri  og  gav 
seg  til  aa  driva  liksom  kvelden  etter  valmansvalet; 
han  var  eldraud  i andlitet,  haaret  laag  i kleimne 
tottar  nedetter  skallen  paa  han  . . 

Ikkje  fenge  noko  no  helder!  . . ikkje  no 
helder!  Ikkje  kasserarposten.  Og  ikkje  nokon 
av  dei  andre  bankpostarne  helder  . . ingenting! 
Førararne,  bra-folki,  heidersmennerne,  tjukk- 


bukse-gardbrukararne  hadde  no  som  ved  val- 
mansvalet  delt  alt  fint  millom  seg  . . fyrst  ved 
heradsvalet  og  no  ved  bankvali.  Plent  som  daa. 
Men  kasserarposten,  som  ingen  av  dei  hadde 
tid  til  ha  (elder  som  dei  kanskje  alle  misunte 
einannan?)  hadde  dei  slutteleg  gjeve  til  ein 
svoltning  av  ein  korporal,  som  ikkje  hadde  gjort 
dusti  anna  for  bygdi  en  aa  vera  i stendig  penge- 
naud  og  aa  vera  yngre  bror  til  Kamperuden, 
det  nye  ordføraremnet.  Det  einaste  han  hadde 
fenge  var  nokre  slengjerøyster  her  og  der  og  ein 
varamansplass  — han  visste  snautt  sjølv  til  kvaslag. 

Kva  meinte  dei  med  slikt?  Ingen  kunde 
daa  no  lenger  med  skapt  meining  seia,  at  han 
var  for  ny  i bygdi.  Endaa  minder,  at  han  ikkje 
hadde  arbeidt  for  vinstre  kanskje  meir  en  nokon, 
elder  at  han  ikkje  var  so  dugande  som  nokon. 
Kva  var  so  i vegen? 

Han  hadde  paa  heimvegen  beintfram  tenkt 
aa  gaa  innum  til  lensmannen  med  dette  spurs- 
maalet,  men  late  det  vera  likevel.  For  han  tok 
til  aa  skyna  utan  peikepinne  — no  etterkvart. 
Det  kunde  ikkje  finnast  meir  en  ei  tyding: 
for  denne  honki  av  »førarar«  var  heile  striden 
for  »bygdebaten«,  for  smaafolks  beste,  framstiget 
og  alt  det  der  som  dei  stasa  med,  til  sjuande 
og  sist  berre  ein  strid  for  aa  verta  fyrste  hanar 
i bygdi  sjølve  og  riva  til  seg  magti  og  innkomorne 
— plent  som  motparten  sine  førarar!  Og  naar 
ein  altso  ikkje  høyrde  til  elder  var  passeleg 

mykje  i ætt  med  det  rette  førarfislement,  naar 
ein  ikkje  var  passeleg  dum  og  mygla  »heiders- 
mann«  — so  dugde  ein  helder  ikkje  til  aa  verta 
vald  til  noko.  Jo,  kanskje  dei  i sin  dumme 
bondekautleik  saag  ned  paa  »seminaristen«,  dei 
og,  med  same  vanvyrsla  som  kaksarne,  berre  at 
dei  hadde  tagt  med  det  og  med  gode  minor 
bedt  han  med  i kalasi  sine  for  aa  ha  nytta  av  han ! 

Han  hadde  i byrjingi  vore  mest  graaten 
nær,  daa  han  tenkte  paa  Laura  og  kor  vondt 
det  vart  aa  seia  henne  det;  — dei  hadde  alt 
ei  heil  tid  rekna  med  dette  som  noko  mest  visst. 
Men  det  hadde  snart  gjeve  plass  for  eit  kokande 
sinne,  som  enno  brann  i han.  Der  gjekk  dei 
folki  og  meiska  seg  med  sutelaust  utkome  og 
innkomor  paa  alle  kanter  og  visste,  maatte  vita, 
kor  saart  han  turvte  denne  litle  hjelpi  . . 
og  so  likevel  ikkje,  likevel  ikkje  . . Gaa  her 
og  lota  slita  seg  upp  i næringssut  han , som  var 
so  mykje,  mykje  for  god  til  det  — han  som 
stod  so  langt,  so  ovende  langt  yver  heile  hurven! 
Slike  folk  skulde  ein  kava  for!  Det  var  ærelaust, 
beint-/ram  ærelaust. 

Han  knytte  neven  av  sinne  og  harm  og 
visste,  kva  han  vilde  no  etterkvart.  Altfor 
lenge  hadde  han  tagt;  altfor  lenge  vore  taal- 
modig;  altfor  lenge  trutt  det  beste.  Trudde 
dei,  at  han  var  ei  fesbikkja,  som  dei  kunde 
gjera  med  som  dei  vilde,  so  tok  dei  imist! 
Dei  skulde  ein  gong  faa  høyra  seg,  kva  dei  var. 


Han  fann  fram  skrivegreior  og  sette  seg 
som  so  ofta  fyrr  til  aa  gjeva  harmen  sin  avlaup 
i eit  bladstykke.  Det  hadde  til  yver-rit  »koteri- 
politik«  og  byrja  med  aa  våra  vinstre  utyver 
bygdarne  mot  aa  lata  seg  »forsumpa«  av 
sjølvnytte  liksom  høgre.  Det  var  aa  undergrava 
den  grunnvollen,  som  all  sann  framstigspolitik 
eine  og  aaleine  bygde  paa:  det  mannjamne 
beste.  Sjølvnyttepolitik  i eit  folkevenlegt  folke- 
parti! — det  var  ei  til-tekt  so  meiningslaus  og 
utoleleg,  at  ho  burde  knusast,  kvar  helst  ho 
berre  freista  aa  stikka  hovudet  fram.  Og  som 
eit  vårande  døme  paa  slik  politik  fortalde  han 
soga  um  dei  siste  val  og  bankgreior  her  i 
bygdi.  Han  nemnde  ikkje  namn  korkje  paa 
bygd  elder  folk,  men  forma  det  likevel  so,  at 
det  var  lett  aa  skyna,  kven  han  sigta  til.  Han 
sparde  i det  heile  ikkje  paa  krutet  mot  tjukk- 
buksorne. 

Det  kunde  koma  til  aa  riva  sund  partiet 
og  gjeva  høgre  i bygdi  magti  att  . . ? Ja,  so 
lat  det  berre  riva  sund  daa!  Væl  unt.  Eit 
parti  som  dette  bygdebølet  var  ikkje  betre 
verd.  Det  var  ei  til-snikjing  aa  kalla  det 
framstigs-  og  folkeparti.  So  fekk  ein  sidan  sjaa 
aa  samla  eit  verkelegt  vinstre  i bygdi  — eit 
ærlegt  folkeparti,  som  tenkte  paa  allemansbaten 
og  ikkje  var  til  aa  mata  »førararne«.  Ein  kunde 
byrja  ved  valmansvalet  no  i haust  att.  Han 
skulde  ikkje  vera  rædd  aat  aa  setja  seg  i brodden 


han,  um  ingen  annan  vilde  gjera  det.  Ein 
skulde  faa  sjaa.  Og  naar  folk  berre  fekk  augo 
upp  for  einmans-humbugen,  var  det  meir  en 
furlegt,  um  han  ikkje  snart  skulde  faa  med  seg 
heile  det  jamne  smaafolket  av  vinstre  — og 
kanskje  surne  av  høgre  og. 

Til  underskrift  sette  han  »vinstremann«, 
skreiv  utskrift  til  eit  lite  vinstreblad,  som  vart 
mykje  lese  i bygdi,  og  bad  bladstyraren  halda 
namnet  løynt  — so  lenge.  Ikkje  det,  at  han 
var  rædd  for  aa  setja  det  under;  endemaali  hans 
var  opne  og  ærlege.  Men  fekk  dei  raamde  tåk 
i namnet  med  ein  gong,  so  kunde  dei  blaasa 
upp  ei  sky  av  vondt  mot  honom,  so  heile  san- 
ningi  gyrmdest  burt.  Best  difor,  at  ordi  fekk 
falla  med  si  eigi  tunge  vigt. 

— Morgonen  etter  gjekk  han  aat  posthuset 
trast  han  var  uppe.  Men  daa  han  stod  yver 
postkassa  med  brevet,  kom  han  til  aa  tenkja 
seg  um  likevel.  Kanskje  han  hadde  vore  hoste 
drjug  i ordi  likevel,  um  dei  var  det  aldri  so 
væl  verd  . . 


* * 

Ei  vikes  tid  etter  fekk  han  sjølv  eit  brev 
ein  dag.  Det  var  fraa  ein  av  »leidararne«,  ein 
gamal  rev  av  ein  landhandlar.  Det  var  um 
ein  grand  rekneskap  dei  hadde  seg  imillom. 
Storevik  var  desverre  ein  slump  i skuld  — • der 
og.  Men  landhandlaren  var  fælande  rimeleg. 

Han  lova  bidetol,  og  det  var  ikkje  so  nøgje 
med  rentor.  Men  sistpaa  kom  det  som  av  eit 
reint  hende  ein  liten  hale  um  noko  anna  og;  — 
um  vaiet  komande  sundag.  For  det  skulde  veljast 
ein  ny  forlikskommissær  daa.  Der  var  som 
vanleg  uppnemnt  tri  »gode  menn«  til  aa  velja 
millom.  Alle  tri  var  tekne  av  dei  fremste  og 
»beste«  vinstremenn  i bygdi  — millom  dei  land- 
handlaren  sjølv. 

No  var  han  for  sin  part  — so  lyddest  halen 

— fullt  med  paa,  at  baae  dei  tvo  andre  var 
ovende  bra  menn  og  fullt  dugelege  til  tillits- 
posten.  Men  verre  var  det  aa  vita,  kven  av 
dei  ein  serleg  skulde  velja  paa.  Dei  var  baae 
paalagde  so  mange  byrder  av  heradet  fyrr, 
at  ein  snart  maatte  sjaa  etter,  kven  av  dei  ein 
med  best  samvit  kunde  leggja  enno  meir  paa; 

— han  rekna  upp  »byrderne«  deira. 

»Eg  for  min  part  legg  sjølvsagt  ikkje  det 
slag  vigt  paa  aa  verta  vald.  Inkomorne  hev 
ikkje  so  mykje  aa  seia.  Men  eg  vil  ikkje  der- 
med nettupp  ha  sagt,  at  landhandlarstillingen 
min  er  til  noko  sers  hinder  for,  at  . . 

Eg  gjeng  ut  fraa,  at  De  med  vanleg  idug- 
skap  vil  arbeida  for  det  De  held  for  det  rettaste 
og  beste  for  bygdi.  Eg  litar  som  vanleg  paa 
Dykkar  skynsemd.  — Med  ynskje  um  godt 
frammøte  um  sundag. 

Dykkar 
Andersen. « 

Storevik  maatte  beint  fram  læ,  so  han  var 
um  aa  skræma  barnet  upp  or  ein  blund.  So 
dei  vilde  ha  han  til  aa  træla  for  seg  enno  og 
det  i ei  surpesak  millom  sjølve  hundarne,  som 
slogst  um  eit  bein!  Kva  heldt  dei  han  for? 

Han  hadde  gjenge  i uvissa  med  bladstykket 
sit  frametter  heile  vika  og  hadde  det  liggjande 
enno.  Men  no  gjekk  han  etter  det.  Var  det 
kome  so  vidt,  at  sjølve  leidararne  grov  grunnen 
under  einannan,  so  var  det  sanneleg  paa  høg 
tid,  at  der  vart  ruska  upp  ein  grand.  Han 
hadde  visst  helder  sagt  for  lite  en  for  mykje. 
Som  væl  var  var  landhandlarskuldi  hans  ikkje 
større,  en  at  han  skulde  vita  utveg  til  aa  greia 
henne.  — Han  gjekk  i roleg  argskap  av  stad 
til  posten  med  brevet. 

* * 

* 

Ei  vikes  tid  etter  var  stykket  kome  i bladet. 
Han  hadde  ikkje  forrekna  seg:  dei  kjende  seg 
att  paa  flekken.  Og  det  hadde  si  verknad.  Det 
fall  som  ljon  fraa  klaar  himmel  ned  i den  smaa- 
kjeklande  bygdi.  Der  vart  i mange  dagar  snautt 
tala  um  anna,  naar  folk  høvdest.  I fyrstningi 
freista  nok  surne  aa  gjera  det  heile  til  eit  nytt 
høgrespark  under  vinstremaska ; men  det  maatte 
dei  strakst  tagna  med  att.  Der  var  for  mange 
prov  paa  eit  godt  kjennskap  til  vinstre  sin  innan- 
hus-politik  til  dess.  Dei  raama  æste  av  sinne; 
aalmenti  av  partiet  riste  paa  hovudet  og  var 

fortenkte ; men  høgrefolki  lo  som  dei  ikkje  hadde 
gjort  paa  lenge.  Naar  eit  rike  verder  split- 
agtigt  med  seg  sjølv  . . ! No  turvte  ein  daa 
ikkje  snakka  um  høgrelygn  lenger,  naar  dei 
reiv  so  grundigt  grima  av  einannan  sjølve. 

Storevik  lo  og  i løynd.  Lat  dei  no  tyggja 
paa  det  eit  bil  og  ta  det  til  seg,  dei  det  passar 
paa!  Det  var  ein  sann  hugnad  aa  faa  tugta 
ein  gong  — dubbelt,  sidan  han  sjølv  sat  so 
væl  løynd. 

* * 

❖ 

Ein  dag  han  nettupp  var  komen  heim  fraa 
skulen,  kom  det  ein  og  vilde  faa  tala  med 
han.  Lensmannen.  Han  saag  so  underleg  uppøst 
ut.  Dei  gjekk  inn  i sideromet.  Der  tok  dei 
trast  til  aa  verta  so  høgmælte,  at  Laura  vart 
reint  skræmd.  Litt  etter  kom  lensmannen  ut 
att  og  gjekk  utan  aa  seia  farvæl.  Han  var 
eldraud  og  stygg  aa  sjaa  til.  Storevik  fylgde 
etter  ut  i døri.  Han  var  bleik  og  saag  uppøst 
ut,  han  og  . . 

Det  hadde  ikkje  nytta  med  den  namne- 
løyningi.  Dei  hadde  fenge  mistanke  av  baade  det 
eine  og  andre  . . stilen  i stykket,  og  at  han  heldt 
seg  so  underleg  attende  no  um  dagarne.  Daa  lens- 
mannen no  kravde  greia  paa  dette,  hadde  han 
difor  korkje  vaaga  elder  brytt  seg  um  aa 
negta  noko. 

Dei  heldt  paa  med  valmansvalet  burti  kyrkja 
ein  dag  frampaa  hausten.  So  spåk  valstrid  hadde 
det  ikkje  vore  paa  lenge.  Høgre  var  som 
svimeslege  etter  riksretsdomen  og  alt  det  som 
paafylgde;  og  vinstre,  som  valde  paa  »tillid  til 
Johan  Sverdrup, « det  hadde  vunne  og  hadde 
Sverdrupen  sin  paa  toppen.  Kva  var  der  so 
meir  aa  braaka  etter?  Mange  brydde  seg  ikkje 
eingong  um  aa  møta  fram. 

Millom  dei  som  ikkje  møtte  fram,  var  ogso 
skulelærar  Storevik,  endaa  han  hadde  fridag 
fraa  skulen.  Han  gjekk  heime  og  stelte  i den 
lide  hagen  sin.  Kva  skulde  han  paa  vaiet? 
Han  visste  det  ikkje. 

Det  var  han  som  skulde  »reformera«  sit 
eige  meinings-lag  og  som  ein  ny  folkeleidar 
verta  valmann  paa  det  no  i dag!  Aa  jau,  det 
var  vorte  umbot  av  baade  paa  hovud  og  limer, 
sa’n!  Gud  han  miskunne  seg  for  grillor  ein 
kunde  ha.  Medan  alt  gjekk  i sit  tjukke  gamle 
gjenge,  var  umboti  sjølvsagt  vorti  den,  at  han , 
stakkaren,  var  avklædd  all  politisk  æra  for  aat- 
ferdi  si.  Avklædd  til  skinnet.  Og  avklædd  det 
meste  av  si  mansæra  med. 

At  «førararne«  lagde  han  for  hat,  daa  dette 
um  bladstykket  kom  upp,  var  ikkje  meir  en 


143 


som  ventande.  Men  dei  stod  ikkje  aaleine, 
førararne.  Aa  nei.  Dei  hadde  som  altid  heile 
hurven  av  partiet  i hælarne,  sosnart  den  fyrste 
forbiningi  hadde  lagt  seg.  Folk  trudde  paa 
heidersmennerne  sine  som  paa  Vaarherre.  Her 
som  nordi  fiskebygdi.  Kven  hadde  nokon  gong 
høyrt  elder  spurt,  at  sauerne  tenkte  sjølv  elder 
vaaga  noko  nytt?  Ein  var  i grunnen  verd 
ulukka  si,  som  kunde  tru  noko  sovore.  Kasta 
seg  som  ei  bikkja  yver  sjne  eigne,  just  som  ein 
skulde  til  aa  ha  gagn  av  sigeren  og  arbeida  i 
ro  og  fred  til  bygdi  sit  beste!  — det  gjekk 
langt,  langt  yver  vitet  hjaa  dei  kjære  sauerne. 
Det  var  den  reine  farkeferd. 

Men  det  var  daa  helder  ingen  som  tvila 
um,  kvifor  han  hadde  gjort  alt  dette.  Det 
kunde  ikkje  vera  anna  en  den  lurvnaste  hemn, 
avdi  han  trudde  seg  sett  til  sides  ved  dei  siste 
vali;  dei  hugsa  serleg,  at  han  hadde  gjenge  og 
slikka  seg  etter  kasserarposten.  Soga  um  preste- 
venskapen  og  lækpreikingi  hans  nordi  fiskebygdi 
vart  med  det  same  dregi  fram  att,  og  det  fanst 
ikkje  eit  menneske  som  tvila  paa  henne  no. 
Der  vart  det  fagraste  samhelde  millom  alle  mei- 
ningsflokkar,  at  heile  karen  var  ein  matpolitiker 
av  lurvnaste  slaget. 

Dei  mest  paatekne  av  leidararne  tala  ei 
tid  endaa  um  aa  reisa  sak  mot  han  for  æreskjemd, 
men  let  det  tilslutt  vera.  Det  var  aa  bry  seg  altfor 
mykje.  Dei  hadde  so  godt  samvit,  at  snakket 

hans  i grunnen  ikkje  raama  nokon  stad.  Og 
med  likso  godt  samvit  vaaga  dei  aa  seia,  at 
der  ikkje  var  gjort  dusti  urett  mot  han.  At 
ein  ikkje  nettupp  vilde  ha  den  innflutte  jyplingen, 
som  sovidt  var  turr  bakum  øyro,  upp  i dei 
mest  væltrudde  og  vanskelege  postar  i bygdi, 
kunde  kanskje  smaagutar  finna  paa  aa  kalla 
urett;  vaksne  folk  gjorde  det  ikkje.  Elles  var 
han  synt  all  rimeleg  godvilje,  og  mykje  meir 
en  det,  for  dei  smaatenesterne  han  hadde  gjort. 
Dei  hadde  teke  mot  han  med  opne  armar;  dei 
hadde  valt  han  til  formansvaramann,  endaa  han 
var  so  ung,  og  til  næste  gongen  jamvæl  tenkt 
aa  faa  han  inn  i repræsentantskapet  elder  eit- 
kvart  anna.  Godt  at  han  avdekte  den  sanne 
naturi  si  i tide.  Ein  slik  kar  skulde  ein  berre 
halda  fraa  dørerne  sine,  so  var  ein  ferdig 
med  han. 

Soleis  vaaro  ordi  . . 

Han  hadde  i fyrste  laget  freista  aa  verja 
seg  og  tala  vit  i folk,  naar  han  raaka  nokon 
av  dei  smaa  i partiet.  Men  daa  nokre  vikor 
var  gjengne,  slutta  han.  Dei  berre  grein  han 
midt  i synet.  Han  hadde  gjort  seg  grundigt 
ferdig  her  i bygdi.  Det  var  endaa  gjenge  so 
vidt,  at  han  hadde  vore  ute  for  den  argaste 
luring  og  smaalegskap  i sjølve  skulearbeidet. 
Dei  hadde  visst  havt  god  hug  til  aa  faa  han 
avsett  der  og,  hadde  dei  sosant  berre  visst  ei 
raad  med  det. 

— Men  so  underlegt  var  det  gjenge  til 
utetter  sumaren  og  hausten:  ikkje  eingong  alt 
dette  var  det  verste  ved  denne  soga.  Ho  hadde 
havt  i fylgje  sit  noko  endaa  verre. 

Daa  han  var  komen  so  heilt  ut  or  all  po- 
litik  og  godt  lag  i bygdi,  hadde  han  fram- 
etter sumarfritidi  og  elles,  naar  han  hadde  ei 
stund,  sett  seg  til  aa  skriva  saklege  stykke  um 
eit  og  anna  i riksstellet  for  aa  halda  namnet 
sit  uppe  utanfor  bygdi  og  samstundes  faa  litt 
pengar  for  dei  hjaa  bladi. 

Det  andre  barnet  var  kome  frampaa  haust- 
parten;  men  umfram-innkomorne  var  altso  ikkje 
komne.  Han  laut  daa  prøva  seg  paa  dei  ut- 
vegjer  han  kunde. 

Bladi  han  hadde  skrive  til  svara  altid 
vyrsamt;  dei  kjende  honom  ein  grand  av  namn 
fraa  smaastykke  han  hadde  sent  fyrr.  Dei  var 
svert  vyrnadsame.  Dei  hadde  jamt  eit  og 
anna  godt  aa  seia  um  stykki  hans  og.  Men  . . 
der  var  det  i vegen  med  den  saklege  politiken 
hans,  at  det  var  so  »altfor  almindeligt.«  Det 
var  altsaman  sagt  so  altfor  mange,  mange  gonger 
fyrr.  Det  var  gamle  gudsens  sanningskorn, 
som  kvar  mann  kjende  fyrr,  og  mest  inkje  anna. 
Og  den  høgtfarande  stridstonen  han  av  og  til 
slog  inn  paa  passa  ogso  minder  no  etter  den 
store  grunnlovsstriden  var  slutta. 

Dei  saag  seg  difor  ikkje  raad  til  aa  gjeva 
noko  for  stykki  hans;  dei  visste  ikkje  eingong, 

io.  — Emne. 

um  dei  hadde  plass  for  dei.  Hadde  han  derimot 
noko  meir  nytt  og  sjølvtenkt  aa  bjoda,  elder 
forvitnelegt  bygdenytt,  so  skulde  dei  med 
gleda  . . 

Same  svaret  upp  att  og  upp  att ; — »Ver- 
dens  Gang«  svara  tilslutt  ingen  verdsens  ting. 
Dei  einaste  som  vilde  ha  noko  med  den  saklege 
politiken  hans,  var  eit  par  smaa  fylkesblad;  men 
der  var  det  ikkje  snakk  um  raad  til  aa  bitala  noko. 

»Altfor  almindeligt«  . . Hadde  det  endaa 
vore  noko  han  hadde  rive  av  seg  i ein  fart  dei 
dømde  soleis.  Men  no  var  det  slikt  som  han 
hadde  gjort  seg  fyre  med  til  det  ytste,  skrive 
upp  att  nokre  gonger  og  lagt  alle  sine  djupaste 
og  beste  tanker  i. 

»Altfor  almindeligt«  . .;  han  saag  det  i 
grunnen  sjølv  og  no,  daa  allé  sagde  det.  Der 
var  altid  noko  smaatt  »innsent«,  skulegutlegt 
ved  dei  mot  hine  stykki  i storbladi. 

Men  kunde  ein  seia  slikt  um  desse,  so 

kanskje  det  same  kunde  seiast  um  dei  politiske 
talarne  hans  og? 

Han  grov  fram  or  skufforne  nokre  av  dei 
beste  talarne  sine,  som  han  hadde  skrive  upp 
og  gjøymt.  Og  det  stod  ikkje  til  aa  negta: 

det  var  ikkje  hævt  stell  dette  helder,  naar  ein  les 
det  med  kald  ettertanke.  Det  var  som  motgongen 
hadde  gjeve  han  andre  augo  aa  sjaa  med.  Lite 

av  tankar,  men  so  mykje  meir  av  store  ord. 

»Almindelige«  ord.  Digre  ord  og  lange,  lange 

bladtalemaatar  med  svere  Sverdrupske  sving 
her  og  der.  » Landets  tarv«.  »Det  norske  folks 
suveræne  vilje«.  »Den  fremadbrusende  demokra- 
tiske opinion «.  »Den  parlamentariske  statsskiks 
ukrænkelige  princip«.  »Magna  est  veritas  et 
præva  . .!«  Frasor  til  aa  svimeslaa  bygde- 
politikerar  og  setja  redaktionssekretærari  forbining 
med  — dette  som  han  ein  gong  hadde  funne 
so  raamande  og  fenge  slike  handklapp  for!  Og 
ikkje  ein  grand  betre  var.  dei  gamle  bladstykki 
hans,  som  han  hadde  gjøymt  til  no. 

Men  stod  det  ikkje  betre  til,  so  kanskje 
det  var  berre  innbilling  og  sjølvdaaring,  at  han 
i det  heile  var  emna  til  politiker  elder  dugde  til 
det?  Ein  draum  fødd  av  avislesing  og  politisk 
uppstyr,  nærd  av  æresykja  og  mengdi  sine  han- 
klapp  til  dei  digre  ordi?  Ei  stormansgrilla,  som 
so  mange  vart  smitta  av  i slike  tider  . . so 
høgrefolki  hadde  havt  altfor  mykje  rett  i aa 
tala  um  politisk  skraalar?  Og  kanskje  dei 
sluge  vinstre-bygdepolitikerarne,  som  han  hadde 
skjelt  ut  for  tjukkhovud,  hadde  mælt  han  rettare 
heile  tidi,  dei  og,  en  han  hadde  mælt  seg  sjølv? 
Men  kva  rett  hadde  han  so  til  sjuande  og 
sist  til  aa  verta  so  vond,  naar  dei  ikkje  plent 
valde  han  til  alt  han  drøymde  um?  Vilde  han 
i det  heile  ha  kome  so  jammerleg  i aavelte  for 
ein  slump  smaa  bygdehanar,  umso  han  hadde 
vore  so  mykje  meir  en  dei? 

Det  gjekk  tilslutt  rundt  i det  arme  hovudet 

hans,  der  det  gjekk  rundt  fyrr  ogso  av  so  mange 
brostne  voner  og  pengesuter;  og  daa  tvilen 
ein  gong  var  komen  der,  var  han  ikkje  til  aa 
verta  kvitt.  Han  stod  som  ein  styng  nedfor 
brystet. 

Det  var  endaa  som  han  vart  helden  uppe 
paa  ein  maate,  so  lenge  det  var  uppstyr  i 
bygdi  yver  aatferdi  hans  og  namnet  hans  var 
paa  alle  tungor.  Men  daa  det  heile  stilna  av 
att  og  han  gjekk  der  som  ein  vanvyrd  politisk 
fallittspelar,  tok  det  han,  so  han  vart  beintfram 
sjuk.  Han  orka  berre  sovidt  aa  halda  ut  timarne 
paa  skulen.  Elles  heldt  han  seg  heime,  sturen 
og  folkesky.  Daa  veljarfolket  rusla  paa  heimveg 
att  i dag,  var  han  gjengen  inn  for  aa  ikkje  verta 
sedd  av  nokon. 


H- 

Vinter  att.  Skulestræv  um  dagarne,  modløysa 
um  kveldarne.  Med  skulearbeidet  var  han  etter- 
kvart komen  litt  betre  til  rette  att.  Men  alt 
det  andre,  trui  paa  seg  sjølv  og  draumarne,  var 
og  vart  margstolne,  kor  mykje  han  hadde  stræva 
med  aa  faa  liv  i dei  att.  Og  for  slike  grillor 
hadde  han  gjenge  her  og  stræva  mest  livet  av 
seg  og  stengt  alle  utvegjer  for  seg  i dei  beste 
aari!  Det  var  som  han  var  vorten  mange  aar 
eldre  paa  denne  eine  vinteren.  Han  saag  snautt 
i bladi  lenger  og  orka  ikkje  aa  snakka  politik, 

endaa  um  han  trefte  folk,  som  stod  utanfor 
bygdestriden. 

Ein  skulde  arbeida  etter  evne  for  dei  store 
tankarne  og  det  mannjamne  beste,  um  ein 
ikkje  uppnaadde  nokon  ting  for  seg  sjølv  og  . . 
det  var  nok  so;  herregud  ein  skulde;  ja.  Men 
. . 1 grunnen  maatte  han  grina  aat  den  gamle 
sjølvdaaringi  si. 

Hadde  han  nokon  gong  lagt  tvo  straa  i 
kross  for  »folket«,  naar  det  ikkje  var  med  bak- 
tanken um  aa  arbeida  fram  den  storthingsmannen 
han  bar  i magen?  Andre  kunde  kanskje  arbeida 
utan  den  drivkrafti;  det  visste  han  ikkje  — 
endaa  han  med  Gud  og  æra  ikkje  hadde  set 
mykje  av  den  sorten,  han  for  sin  part.  Men 
det  visste  han  altfor  væl,  at  han  magta  det  ikkje. 

Og  han  hadde  trutt  seg  rette  mannen  til 
aa  revsa  sjølvnyttepolitik  og  dei  delerj!  Hm, 
hm.  Stundom  kunde  det  vera  bra,  at  ein  ikkje 
hadde  noko  vidkjent  namn  og;  so  kom  ein  daa 
i minsto  ikkje  i »Vikingen«. 

Det  var  tilslutt  berre  ei  trufast  sjæl,  som 
ikkje  svigta  han  og  enno  trudde  paa  han  i 
denne  vonde  tidi:  Laura. 

Det  var  tungt  for  henne,  stakkar,  daa  han 
kom  so  syrgjeleg  paa  kant  med  all  bygdi,  attaat 
næringssuterne.  Og  endaa  verre,  daa  han  tilslutt 
ikkje  lenger  kunde  løyna  for  henne  si  mistru 
til  »kallet«  sit.  Det  var  uraad  aa  tia  um  det  i 

lengd  i,  og  han  trong  so  væl  aa  faa  letta  seg 
med  aa  tala  ut  til  henne. 

Men  herregud,  meinte  ho:  det  var  for  det 
fyrste  slett  ikkje  sagt,  at  det  var  so  ille  som 
han  i sit  mismod  saag  det.  Og  for  det  andre, 
so  hadde  han  daa  sit  » kall « i skulen  enno. 
Det  kunde  enno  verta  bra,  naar  han  ein  gong 
fekk  seg  ein  betre  post. 

Betre  post,  ja!  det  var  berre  det  litle 
spursmaalet,  kvaslags  betre  post  han  kunde 
venta  seg  no,  so  grundigt  som  han  hadde  øydelagt 
det  for  seg  paa  alle  kanter.  Noko  prestevitne- 
maal  var  nok  ikkje  nettupp  av  dei  ting  han 
fekk  aa  briska  seg  med  etter  denne  dag;  og 
prestarne  var  nok  ikkje  so  aa  skjemta  med  her 
helder,  naar  alt  kom  til  alt.  Det  var  vel  ikkje 
for  inkje,  at  dei  hadde  nasa  upp  den  soga  alt 
nordanfraa  fiskebygdi;  det  var  vel  ogso  eit 
spursmaal,  um  stormengdi  av  dei  lærarar  og 
klokkarar,  som  hadde  vore  so  modige  uti 
politiken  uppetter  bygdarne,  ikkje  hadde  venta 
klokeleg  med  det,  til  dei  sat  i ein  god  post 
med  alderstillegg  og  greior. 

Han  tok  likevel  til  aa  søkja  med  von  mot 
von.  Um  han  so  berre  fekk  ein  skarvepost 
som  denne,  so  var  det  altid  likare  en  her.  Her 
var  den  verste  plassen  han  kunde  vera. 

Han  undra  seg  ikkje  det  minste,  daa  søk- 
nadarne  kom  tome  attende  gong  paa  gong.  Men 
ein  dag  frampaa  vaaren  fekk  han  noko  aa 


forbina  seg  yver  likevel : han  hadde  — reint  ut 
sagt  — fenge  ein  post  nedi  ein  av  smaabyarne; 
ein  post  som  endaatil  var  ein  grand  betre  en 
denne.  Men  gaata  fekk  snart  si  løysing.  Ho 
Laura  kunde  ikkje  dy  seg,  ho.  Aa  Laura, 
Laura!  Ho  hadde  ein  god  dag  vore  paa  vitjing 
burte  hjaa  prestefrua.  Og  prestefrua  var  eit 
snildt  menneske,  daa  ho  fekk  innsyn  i,  korleis 
til-stod.  Ho  hadde  i løyndom  og  skjol  lova  aa 
tala  litt  med  han  far  sjølv  i stova.  Og  presten 
. . Ja  bakum  alle  embættsmanshylster  sat  der 
nok  tilslutt  ein  snild  mann  og.  Det  var  ikkje 
radt  uraad,  at  han  kunde  ha  skrive  eit  elder 
anna  nedyver  til  smaabyen  . . 

Ho  skulde  berre  ha  prøvt  seg  med  slike 
krokspel  med  presteskapen  fyrr  ho ! Hm  . . ! 
Men  no  var  tidi  altso  soleis,  at  han  baade  fekk 
finna  seg  i det  og  seia  takk  og  pris  attaat, 
naar  folk  hadde  medkjensla.  Ja,  dertil  var  det 
altso  kome:  ein  hadde  medkjensla.  Med  honom, 
den  store  politikeren ! Hm.  Og  naar  mann- 
folki  laup  seg  fast,  so  var  det  tilslutt  kvinnfolki 
aa  lita  paa.  Som  han  sagde  profeten  Esaias  i 
kapitel  . . Naa,  han  hugsa  paa  augneblinken  ikkje 
so  skile,  kva  kapitel  det  var  i,  elder  kva  han 
sagde,  profeten  Esaias.  Um  han  i det  heile 
hadde  sagt  nokon  skapte  tingen  med  tilføre  av 
denne  saki  — profeten.  Han  hugsa  ikkje  ein- 
gong  det  . . 

Ein  dag  frampaa  vaaren  rulla  eit  flyttelass 
nedetter  vegen  fraa  bygdi  og  ein  huslyd  i ei 
kjerra  bakanfor;  — - Storevik  med  alt  sit  pjank. 
Fin  og  brei  laag  bygdi  der  i solskin  bak  han; 
han  laut  snu  seg  paa  sætet  og  sjaa.  Vaaren 
ljosna  paa  eng  og  aaker  att.  Barskogen  stod 
frisk  og  fin  uppetter  alle  aasarne.  Husi  kringum 
paa  gardarne  stod  der  so  kvitmaala  og  trygge 
med  smaa  husmansstovor  og  arbeidsfolksheim 
imillom.  Soleis  vart  det  altso  han  skulde  skiljast 
fraa  denne  bygdi,  der  han  ein  gong  — . Det 

vilde  fylla  seg  til  i halsen  paa  han;  men  tanken 
paa,  kor  faa  det  var  som  vilde  sakna  han, 
døyvde  det  svint  ned  att.  Dei  einaste  kunde 
vera  skuleborni;  dei  var  glade  i han  trass  i alt 
og  gret  ved  skilnaden.  Elles  hadde  bygdi  nok 
med  seg  sjølv,  ho  — og  med  bygdestriden  sin. 
Ja  — for  med  den  var  det  no  loga  fullt  upp  att. 
Det  var  banken  som  var  i faare  no  att  — i fæl 
faare  og.  Det  var  berre  det  skilet,  at  dei 
stridande  hadde  skift  plass  no.  Det  var  høgre- 
folki  som  hadde  uppdaga  faararne  no,  sidan 
vinstre  var  vorte  eineraadugt  yver  banken.  Der 
vart  kviskra  dei  mest  uhuglege  ting.  Surne  av 
bankstyrararne  skulde  vera  heilt  »usolide«  folk; 
dei  hjelpte  sine  eigne,  so  det  grensa  til  skamløysa, 

og  yverskotet  var  so  reint  forunderleg  lite  no 
um  aari.  Det  var  difor  ei  vælferdssak,  ikkje 
aa  seia  ei  livssak,  for  bygdi,  at  paalitande  folk 
kunde  faa  reinska  upp  i svindelen. 

Og  slikt  skamlegt  vaas  og  tøys  kunde 
dei  tru  um  einannan  og  slaast  for!  Kvar  vart 
det  av  alle  misbruki,  som  maatte  rettast  paa, 
sist  dei  byttest  um  herredomen?  Elder  kanskje  dei 
i røyndi  slett  ikkje  trudde  noko  paa  skuldingarne 
nokon  av  parterne  . . berre  brukte  det  til  aa 
øsa  upp  mengdi  med,  so  dei  sjølve  kunde  koma 
ovanpaa  att?  Kanskje  han  var  den  einaste  av 
»førararne«,  som  hadde  teke  det  for  rame 
aalvoret  og  trutt,  at  det  var  ei  livssak? 

Aa  heilage  simplisitas.  Det  vanta  berre,  at 
han  med  skriveriet  sit  um  banken  skulde  ha 
fenge  seg  ei  æreskjemdarsak  paa  halsen  og; 
det  vanta! 

Men  folket,  som  alle  parter  sagde  seg  aa 
vera  talsmenn  for  og  stræva  til  beste  for  — 
dette  same  »folket«,  som  han  sjølv  altid  hadde 
rekna  so  paa  i alle  draumarne  sine  — folke- 
mengdi  av  smaabønder,  husmenn,  arbeidsfolk, 
tenestfolk  — kvar  var  det  i alt  dette  braaket? 

Folket?  . . aa  Gud  betre  det,  »folket«. 
Nordi  fiskebygdarne  fylgde  det  presten  og  læk- 
preikararne  og  kalla  det  den  sanne  tru.  Her 
fylgde  det  likso  blindt  bygdekultarne  og  kalla 
det  paa  den  eine  sida  »opretholdelse  af  sam- 
fundsordenen«,  paa  den  andre  sida  »framstig«- 

Kva  som  til  sjuande  og  sist  var  best  . . ; 
Vaarherre  fekk  helst  ta  seg  ei  stund  og  grunna 
paa  det. 

Aa  nei,  inykje  vatn  fekk  nok  renna  til  havs 
enno,  fyrr  »folket«  fekk  nokon  vilje,  som  var  til 
aa  byggja  paa,  og  folket  sit  »væl«  for  rame 
aalvoret  vart  det  einaste  store  maalet  i politiken. 
Kanskje  det  ikkje  vart  fyrr  med  socialismen  og 
anarkismen  ? 

Elder  kanskje  alt  det  braaket  som  kalla 
seg  framstigspolitik  utyver  bygdarne,  likevel  var 
det  som  skulde  føra  framyver,  berre  at  han 
hadde  tulla  seg  burt  i alt  det  smaa  og  stakkars- 
lege  og  vore  for  einsynt  til  aa  kunna  skilja 
gullet  fraa  skrotet? 

Nei  han  visste  det  ikkje.  Han  visste  i det 
heile  ingenting.  Og  han  var  helder  ikkje  i lag 
til  aa  grunna  yver  tingen.  Han  fekk  berre  sjaa 
til  aa  halda  seg  burte  fraa  elden  med  kona  og 
born  no  etterkvart  og  lata  dei  andre  strida.  Av 
skade  maatte  ein  politiker  ogso  verta  vis  eingong 
. . vel? 

16. 

Heile  ni-ti  aar  gjengne,  og  enno  gjekk  han 
her  i smaabyen.  Han  hadde  aldri  søkt  seg 
nokon  annan  stad  av.  Han  var  grundig  lækt 
for  all  tru  paa  slumpelukka.  Ei  langt  rimelegare 
framtidsvon  var  det,  at  han  med  tidi  og  med 
trottugt  arbeid  kunde  stiga  uppetter  til  betre 

løningsgrader  i folkeskulen  her  paa  plassen. 
Ikkje  so  faa  av  lærararne  var  gamle  kallar,  som 
ikkje  kunde  hanga  i so  fælt  lenge. 

Langt  um  lenge  var  denne  voni  byrja  aa 
gaa  i uppfylling,  og  han  tok  desutan  til  aa  faa 
alderstillegg  no. 

Ja,  men  paa  same  tid  var  huslyden  og 
voksen;  borni  var  no  fem.  Og  seminarskuldi 
og  bankskuldi  hadde  trufast  fylgt  han  med 
rentekravi  sine.  Det  var  ikkje  fyrr  no  heilt 
nyleg  han  hadde  magta  aa  klara  dei  fraa  seg. 
Korleis  det  var  elder  ikkje,  so  hadde  han  enno 
stødt  og  stendugt  havt  liksom  so  fullt  nok  med 
seg.  Dertil  hadde  han  den  litt  »tvilsame«  for- 
tidi  si  aa  draska  paa,  so  han  altid  maatte  passa 
liksom  betre  paa  seg  en  andre  og  hadde  liksom 
so  seigt  for  aa  koma  fram.  Stutt  aa  seia:  han 
var  aldri  vorte  anna  en  den  Storevik,  som  for 
upp  som  ei  løva  og  ned  att  som  ein  skinnfeld. 
Med  tvo  ord : skulemeistar  Storevik  . . 

. . Skulemeistar  Storevik  laag  paa  sofaen  i 
det  litle  romet  sit  og  stirde  uppunder  loftet, 
tankefull  og  still,  medan  klokkevisaren  hadde 
gjort  mest  ein  heil  rundgang.  Han  tok  etter 
brevet  frampaa  stolen  att,  men  opna  det  ikkje. 
Han  visste,  kva  der  stod  — den  gamle  kallen 
derburte  paa  Fosse  var  altso  slokna  no.  Og 

maagen  sat  att  som  ein  rik  mann  paa  den  vene 
garden  innunder  fjelli  . . 

Fjorden  nedanfor;  vene  grøne  engjer  og 
aakrar  millom  smaahaugarne;  bjørkelidar  rundt 
ikring  og  uppetter  alle  fjellsidorne;  eit  herresæte 
i det  smaa  . . 

Vaar  der  ogso  no;  sol  og  vaar  uppi  lidar 
og  raaser  og  urer;  grønt  under  ufserne  og  i alle 
bakkarne;  heggen  hev  alt  lauva  seg  og  stend 
snart  drysande  kvit  av  blom;  sauerne  med  kaate 
smaa  lam  fer  uppetter  bakkarne;  vaarluft  og 
vaarange  yver  alt  — vaarange  og  sus  av  elvi, 
som  fossar  skomande  kvit  nedetter  juvet  fraa 
snøheidi,  »Fosse«-elvi  . .;  han  saag  det  altsaman 
so  væl  . . 

Tenk  um  no  helder  han  hadde  teke  henne 
Guri,  likevel,  og  ikkje  vorte  hugteken  i . . og 
ikkje  vasa  seg  upp  i alt  dette  andre;  sote  der 
no  som  ein  vælstandskakse  i staden  for  aa  gaa 
her  som  ein  forturka  skulelærar  . . ! Og  kanskje 
daa  som  ein  av  dei  mest  upplyste  heidersmenn  i 
fjordarne  endaatil  ha  tagt  seg  fram  i ro  og  mak 
til  det  store  maalet  han  so  vonlaust  hadde 
sparka  for  elles:  aa  koma  paa  storthinget?  Slikt 
hende  so  ofta  . . 

Han  laag  og  tenkte,  tenkte.  Soleis  var  det 
aa  gifta  seg  av  kjærleik  . . 

Kjærleik  . .?  Ja  — kvar  var  det  i grunnen 
vorte  av  den  og  no?  . . Kven  var  det  som  i 
denne  dag,  for  berre  ein  time  elder  tvo  sidan  . .? 

»knurrepotta«,  »egoist«,  »surmule«  — sinne  og 
tuting.  Og  det  berre  for  . . ; berre  for  . . 

Kva  for ? For  skillingarne  til  . .! 

Han  reiste  seg  svint  upp  og  tok  til  aa 

driva  att,  kjende  seg  med  eit  so  underleg.  Var 

det  kome  so  vidt,  det  og  . .?  Laura  som  han 
hadde  halde  so  av;  Laura  som  hadde  delt  so 
taalmodug  og  trufast  all  motgang  med  han ; 
Laura  som  kanskje  hadde  drøymt  um  aa  faa 
ein  liten  prins,  etter  alle  dei  store  ordi  og 

planarne  han  for  med,  og  so  berre  fekk  ein 
kvardags-Endre. 

Den  underlege  kjensla  vart  til  skamkjensla, 
ei  tung,  klam  skamkjensla,  som  drog  seg  yver 
heile  kroppen.  Han  hadde  hug  til  aa  springa 
ut  til  henne,  men  orka  ikkje  det  helder;  der 
var  noko  tungt,  som  heldt  attende.  

. . »Eg  vilde  berre  faa  eit  av  dei  nye  bladi 
og  sjaa  i bladkjellaren,  medan  barnet  søv  . .« 
Det  var  Laura  som  hadde  opna  døri  mest 
ljodlaust  og  glytte  inn.  Ho  var  enno  liksom 
litt  raud  i augo. 

Ho  fekk  eit  av  bladi,  men  vart  standande 
enno  ein  augneblink  — som  ho  vilde  seia  noko, 
men  ikkje  rett  fekk  det  fram. 

Han  stod  eit  bil  paa  same  vis;  men  so 
kunde  han  ikkje  bera  det  lenger;  han  gjekk 
burt  og  drog  henne  inn  til  seg. 

»Eg  hev  tenkt  betre  paa  det;  . . du  fær 
sjølvsagt  dei  pengarne  du  tala  um,«  sa  han; 

han  var  ustø  i mælet,  endaa  han  stræva  med 
aa  vera  roleg. 

»Nei  nei  . . eg  hev  ogso  tenkt  betre  paa 
det.  Eg  greier  meg  nok;  du  treng  dei  betre, « 
kviskra  ho  . . graaten  losna  att. 

Han  vart  standande  reint  raadlaus  og  berre 
tyssa  paa  henne.  Uff,  uff,  kvar  for  han  i grunnen 
med  alt  sit  misnøgje  og  knurreriet  sit?  Um 
draumar  var  brostne  og  arbeidet  stundom  fall 
slitande,  so  hadde  han  enno,  etter  alt,  henne 
og  ein  lukkeleg  heim  med  veksande  born.  Ho 
var  enno  altid  den  same  gode,  hjartevarme 
kvinna  som  ho  stødt  hadde  vore,  um  ungdomen 
var  avblømd  hjaa  henne  som  hjaa  han  no. 
Nokor  skikkeleg  lukka  hadde  han  nok  aldri 
funne  med  nokor  onnor  likevel. 

Dei  vart  standande  hand  i hand,  men  kom 
seg  ikkje  til  aa  seia  meir  nokon  av  dei  etter 
det  fyrste  utbrotet.  Det  var  so  underlegt:  dei 
var  i grunnen  meir  bljuge  for  aa  tala  ope 
med  einannan  no,  etter  alle  desse  aars  kvar- 
dagsliv  saman,  en  i dei  fyrste  møti  paa  stein- 
benken  bakum  syrinbuskarne  heime  i klokkaren 
sin  hage. 


Mans-emne. 


(Eit  nytt  stykke  av  Herman  Pedersens  dagbøker). 

Eg  hadde  vore  lærar  langt  inni  fjordarne 
i ikkje  so  faa  aar  no,  og  var  tilslutt  vorten  lei 
av  aa  sitja  der  dag  ut  og  dag  inn  i den  einsame 
kroi  mi.  Eg  laut  ta  meg  ei  ferd  til  byen  for 
aa  raaka  att  gamle  kjenningar  og  faa  røda  um 
gamalt  og  nytt.  Nokre  av  dei  var  vortne  gifte 
og  væl  paa  det  turre  komne  i dei  tvotri  aari 
sidan  eg  saag  dei  sist,  og  det  skulde  ikkje  vera 
det  minst  morosame  aa  faa  sjaa  dei  gamle  vill- 
styringarne  att  som  husfedrar  og  læra  aa  kjenna 
dei  utvalde  livsfylgjar-»innorne«  deira.  Eg  hadde 
nok  vore  bedd  baade  til  brudlaups  og  til  vitjings 
hjaa  eit  par  av  dei;  men  det  hadde  ikkje  høvt 
seg  so  væl,  at  eg  hadde  kunne  koma  der  fyrr  no. 

Eg  var  komen  til  byen  frampaa  ettermid- 
dagen. Nokre  timar  etter  var  eg  alt  ferdig  med 
alle  smaakjøpi  mine  og  gjekk  og  grunna  paa, 
kven  av  kjenningarne  mine  eg  skulde  gaa  til 
fyrst  no  i kveld.  Det  vilde  med  andre  ord 

ii.  — Emne. 


seia,  kven  det  kunde  vera  største  hugnaden  aa 
koma  til. 

Ein  av  dei  var  vorten  kjøpmann  og  dreiv 
det  rett  godt  etter  som  eg  hadde  høyrt ; eit  par 
var  lærarar,  ein  var  kontorkår  — gifte  alle  no. 
Det  gjekk  den  vegen  med  nokokvar. 

Jau  eg  fekk  gaa  til  kjøpmannen.  Noko 
svert  djupt  hovud  var  han  ikkje,  han  Hjalmar 
Hansen,  sant  nok;  men  han  hadde  so  mange 
andre  gode  sidor,  som  vog  fullt  upp  mot  det. 
Han  hadde  lese  noko  av  kvart  slag  og  kunde 
røda  med  um  mest  kva  det  var  — fraa  Nansens 
Nordpolsferd  til  verjetoll  paa  flesk  og  Krags 
symbolisme.  Og  han  rødde  ikkje  av  plikt  um 
alt  dette,  som  so  mange  av  os  andre.  Han 
rødde  avdi  han  hadde  samhug  for  det;  — aldri 
hev  eg  kjent  mann  med  so  mange  hugmaal. 

Og  ikkje  minder  gild  var  han,  naar  me 
kom  innpaa  um  gamle  dagar,  daa  me  gjekk 
saman  paa  skulen  i H.  Han  hugsa  allslags  og 
visste  aa  finna  det  løgne  ut  av  alt.  Sist  me 
raakadst  — eit  bil  fyrr  han  vart  gift  — hadde 
me  havt  ein  rein  festkveld  paa  drykk  og  idear 
uppe  paa  det  vesle  ungkarsromet  hans. 

Han  hadde  vel  altid  lote  slaa  seg  meir  paa 
det  sindige  no,  fulla;  men  rett  djupt  kunde  det 
ikkje  stikka  enno,  spaadde  eg. 

Han  hadde  bytt  plass  no  og  budde  i ei  av 
dei  finare  gatorne  langt  uppe  i byen.  Kosta  aa 
vera  kar  og  gifta  seg,  sa’n. 

Eg  ringde  paa;  ei  gjenta  kom  og  opna  og 
synte  meg  inn,  og  ein  augneblink  etter  stod  eg 
inni  ei  liti  ljos  daglegstova. 

Hansen  sat  makleg  i ein  voggestol  og  les 
i eit  blad,  og  burtved  bordet  sat  ei  ung  kvinna 
og  stelte  med  eit  handarbeid  — kona  kunde 
eg  skyna. 

»Nei  men  trur  eg  ikkje  det  er  du,  Herman !« 

Hansen  hivde  bladet  langt  fraa  seg  og  kom 
og  trykte  meg  i handi.  Synte  meg  so  byrg  og 
smilande  fram  for  kona,  som  baud  meg  vælkomen 
likso  hjartelegt. 

»Tenk  skal  me  faa  sjaa  ein  slik  kjenning  i 
kveld !«  ropte  han,  og  skulde  ein  nokon  gong 
vera  trygg  for,  at  ordi  ikkje  var  brukte  til  aa 
løyna  meiningi,  so  var  det  her.  Dei  ærlege 
augo  hans  lyste. 

Eit  bil  etter  var  me  komne  til  aa  sitja  krig 
bordet  alle  tri  med  ei  flaska  vin  og  glas  framfor 
os.  »Me  lyt  drikka  ei  skaal  for  ein  so  sjeldan 
gjest, « sa  han  og  lo. 

Nei  eg  hadde  ikkje  teke  imist  av  Hjalmar 
Hansen ! Han  var  den  same  gamle.  Me  var 
snart  komne  upp  i aa  røda  um  alt  og  inkjevetta 
og  læ  aat  alt  og  inkjevetta. 

Og  slik  ei  kona  han  hadde  fenge  seg!  Ven 
laut  ein  kalla  henne,  utan  ein  var  fælt  kravfull, 
og  so  husleg  og  grei  og  vitug.  Det  var  snart 
som  eg  skulde  vera  likso  gamalt  kjend  med 
henne  som  med  han.  Sjaa  meg  paa  den  kaksen 


til  aa  ha  lukka  med  seg  i dette  og.  Og  same 
hyggen  som  det  stod  av  henne,  stod  det  av 
heile  romet.  Lite,  men  so  nauende  vent  og  so 
vælskipa  alt.  Varmt  og  koselegt  . . jamn  trygg 
vælstand;  hm. 

Hadde  eg  nokon  gong  havt  mistru  til  hus- 
hugnad  og  dei  ting,  so  var  det  her  blese  burt 
som  dogg  for  sol,  og  eg  kunde  ikkje  anna  en 
tenkja  paa  ei  graakald  sveinkallstova  til  saman- 
likning  — ein  tanke  som  just  ikkje  var  til  aa 
verta  uppbygd  av. 

Nei  men  no  maatte  eg  ikkje  vera  dum  og 
tenkja  paa  anna  en  hugnad  i kveld.  Hugnaden 
live.  Me  hadde  alt  tømt  det  fyrste  glaset,  og 
eg  gledde  meg  til  ein  morokveld  til  klokka  1 1 — 12. 

Daa  vart  samrøda  vaar  med  eit  avbroti  av 
eit  sterkt,  kvast  skrik  fraa  romet  innanfor. 

»Aa  du  . . er  han  vakna !«  ropte  kona. 

»Er  ikkje  gjenta  der?«  ropte  Hansen. 

»Ho  er  visst  uti  kjøken!«  sa  ho  og  upp  for 
dei  og  ut  aat  kammerset  baae  tvo  paa  ein  gong. 

Eg  hadde  alt  lenge  skyna,  baade  av  løynske 
minor  burt  mot  den  døri  og  av  andre  smaating, 
at  der  munde  løynast  noko  rart  der,  og  no  fekk 
eg  vissa. 

Som  ei  dronning  kom  den  unge  kona  att 
med  ein  liten,  ikring  halvtanna  aar  gamal,  gutunge 
paa  armarne,  og  faren  var  med  og  heldt  han  i 
eine  foten  som  for  aa  ha  part  i han,  han  og. 

»Nei  so  du  hev  sove  no,  vesle  Sigurd ?« 
kjæte  ho  og  lutte  seg  ned  og  kyste  han. 

»Jauvisst  hev  han  sove  seg  frisk  og  sterk 
no  . . Skal  du  so  ikkje  helsa  paa  den  framande 
mannen,  Sigurd  ?«  ropte  papa  og  lurde  seg  til 
aa  kyssa  den  vesle  paa  kinni,  liksom  det  galdt 
aa  ha  halve  retten  i han  i det  med. 

Me  vart  med  stor  høgtid  »præsenterte«  for 
einannan,  vesle  Sigurd  og  eg,  og  eg  trykte  læande 
vesle  handi  hans. 

»Men  er  han  ikkje  søt  no  han  hev  sove?« 
spurde  mori  straalande. 

Jau  skam  den  som  sagde  anna.  Rund  og 
frisk  og  raud  i kinnarne,  so  det  lyste.  Klaare, 
blanke  augo,  krulla  haar,  klædd  i kvitt  og  raudt 
reint  som  ein  liten  eventyrprins.  Eg  var  reint 
hugteken  i han  med  ein  gong.  Eg  laut  faa 
han  i armarne  og  lyfta  og  føykja  han;  og  hadde 
dei  fenge  so  ærlege  vitnemaal  fraa  alle  um 
søtleiken  hans,  so  hadde  dei  ikkje  havt  mykje 
aa  klaga  i so  maate. 

Men  det  var  ikkje  berre  til  aa  sjaa  paa 
han  var  rar,  vesle  pusen,  skyna  eg  snart. 

»Sjaa  her  . . han  kan  gaa  og,«  sa  mori 
storsmilande  og  sette  han  ned  paa  golvet.  Han 
stod  fyrst  still  som  ein  stovestabbe  eit  langt  bil; 
tok  so  endeleg  til  aa  ega  seg  burtetter  golvet 
med  stig  som  ein  tordyvel.  Daa  han  paa  denne 
vis  tilslutt  var  komen  heilt  burt  aat  bordet, 

kunde  foreldri  ikkje  halda  seg:  dei  sette  i aa 
læ  høgt  av  undring. 

»Men  kan  du  ikkje  tala  og,  Sigurd?  Du 
hev  enno  ikkje  sagt  goddag  til  framandtal,« 
sa  faren. 

Sigurd  glaama  paa  os  med  store,  blanke 
augo,  men  tagde  som  muren. 

»Aa  kanskje  han  ikkje  er  i lag  til  aa  svalla 
no  nettupp  . . Sigurd  er  kar  som  kan  ha  sin 
eigen  vilje  og,  det ! « let  faren  byrg.  Men  ein 
maatte  berre  ikkje  for  det  tru  . . ! 

»Nei  men  du  skulde  berre  ha  høyrt  han 
i gaar!«  ropte  mama,  og  det  synte  seg  aa  vera 
heilt  utruleg  mykje,  daa  ho  skulde  herma  ordi 
hans  upp  att. 

»Ja  og  so  den  gongen  du  veit,  daa  eg 
kom  inn  med  Olsen !«  sa  papa;  so  reint  stutt 
var  det  ikkje  aa  fortelja  det  helder  — den 
gongen  med  Olsen. 

»Ja  og  den  kvelden,  du  . .«  Det  var  mama 
som  laut  fa.a  ordet  att. 

Stutt  aa  seia:  det  kom  for  ein  dag,  at  det 
fraa  den  vesle  munnen  var  falne  ikkje  berre 
mange  ord,  men  ord  som  berre  vrange  folk 
kunde  negta  aa  kalla  djupe  ord  og.  Dei  hugsa 
ikkje  paa  langt  nær  alle,  som  rimelegt  var,  naar 
dei  var  so  mange. 

Daa  denne  framsyningi  av  den  vesle  hadde 
vart  — lat  meg  seia  upp  imot  ein  halv  time, 
hugsa  papa  endeleg  paa,  at  me  hadde  vinglas 


paa  bordet.  Han  og  eg  sette  os  att,  medan 
kona  sette  seg  til  aa  smaastulla  med  den  vesle 
burti  putebenken. 

Hansen  freista  aa  finna  att  traaden  i det 
me  rødde  um  sist,  og  eg  hjelpte  til ; det  var 
som  vanlegt  eit  elder  anna  spursmaalet  me  var 
komne  inn  paa.  Men  fyrr  eg  visste  ordet  av, 
stansa  han  upp  midt  i eit  ord  att  og  gjorde 
teikn  og  underlege  gjerningar  til  meg  med  neven. 

Kva  . .?  aa  veslegut  att.  Han  var  komen 
til  aa  staa  i putebenken  no,  og  ut  av  den  vesle 
munnen  strøymde  det  ord,  som  lyddest  paalag 
so:  »Babb,  ba  ba  ba  . . ma!« 

»Høyr!«  ropte  papa  og  slog  smilande  ihop 
henderne.  »Var  det  ikkje  det  eg  visste,  Sigurd, 
at  du  kunde  svalla  i kveld  og ! « 

»Han  vil  vel  seia,  at  me  skal  høyra  paa 
han  eit  bil  no,«  meinte  mama. 

»Ja  lat  os  høyra  daa!«  — papa  var  som 
ein  hallingmann  burt  og  sette  seg  med  berre- 
øyra  paa  den  eine  sida  av  han;  mama  likso 
forviti  paa  hi.  Etter  ei  lang  glaning  med  tvo 
blanke  augo  kom  det  endeleg  nokre  nye  vis- 
doms-ba  ba  att.  Foreldri  var  i same  blinken 
visse  paa,  at  det  sagde  so  mykje  som:  »Vælkomen 
til  papa  og  mama,«  og  naar  so  gildt  var,  maatte 
eg  sjølvsagt  burt  og  bukka  og  takka  den  vesle 
so  mange  gonger  for  godt  ynskje. 

Han  hadde  ikkje  nettupp  meir  aa  seia  os 
denne  gongen,  og  eg  var  ikkje  vond  paa  han 

for  det.  For  skulde  det  merkjelege  ved  han 
verta  altfor  mykje  meir  enno  paa  ein  gong,  so 
var  def  ikkje  til  aa  full-lita  paa,  kor  lenge  eg 
kunde  smila  so  forbina  til  alt  som  eg  med 
retten  burde.  Ein  sveinkall  er  ein  sveinkall  og 
kan  koma  i skade  for  so  mangt. 

Me  sette  os  altso  burt  paa  plasserne  vaare 
att  og  saup  litt  til  glasi.  Men  denne  gongen 
fekk  samrøda  vaar  ei  enno  svintare  endelykt. 
For  best  som  det  var  kom  det  burtanfraa  pute- 
benken  ein  ljod,  som  likna  paa  ei  fuglepipting; 
— det  synte  seg  aa  vera  vesle  Sigurd  som 
song.  Og  daa  me  ein  gong  var  komne  inn  paa 
den  bolken  um  song,  so  tok  det  tid.  For  han 
kunde  syngja,  vesle  Sigurd.  Var  det  noko  han 
hadde  sers  givnad  til,  so  var  det  song,  meinte 
faren.  Han  kunde  alt  syngja  baade  »Sønner  af 
Norge«  og  »Blandt  alle  lande«,  so  ein  godt 
kunde  skyna  det;  han  hadde  lært  det  av  gjenta, 
som  song  so  mykje.  Han  var  jamvæl  burtpaa 
»Ja  vi  elsker*.  »Er  det  ikkje  sant,  Sigurd ?« 

Jau,  Sigurd  var  nok  komen  rektig  i godlaget 
no.  Han  let  os  trast  faa  høyra  den  ljoden, 
som  etter  samrøystug  dom  fraa  baae  foreldri 
var  »Sønner  af  Norge«  og  den  som  var  »Blandt 
alle  lande«.  Og  visst  ikkje  mange  kunstmenn 
hev  fenge  so  vælmeinte  handklapp  etterpaa. 

»Det  er  i det  heile  mykje  med  smaaborn,« 
let  Hansen.  »Ein  gjev  aldri  rett  gaum  paa  dei, 
fyrr  ein  sjølv  vert  far  elder  mor.  Det  er  utrulegt 


alt  det  der  kan  bu  i dei.«  1 minsto  hadde 
han  gjort  den  røynsla,  endaa  han  turde  seia 
med  sanning,  at  han  ikkje  var  so  dum,  at  han 
gjorde  noko  sers  ut  av  barnet,  avdi  det  var 
hans  eige. 

Eg  kunde  sjølvsagt  ikkje  seia  noko  imot 
alt  dette,  eg  helder.  Eg  freista  i det  heile  ikkje 
lenger  aa  faa  i gang  nokor  onnor  samrøda. 
Eg  gav  meg  heilt  yver,  til  vesleprins  paa  eikor 
vis  kunde  koma  inn  i barnekammerset  att. 

Daa  songen  var  slutt,  laut  papa  til  aa  leika 
med  han  for  aa  halda  han  i ande.  Kona  fekk 
dermed  tid  og  tilføre  til  aa  fortelja  meg  litt 
meir  um  hans  daglege  liv  og  livemaate,  og  det 
var  ikkje  smaating  der  var  aa  seia  um  det 
helder.  Visst  er  det,  at  det  varde,  til  gjenta 
kom  inn  fraa  kjøken  og  tok  til  aa  bera  paa  bordet. 

Me  var  svoltne,  og  maten  var  framifraa. 
Det  var  ikkje  the  og  stasmat.  Dei  hadde  koka 
god,  traust  graut  og  stelt  til  heilt  som  til  eit 
gjestebod  for  mi  skuld,  saag  det  ut  til. 

Vesle  Sigurd  var  med  til  bords  med  sin 
eigen  vesle  grautetalerk  og  serviet  og  greior, 
han  og,  ved  sida  av  mama.  Ho  mata  han 

og  det  gjekk  heilt  godt  eit  bil.  Men  best  som 
det  var  kom  det  eit  høgt  kvin  fraa  vesle  Sigurd. 
Eg  stirde  paa  foreldri,  uviss  um  eg  skulde  ta 
det  for  eit  nytt  vers  — eit  bordvers  t.  d.  — 
elder  ikkje.  Men  denne  gongen  var  det  nok 
ikkje  vers  lell,  og  eg  fekk  snart  ei  løysing  paa 


det:  den  vesle  var  av  ein  elder  annan  grunn 
vorten  misnøgd  med  den  fine  postelinstalerken 
sin.  Han  hadde  skubba  ’n  fraa  seg  og  retta 
handi  etter  mama  sin  talerk.  Og  naar  han 
kravde  paa  ein  so  ljodberr  maate,  var  det  ikkje 
onnor  raad,  en  at  han  laut  faa  ’n. 

Han  gjorde  strakst  prøve  paa  grauten  paa 
den  maaten,  at  han  kramsa  nedi  ’n  med  fmgrarne 
og  klinte  seg  dugeleg  til  um  munnen  etterpaa 
— til  stort  moro  for  papa  og  meg  med.  Han 
var  daa  ein  skjemtegauk,  lell.  Men  maten  fann 
nok  ikkje  naade  for  hans  augo.  Han  skuva  ’n 
beint  fraa  seg  att  og  retta  ut  handi  med  eit 
nytt  kvin:  det  galdt  denne  gongen  faren  sin  graut. 

Mori  freista  denne  gongen  aa  motmæla  litt; 
men  eit  par  nye  kvin  etter  takten  » Sønner  af 
Norge«  lærde  os  trast,  at  naar  vesle  Sigurd 
vilde  noko,  so  vilde  han  det,  det  var  ikkje  meir 
rødandes  um  det.  Han  maatte  altso  faa  faren 
sin  graut  ogso  til  prøve.  Mama  freista  med  det 
same  aa  ta  att  sin  eigen  grautetalerk;  men  ei 
røyst  etter  tonen  »Blandt  alle  lande  i øst  og 
vest«  fekk  henne  trast  til  aa  lata  vera  med 
slikt  langfingreri. 

Han  sette  den  nye  fengdi  si  ved  sida  av 
den  fyrste  og  smilte  vælnøgd.  Og  so  — ja  eg 
for  min  part  var  alt  budd  paa  det:  so  retta 
han  handi  etter  grauten  min  ogso  med  ein  so 
høg  tone,  at  han  for  den  saks  skuld  jamvæl 
kunde  ha  vore  inne  paa  »Ja  vi  elsker«. 

»Nei  men  kjære  deg  daa,  Sigurd  . . ikkje 
den  framande  sin,  nei,  nei,  nei ! « bad  mama. 

»Et  no  det  du  hev  no,  Sigurdmann  — 
skal  tru  du  ikkje  skulde  faa  metten  av  det ! « 
meinte  papa  skjemtande. 

Men  den  vesle  meinte  kjære  meg  her  og 
kjære  meg  der,  han,  og  vilde  eg  faa  ein  ende 
paa  songen,  maatte  eg  takka  til,  at  eg  fekk 
gjera  han  til  viljar. 

Litt  løgje  var  det  no  altid  dette:  den  vesle 
med  fire  fat  framfor  seg,  medan  me  tri  vaksne 
sat  der  med  lang  nos  og  inkje.  Men  herregud, 
noko  anna  en  løgje  var  det  daa  ikkje  helder. 
Mama  lo,  papa  lo,  og  eg  lo  med  — tri  mann 
lo.  Og  han  vart  nok  snart  snild  att  og  let  os 
faa  att  maten,  meinte  mama. 

» Sjølvsagt  vert  han  snart  det  . . naar  pokker 
er  Sigurd  ikkje  snild  mot  mama  og  papa  og 
framandmann?«  spurde  papa. 

Me  laut  altso  til  aa  venta  med  litegrand 
taalmod  og  kom  ein  augneblink  til  aa  sjaa  paa 
eitkvart  anna.  Men  ein  hard  smell  mot  golvet 
fekk  os  svint  til  aa  gjeva  gaum  paa  vesle  Sigurd 
att;  — han  hadde  sent  mama  sin  grautetalerk 
mot  golvet,  so  han  laag  der  i stykkevis! 

»Nei  men  Sigurd  daa  . . Sigurd !« 

Mama  og  papa  for  upp,  so  dei  var  um  aa 
riva  eitkvart  av  bordet,  dei  med.  Dei  laut  ropa 
paa  gjenta,  og  mama  sjølv  lagde  seg  paa  kne 
paa  golvet  og  hjelpte  til  med  aa  sopa  saman 

grauten  og  broti.  Men  fyrr  ho  var  halvferdig 

visste  me  ikkje  ordet  av,  fyrr  den  skjemte- 

gauken  den  Sigurden  hadde  trive  ei  av  mjølke- 
skaalerne  ogso  og  skjussa  beint  ned  i nakken 
paa  mori,  so  det  sila  ned  med  hals  og  rygg 
paa  henne. 

Nei  no  gjekk  det  for  vidt! 

»Me  fær  ta  og  dengja  deg  no,  Sigurd,  so 
mykje  du  veit  det,«  sa  papa.  Til  dette  sagde 
mama  ingenting;  ho  berre  grov  seg  upp  og 
turka  av  seg  best  ho  kunde.  Men  den  som 
svara  var  Sigurd.  Han  skyna  nok,  at  faren  sit 
mæle  var  litt  kvassare  en  vanlegt  denne  gongen 
og  sette  i ein  kvin-graat,  som  sette  baade  »Ja 
vi  elsker«  og  alt  hitt  heilt  i skugge. 

»Nei  men  Hjalmar  daa  . . skræmer  du  han!« 
ropte  mama  mest  vond  og  utan  aa  ansa  meir 
paa  det  ho  hadde  fenge  ned  med  ryggen. 

»Hyss  daa  Sigurd!  Sigurd!  Det  var  ikkje 
deg;  det  var  mama  me  skulde  dengja !«  ropte 
papa  forpusta  og  lyfte  den  vesle  høgt  paa  armarne. 

»Æ  . . æ . . hæ!«  belja  Sigurd  og  sparka 
og  spente. 

»Aa  men  Sigurd,  Sigurd  min,  du  skal  faa 
noko  fint  du!« 

»Sigurd,  Sigurd,  du  er  gullabarnet  mit  du! 
Hyss  lulla,  lulla  lulla !« 

Daa  dette  ropet  fraa  den  djupaste  bas  til 
den  mest  forskræmde  diskant  hadde  vart  i minst 
ti  minutter,  var  det  endeleg  som  beljingi  stagga 

litt  att.  Men  til  bords  vilde  ikkje  den  vesle  no 
lenger. 

»Me  fær  bera  han  ut  aat  kammerset  og 
faa  dadda  til  aa  sjaa  til  han  . . han  er  visst 
trøytt, « meinte  papa,  og  mama  hadde  same 
meiningi. 

Eit  bil  etter  var  dette  endeleg  vorte  fullført; 
og  me  andre  var  komne  til  bords  att,  skjemtande 
yver  det  vesle  avbrotet.  Men  kor  lenge  var 
Ad  . . Fyrr  me  visste  ordet  av,  lyddest  det 
eit  hardt  dunk  mot  kammersdøri  og  eit  kvin  . . 
vesleprins  lika  seg  nok  ikkje  i fangenskap. 

»Nei  no  fær  det  ikkje  hjelpa;  no  skal  han 
vera  der  han  er,  so  me  kan  faa  matfred,«  sa 
faren  morsk,  og  mori  heldt  med. 

»Ein  skal  ikkje  sleppa  borni  yver  seg 
helder, « sa  ho  — ei  grunnsetning  som  han 
paa  si  sida  var  fullt  med  paa  att. 

Men  i næste  blinken  kom  der  eit,  tvo,  tri 

dunk  til  med  kvin  attaat  av  dubbel  styrke 

upp  spratt  papa,  upp  spratt  mama  og  kapp. 
sprang  burt  aat  døri  for  aa  opna.  Hjarta  maatte 
ikkje  den  ha,  som  kunde  høyra  paa  slikt  lenger. 
Inn  steig  veslegut  eldraud  av  sinne,  og  eg  for 
min  part  var  alt  budd  paa  nye  grautetalerks-offer. 
Men  denne  gongen  skulde  me  sleppa  for  det, 
likevel.  Han  vilde  ikkje  til  bords  no  helder.  Han 
let  seg  lyfta  upp  i pute-benken.  Og  der  vart 
han  sitjande  still  og  berre  glante  med  store 
augo,  so  Hansen  og  fru  Hansen  snupt  maatte 

klappa  i henderne  av  undring  yver,  kor  snild 
han  var  vorten.  Me  fekk  eta  os  ferdige  i full 
fred  og  ro. 

Men  daa  det  var  gjort,  synte  det  seg  ogso, 
at  me  hadde  gjort  fullt  væl  i aa  nøyta  denne 
stundi  so  godt.  For  i same  blinken  som  me 
reiste  os,  kom  der  ein  duns  som  av  ei  klubba 
mot  ein  saueskolt  burtanfraa  pute-benken  att; 
vesle-prins  hadde  — Vaarherre  utgranske  paa 
kva  maate  — mist  jamvigti  og  laag  so  lang  han 
var  paa  golvet  . . hæ  . . æ . . mæ! 

Kor  lenge  uppstandelsen  varde  denne  gon- 
gen, veit  eg  ikkje  for  visst.  Men  minder  en 
tjuge  minutter  kan  eg  aldri  tru  det  var,  endaa 
der  ikkje  var  sjaaandes  likt  til  korkje  flekk  elder 
kull  paa  den  runde  skallen  hans.  Men  daa  denne 
stormen  ogso  endeleg  tok  til  aa  stilna,  var  det 
alt  heilt  ute  med  elskhugen  min  til  vesle  søte, 
rare  Sigurd,  og  ein  innvertes  hite  gjorde  meg 
snartenkt.  Eg  saag  paa  klokka  og  let  ille  for, 
at  eg  laut  nok  alt  gaa.  Eg  hadde  desverre  noko 
brevskriving,  som  eg  plent  maatte  faa  fraa  meg 
i kveld. 

Dei  var  reint  uppi  under  yver  dette  hast- 
verket; men  naar  det  var  meg  so  plent  um  aa 
gjera,  so  var  det  ingi  raad  med  det. 

»Men  so  fær  du  lova  aa  koma  att  til  mid- 
dags i morgon  daa,  so  me  kan  faa  snakkast 
betre,«  sa  Hansen  venskapelegt. 

»Du  ma  sagta  koma!  Me  ventar  deg 

altso  . . seier  ikkje  Sigurd  og  det?«  spurde 
mama. 

Fraa  Sigurd  som  var  helder  surmulen  enno, 
kom  det  berre  eit  par  halsljod  midt  millom 
tudsekvekkjing  og  »Blandt  alle  lande. « Men 
foreldri  som  var  gløgge  som  telegrafistar  i aa 
tyda  dulde  teikn,  skyna  trast,  at  det  sagde  so 
mykje  som:  »Vælkomen  att,  framand-papa!« 

»Jau  naar  han  og  seier  det,  maa  eg  fulla 
koma!«  smilte  eg  ljosast  eg  kunde  og  gjekk 
med  mange  handtrykk  for  i kveld. 


Klokka  var  berre  halv-ti,  daa  eg  kom  heim 
aat  losementi  mi;  for  tidlegt  til  aa  leggja  seg 
og  for  seint  til  aa  gaa  nokon  annan  stad.  Ein 
rektig  hugleg  kveld!  Eg  gjekk  berre  og  smaa- 
bles  av  argskap,  medan  eg  tenkte  paa  kor  gildt 
eg  no  kunde  ha  havt  det  hjaa  einkvar  god 
kjenningen  ein  annan  stad. 

Kunde  eg  ikkje  ha  tenkt  det  og,  styvingen 
eg  var,  at  ein  slik  eldhugs-fabrikant  maatte 
missa  hovudet,  naar  han  vart  far  til  eit  slikt 
meistarstykke  som  ein  unge? 

Men  var  eg  dumpa  so  uheppe  i det 
denne  gongen,  so  hadde  eg  daa  misæl  lært  til 
ein  annan  gong,  eg.  Eg  fann  ei  bok  til  aa 
slita  ut  resten  av  kvelden  med,  og  daa  det  leid 
til  middags  næste  dagen,  drog  eg  berre  paa 


aksli  ein  grand  og  gjorde  meg  ferdig  tii  aa 
gaa  ned  paa  ei  matstova. 

Daa  banka  det  varleg  paa  døri  til  romet 
mit.  Kva  . . ? Nei,  det  var  daa  endaa  bra, 
det  var  ikkje  han  Hjalmar.  Det  var  skulelærar 
Larsen,  ein  annan  gamal  kjenning;  . . glade 
handtrykk  og  takk  for  sist. 

»Eg  saag  deg  paa  gata  igaar  og  hev  fenge 
spyrja  upp,  kvar  du  budde, « sa  han;  og  no 
vilde  han  berre  spyrja,  um  eg  vilde  vera  med 
han  heim  til  middags.  Han  var  so  heppen,  at 
han  hadde  fri  heile  ettermiddagen  i dag,  so 
me  kunde  faa  tid  til  aa  talast  skikkeleg  eit  bil. 

Takk,  takk  . . Eg  tok  mot  tilbodet  utan 
aa  senda  ein  tanke  til  det  eg  hadde  fyrr. 

Larsen  var  ogso  gift  for  ikkje  mange  aari 
sidan.  Han  var  vel  altso  vorten  far  han  ogso 
no  til  ein  elder  fleire  smaating.  Men  so  mykje 
kjende  eg  daa  gudskelov  mannen,  at  eg  visste, 
at  eg  ikkje  kunde  ha  slikt  aa  ottast  for  der  som 
hjaa  Hansen. 

Arnt  Larsen  var  ein  roleg  aalvorsmann, 
som  aldri  for  med  krusedullar  i utide.  Av 
hugmaal  hadde  han  faa;  men  so  var  dei  so 
mykje  meir  trauste  dei  som  var.  Det  var  serleg 
riksstellet  som  var  hans  liv  utanfor  skulen,  og 
me  var  ikkje  komne  lenger  en  ut  paa  gata, 
fyrr  me  var  midt  uppe  i dagsens  politik. 

Eg  kjende  kona  hans  fraa  fyrste  sumaren 
dei  var  gifte,  so  det  turvtest  ingi  namn-nemning 

her;  og  med  borni  gjekk  det  likso  svint,  som 
eg  vona.  Dei  hadde  alt  tvo,  ein  ørliten  i vogga 
og  ein  liten  ven  tvoaars  gut.  Han  kom  smilande 
mot  far  sin  og  retta  baae  henderne  mot  han. 

»Nei  Torsteinmann,  ikkje  i dag  her  er 
framandmann,«  sa  faren  og  smaalo  og  gjekk 
framum  han. 

»Aa  det  er  hatten  han  vil  ha,  den  vesle  . . 
Han  hev  altid  til  vis  aa  ta  mot  papa  sin  hatt 
og  hengja’n  burt  paa  knaggen  der  for  han,  og  so 
nyttår  han  gjerne  tilføret  til  aa  gaa  og  vera 
kar  med  hatten  sjølv  og  litt, « forklaara  kona 
smilande. 

No  soleis;  — eg  var  so  stutt  som  raad  var 
paa  skapeleg  vis  for  aa  ikkje  koma  inn  paa 
nokoslags  kapitel-bolk,  og  ho  hadde  finkjensla  nok 
til  aa  ikkje  freista  med  meir  paa  den  leid  ho 
helder.  Sjølvsagt  vilde  ikkje  Larsen  vita  av 
slikt.  Han  fann  sæte  aat  meg  og  sette  seg 
sjølv  med  hatten  paa  for  aa  sleppa  meir  um 
den  ting. 

Dei  budde  ovende  huglegt,  dei  og.  Han 
var  komen  upp  i bra  løn  no,  og  at  kona  hans 
var  husleg  og  hæv  visste  eg  alt  fraa  fyrr. 

Me  bytte  berre  eit  par  ord  um  vanlege 
ting  og  var  so  snart  midt  uppe  i samrøda  vaar 
um  riksstell  att,  medan  me  venta  paa  maten. 
Det  leid  mot  nye  storthingsval  for  byen.  Larsen 
var  paa  alle  maatar  misnøgd  med  dei  menn, 
som  byen  hadde  sent  fyrr,  og  sette  dei  av  utan 


12.  — Emne. 


iiaade  og  bøn.  Dei  var  ikkje  betre  verd.  Og 
me  heldt  nettupp  paa  aa  velja  og  vraka  og 
setja  inn  nye  — — hø  hø  . . u,  hu!  — eit 
utbrot  av  hjartesaar  yl-graat  bakum  Larsen  fekk 
os  alle  til  aa  springa  forskræmde  upp. 

Men  fri  os  væl!  Paa  golvet  laag  vesle 
Torstein  paa  magen  og  spralla  med  alle  fire, 
knika  seg  i augo  og  freista  aa  gjøyma  hovudet 
bakum  ein  stol. 

»Men  kva  er  det  daa,  Torstein  . . kjære 
deg  Torstein !«  ropte  faren  og  mori  forstøkte 
paa  ein  gong  og  lyfte  han  upp. 

Torstein  kunde  paa  eit  heilt  bil  ikkje  svara 
berre  for  yl  og  graat;  men  endeleg  kom  der 
saart  og  sangrande  eit  ord,  som  likna  paa  hatt. 

Hatt  . . ? Aa  no  skyna  dei!  Han  maatte 
ha  teke  det  ille  upp,  at  han  ikkje  fekk  papa 
sin  hatt  som  vanleg,  daa  me  kom. 

»Du  skal  faa  han  ein  annan  gong,  Torstein- 
mann,  graat  no  ikkje  for  det ! « trøysta  faren; 
men  Torsteinmann  snudde  seg  berre  fraa  han, 
tok  ein  enno  høgare  tone  med  higstegraat,  og 
hengde  paa  lipporne,  so  dei  hang  der  som  ein 
lang,  sur  tut.  Og  faren  skyna  meiningi  altfor 
væl.  Det  var  ingi  vanleg  furting  dette.  Det 
maatte  vera  av  saara  ærekjensla  han  gret,  stakkar, 
sidan  han  ikkje  fekk  gjera  væl  og  ta  mot  papa 
sin  hatt,  so  den  framande  ogso  fekk  sjaa,  kva 
han  kunde.  Og  daa  var  det  i grunnen  papa  si 
skuld  altsaman,  som  ikkje  hadde  vit  paa  dette. 

»Tatal  Torsteinmann  . . papa  tygg,  men 
skal  aldri  gjera  det  upp  att ! « ropte  han,  hyssa 
og  hyssa  og  var  heilt  ille  ved ; den  kaldtenkte, 
gløgge  politikeren  var  med  eit  burte  framfor 
dette  heilage:  Torsteinmans  ærekjensla. 

»Det  er  i det  heile  mykje  meir  en  me 
vårest,  kor  fine  kjenslor  slike  smaa  kan  ha,« 
sa  han,  blinkande  burt  til  meg;  og  med  eit 
aalvor  som  det  galdt  sjølve  spursmaalet  um 
norskt  utanriksstyre  elder  Norigs  skamlege  lyd- 
rikeplass  paa  brevet  til  agent  Jesper  Olsen  i 
Mandal  tok  han  til  aa  fortelja  fleire  prov  paa 
dette  fraa  Torsteinmans  framfarne  liv  — so 
Torstein  sjølv  høyrde  paa  det.  Dette  gav  mama 
mod  til  aa  fortelja  litt  um  Torsteins  gode  sidor 
og  dygder  paa  andre  leider  og  — so  den  same 
Torsteinmann  høyrde  paa.  Det  var  som  dei 
baae  maatte  kappast  i aa  gjera  godt  att  det 
djupe  saaret  dei  hadde  gjeve  ærekjensla  hans, 
stakkar,  og  eg  maatte  vera  helder  styven,  um 
eg  ikkje  alt  no  hadde  som  eit  fyresviv  um,  at 
han  ikkje  var  dotten  ned  bakum  ein  kjelke  han 
meir  en  Sigurd  Hansen,  med  kjenningsnamnet 
Sigurdmann. 

Torsteinmann  var  endeleg  komen  til  aa 
stansa  med  graaten;  men  dugeleg  sur  og 
truten  var  han  enno,  og  det  var  han  etter  me 
var  komne  aat  middagsbordet  og.  Me  maatte 
sjølvsagt  alle  tri  gjera  alt  me  kunde  for  aa  faa 
den  vesle  herren  i godlag  att,  og  det  saag  eit 


bil  snupt  ut  til,  at  me  skulde  ha  lukka  med 

os  og.  Men  korleis  det  var  elder  ikkje  veit 

ikkje  eg:  best  som  det  var  hadde  eitkvart  saara 
vesleherren,  so  sorgi  vart  rivi  upp  att.  Han 

hengde  djupt,  djupt  paa  lippetuten  og  braut  ut 
i ein  salt,  taarerennande  graat  att. 

Mama  maatte  hjelpa  han  fraa  bordet  og 

kolka  med  han  alt  ho  vann,  og  daa  det  ikkje 
vilde  hjelpa,  laut  papa  og  fram  gong  paa  gong 
og  høla  for  han.  Han  var  visst  ikkje  halvmett 
enno,  daa  eg  for  eit  langt  bil  sidan  var  fullferdig, 
og  eg  tvilar  mykje  paa,  um  han  i det  heile 
fekk  eta  seg  meir  en  halvmett,  arme  politikeren. 

Etter  me  var  komne  fraa  bordet,  fann  han 
paa  aa  gjeva  guten  ein  lommekniv,  og  det  hjelpte 
for  ein  augneblink,  so  jamvæl  millomrikslov- 
kommissionen  heldt  paa  aa  dukka  upp  i dagen 
att.  Men  so  slepte  Torstein  kniven  ned:  æ mæ! 
Lipporne  hang  minst  halvfemte  grad  ned  paa 
den  æresaara  herren  og  saag  ikkje  ulikt  ut  til 
aa  kunna  setja  syra  paa  jamvæl  vintergamal  mysa. 

Men  endeleg  etter  ein  halv  times  skjekkjing 
og  mæ-hæ-lip  var  han  papa  so  ovheppen,  at 
han  fann  det  forløysande  ordet:  han  spurde  um 
vesleherren  ikkje  vilde  lata  seg  trøysta,  naar 
han  fekk  seg  ein  liten  ny  hatt.  Dette  vekte  litt 
liv  i dei  salt-sure  augo.  Men  naar  fekk  han 
hatten?  mulla  han  tjukt  som  ein  steinulv.  Han 
maatte  ha  ’n  snart  han. 

Jau  han  skulde  sagta  faa  han  snart,  naar 
det  galdt  aa  sona  so  mykje! 

Papa  tok  strakst  paa  seg  for  aa  springa 
ned  paa  ei  kraambud  etter  ein  hatt,  og  eg  gjekk 
med.  »Der  er  altid  betre  von  um,  at  det  vert 
gjort  godt  av  tvo  en  av  ein, « lo  eg  best  eg  orka. 
Etter  ei  lang  veljing  og  vraking  nedpaa  fyrste 
kraambudi,  hadde  me  endeleg  funne  ein  Torstein- 
manshatt,  som  til  naud  kunde  greia  det.  Men 
daa  me  skulde  upp  att,  var  eg  so  ovheppen,  at 
eg  trefte  ein  kjenning  heimanfraa  bygdi,  som 
eg  fekk  hefta  med.  Eg  fann  i farten  paa  eit- 
kvartslags  vigtugt,  som  eg  plent  maatte  tala 
med  han  um,  og  fylgde  han  nedetter  gata  eit 
stykke.  Larsen  som  maatte  skunda  seg  heim 
med  hatten,  vitta  til  meg,  at  eg  maatte  koma 
etter,  so  snart  eg  var  ferdig.  Eg  vitta  attende. 

Men  daa  han  væl  var  or  syne,  lo  eg  baade 
av  argskap  og  av  gleda  yver  det  hepne  høvet. 
Dei  fekk  tru,  kva  dei  vilde:  eg  for  min  part 
hadde  fenge  so  fullnok  av  ærekjensla  hjaa  born 
for  denne  gongen,  at  eg  turvte  ikkje  meir 
frametter  heile  ettermiddagen.  Var  det  som 
utgjort  og  dækelen  i det,  at  eg  plent  skulde  koma 
upp  i sovore?  So  skulde  daa  han  sjølv  gaa  paa 
vitjing  og  ikkje  eg.  Eg  laut  inn  ein  stad  og 
faa  meg  ein  styrkedrykk  til  aa  svelja  argskapen 
med  og  gjekk  so  beint  nedetter  byen. 

* * 

Eg  hadde  enno  tvo  dagar  att  aa  vera  i 
byen,  og  dagen  etter  passa  eg  meg  væl  for  alle 
tankelause  vitjingar. 

Siste  dagen  — det  var  sundag  — byrja 
paa  same  vis;  men  frampaa  ettermiddagen  . 
aa  lova  aa  halda  seg  fraa  noko  er  eit;  aa  halda 
det  er  noko  anna. 

Best  som  eg  gjekk  i gata  høvde  eg  enno 
ein  gamal  kjenning,  som  etter  helsing  og  takk 
for  sist  bad  meg  med  heim.  Eg  kunde  vel 
altid  drikka  ein  kopp  kaffi  og  sjaa  korleis  han 
budde,  sa  han. 

Eg  visste,  at  han  var  gift  for  ikkje  so  mange 
aari  sidan,  han  og,  og  hadde  minst  ein  unge; 
so  der  var  vel  eitkvart  aa  venta  der  med,  sosant 
eg  ikkje  var  heilt  utan  spaadoms  gaavor.  Men 
det  var  ingi  raad  med  det.  Det  var  ein  ven 
dette  som  eg  for  skam  skuld  ikkje  kunde  seia 
nei  til,  naar  eg  ikkje  hadde  noko  sers  aa  skulda 
paa.  Eg  fekk  altso  finna  meg  i min  lagnad 
med  taalmod  eit  bil. 

Men  lagnaden  kan  vera  løgjen  han,  stundom. 
Just  her,  der  eg  var  budd  paa  nokokvartslag, 
synte  det  seg  trast,  at  det  var  ingenting  aa 
vera  budd  paa. 

Frua  var  elskverdug  og  barnet  ikkje  minder; 
— dei  hadde  berre  eit  enno:  ein  gjentunge  paa 
tvo-tri  aar.  Eg  fekk  vita  namnet  hennar  med 
det  same  eg  kom ; ho  smilte  med  ein  liten  søt 
barnesmil  og  gjorde  ein  liten  kniks;  so  var  det 

ikkje  fleire  trolldoms  kunster  med  henne.  Ho 
sette  seg  bljug  og  still  paa  ein  ørliten  skammel, 
medan  me  vaksne  sette  os  til  aa  røda.  Daa 
faren  og  eg  etter  kaffien  skulde  inn  i eit  anna 
rom  og  røykja,  fann  ho  ein  fyrdaase  og  flidde 
os  med  ein  ny  liten  søt  kniks.  Og  daa  me 
kom  att,  sat  ho  paa  ein  stol  ved  bordet  som  ei 
vaksi  frøken,  blædde  aalvorsfull  i ei  liti  bilætbok 
og  spurde  av  og  til  med  klok  umtanke,  kva 
det  var. 

Gudskelov,  det  fanst  daa  forstandige  foreldre 
og  snilde  born  i byen  og.  Det  var  so  yver  alt  eg 
hadde  venta,  at  eg  var  reint  takksam  mot  den 
vesle  frøkena  og  totte  eg  laut  syna  henne 
takksemdi  mi  og.  Eg  gjekk  burt  og  kika  ned 
i bilætboki  hennar,  strauk  med  handi  yver  det 
gule  krullhaaret  hennar  og  spurde  kor  gamal 
ho  var.  Ho  smilte  raudnande  og  kunde  seia  det. 

» Ikkje  eldre,  og  likevel  so  vitug  og  hæv!« 
sa  eg  med  ærleg  yvervitning. 

Daa  sette  baade  faren  og  mori  i aa  læ 
paa  ein  gong. 

»So  du  tykkjer  det,  du  og?«  sa  mori  med 
lysande  augo. 

Ja  . . eg  maatte  vel  . . 

»Ja  ein  skal  ikkje  gjera  stas  av  sine  eigne 
born,  eg  veit  det,«  sa  ho  og  lo  ein  gong  til. 
Men  so  mykje  kunde  ho  seia  likevel,  at  eg  ikkje 
nettupp  var  den  fyrste  som  hadde  gaatt,  at  vesle 
Gerda  etter  sin  alder  . . Det  var  soleis  ikkje 


lenger  sidan  en  igaar,  at  prestefrua,  fru  Meier- 
mann,  som  var  innum,  sagde  . . 

Eg  sat  berre  og  drog  etter  pusten,  heitnande 
innvertes.  Dei  hadde  kanskje  tagt  so  fint  um 
gjentungen  sin  berre  avdi  dei  vilde,  at  eg  sjølv 
skulde  uppdaga,  at  ho  var  eit  underbarn  — og 
so  var  eg  sprongen  i glefsa  som  ein  annan 
nauten  merakkje?! 

Jau  so  trøyste  meg  . . Eg  fekk  fyrst  heile 
soga  um,  kva  fru  presten  Meiermann  hadde  sagt, 
og  so  ei  likso  lang  um,  kva  presten  Meiermann 
sjølv  hadde  sagt  um  vesle  Gerda  ein  dag  han 
var  innum.  For  han  hadde  gjeve  gaum  paa 

henne,  han  og. 

Og  sidan  . . Ja  var  det  kome  for  ein  dag, 
at  eg,  gamle  sveinkallen,  var  ein  slik  barneven 
og  barneskynar,  so  fekk  eg  sanneleg  vera  det 
og;  var  eg  komen  i glefsa,  so  fekk  eg  vera  der 
eit  bil  og.  Det  vilde  vera  faafengt  aa  freista 
aa  bokføra  berre  tredjeparten  av  alle  dei  minne- 
lege smaating,  som  mama  ikkje  kunde  løyna 
under  eit  skjeppelaak  no  lenger.  Og  so  laut 

papa  imillomaat  faa  ordet,  han  og,  og  skøyta 
inn  eit  og  anna,  som  han  ikkje  kunde  ha  under 
skjeppelaaket;  for  ho  var  no  gullabarnet  hans, 
ho  vesle  Gerda,  maatru. 

Ikkje  teikn  til  nokoslags  gysjing  og  apekatt- 
strikor  her  som  hjaa  Hansen;  ikkje  kjensleri 

som  hjaa  Larsen.  Stilt,  smilande,  mest  bljugt 
som  Gerda  sjølv  kom  det  alt;  men  med  den 

varme,  djupe  undertonen  av  undring,  som  det 
merkjelege  og  uvanlege  maa  vekkja. 

Og  so  laut  vesle  Gerda  syna  den  snilde 
framandmannen,  kva  ho  kunde  og.  Ikkje  smaa- 
ting  det  helder,  san.  Ho  lo  av  sæla  og  synte, 
at  ho  kunde  ta  ei  naal  upp  or  syskrinet  hennar 
mama  og  træ  ein  traad  paa;  ho  kunde  seia 
namnet  paa  alle  i huset;  ho  kunde  seia  namnet 
paa  tante  Hanne  og  onkel  Pedersen-Wiig  og 
meir  — mykje  meir. 

Eg  laut  klappa  i henderne  av  undring,  og 
foreldri  var  snupt  hugtekne  i meg,  som  skyna 
meg  so  paa  dei  søte  smaa. 

»D’er  sanneleg  ikkje  alle  sveinkallar,  det! i 
let  ho  mama. 

Nokre  gonger  sidan  freista  stundom  papa 
og  stundom  eg  aa  koma  inn  paa  ei  vanleg  sam- 
røda att  — det  var  serleg  bøker  og  kunst  han 
lika  aa  røda  um,  og  han  hadde  eit  godt  vit  paa 
slike  ting;  men  best  som  det  var  kom  vesle 
Gerda  blid  og  smilande  burt  til  einkvar  av  oss 
og  skulde  syna  eit  nytt  kunststykke  att;  — ho 
var  nok  ikkje  minder  glad  i lovordi  for  det,  um 
ho  var  still  og  bljug.  So  var  kunsten  i same 
blinken  likso  vonlaust  mist  som  mama  sin  graut 
hjaa  Hansen,  og  sveinkall-barnevenen  fekk  fulla 
gjera  so  væl  og  røgta  sit  kall  att. 

Og  ho  var  ei  snild  og  vælseda  frøken,  ho 
vesle  Gerda:  ho  fann  ikkje  paa  dusti  av  tute- 

revolution,  so  det  vart  likt  til  grunn  til  aa  gaa, 

fyrr  ettermiddagen  var  fint  til  ende. 

* * 

Det  leid  mot  kveld,  daa  eg  endeleg  hadde 
sagt  farvel  og  rusla  nedetter  byen.  Eg  tenkte 
fyrst  i min  forkomne  tilstand  aa  gaa  beint  heim 
og  leggja  meg;  men  nedi  ei  trang  sidegata  kom 
eg  til  aa  stansa  enno  ein  gong.  Der  budde  ein 
kjenning,  ein  halvgamal  ugift  bladmann.  Eg 
hadde  raaka  han  ein  av  dagarne  fyrr  og  fekk 
hug  til  aa  sjaa  han  ein  gong  til,  fyrr  eg  reiste. 

Han  budde  i eit  lite  rom  heilt  uppi  tredje 
høgdi  og  var  heime  i hiet  sit,  daa  eg  kom. 
Han  sat  og  skreiv  og  bad  meg  med  eit  grin  — 
elder  smil,  kva  ein  vil  kalla  det  — aa  setja  meg. 

Takk  . .;  eg  kom  meg  • ned  i ein  hard 
krakk  — noko  anna  var  der  ikkje  — og  var 
snart  midt  uppe  i eit  argt  klagemaal  yver,  korleis 
det  var  gjenge  meg  hjaa  dei  gamle  kjenningarne 
mine.  Daa  grein  han  berre  endaa  verre. 

»Jaso,«  sa  han,  »so  du  veit  ikkje  det  fyrr, 
at  naar  gamle  kjenningar  vert  gifte,  so  er  det 
ute  med  dei?  Dei  kan  ha  havt  tankar  og  vore 
so  gilde  dei  vil:  fraa  den  stundi  er  den  velsigna 
ungen  og  kjeringi  den  tappen  som  verdi  snur 
seg  um.« 

»Men  folk  fær  daa  born  heime  paa  bonde- 
bygdi  og,  og  verdi  gjeng  ikkje  rundt  nokon  ny 
tapp  for  det,«  stota  eg.  »Ho  fær  lov  til  aa 
skrangla  og  snu  seg  um  sin  gamle  tapp  enno,«  sa  eg. 

»Paa  bondebygdi?«  snerra  han.  »Der  fær 
dei  berre  ungar  der  — ungar,  som  fær  bank  i 
kvar  vika,  maa  byrja  aa  gjera  gagn  fraa  dei  er 
fem  aar  og  gjøymer  seg  som  rædde  hjasar  for 
framandfolk.  Dei  reknar  me  ikkje  paa.« 

»So  skulde  daa  ein  annan  mann  og  ikkje 
folk  med  tankar  kasta  seg  burt  i slikt.  Giftar- 
maal  og  dei  deler  er  ikkje  for  andre  en  tome 
skoltar,  som  ikkje  duger  til  noko  anna!«  sa  eg 
med  yvervitning. 

»Nei,  det  er  vel  ikkje  . . det«,  sa  han  litt 
laagt  og  saag  tankefull  fram  for  seg. 

Eg  saag  paa  han  eit  bil  — gjekk  so 
burt  og  lagde  handi  tungt  paa  aksli  hans. 

»Forrædar,«  sa  seg.  »Naar  alt  kjem  til 
alt,  so  er  det  visst  ingen  ting  du  ynskjer  høgare 
du  helder,  en  at  det  skulde  vera  soleis  laga  for 
deg  i verdi,  at  du  kunde  faa  deg  ein  heim  med 
kjering  og  unge,  som  verdi  sveiva  seg  um!« 

Han  vart  liksom  ustød  i augo  ein  augne- 
blink,  totte  eg;  men  so  saag  han  meg  beint  i synet. 

»Og  du  daa  . . skulde  vel  ikkje  ha  litt  av 
same  ulla  . . og  faa  eit  nytt  syn  paa  altsaman, 
um  du  sjølv  kom  i det  ?«  sa  han  med  eit  grin 
som  ein  Mefistofeles. 

»Eg?  er  du  galen  ?«  sa  eg.  »Ein  mann 
med  idear  ? ! « — sa  eg. 


* 


* 

Eit  lite  bil  etter  for  me  nedetter  byen; 
han  vilde  fylgja  meg  heim.  Det  var  fin,  blank 
vaarkveld;  klaar  himmel;  milde  luftningar  fraa 
havet;  utsprotte  ljosegrønt  lauv  i hagarne  og 
paa  trei  uppi  parken.  Og  uppetter  alle  gatorne 
i den  glade  byen  strøymde  folk  helgarklædde 
— upp  til  parken,  der  det  skulde  vera  musik 
frametter  sundagskvelden.  Gamle  parfolk  gjekk 
aalvorsame  for  seg  sjølve.  Unge  kjærastefolk 
gjekk  tett  innaat  einannan  som  dei  aldri  vilde 
skiljast;  gutar  og  gjentor  glytte  til  einannan  som 
dei  hadde  noko  i tankarne,  dei  med. 

Men  dei  som  tok  breiaste  plassen  av  alle, 
totte  eg,  var  alle  dei  unge  parfolki,  som  leidde 
paa  born  millom  seg;  — byrge  raudkinna 
smaagutar  med  straahatten  bakyver  nakken ; fine 
gjentungar  i raudt  og  kvitt;  — allesaman  upp 
mot  byhagen,  der  vaarlauvet  stod  angande  og 
ljosegrønt  og  tonarne  tok  til  aa  ljoma.  Og  kven 
veit,  kven  Vaarherre  med  sit  kvite  skjegg  uppi 
himmelen  lo  mest  aat  i sit  hjarta  i denne  stundi: 
os  tvo  som  gjekk  der  einsame  og  bøygde  mot 
folkestraumen  og  hadde  tankar  og  hugmaal  av 
alle  slag,  elder  alle  desse  foreldri,  som  gjekk 
der  so  byrge  og  kvar  for  seg  trudde,  at  dei 
hadde  bore  til  verdi  eit  av  dei  største  særsyn, 
som  verdi  til  dessar  hadde  set?  Ja  . . klokare 
folk  en  eg  fær  døma  um  det. 


Ungar. 


Ungar. 

1.  Øla  og  Baarb  uppunber  ufsi. 

Det  leid  paa  vaaren.  Det  grønka  paa  bøarne 
og  varmdest  i solbakkarne.  Dei  vaksne  heldt 
paa  med  vaaronni,  og  uppunder  den  vesle  ufsi 
ovanfor  husi  hadde  Ola  og  Baard  det  likso 
onnugt  med  sit,  so  ofta  dei  slapp  for  aa  gjera 
noko  anna.  Det  var  so  fint  og  gildt  uppunder 
den  ufsi.  Ho  snudde  beint  mot  soli,  og  der 
var  so  mange  fine  skaarar  uppetter  berget  til 
aa  byggja  og  bu  i.  1 dei  største  lengst  nede 
hadde  dei  heimejorder  og  stovehus  og  allslags 
gardsstell.  Men  i smaaskaararne  lenger  uppe 
hadde  dei  støylar  og  utslaattor.  Dei  bygde 
kunstige  vegjer  og  bruer  uppetter  berget  og 
dreiv  buskapen  upp  og  ned.  Dei  kom  nok  til 
aa  verta  heilt  glupe  gardmenner,  naar  dei  voks 
upp,  sa  dei  vaksne. 

Ola  og  Baard  høyrde  til  i kor  si  stova 
paa  garden  og  var  nettupp  jamgamle.  Syst- 
keni  deira  var  enno  berre  smaa,  og  andre  jamn- 
aldringar  fanst  det  ikkje  paa  garden.  Dei  hadde 

Ungar . 


soleis  vore  uskiljelege  leikebrør  so  lenge  dei 
kunde  hugsa.  Men  dei  var  ikkje  so  like  aa 
sjaa  til,  som  dei  var  like  i alder.  Baard  hadde 
vore  mykje  sjukleg,  daa  han  var  barn.  Han 
var  enno  veikleg  og  bleik  og  mjov.  Men  Ola 
var  raudkinna  og  stor  og  sterk  etter  alderen. 
Han  var  mest  hovudet  høgare  en  hin  og  hadde 
yvermagti  i eit  og  alt.  Dette  visste  han  Baard 
altfor  væl.  Han  vaaga  difor  aldri  anna  en  aa 
gjeva  seg  og  tia,  naar  dei  vart  usamde  um 
eitkvart. 

Men  var  Baard  rimeleg  og  fann  seg  i aa 
vera  undermann,  so  var  Ola  snild  og  rimeleg 
han  og.  Han  var  aldri  uvyren  berre  av  di  han 
hadde  magti  til  det.  Han  lyfte  og  hjelpte 

Baard  yver  bekkjerne  og  der  det  var  vondt  aa 
gaa.  Han  stod  paa  hans  sida  mot  all  urett  fraa 
andre  og  hjelpte  han  til  aa  byggja  hus  og  laga 
leikety;  for  han  var  alltid  mest  hendig  i sovore 
og.  Og  han  gjorde  det  mest  likso  fint  aat  han 
som  aat  seg  sjølv  — berre  ikkje  fullt  so  fint. 
Naar  han  var  meistar  og  yvermann,  so  vilde 
han  gjerne  ha  eit  lite  yvertåk  og,  so  folk  kunde 
sjaa  det.  Og  det  kunde  ikkje  han  Baard  seia 
noko  paa.  Slo  han  seg  furten,  so  kunde  han 
Ola  berre  negta  aa  hjelpa  han  med  noko,  og 
det  var  verre.  Daa  kom  han  radt  til  skamdar. 
Han  maatte  helder  takka  til,  at  Ola  var  so 
hjelpesam  som  han  var. 


Vondt  samvit. 

Det  hadde  paa  den  maaten  sistpaa  vorte 
soleis  med  alt  dei  aatte  og  stulla  med:  Ola 

hadde  det  beste,  og  Baard  hadde  — ikkje  det 
laakaste,  sa  han  Ola,  men  det  næst  beste.  Stor 
skilen  var  det  ikkje  alltid,  men  støtt  litegrand. 

Daa  dei  for  ei  tid  sidan  byrja  aa  gaa  i 
skulen,  vart  dei  kjende  med  gutarne  utpaa 
grannegarden.  Desse  kom  sidan  hit  stundom  um 
sundagarne.  Dei  saag  med  endaa  større  undring 
en  dei  vaksne  paa  alt  uppunder  ufsi.  Dei 
hadde  ingen  ting  so  gildt  som  dette.  Men  husi 
og  gardsstellet  hans  Ola  var  alltid  bas  likevel. 
Det  totte  dei  alle.  Ola  var  meistaren. 

Ola  lo  byrg  og  glad,  og  Baard  tagde.  Dei 
var  vener  og  væl  forlikte  med  kvar  sit,  so  det 
aldri  fall  so  mykje  som  eit  vondt  ord  millom  dei. 


£)cm  morbror  fjern,  fmrtben  og  fatten. 

Ein  dag  dei  var  uppunder  ufsi  og  bygde 
og  rødde  paa  det  beste,  fekk  dei  auga  paa  ein 
framandkar,  som  kom  uppetter  vegen  nedum 
husi.  Han  hadde  høg  hatt  og  stav.  Dei  stansa 
og  stirde  forvitne. 

»Men  du,  trur  eg  ikkje  det  er  han  mor- 
bror!* ropte  dei  baae  mest  paa  ein  gong.  Dei 
sprang  fraa  byggjingi  og  for  heimyver. 

Mødrarne  deira  var  halvsystrar.  Bror  deira 
var  soleis  morbror  aat  baae  gutarne.  Han  var 
landhandlar  og  hadde  store  fine  hus  paa  strandi 
nedved  kyrkja.  Naar  dei  var  med  til  kyrkje, 
var  dei  alltid  innum  hjaa  han  og  fekk  bakri  og 
fekk  sjaa  so  mykje  rart.  Han  hadde  jamt  eit- 
kvart  i lommarne,  naar  han  kom  hit  upp  og, 
baade  sukker  og  søte  sniglar.  Og  kanskje  han 
hadde  noko  i dag  ogso.  Dei  lo  av  venting  og 
gleda. 

Han  hadde  alt  gjenge  inn,  daa  dei  kom 
ned  aat  husi.  Staven  hans  stod  utfor  døri 
hjaa  foreldri  hans  Baard,  so  han  maatte  vera 
der.  Baard  for  inn  med  det  same.  Men  Ola 
stansa  uti  gongen.  Det  var  litt  leitt  aa  snaapa 
seg  inn  i ei  onnor  stova,  naar  der  var  framande. 
Men  lenge  var  det  ikkje  aa  venta,  fyrr  han 
Baard  kom  farande  ut  att.  Han  heldt  noko 
under  trøya  og  lo  høgt. 

»Kva  er  det ?«  kviskra  Ola. 

Baard  dansa  fram-um  han  og  ut  paa  dør- 
hella. Der  tok  han  det  endeieg  fram.  Det 

var  ein  hund,  utskoren  av  tre.  Han  var  blenk- 
jande  raudmaala,  hadde  høge  øyro,  blanke  augo 
og  krølla  rova.  Noko  so  fint  hadde  ingen  av 
dei  set  elder  drøymt  um  fyrr.  Det  var  so  det 
lyste  og  blenkte  av  han.  Ola  hadde  snautt 
havt  han  i hand  ein  augneblink,  fyrr  Baard  laut 
faa  han  att  og  dansa  rundt  paa  hella  med  han. 


Vondt  samvit. 

»Men  hadde  han  berre  denne  eine?«  spurde 
Ola  ustøtt. 

»Det  veit  eg  ikkje, « sa  Baard.  »Men  han 
morbror  spurde  etter  deg.« 

Daa  laut  Ola  inn  paa  flekken,  han  og.  Og 
det  gjekk  ikkje  ringare  for  han.  Han  morbror 
lo  og  tok  ned  i den  svære  lomma  si  — og  so 
kom  Ola  ogso  ut  med  noko  under  trøya.  Det 
var  ein  katt  han  hadde  fenge.  Og  var  det  ei 
syn  aa  sjaa  hunden,  so  var  katten  ei  syn  han 
med.  Han  var  maala  med  fine,  gule  prikkar. 
Han  hadde  lang  rova  og  stod  som  han  lurde 
paa  ei  mus. 

No  var  gleda  full,  daa  dei  hadde  kvar  sit. 
Nei  slik  mann  som  han  morbror  fanst  ikkje. 
Dei  hadde  snart  synt  alle  paa  garden  kva  dei 
hadde  fenge,  og  daa  han  morbror  strakst  etter 
gjekk  att,  for  dei  upp  aat  ufsi  og  vilde  sjaa, 
korleis  dei  nye  dyri  høvde  i husi  der. 

Jau,  det  kunde  henda,  at  dei  blenkte  der 
og!  Alt  dei  hadde  halde  gjævt  fyrr  — hun- 
darne  og  hestarne  av  furubork  og  kyrne  av 
tilskorne  trekjeppar  — vart  reint  smaatt  og 
inkjevetta  mot  denne  nye  glansen.  Dei  var 
snart  samde  um  at  sjølve  husi  var  for  smaae  og 
laake  aat  dei.  I morgon  den  dag,  so  snart  dei 
fekk  betre  tid,  laut  dei  riva  ned  ein  heil  hurv 
av  dei  gamle  og  byggja  kvar  sit  stort  nytt  hus. 

Daa  smilte  han  Ola  løynsk,  der  han  stod. 


»Men  du,  kven  tru  er  no  finast  av  desse 
tvo  . . hunden  elder  katten  ?«  spurde  han. 

Dette  hadde  ingen  tenkt  paa  i den  fyrste 
gleda.  Men  no  kunde  han  ikkje  halda  seg. 
Det  kunde  vera  gildt  aa  ha  ein  fyremun  no  og, 
liksom  alltid  fyrr. 

Hunden  var  fin,  sa  han.  Ovende  fin.  Alle 
kunde  sjaa  det.  Men  naar  ein  saag  væl  etter, 
so  trudde  han  likevel,  at  katten  hans  var  maala 
med  litt  finare  prikkar  og  hadde  finare  krøll 
paa  rova.  »Tykkjer  ikkje  du  og  det ?« 

Nei  . . det  totte  ikkje  han  Baard  so  plent. 
Han  var  so  glad  i hunden  sin,  at  han  hadde 
fælt  lite  hug  til  aa  staa  etter  denne  gongen. 
Han  totte  sjølv,  at  hunden  var  baade  finare  og 
gildare  en  katten,  sidan  dei  no  var  komne  inn 
paa  dette.  Han  vilde  slett  ikkje  byta.  Men  høgt 
sagde  han  berre,  at  hunden  maatte  vel  vera 
minst  jamgod  med  katten. 

Ola  kunde  for  seg  sjølv  ikkje  godt  negta 
dette.  Det  var  i det  heile  ikkje  lett  aa  finna 
so  mykje  som  ein  prikk,  som  gjorde  katten 
finare. 

»Ja  ja,  lat  dei  vera  jamgode  daa,«  sa  han 
og  gjorde  seg  so  snild  han  kunde.  »Men  katten 
er  godt  jamgod  med  hunden,  det  ser  du  vel?« 

Nei,  daa  vilde  han  Baard  ikkje  vita  av  det 
helder!  Han  vart  med  eit  so  fælande  modig, 
der  han  stod. 


Vondt  samvit. 


n 


Hadde  dei  fyrr  vorte  usamde  paa  denne 
maaten,  so  hadde  han  Ola  berre  kunna  laga 
noko  nytt,  som  var  dubbelt  so  gildt  som  hans. 
Men  no  var  det  ingen  faare  for  det.  Han  kunde 
aldri  laga  noko  finare  en  hunden.  Og  det  kunde 
vera  gildt  aa  ha  noko  som  var  best  og  ein  gong 
— naar  det  var  best. 

»Eg  tykkjer  helder,  at  hunden  min  er  godt 
jamgod  med  katten  og  væl  so  det,  eg!  Sjaa 
kor  fint  øyro  hans  stend !«  let  han. 

»So?  kor  kan  du  seia  d et ? « sa  Ola;  han 
var  kje  fri  han  var  arg.  Han  hadde  minst 
venta  denne  traaskapen  no,  daa  han  totte  han 
sjølv  hadde  vore  so  rimeleg. 

»Ja  men  du  ser  daa  . .«  stota  Baard. 

»Aa  skitt  med  dei  øyro!  Eg  høyrer  du 
skynar  det  ikkje,  tosken  du  er.« 

Dei  tok  til  aa  sjaa  paa  husi  og  raadleggja 
um  nybyggjingi  att.  Men  det  gjekk  ikkje  lenger 
so  godt  som  fyrr.  Det  var  kome  liksom  noko 
kaldt  millom  dei.  Dei  rusla  snart  heimyver 
att.  Ola  slo  paa,  at  dei  skulde  høyra  kva  dei 
vaksne  sa  um  finleiken,  og  det  vilde  Baard  og 
gjerne. 

Nedi  tunet  raaka  dei  fyrst  mor  hans  Baard 
og  spurde  henne. 

Jau,  ho  skrepte  svært  yver  baade  hunden 
og  katten.  Men  sistpaa  sa  ho  det  same  som 
han  Baard.  Skulde  ein  plent  gjera  skil,  so  var 
nok  hunden  litt  finare. 

»Det  sa  eg  heile  tidi ! « ropte  Baard  glad. 
»Aa  det  er  ve!  ikkje  alle  som  seier  det ! « 
let  Ola  og  kaldlo  berre.  Det  var  ikkje  meir 
en  ventandes,  at  ho  heldt  med  Baard’en  sin. 
Han  gjekk  sin  veg  med  katten. 


3*  Øla  cert  sinna  og  furten. 

Men  jau,  det  saag  altfor  mykje  ut  til  dess, 
at  alle  meinte  just  det  same  som  ho.  Frampaa 
næste  dagen  gjekk  Ola  burt  til  hi  stova  og 
hadde  katten  sin  med.  Husfolki  var  just  inne 
til  dugurs,  og  Baard  slog  strakst  paa,  kven  dei 
lika  best  av  hunden  og  katten.  No  var  det  han 
som  hadde  mest  hastverk  med  dette,  sidan  han 
fekk  medhald  igaar.  Dei  lika  best  hunden 
alle  saman.  Og  plent  sameleis  gjekk  det,  daa  dei 
sidan  kom  burt  til  hi  stova  og  spurde  der. 
Katten  var  gild,  men  hunden  litt  gildare:  det 
sa  mor  hans  Ola  og  tenestgjenta,  og  det  same 
sa  ei  kona  fraa  grannegarden,  som  just  var  der. 
Det  nytta  ikkje  kor  lenge  han  synte  fram  dei 
fine,  gule  prikkarne  paa  katten.  Han  vart  sist- 
paa  so  arg,  at  han  gjekk  beint  ut.  Sovore 
kjeringtøys  brydde  ikkje  han  seg  um  aa  høyra 
paa. 

Daa  fekk  han  auga  paa  han  Tarald,  tenest- 
guten,  burtved  løda.  Han  skunda  seg  inn  att 
etter  han  Baard  og  fekk  han  med  dit  burt  med 

det  same.  Han  Tarald  var  alitid  so  slug  i kort- 
spel  og  allslag  . . han  maatte  vel  skyna  seg 
paa,  kor  fin  katten  var  og.  Og  fekk  han  berre 
medhald  av  ein  vaksen  kar  som  han,  so  brydde 
han  seg  skitt  um,  kva  alle  kvinnfolki  sagde. 

Tarald  stod  fyrst  og  fingra  paa  hunden  og 
katten  eit  bil  og  sagde  ikkje  stort  noko.  Men 
daa  han  høyrde,  kor  strid  han  Ola  var  paa 
dette  um  rangen,  og  kor  han  lagde  ut  um  dei  gule 
prikkarne,  smilte  han  løynsk  og  sagde,  at  hunden 
var  mykje  finare.  » Svært  mykje  finare  og!«  sa 
han.  »Ein  maa  daa  kunna  sjaa  det,  so  sant  ein 
hev  augo!«  sa  han. 

Daa  kunde  Ola  ikkje  halda  seg  lenger. 
»Eg  høyrer  du  er  ein  stor  tosk,  som  du  alltid 
hev  vore!«  sa  han  og  sputta  morsk. 

Men  daa  grein  han  Tarald  berre  endaa 
verre  og  sagde,  at  hunden  var  eit  skrepsdyr; 
men  katten  var  berre  — ein  katt!  » Berre  ein 

katt ! « sa  han.  So  lo  han,  so  han  dissa.  Og 
han  Baard  lo  høgt,  han  med,  og  briska  og 
synte  fram  hunden  sin  enno  ein  gong.  Det  var 
som  han  var  tridubbelt  glad  i han,  sidan  han 
var  finast.  Men  Ola  vart  eldraud  av  sinne; 
han  brukte  kjeft  og  hivde  ein  paak  etter  han 
Tarald  og  rømde  so  inn  aat  stova  att.  Daa 
Baard  sidan  kom  inn  og  vilde  ha  han  med  til 
aa  byggja  nye  hus  under  ufsi,  sagde  han  stutt 
nei.  »Eg  hev  ikkje  tid  til  sovore  rakkri, « sa 
han.  Med  det  maatte  Baard  gaa  sin  veg. 

Sær  og  myrk  sat  Ola  att  med  katten  sin. 
All  sin  dag  hadde  han  vore  meir  en  den  ungen 
burti  stova  og  aatt  det  beste,  og  no  skulde  han 
ikkje  eingong  vera  jamgod  med  han!  Nei, 
naar  alle  sagde  det,  so  laut  det  vel  vera  so 
ogso,  at  hunden  var  bas.  Han  totte  det  i 
røyndi  sjølv  ogso  no  — naar  han  skulde  seia 
plent  som  han  meinte. 

Men  skitt  like  godt!  — hadde  han  ikkje  so 
mange  andre  ting  som  var  best,  um  han  ikkje 
hadde  den  velsigna  hunden?  Og  var  han  ikkje 
Ola  som  var  størst  og  sterkast  og  best  no  som 
fyrr?  Han  freista  aa  blaasa  aat  alt  og  sette 
seg  til  aa  lesa  paa  leksa  si.  Men  korleis  han 
stræva,  so  vilde  det  ikkje  hjelpa.  Alt  anna 
kom  burt,  naar  han  tenkte  paa  korleis  han 
Baard  gjekk  der  og  briska  for  heile  garden  med 
det  finaste  dyret. 

Kvifor  skulde  plent  han,  Ola,  faa  det  laa- 
kaste  og  lota  staa  til  skamdar?  Var  han  mor- 
bror ikkje  hans  morbror  likso  væl  som  Baard  sin 
kanskje? 

Han  totte  han  var  vanvyrd  og  missmætt  og 
øste  seg  meir  og  meir  upp.  Katten  stod  fin  og 
blank  framfor  han  i vindaugekarmen ; men  han 
saag  ikkje  lenger,  at  han  var  fin,  sidan  hunden 
var  finare.  Heile  glansen  var  som  visna.  Han 
tok  sistpaa  og  slengde  han  upp  aa  hylla  og 
saag  ikkje  paa  han  heile  resten  av  dagen. 

(Bramtegufarne  fjem.  ©la  tcnfjer 
paa  hemn. 

Dagen  etter  var  det  sundag.  Daa  kom 
Baard  att  og  vilde  ha  Ola  med  seg  upp  aat 
ufsi.  Ola  hadde  no  sove  argingi  sopass  av  seg, 
at  han  tok  katten  av  hylla  og  fylgde  med. 

Baard  nemnde  ikkje  noko  um  finleiken  no, 
daa  dei  var  tvoeine,  og  dei  tok  til  aa  byggja  i 
god  einskap. 

Daa  kom  det  farande  ein  flokk  gutungar 
fraa  grannegarden.  Dei  hadde  høyrt  gjete 
hunden  og  katten  og  vilde  no  faa  sjaa  dei. 

Aa  du,  aa  du  so  rart!  Dei  hadde  aldri 
set  so  makelaust.  Dei  laut  faa  handfara  hunden 
og  katten  alle  i hop  og  sjaa  seg  mette  paa  dei. 
Baard  stod  berre  og  smaalo. 

»Men  ein  av  dei  er  vel  aller  finast,  um  dei 
er  fine  baae  tvo?«  sa  han. 

Jau,  sidan  det  vart  nemnt,  so  totte  dei,  at 
hunden  var  litt  betre,  dei  og.  Dei  vilde  helst 
havt  den  alle  saman. 

Daa  Baard  hadde  fenge  det  svaret,  sa 
han  ikkje  meir.  Han  berre  lo  vælnøgd  og 

kjælte  for  hunden. 

Dei  andre  sa  helder  ikkje  meir,  og  det 
hadde  kanskje  vorte  gløymt  att  med  det  same, 
dersom  han  Ola  ikkje  hadde  brytt  seg.  Men 
han  hadde  alt  fenge  nok. 

2.  — Ungar. 

Det  hadde  vore  harmelegt  nok  igaar;  men 
aa  lota  staa  her  til  skamdar  for  alle  jamn- 
aldringarne  var  tridubbelt  verre,  og  dei  laattarne 
hans  Baard  stakk  som  klunger.  Han  vart  eld- 
raud  i skallen  og  stod  berre  og  skjeggla.  So 
treiv  han  katten  sin  og  stakk  han  i lomma. 

i det  same  kom  det  eit  par  gutar  til  fraa 
ein  av  gardarne.  Dei  fekk  strakst  sjaa  hunden, 
og  so  vilde  dei  faa  sjaa  katten  og.  Men  daa 
sa  han  Ola  tvert  nei. 

»Hev  de  slik  neveklaa,  so  kan  de  klaa 
dykk  paa  den  skrepshunden,«  sa  han  og  freista 
aa  læ  svivyrslegt.  Men  ingen  av  gutarne  lo 
med.  Dei  berre  glytte  paa  han  og  tok  nok  alt 
til  aa  skyna  eitkvart,  dei  med.  Og  so  gjorde 
dei  plent  som  han  Tarald  igaar:  dei  skrepte 
endaa  meir  yver  hunden  og  hadde  moro  av  aa 
knisa  aat  katten.  Ein  av  dei  spurde  jamvel, 
um  han  ikkje  liktest  mest  paa  ei  mus. 

»Er  nokon  lik  ei  mus,  so  er  det  du  sjølv ! « 
snerra  han  Ola. 

»Er  eg  lik  ei  mus,  so  er  du  lik  ein  katt, 
du  Ola  med  mus-katten!«  ropte  guten. 

Det  vart  ei  overhendig  læing  og  skraal. 
Men  han  Ola  bleikna  av  sinne. 

»Skal  du  koma  her  og  skjella  folk  ut  du, 
din  snutafant!«  ropte  han.  Han  treiv  ei  laus 
torva  og  slengde  etter  guten,  men  raaka  ikkje. 
Det  lo  dei  endaa  meir  aat.  Og  daa  dei  høyrde, 
at  han  vart  so  vond  for  dette  um  mus-katt,  so 

ropte  dei  alle:  »Mus-katt,  mus-katt,  mus-katt!« 

Og  heile  flokken  kunde  han  ikkje  gjeva  seg  i 
kast  med. 

Graatande  av  ilska  for  han  heimyver.  Han 
sette  seg  furten  og  fæl  inni  omnekraai,  og  arg- 
skapen og  furteskapen  hans  vart  med  ein  gong 
til  eit  eitrande  hat  mot  han  Baard.  Ingen  for 
med  egling  elder  vondt,  fyrr  han  tok  til  aa 
mala  um  denne  finleiken  som  igaar  . . var  det 
daa  ikkje  han  som  var  skuld  i alt  dette  og? 

Og  kvifor  gjorde  han  det?  Det  kunde  ikkje 
vera  for  anna  en  for  aa  faa  honom  rektig  skjemd 
og  trakka  paa.  Det  var  vel  det  han  sat  etter 
igaar  og.  Skulde  det  vera  takki  for  at  han 

alltid  hadde  vore  so  snild  mot  han  og  hjelpt 
han  med  allslag? 

Han  beit  tenner  av  sinne,  og  fann  at  han 
var  skamleg  medfaren.  Men  venta  berre,  so 
skulde  han  faa  det  att,  den  bleiknosi!  Han 
skulde  aldri  meir  i sit  liv  hjelpa  han  til  aa 
byggja  hus  elder  noko  anna.  Han  skulde  aldri 
meir  gjeva  han  noko  . . aa  han  skulde  aldri 
meir  sjaa  paa  ledi  etter  han!  So  kunde  han 

flira  og  læ!  Han  skulde  rett  faa  sjaa,  kven 

han  hadde  trakka  paa! 

Men  korleis  han  svelgde  i hemntankar,  so 
var  det  berre  ei  skral  trøyst.  For  kva  gjorde 
det  han  Baard,  um  han  hadde  ringare  hus  og 
sovore,  naar  han  hadde  hunden?  Daa  hadde 
han  støtt  det  beste  likevel.  Her  stod  han  fast 

som  framfor  ein  vegg,  og  han  augna  ikkje 
hugnad  i nokon  ting  lenger,  so  lenge  det  varde. 

Den  rakkars  hunden  . . han  skulde  ynskja 
han  fekk  slaa  hovudet  av  han,  so  det  fauk! 
So  kunde  han  briska  og  læ,  den  ungen! 

Elder  um  han  berre  kunde  faa  slaa  rova 
elder  øyro  av  han ! Det  var  god  hjelp  i det 
med;  for  daa  var  han  utskjemd  og  ikkje  betre 
en  katten.  Daa  var  det  slutt  med  heile  dette  tøyset 
med  ein  gong,  og  Baard  var  det  væl  verd. 

Han  grein  myrkt,  men  skyna  med  det 
same,  at  dette  var  lettare  tenkt  en  gjort.  Vilde 
han  gjera  vondt  paa  hunden,  so  maatte  ingen 
sjaa  elder  vita  um  det.  Men  no  bar  han  Baard 
paa  ’n  som  paa  ein  augnestein,  so  det  var 
uraad  aa  faa  tak  i han  ein  einaste  augneblink. 

— Daa  han  eit  bil  etter  kom  ut  att,  for 
hine  gutarne  og  Baard  læande  og  skraalande 
utetter  bøarne  aat  hin  garden.  Kanskje  det 
var  han  og  katten  dei  lo  aat  enno?  Sinnet 
flama  upp  i han  paa  nytt  lag,  og  han  saag  ikkje 
paa  ledi  etter  han  Baard  heile  resten  av 
dagen. 

5.  Dei  byggjet  nye  fyus.  (Dia  er  ute  i 
myrfrtu  Kneff ! 

Naar  Ola  fyrr  hadde  havt  ein  motgang  den 
eine  dagen,  hadde  det  jamt  vore  gløymt  og 

burte  den  næste.  Men  denne  gongen  var  det 
ikkje  so  væl.  Det  var  likso  leitt  um  maandagen 
som  um  sundagen.  Han  Baard  hadde  hunden, 
som  var  finast  no  som  daa,  og  han  sjølv  hadde 
berre  katten  som  daa.  Han  var  so  lei,  at  han 
tenkte  beint  fram  paa  aa  kasta  heile  katten  i 
omnen.  So  slapp  han  daa  for  aa  verta  lædd 
aat  for  det  skrapet  oftare. 

Men  fyrr  det  vart  noko  av,  kom  Baard 
farande  i dag  og.  Han.  bar  paa  hunden  og  var 
heilt  andpusten. 

»Det  er  uraad  aa  faa  ha  hunden  i fred 
nokon  stad,«  klaga  han.  » Vesle  Herman  og 

Ingeborg  kramsar  og  vil  ha  han  støtt.  Fær  dei 
han  ikkje,  so  tutar  og  skrik  dei;  men  skal  dei 
faa  han,  so  slær  dei  han  snart  sund.«  Han 
laut  gjøyma  han  uppunder  ufsi,  so  snart  dei  fekk 
dei  nye  husi  ferdige,  og  han  vilde  no  faa 
Ola  med  til  det. 

Ola  stod  ferdig  til  aa  svara  rektig  speande 
og  læ  aat  naudi  hans.  Men  han  tok  seg  svint 
i det  og  svelgde  . . han  fekk  ein  svint  tanke. 

Gjøymde  Baard  hunden  under  ufsi,  so 
kunde  han  berre  lura  seg  upp  i kveld,  etter 
det  var  myrkt,  og  gjera  kva  han  vilde  . . ! 

Det  var  mest  berre  i sinne  han  hadde 
tenkt  paa  dette  igaar.  Men  no  daa  denne 
uventa  gode  utvegen  baud  seg,  tok  han  til  aa 
tenkja  paa  det  for  fullt  aalvor.  Han  gjorde  seg 
med  eit  so  blid  han  berre  kunde,  fann  katten 

sin  og  var  med.  Han  var  hjelpesam  og  visleg 
som  fyrr,  og  Baard  lo  og  song  av  gleda. 
Han  visste  ikkje  av,  at  han  hadde  nokor  skuld 
i det  som  hende  igaar,  og  hadde  alt  gløymt 
alt  saman. 

Dei  hadde  snart  ferdige  dei  nye  husi  og 
vart  samde  um  aa  gjøyma  hunden  og  katten 
der  i natt  og.  Dei  var  ingen  stad  tryggare. 
Sidan  um  dagen  for  dei  med  andre  ting.  Daa, 
kvelden  kom,  gjekk  Baard  strakst  inn,  og 
det  var  skya  og  myrkt  til  aa  vera  paa  denne 
aarstid.  Alt  laga  seg. 

Ola  liska  ut  og  inn,  ut  og  inn  og  saag  seg 
i kring.  Det  var  so  lenge  for  ljost.  Men  sistpaa 
laut  han  i veg,  dersom  det  ikkje  skulde  verta 
altfor  seint.  Han  gjekk  ein  lang  krokveg  som 
ein  tjuv,  utetter  bøarne  og  upp  bakkarne.  So 
krøkte  han  innetter  aat  ufsi  og  fekk  ljodlaust 
tåk  i hunden. 

Men  daa  vart  han  med  eit  so  underleg. 

Hjarta  hamra  i bringa.  Han  tenkte  paa  han 
Baard  og  kor  vondt  dette  vilde  verta  for  han, 
og  det  var  plent  som  for  ljost  enno. 

Han  sette  sistpaa  hunden  beint  inn  att  og 
seig  nedetter  bakken.  Han  fekk  tenkja  seg 

betre  um  til  i morgonkveld.  Men  so  kom  han 
svint  til  aa  tenkja  paa  at  han  Baard  kanskje 
vilde  ta  hunden  beint  heim  att  til  daa.  Han 
hadde  so  mange  paafunn,  den  ungen.  So  vart 

det  aldri  slikt  tilføre  som  dette  meir,  og 

Baard  kunde  gaa  der  i det  endelause  og  briska 
med  den  fine  hunden. 

Han  stansa,  skaut  pusten.  Slik  ein  stakar 
og  krjup  han  var,  som  ingen  tingvaaga!  Og  det 
kunde  ikkje  vera  faare  for  aa  verta  sedd  no. 
Det  var  berre  so  vidt  han  saag  husi  heime. 
Han  øste  seg  upp  med  alt  han  hadde  aa  hemna, 
snudde  upp  att  med  eit  rykk  og  reiv  ut  hunden 
— knekk  der  var  rumpa  av  i mange  molar! 

So  sparka  han  til  huset,  so  det  seig  i ei 
røys,  og  stakk  hunden  og  rumpebitarne  inn 
under  steinarne.  Dette  hadde  han  tenkt  ut  i 
kveld,  medan  han  venta.  For  naar  hunden 
laag  innunder  steinarne,  maatte  alle  tru,  at  huset 
hadde  rasa  ned  av  seg  sjølv  i natt  elder  blese 
ned  og  gjort  ulukka.  Kven  kunde  so  mistru 
han? 

Nokre  augneblink  etter  var  han  heime  att 
og  smatt  inn  bakdøri. 

6.  Knett  babbe  gjort  bet?  Øla  gjeng 
og  lurer» 

Det  fyrste  Ola  kom  i hug,  daa  han  vakna 
um  morgonen,  var  det  han  hadde  gjort  um 
kvelden.  Han  spratt  ende  upp.  Hadde  han 
gjort  det  elder  berre  drøymt?  Jau,  han  hadde 
gjort  det!  Det  for  som  ein  kaldgufs  gjenom 
han  med  det  same.  Han  var  ustø  paa  handi, 

daa  han  klædde  paa  seg.  Han  aat  mest  inkje 
til  morgons  og  lurde  seg  strakst  ut. 

Det  kunde  ikkje  vera  nokon  faare,  det  var 
ikkje  det.  Naar  ingen  hadde  set  han,  so  hadde 
dei  ikkje.  Naar  huset  hadde  rasa  ned  av  seg 
sjølv  og  gjort  det,  so  hadde  det.  Og  han  Baard 
var  det  væl  verd  . . ja  ja.  Men  det  var  likevel 
so  underlegt  no,  daa  han  hadde  sove  paa  det. 
Han  kunde  ikkje  ein  augneblink  faa  det  fraa 
seg.  Og  det  vilde  vel  verta  eit  hersens  uppstyr 
og  staak,  naar  dei  saag  det  . .? 

Han  smaug  svint  bakum  husi  og  rusla 
utetter  bøarne.  Um  det  ikkje  var  spelegt,  so 
var  det  ikkje  gildt  aa  koma  beint  upp  i det  hel- 
der. Best  aa  halda  seg  or  vegen,  til  det  heile 
var  yver.  Han  sette  seg  sistpaa  bakum  ein 
askestuv  langt  ute  og  saag  etter,  um  han  Baard 
gjekk  upp  aat  ufsi.  Nei,  det  kom  ingen  Baard. 
Han  laut  sistpaa  gaa  radt  ut  i skogen  for  aa 
faa  tidi  til  aa  gaa.  Men  so  fekk  han  med  eit 
ein  stygg  tanke.  Det  saag  kanskje  nettupp 
underlegt  ut,  at  han  gjekk  soleis  og  løynska  og 
lurde  seg  burt  plent  i dag!  Var  det  ikkje 
betre,  at  han  var  med  han  Baard  upp  aat  ufsi, 
og  læst  verta  skræmd  av  ulukka,  han  og? 

Han  skyna  det  med  ein  gong  og  laup  lav- 
øyrd  og  styven  heimetter.  Men  daa  han  kom 
upp  for  stovenovi,  uppdaga  han,  at  det  alt  var 
for  seint.  Baard  kom  nedetter  bakkarne  fraa 

ufsi  med  henderne  for  andlitet  og  tuta  og  gret. 
Han  hadde  nok  nettupp  set  det. 

Ola  vilde  røma  sin  veg  att  med  det  same. 
Men  daa  var  mor  hans  Baard  alt  komi  ut  burti 
døri  og  saag  han,  so  han  vaaga  ikkje.  Det 
kunde  sjaa  underlegt  ut,  det  med. 

»Kva  er  i vegen?«  ropte  ho  til  han  Baard. 
Han  svara  ikkje.  Han  berre  slengde  seg  ned  i 
ein  risdunge  burti  tunet  og  tuta  og  ylte  endaa 
verre. 

No  kom  mor  hans  Ola  og  smaasystkeni 
hans  ogso  ut  og  spurde,  kva  det  var. 

Ola  svelgde  og  svara  laagt,  at  han  visste 
det  ikkje.  So  gjekk  dei  forbina  burt  til  han 
Baard  alle  saman,  og  mor  hans  lyfte  han  upp. 

Men  soleis  som  han  saag  ut!  Han  maatte 
ha  grete  lenge.  Han  hadde  raude  augo  og  var 
sulka  og  fæl  i andlitet  av  taaror. 

»Men  kva  er  det?«  ropte  mor  hans  skræmd. 

»Aa  hunden,  hunden !«  hikste  han  endeleg, 
og  med  ustø  hand  drog  han  den  sundslegne 
hunden  fram  under  trøya. 

Aa  nei,  aa  nei,  men  korleis  hadde  det 
gjenge  til? 

Det  var  berre  so  vidt  Baard  kunde  hiksta 
og  fortelja  um  det  neddottne  huset. 

Dei  totte  fælt  synd  um  han  og  stakra 

han. 

»Men  korleis  kunde  du  venta  anna,  naar 
du  ikkje  passa  betre  paa  hunden  din?  Stei- 

narne  maa  ha  lege  for  lause  og  dotte  ned,«  sa 
mor  hans. 

Men  daa  saag  han  upp  med  raude  augo. 
Nei  det  var  det  han  aldri  kunde  tru!  tuta  han. 
Huset  var  so  sterkt  bygt,  likso  sterkt  som  Ola 
sit,  og  det  stod  like  heilt.  Husi  deira  hadde 
helder  aldri  dotte  ned  fyrr  nokon  gong.  Det 
maatte  vera  einkvar  som  hadde  gjort  det  av 
vondskap  for  aa  slaa  hunden  sund. 

»Seg  ikkje  det  gut!  Kva  mun  skulde 
nokon  sjaa  i det?«  sa  mor  hans  og  hyssa  paa 
han.  »Men  kanskje  sauerne  kan  ha  vore  der- 
uppe  i gaarkveld  og  skubba  det  ned?« 

»Nei  dei  var  uppi  liderne  og  ikkje  heime 
igaarkveld!«  let  han  Baard. 

Dei  saag  paa  kvarandre,  mødrarne.  Tru 
det  kunde  vera  raad,  at  nokon  hadde  gjort  det 
likevel  . . ? 

»Skynar  du  det?«  spurde  mor  hans  Ola  og 
saag  snøgt  burt  paa  han. 

»Nei  . . det  stod  sist  me  varder.  . i gaar- 
kveld,« stota  han;  han  visste  snautt  sjølv,  kva 
han  sagde. 

»Stakar,  graat  ikkje,  so  skal  du  faa  noko 
anna  fint, « trøysta  mor  hans  Baard. 

»Men  eg  fær  aldri  noko  so  fint  som  hun- 
den!* jamra  han,  so  det  var  saart  aa  høyra. 

»Er  det  verkeleg  nokon  som  hev  gjort  det 
med  vilje,  so  burde  han  faa  ris,  so  han  aldri 
gløymde  det ! « sa  mor  hans  Ola  sinna. 

»Eg  kan  berre  ikkje  skyna,  kven  som  kunde 
vera  slik  fark,«  sa  mor  hans  Baard.  Ho  hadde 
ikkje  set  nokon  av  husmansungarne  elder  nokon 
annan  heruppe  i gaarkveld,  og  ho  kunde  ikkje 
forvæl  tru,  at  nokon  av  dei  helder  var  so  skam- 
leg  ein  skarv,  sa  ho. 

Det  same  meinte  mor  hans  Ola  ogso,  og 
so  vart  det  stilt  . . 

Ola  stod  berre  og  beit  seg  i tunga  og 
svelgde,  svelgde  og  vaaga  ikkje  aa  sjaa  paa 
nokon. 

Det  han  hadde  gjort  hadde  med  eit  vorte 
so  mykje  verre  en  han  hadde  drøymt  um.  Det 
var  so  det  skar  tvers  gjenom  han  aa  høyra 
graaten  hans  Baard,  og  han  totte  at  alle  maatte 
sjaa,  at  han  var  brotsmannen.  Det  maatte  liggja 
utanpaa  han.  Han  var  so  heit,  at  han  sveitta 
nedetter  ryggen.  Han  kjende  at  han  var  raud, 
og  stod  berre  og  snudde,  snudde  paa  seg,  so 
dei  ikkje  skulde  sjaa  han  i andlitet.  Men  kanskje 
dei  kunde  gaa’  det  ogso  og  faa  mistankar? 
Han  fekk  ein  ny  støkk  og  laut  til  aa  herda  seg 
paa  berre  livet.  Han  gjekk  burt  og  saag  paa 
hunden,  han  risste  paa  hovudet,  læst  vera  for- 
skræmd  av  ulukka  og  tykkja  synd  um  han  Baard, 
han  med.  Men  korleis  han  bar  seg,  so  kjende 
han  alle  augo  paa  seg  som  kvasse  sylestikk,  og 
so  tok  dei  til  med  den  fæle  spyrjingi  att.  Det 
vår  so  fælt,  at  han  ynskte  seg  langt  under 
jordi. 

Daa  tok  barnet  inni  stova  til  aa  skrika, 
som  lukka  var,  so  ho  mor  laut  springa  inn  til 
det.  Mor  hans  Baard  leidde  gutungen  sin  inn 
burti  hi  stova. 

Ola  smaug  stilt  inn  i gongen  og  upp  aa 
stovelemen  for  seg  sjølv. 

Uh,  han  hadde  nok  ikkje  vore  so  slug  som 
han  hadde  tenkt,  likevel.  Det  var  utrulegt,  at 
huset  plent  skulde  detta  ned  av  seg  sjølv.  Det 
var  ’kje  meining  so  utrulegt  det  var.  Og  kven 
kunde  vera  trygg  for  noko,  naar  mistrui  ein 
gong  var  der? 

Einkvar  av  husfolki  her  elder  burti  hi  stova 
kunde  ha  set  han  smjuga  uppetter  bakkarne 
i gaarkveld.  Berre  det  kunde  opendaga  alt. 
Elder  dei  kunde  ha  set  han  koma  att.  Elder 
beint  fram  sta’e  attfor  ein  stein  uppved  vegen! 
Der  var  dei  hundrad  faarar,  og  det  kunde  alt 
saman  koma  upp  no,  daa  dei  kom  heim  til 
dugurs.  Og  so  . . 

Dei  kunde  ikkje  tru  nokon  framand  hus- 
mansunge  til  det,  og  so  faa  vita,  at  det  var 
han  . . beste  venen  hans  Baard!  Kva  skulde 
han  seia?  Alt  det  han  Baard  hadde  gjort  mot 
han  hadde  med  eit  vorte  so  smaatt,  at  det 
aldri  var  til  aa  nemna  eingong.  Naar  alt  kom 
i hop,  so  hadde  han  Baard  berre  vore  glad  for 
han  hadde  det  finaste  dyret,  og  han  sjølv  hadde 
vorte  sinna  for  det,  so  dei  lo  aat  han.  Kva  var 
det  daa  anna  en  svart  misunning  og  furteskap 

alt  i hop?  Jau  han  vilde  staa  fint  i det.  Det 
vilde  verta  ei  tridubbelt  verre  skam  en  han 
nokon  gong  hadde  drøymt  um.  Ei  skam  som 
aldri  var  til  aa  halda  ut. 

Og  medan  den  eine  tanken  kom  veltande 
verre  en  den  andre,  heldt  dei  nedi  stova  paa 
med  ei  ustanseleg  mulling  um  hunden,  rumpa 
og  Ola  . . hunden,  rumpa,  Ola  . . hunden, 
rumpa,  Ola,  totte  han.  Men  det  var  uraad  aa 
høyra  noko  skiieg.  Han  heldt  det  sistpaa  ikkje 
ut  her  helder.  Han  laut  ut. 

Endeleg  kom  faren  og  dei  andre  heim  til 
dugurs.  Ola  stod  rædd  og  liten  uti  gongen 
med  øyra  aat  klinkeholet. 

Jau,  ho  mor  tok  snart  til  aa  fortelja 
um  hunden  og  Baard.  Dei  undra  seg  paa 
korleis  det  hadde  gjenge  til,  men  ingen  nemnde 
honom.  Men  det  var  enno  ei  liti  hjelp  i dette, 
dersom  dei  burti  hi  stova  hadde  set  noko.  Han 
smaug  ut  og  gav  seg  til  aa  sjaa  etter  han  Baard, 
so  han  kunde  faa  høyra. 

Men  han  Baard  kom  ikkje  ut  att  i dag,  og 
aa  nemna  det  med  nokon  annan  vaaga  han 
aldri.  Endaa  minder  vaaga  han  aa  gaa  inn 
burti  hi  stova.  Det  gjekk  time  etter  time 

i talmande  uvissa,  timar  so  lange  som  ende- 
løysa.  Han  hadde  aldri  i si  tid  livt  slik 
ein  dag.  Han  vaaga  ikkje  helder  aa  vera  inne 
med  mor  si  og  smaasystkeni.  Han  var  so  rædd 

alt.  Han  gjekk  berre  og  sveiv  burti  løda  og 
uppi  hagen. 

Jau  endeleg  langt  fram  paa  etternon  fekk 
han  auga  paa  han  Baard  burti  tunet.  Han 
smaug  burt  til  han  med  bankande  hjarta. 

Nei  gudskelov!  det  var  nok  ikkje  kome 
upp  noko  her  helder.  Baard  berre  sutra  litt 
um  husmansungarne  og  visste  ingen  ting.  Det 
datt  som  ein  stein  av  bringa  hans  Ola. 

— Men  gildt  var  det  ikkje  aa  vera  saman 
med  han  Baard  enno.  Han  var  so  sturen  og 
bleik,  at  det  var  vondt  aa  sjaa.  Det  var 
som  taarorne  sat  lause  i kvar  augneblinken. 
Kanskje  han  aldri,  aldri  i sit  liv  vart  skikkeleg 
glad  meir.  Og  det  var  hans  skuld.  Kva  hug- 
nad hadde  han  no  av  at  katten  var  finare  en 
hunden?  Det  var  so  vondt  alt  saman,  at 
det  aldri  var  til  aa  tenkja  paa.  Han  skyna 
ikkje,  korleis  han  hadde  kunna  gjera  sovore. 
Men  no  var  det  gjort  og  for  seint  aa  trega. 

Han  gjekk  snart  fraa  han  Baard  att  og 
smaug  upp  i løda.  Han  kjende  seg  so  brotfull, 
at  han  laut  vera  aaleine. 


7.  fyan  Caralfc  fyabbe  set  ©la  lyt 

ut  tneb  tolusfillingen. 

Dagen  etter  var  Ola  seint  uppe,  og  rødingi 
um  den  usæle  hunderumpa  var  no  endeleg 

kjenna  seg  fulltrygg.  Naar  det  ikkje  var  kome 
upp  enno,  skyna  han  ikkje,  korleis  nokon  skulde 
faa  tåk  i det  sidan. 

Han  Tarald  stod  burtved  løda  i dag  og 
og  kløyvde  paa  ved,  og  Ola  var  med  og  hjelpte 
til.  Tarald  song  stev  og  fortalde  rispor,  so  det 
var  rett  morosamt. 

Frampaa  dagen  kom  Baard  ogso  burt 
til  dei,  og  strakst  etter  kom  ein  heil  flokk  gutar 
fraa  grannegarden.  Dei  for  her  og  flaug  so 
mykje  oftare  no,  etter  det  hadde  vorte  vaar  og 
godt  ver.  Baard  kom  snart  til  aa  nemna  ulukka 
med  hunden  med  dei,  og  so  gjekk  det  som 
ventande  var.  Det  vart  upp  i ein  sjø  av  tot 
og  leven  um  den  skarve  rumpa  verre  en  nokon 
gong.  Dei  nidspurde  etter  alt,  dei  nidglaama  og 
var  forbina.  Dei  fekk  sistpaa  han  Baard  til  aa 
gaa  etter  den  rumpelause  hunden,  so  dei  rett 
fekk  setja  nosi  si  nytteleg  væl  burt  i han  alle 
saman.  Og  hadde  dei  vaksne  havt  mistru  um 
at  einkvar  hadde  gjort  det,  so  var  dei  med  ein 
gong  visse  paa  det.  Ein  kunde  daa  vita,  at  eit 
steinhus  datt  ikkje  ned  av  røyk  og  inkjevetta  — 
sa  dei. 

Men  kven  i all  verdi  kunde  so  ha  gjort  det? 
Dei  tok  til  aa  gita  og  kviskra,  att  og  fram,  upp 
og  ned,  upp  og  ned. 

Ola  stod  berre  og  ynskte  seg  tjuge  mil 
burte  fraa  dette  humlebølet.  Dei  var  so  for- 

tærande  nasvise,  dei  gaparne,  um  han  var  aldri 
so  trygg.  Men  det  var  no  som  igaar,  at  han 
vaaga  ikkje  aa  røma  helder. 

»Det  maa  vera  ein  som  er  vond  paa  deg, 
Baard,  og  vil  hemna  seg,«  sa  ein. 

»Men  veit  du  nokon  som  er  sinna  paa 
deg?«  ropte  heile  flokken. 

»Nei  ikkje  nettupp  . . « mylte  han. 

Daa  retta  han  Tarald  seg  upp  og  grein 
løynsk.  «Men  eg  veit  um  ein  som  var  sinna 
her  ein  dagen !«  lét  han.  »Det  var  ein  som 
ikkje  lika,  at  katten  hans  ikkje  var  so  fin  som 
hunden !« 

Han  lo  og  blinka  etterpaa,  og  fyrr  Ola 
visste  ordet  av,  stod  heile  flokken  og  glande 
paa  han! 

»Det  var  sant,  det  vart  han  so  brennande 
vond  for  uppunder  ufsi  um  sundag  og!«  mulla  ein. 

»Jaso  . . aahaa!«  sa  ein  annan. 

»So  er  det  kanskje  ikkje  so  visst . .!«  løyn- 
ska  enno  ein  annan;  — det  var  han  som  fekk 
torva  etter  seg  um  sundag.  Og  so  blinka  dei 
til  kvarandre  alle  saman. 

Ola  kjende  som  ein  hard  støyt  tvers  gjenom 
bringa  . . her  lurde  kanskje  ein  ny,  fæl  faare! 

Men  i næste  blinken  slengde  han  fraa  seg 
vesleøksi  og  for  upp  i sinne,  so  det  døyvde 
heile  suti.  Kva  rett  hadde  dei  til  aa  staa  her 
og  ha  han  til  skam  og  bisn,  naar  dei  ikkje 

hadde  set  ein  snus?  Han  gjekk  beint  burt 
for  nosi  hans  Tarald. 

»Kva  er  det  du  stend  her  og  laprar  i hop? 
Kanskje  du  vil  skulda  den  rumpa  paa  meg,  din 
ljugar?«  spurde  han  so  morsk  han  kunde. 

»Nei  høyr,  so  vesleguten  skal  til  aa  pusla 
og  bruka  snut  no!  Eg  hev  ikkje  sagt  noko, 
eg;  men  . . du  veit  ei  rumpa  er  lett  aa  slaa 
av!«  sa  han  Tarald  og  lo  meir  og  meir  eglande. 

»No  skuldar  du  det  paa  meg  att!  Eg  skal 
klaga  deg,  din  tobakstjuv!«  ropte  Ola  endaa 
bøsnare. 

Daa  vart  han  Tarald  og  raud  i hausen  og 
lo  ikkje  lenger.  For  det  var  altfor  sant,  at 
tobaksrullarne  hans  far  inni  hylla  hadde  minka 
svært  fort  rett  som  det  var. 

»Skal  du  til  aa  kalla  ærleg  mann  tjuv  du, 
din  pundar?«  snerra  han.  »D’er  best  du  agtar 
snuten  din,  tenkjer  eg.  For  vilde  eg  seia  det 
eg  hev  set  av  deg  ein  kveld,  so  skulde  det  nok 
vanka  baade  bank  og  tuting  med  det  aller  fyrste ! « 

Han  lo  uvyrent  att  og  skjeggla  paa  han  Ola. 
Han  hadde  ingen  verdsens  ting  set,  men  totte 
det  var  maata  aa  erta  han. 

»Kva  var  det  du  saag?«  ropte  gutarne  yver 
kvarandre  og  flokka  seg  forvitne  rundt  han  Tarald. 

Han  var  fælt  løyndomsfull  og  læst  ikkje 
vilja  upp  med  det  enno.  »Men  det  kan  eg 
seia,  at  det  er  dugeleg  ris  verdt !«  let  han. 

Heile  flokken  tok  til  aa  nidglana  paa  han 

— Ungar. 

Ola  att;  men  han  fekk  ikkje  fram  eit  ord.  Han 
hadde  fenge  ein  ny  støkk,  so  han  vart  som  vatn 
i knei  og  svimra  i hovudet.  Hadde  han  Tarald 
set  det  likevel  . . ! Ja,  det  kunde  ikkje  vera 
anna.  Han  kunde  ha  sta’e  burti  løda,  elder . . 
aa  der  var  hundrad  stader,  naar  han  fyrst  var  ute. 

Han  heldt  henderne  for  andlitet  og  freista 
aa  graata  skuldlaust,  men  kjende  sjølv  kor  laakt 
han  fekk  det  til.  So  for  han  med  kryl  paa 
rygg  burtum  løda  og  inn  i vedskjolet.  Der 
vart  han  standande  og  kjende  snautt  grunnen 
under  seg. 

No  fortalde  vel  han  Tarald  det  til  heile 
flokken  derburte.  So  vilde  heile  garden  vita 
det  um  eit  lite  bil  . . og  so  kom  han  far 
heim  . . 

Han  dirra  i knei,  han  vatsrann  i augo. 
Hadde  skammi  vore  fæl  igaar,  so  var  ho  dubbel 
i dag,  etter  alt  det  han  hadde  fare  med  lygn 
og  tilgjersla.  Men  at  han  Tarald  ikkje  hadde 
sagt  noko  igaar,  naar  han  visste  det!  Han 
maatte  ha  tott  synd  um  han.  Men  no  . . ! 
Uff  at  han  ikkje  hadde  agta  seg  for  aa  erta 
han!  Men  kven  kunde  vita,  kva  han  bar  paa? 
Nei  det  var  uraad  aa  vita  noko.  Det  var  so 
flokutt  og  faarlegt  paa  alle  kantar,  at  han  beint 
fram  tenkte  aa  røma  til  skogs,  so  dei  aldri  fann 
han  att  meir.  Han  var  alt  komen  utfor  døri. 
Men  so  fekk  han  auga  paa  mor  si  burti  tunet 
og  smatt  inn  att.  Ho  var  ute  og  ropte  han 

Tarald  inn  til  nons,  og  dei  fylgdest  inn  aat 
stova.  No  vaasa  han  vel  og  fortalde  alt  til 
henne  ogso  . . 

Dette  leidde  honom  inn  paa  ein  ny  tanke. 
Kanskje  det  var  likso  godt  han  sprang  inn  no 
med  det  same,  han  ogso,  og  tok  mot  alt,  fyrr 
han  far  kom?  Det  vart  endaa  verre  daa,  og 
ingen  ting  var  fælare  en  denne  ventingi.  Ein 
gong  fann  dei  han  so  likevel.  Han  manna  seg 
snøgt  upp  og  steig  ut  or  skjolet. 

Gutarne  stod  burti  tunet  enno.  Han  venta 
berre  paa  at  dei  skulde  læ  og  ropa  etter  han 
um  ustykket  hans;  men  dei  knatt  ikkje  i seg. 
Hadde  han  Tarald  ikkje  sagt  noko  enno,  like- 
vel? Han  fekk  eit  glim  av  von  og  sprang  som 
paa  gløder  inn. 

Ho  mor  var  uti  kjøken,  og  han  Tarald  sat 
aaleine  inne.  Ola  smaug  liten  og  skjelvande 
burt  til  han  og  spurde  kviskrande,  um  han  hadde 
sagt  noko. 

Tarald  lo  hemnfullt;  . . han  skyna  alt.  »Du 
var  det  væl  verd,  din  knekt, « sa  han;  men  han 
hadde  likevel  ikkje  sagt  noko  — enno.  So  kom 
ho  mor  og  dei  andre  inn  att,  so  dei  fekk  ikkje 
seia  meir. 

Ola  pusta  ut  og  turka  sveitte  av  seg. 
Gudskelov  — hadde  han  tagt  til  no,  so  kanskje 
han  kunde  faa  han  til  aa  tia  sidan  ogso,  naar 
han  naudbad  og  lova,  at  han  aldri  skulde  seia 

eit  vondt  ord  til  han  meir!  Han  maatte  daa 
vera  menneske,  han  Tarald  og. 

Han  sette  seg  liten  som  ei  mus  ved  bordet 
og  smaug  sidan  ut  i dørerne  og  freista  aa  faa 
tåk  i han  Tarald.  Men  det  var  ikkje  so  lett 

gjort.  Han  var  aldri  aaleine.  Og  sidan  gjekk 
han  og  far  til  skogs.  Ola  maatte  soleis  venta 
radt  til  kvelds,  og  det  vart  ein  etternon  som 
ikkje  var  eit  haar  betre  en  igaar.  Skulde  no 
han  Tarald  koma  paa  andre  tankar  til  i kveld, 
so  det  ikkje  nytta  aa  be!  Elder  um  han  for- 
talde  det  med  han  far  uppi  skogen?  Alt  upp- 
tenkjelegt  kunde  henda.  Og  medan  han  maatte 
gaa  her  og  syta,  for  gutarne  fraa  grannegarden 
glade  og  syngjande  heimetter  att  og  hadde  han 
Baard  med  seg.  Mot  honom  kappast  dei  alle 
um  aa  vera  snilde  no  etter  ulukka,  og  han  saag 
alt  ut  til  aa  ha  vunne  yver  det  meste.  — Ola 
kunde  mest  ikkje  halda  graaten,  og  tok  til  aa 
tvila  paa  um  han  nokon  gong  fekk  fred  meir. 

— Endeleg  vart  det  kveld.  Det  saag  ikkje 
ut  til  at  han  far  visste  noko  enno,  og  etter  ei 
lang  luring  vart  Ola  aaleine  med  han  Tarald 
uti  kjøken  eit  bil.  Det  var  fælande  leitt  og 
skamlegt  aa  lota  krjupa  og  be  soleis;  men  det 
laut  til.  Men  han  vaaga  ikkje  aa  lita  paa  berre 
beding  helder.  Han  hadde  ein  blank  tolvskilling, 
som  han  ein  gong  hadde  fenge  av  gudfar  sin. 
Det  var  det  gjævaste  han  aatte,  og  han  hadde 
gjøymt  paa  han  som  paa  ein  augnestein.  Men 

hjelpte  ikkje  anna,  so  laut  han  Tarald  faa  sjølve 
den  for  aa  tia.  Han  bar  paa  han  i handi. 

Tarald  lo  og  grein  paa  nytt  lag,  daa 
guten  kom  der  og  bad  og  tigga  so  rædd  og 
tynn.  Han  gjorde  seg  litt  vrang  for  aa  ha  moro 
av  det.  Men  so  kom  han  Ola  stikkande  med 
tolvskillingen. 

»Ja,  . . er  det  so  spelegt,  so  kan  eg 
alltid  tia  og,«  sa  han  Tarald  og  tok  mot  skil- 
lingen — der  sprang  den  og! 

»Men  so  maa  det  vera  visst !«  kviskra  han  Ola. 

Ja,  ja  daa  . . 

Ola  smaug  stilt  inn  aat  stova  att.  Endeleg 
kunde  han  leggja  seg  med  ro,  trøytt  og  utasa 
etter  den  lange  dagen. 


Kutnpe^CDfcL  33aaub  fær  ny  fyuttb. 

Nokre  dagar  var  gjengne.  Det  var  sundag 
att  og  blankt  og  fint  ver.  Graset  grodde,  og 
lauvet  stod  grønt  uppi  liderne.  Katten  sat  paa 
dørhella  og  mol.  Hønsi  kakla  burtetter  tunet, 
hanen  stod  høg  uppaa  stabben  og  gol,  og  uppi 
fjelli  hauka  gjætargutarne.  Men  for  seg  sjølv 
burtved  vedskjolet  sat  han  Ola  og  korkje  song 
elder  var  glad.  Han  sat  berre  og  stirde  i 
marki,  beit  i ein  kjepp  og  tenkte. 

Det  var  han  som  hadde  tenkt  seg  so  væl 
fri  alt,  daa  han  berre  fekk  han  Tarald  til  aa 


tia!  Jau  det  var  vent!  Tarald  hadde  nok 
tagt,  det  var  ikkje  det.  Men  daa  var  det  alt 
for  seint.  Gutungarne  hadde  alt  fenge  mistanke 
av  det  han  løynska  og  sagde  burtved  løda  den 
dagen.  Dei  hadde  sidan  gjenge  og  sneitt  han 
for  den  rumpa  so  ofta  dei  saag  han,  og  sistpaa 
funne  paa  aa  kalla  han  rumpe-Ola.  Han  hadde 
kome  i slagsmaal  med  dei  for  det  uppunder 
ufsi  ein  dag  og  fenge  baade  naseblod  og  blaa 
kullar.  Han  Baard  gjekk  ogso  og  glyrde  som 
han  hadde  mistru  og  hadde  nok  sagt  det  med 
mor  si.  Ho  hadde  vaasa  og  fortalt  det  attende 
til  henne  mor,  og  so  visste  han  ikkje  ordet  av, 
fyrr  ho  kom  yver  han  igaar  og  tok  han  i luggen 
og  vilde  ha  greia  paa  dette.  Det  var  berre  so 
vidt  han  vann  berga  seg  fraa  henne  att  med 
graat  og  ljuging.  Men  ingen  kunde  vita,  um 
ho  ikkje  bar  det  til  han  far  ogso  og  han  kom 
med  bjørkeriset.  Daa  laut  han  vel  til  slutt  upp 
med  alt,  likevel.  Og  samstundes  gjekk  han 
Tarald  ogso  og  glyrde,  liksom  han  vilde  krevja 
endaa  meir  en  tolvskillingen.  Allting  var  so 
spelegt  enno,  at  han  hadde  lote  gaa  og  løynska 
for  seg  sjølv  det  meste  av  desse  dagarne  og. 

Og  i dag  var  det  ikkje  betre.  Mest  alle 
baade  her  og  burti  hi  stova  var  reiste  til  kyrkje, 
og  han  kunde  ha  fenge  vera  med  han  og.  Men 
han  var  so  lei  og  modlaus  av  alt,  at  han  hadde 
furta  seg  burt.  Det  var  ingen  hugnad  i noko, 
naar  alle  gjekk  der  og  mistrudde  han.  Og  endaa 

verre  var  det,  at  han  morbror  ogso  kanskje 
hadde  fenge  vita  det.  Mor  hans  Baard  hadde 
vore  ned  til  han  igaar,  og  ho  hadde  vel  ikkje 
spart  kjeften.  So  vart  han  vel  aldri  blid 
elder  gav  honom  noko  meir,  han  morbror  helder. 
Han  spurde  vel  ikkje  etter  han  i dag  eingong. 
Aa  nei,  ingen  brydde  seg  um  honom  no  snart. 
Han  laut  gaa  her  som  eit  utskot,  medan  alle 
hine  hadde  det  gildt  og  for  til  kyrkje  og  fekk 
kringlor  og  bon-bon  og  søte  sniglar  av  han 
morbror.  Det  tok  han,  so  graaten  sistpaa  braut 
fram.  Han  smaug  inn  i vedskjolet  og  stridgret 
lenge,  lenge. 

Daa  høyrde  han  einkvar,  som  ropte  paa  han 
burti  tunet.  Han  turka  taarorne  og  glytte  ut. 
Det  var  han  Baard.  Aa,  var  han  heime,  likevel? 
Han  hadde  ikkje  visst  betre,  en  at  han  var  til 
kyrkje,  han  og. 

»Kva  vil  du?«  spurde  han  laagt. 

»Kom  burt,  so  skal  du  faa  sjaa  noko!«  sa 
han  Baard.  Han  stod  utpaa  dørhella  derburte 
og  vitta  med  handi. 

Ola  gjekk  varsamt  burtetter. 

»Kva  er  det  no?« 

»Nei  du  maa  vera  med  inn  aat  stova!«  sa 
han  Baard.  Han  lo  høgt  og  saag  so  titrande 
glad  ut.  Ola  skyna  ikkje  kva  han  skulde  tru, 
men  fylgde  sistpaa  med  inn.  Og  det  kunde 
henda  der  var  noko  aa  sjaa ! Baard  tok  fram 
ei  liti  fin  raudmaala  kassa,  og  upp  or  den  tok 

han  ein  blenkjande  ny  hund.  Han  var  raud- 
maala  som  den  gamle,  men  mykje  større  og 
finare. 

» Denne  sende  han  morbror  til  meg  i gaar- 
kveld,  daa  ho  mor  var  dernede  og  han  fekk 
vita,  korleis  det  hadde  gjenge  med  den  gamle, « 
sa  han. 

Han  var  so  glad,  at  han  hoppa  og  dansa 
med  han  paa  golvet.  Og  han  kunde  nok  ikkje 
bera  paa  nokoslags  mistru  helder  no  lenger, 
sidan  det  hadde  enda  so  godt.  Han  slo  paa 
tale  um  den  gamle  hunden  og  meinte  han 
visste  det  no,  korleis  det  hadde  gjenge  til.  Dei 
hadde  nok  slept  ut  grisen  eit  bil  den  kvelden 
huset  var  neddotte.  Ho  Gunvor,  gjenta,  hadde 
kome  til  aa  hugsa  paa  det  no.  Det  maatte  daa 
vera  den  som  hadde  vore  deruppe  og  skubba 
huset  ned.  Ho  mor  trudde  ogso  det  no,  sa  han, 
og  mor  hans  Ola  og.  Dei  hadde  rødt  um  det, 
daa  dei  var  burtved  bekken  i gaarkveld.  »For 
det  var  ikkje  rimelegt,  at  nokon  annan  en  eit 
svin  saag  mun  i aa  gjera  det«  - — sa  dei. 

»Nei  det  var  ikkje  trulegt,  at  nokon  annan 
skulde  bry  seg  . .«  sa  han  Ola  laagt;  — han 
laut  snu  andlitet  burt  enno  ein  gong. 

So  sprang  dei  ut  i det  blanke  solskinet  og 
var  gode  vener  som  fyrr. 

Endeleg  kunde  Ola  kjenna  seg  fulltrygg. 
Endeleg!  Naar  dei  hadde  tala  soleis,  mød- 
rarne,  so  kunde  dei  ikkje  koma  yver  han  med 

dette  fleire  gonger.  Han  morbror  hadde  visst 
ikkje  fenge  vita  noko  helder  daa.  Og  han 
Tarald  skulde  snart  reisa,  so  all  faare  fraa  den 
kanten  ogso  vart  yver.  Han  var  so  glad,  at 
han  gjekk  berre  og  lo. 

Sidan  um  dagen  gjekk  dei  med  den  nye 
hunden  upp  aat  ufsi.  Der  stod  katten  urørd  i 
huset  sit  enno,  og  Ola  var  no  den  fyrste  som 
sagde,  at  den  nye  hunden  var  finast.  Han 
skulde  unna  han  Baard  det  no,  um  hunden 
hadde  vore  gylt.  Han  skulde  unna  han  kva 
det  var,  berre  han  var  kvitt  den  fæle  suti. 

Dei  tok  til  aa  byggja  upp  att  det  nedrivne 
huset  hans  Baard,  og  Ola  var  hjelpesam  og 
gjorde  seg  fyre,  so  det  vart  mykje,  mykje 
finare  en  hans  eige  hus. 


Soga  um  guten 
og  grisen. 


Dei  heldt  paa  med  skuren  uppaa  Storebø  ein 
dag  frampaa  hausten.  Han  vesle  Eirik  var  med 
utpaa  aakeren  han  og;  han  gjekk  og  tusla  og 
plukka  upp  aks.  So  ropte  far  hans:  »Spring 

heim  etter  tobaksrullen  min  i hylla,  du  Eirik. 
Lat  meg  sjaa,  kor  snar  du  kan  vera!« 

»Ja  ja!«  svara  Eirik.  Han  hoppa  byrg 
yver  kornskruvarne  burtetter  aakeren  og  sette 
av  stad  som  ei  pil. 

Men  det  var  ikkje  rett  lenge,  fyrr  han 
sakka  paa  farten.  Aakeren  laag  attanfor  ein 
høg  haug  langt  utpaa  bøarne.  Daa  han  var 
komen  heimum  denne,  saag  han  ikkje  folk 
nokon  stad,  og  han  hugsa  no,  at  det  ikkje  var 
nokon  heime  helder.  Alle  i huset  var  paa 
aakeren.  Jamvel  ho  mor  var  der.  Berre  husi 
stod  derheime,  store  og  myrke  og  stille  og  glande 
paa  han  med  svarte  vindaugo.  Han  var  nær 
ved  aa  snu  beint  ut  att.  Men  det  var  so  leitt 
det  og.  Dei  kunde  læ  aat  han,  og  han  far 
verta  vond.  Han  knytte  sistpaa  neven  i lomma, 

beit  tennerne  byrg  i hop  og  stemnde  so  heim- 
etter, framum  eldhuset  og  vedskjolet,  framum 
grisehuset.  Og  skulde  det  nokon  stad  turvast 
aa  vera  modig,  so  var  det  fulla  der.  Uppaa 
veggen  stod  ei  rund,  blaagrøn  ruta  som  eit  fælt 
tudseauga;  og  gjenom  eit  hol  i muren  totte  han 
plent  han  saag  likt  til  trynet  paa  sjølve  grisen. 
Og  grisen,  han  var  det  fælaste  han  visste.  Han 
var  stor  og  stygg  og  mannvond.  Eirik  hadde 
vore  ute  for  han  ein  gong  i sumar,  so  han 
aldri  gløymde  det.  Dei  hadde  ikkje  havt  kroken 
skikkeleg  for  døri.  So  hadde  styggen  murt  seg 
ut  og  kom  etter  han  med  gapande  kjeft.  Og 
kven  visste  kor  godt  kroken  var  fyre  i dag 

helder  . . Han  trødde  stilt  som  ein  skugge. 
Men  korleis  det  gjekk  til,  so  knast  det  i ein 

kvist  under  foten  hans.  Meir  skulde  det  ikkje 

til.  Grisen  stokk  upp  med  eit  skræmelegt  gruff 

og  tok  til  aa  gryla  og  riva  paa  døri,  so  det 
berre  knaka  og  knast. 

Huh!  — Eirik  var  i tri  hopp  burt  i kjøken- 
døri  og  smatt  inn.  Styggen,  han  var  vel  galen 
av  svolt  og  no;  for  ingen  hadde  vore  heime 
og  gjeve  han  noko  heilt  sidan  no’n. 

— Eit  bil  etter  kom  Eirik  ut  att  gjenom 
døri  paa  nedre  sida.  Han  hadde  nok  gløymt 
baade  fæling  og  otte  no.  Han  smaatralla  og 
tok  dugelege  bit  av  eit  kakestykke  med  fløyte 
paa.  Den  store  trehesten  sin  hadde  han  ogso 

funne  og  vilde  ha  med  seg.  Han  hengde  han 
etter  eit  band  paa  ryggen. 

Daa  høyrde  han  noko  som  rumla  burtved 
vedskjolet.  Kanskje  kararne  var  heime  etter 
staur?  Han  sprang  upp  um  novi  . . han  hadde 
so  nære  daana  av  rædsla.  Det  var  sjølve  grisen ! 
Han  hadde  letta  heile  døri  av  jarni  og  kom 
mot  han  med  eit  fælt  gruflf. 

Eirik  kunde  visst  ha  berga  seg  upp  paa 
staburstroppi  og  kanskje  burt  aat  kjøkendøri 
med.  Men  no  saag  han  korkje  dør  elder  tropp.. 
Han  sette  i eit  vitlaust  skrik  og  rømde  paa 
livet  laust  burtetter  aat  løda.  Der  saag  han 
ikkje  laavekloppi,  men  rømde  beinleies  langs 
smalhuset  og  upp  paa  baksida  av  løda. 

Daa  hadde  han  fenge  ein  liten  fyremun, 
so  grisen  ikkje  saag  han.  Men  det  var  liti 
hjelp.  Grisen  kunde  koma  um  ein  augneblink, 
og  her  var  det  minder  berg  en  nokon  stad. 
Det  var  berre  slette  veggen  langsetter  heile 
løda,  og  slette  bøen  burtetter  alt  aat  den  store 
steinen  millom  løda  og  Storaakeren.  Ja,  men 
kunde  han  naa  den ! Det  var  fælsleg  langt ; 
men  annan  utveg  fanst  ikkje.  Han  beit  tennerne 
saman  og  sette  i veg. 

Grisen  hadde  kanskje  teke  til  aa  gløyma 
han  no,  elder  korleis  det  var.  Han  kom  ikkje 
fram  um  lø’novi,  fyrr  Eirik  var  langt  burtpaa 
marki.  Daa  hoppa  han  nok  upp  og  kom  som  ei 
pil  att. . Men  Eirik  var  no  so  langt  undan,  at 

det  var  ikkje  det  slag  spelegt.  Han  var  komen 
godt  og  væl  upp  aa  toppen  av  steinen,  fyrr 
grisen  naadde  burt  aat  ’n.  Han  var  berga! 
Han  slengde  seg  ned  og  gret  ut  i fred. 

— Langt  um  lenge  turka  han  taarorne  og 
saag  seg  i kring.  Grisen  gjekk  enno  nedunder 
og  rota  og  saag  upp  med  dei  smaa  stygge  augo 
sine.  Men  han  kunde  gaa  der  so  lenge  han 
vilde  — her  vann  han  aldri  upp!  Tvi,  det 
var  maata!  No  kunde  han  snuta.  Eirik  kjende 
seg  so  trygg  og  glad  etter  faaren,  at  han  dansa 
i kring  paa  steinen  og  sputta  ned  paa  grisen. 

No  saag  han  ogso,  at  det  var  ein  rett  gild 
plass  denne  steinen  han  var  komen  paa.  Der 
var  flatt  og  fint.  Der  grodde  mjuk  mose  og 
gras.  Der  voks  raunar  og  smaabjørker.  Der 
var  smaastein,  som  han  kunde  byggja  hus  av. 
Frampaa  den  eine  sida  voks  ein  heil  liten  skog 
av  bringebærris,  og  daa  han  skulde  sjaa,  so 
raudna  det  av  bær  innunder  lauvet.  Attaat  alt 
dette  hadde  han  ogso  den  vesle  kniven  sin  og 
hesten.  Han  kunde  ha  det  svært  gildt  med  alt 
dette. 

Han  aat  fyrst  bær  alt  han  vann,  og  sulla 
og  song  av  berre  hugnad.  So  bygde  han  hus 
aat  hesten.  Han  laga  seg  kyr  og  smale  av 
kjeppar  og  fann  paa  mangt  anna. 

Men  kor  lenge  han  sat  elder  kva  han  fann 
paa,  so  gjekk  grisen  aldri  or  vegen.  Han  vart 
gangande  der  som  ein  vagtmann  og  glirde  upp. 

Dette  tok  sistpaa  til  aa  verta  helder  drjugt  og 
langsamt. 

Men  maatte  ikkje  einkvar  koma  heim  og 
sjaa  etter  han,  naar  han  no  ikkje  kom  att  med 
tobak?  Han  Saag  og  saag.  Nei,  ingen  kom,  og 
han  skyna  altfor  snart,  at  det  ikkje  var  noko 
aa  venta  paa  helder.  Dei  tenkte  vel  han  hadde 
gløymt  alt  og  laupe  ned  til  gutarne  paa  granne- 
garden. Han  hugsa  med  samvitsagg,  at  han 
hadde  gjort  sovore  fyrr.-  So  visste  vel  han  far 
seg  ei  raad  til  aa  faa  tobak  av  hine  kararne. 
Og  noko  anna  hadde  visst  ingen  aa  gaa  etter, 
fyrr  ho  mor  kom  og  koka  til  kvelds  — um 
mange,  mange  tirnar. 

Han  vart  sitjande  raadlaus  og  saag  seg 
i kring  med  sure  augo.  Daa  kom  han  til  aa 
sjaa  paa  noko.  Paa  Storaakeren  innanfor  stod 
kornet  paa  staur  so  tett  som  ein  stor,  stor  skog. 
Der  maatte  det  vera  lett  som  inkjevetta  aa 
gjøyma  seg  burt  for  grisen.  Og  vilde  det  beistet 
berre  gaa  attende  um  løda  ein  augneblink,  so 
kanskje  det  ikkje  var  so  spelegt  aa  vaaga  det 
vesle  spranget  burt  til  aakeren  helder.  Det 
var  slett  ikkje  langt.  Berre  nokre  hopp,  so  var 
ein  der.  Fraa  aakeren  var  det  daa  snart  gjort 
aa  koma  upp  i bjørkehaugarne  innanfor  og  ta 
kva  veg  ein  vilde  utetter  til  skurfolki. 

Han  venta  enno  eit  bil;  men  grisen  rikka 
seg  ikkje  meir  en  fyrr.  So  lagde  han  seg  flat 
ned  midt  paa  steinen,  so  grisen  ikkje  saag  han. 

4.  — Ungar. 

Kanskje  han  so  til  slutt  kunde  gløyma  han  og 
gaa.  Han  vart  liggjande  lenge,  lenge,  endelaust 
lenge,  med  andlitet  ned  i mosen.  Sistpaa  hadde 
han  ikkje  høyrt  noko  til  grisen  paa  eit  heilt 
bil.  Han  var  kanskje  alt  gjengen.  Eirik  glytte 
upp  med  halve  auga;  — daa  hadde  grisen  ogso 
lagt  seg  og  laag  som  han  venta!  Skulde  ein 
ha  set  paa  maken  til  udyr! 

Eirik  for  upp  i kokande  sinne  og  hivde 
stein  i trynet  paa  han,  so  det  rauk  etter.  Grisen 
hoppa  upp  og  gruffa  og  rømde  paa  villan  flog 
eit  lite  stykke  — so  kom  han  beint  attende  og 
nasa  fortenkt  paa  steinarne!  Graaten  vilde  upp 
i halsen  paa  guten,  han  sette  i aa  gaula  og 
ropa  paa  folki  utpaa  aakeren.  Det  svara  burti 
lø’veggen  og  uppi  fjelli;  men  ingen  annan  svara. 
Han  gaula  upp  att,  upp  att,  men  like  faafengt. 
Nei,  kor  kunde  dei  høyra  det  so  langt  — alt 
utum  den  høge  haugen?  Her  var  ingen  ting  i 
verdi  aa  gjera  utan  aa  vera  der  han  var. 

— Det  var  vidt  utsyn  fraa  steinen,  der  han 
sat.  Han  kunde  sjaa  uppetter  alle  jliderne  og 
fjelli  og  innetter  alle  haugarne  og  bakkarne 
austanfor  Storaakeren.  Det  var  blankt  solskin 
alle  stader,  medan  løda  tok  til  aa  kasta  skugge 
her.  Aldri  fyrr  hadde  han  set  det  so  fint  og 
fagert  alle  stader.  Aldri  hadde  han  set  soli 
raudna  soleis  aust  i Støylsbakkarne.  Aa,  den 
som  hadde  vore  der!  Mogne  neter  og  tytebær 
var  der  visst  og.  Og  kanskje  gjætarguten  var 

der  med?  Elder  gutarne  fraa  grannegarden 
paa  bærhenting?  Det  var  sistpaa  radt  som  han 
høyrde  det  hauka  og  syngja  derinne.  Ja  dei 
kunde  nok  syngja!  Alle  andre  hadde  det  gildt, 
medan  han  var  botten.  All  verdi  var  fri  og 
glad,  medan  han  sat  paa  straff.  Det  var  ikkje 
til  aa  halda  ut  lenger.  Han  slengde  seg  beint 
ned  og  hikstegret;  han  sparka  etter  hesten  og 
bringebæri  og  alt  han  hadde  hygt  seg  ved  her. 
Alt  var  visna  og  verdlaust,  daa  han  saag  paa 
det  no  att.  Alt  var  inkjevetta,  naar  ein  var 
botten  og  støtt  hadde  den  fæle  grisen  aa  sjaa 
paa.  Han  grov  i mosen,  beit  seg  i fingrarne 
og  turka  seg  i augo,  so  han  vart  svart  som 
ein  kolbrennar. 

Daa  høyrde  han  med  eit  noko  tusla  burtved 
løda.  Han  saag  upp  og  stansa  med  eit  graaten. 
Det  var  grisen!  Han  stakk  alt  med  hovudet 
burtfor  novi,  og  seint  som  ein  snigel  fylgde 
resten  av  kroppen  etter.  Kanskje  det  endeleg  . .! 
Hjarta  tok  til  aa  hamra  i guten.  Han  reiste 
seg  ljodlaust,  hengde  trehesten  paa  ryggen  og 
stod  ferdig. 

Berre  den  krulla  rova  stakk  no  fram  der- 
burte.  Men  so  vart  det  ein  stans.  Rova  vart 
standande  der  og  dirra,  dirra  i det  endelause. 
Eirik  stod  som  han  brann.  Han  var  nær  ved 
aa  banna  paa  den  styvne  rova.  Men  so  kom 
han  svint  til  aa  tenkja  paa,  at  med  den  kunde 

han  daa  ingen  ting  sjaa,  styggen;  og  skunda  han 
seg  ikkje  no,  so  kunde  grisen  snart  koma  att. 

Han  steig  stilt  ned  paa  baksida  av  steinen 
og  vaaga  spranget.  Nokre  augneblink  etter  for 
han  som  ei  pil  inn  millom  staurarne. 

Litt  forbina  saag  han  seg  i kring.  Korn- 
staurarne  stod  slett  ikkje  so  tett  her  ved  aaker- 
reini  som  det  hadde  set  ut  til  fraa  steinen.  Men 
litt  lenger  burte  tjukkna  dei  som  ein  furuskog. 
Han  gjorde  eit  tverrsprang  dit;  — daa  stod  dei 
likso  spreidde  der  og.  Der  var  opningar  so 
vide  som  stovegolv;  og  beint  bakanfor  han  var 
der  eit  fælt  gap,  so  han  saag  radt  ut  aat  løda. 
Og  der  — var  grisen  komen  radt  fram  att  og 
hadde  nok  alt  høyrt  han;  for  det  tusla  og  knast 
i dei  turre  kornstubbarne,  so  .det  lyddest  langan 
veg.  Det  lyddest  nokre  fælslege  gruff  att,  og 
so  kom  grisen  i pilande  spranget! 

Trøyste  seg  . . korleis  han  hadde  stelt  seg! 
Han  spratt  upp  som  ein  grashopp  og  for  med 
dubbel  fart  innetter.  Men  det  gjekk  no  som 
fyrr  — berre  einstaka  staurar  og  inkjevetta. 
Var  det  trolldom,  elder  korleis  hadde  han  set? 
Han  vart  som  lamslegen  av  rædsla.  Sveitten 
sprang  fram  yver  heile  kroppen.  Han  orka 
snart  ikkje  meir.  Og  nærare  og  nærare  kom 
grisen! 

Men  daa  uppdaga  han  noko,  so  han  fekk 
nytt  mod.  Han  var  komen  fram  til  ein  liten 
haug  midt  i aakeren,  og  kunde  herfraa  sjaa  heilt 

inn  aat  austre  reini.  Daa  var  det  der  staurarne 
stod  so  tett.  Han  maatte  ha  set  for  lite  etter, 
daa  han  sat  paa  steinen.  Men  der  stod  dei  tett 
so  det  dugde  og.  Det  maatte  vera  berre  so 
vidt  ein  kunde  smjuga  millom  dei.  Berre  han 
vann  dit!  Han  tok  paa  att,  so  bringa  gjekk 
som  ein  belg.  Han  hadde  soleis  snart  fenge 
ein  liten  fyremun  att.  Han  saag  ikkje  lenger 
grisen.  Men  han  høyrde  han  etter  seg  enno; 
og  enno  var  opningarne  so  store,  at  det  ikkje 
var  tanke  um  noko  trygt  gjøymsle. 

Daa  stansa  han  med  eit  upp  og  stirde 
framfor  seg  med  uppspilde  augo.  Han  var 
komen  til  endes  paa  aakeren,  og  so  stod  stau- 
rarne likso  grisne  her  som  alle  andre  stader! 
Og  innanfor  byrja  ikkje  haugarne  og  skogen, 
som  det  hadde  set  ut  til.  Der  var  opne,  vide 
bøar  og  engjer.  Solskinshaugarne  var  langt 
burte  som  eit  anna  land  enno  . . 

Han  smaug  skjelvande  inn  under  stauren 
han  stod  attved ; han  visste  ikkje  annan  utveg. 

Han  hadde  ikkje  lege  lenge,  fyrr  grisen 
var  komen  etter  og  tok  til  aa  riva  i ein  staur 
tett  ved.  So  vart  det  daudstilt  — styggen  stod 
kanskje  og  lydde.  Og  so  lett  som  han  kunde 
høyra  han  her!  Det  tusla  i halmen  berre  han 
røyvde  ein  fing.  Han  vaaga  mest  ikkje  aa  anda. 
Det  gjekk  heite  og  kalde  flagor  gjenom  han. 
Det  verkte  i alle  ledar  av  at  han  laut  liggja  so 
krokutt ; han  fekk  trang  til  aa  hosta,  so  han 

laag  berre  og  vreid  seg.  Det  var  so  fælt,  at 
han  var  um  aa  springa  upp  og  skrika  ut,  kor- 
leis det  so  gjekk.  Men  so  høyrde  han  grisen 
att  — denne  gongen  eit  heilt  stykke  lenger 
burte.  Gudskelov!  Han  pusta  ut  og  vaaga  aa 
sjaa  upp. 

So  svært  langt  av  var  ikkje  grisen  enno, 
og  han  saag  no,  at  her  var  endaa  opnare  og 
utryggare  en  han  hadde  tenkt.  Det  var  ikkje 
meining  i det  so  utrygt  her  var.  Berre 
grisen  snudde  seg  derburte  kunde  han  sjaa  han. 
Han  stirde  forvildra  etter  eit  betre  gjøymsle. 

Daa  uppdaga  han,  at  staurarne  uppi  nordre 
enden  av  aakeren  stod  mykje  tettare  en  her. 
Dei  stod  som  ei  sky  med  topparne  . . 

Han  gløymde  med  eit,  at  han  var  narra 
fyrr.  Han  sette  i veg  med  ny  von.  Han  hadde 
ikkje  høyrt  grisen  paa  eit  bil  helder  no,  so  han 
kjende  seg  heilt  trygg. 

Usæle  guten  — han  skulde  berre  ha  visst, 
kvifor  det  var  so  stilt!  Grisen  stod  med  glirande 
augo  burtfor  stauren  sin  og  lydde.  Daa  skulde 
det  ikkje  mykje  til,  fyrr  han  høyrde  det.  Og 
so  kom  eit  av  dei  fæle  gruffi  att! 

Eirik  hadde  ikkje  so  liten  fyremun  og  kunde 
springa  betre  no  etter  kvildi.  Men  kva  hjelpte 
det,  naar  det  var  trolldom  i alt?  Daa  kapp- 
laupet  hadde  vart  heilt  aat  nordre  enden  av 
aakeren,  var  det  likso  ope  der  og.  Daa  vann 
han  ikkje  meir.  Han  stupte  yver  ende  og  vart 

liggjande  og  ramskreik,  til  grisen  kom  og  opna 
kjeften  etter  foten  hans. 

Berre  ein  ting  kunde  i denne  stundi  gjeva 
han  kraft  til  aa  ta  paa  spranget  att  med  full 
fart.  Det  var  synet  av  denne  kjeften.  Han 
reiv  av  seg  trehesten,  som  no  var  komen  til  aa 
hanga  midt  frampaa  bringa,  og  var  som  ein 
blink  or  syne  burte  millom  staurarne. 

Grisen  sette  i eit  kvin,  men  fylgde  ikkje 
etter  med  det  same.  Han  hadde  fenge  trehesten 
midt  i trynet  og  tok  til  aa  nasa  paa  den.  Eirik 
fekk  soleis  paa  nytt  lag  eit  undansprang  og  var 
sistpaa  komen  radt  ut  paa  hin  kanten  av  aakeren, 
der  spranget  byrja.  Daa  hadde  han  opne  bøen 
framfor  seg  att. 

Daa  saag  han  som  gjenom  ei  skodd  steinen 
han  hadde  vore  paa.  Han  skimta  huset  han 
hadde  bygt.  Han  saag  bringebærriset.  Han 
saag  den  mjuke  mosen.  Og  der  kunde  han  ha 
sote  like  fri  og  frelst  enno,  hadde  han  berre 
set  betre  paa  denne  fæle  aakeren  og  ikkje  vore 
so  utolug.  Aa,  aa!  Men  kven  kunde  koma 
der  no  meir,  daa  opne  bøen  laag  imillom  som 
eit  fælt  hav? 

Han  hadde  krope  saman  bakum  ein  staur 
og  stod  og  skalv,  skalv. 

Daa  skaut  ein  tanke  upp  i han  som  elden. 
Um  han  vaaga  spranget  likevel!  Han  kunde 
ikkje  meir  en  missa  livet,  og  det  miste  han  vel, 

um  han  stod  her  og;  for  no  kom  grisen  att. 
Utan  aa  bry  seg  um  noko  sette  han  i veg. 

Det  gjekk  ikkje  so  fort  no.  Brystet  var 
um  aa  sprengjast  etter  alt  laupet.  Men  som 
væl  var  vart  grisen  heft  av  eitkvart  no  og.  So 
naadde  guten  steinen  og  laag  paa  mosen  att! 

Han  laag  lenge  og  berre  pusta  ut  i lange, 
lange  drag  og  strekte  seg.  So  grov  han  seg 
paa  magen  burt  aat  bærriset  og  læska  seg  med 
gode,  raude  bær,  som  der  enno  var  nøgdi  av. 
Aa  so  godt  det  var!  Og  denne  herlege,  trygge, 
gilde  steinen  hadde  han  late  seg  lokka  ned  av! 
Nei  aldri  skyna  han  sovore.  Han  snudde  seg 
svint  og  saag  innyver  aakeren. 

Aa  trolldom!  No  var  det  staur  ved  staur 
att,  so  ein  maatte  kunna  gjøyma  seg  for  ein 
katt.  Og  innanfor  laag  haugarne  og  skogen  i 
daarande  fint  solskin  tett  aat  aakeren  . . 

»Er  du  der  Eirik?  Kor  vart  det  av 

deg  og  tobaken,  din  slarv?«  ropte  det  burtved 
løda.  Det  var  han  far  som  stod  der  og  hadde 
fenge  auga  paa  han. 

»Aa  grisen  . .!«  ropte  Eirik.  Tanken  paa 
alle  dei  faarar  han  hadde  vore  i tok  han,  so 
graaten  braut  fram  att.  Han  gret,  daa  faren 
kom  og  hjelpte  han  ned  av  steinen.  Han  gret 
etter  han  var  komen  inn  i kjøken  til  henne 
mor;  og  det  var  berre  med  staming  og  hiksting 
han  endeleg  fekk  fram,  korleis  det  heile  var 
gjenge. 

Men  daa  han  eit  bil  etter  hadde  lagt  seg, 
gret  han  ikkje.  Han  laag  og  saug  paa  ein  fing 
og  var  komen  til  aa  grunna  paa  at  det  var 
ikkje  alltid  ein  kunde  tru  plent  sine  eigne  augo 
helder.  Stundom  laut  ein  verta  klok  av  skade. 


Hils  som  ajeff  til  sfogs. 


Det  var  ein  blank  dag  fram  paa  ettersumaren. 
Folki  uppaa  Husebø  var  utpaa  engjerne  og 
raka  i hop  høyet  um  etternon,  og  smaaborni 
fylgde  etter  og  leika  i høydungarne.  Men 
for  seg  sjølv  burtpaa  ein  stein  sat  han  Nils  og 
berre  vrengde  med  augo  etter  hine  ungarne. 
Han  var  ikkje  blid,  han  Nils. 

Han  hadde  fyrr  i dag  vore  med  dei  vaksne 
og  arbeidt  mest  heile  tidi.  Men  no  um  etter- 
non skulde  han  faa  vera  fri,  og  han  hadde 
gledt  seg  so  til  denne  fritidi.  For  han  og  Sigrid, 
vesle  syster  hans,  hadde  daa  tenkt  aa  gaa  aust 
til  skogs  og  henta  blaabær.  Dei  var  nettupp 
fullmogne  no,  blaabæri,  og  der  var  i mengdevis 
av  dei.  Det  blaana  i lyng  og  haug,  sagde 
gjætarguten,  daa  han  var  heime  av  støylen  igaar. 
Dei  hadde  alt  i gaarkveld  butt  seg  til  med  næver- 
koppar  og  bedt  seg  lov  til  aa  gaa. 

Men  no  daa  tidi  kom,  hende  det  som  han 
Nils  minst  hadde  venta.  Daa  vilde  ho  Sigrid 
ikkje  vera  med!  Ho  hadde  kome  radt  av  det. 

Ho  moroa  seg  med  smaapjokkarne  fraa  granne- 
stova  og  totte  det  var  gildare.  Det  hjelpte  ikkje 
alt  han  tagg  og  bad.  Det  hjelpte  ikkje  eingong, 
at  han  baud  henne  ein  fin  papirdaase.  Ho  berre 
flogsa  beint  fraa  han.  Og  utan  henne  med  stod 
han  fint  fast. 

Han  var  ikkje  rædd  av  seg  — det  var  ikkje 
det.  Han  kunde  baade  ta  merri  i buhagen  og 
jaga  stuten.  Men  skogen  var  skogen.  Der  var 
alltid  so  underleg  døkt  og  uhuglegt,  naar  ein 
var  aaleine.  Han  hadde  aldri  vaaga  seg  meir 
en  eit  lite  stykke  austum  bøgarden  utan  nokon 
med,  og  det  var  ikkje  betre  i dag  en  fyrr. 

Han  var  so  arg,  at  han  var  graaten  nær, 
og  visste  seg  ingi  raad. 

Men  so  skaut  det  med  ei.t  ein  byrg  tanke 
upp  i han.  Um  han  vaaga  aa  gaa  aaleine 
likevel?  Der  var  daa  ingen  ting  aa  vera  rædd, 
det  visste  han.  Der  var  korkje  bjørnar  elder 
indianarar  elder  folk  med  halar,  som  han  hadde 
tenkt,  daa  han  var  liten.  Det  var  so  fint  og 
blankt  austyver  skogen  i dag,  at  der  visst  ikkje 
kunde  vera  det  slag  fælslegt  helder.  Kva  var 
han  so  rædd  ? Og  so  brennande  maata  som 
det  skulde  vera  aat  henne  Sigrid,  naar  han  kom 
att  med  næverskrukka  full  av  bær,  og  ho  fekk 
sjaa  at  han  ikkje  trong  henne!  Daa  vilde  ho 
nok  ha  av  dei  søte  bæri,  ho  og;  men  ho  skulde 
fint  faa  gaa  der  med  inkjevetta.  Ho  skulde 

ikkje  faa  so  mykje  som  eit  halvt  bær,  det  var 
han  mann  for. 

Han  reiste  seg,  heilt  uppglødd  av  denne 
hemntanken,  og  rusla  innetter  bøen.  Han  vilde 
inn  aat  grindi  og  sjaa  betre  paa  dette,  i minsto. 

Daa  hugsa  han  med  eit,  at  han  Pera- 
Martin  burti  stova  hadde  gjenge  til  støyls  fyrr 
i dag.  Han  kom  visst  heim  att  no  paa  etter- 
non,  og  støylsvegen  gjekk  beint  nedetter  skogen. 
Kanskje  han  so  raaka  han  der  inne?  Aa  men 
so  fanst  det  ikkje  skapt  faare  daa!  Han  hoppa 
svint  yver  steinmuren  og  svinga  med  nævers- 
krukka.  Her  var  gut  som  ikkje  var  rædd,_ 
her! 

Med  stav  i hand  og  toppluva  langt  bakyver 
nakken  labba  han  innetter  breie  buvegen.  Det 
bar  snart  attum  nokre  smaa  haugar,  so  han  ikkje 
lenger  saag  heim  til  bøarne.  Skogen  stod  tjukk 
og  tett  rundt  paa  alle  kantar.  Men  det  gjorde 
ingen  ting.  Det  var  som  han  hadde  tenkt,  det 
var  ikkje  det  slag  døkt  i skogen  i dag.  Soli. 
skjein  paa  skraa  inn  millom  furuleggjerne,  so 
det  berre  glima.  Det  surra  av  my  og  flugor 
paa  alle  kantar.  Smaafuglar  titra  uppi  alle 
greinerne.  Han  maatte  berre  undrast  paa  at 
han  ikkje  hadde  vaaga  dette  fyrr,  naar  det  ikkje 
var  verre.  Og  naar  han  Pera-Martin  . . Han 
smaasong  av  berre  godt  mod. 

Buskapen  hadde  trampa  ned  lyngen  her  i 
vaar,  so  det  fanst  ikkje  bær  enno;  men  det 

kom  seg  nok  snart.  Han  for  upp  ein  liten 
bakke,  ned  ein  bakke  og  so  upp  ein  att.  Grei- 
nerne  rokk  no  radt  yver  vegen  sume  stader; 
han  gjekk  som  gjenom  svære  portar.  Men  vegen 
var  like  brei  attende,  so  det  var  uraad  aa  gaa 
seg  vilt.  Og  han  Pera  . . Han  laut  radt  læ 
aat  dei  stakararne  som  var  rædde  til  skogs. 

Lyngen  var  no  friskare,  og  her  og  der 
fanst  nokre  bær.  Han  slo  inn  paa  ein  liten 
tverrveg  og  for  burt  gjenom  nokre  tette  buskar. 
So  kom  han  fram  i ei  liti  opning. 

Han  stansa  og  stirde  . . han  lo.  Tuva 
etter  tuva  burtetter  blaana  av  bær,  lavde  av 
bær!  Du  mirakkel  for  bær.  Det  var  so  ein 
maatte  faa  næverskrukka  full  paa  nokre  tuvor. 
Sjaa  um  han  ikkje  hadde  raaka  upp  i det 
likevel! 

Han  gav  seg  andpusten  til  aa  henta  og 
hadde  koppen  full  um  ikkje  rett  lenge.  So 
gav  han  seg  til  aa  eta,  til  magen  var  likso  full. 
Slutteleg  fyllte  han  ogso  trøyelommarne. 

So  maatte  han  tenkja  paa  heimferdi.  Men, 
ja  . det  var  enno  i mengde-mengde-vis  av 
bær  her.  Yver  helvti  stod  att.  Det  var  reint 
for  ille  aa  lota  gaa  fraa  alt  dette  enno.  Soli 
var  ikkje  nede,  so  det  kunde  ikkje  ha  nokor 
braahast  helder,  og  han  kunde  henta  i huva. 

Han  laag  snart  paa  alle  fire  og  henta  att. 
Han  tenkte  fyrst  aa  faa  full  berre  toppen  paa 
huva.  Men  daa  det  var  gjort,  kunde  han  ikkje 

lata  vera  aa  fylla  paa  litt  til,  litt  til,  til  ho  var 
halv.  Daa  trøyttna  han  endeleg  og  laut  finna 
seg  i aa  gaa  fraa  resten.  Men  so  kunde  han 
berre  koma  att  og  ta  dei  i morgon  elder  sidan 
um  dagarne.  Han  kunde  gaa  so  ofta  han  vilde 
no  han  var  kjend.  No  kunde  ho  Sigrid  vera 
vrang  so  lenge  ho  vilde!  Ho  skulde  jamvel 
faa  sjaa,  at  han  sprong  beint  fraa  henne, 
um  ho  so  vilde  vera  med.  Nista  skulde  han 
ogso  ha  med  seg  og  sitja  og  eta  paa  steinen  der. 

Han  lo  i glade  tankar,  medan  han  rusla 
nedetter.  Daa  fekk  han  auga  paa  ein  lynghaug 
litt  lenger  burte,  som  han  ikkje  hadde  set  fyrr. 
Det  skjein  liksom  so  blaatt  der  og,  totte  han  — 
det  skulde  vel  aldri  vera  bær  alt  dette  med? 
Han  laut  burt  og  sjaa. 

Jau  det  var  ikkje  fritt  det  var  bær,  dette 
og!  Han  visste  eit  bil  mest  ikkje,  um  han 
skulde  tru  seg  sjølv.  Alt  han  hadde  funne  fyrr 
var  smaating  mot  dette.  Heile  bakken  blaana 
i eit.  Det  var  fraa  blaane  til  blaane.  Her 
kunde  det  ikkje  hefta  stort  aa  faa  radt  full 
huva  . . 

Men  han  tenkte  ikkje  lenger  paa  korkje 
hefting  elder  morgondag.  Han  tenkte  berre 
paa  kor  gildt  det  skulde  vera  aa  faa  smikkande 
full  huva  og,  og  bærmengdi  drog,  drog  som  ein 
trolldom.  Han  laag  i lyngen  att  og  henta  paa 
livet  laust.  Lyngblokkor  fylgde  med  aat  huva 
i mengdevis  og  visst  makkar  og.  Men  han  ansa 

ingen  ting,  berre  murde  paa.  Nettupp  i ei 
handevending  var  ikkje  huva  full  her  helder. 
Ho  tok  mykje.  Men  sistpaa  hadde  han  klara 
det,  lell.  Ho  var  rund  som  ei  svær  pylsa.  So 
spratt  han  ende  upp  og  for  nedetter  buskarne 
aat  storvegen.  So  var  det  strake  vegen  heim. 

Men  daa  stansa  han  enno  ein  gong  og 
stirde  litt  forfjamsa  i kring  seg.  Kva  leid  var 
det  no  som  bar  heim  — til  høgre  elder  til 
vinstre?  Han  hadde  vorte  so  fortumla  av 
det  fæle  hastverket  uppi  tuvorne,  at  det  var 
gjenge  reint  i surr  for  han;  og  vegen  var  so 
lik  etter  kor  leidi,  at  der  var  ingi  rettleiding  aa 
faa.  Ikkje  helder  hadde  han  soli  aa  retta  seg 
etter  lenger.  Ho  var  gjengi  ned,  og  det  maatte 
vera  for  eit  heilt  bil  sidan;  for  han  kunde  ikkje 
eingong  sjaa,  kva  kant  ho  hadde  vore  paa.  Den 
litle  flekken  han  saag  av  himlen  millom  tretop- 
parne  heldt  paa  aa  dra  yver  med  kveldskyer, 
og  dei  var  like  jamgraae  alle  stader.  Han 
maatte  ha  heft  mykje  lenger  en  han  vardest. 

Han  heldt  paa  aa  verta  kald  av  otte;  men 
nettupp  i det  same  saag  han  noko  aa  retta  seg 
etter,  likevel.  Det  skar  ein  liten  tverveg  inn  i 
skogen  strakst  burtanfor  til  vinstre,  og  han 
hugsa  no,  at  han  hadde  fare  framum  ein  sovo- 
ren  veg  trast  fyrr  han  krøkte  upp  i skogen. 

Det  maatte  vera  der  . . Ja  ja,  no  saag 
han  det  greitt.  Heile  skogen  snudde  soleis,  at 

det  bar  heim.  Styvingen  han  var  som  ikkje 
saag  det  strakst. 

Han  lagde  i veg  og  dilta  og  sprang.  Han 
maatte  skunda  seg  dugeleg  no  etter  all  heftingi. 
Furuleggjerne  for  som  eldingar  bakum  han. 

Men  so  underleg  umskapt  som  alt  hadde 
vorte  no,  daa  soli  var  nede!  Trei  hadde  liksom 
drege  seg  nærare  saman  og  lutte  meir  utyver 
vegen.  Det  var  berre  graatt  i graatt  av  mose, 
der  soli  hadde  glima  i alle  liter  millom  treleg- 
gjerne.  Surne  stader  var  det  alt  radt  uhuglegt 
av  døkk  skugge,  og  stilt  var  det  som  i ei  kyrkja. 
Ikkje  ein  fugl  lét.  Ikkje  ei  humla  surra.  Og 
her  hadde  han  lege  og  grave  og  ikkje  gaatt 
nokon  versens  ting!  Huff  . . 

Men  noko  spelegt  var  det  daa  likevel  ikkje. 
Det  var  beine  vegen,  og  han  skulde  snart  naa 
aat  grindi.  Han  tok  alt  til  aa  sjaa  etter  henne. 
Nei,  ingi  grind  enno.  Han  auka  paa  farten,  so 
han  gjekk  i fullt  sprang.  Men  korleis  han  dreiv 
paa,  so  vart  det  ikkje  annleis;  berre  tett,  tett 
skog. 

Dette  tok  til  aa  verta  reint  som  forgjort 
drjugt,  og  so  kom  der  noko  endaa  underlegare. 
Han  kom  fyrst  aat  ei  bratt  kleiv,  som  han  aldri 
hugsa  han  hadde  set,  daa  han  kom  til  skogs. 
Og  so  kom  han  aat  ei  rund  opning,  som  han 
endaa  minder  hugsa.  Der  laag  gamle  tømmer- 
stokkar  og  gjekk  vegjer  ut  til  mange  kantar. 

Kva  i verdi  var  sovore?  Han  stansa  og 

glande.  Men  naar  han  var  paa  rette  vegen,  so 
var  han,  og  han  hadde  ikkje  tid  til  aa  hefta  seg 
burt  med  sovore  kringelkrangel.  Han  fylgde 
vegen  yver  opningi  og  inn  i skogen  paa  hi  sida. 

So  gjekk  det  fint  og  beint  frametter  att. 
No  maatte  han  snart  naa  aat  grindi  og  bøarne. 
Han  sprang  av  sinne;  han  sprang  paa  spreng. 
Men  det  var  som  aa  laupa  etter  sin  eigen  skugge. 
Han  naadde  ingi  grind.  Skogen  vart  berre 
høgare  og  vegen  smalare.  So  kom  han  burt 
under  ein  høg  bakke.  Der  kløyvde  heile  vegen 
seg  ut  i hundrad  smaavegjer  . . 

Nei  dette  hang  aldri  i verdi  rett  i hop!  Her 
kunde  han  aldri  ha  gjenge  fyrr.  Han  stirde  som 
klumsa  framfor  seg  og  skyna  med  eit  alt.  Han 
maatte  vera  paa  villstraa!  Han  maatte  ha  teke  gali 
leid  og  fare  austetter  skogen  i staden  for  ut 
mot  grindi!  Den  vesle  tvervegen  hadde  vore 
ein  galen  tverveg.  Ikkje  under,  at  vegen  aldri 
tok  ende  daa,  og  at  alt  var  so  underlegt! 

Og  so  endelaust  langt  i skogen  han  maatte 
vera  etter  alt  dette  laupet!  Kanskje  ein  heil 
fjordung  fraa  folk,  medan  kvelden  seig  paa. 
Det  tok  alt  til  aa  skyma  inni  dei  tettaste 
holorne. 

Rædsla  tok  han,  so  han  var  nær  ved  aa 
missa  pusten  og  setja  i aa  tuta,  der  han  stod. 
Men  daa  han  fekk  tenkja  seg  litt  um,  svelgde 
han  graaten  manneleg  att  og  skaut  hjarta  i livet 
best  han  kunde. 

Um  han  hadde  forlaupe  seg  stygt,  so  var 
det  daa  ikkje  verre,  en  at  det  kunde  bøtast. 
Han  hadde  beine  vegen  attende,  og  det  leid 
ikkje  lenger  enno,  en  at  han  kanskje  kunde 
naa  heim,  fyrr  det  vart  radt  myrkt.  Og  no 
slapp  han  aa  laupa  i uvissa  lenger. 

Han  tok  i veg  attende  hardast  han  vann, 
saag  korkje  til  høgre  elder  vinstre  etter  fæle 
holor  og  var  snart  komen  ut  til  den  litle  runde 
opningi  att. 

Men  daa  kom  det  eit  nytt  leitt  spursmaal. 
Daa  han  skulde  sjaa,  gjekk  det  nokre  vegjer 
utetter  skogen  fraa  opningi.  Kva  for  ein  var 
so  den  rette  heimvegen?  Det  hadde  han  ikkje 
bite  noko  sers  merke  i,  daa  han  kom! 

Rædsla  vilde  yver  han  att.  Men  so  upp- 
daga  han,  at  den  eine  av  vegjerne  var  litt 
breiare  en  hine,  og  ved  eine  sida  stod  ein  stor 
brake,  som  han  totte  so  visst  han  hadde  set, 
daa  han  kom.  Det  laut  vera  der!  Han  lagde 
trøystug  av  stad  og  tok  snart  til  aa  sjaa  etter 
den  kleivi  han  raaka,  daa  han  kom  austyver. 
Nei  . . daa  kom  det  ingi  kleiv.  Vegen  tok 
derimot  til  slutt  til  aa  gaa  i ein  underleg  krok. 
So  bar  det  ned  i ein  fæl,  myrk  dal.  Og  paa 
andre  sida  av  denne  stod  nokre  sævre  Steinar 
som  fæle  dyrehovud  . . han  saag  med  ein  gong, 
at  han  var  paa  villveg  no  og.  Han  maatte  ha 
teke  galen  veg  fraa  opningi! 

Han  sette  i aa  graata  høgt  av  rædsla,  me- 
dan  han  tok  paa  spranget  attende.  Heilt  aust 
aat  opningi  laut  han  no  att  og  finna  rette  vegen. 
Og  medan  han  gjekk  her  og  sumla,  kom  kvel- 
den verre  og  verre  yver  han.  Det  tok  alt  til 
aa  skyma  her  midt  paa  opne  vegen. 

Det  vilde  helder  ikkje  muna  med  springingi 
no  som  fyrr.  Krefterne  minka  etter  alt  laupet. 
Han  var  mest  sprengd,  daa  han  kom  attende 
aat  opningi. 

So  — no  maatte  han  bruka  varsemd  og 
ikkje  jaala  seg  burt  fleire  gonger.  Han  saag  og 
saag.  Men  altfor  snart  saag  han,  at  no  stod 
han  nettupp  fast  for  aalvoret!  Her  var  enno 
tvo  vegjer  aa  velja  i,  og  det  var  so  raadlaust 
som  aa  fjuka  aa  ta  ut  den  rette..  Um  han  stirde 
augo  or  hausen,  kunde  han  ikkje  greia  det.  Og 
aa  gaa  paa  det  uvisse  ein  gong  til  var  berre 
aa  koma  verre  og  verre  paa  villstig.  Alt  gjekk 
sistpaa  i surr  for  han,  medan  det  skyma  meir 
og  meir. 

Det  hadde  vore  ille  dei  tvo  gongerne  fyrr; 
men  mot  dette  var  det  som  ingen,  ingen  ting. 
Rædsla  seig  yver  han  som  ein  fæl  kald  foss. 
Han  laup  forvildra  i tunn  att  og  fram,  att  og 
fram,  til  han  sistpaa  seig  som  naamen  ned  i ei 
tuva. 

Men  so  fekk  han  ein  tanke,  so  han  for  upp 
att  som  gneisten.  Han  hugsa  han  Pera-Martin 

. . kanskje  han  no  var  her  einkvar  staden  paa 
heimveg?  Han  sette  i aa  ropa  paa  han  alt  han 
orka  og  vann.  Ingen  svara.  Han  ropa  upp 

att;  han  ylte,  tuta  og  skreik,  so  han  Martin 
maatte  ha  høyrt  det,  dersom  han  hadde  funnest 
her  i skogen.  Men  ikkje  omen  til  svar  no 
helder,  og  han  skyna  altfor  væl,  at  denne  voni 
var  uvissare  en  alt  anna.  Han  Martin  kunde 
vera  heimfaren  for  lenge,  lenge  sidan,  medan 
han  laag  uppi  bærtuvorne.  Han  kunde  ha  gjenge 
ein  annan  veg  uti  fjelli;  — elder  kanskje  han 
slett  ikkje  kom  heim  fraa  støylen  i kveld  ein- 
gong? 

Han  seig  yvergjeven  ned  i ei  tuva  att.  Det 
var  som  stilla  vart  dubbelt  tung  og  fæl  etter 
ropingi,  og  myrkni  drog  seg  inn  paa  han  fraa 
alle  kantar,  verre  og  verre  — som  ein  avgrunn 
som  vilde  ta  han,  medan  han  ingen  stad  kunde 
koma. 

Naar  han  og  Sigrid  stundom  hadde  sote  i 
omnekraai  um  kveldarne  og  freista  aa  tenkja  seg 
noko  rektig  fælslegt,  so  hadde  dei  aldri  visst 
noko  verre  en  aa  vera  paa  villstig  og  aaleine 
uti  ville  skogen  um  natti.  Og  no  var  han 
verkeleg  komen  ut  i det!  Det  var  mest  ikkje 
til  aa  tru,  endaa  det  var  so  altfor  skræmeleg 
sant.  Ho  skulde  berre  vita  dette,  ho  Sigrid  . . 
og  ho  mor  og  alle!  Men  kor  kunde  dei  vita 
det?  Ingen  visste,  at  han  var  faren  til  skogs. 

Ingen  kunde  koma  paa  aa  leita  etter  han  her. 
Ikkje  noko  rop  kunde  naa  heim  fraa  denne 
endelause  skogdjupni.  Han  kunde  paa  den. 
maaten  verta  liggjande  hjelpelaus  her  heile 
natti  . . 

Heile  natti  . .!  det  var  som  desse  ordi  vekte 
han  att.  Heile  natti  . . nei  det  stod  han  aldri 
ut  med  livet!  Han  spratt  upp  og  sprang  rundt 
att  og  fekk  so  ein  ny  tanke. 

Dersom  han  no  fylgde  ein  av  desse  veg- 
jerne  og  gjekk,  gjekk  i det  endelause,  so  maatte 
han  vel  koma  ut  or  denne  fæle  skogen  ein  gong 
og  finna  folk,  um  han  ikkje  plent  fann  heim? 
Og  kom  han  berre  til  folk,  so  gav  dei  han  vel 
alltid  hus  og  hjelpte  han  heim  i morgon. 

Dette  kveikte  som  eit  glim  av  von  att,  og 
av  stad  sette  han  etter  den  fyrste  den  beste 
vegen  paa  den  leidi  som  skulde  snu  heimetter. 
Næverskrukka  sette  kan  etter  seg;  men  huva 
heldt  han  fast  paa. 

Det  var  utrulegt  so  myrke  og  fæle  avholor 
det  snart  vart  paa  baae  sidor,  og  allslags  fæle 
sogor  um  huldrar  og  skrymt  steig  fram  for  han 
som  vonde  styngjer.  Men  her  var  det  ikkje 
raad  til  aa  snu  for  noko  i verdi,  naar  han  berre 
kunde  berga  livet.  Han  tok  til  aa  lesa  fader- 
vaaret  og  dei  tri  trudomens  artiklar  til  aa 
styrkja  seg  med.  Han  las  jamvel  det:  »Det  bør 
sig  en  biskop  at  være  ustraffelig,  een  kvindes 

mand«.  Det  var  mun  i det  med.  Og  han  lova 
Vaarherre,  at  han  ikkje  skulde  bry  han  med 
meir  beding  paa  mange,  mange  vikor,  dersom 
han  berre  vilde  hjelpa  han  no.  Han  skulde 
helder  ikkje  i sit  liv  koma  aat  denne  fæle  skogen 
meir,  so  han  trong  um  hjelp  her  oftare.  At 
han  nokon  gong  var  komen  her!  Kvi  var  han 
ikkje  rædd  aat  aa  gaa  aaleine  no  som  fyrr? 

Ja  — men  hadde  det  vore  nokon  faare, 
dersom  han  hadde  gjenge  heim  att  med’  soli 
var  uppe,  og  ikkje  vore  so  stornøyten  paa  bær? 
Dette  var  so  altfor  greitt,  at  det  var  uraad  aa 
skulda  ulukka  for  noko.  Men  kven  visste,  um 
Vaarherre  var  so  flippen  til  aa  hjelpa,  naar  han 
soleis  med  si  eigi  havesykja  var  skuld  i alt? 
Han  fekk  ein  ny  støkk,  so  han  aldri  vaaga  aa 
tenkja  paa  den  leidi  meir.  Han  berre  mulla 
paa  fadervaaret. 

Han  orka  ikkje  aa  springa  no  lenger. 
Han  berre  tusla  og  gjekk  hardast  han  vann. 
Han  kunde  sistpaa  ikkje  tenkja  klaart  helder. 
Han  gjekk  lange  stunderne  som  i halvørska  og 
kjende  berre  liksom  noko  fælt  bakum  seg  og 
rundt  seg,  som  han  maatte  røma  for.  Ein  gong 
vart  han  so  trøytt  og  tung,  at  han  seig  ned  ved 
vegsida,  grov  andlitet  djupt  ned  i lyngen  og 
laag  eit  langt  bil.  Men  so  vart  otten  for  det 
fæle  bakum  han  so  sterk,  at  det  dreiv  han  i 
veg  att. 

So  gjekk  det  jamt  frametter,  langt  og  lenge. 
Vegen  var  like  brei  og  godt  sjaaandes  enno. 
Det  var  tjukk  skog  paa  baae  sidor  som  fyrr, 
og  han  vaaga  helder  ikkje  aa  venta  noko  um- 
skifte  enno  paa  lenge,  lenge.  Men  nettupp  daa 
vart  det  eit  umskifte.  Det  tok  med  eit  til  aa 
ljosna  litt  framfor  han.  Han  augna  ein  stein- 
mur og  ei  grind.  Utanfor  var  det  opne  bøar, 
og  lengst  burte  augna  han  ein  krins  av  graa 
hus  paa  ein  gard.  Han  var  komen  til  mannar! 
Gud  ske  lov!  Han  hoppa  av  gleda  og  tok  paa 
spranget  ut  aat  muren. 

Men  kva  slags  gard  kunde  dette  vera  daa? 
Daa  han  sprang  fraa  den  litle  opningi  i skogen, 
hadde  han  enno  som  ei  vissa  um  at  det  i 
minsto  bar  paa  leidi  heimetter.  Men  sidan 
hadde  han  mist  all  greia  paa  det  og.  Det  var 
sistpaa  plent  som  vegen  bar  austetter  aat  hi 
grendi,  og  no  vart  han  enno  vissare  paa  det. 
For  alt  var  annleis  her  en  paa  Husebø  og  i 
heimegrendi.  Det  var  høge  fjell  paa  den  leidi 
og  ikkje  paa  den  som  heime,  og  skogen  snudde 
annleis  til  bøarne.  Det  maatte  vera  ein  gard 
i austgrendi.  Ja  ja,  men  han  slapp  vel  alltid 
inn  for  det. 

Han  stemnde  byrg  burtetter  bøarne  og 
kjende  mest  ikkje  trøyttleik  lenger.  Men  daa 
han  kom  burt  mot  husi,  sakka  han  paa  farten 
endaa  ein  gong. 

Det  var  so  forunderleg  stilt  paa  denne 
garden.  Ikkje  eit  liv  var  aa  sjaa.  Ikkje  ein 
hund  gjøydde.  Det  lyste  ikkje  fraa  noko 
vindauga.  Berre  husi  stod  der  myrke  og  daude 
som  ein  krins  av  store,  mosegrodde  Steinar  i 
utmarki.  Han  kunde  ikkje  for  at  fælska  vilde 
ta  han  enno  ein  gong.  Det  skulde  no  vel  ikkje 
vera  noko  i vegen  med  denne  garden  og  som 
med  alt  anna  i kveld?  Han  kom  med  eit  i hug 
nokre  fælslege  sogor  han  hadde  høyrt  um  huldre- 
gardar  og  trollhus,  som  folk  hadde  raaka  paa  i 
skogarne,  naar  det  var  myrkt  . . 

Nei,  nei,  no  maatte  han  ikkje  vera  styven! 
Alle  som  visste  noko,  kalla  sovore  berre  fante- 
dom  og  lygn.  Det  maatte  berre  lida  so  langt 
paa  natt,  at  alle  hadde  roa  seg.  Han  fekk  gaa 
burt  og  banka  paa  ei  dør,  til  einkvar  kom  ut. 

Han  tok  modig  til  aa  gaa  att.  Det  fyrste 
huset  han  kom  burt  aat,  var  eit  lite  som 
stod  for  seg  sjølv  paa  eine  sida  av  tunet. 
Det  var  visst  eit  vedskjol.  Nei  men  kva 

var  dette  daa?  Daa  han  skulde  sjaa,  so  saag 
det  ut  plent  som  vedskjolet  heime.  Der  var 
høg  dørstokk,  ein  stabbe  utanfor  og  ein  stor 
glugg  yver  døri  nettupp  som  der. 

Han  gjekk  forbina  næmare  og  vilde  sjaa 
betre.  Daa  høyrde  han  med  eit  noko  burti 
tunet.  Det  var  fotstig.  Aa,  var  det  folk  uppe, 
likevel!  Han  snudde  seg  glad,  men  kom  ikkje 
av  flekken,  daa  han  skrimsla  den  som  kom. 

Det  var  eit  underleg  stort,  høgt  kvinnfolk. 
Ho  var  bikande  svartklædd  som  eit  bysje.  Ho 
hadde  eit  stort,  svart  plagg  kring  hovud  og  hals 
og  snudde  andlitet  mot  jordi.  Soleis  steig  ho 
fram  til  midt  paa  tunet.  Der  stansa  ho  og  gav 
seg  til  aa  stira  og  glana  med  underlege  fagter 
nedetter  vegen  til  sjøs,  og  mulla  med  seg  sjølv. 
Og  so  tok  ho  til  aa  reika  att  og  fram  der  i 
halvmyrkni.  Kva  i verdi  slags  menneske  var 
sovore?  Hadde  han  kome  i hug  skrymt  og  tusse- 
folk  fyrr,  so  kom  han  det  endaa  meir  i hug  no. 
Han  smaug  ljodlaust  inn  i vedskjolet  og  gav 
seg  til  aa  venta  paa  at  ho  skulde  gaa  att.  Men 
ho  gjekk  ikkje.  Ho  vart  gangande  der  og  reika, 
og  so  — kom  ho  beint  hit  aat  vedskjolet!  Han 
drog  seg  avskræmd  inn  i kraaj  ved  sida  av  døri 
og  anda  snautt.  Men  kanskje  ho  alt  hadde 
høyrt  han,  likevel.  Ho  stakk  hovudet  inn  og 
stod  som  ho  lydde.  So  tok  ho  til  aa  kramsa, 
kramsa  nedfor  seg  med  baae  nevarne  innfor 
dørstokken  . . 

Nei  aldri  i verdi  var  dette  noko  skikkelegt 
menneske.  Var  det  ikkje  skrymt  og  trolldom, 
so  maatte  det  vera  eitkvartslags  fælt  fyrkje,  som 
for  ute  um  netterne  og  gjorde  vondt.  Kanskje 
ho  jamvel  drap  folk  og  saug  blodet  av  dei, 
liksom  dei  som  gjætarguten  fortalde  um  ifjor? 
Og  her  hadde  ho  han  som  i ein  sekk!  Allslags 
ulukkor  skulde  han  koma  upp  i denne  fæle  natti! 
Han  skalv  av  rædsla  att,  han  krøkte  seg  saman 

som  eit  nøsta  i kraai  og  heldt  att  augo,  liksom 
det  var  hjelp  i det  og.  Men  nærare  og  nærare 
kramsa  ho  . . ei  kald  hand  tok  beint  burt  i 
foten  hans! 

Han  sette  i eit  vitskræmt  skrik  og  slo 
fraa  seg.  Kvinnfolket  skreik  mest  likso  høgt 
og  for  skræmt  attende.  So  sette  han  paa  livet 
laust  ut  døri  fram-um  henne.  Men  svint  kom 
ho  etter,  treiv  han  i aksli  og  heldt  han. 

»Er  det  du  Nils?  Men  fri  os  væl,  kva  er  dette 
for  ei  aatferd,  elder  korleis  er  du  komen  her?« 
ropte  ho  — — du  store  under,  daa  var  det  ho 
mor!  Han  stirde  og  kunde  ikkje  faa  fram  eit 
ord,  medan  ho  leidde  han  burtetter  tunet. 
»Her  hev  me  gjenge  rædde  og  illhuga  alle 
i hop  og  spurt  og  leitt  etter  deg,«  sa  ho,  »og 
so  stend  du  her  og  løynskar!  Hev  du  gjort 
noko  vondt ?« 

»Nei  men  . . men  korleis  hev  du  kome 
her  . . paa  denne  garden  ?«  stota  han  endeleg. 

»Kva  seier  du  gut  . . paa  denne  garden? 
Er  me  ikkje  heime,  elder  ørskar  du?«  spurde 
ho  meir  og  meir  forbina. 

Var  han  heime?  Han  stirde  rundt  seg. 
Under  paa  under,  daa  var  han  verkeleg  heime! 
Alt  var  med  eit  som  snutt.  Der  stod  fjelli  i 
nord  og  skogen  i aust.  Der  stod  løda  og  alle 
hine  husi  paa  rette  staden,  og  det  litle  ved- 
skjolet,  det  var  vedskjolet  heime!  Han  hadde 
slumpa  til  aa  finna  rette  vegen  heim,  og  det 

var  berre  i hovudet  hans  at  alt  hadde  snutt 
bakvendt. 

— Eit  bil  etter  sat  Nils  lavøyrd  og  for- 
tumla innved  omnen.  Han  hadde  nettupp  for- 
talt um  den  usæle  skogferdi  si,  og  mori  hadde 
fortalt,  korleis  dei  hadde  leitt  etter  han.  Ingen 
hadde  tenkt,  at  han  hadde  vaaga  seg  til  skogs 
aaleine.  Dei  hadde  sytt  for  at  han  hadde 
tumla  seg  ned  til  sjøs  og  kome  til  eitkvart  der. 
Dei  var  no  der  nede  og  leitte  alle  saman  so  nære 
som  ho,  og  det  var  dei  ho  venta  paa,  daa  ho 
gjekk  burti  tunet  og  dreiv.  Og  det  ho  hadde 
kramsa  etter  burti  vedskjolet  var  berre  nokre 
spøner,  som  ho  henta  upp  i fyreklædet  til  aa 
ha  under  kaffikjelen  i morgon! 

Det  var  so  mykje  underlegt  paa  ein  gong, 
at  han  sat  berre  og  klaadde  seg  i hovudet  enno. 

»Men  kom  no  og  ét,«  sa  ho  mor.  Ho 
hadde  vore  ute  og  funne  noko  godt  aat  han. 
Han  freista  aa  eta,  men  kunde  ikkje.  Han 
kjende  seg  med  eit  som  halvdaud  av  trøyttleik 
no,  daa  suti  var  yver.  Han  seig  ned  i 

krakken  og  gret.  Mori  maatte  bera  han  til 
sengjar.  Daa  hine  kom  heim  att,  hadde  han 
somna.  Men  blaabæri  tømde  ho  or  huva  og 
upp  i eit  fat  og  sette  dei  i hylla.  Dei  var  like 
fine  og  blaa  enno  og  gode  aa  ha  til  i morgon. 

Bjebne=fntr>en, 


1.  Korleis  batt  Paal  feff  fnioen,  og 
forleis  bart  slepper  lian» 

Dei  var  uppi  bakkarne  og  gjætte  smalen,  Paal 
og  Gunnar.  Det  laag  snø  og  klake  mange 
stader  nedpaa  slette  bøarne  enno.  Men  upp- 
under  fjelli  var  det  for  lenge  sidan  taana  og 
grønka  alt  under  ufser  og  Steinar.  Seljorne  stod 
med  utsprottne  palmor,  og  kvitveisen  stakk  upp 
or  den  grøne  mosen.  Der  gjekk  sauerne  og 
aat  paa  groren  og  bladknopparne. 

Men  paa  ein  stein  nedanunder  sat  gutarne 
og  saag  etter.  Det  var  ein  stor  svær  stein. 
Han  var  høg  og  avlang  som  eit  skip,  og  tvers 
gjenom  han  gjekk  det  nokre  store  rivnor.  Det 
saag  ut  som  han  skulde  ha  slege  seg  i stykke 
i det  same  han  kom  veltande  ned  fraa  Store- 
nuten  og  stansa  her.  Men  millom  rivnorne  var 
det  godt  aa  sitja,  og  dei  kunde  herfraa  sjaa 
smalen  kring  alle  bakkarne.  Kom  ein  sau  ned 
og  vilde  renna  heim,  so  sette  dei  berre  i aa 
remja  og  gjøy  til  han  snudde  att. 

Fram  paa  dagen  var  ogso  Kolbein  og  Andres, 
smaabrørne  deira,  komne  upp.  Kolbein  var 
bror  hans  Paal  og  Andres  bror  hans  Gunnar. 
Dei  hadde  funne  seljegreiner  uppi  bakkarne 
og  sat  no  og  laga  seg  fløytor  alle  fire. 

Men  daa  dei  hadde  fenge  sva’et  av,  laut 
alltid  han  Paal  gjera  resten  — skjera  ljodhol  og 
faa  laat  i fløyta.  Det  kunde  ingen  gjera  so 
godt  som  han;  for  det  var  han  som  hadde 
beste  kniven.  Han  hadde  ein  blenkjande  ny 
tolekniv,  medan  hine  hadde  berre  kvar  sin 
bordkniv.  Det  fanst  ikkje  kvassare  kniv  paa 
heile  garden,  og  det  skulde  spyrjast  um  han 
fanst  nokon  stad,  meinte  han  Paal.  Det  var 
daa  helder  ikkje  ofta  det  hadde  hendt  han 
noko  so  uventa  gildt  som  den  dagen  han  fekk 
den  kniven.  Han  drøymde  minst  um  det  i 
vinter,  daa  han  gjekk  der  og  totte  det  var  i 
storom  berre  han  hadde  den  vesle  fallekniven, 
som  attaat  lakra  i fjøri. 

Men  so  var  det  den  dagen  han  Bjedne 
skulde  reisa  i vaar.  Han  hadde  tent  i huset  i 
mange  aar,  han  Bjedne;  men  no  skulde  han  til 
Amerika.  Han  hadde  strakst  fyrr  vore  i byen 
og  løyst  farekort,  og  med  det  same  kjøpt  eit 
nytt  knivstell.  Og  det  var  knivstell  som  var 
noko.  Slira  var  fint  utkrota  med  ormar  og  ein 
paafugl.  Skaftet  var  skinande  brunmaala,  bladet 
blankt  som  spegel,  og  eggi  so  fin  at  ein  kunde 
skjera  lause  haar.  Dei  prøvde  han  paa  haar- 

busterne  hennar  Helga  den  kvelden  ho  hadde 
somna  attved  rokken.  Han  tok  dei  snupt.  Men 
det  var  ikkje  mange  som  fekk  sjaa  den  kniven. 
Han  Bjedne  var  so  rædd  for  han,  at  han  gjøymde 
han  radt  paa  kistebotnen,  og  gjekk  ikkje  med 
han  til  kyrkje  eingong. 

Men  so  kom  den  dagen  han  skulde  fara. 
Han  stod  uppi  lemtroppi  med  noko  under  trøya 
og  bad  Paal  koma  upp. 

»Eg  hev  ein  liten  , ting  aat  deg  her  . . 
dersom  du  vil  koma  meg  i hug  einkvar  gongen«, 
sa  han,  og  han  var  so  underleg  uppi  augo.  So 
kom  han  fram  med  det  nye  knivstellet.  Det 
skulde  Paal  ha! 

Det  var  mest  for  mykje  til  aa  tru  i fyrste 
laget.  Han  hadde  so  nære  gløymt  aa  takka. 
Han  laut  ut  og  skjera  i alle  veggjer  og  tre  av 
berre  gleda,  og  fraa  den  dagen  var  dette  kniv- 
stellet det  gildaste  han  aatte  i verdi.  Han  sette 
ein  stor  knapp  i baade  kvardags-  og  sundags- 
broki,  so  han  kunde  bera  det  til  alle  tider.  Han 
synte  det  byrg  fram  til  alle  som  kom  til  gards, 
og  det  var  berre  valde  folk  som  nokon  gong 
fekk  kniven  i hand  til  laanings.  Han  hadde 
jamvel  rømt  ut  og  vore  utan  nonsmat  ein  dag 
far  hans  vilde  ha  han  og  banda  ei  bytta 
med  han.  Han  skulde  rett  klussa  med  kniven 
til  byttebanding,  den  karen!  Nei  takk,  sa’n. 

— Han  sat  nettupp  varsam  som  ein  doktor 
uppaa  steinen  og  skar  til  ei  fløyta.  Daa  uppdaga 

dei,  at  ei  heil  horg  av  sauerne  var  komne  ned 
or  bakkarne  og  tok  til  rens  heimetter.  Dei  sette 
i aa  gaula  og  gjøy  som  vanleg;  men  sauerne 
ansa  ingen  ting  denne  gongen.  Dei  trudde 
alltid  dei  skulde  faa  eitkvart  godt,  naar  dei 
kom  heim. 

Paal  og  Gunnar  laut  av  stad  etter  dei,  og 
det  i ein  so  fjukande  fart,  at  han  Paal  gløymde 
aa  stikka  kniven  i slira.  Han  vart  liggjande 
etter  paa  mosen. 

Dei  jaga  sauerne  langt  upp  i bakkarne  og 
kom  sidan  til  aa  hefta  eit  heilt  bil  der.  Dei 
fann  fjorgamle  neter  og  flogsa  og  flaug  berrføtte. 
Dette  hadde  dei  nok  ikkje  lov  til  enno;  men 
naar  ingen  saag  det  so.  Dei  vaaga  seg  radt 
ned  paa  dei  kalde  snøfennerne  og  rømde  ikkje 
meir  en  so  maateleg  langt,  daa  dei  saag  likt  til 
ein  ormespræl  uppi  ein  runne. 

Daa  høyrde  dei  med  eit  eit  skræmt  rop 
innanfraa  steinen,  og  han  Kolbein  tok  til  aa 
tuta  og  graata.  Paal  gaadde  med  ein  gong,  at 
han  hadde  gløymt  kniven,  og  fekk  ein  stygg 
støkk.  Kanskje  dei  hadde  skamskore  seg  med 
han!  Dei  sprang  paa  livet  laust  attende  aat 
steinen. 

Nei,  daa  var  det  ikkje  likt  til  at  nokon  av 
dei  smaa  blødde.  Dei  stod  berre  bleike  og 
forskræmde  og  stirde.  Men  endeleg  kom  det 
med  hiksting  og  graat  fraa  han  Kolbein:  han 
hadde  brukt  kniven  litt,  og  so  kom  han  til  aa 

sleppa  han  ned,  so  han  gleid  paa  den  haale 
mosen  — beint  ned  i den  djupe  trange  glovra 
midt  i steinen. 

Paal  kjende  seg  som  raama  av  eit  hardt  slag 
og  skalv  i knei,  daa  han  sprang  burt  aat  glovra 
og  saag  ned.  Men  med  eit  rop  for  han  upp  att. 

»Eg  ser  atti  han!«  ropte  han. 

Jau  so  menn!  Glovra  smalkna  av  eit 
stykke  nede,  og  der  hadde  kniven  sett  seg  fast. 
Men  lenger  nede  vart  ho  vidare  att;  for  det 
var  berre  so  vidt  han  hang  og  dingla.  Berre 
dei  no  kunde  finna  eitkvart  til  aa  ta  han  upp 
att  med!  Dei  sprang  etter  ei  lang  bjørkepreka 
og  laga  ein  krok.  Paal  stakk  han  ned  i rivna 
og  fekk  han  heppeleg  inn  under  kniven. 

Jau,  han  fylgde  uppetter  bergsida.  Kol- 
bein tok  til  aa  læ  av  gleda.  Men  der  glapp 
taket,  og  ned  att  for  kniven  som  til  avgruns.  Dei 
sette  i eit  skræmt  rop  alle  saman.  Nei  men  tenk! 
der  hadde  han  stansa  no  og,  men  lenger  nede 
no.  Det  var  berre  so  vidt  dei  skrimsla  og  saag 
atti  han. 

Paal  var  so  rædd,  at  han  visste  ikkje  um 
han  skulde  vaaga  nokon  ting  meir.  For  slepte 
han  ein  gong  til,  var  det  ikkje  tanke  um  von 
lenger.  Kniven  kunde  smjuga  gjenom  klemma 
som  ein  aal.  Men  det  var  ikkje  vaagalt  aa 
venta  helder.  Det  var  som  hans  eige  liv  hang 
i ein  traad  yver  avgrunnen.  Han  laut  freista  att, 
og  for  ned  med  kroken. 

Med  endelaus  varsemd  som  ein  klokkevisar 
gjekk  det  upp  att.  Seint  som  ein  makk.  Dei 
anda  mest  inkje.  Berre  ei  halv  al  var  sistpaa 
att  . . daa  vart  Paal  som  naamen  av  otte  og 
spaning.  Kroken  skalv  som  eit  ospelauv,  og 
kniven  for  att.  Og  denne  gongen  stansa  han 
ikkje.  Rivna  gjekk  paa  skraa  lenger  nede,  og 
dei  høyrde  han  rulla,  rulla  aat  svarte  botnen. 

Det  var  um  aa  gaa  svart  for  augo  hans 
Paal.  Det  fyrste  han  tenkte  paa  var  aa  banka 
upp  veslebroren,  som  var  skuld  i dette.  Men 
daa  han  saag,  kor  denne  tok  til  aa  stridgraata 
att,  let  han  det  vera.  Det  kunde  kje  berga  upp 
att  nokon  kniv,  likevel.  Han  laag  snart  paa 
mosen  og  stridgret  han  og,  endaa  det  var  leitt, 
at  han  Gunnar  skulde  sjaa  det. 

— Det  saag  ikkje  rart  ut  med  Paal  og 
Kolbein,  daa  dei  kom  heim  til  nons.  Dei  var 
raudgretne  og  hirne,  so  mor  deira  vart  radt 
skræmd.  Men  daa  ho  fekk  vita,  kva  det  var, 
meinte  ho  det  endaa  kunde  verta  ei  raad.  Dei 
skulde  faa  han  Tormod,  tenestguten,  med  upp. 
Kanskje  han  kunde  vita  ei  raad,  sa  ho.  Jau, 
han  var  med  paa  flekken.  Han  stod  og  saag 
paa  rivna  eit  bil.  So  sputta  han  tobak  og  sa: 
»Er  de  galne  ungar?  Den  kjem  aldri  upp  att, 
um  de  so  fær  lensmannen  med,«  sa  han.  Og 
nokre  store  toskar  var  dei,  som  kunde  umaka 
han  upp  for  sovore.  So  larka  han  beint  heim  att. 

2.  Bau  er  ute  og  leitar  unt  fuelben. 
Kntuen  er  burte,  burte. 

Dei  hadde  lagt  seg  um  kvelden.  Men  han 
Paal  fekk  ikkje  sova.  Han  kunde  ikkje  gløyma 
kniven  og  laag  enno  og  grunna  paa  bergings- 
raader,  so  hovudet  verkte.  Det  var  som  han 
ikkje  enno  rett  kunde  tru,  at  all  von  var  ute, 
kva  han  Tormod  so  sagde.  Det  var  so  altfor 
fælt  til  aa  tru. 

Daa  skaut  det  ein  tanke  upp  i han,  so  han 
for  heilt  upp  i sengi.  Der  var  ein  liten  hellar 
paa  vestsida  av  steinen,  og  han  hugsa  no,  at 
han  og  Gunnar  ein  gong  for  lenge  sidan  hadde 
set  eit  hol  der,  som  bar  endaa  lenger  inn.  Kanskje 
ein  kunde  koma  so  langt  inn  der,  at  ein  naadde 
radt  aat  botnen  paa  glovra?  Tosken  han  var, 
som  ikkje  hadde  kome  paa  det  i dag!  Han 
fekk  gaa  upp  i morgon,  so  snart  det  ljosna. 

Han  freista  aa  slaa  seg  til  ro  med  dette 
so  lenge;  men  denne  vesle  voni  hadde  sett  slik 
uro  i blodet  hans,  at  han  fekk  endaa  minder 
somna  no.  Og  det  var  so  endelaust  lenge  aa 
liggja  i denne  uvissa  heile  natti. 

Han  gjekk  sistpaa  fram  og  stiltra  seg  burt 
aat  loftsvindauga.  Det  var  fint  og  ljost  ute. 

Maaneskin  og  blank  vaarkveld.  Det  kunde  visst 
ikkje  vera  nokon  vande  aa  gaa  upp  no  med  det 
same.  Han  hivde  svint  paa  seg  klædi  og 
smaug  ut. 

Det  var  altid  noko  meir  hustert  og  uhug- 
legt  en  han  hadde  tenkt,  daa  han  kom  upp 
mot  steinen.  Maaneskinet  var  so  bleikt  og  alt 
so  stilt.  Det  var  halvmyrkt  under  heilåren  og 
radt  kolmyrkt  i hola  innanfor.  Men  tanken 
paa  kniven  staalsette  han  mot  alt.  Det  var  radt 
som  han  ikkje  var  heilt  aaleine,  naar  kniven 
laag  der.  Det  var  mest  som  kniven  hadde  eit  slags 
liv  og  laag  der  i den  fæle  rivna  og  hadde  det 
vondt.  Og  no  vilde  han  ha  greia  paa  dette, 
naar  han  var  komen  so  langt. 

Han  gjekk  modig  paa  og  smaug  paa  kne 
og  aalbogar  inn  i hola.  Ho  var  sopass  rumleg, 
at  det  var  ingen  faare  for  aa  smjuga  seg  fast. 

Men  lenge  var  det  ikkje,  fyrr  han  støytte  med 

hovudet  mot  faste  berget  og  kom  ikkje 

lenger. 

Han  freista  paa  ein  annan  kant,  men  stod 
like  fast  der  og.  Han  hadde  snart  trivla  heile 
hola  rundt  . . berre  faste  steinen  alle  stader  og 
ingi  rivna  aa  kjenna.  Han  kjende  ikkje  so 

mykje  som  ein  liten  klove  i berget. 

Han  vart  liggjande  som  klumsa  ein  augne- 
blink;  so  vart  han  teken  av  fælska,  so  det 
for  iskaldt  gjenom  han.  Det  var  som  alt  med 
ein  gong  var  umskift,  daa  voni  ikkje  lenger 
heldt  han  uppe.  Kniven  var  berre  ein  daud 
kniv,  og  myrkni  laag  som  ein  fæl  mur  rundt 
han  og  yver  han.  Han  murde  seg  ut  att,  so 
han  reiv  seg  til  blods.  So  for  han  paa  livet 

laust  heimyver  og  totte  det  lo  og  lét  fælt  etter 
han  uppunder  steinarne. 

Han  laag  berre  og  hustra  av  fælska  lenge 
etter  han  var  komen  i seng,  og  skyna  ikkje 
korleis  han  hadde  vaaga  dette.  Men  daa  han 
endeleg  vart  rolegare  att,  seig  det  som  ei  fjell- 
tyngd  yver  han,  at  no  var  all  von  um  kniven 
burte  for  alltid  — no  daa  dette  og  gjekk  i mist. 
Ingi  magt  i verdi  kunde  faa  han  upp  att.  Aldri 
meir  skulde  han  no  ha  kvassare  kniv  en  dei 
andre.  Aldri  skulde  han  ha  noko  fagert  kniv- 
stell  aa  syna  fram  meir.  Han  hadde  berre  tome 
slira,  og  det  var  ingenting.  Han  laut  vel  til  aa 
bruka  utskjemde  bordknivar  han  ogso  no. 

Det  var  som  han  sokk  i sengi  der  han 
laag,  og  no  fyrst  skyna  til  bottnar  det  endelause 
tapet  sit.  Ingen  ting  vilde  verta  gildt  meir 
etter  dette.  Og  kva  vilde  han  Bjedne  ha  sagt, 
dersom  han  hadde  visst  dette?  Han  hugsa  med 
eit  so  livande  paa  han  Bjedne.  Han  hugsa  den 
dagen  han  for.  Han  hugsa  kor  underleg  han 
var  i augo  den  dagen.  Og  det  var  med  eit 
som  han  skyna  det  so  godt.  Soleis  var  det, 
naar  ein  laut  skiljast  fraa  noko  som  det  var  so 
vondt  aa  skiljast  fraa.  Han  vart  so  teken,  at 
graaten  losna  som  ei  elv.  Det  var  som  han 

vilde  renna  burt  i graat.  Det  varde  til  han 

somna. 

3.  £>ait  feer  seg  eiit  CLorsteins^fniD* 

Han  hadde  lege  som  i ein  fæl  spindelvæv 
av  vonde  draumar,  daa  han  vakna  um  morgonen. 
Stundom  var  det  som  han  sjølv  laag  fast  i rivna 
og  hadde  vorte  eit  med  kniven,  og  stundom 
var  det  som  han  hadde  funne  han  att.  Men 
so  snart  han  skulde  til  aa  verta  glad,  laag  det 
ein  fæl  otte  under,  otten  for  den  vonde 
sanningi. 

Han  var  so  hugtung,  at  det  var  berre  so 
vidt  han  kom  seg  or  sengi.  Alt  var  som  graatt 
og  svart  ute  og  inne  i dag,  og  graaten  sat  ikkje 
svært  fast  no  helder. 

Han  far  hadde  ogso  fenge  vita  det  no,  og 
han  vart  ikkje  meir  en  so  maateleg  blid.  »Ein 
skulde  rett  gjeva  dei  noko,  som  ikkje  passar 
betre  paa  det,«  sa  han.  » Ris  burde  dei  ha,« 
sa  han.  Men  ho  mor  totte  fælt  synd  um 
han  og  freista  aa  trøysta  han  best  ho  kunde 
i dag  og. 

»Me  fær  høyra  med  han  Torstein,  um  han 
ikkje  kan  smeda  deg  ein  ny,«  sa  ho.  Ho  hadde 
alltid  sopass  skillingar,  at  ho  skulde  vita  ei  raad 
til  aa  løysa  ein  kniv,  sa  ho. 

Paal  tok  etter  denne  voni  med  baae  hen- 
der og  kunde  ikkje  venta  ein  einaste  dag.  Han 
laut  av  stad  til  han  Torstein  paa  flekken.  Det 
var  som  han  ikkje  kunde  halda  det  ut  utan  ein 
god  kniv  no. 

Jau  han  Torstein  nedmed  strandi  lova 
væl.  »Eg  skal  gjera  det  best  eg  kan,«  sa  han. 
Og  han  smaalo,  daa  han  Paal  lova  blanke  skil- 
lingar  paa  klypen,  so  snart  kniven  var  ferdig. 

»Eg  tenkjer  rett  det,  at  eg  fær  skillingarne,« 
sa  han  Torstein. 

Tvo  dagar  etter  var  det  kome  ein  liten 
pakke  til  han  Paal.  Det  var  den  nye  kniven. 
Han  hadde  fint,  kvitt  skaft  og  var  so  blank- 
slipa  og  fyreseg-gjord,  at  det  var  svært. 

»Jau  menn  fær  du  kniv  no,  so  du  tarv 
ikkje  kjæra,«  sa  ho  mor,  og  han  far  skrepte, 
han  og.  »D’er  visst  ein  grepa  kniv,«  sa  han.  — 
Han  høvde  godt  i slira  ogso  og  saag  rakande 
kvass  ut. 

Det  skaut  ei  stor  gleda  upp  i han  Paal. 
Men  daa  han  hadde  havt  kniven  i hand  eit  bil 
og  set  betre  paa  han,  tok  gleda  helder  snart  til 
aa  sakka.  So  fin  som  Bjedne-kniven  var  han 
likevel  ikkje,  um  han  var  aldri  so  fin.  Han 
hadde  ikkje  det  fine,  skinande  brune  skaftet  og 
ikkje  paa  naame  nær  det  fine  laget  paa  odden. 
Og  eggi . . 

So  snart  ho  Helga  kom  inn  og  sette  seg 
ved  rokken,  lurde  han  seg  bakum  henne  og 
prøvde  kniven  paa  haarbusterne  hennar  i nakken. 
Men  nei,  han  tok  ikkje  likt  til  haar  som  Bjedne- 
kniven.  Han  laut  sistpaa  halda  i nokre  haar 
og  skjera  hardt  til,  fyrr  han  fekk  dei  av,  og 

daa  for  ho  Helga  upp,  so  han  so  nære  hadde 
fenge  eggi  i neven. 

»Er  du  fraa  deg,  unge?«  sa  ho  og  gav  han 
ein  under  øyra.  Han  slo  ikkje  att  som  han 
elles  alltid  gjorde.  Han  tagde  og  gjekk  ut  i 
djupe  tankar. 

Nei,  det  var  ikkje  ventandes,  at  han  var 
so  kvass  som  Bjedne-kniven.  Det  var  ikkje 
meir  en  ein  kniv  som  var  Bjedne-kniv. 

Men  han  var  daa  rett  bra  denne  og,  um 
han  ikkje  plent  rokk  den  andre!  Det  var  lygn 
aa  seia  anna.  Ein  maatte  kje  vera  urimeleg 
helder.  Han  freista  aa  trøysta  seg  best  han 
kunde,  og  daa  han  dagen  etter  sat  uppaa  steinen, 
med  hine  gutarne  att,  lagde  han  paa  med 
skrøyt  og  kyt  det  som  • kniven  vanta  i 
seg  sjølv. 

Men  korleis  han  kytte,  so  vilde  det  ikkje 
hjelpa.  Det  var  so  altfor  stor  skil;  di  lenger 
det  leid,  di  betre  saag  han  det.  Bjedne-kniven 
var  so  forunderleg  fin,  naar  han  rett  skulde 
tenkja  etter.  Det  var  som  han  saag  han,  naar 
han  let  att  augo.  Men  denne  vart  som  ringare 
for  kvar  dag.  Slik  ein  kvardags-paak.  Det  var 
radt  som  han  saag  styven  ut  og  liktest  han 
Torstein  sjølv,  totte  han. 

Han  vart  sistpaa  so  lei  av  han,  at  han 
beint  fram  bytte  han  burt  til  han  Gunnar  mot 
ein  gamal  fallekniv  og  ei  halv  sirupskaka.  Han 

hadde  so  nære  fenge  ris,  daa  han  far  sidan 
fekk  høyra  det.  Men  det  var  det  same:  han 
vilde  ikkje  ha  ein  sovoren  kniv. 

4,  X}cm  Fjøper  etn  Fniø  fyjaa  lanbfyartMareru 

Det  leid  til  sumars,  og  smalen  var  jaga 
til  fjels,  so  dei  slapp  aa  gjæta  lenger.  Daa  fekk 
han  Paal  vera  med  far  sin  ut  fjorden  til  land- 
handlaren  ein  dag.  Der  var  so  mange  rare  og 
underlege  ting  aa  sjaa  i vindaugo,  og  sistpaa 
uppdaga  han  ein  fin  blank  kniv;  som  ogso  hang 
der.  Slira  var  av  skinande  nysylv,  skaftet  var 
glimande  svart  og  hadde  blanke  holkar  i 
endarne.  Han  vart  standande  og  einstirde  og 
kunde  ikkje  riva  seg  laus.  Du,  den  som  hadde 
havt  raad  til  aa  kjøpa  den ! Den  maatte  vel 
vera  baade  so  god  og  betre  en  den  burt- 
komne.  Men  han  var  vel  speglande  dyr?  Han 
kunde  sistpaa  ikkje  halda  seg,  han  gjekk  inn 
og  spurde. 

»Kostar  ein  krone, « sa  handlaren.  »Skal 
du  kjøpa  han,  kanskje  ?« 

Det  gjekk  heitt  i Paal.  Ein  krone!  Han 
aatte  nettupp  so  mange  pengar  og  hadde  dei 
med  i ein  liten  lereftspung.  Skulde  han  lata 
dei  springa?  Han  vart  standande  og  saag  og 
saag  . . fyrr  han  sjølv  mest  visste  ordet  av, 
hadde  han  late  pengarne  springa  og  teke  mot 
kniven. 

Han  var  radt  sveitt,  daa  han  kom  ut  etter 
denne  store  avgjerdi.  Men  var  pengeutlegget 
svært,  so  var  det  ogso  noko  til  kniv!  No  var 
det  ikkje  røding  um  aa  kalla  Bjedne-kniven 
betre  lenger. 

Han  gjekk  berre  og  saag  paa  han  og  lo 
og  spegla  seg  i det  blanke  bladet. 

Men  det  var  ikkje  verdt,  at  han  far  fekk 
sjaa  han  enno.  Han  vart  kanskje  vond  ein 
gong  til  for  han  hadde  øydt  upp  so  mange 
pengar.  Han  gjøymde  ’n  i lomma  innanpaa 
trøya,  daa  dei  for  heim. 

— Daa  han  var  komen  upp  aa  stovelemen 
og  vilde  leggja  seg  um  kvelden,  tok  han  fram 
det  nye  knivstellet  og  saag  paa  det  att.  Daa 
kom  det  med  ein  gong  so  underlegt  yver  han, 
at  han  skyna  det  ikkje  sjølv.  Men  han  saag 
det  skileg  no:  denne  kniven  var  ikkje  som 
Bjedne-kniven  likevel!  Nei  nei,  han  var  ikkje. 
Han  var  ikkje  so  lite  minder  en  den,  og  so  var 
han  so  mykje  tunnare  og  grannvornare  i alle 
endar.  Det  var  som  han  saag  med  andre  augo 
no  han  var  komen  heim  og  hugsa  skikkeleg 
paa  den  gamle.  Denne  var  berre  som  ein  blank 
stas  mot  den.  Han  skyna  ikkje,  korleis  han 
hadde  kunna  tru  noko  anna.  Men  kva  hugnad 
var  det  so  i aa  ha  han? 

Det  var  med  eit  som  heile  glansen  var 
stroken  av  han.  Og  for  ein  sovoren  kniv  hadde 

han  gjeve  alle  sine  pengar!  Han  vart  teken  av 
trege,  so  han  kom  mest  paa  graaten,  og  gjøymde 
knivstellet  i eit  hol  uppunder  taket.  Ingen  skulde 
faa  vita,  at  han  var  narra.  So  lagde  han  seg, 
tung  i hug.  No  hadde  han  baade  kniven  og 
pengarne  aa  trega. 

5.  Xlppaa  steinen  eit  aar  etterpaa. 

Eit  heilt  aar  var  gjenge,  og  det  var  vaar 
att.  Paal  og  Gunnar  saag  til  smalen  uppi  bak- 
karne  som  ifjor  og  heldt  til  paa  same  steinen. 

So  var  det  ein  dag  dei  klauv  nedi  smaa- 
skaararne  paa  austsida  av  steinen.  Dei  vilde 

freista  aa  koma  upp  ein  veg,  der  dei  aldri  hadde 
vunne  upp  fyrr.  Men  berget  var  bratt  og  vondt. 
Dei  rasa  ned  att  gong  paa  gong.  Ein  gong 

Paal  datt  soleis  kom  han  til  aa  riva  med  seg 
ei  tjukk  mosefilla,  som  grodde  uppetter  eit  lite 
skraaberg  tett  nedved  marki.  Daa  kom  det 
til  syne  ei  djup  rivna  i steinen,  som  fyrr  hadde 
vore  løynd.  Og  daa  ein  skulde  sjaa,  so  hang 
ho  i hop  med  den  som  kniven  datt  ned  i ifjor. 
Ho  var  so  smal  lenger  uppe,  at  ein  berre  so  vidt 
saag  henne.  Men  her  var  ho  mykje  breiare  att. 

Paal  vart  standande  og  einstirde  og  gløymde 
reint  aa  klyva  upp  att. 

Kanskje  det  her  kunde  verta  ei  raad  til  aa 
faa  tåk  i den  kniven  som  han  aldri  hadde 

tenkt  aa  faa  att!  Ein  kunde  stikka  ein  lang 
krok  inn  og  freista  aa  faa  han  ut. 

Mangt  og  mykje  hadde  hendt  frametter 
dette  aaret,  og  mangt  nytt  hadde  han  fenge 
seg.  Han  hadde  fenge  ei  liti  klokka  av  nysylv 
og  ein  daase  med  spegel  i.  Han  hadde  fenge 
nye  styvlar  og  hatt  og  meir,  og  den  burtkomne 
Bjedne-kniven  hadde  etterkvart  vorte  berre  ei 
gamal  soga.  Men  so  glad  som  daa  han  fekk 
den,  hadde  han  aldri  vorte  for  noko  av  dette. 
So  gildt  som  den  var  det  ikkje  helder.  Aldri 
meir  vart  noko  so  gildt  som  den  kniven,  det  visste 
han  no.  Han  kunde  berre  ikkje  skyna,  korleis 
han  Bjedne  hadde  fenge  tåk  i ein  slik  kniv; 
for  maken  kunde  han  aldri  tru  var  aa  faa  nokon 
stad  no.  Det  var  som  han  enno  saag,  kor  gli- 
mande  fin  han  var,  naar  han  tenkte  væl  etter. 

Han  ropte  paa  han  Gunnar  og  sagde  kva 
han  tenkte.  Jau,  han  Gunnar  trudde  ogso,  at  det 
her  maatte  vera  ei  von.  Dei  sprang  heim  etter  ei 
lang  stong,  batt  ein  jarnkrok  i enden  og  tok  til 
aa  kara  inn  i det  djupe  holet. 

Det  var  lenge  berre  rot  og  eldgamalt  lauv 
dei  fekk  ut.  Men  til  slutt  var  det  plent  som 
kroken  hadde  tak  i noko  avlangt,  og  det  skrapa 
som  i jarn  . . det  maatte  vera  kniven!  Hjarta 
tok  til  aa  hamra  hardt  i han  Paal.  Tenk  aa 
faa  kniven  att  likevel ! . . det  var  mest  for 
mykje.  Og  naar  dei  heime  og  alle  fekk 
sjaa  det!  . . 

Men  det  var  ikkje  so  greitt  aa  faa  han  ut, 
um  ein  hadde  tåk  i han  helder.  Han  sette  seg 
fast  i stein  og  rot  i kvar  augneblinken.  Dei 
laut  faa  seg  ein  krok  til.  Paal  flaug  upp  i 

bakkarne  og  vilde  skjera  ein. 

Daa  sette  han  Gunnar  i aa  ropa  nedved 

steinen.  »Her  er  han!  Eg  hev  fenge  han!« 

Paal  tvibykste  ned  att,  og  Gunnar  rette  ein  kniv 
ut  mot  han.  Han  tok  mot  ’n,  men  vart  so 

standande  og  berre  einstirde.  Det  var  nok  ein 
kniv  ja,  men  kva  slags  kniv  var  sovore?  Han 
minnte  alltid  noko  um  Bjedne-kniven;  han  hadde 
brunt  skaft  og  var  kvass  og  avlang  paa  odden 
som  den.  Men  det  var  ikkje  den,  korso.  Han 
var  so  underleg  liten  og  smal.  Skaftet  var  so 
bleikt  og  bladet  so  tunt.  Heile  kniven  var 
berre  som  ein  fatigsleg  håm  av  den  rette. 

»Kven  kan  det  vera  som  hev  mist  denne 
her?«  spurde  han  sistpaa  varasmt. 

Daa  sette  han  Gunnar  i aa  læ  høgt.  » Korleis 
er  det  du  stend?  Kjenner  du  ikkje  att  kniven 
din?«  spurde  han.  »Han  maa  ha  lege  radt 
turr  under  lauvet;  for  det  finst  mest  ikkje  rust- 
flekk  paa  han,  og  skaftet  er  like  fint  det  og.« 
»Eg  ser  det,«  sa  Paal  Iaagt. 

Han  fekk  i det  same  auga  paa  ei  innskrift 
paa  bladet  og  eit  merke  paa  skaftet  plent  som 
paa  Bjedne-kniven  . . jau  det  var  den,  likevel! 
Han  saag  det  med  ein  gong  no. 

Men  korleis  i vide  verdi  hadde  han  vorte 
soleis?  . . 

Han  vart  med  eit  so  underleg  flat  der  han 
stod,  at  han  snudde  seg  burt  og  læst  som  han 
prøvde  eggi.  Han  lika  ikkje  aa  verta  sedd  i 
andlitet. 

Dei  var  uppi  urerne  og  samla  heim 

smalen  um  kvelden.  Gunnar  sulla  og  song  i 
villan  sky  av  kjeta.  Men  han  Paal  gjekk  der 
tagall  og  tankefull  enno.  Han  hadde  gjøymt 
kniven  under  mosen  nedved  steinen  og  nemnde 
han  ikkje  meir  med  eit  ord.  Han  vilde  helder 
ikkje  ta  han  heim  og  syna  han  der.  Det  var 
ikkje  noko  aa  syna  paa.  Den  kniven  han  hadde 
kjøpt  hjaa  landhandlaren  ifjor  var  ein  god 
mole  finare.  Jamvel  Torsteins-kniven  som  han 
Gunnar  enno  hadde,  var  mest  likso  fin.  Og 
mange  av  dei  andre  luterne  han  hadde  var 
likso  mykje  verd.  Han  hadde  berre  gjenge  og 
drøymt  i hop  slikt  som  inkje  var. 

Han  skyna  det  ikkje,  han  Paal.  Han  hadde 
ingen  ting  mist  i dag,  og  likevel  var  det  som 
han  hadde  mist  noko  no  og.  Det  kjendest  mest 
som  ein  løynleg  trege,  at  han  hadde  funne 
kniven  att,  liksom  ifjor  etter  han  hadde  mist 
han.  Han  skulde  mest  ha  gjeve  noko,  dersom 
han  ikkje  hadde  funne  han  paa  denne  maaten. 
So  hadde  Bjedne-kniven  for  alltid  vore  like 
blank  og  skinande  fager. 


(Trollet  t tjørni. 


\.  llpppeb  tjørni. 

Dei  vilde  av  og  lauga  seg,  Paal  og  Gunnar 
og  Kolbein  og  Andres,  og  tok  vegen  uppetter 
aat  vesletjørni.  Ho  laag  eit  heilt  stykke  utunder 
urerne,  bakum  ein  haug,  so  ingen  saag  dei.  Der 
var  fin  torvbotn  langt  utetter,  og  vatnet  var 
mest  lunka  no  midt  paa  sumaren.  Maken  til 
laugingsplass  fanst  ikkje.  Dei  hadde  vore  der 
mest  kvar  dag  no  med’  det  var  paa  det  var- 
maste. 

Men  ingen  dag  hadde  det  vore  so  heitt 
som  i dag.  Dei  var  aalsveitte,  daa  dei  kom 
upp.  Soli  stod  høgt  paa  himlen  og  steikte,  so 
det  var  so  det  dirra  av  varme  burtetter  all 
myri  rundt  i kring.  Ikkje  ein  gust  av  havgula 
var  kome  enno.  Ikkje  ein  gust  fraa  fjellet  var 
kjennandes.  Myrfivlarne  stod  burti  tuvorne  og 
sprikte  med  den  kvite  ulli  si  som  dei  vilde 
fjuka  til  vers.  Dei  store  kvite  blomarne  paa 
bukkebladi  burti  diket  hang  med  topparne.  Dei 
breie  tjørnerosbladi  uppi  enden  av  tjørni  laag 

late  og  somde  paa  vatnet,  og  lauvet  paa  skogen 
uppetter  all  uri  hang  som  det  var  visna.  Det 
var  som  alt  laag  i halvørska  av  varme  i den 
kyrre  middagsstundi. 

Dei  reiv  av  seg  klædi  frampaa  ein  liten 
bergnabb  paa  eine  sida  av  tjørni,  og  i eit  hopp 
var  Gunnar  og  Paal  i vatnet,  so  fossen  stod 
etter.  Kolbein  og  Andres  stod  eit  bil  fortenkte 
og  saag  paa,  men  so  laut  dei  uti,  dei  og.  So 
skvette  dei  vatn  paa  kvarandre,  so  dei  skreik 
som  lomungar,  tok  ryggtak  uti  vatnet  og  gjekk 
takomtil  radt  under. 

Langt  um  lenge  laut  dei  upp  att  og  sette 
seg  paa  bergnabben  til  aa  turka  seg.  Huh,  so 
godt  og  svalt  det  var! 

Men  so  var  det  kleggjerne  og  flugorne. 
Det  var  snart  i eit  tot  rundt  dei,  so  dei  hadde 
fullnok  med  aa  slaa  fraa  seg.  Men  ingen  ting 
hjelpte.  Kleggjerne  vart  fleire  og  fleire.  Dei 
laut  ut  i vatnet  att  og  faa  dei  fraa  seg. 

Men  so  meinte  Paal  og  Gunnar,  at  det  var 
best  dei  saag  aa  tyna  so  mykje  som  raad  var 
av  det  utyet  med  det  same.  Dei  sat  stille  som 
kjeppar  og  let  kleggjerne  bita  seg  fast,  so  dei 
kunde  faa  dei  med  ut  i vatnet. 

Det  var  fælt  aa  halda  ut  alle  stikki.  Dei 
sat  snart  berre  og  skjekkte  og  gav  seg.  Men  ein 
laut  noko  tola  og  noko  gjera,  skulde  det  ikkje 
ta  yverhand,  tyraset.  Og  so  gjorde  det  fulla 
godt  aa  faa  løysa  paa  blodet  her  og  der  ogr 

liksom  naar  dei  vaksne  igla  seg  — meinte  dei. 
Dei  beit  tennerne  saman  og  tagde  som  karar. 

Kolbein  og  Andres  laut  sistpaa  for  skam 
skuld  lata  nokre  blindkleggar  haka  seg  fast,  dei 
og  . . hurr  so  bar  det  i vatnet  med  heile 
skreidi.  Kor  det  vart  av  kleggjerne  var  ikkje 

godt  aa  vita;  men  rimelegt  var  det  ikkje,  at 
mange  livde  yver  denne  syndflodi. 

Men  so  fann  Gunnar  og  Paal  paa  noko 
endaa  betre.  Dei  vassa  ut  i øvste  enden  av 
tjørni,  der  tjørnerosorne  voks.  Det  var  søylutt 
og  gyrmutt  der,  og  so  djupt  at  dei  kanskje 
aldri  stod  botn.  Men  nettupp  dette  drog  aller- 
mest.  Dei  vaaga  seg  so  langt,  at  dei  vilde 

radt  missa  anden  og  var  biksvarte  av  søyla,  daa 
dei  kom  upp  att.  So  laup  dei  burtetter  all 

myri  med  dette  og  skulde  vera  negerslavar. 
Men  Kolbein  og  Andres  skulde  vera  kvite 

'merikafolk,  som  tana  etter  dei  med  lange  bein 
og  fæle  sleng  paa  armarne  og  skulde  ta  dei 
paa  laupe  — plent  som  i Almuvenboki. 

Men  dei  kvite  vann  ikkje  ta  neger- 
slavarne.  Dei  berre  huja  skræmeleg  og  laup 
sistpaa  yver  ende  burti  eit  dike,  so  dei  vart 
svarte  negerslavar,  dei  med.  Berre  tennerne 
lyste  kvitt  paa  dei.  Og  bank  fekk  dei  attaat 
av  dei  store  negerarne.  So  laut  dei  attende 
aat  tjørni  og  verta  kristne  folk  att  alle  i hop. 
Ho  var  god  for  alt,  ho. 

2 . Det  uppbagar  ttofo  fælt  t tjørni. 

Dei  maatte  endeleg  til  aa  klæ  paa  seg  att 
uppaa  bergnabben.  Det  var  teke  til  aa  gusta 
litt  havgula  innetter  fjorden  no,  so  det  var  litt 
svalare.  Lauvet  blakra  uppi  uri.  Dei  høge 
straai  i løken  uppum  tjørni  svaga  att  og  fram, 
og  smaa  dottar  av  myrfivelull  losna  og  siglde 
til  vers,  langt  upp  mot  Storenuten.  Det  var 
kanskje  dei  som  til  slutt  vart  til  kvite  skyer, 
naar  det  vart  mange  av  dei,  meinte  han  Paal. 

Jau  det  kunde  godt  vera,  meinte  han 
Gunnar  og.  For  burti  Amerika  der  hadde  det 
ein  gong  dotte  ei  sky  beint  ned  yver  ein  dunge 
med  slavar,  og  ho  saag  ut  plent  som  ull.  Det 
stod  skileg  skildra  i Almuvennen  alt  i hop. 

»Men  korleis  kan  det  so  koma  regn  or 
dei  ?«  undrast  han  Kolbein. 

»Aa  dei  er  vel  nedpaa  sjøen  um  netterne 
og  syp  seg  fulle  av  vatn,«  meinte  han  Gunnar. 
Dei  totte  alltid  det  var  noko  underlegt  dette, 
dei  andre;  men  det  maatte  fulla  eikorleis  ha 
seg  og. 

Best  som  dei  stod  og  furdest  paa  dette, 
fekk  han  Kolbein  auga  paa  noko,  som  liksom 
røyvde  seg  burti  tjørni.  Det  var  atti  sevgraset 
paa  den  andre  sida. 

Dei  saag  det  snart  alle,  og  han  Gunnar 
vilde  vassa  yver  og  sjaa  kva  det  var.  Men 
svint  spratt  han  upp  att;  for  fyrr  han  visste 

ordet  av  stakk  det  noko  graatt  som  ein  snut 
upp  i vatsloket  tett  ved  han.  Dei  saag  skileg 
noko  som  naseboror  og  likt  til  kjeft.  So  dukka 
det  svint  under,  og  nokre  bublor  steig  upp. 

Kva  var  sovore?  Fisk  fanst  det  ikkje  i 
tjørni,  og  orm  elder  sleva  kunde  vel  aldri  vera 
i vatnet.  Dei  gav  seg  til  aa  kasta  stein  der  dei 
hadde  set  det,  men  fekk  det  ikkje  upp  att,  og 
vatnet  var  uppgyrma  etter  all  laugingi,  so  dei 
ingen  ting  kunde  sjaa  nedi  det.  Men  best  som 
det  var  stakk  snuten  upp  att  ein  augneblik 
burtved  torvorne  paa  ein  heilt  annan  kant.  Og 
no  saag  dei  han  endaa  betre.  Han  var  slimutt 
og  stygg  og  gjekk  ut  og  inn  paa  eine  sida  som 
ein  belg. 

Huff,  det  maatte  vera  eitkvart  slags  udyr,  og 
kanskje  eit  rektig  fælt  eit  og.  Dei  kunde  lenge 
ikkje  ha  nokon  tanke  um  kva  det  var.  Men 
sistpaa  fekk  han  Gunnar  ein  tanke.  Det  maatte 
vera  ein  sjøorm.  Ikkje  ein  av  dei  store  som 
var  i havet,  men  ein  unge.  Dei  visste  alle,  kva 
ho  bestemor  hadde  fortalt  um  sjøormen.  Han 
var  fraa  fyrst  av  berre  ein  vanleg  lyngorm. 
Men  naar  det  hende,  at  ein  lyngorm  fekk  stikka 
tri  menneske  paa  rad,  vart  han  esla  til  sjøorm. 
Han  beit  seg  daa  i sprælen  og  trilla  seg  som 
eit  tunneband  ned  i ei  tjørn.  Der  livde  han, 
til  han  vart  halvstor,  og  so  fylgde  han  bekkjer 
og  ær  til  havs,  der  han  vart  fullvaksen.  Ein 

sovoren  stygg  maatte  det  vera  som  no  var 
komen  her. 

Dei  visste  kje  noko  anna  aa  tru  dei  andre 
helder.  Og  her  hadde  dei  lege  og  sumla  og 
lauga  seg  saman  med  dette  trollet!  So  lett 
han  kunde  stukke  dei  alle  saman  elder  snaara 
seg  rundt  dei! 

Dei  stokk,  so  dei  stod  bleike  og  berre  saag 
paa  kvarandre.  Kolbein  og  Andres  var  graaten 
nær,  og  dei  var  ikkje  fri  dei  saag  etter  alle 
saman,  um  dei  ikkje  hadde  fenge  ormestikk,  so 
dei  ikke  vardest  det.  Nei,  dei  kunde  ingen  ting 
sjaa.  Men  trøyste  den  som  stakk  ein  fot  i 
denne  fæle  tjørni  meir.  Det  var  uhuglegt  berre 
aa  staa  for  næmme  vatnet. 

Dei  stod  enno  eit  bil  og  saag  etter  den 
graa  snuten,  men  saag  han  ikkje  meir  no.  So 
grov  dei  seg  bleike  og  hirne  paa  heimvegen. 

Daa  totte  han  Kolbein  braatt,  at  han  kjende 
vondt  etter  eit  stikk,  likevel.  Det  stod  kvast 
som  ein  syl  nedi  hummelsboti.  Han  sette  i aa 
tuta  av  rædsla.  Dei  laut  ta  han  millom  seg  og 
sprang  paa  livet  laust  heim  til  mor  hans  og 
fortalde  alt. 

Ho  stokk  i fyrste  laget  og  tenkte  paa 
ormestikk.  Men  daa  ho  hadde  set  paa  saaret, 
lo  ho  berre.  »Det  er  berre  eit  lite  kleggestikk«, 
sa  ho,  »og  de  maa  ikkje  tru,  at  der  er  sjøorm 
uppi  den  filletjørni.  Men  der  er  rumpetroll  og 

styggedom,  so  det  er  best  de  held  dykk  derfraa,« 
sa  ho. 

Han  kjende  etter  dette  ikkje  fullt  so  mykje 
vondt  og  stagga  paa  med  graaten.  Men  um 
trollet  i tjørni  kunde  ho  seia  kva  ho  vilde,  so 
var  det  der  likevel.  Naar  dei  hadde  set  det, 
so  hadde  dei.  Dei  gjekk  med  otten  i seg  heile 
dagen  og  sov  ikkje  altfor  rolegt  um  natti  etter 
helder. 

— Dagen  etter  hadde  alle  paa  garden 
fenge  vita  det,  og  dei  sagde  alle  liksom  mor 
hans  Kolbein,  at  det  var  berre  skræmor.  Men 
gutarne  hadde  sine  eigne  tankar  endaa  dei. 
Det  var  likso  blankt  og  varmt  i dag  som  igaar; 
men  dei  vaaga  aldri  aa  gaa  i nærleiken  av 
tjørni,  dihelder  lauga  seg.  Paal  lika  det 
ikkje  eingong  meir  en  so  maateleg,  daa  han 
fram  paa  dagen  laut  gaa  aaleine  ut  i buhagen 
etter  hesten.  Kven  kunde  vera  trygg  for  at 
sjøormen  ikkje  gjekk  upp  aa  land  og?  Han  var 
glad  han  kom  seg  upp  aa  hesteryggen  og  fekk 
rida  heim. 

5.  Det  er  paa  oetbing  etter  ontteit. 

Dagarne  gjekk,  og  dei  hadde  sistpaa  paa 
ei  heil  vika  ikkje  vore  uppved  tjørni.  Daa  tok 
Paal  og  Gunnar  endeleg  til  aa  samla  mod  att. 

Var  det  sjøorm,  so  var  det  for  det  fyrste 
greitt,  at  han  ikkje  kunde  gaa  paa  land.  Det 

var  altfor  mykje  ræddhug  aa  tru  det.  Men  daa 
kunde  det  ikkje  nettupp  vera  nokon  faare  aa 
gaa  upp  att  og  sjaa  — naar  ein  elles  var 
varsam.  Og  for  det  andre  so  kunde  han  vel 
ikkje  vera  noko  fælt  stor  enno,  naar  han  livde 
i den  vesle  tjørni.  Kanskje  det  daa  ikkje  var 
radt  uraad,  at  ein  kunde  faa  gjera  av  med  han  og 
verta  kvitt  han,  naar  ein  var  hendig?  — Dei 
fann  seg  kvar  sin  lang  paak  og  sette  ein  kvass 
spikar  i enden.  Kom  han  so  upp  att  med 
snuten  sin,  kunde  dei  freista  aa  stikka  tvers 
gjenom  han. 

Det  var  i grunnen  eit  stygt  vaagespel  dette, 
det  visste  dei.  Men  det  spelege  drog,  drog,  so 
dei  aldri  hadde  rett  ro  paa  seg.  Og  hadde 
ikkje  dei  vaksne  vit  til  aa  gjera  noko,  so  fekk 
dei  bruka  mannskapen  dei  som  betre  vit  hadde. 
Det  kunde  verta  verre,  naar  han  fekk  veksa  seg 
stor,  ufyglet. 

Kolbein  og  Andres  fekk  ogso  vita  um  det 
og  vilde  gjerne  vera  med,  naar  dei  største 
vaaga  det.  Dei  fekk  kvar  sit  handyvle  dei  og, 
og  so  tok  dei  ein  god  dag  uppetter  bakkarne 
med  hjarto  høgt  i bryst,  som  dei  skulde  paa 
veiding  etter  sjølve  bjørnen. 

Dei  kunde  lenge  ingen  ting  sjaa  uppi  tjørni 
i dag.  Udyret  maatte  halda  seg  burtunder 
torvorne.  Det  var  kanskje  so  slugt,  at  det 
skyn$  eitkvart  ogso  og  løynde  seg,  naar  det 

høyrde  dei.  Dei  fekk  sitja  daudstille  eit  bil  og 
venta. 

Dei  lagde  seg  paa  magen  utpaa  bergnabben 
med  hovudi  utyver  vatnet.  Dei  anda  snautt 
og  hadde  spjoti  ferdige  til  aa  fara  ut  som  ljon, 
so  snart  hovudet  synte  seg.  Dei  burde  nok  helst 
ha  lege  paa  kvar  sin  kant,  men  kjende  seg  ikkje 
trygge  nokon  annan  stad  en  her. 

Det  var  lenge  ingen  ting  aa  sjaa  elder 
høyra  no  helder.  Ikkje  so  mykje  som  eit 
rumpetroll  stakk  upp  i vatsloket.  Men  fyrr  dei 
visste  eit  skapt  ord  av,  lyddest  det  eit  vitskræmt 
skrik  og  eit  slups  i vatnet,  so  det  fossa  etter. 
Det  var  han  Kolbein  som  hadde  stukke  nosi  si 
so  langt  fram,  at  han  hadde  mist  jamvigti  og 
var  stupa  med  hovudet  fyre  lukt  ned  til  ormen! 

Større  rædsla  var  aldri  høyrd  elder  spurd 
fyrr,  korkje  ved  tjørni  elder  paa  heile  garden. 
Gunnar  og  Andres  sette  paa  vitskræmt  flog 
burtetter  marki  og  vilde  berga  seg  sjølve.  Paal 
hadde  so  nære  fylgt  same  vegen,  han  og.  Men 
det  var  altfor  fælt  aa  laupa  fraa  veslebroren 
soleis  og.  Han  laut  sjaa  aa  berga  han,  um  han 
so  skulde  vaaga  sit  eige  liv.  Han  sprang  ut 
paa  torvorne  med  eit  av  spjoti,  fekk  han  til  aa 
ta  i det  og  hala  han  so  lukkeleg  i land.  Daa 
vaaga  dei  tvo  andre  seg  ogso  attende  og  hjelpte 
til  aa  bera  han  upp  aa  bergnabben. 

Han  var  blaa  av  rædsla  og  laag  berre  og 
drog  etter  veret  millom  kvar  gong  han  skreik 

enno.  Men  noko  ormestikk  kunde  dei  ikkje 
sjaa  paa  han  denne  gongen  helder,  daa  dei  fekk 
dei  vaate  klædi  av  han.  Dei  anda  letna,  og 
Paal  tok  eit  av  spjoti  og  vilde  fiska  upp 
huva  hans,  som  enno  laag  uti  vatnet  . . daa 
stakk  den  fæle  ormesnuten  upp  beint  mot  han 
i det  gyrmutte  vatnet,  nettupp  der  han  Kolbein 
hadde  stupa  ned!  Han  stokk  langt  attende  og 
gløymde  reint  aa  bruka  spjotet  paa  udyret. 
So  svint  det  kunde  ha  drepe  armingen,  naar 
det  var  so  nær!  Dei  stod  som  klumsa  av 

støkken  att,  og  vaaga  aldri  aa  nemna  det  med 
han  Kolbein.  Han  hadde  meir  en  nok  med 
det  som  var,  han. 

— Det  var  mest  kveld,  daa  dei  for  heim- 
etter, ikkje  heilt  so  modige  no  som  daa  dei  for 
upp.  Dei  hadde  turka  klædi  hans  Kolbein  best 
dei  kunde  og  lova  han  ein  blank  koparskilling, 
dersom  han  ikkje  vilde  seia  noko  heime.  For 
det  kunde  godt  verta  ris  av,  fekk  foreldri  vita 
dette. 

Sjøormehovudet  hadde  dei  set  atti  enno 
ein  gong,  fyrr  dei  gjekk,  men  ikkje  vaaga  so 
mykje  som  aa  peika  etter  det  med  spjoti. 
Gagnlaust  var  det  og.  Ingen  kunde  vera  snar 
nok,  og  han  visste  nok  aa  våra  seg,  styggen.  Det 
var  ikkje  eingong  visst,  um  det  ikkje  var  med 
trollkunster  han  hadde  lokka  han  Kolbein  uti, 
liksom  lyngormen  lokka  lerka  ned  til  seg.  Ein 
fekk  ta  seg  i vare  kva  ein  gjorde. 

Dei  gjøymde  spjoti  sine  bakurn  smidja 
uppaa  bøen  og  smaug  stille  som  tjuvar  heim. 

4.  Dei  freistar  meb  nye  raaber. 

Fjortan  dagar  var  gjengne  att,  og  dei  hadde 
i heile  denne  tidi  ikkje  set  korkje  tjørni  elder 
ormen.  Dei  kom  aldri  paa  den  leidi  eingong. 
Men  faa  han  or  tankarne  kunde  dei  enno  aldri. 
Tenkje  seg  til  eit  slikt  troll  liggjande  ikkje 
lenger  fraa  garden  — det  vart  berre  under- 
legare  og  mest  endaa  uhuglegare,  di  lenger  det 
leid.  Aller  uhuglegast  var  det,  daa  kveldarne 
tok  til  aa  myrknast  etterkvart  som  sumaren  leid. 
Daa  var  dei  slett  ikkje  so  trygge  paa,  um  han 
ikkje  var  paa  land  att  um  netterne.  Det  var 

radt  fælslegt  aa  gaa  berre  bakurn  husi  um 
kvelden,  og  dei  stokk  so  snart  dei  høyrde  det 
tusla  aldri  so  lite.  For  var  han  berre  paa  land, 
so  kunde  han  nok  bita  seg  i sprælen  og  trilla 
kor  han  vilde  som  fyrr. 

Han  vart  sistpaa  til  eitslags  underleg  lind- 
orm, som  dei  ikkje  var  trygge  for  nokon  stad, 
og  det  vart  meir  og  meir  ille,  at  ein  ikkje 
skulde  vita  raad  til  aa  tyna  han.  Spjoti  vart 
standande  uppved  smidja;  men  Paal  og  Gunnar 
gav  likevel  ikkje  upp  voni.  Dei  grunna  støtt 
paa  nye  raader  og  fann  sistpaa  ei,  som  dei  fekk 
fælande  god  tru  til.  Um  dei  freista  aa  skjota 
ormen  med  ei  byrsa,  naar  han  stakk  snuten 

upp?  Daa  kunde  han  aldri  faa  tid  til  aa  røma 
snart  nok. 

Far  hans  Paal  hadde  ei  gamal  byrsa 
standande  burti  budi,  og  ein  kveld  i myrk- 
ningi  fekk  dei  lura  seg  inn  og  ta  henne;  dei 
vaaga  aldri  aa  be  um  aa  faa  henne.  Sidan 
fann  Gunnar  utveg  til  aa  ta  krut  i skaapet  hjaa 
far  sin,  og  so  sat  dei  uppfor  smidja  ein  dag  og 
ladde,  so  det  maatte  vera  nok  for  tvo  ormar. 
Til  kula  hadde  dei  eit  avlangt  jarnstykke,  som 
dei  hadde  funne  i smidja.  So  kjende  dei  seg 
so  modige,  at  dei  vaaga  seg  beint  upp  aat  tjørni 
med  ein  gong.  Dei  bygde  ei  liti  steinborg 
utpaa  bergnabben  til  aa  støda  byrsa  paa,  og  so 
sette  dei  seg  ljodlause  til  aa  venta.  Paal  sat 
med  byrsa,  og  Gunnar  saag  etter  og  skulde 
gjera  teikn,  dersom  han  saag  likt  til  snuten. 

Eit  heilt  bil  var  det  daudstilt;  men  . . uh 
. . puff-urrr  . .!  Det  small  so  det  duna  i berg 
og  nabbar,  Gunnar  stokk  so  han  hoppa  høgt 
upp,  og  Paal  tulla  bakyver  og  vart  liggjande 
med  alle  fire  i veret. 

Um  skotet  hadde  raama  langt  burti  myr- 
fivlarne,  elder  um  det  hadde  raama  tjørni,  var 
ikkje  godt  aa  vita.  Det  hadde  i vissa  ikkje 
raama  sjøormen,  som  dei  hadde  set  atti  burtved 
tuvorne.  Paal  var  berre  so  vidt  komen  paa 
føterne  att,  daa  snuten  paa  nytt  lag  stakk  upp 
nettupp  paa  same  staden  og  bles  nokre  bublor 
etter  seg  — plent  som  han  vilde  ha  dei  til  løgje. 

»Me  fær  freista  upp  att,«  kviskra  han 
Gunnar.  Men  han  Paal  meinte  nei.  Han 

hadde  fenge  ein  støyt  av  byrsestokken,  so  han 
var  likso  nær  til  aa  graata  som  til  aa  læ.  Han 
trøysta  seg  ikkje  til  aa  raama  den  vesle  snuten, 
som  kom  og  kvarv  som  blinken,  og  det  var 
ikkje  mykje  trulegt,  at  han  Gunnar  gjorde  det 
betre.  Skulde  ein  faa  skot  paa  det  trolltyet, 
so  maatte  ein  faa  det  upp  aa  land  og  ta  skik- 
kelegt  sigte.  Men  korleis  skulde  dei  faa  ’n  paa 
land? 

Dei  laut  smjuga  heimyver  med  ugjort  erende 
som  sist,  og  dei  hadde  ikkje  altfor  godt  samvit 
for  den  fæle  smellen  helder.  Skulde  dei  no  ha 
høyrt  det  heime  og  nasa  upp  baade  um  byrsa 
og  krutet? 

Dei  tok  ein  lang  umveg  aust  under  bak- 
karne  og  gjøymde  byrsa  uppunder  Glovresteinen 
til  i kveld.  So  lurde  dei  seg  heim  kvar  sin 
veg. 

Men  daa  dei  sidan  seint  um  kvelden  skulde 
npp  etter  byrsa,  hadde  han  Gunnar  funne  paa 
ei  raad,  so  han  gjekk  berre  og  slog  seg  paa 
laaret.  Mi  sann  skulde  det  hjelpa.  Dei  skulde 
fiska  ormen  upp  or  vatnet  med  ein  hov,  og  so 
skjota  han  i fillor,  daa  dei  hadde  han  der! 
Naar  ein  kunde  ta  brisling  og  fisk  med  hoven, 
so  maatte  det  vel  vera  ei  raad  med  denne  og. 
Og  far  hans  hadde  nettupp  ein  stor  hov  stan- 

dande  nedi  naustet,  som  dei  kunde  gaa  etter  i 
morgon  dag. 

Dette  totte  han  Paal  og  var  framifraa.  Dei 
let  byrsa  liggja,  og  næste  dagen  lurde  dei  seg 
strakst  etter  hoven  og  bar  han  langt  upp  i 
buhagen. 

Det  stod  no  berre  att  kven  som  skulde  ta 
ormen  med  hoven.  Det  kjende  dei  seg  ikkje 
rett  sterke  til  nokon  av  dei,  naar  det  kom  til 
stykket.  Dei  laut  sjaa  aa  faa  ein  paalitande 
vaksen  med.  So  fekk  dei  sjølve  staa  for  skjotingi. 
Dei  vart  sistpaa  samde  um  aa  høyra  med  han 
Tormod,  drengen  hjaa  far  hans  Paal. 

Jau  han  var  ikkje  uviljug.  »Me  fær  sjaa 
aa  vita  ei  raad  med  den  sjøormen, « sa  han  og 
lo.  Han  skulde  vera  med  naeste  dagen.  Daa 
var  det  sundag,  so  han  hadde  tid. 


5.  Dei  fær  taf  i sjøormen. 

Dagen  etter  lagde  dei  strakst  i veg  alle 
fire  gutarne  og  Tormod.  Paal  og  Gunnar 
henta  byrsa  og  ladde  henne  dugeleg.  Dei 
hadde  støypt  seg  ei  skikkeleg  kula  av  gamle 
blyraamor  no.  Alt  var  reidugt. 

Der  var  lenge  ingen  versens  ting  aa  sjaa  i 
dag  helder,  daa  dei  kom  upp.  Tjørni  laag  der 
still  og  blank  som  eit  lite  auga  i myri.  Ein 


Trollet  i tjørni. 

stor  augnestikkar  surra  att  og  fram.  Ein  flokk 
av  mygg  stod  som  i sky  yver  ei  liti  vik. 

Tormod  stod  med  hoven  uti  vatnet  og 
berre  plystra.  Men  med  eit  for  han  upp  som 
ein  gneist.  Der  var  snuten,  tett  under  dei 
svarte  torvorne  . . der,  der!  Glosvint  var  han 
etter  med  hoven  . . der  hadde  han  ormen  i 
’n!  Hui  . . hu!  Dei  skreik  av  gleda  og  rædsla 
og  spaning  paa  ein  gong  alle  gutarne;  Kolbein 
og  Andres  stod  paa  spranget  til  aa  røma,  um 
det  galdt,  Paal  letta  byrsa  . . 

Men  daa  hoven  var  komen  upp  aa  land, 
tagna  det  med  eit  med  lætet,  og  alle  glande 
forbina.  So  sette  han  Tormod  i aa  læ,  so  han 
stod  berre  og  dirra.  Han  slengde  seg  sistpaa 
so  lang  han  var  i lyngen  og  nid-lo. 

»Skunda  dykk  no  gutar  og  skjot  sjøormen, « 
bles  han. 

Dei  svara  ingen  ting  og  lo  endaa  minder. 
Dei  stod  berre  lavøyrde  og  glande  paa  kvar- 
andre  og  paa  det  som  var  i hoven  enno  — det 
var  ei  stor  graa  padda!  Ei  padda,  som  hadde 
stukke  snuten  upp  og  pusta  . . 

— Kva  dei  sagde,  daa  dei  kom  heim,  hev 
me  aldri  høyrt  elder  spurt.  Men  sjøormen  lika 
dei  aldri  aa  ha  nokor  røding  um  meir,  og  dei 
hadde  kje  noko  vidare  godt  auga  til  paddorne 
helder.  Dei  jaga  dei  lukst  av  land,  naar  dei 
sidan  saag  dei  uppi  tjørni  elder  myri. 

So  vart  laugetjørni  etterkvart  likso  gild  som 
fyrr  og  kom  godt  i bruk  att.  Soli  skjein  og 
verdi  var  som  fyrr  fri  for  allslags  trollskap  og 
uvette. 


(Suten  nteb  flumpfoten. 


Koa  han  Jjalbor  bugbe  til. 


Haldor  heitte  han  og  var  mykje  til  gut  etter 
sin  alder.  Han  var  eldste  sonen  i huset.  Far 
hans  hadde  tidleg  byrja  aa  ta  han  med  ut  paa 
arbeidet,  og  Haldor  var  snar  til  aa  læra  baade 
det  eine  og  det  andre.  Det  var  so  gildt  aa 
kunna  det  som  faren  og  dei  andre  vaksne 
kunde.  Han  kunde  hogga  ved  og  styra  hesten 
for  lasset;  han  kunde  bruka  ljaaen  og  sigden 
og  mykje  anna,  endaa  han  var  berre  paa  tiande 
aaret. 

Det  vanta  daa  helder  ikkje  paa  lovord  og 
anna  godt  for  alt  dette.  Far  hans  hadde  lova 
aa  kjøpa  ei  klokka  aat  han,  naar  han  reiste  til 
byen  i sumar.  Mori  kytte  av  han  so  ofta  det 
kom  framandfolk  i huset,  og  det  same  gjorde 
konorne  burti  grannestovorne,  naar  han  kom 
innum  der. 

»Sjaa  paa  han  Haldor!  Han  gjer  dykk 
alle  til  skamdar,«  sa  dei,  naar  gutungarne  deira 
var  sære  og  dovne.  Og  naar  han  var  med  til 

kyrkje  fekk  han  ikkje  minder  gode  ord  av  all- 
slags blide  fastrar  og  mostrar  og  gudmødrar. 
Dei  hadde  høyrt  kor  hæv  han  var,  og  laut  plent 
faa  klappa  han  og  fylla  lommarne  hans  med 
sukkerklumpar  og  anna  godt. 

Haldor  raudna  og  lo  glad  og  sæl  til  alt 
dette  og  lagde  seg  meir  og  meir  ut  um  aa 
veksa  i dugleik.  Aa  vera  kar  vart  det  største 
han  visste.  Men  aa  vera  unge  vart  det  laakaste 
av  alt  i verdi,  og  han  skunda  seg  aa  leggja  av 
alle  dei  ungevanar  som  fanst.  Han  grein  aldri 
for  maten  elder  leksorne.  Han  sagde  aldri  nei 
som  hine  ungarne,  naar  mor  hans  bad  han 
gjera  eitkvart.  Han  vaska  seg  jamvel  i kaldt 
vatn.  Fall  det  stundom  stridt  alt  dette,  so  var 
all  møda  gløymd,  naar  han  etterpaa  fekk  lovord 
for  dette  og.  Det  fekk  han  jamt,  og  det  gjekk 
so  rart  til,  at  di  fleire  han  fekk,  di  betre  lika 
han  dei.  Han  heldt  seg  gjerne  der  dei  var  aa 
faa,  og  lika  aa  syna  kva  han  kunde.  Han 
gjekk  byrg  som  ein  kongens  kar,  naar  han  kom 
med  hest  og  lass  frametter  tunet  under  vin- 
daugo  hjaa  grannarne.  Han  laga  det  jamt  so, 
at  alle  kunde  sjaa  kor  stor  dunge  han  hadde 
fenge,  naar  han  hogde  smaaved,  og  han  sputta 
karslegt  i nevarne,  fyrr  han  tok  til  øksi.  Her 
var  gut  som  kunde  det,  her. 


Guten  med  klumpfoten. 

2,  Det  feer  eitt  ny  tenestgut 
fjalbor  røyfjer. 

Ein  dag  fram  paa  vaarparten  kom  far  hans 
heim  med  ein  ny  tenestgut  for  sumaren.  Han 
heitte  Aasmund  og  var  ein  stor  lang  kar.  Han 
stod  burti  vedskjolet  og  hogde,  dei  fyrste  da- 
garne.  Av  og  til  kom  ogso  dei  tvo  vaksne  gut- 
arne  burtpaa  Haugen  og  stod  der  og  rødde. 
Dei  var  nok  kjende  med  han  fraa  fyrr  og  hadde 
alltid  so  god  tid,  dei. 

Haldor  tok  strakst  til  aa  halda  seg  der 
han  ogso,  so  ofta  han  hadde  ei  stund.  Han 
synte  kva  kar  han  var  til  aa  hogga,  og  visste 
alltid  ei  raad  til  aa  slaa  burtpaa  um  alt  det 
andre  han  kunde  ogso.  Aa  verta  halden  for 
dugande  kar  av  vaksne  karar  som  desse  var 
alltid  det  gildaste,  lell.  De  tvar  alltid  noko  anna 
en  lovord  av  kvinnfolk  og  mostrar. 

Men  det  synte  seg  snart,  at  det  ikkje  gjekk 
paa  lang  veg  so  lett  her.  At  han  kunde  hogga 
og  kjøyra  — aa  ja;  dei  kunde  ikkje  seia,  at 
det  var  so  lite  det.  Men  det  lyddest  ikkje  so, 
at  dei  totte  det  var  so  mykje  helder.  Dei  sagde 
ingen  ting  vidare.  Minst  av  alt  han  Aasmund. 
Han  stod  berre  og  glyrde. 

«Men  kan  du  røykja  elder  ta  deg  ei  skraa?« 
spurde  han,  ein  gong  han  stod  og  kveikte  pipa 
si.  »Du  kan  vel  det,  naar  du  er  slik  kar?« 
sa  han. 

Nei,  det  kunde  han  Haldor  ikkje.  Han 
hadde  ikkje  eingong  freista  med  sovore. 

»Aa  nei,  det  er  ikkje  ventandes  av  ein  slik 
liten  gut ! « sa  han  Aasmund  og  grein. 

Haldor  kjende  seg  skjemd  og  gjekk  beint 
fraa  han.  Men  daa  han  tenkte  seg  betre  um, 
vart  han  arg.  Det  var  nok  ein  vrangkrok  og 
tosk,  den  Aasmunden;  for  alle  maatte  daa  vita, 
at  det  var  meir  det  han  kunde  en  aa  staa  og 
puffa  paa  ei  pipa. 

Han  lova  med  seg  sjølv,  at  han  aldri  vilde 
ha  meir  drøs  med  han.  Det  heldt  han  radt  til 
næste  dagen.  Men  daa  kom  han  so  uvarleg  til 
aa  gaa  burt  til  han  att.  Og  lenge  var  det  ikkje 
daa,  fyrr  han  Aasmund  kom  med  sit  same: 

kunde  han  ikkje  røykja  i dag  helder? 

Det  hjelpte  ikkje  for  Haldor  aa  slaa  seg 
arg.  Han  tok  til  aa  faa  ei  lei  kjenning  av  at 
det  var  smaatt  stell,  naar  ein  ikkje  kunde  røykja 
elder  tyggja  skraa.  Det  vanta  noko  daa.  Ein 

var  ikkje  rett  kar  som  dei  andre. 

Den  kvelden  gjorde  han  det  han  aldri 

hadde  drøymt  um  fyrr.  Han  lurde  seg  til  aa 
ta  pipa  og  tobak  hjaa  far  sin,  karva  dugeleg  i 
og  sette  seg  til  aa  puffa  og  røykja  uppaa 
stovelemen. 

Det  gjekk  kallegt.  Han  vart  braatt  so 

brennande  tumlen.  Han  laut  i ein  fart  aat 
vindauga  og  kasta  upp,  so  det  berre  sprutte. 


Guten  med  klumpfoten. 

Han  var  graaten  nær  etterpaa  og  vaaga 
ikkje  aa  tenkja  paa  sovore  meir.  Men  dagen 
etter  — tok  han  til  aa  tenkja  paa  det,  likevel. 
Han  kjende  seg  meir  og  meir  brydd  for  denne 
vankunna  si,  so  ofta  han  saag  han  Aasmund. 
Ingen  hadde  set  han  igaar,  som  væl  var;  og 
han  hadde  alltid  høyrt,  at  det  var  byrjingi  som 
røynde  mest  paa. 

Han  tok  til  aa  stræva  og  røykja  att,  var- 
legare  no,  men  aldri  lenge  imillom. 

Det  var  stridt  enno.  Augo  stridrann.  Men 
naar  det  laut  til,  so  laut  det,  og  um  ikkje  rett 
lenge  tolde  han  det  mykje  betre.  Og  fyrr  han 
Aasmund  visste  ordet  av,  kom  han  burt  til  han 
ein  dag  og  røykte  av  pipa  hans  som  inkjevetta 
var. 

Nei  sjaa  paa  det,  du!  No  laut  han  Aas- 
mund ogso  laata  væl.  »Det  kunde  eg  tru,  at  du 
kunde  det  og!«  lét  han.  »Eg  visste  fulla  det« 
— sa  han.  Sidan  sagde  dei  vaksne  Haugen- 
gutarne  og  det  same  og  flirde  og  skrepte. 

Haldor  var  byrg  som  ein  hane  og  vaaga 
seg  snart  til  med  ei  skraa  og. 

5.  Hyc  farstyffe. 

Aasmund  og  Haldor  var  etter  dette  fine 
vener  og  bussar  i mange  dagar  og  vart  betre 
og  betre  kjende. 

4.  — Smaagutar. 

So  vart  det  sundag.  Aasmund  og  gutarne 
fraa  Haugen  sat  burtpaa  laavekloppi  og  spela 
kort,  og  alle  gutungarne  paa  garden  hadde 
flokka  seg  kring  dei.  Haldor  var  der  ogso  og 
kom  med  byrge  vaksne  ord,  so  ofta  han  totte 
det  høvde.  So  kom  dei  vaksne  paa  aa  spyrja, 
um  han  kunde  ta  hine  gutarne  i ryggtak.  Dei 
peika  paa  Sjur  og  Tormod  og  Kristen  burtan- 
fraa  stovorne. 

Nei,  det  kunde  han  ikkje  helder  meir  en 
so  maateleg.  Han  var  ikkje  det  slag  større  en 
dei  og  hadde  aldri  lagt  seg  ut  um  aa  læra  det. 
Han  laut  likevel  prøva  seg  for  skam  skuld,  og 
daa  gjekk  det  ikkje  betre  en  at  han  vart  slengd 
paa  rygg  gong  paa  gong. 

»Aa  haa  . . so!«  ropte  dei  lange  kararne. 
Dei  storlo  og  slo  seg  paa  laari,  og  ingen  hugsa 
lenger,  at  han  kunde  røykja.  Det  var  som 
inkjevetta.  »Ein  smaagut  er  ein  smaagut«  — 
sa  dei. 

Haldor  fekk  ei  svart  sturerid  att  og  heldt 
seg  fraa  dei  heile  resten  av  dagen. 

Han  skyna  ikkje  sovore.  Han  hadde  ikkje 
visst  betre  en  at  han  kunde  mangt,  han.  Men 
no  saag  det  ut  til  at  alt  som  i grunnen  var 
karsverk,  det  kunde  han  nettupp  ikkje.  Han 
var  graaten  nær  av  argskap,  men  lova  samstundes 
med  samanbitne  tenner,  at  dei  ein  gong  skulde 
faa  sjaa  noko  anna. 


Guten  med  klumpfoten. 

Daa  han  Aasmund  sidan  um  kveldarne  kom 
heim,  lurde  han  seg  etter  han  upp  aa  lemen  og 
vilde  faa  greia  paa  dei  beste  ryggtaki.  Aasmund 
totte  det  var  moro.  Han  var  svært  viljug  til 
aa  læra  han,  og  daa  Haldor  sidan  raaka  einkvar 
av  gutarne  so  ingen  av  dei  vaksne  saag  det, 
fekk  dei  ikkje  fred  for  han.  Han  vilde  støtt 
prøva  seg  i ryggtåk  og  temja  seg  upp.  Det 
han  ikkje  vann  med  magti,  vann  han  med  fante- 
knip,  som  han  hadde  lært  av  han  Aasmund. 
Han  hivde  snart  alle  i flokken,  so  dei  ofta  fekk 
baade  blaa  kullar  i skallen  og  naseblod.  Dei 
fauk  upp  med  sinne  og  vondt.  Det  vart  hunde- 
hus med  slaastnad  for  fullt  aalvor,  og  enda  gong 
paa  gong  med  at  dei  for  tutande  heim  og  vilde 
klaga  han. 

Haldor  vart  stygt  utrygg  i samvitet,  daa 
han  sidan  hugsa  paa  mødrarne  deira,  som  alltid 
hadde  laate  so  væl  yver  han.  Han  gjekk  og 
løynde  seg  som  ein  brotsmann.  Men  det  gav 
seg  svint,  daa  han  sidan  ein  sundag  fekk  syna 
dei  vaksne,  at  han  vann  kven  han  vilde  i 
ryggtåk. 

»Du  vert  snart  ein  kjempekar, « lét  han 
Aasmund. 

4.  £)albor  seter  nei, 

Ein  dag  uti  slutten  paa  vaaronni  stod 
Aasmund  og  Haldor  burti  stallen  og  fyllte  i 

kjerra,  medan  dei  kjøyrde  hevdi  paa  aakeren. 
Dei  godrødde  og  røykte  imillomaat. 

Daa  kom  mori  ut  i kjøkendøri  og  ropte 
paa  Haldor. 

»Kom  inn  og  vogga  barnet  litt!  Eg  slepp 
ikkje  fraa  gryta, « sa  ho. 

Han  hivde  greipi  fraa  seg  og  gjekk  som 
vanleg  vilde  gjera  det. 

Daa  han  eit  bil  etter  kom  att,  stod  han 
Aasmund  i stalldøri  med  henderne  i broklom- 
marne  og  lo. 

Kva  var  det  no? 

»Er  det  vesledrengen  som  lyt  dilta  fraa 
vinnearbeidet  og  stulla  barnet ?«  glikka  han 
Aasmund. 

«Kjem  det  deg  ved  kva  eg  gjer?«  spurde 
Haldor  litt  kvast. 

»Nei  tenk  koma  meg  ved!  Du  kan  fulla 
vogga  og  byssa  og  gjera  kva  du  vil  for  meg. 
Det  er  godt,  at  einkvar  kan  det  og!«  sa  han 
Aasmund  og  grein  endaa  verre.  So  tok  han 
greipi  og  sa  ikkje  meir. 

Haldor  vart  standande  gloraud  atti  døri. 
Han  var  so  sinna,  at  han  stod  i fullt  renn  til 
aa  bruka  kjeft.  Men  so  kom  faren  med  hesten 
og  tomkjerra,  so  han  laut  halda  seg  so  lenge. 
Og  daa  faren  gjekk  att,  vart  det  helder  ikkje 
noko  av.  Han  var  so  snøgt  komen  til  aa  grunna 
paa  um  han  Aasmund  ikkje  hadde  litt  rett  i 
dette  ogso.  Kanskje  det  var  uhøvelegt  for 


Guten  med  klumpfoten. 

honom  aa  gaa  og  gjera  sovore,  som  kvar  den 
unge  kunde  gjera?  Han  maatte  vel  skyna  seg 
litt  paa  det,  han  Aasmund  ? . . 

Han  var  ikkje  i godt  lag  lenge  etter.  Og 
sidan  um  dagarne  . . Ja,  han  sagde  ikkje  nett- 
upp nei,  naar  mori  bad  han  gjera  eitkvart. 
Men  han  tok  seg  væl  i vare  for  aa  gjera  sovore, 
naar  han  Aasmund  elder  andre  vaksne  karar 
saag  det. 

Men  i lengdi  var  det  ikkje  alltid  so  beint 
aa  faa  laga  det  plent  so.  Ein  dag  ei  vikes  tid 
etter  stulla  han  med  eitkvart  burtved  løda  att. 
So  kom  mor  hans  ut  or  eldhuset  og  bad  han 
koma  med  eit  fang  ved  aat  henne. 

Han  tok  til  aa  henta  upp  i fanget  av  ein 
dunge,  som  laag  utfor  vedskjolet.  Daa  høyrde 
han  einkvar  burtved  stalldøri.  Det  var  han 
Aasmund.  Og  der  stod  han  alt  og  glirde, 
so  augo  hans  var  plent  som  tvo  granne  nymaanar 
aa  sjaa  til. 

Haldor  hivde  kjepparne  langt  fraa  seg  og 
svor  — ikkje  nettupp  høgt.  Men  inni  seg  lova 
han  dyrt,  at  no  skulde  det  vera  slutt  med  dette. 
Han  brydde  seg  ned  og  nord  um  aa  gaa  her 
og  verta  flird  aat,  han! 

Litt  etter  kom  mori  ut  or  eldhuset  att  og 
spurde  etter  veden.  Ho  trong  han  no  strakst, 
sa  ho. 

Daa  rette  han  seg  byrg  upp  og  sputta  og 
svara  morsk,  at  han  kom  ikkje  med  nokon  ved. 

»Sovore  rakkri  kan  de  gjera  sjølve, « sa  han  og 
læst  vera  onnug  med  sit. 

»Kva  er  dette?  — svarar  du  soleis ?«  spurde 
ho  forbina.  Ho  saag  paa  han  eit  bil.  So  gjekk 
ho  etter  ved  sjølv  og  tagde. 

Han  kjende  seg  alt  anna  en  god  i samvitet 
no  og.  Men  han  døyvde  det  strakst  med  traass 
og  argskap.  Kunde  ikkje  smaaungarne  gjera 
sovore?  Naar  han  ikkje  var  nokon  unge,  so 
var  han  ikkje  — so  mykje  maatte  dei  vel  skyna. 

— Men  daa  han  hadde  vaaga  dette,  so  var 
han  sidan  ikkje  so  rædd.  Han  sagde  nei  so 
ofta  han  vilde,  naar  ikkje  nettupp  faren  var  til 
stadar.  Gav  mori  seg  til  aa  skjenna  og  klaga, 
so  rømde  han  sistpaa  beint  fraa  henne. 

»Kvinnfolksgnaal ! Det  er  ikkje  berre  eit 
dei  mannfolki  skal  vera  plaaga  av  helder !«  sa 
han  byrg  til  han  Aasmund. 

5*  Balbor  er  sinna  og  oonb. 

Det  var  sundag  att,  og  dei  vaksne  gutarne 
sat  som  vanleg  burti  laavedøri  med  gutungarne 
kring  seg.  Det  var  so  godt  aa  sitja  i solskinet 
der.  Dei  vilde  spela  kort,  og  Haldor  sprang 
inn  paa  stovelemen  skulde  henta  kortleiken 
hans  Aasmund.  Han  svinta  med  det  same  inn 
i stova  og  saag  etter,  um  det  snart  leid  til 
dugurs. 

Daa  reiste  mori  seg  burtved  vogga.  «Aa 
nei,  men  eg  som  gløymde  aa  ta  inn  barnerøyvet 


Guten  med  klump/oten. 


55 


burtved  bekken!  Du  fær  svinta  burt  etter  det, 
du  Haldor  . . snart,  eg  lyt  ha  det  no,«  sa  ho. 

Denne  gongen  var  faren  ogso  inne.  Men 
det  fekk  ikkje  hjelpa.  Haldor  rikka  seg  ikkje 
til  aa  lyda.  Skulde  han  gjera  dette,  so  kom 
Aasmund  og  heile  hurven  paa  laavekloppi  til 
aa  sjaa  det.  Og  det  skulde  verta  ei  ven  grining 
. . barnerøyvet! 

»Gaa  no  fort,  din  drile!  Du  kan  vel  lyda 
denne  eine  gongen !«  ropte  ho. 

Daa  kunde  han  ikkje  halda  seg.  »Eg  bryr 
meg  ikkje  um  sovore  skitt!  Altid  skal  eg  vera 
til  aa  jaga  paa  og  læ  aat!«  snerra  han  og  freista 
aa  gjera  seg  tjukk  i mælet.  So  gjekk  han  morsk 
og  vrang  ut  aat  kjøken. 

Det  vart  ei  svær  røding  inne,  høyrde  han. 
Mori  vaasa  vel  og  fortalde  eitkvart  um  han. 
At  han  var  so  styven,  at  han  gjekk  inn  i det 
humlebolet!  Han  vilde  røma  ut  fraa  alt  i hop; 
men  fyrr  han  visste  ordet  av,  kom  faren  og 
stansa  han  i døri. 

»Kva  er  dette  eg  høyrer  um  deg?  Vil  du 
gjera  deg  til  slurv,  du  som  altid  hev  vore  so 
snild  fyrr?«  spurde  faren,  og  det  lyddest  ikkje 
vidare  blidt. 

Haldor  saag  ulken  nedfor  seg  og  svara 
ikkje  eit  ord. 

»Ver  no  snild  og  lyd,  lat  meg  sjaa ! « sa 
faren  blidare;  men  Haldor  stod  like  tver  endaa. 

Daa  tok  faren  han  hardt  i armen.  » Vil 
du  no  berre  gaa  og  det  fort ! « ropte  han.  Det 
var  ikkje  onnor  raad  for  Haldor  — han  laut  i 
veg.  Liten  og  krylen  og  med  augo  i marki 
drila  han  aat  bekken.  Endaa  krylnare  kom  han 
att  med  røyvet,  midt  for  augo  aat  alle.  Det 
var  ikkje  raad  til  aa  gaa  i skjol.  Dei  ropte 
etter  han,  men  han  læst  ingen  ting  haa  elder  gaa, 
berre  smaug  inn. 

Litt  etter  kom  han  ut  aat  kjøken  att  og 
saag  ut  gjenom  vindauga.  Aa  jau  — dette 
venta  han!  Der  sat  dei  og  storlo  alle  saman. 
Og  han  Aasmund  sat  som  han  fortalde  eitkvart  . . 

Haldor  gjøymde  seg  i ei  kraa  og  vaaga 
korkje  aa  gaa  ut  elder  inn.  Kva  hadde  han  no 
for  alt  han  hadde  vunne  fyrr  um  dagarne? 
Skjemd  og  hædd  framum  alle  andre!  Og  det 
berre  for  foreldri  fann  paa  slike  krokar.  Var 
det  det  han  skulde  ha  til  takk  for  at  han  alltid 
hadde  vore  so  dugande?  Han  totte  han  var 
ærelaust  medfaren.  Han  gret  av  sinne  og  lova, 
at  no  skulde  han  nettupp  bry  seg  endaa  minder 
um  aa  lyda  slikt  gnaal. 

6*  Ljalhor  fyittfar  og  er  far  att* 

Ein  times  tid  etter  stod  Haldor  burtfor  ei 
nov  og  kika  burtetter  til  Haugen.  Guteflokken 
hadde  reika  dit  burt  no,  daa  han  ikkje  kom  att 
med  kortleiken.  Dei  sat  i ein  krins  utpaa 
tunet  og  song  og  hadde  moro. 


Guten  med  klumpfoten. 

Han  hadde  for  eit  bil  sidan  tenkt,  at  han 
aldri  meir  kunde  syna  seg  for  dei  vaksne  gutarne 
etter  dette.  Men  no  hadde  han  alt  fenge  andre 
tankar.  Han  laut  herda  seg  og  sjaa  aa  finna 
paa  raad  mot  skammi  no  som  fyrr.  Elles  vart 
det  aldri  annleis. 

Staaket  der  burte  drog  og  drog,  og  lenge 
var  det  ikkje,  fyrr  han  kom  smjugande  framfor 
ei  nov  burtpaa  Haugen. 

Gutungarne  kasta  med  ein  ball,  og  .dei 
vaksne  strekte  seg  i soli.  Men  ingen  ansa  paa 
at  han  kom,  minst  av  alt  dei  vaksne  gutarne. 
Han  kjende  seg  so  liten  og  laag,  at  han  trega 
berre  han  var  komen.  Han  vart  standande 
hiren  og  still  bakum  alle  hine  og  visste  ingen 
versens  ting  aa  finna  paa. 

Det  var  i grunnen  aldri  skikkeleg  gildt  som 
fyrr  lenger;  han  skyna  ikkje  sovore.  Berre  upp 
og  ned,  upp  og  ned,  men  aldri  noko  visst  vunne, 
korleis  han  bar  seg.  Det  var  som  med  sniglen, 
som  skulemeistaren  ein  gong  fortalde  um.  Han 
vilde  upp  i eit  tre,  sniglen,  men  seig  ned  att 
kvar  natt  det  han  hadde  stræva  seg  upp  um 
dagen  og  kom  so  aldri  lenger. 

Best  som  dei  sat  soleis,  sette  hunden  i aa 
gjøy.  Det  var  ei  husmanskjering  som  kom 
ruslande.  Ho  var  gamal  og  krokutt  og  halt. 
Gutungarne  kniste  og  lo,  daa  ho  for  burt  mot 
kjøkendøri.  Daa  flein  ein  av  dei  vaksne  gutarne 
til  dei.  »Lat  os  no  faa  sjaa,  kven  som  er  kar 

og  vaagar  aa  gaa  burt  og  hinka  bakum  henne !« 
kviskra  han. 

Dei  flirde,  men  ingen  vaaga.  Jau  sjaa  der! 
Fyrr  dei  visste  ordet  av  kom  han  Haldor  fram, 
heit  og  andpusten.  Han  for  still  som  ein  katt 
burtetter  tunet,  til  han  var  tett  bakum  henne. 
So  laga  han  seg  til  med  krokutt  rygg  og  halt 
fot  og  humpa  etter  henne  radt  aat  kjøkendøri. 
Men  ho  gaadde  ikkje  noko;  ho  var  tunghøyrd. 

Burtpaa  dørhella  snudde  ho  endeleg  paa 
seg;  — daa  stod  guten  der  so  fin  og  skikkeleg 
som  ingen  ting  var.  Han  helsa  goddag  og 
spurde  korleis  ho  stod  seg  med  helsa.  Ho  var 
so  blid,  at  ho  var  um  aa  klappa  han. 

Dei  laag  berre  og  strekte  seg  av  laatt  dei 
lange  kararne,  daa  ho  hadde  gjenge  inn  og  han 
kom  attende.  Haldor  var  basen  for  alle  likevel! 
Kunde  han  gjera  det  ein  gong  til? 

Jau  han  var  ikkje  sein  aa  be  um  det.  Han 
krøkte  seg  til  og  hermde  etter  drøset  hennar 
og;  han  klynka  seg  og  andvarpa.  Dei  storlo 
alle  i hop,  og  han  Aasmund  klappa  han  paa 
aksli. 

» Dette  kan  ikkje  dei  andre  gjera  so  godt, 
um  dei  var  samanlagde  i ein  klatt  alle  i hop,« 
let  han.  Ein  klatt,  sa  han. 

»Du  maa  koma  burt  til  os  sidan  um 
dagarne  og,  Haldor !«  sa  Haugen-gutarne,  daa 
dei  skildest  og  gjekk  heim  til  middags. 


Guten  med  klumpfoten. 

7.  f^ciit  lielb  paa  nteb  nye  fuustev. 

So  byrg  og  høg  som  no  hadde  Haldor 
aldri  vore  fyrr.  Det  hadde  gjenge  so  reint 

uventa  godt,  og  den  soga  fraa  fyrr  i dag  var 
som  blesi  burt.  Han  gjekk  berre  og  rødde 

vaksent  med  han  Aasmund  heile  resten  av  dagen. 

Og  fraa  den  dagen  stod  han  aldri  fast  for 
dei  vaksne  gutarne,  naar  det  galdt  aa  syna  dug- 
leiken sin.  Han  gjorde  berre  nye  kunster  av 
same  slaget  som  i dag,  hermde  og  laga  seg 
etter  einkvar.  Dette  lika  dei  alltid  framum  alt 
anna,  og  han  fekk  det  alltid  so  godt  til.  Kan- 
skje han  hadde  sers  lett  for  det  — elder  kanskje 
det  berre  kom  seg  av  at  han  lagde  seg  so  ut 

um  det.  Visst  er  det,  at  det  vart  berre  tufs 

mot  honom,  um  hine  gutarne  prøvde  seg,  og 
dragsmaal  og  sovore  kom  reint  i skugge  mot 
dette. 

Etter  han  hadde  drive  paa  og  vore  hus- 
manskjering  eit  bil,  var  han  mannen  hennar  og 
alle  hine  husmennerne.  Sidan  var  han  Mons 
burti  stova  og  klaadde  seg  i hovudet,  som  naar 
denne  fekk  regn  i høyet.  Og  sistpaa  var  det 
snautt  ein  mann  elder  ei  kona  paa  heile  garden 
elder  i grannelaget,  utan  han  kunde  laga  seg 
etter  dei.  Han  gaadde  snart,  at  det  vart  aller 
best  motteke,  naar  han  blanda  drjuge  ord  og 
banning  i hermingi.  So  smurde  han  meir  og 
meir  paa  av  det.  Han  passa  berre  paa,  at  han 

ikkje  hermde  etter  foreldri  aat  nokon  av  dei 
som  var  til  stadar. 

Men  um  dei  no  fekk  vita  eitkvart  likevel? 
Det  vilde  enno  upp  ein  agg  i han  rett  som  det 
var,  og  han  totte  dei  saag  so  underlegt  etter 
han  alle  dei  konorne  som  fyrr  hadde  vore  so 
blide.  Kanskje  dei  alt  visste  noko? 

Ja  — men  kva  gjorde  so  det,  um  dei  visste 
noko?  Var  han  nokon  kjeringunge,  som  trong 
blidskapen  deira?  Elder  nauva  han,  um  dei  var 
vonde?  Han  kunde  berre  lata  vera  aa  gaa  burt 
aat  stovorne  deira,  so  var  ikkje  det  meir. 

Han  berre  risste  av  seg  ræddhugen  og  var 
snart  komen  upp  i aa  skrøyta  med  han  Aasmund, 
korleis  han  hadde  ert  upp  heile  kjeringbølet. 

Ikkje  meir  brydde  han  seg,  um  mori  sa 
eitkvart.  Ho  hadde  eit  par  gonger  kome  yver 
han  og  Aasmund,  daa  dei  heldt  leven  burti 
laaven.  Kanskje  ho  hadde  høyrt  eitkvart  paa 
annan  maate  og.  Ho  tok  ein  dag  til  aa  klaga 
og  skjenna  paa  han  att. 

»Gjeng  du  soleis  og  skjekkjer  etter  folk 
lenger,  skal  eg  klaga  deg  for  far  din  og  be  han 
dengja  deg,«  sa  ho. 

Han  freista  fyrst  aa  ljuga  fraa  seg  alt  og 
slaa  det  burt.  Men  daa  det  ikkje  vilde  hjelpa, 
gjorde  han  snut  og  gjekk  sin  veg. 

»Trur  du  eg  bryr  meg  um  noko  tøys?« 
sa  han. 


Gaten  med  klumpfoten. 

- Ein  sundag  han  hadde  glefst  i seg 
maten  og  for  ut,  kom  far  hans  etter  i døri  og 
spurde,  kor  det  no  skulde  bera  av. 

Haldor  kunde  ikkje  negta  for  at  han  flaug 
etter  dei  vaksne  gutarne.  Daa  jaga  faren  han 
beint  inn  att.  Han  skulde  slutta  med  den  dil- 
tingi  etter  han  Aasmund  støtt  og  stendigt,  sa 
han.  »Kan  du  ikkje  stulla  med  smaasystkeni 
dine?«  spurde  han. 

Haldor  laut  lyda.  Men  sinna  var  han  og 
tenkte  just  ikkje  aa  bry  seg  for  mykje  um  dette. 
Vera  med  dei  smaa!  — han  grein  berre  han 
tenkte  paa  det.  Dei  tusla  med  leikety  og  smaa- 
hus  nedunder  stova  og  innunder  Seljehaugen, 
dei.  Han  hadde  sjølv  vore  med  og  funne  hug- 
nad i dette  fyrr.  Men  no  iddest  han  snautt  aa 
sjaa  paa  det.  Det  var  rett  noko  for  han  det ! 
Han  hadde  jamvel  sparka  ned  sit  eige  leikestull 
innunder  Seljehaugen  ein  sundag  han  og  Aas- 
mund gjekk  framum  og  vilde  til  sjøs. 


8,  Det  fjern  ein  ny  mann  til  garbs. 

Klumpfoten. 

Det  leid  mot  hausten.  Haldor  hadde  vore 
med  dei  vaksne  gutarne  so  mykje  han  kunde 
frametter  heile  sumaren. 

Han  hadde  lært  meir  og  meir  aa  vera 
som  dei,  og  aa  herma  var  han  komen  so  i 

trekk  med,  at  han  ofta  gjorde  det  so  han  sjølv 
snautt  vardest  det. 

Han  heldt  seg  snart  heilt  som  ein  av  dei 
vaksne,  og  dei  totte  visst  det  same.  Det  var 
aldri  tale  um  nokor  fliring  lenger  som  i vaar. 
Den  eine  av  gutarne  paa  Haugen  hadde  gjeve 
han  ein  blank  fin  tobaksdaase.  Den  andre  hadde 
gjeve  han  ein  blank  lommekniv.  Og  han  Aas- 
mund sagde  ofta,  at  det  var  skade  at  han  ikkje 
hadde  gjenge  for  presten.  For  han  var  i grun- 
nen komen  yver  den  alderen  — sa  han  Aas- 
mund. 

Daa  var  det  ein  dag  kome  ein  framand 
til  gards,  og  det  ein  underleg  ein.  Det  var  ein 
lægdekall,  som  skulde  vera  litt  hjaa  kvar.  Han 
var  byrja  hjaa  næraste  grannen. 

Han  var  gamal  og  liten  og  tudsevoren  aa 
sjaa  til  og  fælt  halt.  Den  eine  foten  hans  var 
heilt  vanskapt,  stutt  og  tjukk  som  ein  klump, 
og  tærne  snudde  beint  inn  mot  leggen  paa  den 
andre  foten.  Han  var  dertil  ikkje  væl  vitug 
helder.  Han  for  upp  i eitrande  sinne  og  var 
speleg,  so  snart  ein  tirra  han  aldri  so  lite,  for- 
talde  granneborni.  Ein  maatte  ta  seg  i vare. 
Han  sat  innved  omnen  det  meste  av  dagarne. 
Men  stundom  kom  han  paa  at  han  grov  seg  ut 
i vedskjolet  og  knarta  sund  litt  ved. 

Haldor  tok  strakst  til  aa  sjaa  med  læande 
augo  etter  denne  underlege  kallen,  og  freista 
um  han  kunde  krøkja  sin  eigen  fot  likeeins. 


Guten  med  klumpfoten. 

Jau  ikkje  so  lite.  Og  um  tudsen  var  speleg  aa 
erta  . . det  var  ikkje  minder  moro  for  det! 

So  snart  han  kom  burt  aat  vedskjolet  tredje 
dagen,  lurde  Haldor  og  ein  flokk  gutungar  seg 
etter.  Dei  stakk  burt  i han  med  ein  stav,  so 
han  laut  sjaa  upp.  Daa  stod  det  ein  liten 

skapnad  i døri,  med  kryla  rygg  og  tilkrøkt  fot 
plent  som  han  sjølv  — grinande  og  rettande 
tunga  ut  mot  han. 

Jau,  det  kunde  henda  han  vart  sinna!  Han 
for  upp  med  ein  fæl  eid  og  kom  setjande  ut. 
Men  i same  blinken  var  den  litle  med  foten  og 
heile  flokken  farne  som  eldingar  burtfor  alle 
husi.  Dei  berre  stakk  hovudi  fram  og  lo. 

Kallen  grov  seg  inn  i vedskjolet  att.  Men 
so  stod  guten  med  klumpfoten  der  paa  nytt 
lag.  Soleis  heldt  det  paa,  til  stakaren  gret  og 
skalv  av  sinne  og  grov  seg  inn  aat  stova  att. 

Sidan  um  dagarne  var  det  det  største  moro 
dei  visste  aa  faa  tirra  kallen  soleis.  Var  Hal- 
dor der  ikkje  naar  han  kom  ut,  so  kom  einkvar 
av  ungarne  strakst  springande  og  spurde  etter 
han.  Ingen  fekk  det  til  som  han,  og  han  vart 
meir  og  meir  modig,  di  meir  han  saag  at  alle 
venta  seg  noko  stort  av  han. 

Det  var  ikkje  nettupp  so  stor  faaren  for  aa 
verta  teken  av  kallen.  Han  var  laak  til  aa 
springa  med  hestefoten  sin  og  datt  ofta  i koll. 
Men  han  kasta  med  kjeppar  og  stein,  so  det 
rauk  og  fauk.  Og  so  var  han  so  fælsleg  aa  sjaa. 

eldraud  i andlitet  og  kvit  i augo.  Hine  ungarne 
rømde  med  kvin  og  skraal,  so  snart  dei  berre 
saag  atti  han.  Men  Haldor  var  ute  med  foten 
sin,  so  han  ofta  var  paa  eit  hengjande  haar  um 
aa  faa  stein  og  paakar  i nakken. 

Um  sundagen  fekk  Aasmund  og  gutarne 
paa  Haugen  ogso  sjaa  dette,  og  han  vaaga 
denne  gongen  endaa  meir  end  fyrr.  Han  sprang 
med  krokutt  fot  framfor  kallen  heile  tunet 
kring,  til  denne  sistpaa  vart  liggjande  i ein  ris- 
dunge  og  ylte  av  sinne. 

Men  daa  kunde  det  ogso  henda,  at  dei 
totte  det  var  godt  gjort.  Dei  hadde  set  Haldor 
svær  fyrr  og;  men  dette  gjekk  yver  alt. 

»Eg  veit  ikkje,  um  eg  sjølv  hadde  vaaga 
det,«  let  han  Aasmund.  . 

»Aa  skulde  det  vera  so  spelegt  aa  vaaga ?« 
sa  Haldor  byrg.  Han  spanta  att  og  fram 
i laaven,  der  dei  heldt  til  i dag  og,  og  gaadde 
ingen  ting  til  at  dei  vaksne  grein  bakum  ryggen 
hans. 


7.  Bjørferiset. 

Men  fyrr  han  vardest  vart  det  ein  stans  i 
denne  leiken. 

Grannekona  som  hadde  kallen  i huset,  kom 
næste  morgonen  i fullt  sinne  burt  til  mor  hans 
Haldor. 

Naar  kallen  kom  inn  etter  han  var  terga, 
var  han  ikkje  styrandes  lenger,  sa  ho.  Han  var 


Guten  med  klumpfoten. 

ferdig  til  aa  slaa  smaaborni  ulives.  Og  det 
var  Haldor  si  skuld  alt  i hop,  som  ikkje  kunde 
lata  han  i fred. 

»Sluttar  han  ikkje  med  det  no,  fantetraven, 
so  klagar  me  han  for  baade  presten  og  fatigfor- 
standaren!«  let  ho.  »Det  er  so  mykje  de  veit 
det  de,  som  foreldri  er.«  Ho  fortalde  med  det 
same  mykje  anna  vondt  um  han  og. 

Haldor  stod  atti  kjøkendøri  og  høyrde  alt. 
Men  ho  var  so  bysti,  at  ho  ikkje  brydde  seg 
um  aa  seia  eit  ord  til  han.  Ho  læst  som  ho 
aldri  saag  han. 

Mor  hans  sagde  helder  ikkje  stort.  Ho 
visste  det  nytta  ikkje.  Ho  berre  venta,  til  faren 
kom  heim.  Men  daa  var  det  ikkje  rett  lenge, 
fyrr  denne  gjekk  etter  eit  ris  og  henta  Haldor  inn. 

Han  hadde  heilt  fraa  i vaar  høyrt  um  det 
eine  fantestykket  etter  det  andre  av  guten.  Men 
han  hadde  støtt  vona,  at  han  snart  skulde  ta 
til  vit  att,  og  ikkje  gjort  meir  ved  det.  Det 
var  so  leitt  aa  ta  til  med  ris  og  vondt  mot 
guten  no  han  var  so  stor  og  so  hæv  i andre 
ting.  Men  no  daa  det  vart  berre  verre  og 
verre  etterkvart,  var  dei  nøydde  til  aa  bruka 
aalvoret  likevel.  Det  var  ikkje  raad  for  anna. 
Dei  skyna  seg  ikkje  paa  guten,  som  alltid  hadde 
vore  so  snild  fyrr.  Faren  synte  han  riset  og 
lova,  at  han  skulde  vera  viss  paa  aa  faa  av  det, 
dersom  dei  høyrde  ein  knyst  um  fleire  av  desse 
gapestykki. 

5.  — Smaagutar. 

Haldor  maatte  lova  godt,  det  var  ikkje 
onnor  raad.  Men  etterpaa  gjekk  han  berre  og 
ølmde. 

Riset!  — han  hadde  aldri  i sit  liv  fenge 
ris,  og  dei  vaaga  nok  minder  enn  aa  koma  med 
sovore  no.  Dei  kunde  berre  prøva  seg!  Kva  han 
vilde  gjera  daa,  visste  han  ikkje  nettupp  so 
visst.  Men  noko  godt  var  det  fulla  ikkje. 

Det  gjorde  likevel  so  mykje  dette  trugs- 
maalet,  at  han  var  varsam,  naar  foreldri  kunde 
sjaa  noko.  Men  so  var  dei  ein  dag  innpaa 
bøarne  baae  tvo,  og  han  hadde  ei  fristund  fyre 
non.  Daa  var  han  snart  komen  midt  upp  i ein 
guteflokk,  som  erte  kallen  burti  tunet  att. 

Dei  hadde  i dag  funne  paa  noko  endaa 
løglegare  enn  fyrr.  Dei  sprang  i ei  stor  skreid 
rundt  vedskjolet  hj-aa  grannen  med  kallen  etter 
seg.  Naar  han  kom  fram-um  den  eine  novi, 
var  dei  um  den  andre  i vill  runddans.  Haldor 
var  støtt  den  siste  i flokken  med  foten  sin. 
Daa  visste  han  ikkje  ordet  av,  fyrr  heile  flokken 
stansa  og  spratt  attende  — far  hans  stod  upp- 
yver  han. 

»Held  du  paa  med  dette  i dag  og?«  spurde 
han  og  treiv  han  i aksli.  Haldor  stod  som 
klumsa.  So  vart  han  lyft  upp  som  ein  vott  og 
leidd  burtetter  tunet  mot  stovedøri.  Gutarne 
og  sjølve  lægdekallen  stod  etter  og  glaama  for- 
bina,  og  han  augna  han  Aasmund  burtved 

løda;  — dei  var  nok  nettupp  komne  heim  til 
nons.  Det  tok  til  aa  gaa  rundt  for  han  . . 
so  vart  døri  slegi  i etter  han. 

Denne  gongen  vart  dei  ikkje  berre  med 
drøset.  Han  fekk  ris,  so  det  svei  etter. 

— Eit  bil  etter  stod  han  uti  gongen,  liten 
og  krokutt.  Han  var  raudsprengd  og  stygg  i 
augo.  Det  hikste  og  skok  av  og  til  nedi  bry- 
stet hans  enno.  Døri  var  opi,  og  han  saag  han 
Aasmund  staa  og  stella  med  ljaaen  sin  burtved 
løda.  Rundt  han  stod  heile  guteflokken.  Og 
der  hadde  dei  vel  sta’e  heile  tidi  og  høyrt 
han  skrika  under  riset. 

Han  kjende  enno  svie  etter  slagi.  Men  ti 
gonger  verre,  hundrad  gonger  verre  var  svien 
av  skammi.  Dengd  so  alle  høyrde  det.  Dengd 
som  ein  stakarsunge,  han,  Haldor,  som  var 
so  mykje  meir  enn  alle  dei  andre  derburte ! 
Dengd  so  alle  hadde  det  aa  gapa  um  og  læ 
aat  i det  endelause.  Han  kjende  seg  vanæra 
og  avvyrd,  so  det  aldri  kunde  bøtast  att;  aldri 
i verdi.  Han  kom  aldri  til  aa  kunna  vera  ute 
millom  folk  meir. 

Han  fall  sistpaa  i ein  ilter  hikstegraat  att. 
Han  lagde  seg  paa  magen  paa  ein  krakk  og 
sparka  med  beini. 

Faren  hadde  truga  han  til  aa  tia;  men  han 
vilde  ikkje  tia.  Han  vilde  nettupp  gjera  paa 
tverke  for  faren;  han  hata  far  sin  og  mor  si, 
som  hadde  ført  alt  dette  yver  han.  Den  som 

berre  hadde  vore  sterk  nok  til  aa  slaa  dei  att! 
Det  skulde  vera  dei  væl  unt.  Han  knytte 
neven. 

Daa  høyrde  han  han  Aasmund  koma  utanfor. 
Han  for  svint  upp,  smaug  ljodlaust  upp  aa 
stovelemen  og  var  der  mest  heile  resten  av 
dagen. 

JO.  Klumpfot  ein  gong  til.  Ztgta  beg! 

Eit  par  dagar  var  gjengne,  og  Haldor  gjekk 
enno  mest  for  seg  sjølv,  furten  og  tagall.  Aas- 
mund og  gutarne  burti  stovorne  løynde  han 
seg  for,  so  dei  snautt  fekk  sjaa  han.  Sette 
faren  han  til  aa  gjera  eitkvart,  so  gjorde  han 
det  so  seint  og  slurvutt  som  han  berre  kunde. 

Um  sundagen  for  far  hans  til  kyrkje.  Daa 
Haldor  eit  bil  etter  kom  inn,  var  ogso  mori  og 
gjenta  og  dei  tri  minste  borni  ferdaklædde.  Dei 
vilde  gaa  ned  til  sjøs  og  ro  inn  til  henne  moster 
paa  Fosland  eit  bil. 

» Vil  du  ikkje  vera  med  du  og?«  spurde  ho 
mor.  Han  var  nær  ved  aa  verta  glad.  Der  var 
alltid  so  mykje  eple  og  pæror  aa  faa  hjaa  henne 
moster  um  haustarne.  Han  sprang  ut  i kjøken 
og  vilde  vaska  og  fli  seg.  Men  so  fekk  han 
svint  ein  tanke  og  stansa. 

Naar  no  mori  og  smaasystkeni  ogso  gjekk, 
var  berre  Aasmund  og  han  att  heime,  og  daa 
^unde  han  enno  ein  gong  vaaga  aa  tirra  kallen. 

Og  skulde  noko  kunna  berga  han  upp  or  den 
fæle  skammi,  so  maatte  det  vera  dette.  For 
daa  fekk  dei  sjaa,  at  han  ikkje  var  rædd  etter 
risingi  helder.  Kor  lenge  han  hadde  grunna, 
var  han  alltid  komen  attende  til  dette.  Han 
visste  ikkje  noko  anna.  Sagde  kjeringi  burti 
stova  noko  til  foreldri  i kveld,  so  kunde  han 
gjøyma  seg  av  elder  ljuga  det  fraa  seg. 

Han  smaug  svint  upp  aa  stovelemen  og 
gjøymde  seg,  so  dei  ikkje  fann  han  att.  Dei 
maatte  sistpaa  gaa  utan  han.  Han  glytte  gjenom 
vindauga  og  saag  dei  fara  nedetter  vegjerne. 
Mori  leidde  dei  tvo,  og  gjenta  bar  veslebarnet 
paa  ryggen. 

Det  var  so  skinande  fint  og  blankt  ute 
i dag.  Det  hadde  vore  regn,  men  var  no  sol. 
Alt  var  som  helgarklædt  liksom  smaasystkeni, 
som  var  med  mori.  Fjelli  og  liderne  stod 
ljose  i haustsoli.  Det  glima  i gult  lauv  ned- 
etter bakkarne  og  haugarne.  Nedanfor  timde 
han  atti  fjorden,  skir  og  blank  . . det  var  der  dei 
rodde  innetter  til  Fosland. 

Det  tok  han,  so  graaten  sprengde  paa, 
daa  han  tenkte  paa  at  han  ikkje  kunde  vera 
med.  Men  han  svelgde  det  svint  ned  att. 

Eit  bil  etter  var  han  uti  tunet  og  saag 
etter  han  Aasmund.  Han  laag  og  sov  burti  løda 
og  var  lenge  ikkje  aa  faa  tak  i.  Men  endeleg 
kom  han  geispande  og  sette  seg  paa  laavekloppi. 
Haldor  seig  burtetter  mot  han. 

»Er  det  den  karen?*  sa  han  Aasmund  og 
flirde  og  geispa  att. 

Haldor  svara  ikkje. 

» Du  hev  vel  ikkje  set  noko  til  kallen  i 
dag  . . hæ?«  kom  det  eit  bil  etter,  og  den 
uvyrne  fliren  auka. 

Haldor  kjende  seg  gloheit. 

»Kanskje  du  trur  eg  er  rædd  den  kroken?« 
spurde  han  so  morskt  han  orka. 

»Nei  var  det  likt?«  sa  han  Aasmund  og  lo 
— lang  og  lat. 

Nokre  av  gutarne  burti  stovorne  hadde  alt 
set  dei  og  kom  springande.  Fleire  fylgde  etter, 
og  Haldor  saag  godt  kor  dei  kaldflirde  alle 
saman.  Han  kunde  ikkje  halda  seg  lenger;  han 
rette  seg  byrg  upp  og  spurde,  um  dei  kunde 
faa  kallen  ut. 

»Det  sku’  vera  løgje  aa  faa  røda  litt  med 
den  karen !«  sa  han  og  sputta. 

Jau,  det  skulde  nok  verta  ei  raad.  Nokre 
av  gutarne  flaug  paa  timen  og  fekk  lokka  han 
ut.  Og  daa  fekk  dei  strakst  sjaa,  at  Haldor 
ikkje  var  rædd.  Han  sprang  med  umvriden  fot 
berre  nokre  stig  framfor  kallen  og  ansa  ikkje 
paa,  at  det  rauk  kring  øyro  hans  av  stein  og 
paakar.  Flokken  paa  laavekloppi  skreik  av  spa- 
ning, og  han  Aasmund  laag  radt  paa  ryggen 
av  laatt. 

Daa  høyrde  Haldor  med  eit  eit  skræmt 
rop  . . agta  deg,  agt  . . ! Han  saag  attende  — - 

daa  hadde  kallen  fenge  tak  i ei  stor,  blank  øks 
og  lyft  henne  i veret,  ferdig  til  aa  slengja  henne 
lukst  i nakken  paa  han.  Det  kom  so  svint  paa, 
at  han  ikkje  fekk  tid  til  aa  springa  i skjol  nokon 
stad.  Han  laut  springa  beint  undan  upp  langs 
løda.  Men  det  var  ikkje  so  lett  gjort  aa  røma 
undan  lenger.  Kallen  kjende  honom  no  og  vart 
betre  til  fots,  di  meir  uppøst  og  rasande  han 
vart.  Han  hoppa  paa  den  klumpne  foten  sin, 
so  det  var  fælt  aa  sjaa  — og  der  kjende  Haldor 
øksi  susa  tett  framum  øyro  sine.  Han  stokk, 
so  han  spratt  eit  langt  stykke  til  side  og  var 
um  aa  stupa  i koll.  Men  av  dette  vart  han  heft, 
so  kallen  kom  tett  i nakken  paa  han.  Han 
hoppa  vitskræmd  undan  og  saag  i forfjamsingi 
ingen  annan  utveg  en  aa  springa  uppyver  laave- 
kloppi  til  løda  hjaa  grannen.  Men  for  seint 
uppdaga  han,  at  det  var  aa  laupa  beint  i sek- 
ken. Døri  var  nedteki,  so  han  ikkje  kunde  lata 
att  etter  seg.  Paa  den  eine  sida  av  laaven  var 
høystaden,  paa  den  andre  sida  kornstaden,  høge 
som  veggjer,  og  der  kom  kallen  alt  etter  utfor 
døri! 

Han  hadde  so  nære  sett  i eit  skrik  av 
rædsla,  men  heldt  seg  enno  og  gjorde  eit  hivande 
hopp  uppetter  reiseverket  i innarste  enden  av 
laaven.  Der  var  ein  glugg  høgt  uppaa  veggen, 
som  han  vilde  freista  aa  naa  upp  til.  Men  der 
var  kallen  alt  beint  under  han.  Han  hadde 
spronge  fraa  øksi  no,  men  treiv  i staden  ein  stor 

staur,  som  stod  der.  Haldor  fekk  eit  fælt  slag 
yver  eine  armen  og  stupte  so  lang  han  var  i 
laavegolvet.  Eit  einaste  vitskræmt  skrik  fekk 
han  fraa  seg.  So  var  kallen  yver  han,  skomande 
som  eit  vilt  dyr  av  sinne,  og  gav  han  eit  slag 
i hovudet  med  stauren,  so  han  sansa  ikkje  meir. 

U*  Slutning. 

Daa  Haldor  raadde  med  seg  att,  laag  han 
inni  stovesengi.  Mor  hans  stod  uppyver  han, 
bleik  og  raudgreti.  Burti  ei  kraa  stod  smaa- 
systkeni,  bleike  og  forskræmde. 

Kva  var  dette?  Han  vilde  reisa  seg,  men 
kjende  i det  same  eit  fælt  stikk  i eine  armen 
og  ei  blytyngd  i hovudet,  so  han  snautt  orka 
aa  røra  seg;  han  hugsa  med  eit  alt  burti  laaven. 

» Haldor!  vaknar  du?«  kviskra  mori,  daa  ho 
saag  han  opna  augo.  Ho  lutte  seg  ned  aat  han 
og  spurde  med  skjelv  i maalet,  korleis  han 
hadde  det.  Det  var  berre  so  vidt  han  orka  aa 
svara. 

Eit  bil  etter  hadde  ho  fortalt  alt,  korleis 
det  var  gjenge  til.  Gutarne  hadde  høyrt 
skriket  hans  burti  løda  og  fekk  springa  burt  og 
berga  han,  fyrr  det  var  for  seint.  Men  paa 
høg  tid  var  det  og.  Kallen  stod  med  stauren 
yver  han  og  skytta  ikkje  kva  han  gjorde  lenger. 
Sidan  sende  dei  folk  til  aa  henta  henne,  og  dei 
hadde  no  sent  folk  etter  faren  og  doktoren  og. 

Eine  armen  hans  var  nok  avbroten  og  hovudet 
blodutt  og  blaaslege. 

»Men  korleis  kunde  du  venta  anna,  naar 
du  heldt  paa  soleis?«  sa  ho  til  slutt  og  turka 
seg  i augo. 

Han  laag  og  kava  og  freista  aa  finna  eit- 
kvart  aa  orsaka  seg  med,  men  kunde  ingen  ting 
finna.  Alt  hadde  med  eit  vorte  so  vesalt  og 
laakt,  og  alt  han  hadde  gjenge  her  og  stræva 
for  og  gjort  seg  til  av,  hadde  vorte  so  meinings- 
laust  smaatt.  Og  for  dette  hadde  han  gjort  for- 
eldri  sine  imot,  til  han  sistpaa  gjekk  her  og 
bar  hat  mot  dei  . . foreldri  som  alltid  hadde 
vore  so  gode  mot  han. 

Han  kjende  seg  so  underleg  liten,  at  han 
snautt  vaaga  aa  sjaa  upp,  $g  ordi  hennar  mor 
gjekk  som  stikk  gjenom  han,  endaa  dei  var  so 
stille  og  varsame.  Det  var  som  det  heldt  paa 
aa  smelta  noko  inni  han,  som  lenge  hadde  vore 
tilfrose.  Han  laag  lenge  og  stridde,  stridde  med 
seg  sjølv  — so  braut  han  ut  i ein  saar  graat. 

* * 

* 

Eit  bil  lenger  fram  paa  dagen  hadde  dokto- 
ren vore  der.  Det  vilde  ta  tid,  fyrr  guten  kom 
seg,  sa  han;  men  elles  var  det  ingen  livsfaare, 
naar  han  var  varsam. 

Han  hadde  fenge  somna  no,  og  smaasyst- 
keni  sat  ved  sengi  og  saag  til  han. 


Disna  fonst. 


Det  fyrste  og  det  siste  ein  saag,  naar  ein  kom 
ned  aat  det  vesle  strandtorpet  ved  fjordbotnen, 
var  smaaborni.  Dei  sprang  som  maur  utetter 
alle  strandsteinarne  og  gret  inni  stovorne.  Men 
ingen  stad  var  det  vel  so  mange  jamnsmaae 
som  i den  vesle  stova  hjaa  Torbjørn  fiskar  og 
Ragnhild.  Der  hadde  paa  fjortan  aar  vorte  ein 
flokk  paa  sju-aatte  stykke,  gjentungar  alle  saman. 
Der  hadde  som  venteleg  var  etterkvart  vorte  trangt 
um  husrom  og  endaa  trengre  um  livemaate.  So 
lenge  han  Torbjørn  livde  og  grov  og  fiska  og 
tente  litt  paa  alle  kantar,  gjekk  det  endaa  paa 
ein  maate.  Men  so  kom  han  burt  utpaa  fjorden 
ein  stormkveld,  og  kona  sat  att  med  heile  flok- 
ken — det  yngste  berre  nokre  maanar  gamalt. 

Ho  var  eit  stort,  svært  kvinnfolk,  ho  Ragn- 
hild. Ho  var  sterk  som  ein  kar  og  hadde  store, 
knokutte  nevar.  Men  aa  berga  seg  med  heile 
denne  flokken  var  meir  en  ho  vann.  Endaa 
minder  var  det  ventandes,  sidan  ho  jamt  brukte 
so  mykje  av  tidi  til  aa  røda  elder  kjeftast 

med  grannefolki  kringum  paa  strandi  — ikkje 
minst  det  siste.  Det  vart  bygdi  og  lita  paa,  og 
ho  var  snart  den  tyngste  paa  kassa  i heile 
gjeldet.  Men  for  snautt  var  og  vart  det  likevel. 
Ungarne  var  store  og  grovbygde  som  mori  og 
storétne  og  svoltne,  so  ho  svor  paa,  at  dei  til 
slutt  kom  til  aa  eta  livet  av  henne. 

Men  so  underlegt  gjekk  det  til:  det  vart 
likevel  ikkje  alle  desse  storetararne  det  i lengdi 
vart  mest  stræv  med.  Den  mest  plaagsame  av 
dei  alle  saman  var  eit  stakars  lite  ting,  som  nett- 
upp ikkje  kunde  eta  som  hine.  Det  var  ho 
vesle  Eli,  den  fjorde  i rekkja.  Ho  var  reint  ulik 
dei  andre.  Daa  ho  kom  til  var  ho  so  liti  og 
møsleg,  at  ingen  skulde  tru  ho  var  liv  laga. 
Men  jau,  ho  livde,  og  ein  fekk  finna,  at  ho 
livde  og.  Ho  kunde  snautt  setja  føterne  under 
seg,  fyrr  ho  var  tri-fire  aar.  Ho  hadde  vondt 
i magen  og  annan  vesalldom  mest  støtt, 
og  surskapen  hennar  var  det  ikkje  ende  paa. 
Berre  ein  stakk  en  fing  burt  mot  henne,  ylte 
ho  enno,  daa  ho  var  sju-aatte  aar  gamal.  Og 
just  dette  var  ei  stendig  freisting  for  systkeni 
til  aa  erta  henne.  Det  fekk  dei  hogg  for,  og 
so  erte  dei  henne  endaa  meir  til  hemn,  naar 
mori  var  ute.  Ho  var  sistpaa  so  forskræmd,  at 
ho  kraup  bakum  omnen  berre  ho  høyrde  dei 
koma  stormande  uti  døri;  og  ho  vaaga  seg 
mest  aldri  ut,  medan  dei  flogsa  ute  seint  og 
tidlegt. 


Visna  kvist. 

So  kom  det  ein  vaar  skarlakssot  til  Naust- 
strandi.  Hjaa  henne  Ragnhild  lagdest  dei  mest 
alle  saman,  og  den  som  fekk  det  fyrst  og  verst 
var  sjølvsagt  ho  Eli ; ho  var  no  ni  aar.  Hine 
smaahestarne  kom  seg  att  paa  nokre  dagar; 
men  ho  vart  liggjande  vika  etter  vika.  Ho  var 
ei  tid  mest  maallaus.  Ingen  kunde  drøyma  um,. 
at  ho  kom  seg  att.  Mori  var  so  kløkt  ved 

denne  gode  voni,  at  ho  gret  — det  gjorde  ho  ikkje 
ofta.  Men  tidi  gjekk.  Det  eine  barnet  etter  det 
andre  strauk  med  burtetter  alle  stovorne.  Det 
var  likferd  i kvar  vika.  Men  i stakarstinget  her 
hang,  hang  livet  enno;  — til  slutt  sat  ho 
paa  den  vesle  skammelen  sin  bakum  omnen  att, 
smal  og  liti  som  ein  fugleunge,  graa  i andlitet 
og  med  store,  stirande  augo,  som  saag  ut  som 
dei  laag  mest  utanpaa. 

Ho  Ragnhild  fekk  seg  sidan  ikkje  til  aa 
fella  ei  éinaste  taara  av  medkjensla,  naar  granne- 
konorne  gret  og  tala  um  born  dei  hadde  mist. 
Ho  skyna  seg  beint  fram  ikkje  paa  sovore  — kva 
Vaarherre  meinte  med  dette  i lengdi. 

Og  soleis  som  ungen  no  sat,  saag  det  ut 
til  at  ho  vilde  verta  sitjande.  Det  gjekk  maa- 
nad  etter  maanad;  men  ho  korkje  kom  seg  elder 
vart  verre.  Ho  berre  sat  der,  so  vesall  at  syst- 
rarne  ikkje  eingong  totte  dei  kunde  erta  henne 
lenger;  og  maten  var  ho  vand  paa,  so  det  var 
ingen  utveg  med  henne.  Ho  vilde  Ikkje  ha 

anna  en  søt  mjølk  og  kraasmat,  og  det  var 
ikkje  so  greitt  aa  faa  tak  i til  kvar  dag.  Men 
fekk  ho  ikkje  det,  so  var  det  svelting  all  dagen 
lang.  Mori  gav  vondt,  men  laut  sistpaa  alltid 
ut  i bygdi  og  be  um  hjelp  aat  henne,  kor  leitt 
det  var.  Det  var  uraad  aa  sjaa  og  høyra  paa 
sovore. 

— Eit  heilt  aar  gjekk,  og  enno  varde  dette. 
Enno  sat  ho  der  og  hadde  vorte  berre  endaa 
styggare  i staden  for  aa  koma  seg  etter  alt 
strævet  ein  hadde  med  henne.  Daa  kunde  mori 
ikkje  lenger  tru,  at  det  var  berre  vanhelsa  dette. 
Det  maatte  vera  vrangskap,  naar  ho  ikke  vilde 
ha  den  maten  som  hine  vart  sterke  og  friske 
av.  Ho  gjekk  ut  etter  eit  ris  ein  dag,  daa  det 
ikkje  hjelpte  aa  lokka  elder  truga  ungen  aat 
grautefatet  med  hine. 

Eli  maatte  til  bords,  det  var  ikkje  bøn  for 
anna.  Men  so  snart  ho  hadde  teke  ei  skei- 
full,  hivde  ho  seg  sparkande  ned  yver  krak- 
ken. 

Mori  lyfte  henne  upp  som  ein  visk  og 
treiv  riset.  Men  det  synte  seg  snart,  at  det 
ikkje  var  so  greitt  med  det  helder.  Det  peip 
i ungen  etter  det  fyrste  vesle  slaget,  so  det  ikkje 
var  godt  aa  vita,  um  ho  ikkje  snart  slokna.  Og 
dette  var  ikkje  nettupp  den  beste  maaten  det 
kunde  henda  paa,  so  bra  det  elles  kunde  vera. 
Ho  laut  svint  halda  upp  og  setja  henne  burt 
i kraai  att. 

Men  so  skulde  eitt  vera  visst:  no  skulde 
ho  fint  faa  sitja  til  svolten  mykte  henne,  ura 
det  so  var  heile  jamdøgeret. 

Ungen  kunde  ingen  ting  seia  til  alt  dette. 
Ho  sat  og  skalv  og  vaaga  ikkje  aa  knetta  i seg. 
Ho  berre  stirde  beint  nedfor  seg. 

Men  etterkvart  som  det  leid  frametter  da- 
gen, saag  ho  lenger  og  lenger  burtetter  golvet  — 
til  slutt  heilt  upp  paa  mori;  og  dei  store  augo 
i det  vesle  fugleandlitet  fekk  slik  ein  underleg 
glans. 

Mori  sat  og  bøtte  gamle  klæde.  Ho  læst 
lenge  som  ho  ikkje  gaadde  noko.  Ho  berre 
snudde  seg  fraa  henne.  Men  daa  dette  hadde 
vart  enno  ein  times  tid,  for  ho  med  eit  upp  og 
hivde  arbeidet  langt  fraa  seg.  Det  var  vondt 
naar  ungen  gret  og  sutra  — desse  augo  var 
verre.  Ho  laut  faa  sit,  kor  i verdi  det  so 
skulde  koma  fraa,  og  riset  vart  ikkje  nemnt  meir. 
Uraad  var  uraad.  Men  kva  det  skulde  vera 
til,  at  folk  skulde  mødast  med  sovore,  skyna 
ho  minder  og  minder.  Ho  for  ut  og  inn  som 
ei  sint  hunbera,  og  gudbetre  den  av  hine  un- 
garne  som  daa  gjorde  noko  gale.  Riset  var 
alltid  laust. 

Eli  skyna  altfor  væl,  at  det  var  hennar 
skuld  alt  saman.  Ho  vart  so  forskræmd,  at  ho 
sistpaa  ikkje  kjende  seg  trygg  i omnekraai  helder. 
Ho  smaug  ut  um  dagarne  og  sette  seg  i ei  av- 
sides kraa  nede  millom  nausti.  Det  var  solskin 

6.  — Smaagutar. 


82 


Smaagutar. 


og  vaar  no,  som  væl  var,  so  ho  godt  kunde 
sitja  ute. 

* 

Som  ho  sat  der  ein  dag  med  hovudet 
støda  mot  henderne,  vart  ho  skræmd  upp  av 
fotstig  tett  ved.  Det  var  eit  framandt  kvinn- 
folk, som  kom  upp  fraa  bryggja.  Ho  var  stor 
og  høg  liksom  mori.  Ho  var  svartklædd  og 
hadde  eit  ramnsvart  plagg  langt  fram  yver  augo. 
Eli  vart  rædd  og  vilde  røma;  men  den  fram- 
ande hadde  alt  set  henne  og  bad  henne  venta. 
Ho  kom  nærare  og  saag  paa  henne.  »Er  det 
ikkje  Eli  hjaa  henne  Ragnhild  ?«  spurde  ho,  og 
det  lyddest  so  godt. 

Det  var  berre  so  vidt  Eli  vaaga  aa  svara  ja. 

»Hev  nokon  vore  vond  mot  deg,  sidan  du 
sit  her  so  aaleine?«  spurde  framandkona. 

Nei  . . Ho  vaaga  ikkje  nettupp  aa  seia 
det.  Men  fyrr  ho  sjølv  vardest  det,  hadde  kona 
fenge  henne  til  aa  seia  alt  . . at  ho  sat  her 
av  di  ho  var  so  rædd  alle.  Det  var  som  ho 
ikkje  kunde  dylja  noko,  naar  ho  vart  spurd  paa 
denne  maaten,  og  graaten  tok  uviljandes  til 
aa  losna. 

Framandkona  strauk  henne  yver  hovudet. 
» Vil  du  vera  med  meg  heim?«  sa  ho.  »Det 
er  ikkje  so  langt  stykket  aa  gaa.« 

Eli  stirde  paa  henne,  uviss  um  ho  skulde 
tru  det  elder  ikkje.  Men  andlitet  aat  kona 

gjorde  henne  snart  trygg.  Ho  stakk  dei  smale 
fingrarne  sine  inn  i den  store  handi  hennar 
og  vilde  fylgja. 

1 det  same  kom  det  ogso  ein  mann  upp  fraa 
bryggja.  Han  var  ferdaklædd  liksom  kona.  Ho 
kviskra  nokre  ord  med  han.  So  bar  det  upp- 
etter  bakkarne  og  bakum  haugarne,  der  Eli 
aldri  hadde  vore  fyrr. 

Men  korleis  skulde  ho  no  finna  heim  att? 

Ho  tok  til  graaten  og  stansa. 

»Me  skal  lata  einkvar  fylgja  deg,«  sa  kona, 
og  det  lyddest  so  paalitande,  at  ho  med  eit 
vart  trygg  att. 

Men  det  var  langt  aa  gaa.  Det  bar  yver 
ein  bekk  og  uppetter  ei  bjørkelid.  Ho  var  snart 
so  andpusti  og  trang  for  bringa,  at  ho  ikkje 
vann  meir. 

Daa  kviskra  kona  til  mannen  att.  Han 

smaalo,  og  fyrr  Eli  visste  ordet  av,  tok  han 

henne  paa  ryggen  og  bar  henne  uppetter  eit 
par  bakkar.  So  kom  dei  upp  til  ein  gard. 

Der  var  eit  stort  raudmaala  stovehus  og  hage 
framanfor.  Trei  i hagen  blømde,  og  alt  var 
liksom  so  stilt  og  ljost. 

Mannen  vart  etter  ute;  men  kona  tok 
henne  med  inn  i ei  stor  stova.  Der  var  det 
ogso  stilt  og  ljost,  reinvaska  paa  golvet  og  fine 
stolar,  so  ho  aldri  hadde  set  det  so  gildt. 

Kona  bad  henne  venta  litt  her  og  gjekk 

ut  aat  kjøken.  Litt  etter  kom  ho  inn  att  med 
mat  aat  henne.  Og  so  sette  ho  seg  ved  sida 
av  henne  og  tok  til  aa  røda.  Ho  rødde  so 
mange  ting.  Ho  rødde  so  underlege  ting.  Ho 
fortalde  um  ei  gjenta  paa  lag  so  stor  som  Eli 
og  um  tvo  smaagutar.  Dei  hadde  for  berre 
eit  aars  tid  sidan  spronge  friske  og  glade  her 
i stova.  Men  no  var  dei  burte  alle  tri.  Det 
var  den  vonde  skarlakssotti  ifjor  som  tok  dei. 
Dei  tvo  gutarne  for  fort.  Men  gjenta  trudde 
dei  so  plent  skulde  ha  kome  seg.  Ho  hadde 
alt  besna,  so  dei  kjende  seg  visse.  Dei  var 
so  glade  alle  saman.  Og  so  for  ho  likevel.  Ho 
hadde  nok  sote  for  nære  burt  i draget  fraa 
døri  ein  dag.  Meir  skulde  det  ikkje  til.  Og 
no  hadde  ho  ingen  att  . . 

Men  i dag  hadde  ho  og  faren  vore  ute  paa 
kyrkjegarden  og  set  paa  graverne;  for  det  var 
nettupp  eit  aar  i dag  sidan  gjenta  døyde. 
Nettupp  ein  fin  ljos  dag  som  i dag  . . 

Ho  turka  seg  til  slutt  i augo,  den  store 
kona.  Og  so  spurde  ho,  um  Eli  ikkje  vilde 
koma  oftare  hit  upp. 

»Eg  burde  ha  tenkt  paa  deg  fyrr  og,« 
sa  ho;  »for  eg  er  nok  gudmor  di  og  hev  bore 
deg  for  presten.  Men  eg  hev  vore  liksom  so 
burte  fraa  alt,  sidan  det  med  borni.  Du  kan 
koma,  so  ofta  du  berre  vil.  No  veit  du  vegen, « 
sa  ho. 

Sidan  tok  ho  henne  med  ut  og  synte 
henne  kalvarne  burti  fjoset  og  veslegrisen  og 
so  mykje  anna  rart,  og  so  ropte  ho  paa  ein 
gutunge  burti  tunet.  Det  var  ein  systerson  ho 
hadde  i huset,  sa  ho.  Han  skulde  fylgja  Eli 
nedyver  att. 

Han  stirde  forbina  paa  den  bleike  ungen 
og  flytte  seg  attende  som  fraa  noko  stygt,  men 
vaaga  ikkje  aa  seia  nei  helder. 

Det  gjekk  i ein  fart  nedyver  att.  Han 
gjekk  fort,  so  han  ikkje  skulde  koma  henne 
for  nær,  og  ho  maatte  kava  alt  ho  vann  for 
aa  fylgja.  Dei  var  snart  frampaa  ein  bakke, 
so  ho  saag  heim  og  fann  vegen  sjølv. 

Heime  hadde  dei  alt  teke  til  aa  leita  etter 
henne  nedved  alle  bryggjorne  og  ottast  det 
verste;  for  ingen  hadde  set  henne  fara  uppetter, 
og  det  hadde  aldri  hendt  fyrr,  at  ho  hadde 
vore  burte  so  lenge.  Daa  kom  ho  endeleg 
farande  ovanfraa,  friskare  i kinni  en  dei  no- 
kon  gong  hadde  set  henne.  Andpusti  fortalde 
ho  um  den  store  ferdi  si,  fyrr  nokon  fekk 
spyrja.  Og  ho  hadde  dertil  fenge  med  seg  heim 
eit  heilt  knyte  av  kringlor  og  godt  og.  Ho  vilde 
i si  store  gleda  til  aa  dela  med  seg,  daa  dei 
var  komne  inn  i stova. 

Daa  stansa  mori  henne  med  eit  grin. 

»Du  treng  det  sjølv, « sa  ho. 

Ungen  grov  seg  skjemd  burt  i kraai  si  og 
tagde.  Men  um  eit  bil  kom  ho  i hug  eitkvart, 

som  ho  ikkje  hadde  fortalt  um  enno.  Ho  laut 
burt  til  mor  si  att. 

»Kva?  Er  det  no  denne  gudmor  att? 
Det  er  vel  motgongen  som  hev  gjort  henne 
so  skikkeleg  no,  at  ho  vaagar  aa  gjeva  fatig- 
ungen  ei  kringla.  Ho  hev  visst  slikka  skillin- 
garne  væl  fyrr,«  kvesste  mori. 

Eli  vaaga  sidan  ikkje  aa  nemna  eit  ord 
meir  um  ferdi.  Men  for  seg  sjølv  sat  ho  og 
livde  det  upp  att  og  upp  att  — helst  med 
attlatne  augo.  Og  naar  ho  berre  vilde,  kunde 
ho  gaa  upp  att.  Det  var  som  eit  heit  nytt  liv 
hadde  opna  seg  for  henne. 

— Altfor  snart  var  det  ende  med  det  ho 
hadde  fenge  med  seg,  og  so  tok  ho  for  aalvoret 
til  aa  tenkja  paa  ferd  att.  Det  var  regn  nokre 
dagar,  so  ho  laut  venta.  Men  so  blenkte  det 
upp  med  solskin  ein  dag,  og  ho  lagde  modig 
i veg. 

Uppetter  dei  fyrste  bakkarne  gjekk  det 
godt.  Men  so  kom  ho  upp  i ei  bjørkelid,  der 
ho  ikkje  kjende  seg  att  lenger.  Der  var  so 
mange  vegjer,  og  ho  visste  ikkje  aa  finna  den 
rette.  Ho  laut  snu. 

Sidan  um  dagarne  freista  ho  enno  eit  par 
gonger;  men  det  gjekk  berre  endaa  verre.  Ho 
raaka  hestar  uppi  bjørkebakkarne.  Ho  var  glad 
ho  slapp  heim  att  med  livet,  og  vaaga  sidan 
ikkje  aa  tenkja  paa  aa  gaa  der  aaleine  meir. 

Men  aa  faa  nokon  til  aa  fylgja  seg  var  likso 
raadlaust.  Ho  vaaga  aldri  aa  nemna  dette  med 
mori  elder  nokon  annan  vaksen,  og  smaa- 
systrarne  var  likso  rædde  hestarne  og  ukjende 
med  vegen  som  ho. 

Men  tru  ho  gudmor  sjølv  ikkje  skulde 
koma  att  einkvar  gongen?  Ho  gjekk  burt  mil- 
lom  nausti,  der  ho  sat  den  fyrste  gongen,  og 
gav  seg  til  aa  venta.  Men  nei,  ho  kom  ikkje. 
Det  gjekk  den  eine  lange  dagen  etter  den  andre, 
og  ingen  var  aa  sjaa.  Berre  sjøen  skvatla  inn 
mot  steinarne,  og  det  lyddest  skrik  fraa  ungarne 
burtetter  strandi. 

Ho  sette  seg  sistpaa  uppved  vegen  um 
dagarne  og  stirde,  stirde  etter  alle  kvinnfolk  ho 
saag  koma.  Gong  paa  gong  totte  ho  so  visst, 
at  det  var  kona  uppaa  garden.  Ho  for  upp  og 
vilde  gaa  mot  henne.  Men  daa  ho  kom  nærare, 
var  det  aldri  ho.  Ho  vart  sistpaa  so  lei,  at  ho  gret 
og  sparka  i sanden  — enno  kom  det  ingen. 
Nei,  ho  hadde  nok  gløymt  henne  og  kom  aldri 
att.  — Daa  nokre  vikor  var  gjengne,  venta  ho 
ikkje  lenger.  Ho  laut  gjeva  upp  denne  voni 
og,  og  alt  var  som  fyrr. 

Nei,  verre  en  fyrr;  verre.  Det  var  som  alt 
her  heime  hadde  vorte  audslegare  og  uhuglegare 
no,  sidan  ho  hadde  upplivt  dette  underlege 
eventyret,  det  einaste  i heile  livet  hennar. 
Minnet  um  det  vart  meir  og  meir  fagert,  di 

meir  vonlaust  det  var  aa  koma  upp  i sovore 
meir. 

Ho  kjende  seg  ogso  laakare  no  en  fyrr. 
Ho  hadde  slik  ein  vond,  slitande  hoste;  han 
hadde  auka  meir  og  meir  paa  fraa  tidleg  i 
vaar.  Ho  hadde  stikking  for  bringa  og  varme 
og  frost  i kroppen.  Det  var  som  det  gav  seg, 
naar  no  sat  i soli  nedfor  nausti  um  dagarne; 
men  det  kom  alltid  att,  naar  det  svalna  mot 
kvelden.  Ho  gav  seg  sistpaa  yver  i vonlaus 
draum;  ho  stirde  ut  i lufti,  til  ho  totte  ho 
høyrde  underlege  ljod  og  saag  allslags  rare 
ting  dansa  for  augo.  Ho  laut  krjupa  aat  sengi 

si,  medan  soli  blenkte  og  flugor  surra  utanfor. 

* ❖ 

* 

Det  leid  fram  paa  hausten.  Eli  sat  paa 
ein  krakk  burtved  vindauga  um  dagarne  og 
saag  ut.  Ho  kom  sjeldan  elder  aldri  lenger 
no.  Ho  vart  so  snart  andpusti,  naar  ho  skulde 
gaa  aldri  so  lite,  og  det  var  alt  byrja  aa  verta 
kaldt  ute.  Ho  var  endaa  meir  graableik  og 
innturka  no.  Hosten  var  endaa  verre.  Augo 
endaa  meir  store  og  stirande. 

Mori  var  av  paa  gardarne  og  skar  no  um 
dagarne.  Dei  største  av  systrarne  var  ogso  av, 
og  dei  minste  flogsa  som  vanleg  ute,  so  ho  laut 
sitja  aaleine  mest  heile  dagarne.  Dei  brydde 
seg  ikkje  um,  at  mori  hadde  sett  dei  til  aa  sjaa 
til  henne.  Ho  hadde  mest  aldri  hug  paa  nokon 
mat  no,  so  det  galdt  just  ikkje  so  paa  for  det. 

Men  ho  vart  so  ottefull,  naar  ho  ingen  saag,  og 
i dag  hadde  ho  vorte  so  brennande  tyrst 
og  kunde  ikkje  finna  vatn  elder  nokoslags  drykk 
inne.  Ho  gret  til  slutt,  med’  ho  venta;  men 
ingen  kom. 

Daa  grov  ho  med  stort  stræv  ein  krakk 
burt  aat  hylla  og  klauv  upp  aa  ’n.  Ho  vilde 
leita  etter  vatn  der.  Men  so  kom  ho  til  aa 
trø  uvarlegt,  so  krakken  vippa  med  henne 
— ho  treiv  forfjamsa  burt  i hylla,  men  det 
ho  fekk  tåk  i der  fylgde  ogso  med  . . i 
næste  blinken  laag  ho  paa  golvet  med  ei  stor 
raas  etter  seg. 

Mori  hadde  nettupp  kome  ovanfraa  ein  av 
gardarne  fram  mot  kvelden  og  stod  og  rødde 
med  ei  framandkona  burtved  vegen.  Daa  kom 
det  eit  skjerande  skrik  innanfraa  stova.  Ho  for 
inn,  og  der  laag  ungen  og  somde  i ein  sjø 
av  skyr  or  ei  krukka,  som  ho  hadde  drege 
ned  og  slege  i knas.  Fleire  kopper  hadde  og 
gjenge  same  vegen. 

Ho  kunde  ikkje  lenger  styra  sinnet  sit. 
Ho  lyfte  henne  upp  med  fingrar  som  klør  og 
risste  henne  som  ei  vaskefilla,  daa  ho  ikkje  vaaga 
aa  slaa. 

Eli  korkje  skreik  elder  sparka  imot  lenger. 
Synet  av  det  eldraude  andlitet  aat  mori  hadde 
som  lamslege  henne.  Ho  kneip  att  augo  og 
berre  so  vidt  let  i seg.  Daa  vart  døri  slegi 
upp,  og  ho  høyrde  einkvar  framand  koma  inn. 

Korleis  det  so  gjekk  til  visste  ho  ikkje;  men  i 
næste  blinken  hadde  den  framande  teke  henne 
fraa  mori  og  lyft  henne  upp.  De  lyddest  nokre 
harde  ord  millom  mori  og  den  andre,  og  so 
kjende  ho  seg  bori  ut  gjenom  døri.  Det  vart 
so  underlegt,  at  ho  laut  sjaa  upp  att.  Ho  saag 
beint  upp  i eit  stort  andlit,  som  ho  hadde  set 
fyrr  . . ho  stirde  med  uppspilde  augo.  Var 
det  henne  ho  hadde  venta  so  lenge  paa,  elder 
drøymde  ho  berre  no  og?  . . Ho  gav  seg  ikkje 
tid  til  aa  grunna  meir  paa  det.  Ho  berre  tok 
fast  tåk  i den  framande  med  baae  hender,  pusta 
ut  og  vaaga  aa  sleppa  graaten  laus. 

Det  fall  enno  nokre  harde  ord  millom  dei 
tvo  kvinnfolki;  men  ho  korkje  skyna  elder 
brydde  seg  um  aa  høyra  kva  det  var.  So  vart 
ho  bori  lenger  burtetter  og  sistpaa  sett  høgt 
upp  ein  stad  — daa  ho  skulde  til  aa  sjaa,  var 
ho  komi  upp  aa  ein  kløvhest.  Der  ved  sida 
stod  ogso  den  mannen  som  var  med  i sumar. 
Dei  saag  ut  til  aa  vera  komne  av  ferd  no  og. 
Dei  rødde  eit  lite  bil.  So  bar  det  uppetter 
bakkarne. 

Ho  sat  godt  fast  uppi  kløvi.  Ho  heldt 
upp  med  graaten  og  heldt  att  augo  enno.  Ho 
hadde  som  ein  otte  for  at  ho  skulde  sitja  heime 
i stova  enno,  dersom  ho  saag  upp  — at  det  var 
berre  ein  av  dei  draumarne  ho  so  ofta  hadde 
drøymt. 

Men  sistpaa  bar  det  so  langt,  at  det  ikkje 
forvæl  kunde  vera  det  helder.  Ho  glytte  upp 
og  saag,  at  dei  var  komne  langt  upp  i skogen. 
Eit  bil  etter  var  dei  komne  upp  til  ein  gard. 
Ho  kjende  seg  no  att  fraa  sist.  Der  var  den 
raudmaala  stova. 

Det  hadde  alt  byrja  aa  myrkna,  daa  dei 
kom  upp  millom  husi;  men  inni  stova  hadde 
dei  kveikt  i ljos.  Ho  augna  gutungen  og  fleire 
burtpaa  ein  benk;  men  so  tok  det  til  aa  gaa 
uklaart  for  augo  hennar.  Ho  var  so  fortumla 
i hovudet  enno  etter  fallet  ned  av  krakken,  og 
so  gjenomtrøytt  etter  rædsla  og  alle  hendin- 
garne,  at  ho  orka  snautt  aa  staa.  Kona  leidde 
henne  inn  i eit  lite  rom  og  fann  mat  aat  henne 
som  sist.  Men  det  var  uraad  aa  smaka  mat  no. 
Ho  var  ikkje  eingong  tyrst  no  lenger.  Berre 
irøytt  og  hadde  slik  ein  vond  hoste  nedi 
halsen.  Det  laut  vera  med  alt  anna,  til  ho 
hadde  kvilt  seg. 

Eit  bil  etter  laag  ho  i ei  seng  og  heldt 
paa  aa  siga  inn  i halvdraum.  Men  med  eit  for 
ho  upp  i rædsla.  Naar  skulde  ho  heim  att? 
kviskra  ho. 

»Du  skal  sleppa  for  aa  flutta  herfraa  meir 
no  . . dersom  du  vil, « sa  kona  stilt.  Eli  seig 
ned  att  og  sov  snart  med  tung  ujamn  pust. 

Soli  skjein  inn  paa  veggen  yver  henne,  daa 
ho  vakna  att.  Romet  var  so  underleg  høgt,  og 
der  var  ingen  ting  ho  kjende.  Kor  var  ho?  Ho 
vart  mest  rædd  . . hugsa  so  med  eit  i gaarkveld 
og  alt  som  ein  lang,  underleg  draum.  Ho  var 
hjaa  henne  som  kalla  seg  gudmor!  Og  ho  hadde 
sagt,  at  ho  skulde  faa  vera  her  alltid  no.  Ho 
for  upp  i gleda  og  vilde  klæ’  seg,  men  seig 
strakst  som  naami  ned  i lega  att.  Trøyttleiken 
fraa  i gaarkveld  laag  yver  henne  enno.  Det 
svimra  for  augo,  og  ho  fekk  ei  lang  fæl  hoste- 
rid,  so  det  sistpaa  kom  blod. 

Ho  gudmor  hadde  høyrt  henne;  ho  kom 
inn  fraa  stova  og  stulla  um  henne.  Sidan  kom 
ho  med  mat  og  ein  liten  kjole,  som  ho 
skulde  ha.  Han  var  etter  veslegjenta,  sa  ho. 

Eli  vilde  springa  upp  åv  gleda  ein  gong 
til  og  prøva  ’n,  men  hugsa  so  trøyttleiken  og 
laut  venta.  Det  var  slik  ein  underleg  trøyttleik. 
Ikkje  so  vond  nettupp;  men  so  blytung  i alle 
ledar  og  limer.  Med  maten  laut  det  ogso  vera 
enno,  til  dette  gav  seg.  Men  det  var  gildt  aa 
sjaa  paa  ’n  likevel  og  vita,  at  dette  kunde  ho 
ta  det  ho  vilde  av,  naar  ho  berre  vilde.  Kjolen 
laut  ho  ogso  faa  ha  hangande,  so  ho  saag  han. 
Soleis  vart  ho  liggjande  og  stirde  framfor  seg, 
til  ho  seig  i ein  uroleg  sømn  att. 

— Frampaa  dagen  var  ho  endeleg  komi 
til  aa  sitja  i sengi  og  støda  seg  paa  høyendet. 
Ved  sida  sat  gudmor  og  spøta.  Ho  hadde 

nettupp  fortalt  um  kyrne  og  sauerne,  um  hagen 
der  det  var  bær,  og  so  mange  andre  rare  ting. 
Og  alt  dette  hadde  ho  lova  aa  syna  henne,  so 
snart  ho  kom  seg  att.  Og  mykje  meir  til.  Ho 
skulde  faa  vera  med  alle  stader.  — Det  var 
kome  liv  i augo  og  mest  frisk  lit  i kinni  paa 
ungen. 

Men  tru  det  kunde  verta  lenge  no,  til  ho 
kom  seg?  Ho  saag  fortenkt  upp. 

»Aa  . . tru  det  skulde  verta  lenge  no?« 
sa  ho  gudmor  og.  Ho  var  litt  underleg  i maa- 
let;  men  Eli  kjende  seg  trygg  likevel.  Naar 
berre  denne  trøyttleiken  gav  seg  . . 

— Det  rusla  einkvar  uti  dørerne  og  banka 
til  slutt  paa  kovedøri.  Ho  gudmor  let  upp, 
og  eit  kvinnfolk  kom  inn.  Det  gjekk  eit  rykk 
gjenom  Eli  . . mori ! Ho  var  blid  i dag  og 
smilte  til  henne;  men  Eli  kjende  seg  likevel 
som  naami,  daa  ho  hugsa  i gaarkveld.  Ho  vann 
snautt  røra  seg;  ho  vann  ikkje  eingong  løyna 
andlitet  under  klædi,  som  ho  hadde  havt  mest 
hug  til.  Ho  berre  kneip  augo  att  og  vart 
liggjande  daudstill. 

Dei  tvo  rødde  noko,  som  ho  ikkje 
høyrde.  So  vart  det  stilt  eit  bil,  ho  visste  ikkje 
rett  kor  lenge.  Kanskje  det  var  svært  lenge. 
Men  best  som  det  var  kjende  ho  noko  trivla 
burtyver  seg. 

»Er  du  rædd  meg  i dag?  Du  er  vel  ikkje 

rædd  mor  di  ?«  sa  det  tett  ved  øyra  hennar,  — 
det  var  mori,  som  støtt  smilte. 

Eli  kunde  ikkje  faa  seg  til  aa  svara;  ho 
berre  kneip  i hop  augo  att. 

» Vil  du  ikkje  helder  vera  med  meg  heim, 
naar  du  er  so  sjuk?« 

Ikke  svar. 

»Men  det  er  ikkje  greitt  for  framandfolk 
aa  ha  stræv  med  deg  no  du  ligg  sjuk  soleis,« 
sa  mori. 

Eli  saag  seg  forskræmd  i kring  og  kunde 
ikkje  sjaa  nokon  annan  en  mori,  som  stod  der 
og  rette  ut  henderne,  liksom  ho  vilde  ta  henne 
og  bera  henne  heim  . . kanskje  det  var  aalvoret? 
Ho  fekk  ein  støkk,  so  ho  for  upp  med  eit 
skrik,  fikta  og  kava  med  armarne. 

»Eg  vil  ikkje  . . eg  vil  ikkje !«  ropte  ho. 
Men  so  kjøvdest  mælet  hennar  av  ei  hosterid, 
so  ho  blaana  av  og  seig  attende  i sengi.  Dei 
sprang  etter  vatn  og  lyfte  og  stelte  med  henne; 
men  ingen  ting  hjelpte.  Der  gjekk  nokre  harde 
rykkjingar  gjenom  henne;  munnen  opna  seg,  og 
augo  vrengde  seg.  So  stilna  ho  av,  og 

augo  var  brostne.  Ho  var  slokna  — denne 

gongen  var  ho  ikkje  berre  nær  ved  det. 

* * 

* 

Ei  vikes  tid  etter  var  ho  komi  i kyrkje- 
garden,  og  der  var  ingen  ting  som  minte  um 
henne  meir  — utan  den  tome  kraai  i hytta 
nedi  Nauststrandi.  Sætet  hennar  stod  der 

enno;  men  det  vesle  uttærde  andlitet  var 
burte.  Dei  store  augo  var  burte. 

Ho  gjekk  liksom  stillare  ut  og  inn  en  fyrr, 
ho  Ragnhild.  Ho  brukte  aldri  so  harde  ord  som 
fyrr  mot  hine  ungarne.  Ho  tretta  ikkje  med 
grannekonorne  som  fyrr.  Det  hadde  ikkje  vore 
so  lett  aa  missa  ein  unge,  likevel,  um  der  var 
mange  att.  Dei  store  augo,  som  rann  so  lett 
fulle  av  vatn  — fylgde  henne  enno. 


4 


(Suten  som  saabe  sant. 


7.  — Smaagutar. 


St>ein  fan  iffje  lefsa  si  og  fjern 
i fnipa. 

Det  var  siste  skuletimen  um  dagen.  Skule- 
meistaren  spurde  borni  i »tabellen«,  som  dei 
hadde  leksa  i.  Han  var  just  komen  til  han 
Svein,  ein  tiaarsgamal  gut  paa  midtbenken. 

»Sju  gonger  tvo  er  fjortan;  sju  gonger  tri 
er  . . hø;  sju  gonger  fire  . . hm  . . æ . .« 
stota  guten.  So  stod  han  radt  fast. 

»Sju  gonger  fire  er?«  spurde  skulemeistaren. 

»Er  fjortan  . . « 

Dei  andre  gutarne  tok  til  aa  knisa,  so 
skulemeistaren  laut  hyssa  paa  dei.  So  baud 
han  Svein  aa  lesa  upp  att  alt. 

Guten  freista  baade  ein  og  tvo  gonger, 
men  stod  like  fast. 

y>Kan  du  ikkje  leksa  di  i dag  helder?« 
ropte  skulemeistaren  og  var  ikkje  blid.  »No 
er  det  tredje  gongen  du  stend  fast  i denne 
vesle  sju-gongen.« 

Svein  stirde  nedfor  seg.  Det  var  altfor 
sant,  at  det  var  tredje  gongen. 

»Hev  du  ikkje  vunne  paa  aa  læra  han  paa 
so  lang  tid  ?« 

Svein  tagde  skamfull.  Han  hadde  jamt 
kunna  leksorne  sine  fyrr,  um  dei  var  mykje 
tyngre.  Men  no  hadde  han  flogsa  ute  um 
kveldarne,  og  tenkt  at  ikkje  plent  han  vart  spurd. 

» Vil  du  verta  slurv  og  dovning  no  daa?« 
spurde  skulemeistaren  og  gjekk  burt  og  tok 
han  i haarluggen.  Han  var  ein  stillfarande 
mann,  skulemeistaren.  Han  sette  sjeldan  nokon 
i skamkraai  elder  brukte  onnor  refsing.  Men 
laut  det  til,  so  gjorde  han  det  med  aalvor,  so 
det  kunde  hugsast  eit  bil. 

Svein  vart  eldraud  og  gjenomheit,  der  han 
sat.  Men  so  rette  han  seg  upp  best  han  vann 
og  fortalde-,  at  han  hadde  kasta  burt  boki  si 
uppi  vegjerne  i gaarkveld.  »Eg  stakk  henne 
upp  under  vesten,  og  so  hadde  ho  smoge  ned,« 
sa  han.  »So  kunde  eg  ikkje  læra  . .« 

»Ja  so  . . er  ho  burte  enno  kanskje  ?« 

»Nei,  eg  fann  henne  att  i dag.  Men  daa 
var  det  for  seint  . .« 

»Kunde  du  ikkje  faa  laana  bok  hjaa  nokon 
annan  helder?« 

»Nei  . . eg  spurde;  men  dei  brukte  bøkerne 
sine  alle  saman.« 

Skulemeistaren  saag  paa  han  eit  bil. 


Guten  som  sagde  sant. 

»Sjaa  no  upp  paa  meg  og  fortel  det  ein 
gong  til ! « sa  han.  Han  tok  guten  under  hoka 
og  snudde  det  raude  andlitet  hans  upp  mot 
ljoset. 

Svein  laut  byrja.  Men  aa  ljuga  lett  og 
visshøvt  i ei  klemma  som  denne  var  ikkje  greitt. 
Han  stod  snart  fast  og  tok  til  graaten,  so  det 
var  altfor  greitt  kor  han  for.  Ingen  av  dei 
andre  gutarne  visste  helder  av  at  han  hadde 
spurt  dei  etter  bok.  Daa  tok  skulemeistaren 
han  i aksli  og  sette  han  i skamkraai,  so  det 
sokk  etter. 

»Staa  no  der  eit  bil!«  sa  han.  »Du  skulde 
ha  sloppe  for  denne  gongen  ogso,  hadde  du 
berre  lova  visst  aa  læra  leksa  til  i morgon. 
Men  dette  slepp  du  ikkje  for.  Veit  du  ikkje, 
at  det  er  større  skam  aa  sitja  her  og  ljuga  en 
aa  ikkje  kunna  leksa?  Saa  fær  du  sjaa  aa 
hugsa  det  til  sidan  daa!« 

Skulemeistaren  tok  til  aa  høyra  hine  i leksa. 
Gutarne  paa  dei  øvste  benkjerne  grein  og  flirde 
i løynd  aat  han  i kraai.  Dei  minste  gutarne 
og  gjentungarne  kniste  høgt.  Tridubbel  skam 
hadde  han  fenge  i staden  for  aa  berga  seg  or 
knipa.  Han  heldt  seg  for  andlitet  og  hikstegrét. 
Men  staa  der  maatte  han  likevel.  Og  daa  dei 
andre  strakst  etter  slapp  fri  og  gjekk  heim, 
maatte  han  enno  sitja  etter  lenge  og  væl  og 
lesa  paa  sjugongen. 

Det  hadde  alt  teke  til  aa  myrkna,  daa  han 
endeleg  slapp.  Det  var  haustar  tid  og  stutte 
og  myrke  dagar,  og  han  hadde  lang  veg  aa  gaa. 
Han  høyrde  heime  paa  ein  gard  heilt  uppunder 
fjelli.  Han  lagde  i veg  i fullt  sprang.  Men 
rett  lenge  var  det  ikkje,  fyrr  han  sakka  paa. 
Strakst  ovanfor  Hustuft,  der  skulehuset  stod, 
byrja  det  med  skog  og  utmark.  Der  vart  det 
med  eit  so  mykje  myrkare.  Der  fanst  ikkje 
folk,  og  han  hadde  alltid  vore  so  fælt  myrke- 
rædd.  Det  tok  alt  til  aa  laga  seg  augo  og 
andlit  her  og  der,  so  det  for  kaldt  i han.  Og 
verre  kunde  han  venta  seg  det  etterkvart.  Sko- 
gen. vart  endaa  tettare  lenger  uppe,  og  der  var 
ein  fæl,  svart  hellar  tett  ved  vegen.  Der  skulde 
det  jamvel  liggja  nedgravne  mannabein. 

Han  stansa  snart  radt  upp  og  vilde  snu 
ned  att.  Han  fekk  be  einkvar  fylgja  seg.  Men 
kva  . . var  det?  Det  var  plent  som  det  tusla 
i buskarne  tett  nedanfor.  Han  tenkte  fyrst  paa 
skrymt  og  skræmsle.  Elder  kanskje  det  var  den 
olme  uksen  nedpaa  Indre-Hustuft?  Han  gjekk 
ofta  ute  um  netterne  og  kunde  ha  høyrt  han. 
Der  knast  det  i kvisterne  ein  gong  til!  Han 
slengde  nistetina  si  fraa  seg  og  for  paa  livet 
laust  uppetter  bakkarne  og  upp  i ei  ur  strakst 
nedanfor  Svartehellaren.  Der  klauv  han  upp  i 
ein  stor  bjørkestuv  og  kjende  seg  endeleg  sovidt 
livberga,  daa  han  sat  uppi  høgste  toppen. 


Guten  som  sagde  sant. 

Men  so  var  det  myrkni  og  fælingi  — den 
var  han  ikkje  berga  for  her  helder.  Det  vart 
fælare  og  fælare  uppetter  lidi,  di  lenger  han  sat. 
Og  det  var  ikkje  aa  venta,  at  det  kom  folk 
her  desse  tider.  Kva  skulde  det  so  verta  av  han? 

Det  tok  til  aa  svimra  for  han,  der  han  hekk 
hjelpelaus  millom  himmel  og  jord.  Og  alt  dette 
kunde  han  ha  sloppe  so  fint  for  og  kome  heim 
i kveld  som  fyrr,  hadde  det  ikkje  vore  for  det 
styvne  paafunnet  um  boki.  Han  fall  i ein  saar 
graat,  og  laut  sistpaa  spyrja  seg  sjølv,  um  det 
var  anna  aa  venta  helder  — en  dette.  Hadde 
ikkje  skulemeistaren  alltid  sagt,  at  det  kom  ille 
attum  for  alt  sovore?  Og  aa  ljuga  var  nok 
ikkje  det  beste. 

Det  var  sjeldan  Svein  hugsa  so  svært  paa, 
kva  skulemeistaren  elder  nokon  annan  sagde 
elder  ikkje  sagde.  Men  i denne  klemma  kunde 
han  ikkje  anna;  og  han  totte  han  skyna  so  alt- 
for greitt,  at  Vaarherre  hadde  sent  dette  nettupp 
til  ei  straff. 

Og  det  var  nok  ikkje  berre  i dag  helder 
han  hadde  forgjenge  seg  soleis.  Han  hugsa 
altfor  mange  gonger,  naar  han  tenkte  seg  um. 
Liksom  den  gongen  han  sa,  at  han  Randius 
hadde  hogge  amerikaøksi  i stein;  men  just  so 
hadde  han  gjort  det  sjølv.  Og  den  gongen  han 
spann  upp,  at  han  hadde  set  tri  store  ormar  og 
slævor  utpaa  bøen  berre  for  aa  skræma  Sjura- 

gutarne,  so  dei  ikkje  skulde  gaa  der  og  henta 
bringebær  i Storerøysi? 

Han  hadde  bore  seg  nett  som  han  ikkje 
skulde  havt  vit  elder  tanke,  det  hadde  han; 
men  no  fekk  han  nok  svia  for  alt. 

Han  gret  so  han  hikste.  Men  vart  han 
berre  berga  denne  gongen  . . aa  so  skulde  han 
aldri  meir  i si  livetid  gjera  sovore ! Aldri.  Han 
skulde  ikkje  helder  vera  lat  med  leksorne.  Han 
skulde  i det  heile  halda  seg  fraa  allslags  uskik- 
kelegt  etter  denne  dag  — berre  han  kom  or 
denne  fæle  naudi. 

Det  var  som  han  kjende  seg  mykje  ster- 
kare  etter  denne  store  lovnaden.  Han  tok  til 
aa  tenkja  rolegare  og  grunna  paa  bergingsraader. 
Aa  koma  nedyver  att  var  det  ikkje  tanke  um. 
Men  uppetter  uri  langs  ufserne  var  det  vel  ikkje 
so  greitt  for  uksen  aa  fylgja,  og  myrkni  fekk 
han  freista  aa  tola. 

Han  steig  ljodlaust  ned  og  lydde  etter. 
Der  var  ingen  ting  aa  høyra.  So  skaut  han 
hjarta  høgt  upp  og  smaug  i veg. 

Det  var  fælt  so  svart  det  var  uppetter. 
Under  Svartehellaren  var  det  som  lange  nevar 
tøygde  seg  ut  etter  han.  Augo  gløste,  kjeftar 
gapte,  og  langt  uppi  berget  stod  det  eit  andlit 
med  ei  nos  so  lang  som  eit  hestehovud.  Men 
ikkje  noko  fekk  tåk  i han,  og  uppetter  bar  det 
med  hamrande  hjarta  og  sveittande  rygg.  Endeleg 


Guten  som  sagde  sant. 

fekk  han  auga  paa  eit  ljosglim  millom  tretop- 
parne  — ljoset  fraa  vindaugo  heime. 


2.  €i  rift  i fartet. 

Morgonen  etter  var  Svein  enno  noko  hiren 
etter  skammi  og  myrkerædsla  i gaarkveld.  Men 
det  gav  seg  strakst  i leksetimen.  Daa  rann 
leksa  or  han  med  slik  sprutande  fart,  at  skule- 
meistaren  smilte  og  klappa  han  paa  hovudet; 
og  i fritimen  til  middags  var  soga  um  skam- 
kraai  alt  so  gløymd,  at  han  skraala  og  song  so 
byrg  som  nokon. 

Dei  hadde  det  ogso  fælande  fritt  til  aa 
skraala  og  staaka  i fritimen.  Skolehuset  stod 
for  seg  sjølv  burtved  vegen  eit  heilt  stykke  fraa 
gardarne  i kring.  Naar  so  skulemeistaren  gjekk 
burt  til  Hustuft  til  middags,  raadde  dei  seg  heilt 
som  dei  vilde.  Dei  hoppa  fraa  benk  til  benk 
elder  krabba  nedunder  og  jamta  som  kattar. 
Sume  klauv  uppetter  omn  og  glaskarmar  og  gol 
som  hanar.  Dei  aller  modigaste  sette  seg  til 
skrevs  uppaa  lærarstolen  og  var  prestar  og 
klokkarar  og  gaula  yver  alle  hine,  som  det 
høvde  seg  for  prest  og  klokkar. 

Men  ein  dag  fann  dei  paa  noko  endaa 
betre.  Nokre  av  gutarne  sprang  rundt  lærar- 
stolen og  skulde  ta  kvarandre.  Dette  var  til 
slutt  heile  flokken  med  paa  i vilt  laup.  Men 

best  som  det  var  lyddest  det  eit  skrik  gjenom 
staaket.  Ein  av  gutarne  hadde  spronge  seg  i 
koll  millom  lærarstolen  og  veggen,  og  ein  heil 
hop  stupte  yver  han.  So  kom  det  ein  som  med 
ein  himmelsprett  vilde  setja  yver  heile  hurven. 
Men  det  vart  eit  spelegt  hopp.  Han  fata  upp 
i eit  kart  paa  veggen  og  reiv  ei  lang  rift  i det. 

Heile  flokken  sette  i eit  skræmt  rop,  og 
laupet  stansa  med  ein  gong.  Kven  var  det 
som  gjorde  det?  Det  var  han  Ole  Martinus  . . 
trøyste  han,  der  han  gjekk  og  stod!  Skule- 
meistaren  vart  vond  berre  han  saag  ein  prikk 
i ei  bok,  og  so  ei  lang  rift  i den  eine  halvkula! 

Ole  Martinus  stod  graableik  med  graat  i 
hals  og  augo,  og  alle  hine  saag  rædde  og  raad- 
ville  paa  kvarandre.  For  det  var  ikkje  sagt, 
kor  skuldfri  dei  var  nokon  av  dei  som  hadde 
vore  med  i denne  faarlege  leiken. 

Daa  trødde  han  Reinert  Myraa  fram  med 
ei  byrg  mina;  han  var  ein  av  dei  eldste  og  den 
største  i heile  skulen. 

»Haldt  berre  kjeft,  so  skal  me  sjaa ! « sa 
han.  So  klauv  han  upp  paa  ein  benk  og  synte, 
kva  dei  skulde  gjera. 

Kartet  hekk  paa  ein  rullestokk,  som  laag 
med  endarne  paa  tvo  knaggar  høgt  paa  veggen, 
og  rifti  var  tett  uppunder  stokken.  Naar  ein 
no  rulla  litt  av  kartet  upp,  var  ho  heilt  løynd; 
men  ein  saag  like  godt  heile  halvkula.  Ingen 
kunde  daa  drøyma  um  nokor  rift,  og  ho  vart 

kanskje  aldri  sedd,  fyrr  kartet  vart  teke  ned, 
eit  anna  aar  elder  so.  Og  daa  kom  det  ikkje 
dei  ved. 

Dei  lettna  alle  saman. 

»Men  no  maa  de  halda  kjeft  og  ikkje  seia 
noko,  elder  so  skal  de  faa!«  let  han.  Nei  nei, 
dei  skulde  ingenting  seia.  Det  lova  dei  høgt 
og  dyrt  alle  i hop.  Og  so  sat  dei  so  fine  og 
stille  som  i kyrkja,  daa  skulemeistaren  kom. 
Han  vart  ikkje  var  nokor  rift  den  dagen,  og 
ikkje  dei  næste  dagarne  helder.  Dei  kjende  seg 
trygge  og  tok  til  aa  gløyma  det  heile.  Men  so 
gjekk  det  som  det  so  ofta  gjeng:  eit  harmelegt 
slumpehøve  kom  til  aa  setja  eit  strik  i rekningi. 
Ein  gut  var  framme  og  skulde  peika  paa  eit- 
kvart  paa  kartet,  men  rokk  ikkje  upp.  So  saag 
skulemeistaren,  at  det  ikkje  var  skikkeleg  nede. 
Han  drog  i det,  og  heile  rifti  gapte  midt  fram- 
for han! 

»Naar  er  den  komi  der?«  ropte  han  forbina. 
Det  gjekk  ein  støkk  gjenom  gutarne;  men  i 
næste  blinken  svara  dei  roleg,  at  dei  ingenting 
visste. 

»Ho  er  visst  gamal,«  sa  han  Reinert. 

»Det  ser  mest  ut  til  det,«  sa  skulemeistaren 
ogso.  »Men  veit  nokon,  korleis  ho  er  komi 
der  fyrr ?«  Han  saag  harm  nedyver  flokken. 
Men  dei  sat  like  skuldlause  og  svara  hugheilt 
nei  — Reinert,  Njæl,  Ole  Martinus,  Tore,  Nils, 
store  og  smaa.  Han  Reinert  slog  jamvel  paa 


io8 


Smaagutar. 


um  ikkje  vaskekjeringarne  kunde  ha  gjort  det, 
sist  dei  var  her.  Berre  ein  tagde  heile  tidi. 
Det  var  han  Svein.  Aa  besa  og  forraada 
felagarne  sine  vilde  han  ikkje  for  aldri  det. 

Ole  Martinus  kunde  endaa  faa  ris.  Men  aa 

ljuga  var  ikkje  betre.  Han  hadde  ikkje  gløymt 
kor  ille  det  gjekk  sist,  og  kva  han  lova  den 
kvelden  i den  fæle  knipa. 

Berre  skulemeistaren  ikkje  spurde  honom 
serskilt  um  noko ! For  daa  laut  han  seia  eitt. 
Men  fekk  han  sitja  umerkt  og  tia,  so  korkje 

laug  han  elder  besa  paa  nokon,  tenkte  han 
Han  einstirde  nedfor  seg  og  gjorde  seg  so  liten 
som  ei  mus.  Men  endaa  totte  han  plent,  at 

skulemeistaren  saag  just  paa  han.  Han  sat  i 
slik  otte,  at  han  vart  gjenomheit  og  bøygde 
seg  radt  ned  yver  pulten. 

Skulemeistaren  kunde  ikkje  seia  meir,  daa 
ingen  visste  noko.  Han  stod  der  og  fingra  med 
kartet.  Men  so  kom  han  av  eit  hende  til  aa 
sjaa  paa  han  Svein. 

»Du  Svein !«  ropte  han  med  eit.  «Bilar 
det  deg  noko,  elder  veit  du  noko  um  detter« 

Det  gjekk  uklaart  for  augo  hans  Svein. 
Han  tagde  nokre  augneblink;  — det  var  so 
fælande  lett  aa  seia,  at  han  hadde  vondt  i 
hovudet,  og  koma  fraa  alt.  Men  so  spurde 
skulemeistaren,  um  han  hugsa  sist  og  vaaga  aa 
ljuga  att. 


Nei  nei,  han  vaaga  kje.  Med  graatande 
mæle  fortalde  han  alt. 

Skulemeistaren  stod  berre  og  saag  seg  for- 
støkt i kring.  Var  det  soleis  dei  bar  seg,  naar 
han  var  or  augo?  Ole  Martinus  hikste  og  gret 
alt,  og  det  var  ikkje  berre  turre  augo  hjaa  alle 
hine  helder. 

Sidan  det  var  gjort  so  av  vanvare,  skulde 
dei  likevel  sleppa  for  straff  for  dette,  denne 
gongen.  Men  den  som  ikkje  slapp  var  han 
Reinert,  som  hadde  lokka  heile  flokken  til  fante- 
ferd  og  ljuging.  Denne  gongen  var  det  han 
som  kom  aat  skamkraai.  Der  fekk  han  endaa 
ei  lang  skjennepreika ; og  riset  skulde  vera  visst, 
dersom  han  gjorde  likt  til  sovore  meir.  Han 
burde  havt  det  i dag  og,  men  skulde  sleppa 
for  denne  eine  gongen,  sa  skulemeistaren.  — : 
Der  laut  Reinert  staa  til  bisn  for  alle  frametter 
halve  timen. 

Svein  hadde  langt  um  lenge  turka  taarorne 
og  vaaga  aa  sjaa  burt  aat  kraai.  Men  svint 
snudde  han  seg  att.  Reinert  saag  paa  han  so 
myrk  av  sinne  og  hat,  at  det  gjekk  kaldt  heilt 
gjenom  han.  Og  korleis  vilde  det  gaa,  naar 
dei  kom  ut?  Reinert  kom  visst  til  aa  slaa  han 
mest  i hel.  — Han  sat  berre  og  svelgde  og 
fylgde  ikkje  med  i noko. 

Dei  slapp  fri  til  middags,  daa  timen  var 
ute.  Svein  sprang  fram  fyre  dei  andre  og 
skunda  seg  ut  med  nistekoppen  sin.  Daa  skule- 

meistaren  litt  etter  kom  ut,  stod  han  graatande 
langt  burti  vegen. 

»Gaa  berre  inn  att  med  maten  din.  Dei 
skal  ikkje  slaa  deg.  Eg  hev  tala  med  dei, « sa 
skulemeistaren.  Svein  vaaga  ikkje  anna  en  aa 
lyda.  Han  sette  seg  liten  og  still  som  ein 
brotsmann  burti  ei  kraa.  Dei  andre  sat  kring 
benkjerne  og  aat.  Reinert  saag  ikkje  paa  ledi 
etter  han,  og  ingen  sa  eit  ord  til  han.  Dei  sat 
berre  noko  ulknare  en  vanleg  og  smaarødde. 
Det  var  greitt,  at  dei  var  rædde  skulemeistaren. 
Svein  anda  lettna,  og  tok  alt  til  aa  vona  at  det 
snart  skulde  gaa  i gløyme  att. 

Daa  byrja  det  med  eit  ein  underleg  haas 
laatt  burtpaa  benken,  der  Reinert  sat.  Han  sat 
med  ryggen  mot  hine  og  nid-lo.  Kva  var  det? 
Dei  var  ferdige  med  maten  og  flokka  seg  for- 
bina  kring  han.  Reinert  heldt  lenge  paa  og  lo 
berre  endaa  haasare;  men  so  spratt  han  upp 
og  grein,  so  munnen  rakk  langt  upp  mot  øyro. 

»Jau  so  menn,  no  veit  me  det  og!«  sa 
han.  »Fyrr  hev  me  havt  berre  skulemeistaren 
yver  os  her;  men  no  hev  me  fenge  ein  embæts- 
mann  til  — han  Svein  besetut!«  Heile  flokken 
sette  i ein  skrellelaatt. 

»0g  ein  slik  storkar  ber  ikkje  sverdet  til 
inkjes,  han  helder !«  let  han  Reinert.  »Me  fær 
taka  huva  av  for  han  og  agta  os,  kva  me  gjer. 
Men  tru  det  skulde  vera  spelegt  aa  peika  lite- 
grand  paa  han?« 

Han  grein  paa  nytt  lag  og  peika  paa  Svein 
med  ein  kvass  sleikefing.  Det  vart  ein  ny 
skrell  av  laatt,  og  snart  yrde  det  av  peikande 
fingrar  heile  huset  yver. 

Svein  for  eldraud  upp.  Han  vilde  seia,  at 
han  ikkje  hadde  gjort  dette  for  aa  besa;  men 
ingen  vilde  høyra  paa  han.  Alle  var  gloharme 
paa  han.  So  vilde  han  røma  ut;  men  der  stod 
nokre  i døri  og  stengde,  og  dei  verste  av 
gutarne  slo  radt  ring  rundt  han  og  peika. 

»Eg  skal  klaga  dykk ! « skreik  han. 

»Kva  vil  du  klaga  os  for?«  spurde  han 
Reinert.  »Ein  katt  hev  lov  til  aa  sjaa  paa 
sjølve  paven,  og  so  kan  vel  ingen  gjera  os 
noko,  um  me  peikar  paa  ein  besetut!«  Han  lo 
av  sinne  og  peika  radt  burtunder  nosi  paa 
stakaren.  Svein  slo  fraa  seg  med  knytt  neve, 
men  var  so  fortumla,  at  han  raama  med  full 
fart  beint  burt  i ein  kvass  kant  paa  ein  pult. 

Med  eit  yl  seig  han  ned  paa  golvet  og 
heldt  seg  yver  fingrarne,  og  daa  kunde  det 
henda  dei  fekk  læ!  Dei  laag  flate  yver  ben- 
kjerne  og  lo.  So  treiv  Reinert  huva  si  og  for 
ut.  Heile  flokken  fylgde  etter. 

Graatande  laag  Svein  etter.  Han  var  so 
sinna,  at  han  vilde  liggja  soleis,  radt  til  skule- 
meistaren  kom  att,  so  kunde  han  sjaa1.  korleis 
dei  hadde  fare  aat. 

Eit  godt  bil  laag  han  og;  men  sistpaajvart 
det  kalleg  drjugt,  dette.  Han  vart  saar  ifalle 

knokarne  og  fekk  vondt  i hovudet.  Han  fekk 
helder  gaa  burt  til  Hustuft  til  skulemeistaren 
og  klaga  seg. 

Han  reiste  seg  og  tok  i veg.  Men  so  kom 
han  til  aa  spyrja  seg  sjølv,  kva  han  i grunnen 
skulde  seia.  At  dei  peika  paa  han  — var  det 
noko  aa  klaga  seg  for,  naar  dei  ikkje  slo?  Og 
skulde  han  seia  det,  so  kunde  dei  seia,  at  han 
hadde  slege  seg  sjølv  av  berre  sinne,  og  sjølve 
skulemeistaren  kunde  læ  aat  han. 

Han  skjemdest  til  slutt  for  alt  i hop  og  tok 
til  aa  sjaa  etter  hine  skuleborni.  Men  dei  var 
ikkje  aa  sjaa  nokon  stad.  Dei  var  nok  strokne 
burt  til  grannegardarne.  Han  laut  gaa  der 
aaleine  og  stura  heile  timen,  og  drjugare  time 
hadde  han  enno  aldri  upplivt  i skulen.  Det 
var  nok  ikkje  ein  fjordepart  av  timen  han  hadde 
lege  og  plaaga  seg  til  inkjes  paa  golvet. 

— Endeleg  kom  flokken  nedanfraa  vegjerne. 
Dei  hadde  funne  neter  og  lo  og  hadde  det  gildt. 
Svein  stod  uti  gongen.  Han  freista  aa  lata  alt 
vera  gløymt,  sidan  dei  var  so  glade.  Men  han 
fekk  berre  uvyrne  grin  til  svar  og  nataskurn 
slengde  etter  seg. 

Ole  Martinus  og  Tore  og  Tjerand  var  fraa 
same  garden  som  han.  Dei  hadde  alltid  vore 
beste  venerne  hans,  og  han  hadde  jamt  fylgst 
med  dei  heim.  Men  i kveld  sprang  dei  sin 
veg  og  brydde  seg  ikkje  dusti  um  han.  Han 

sprang  ikkje  etter.  Naar  han  berre  var  i vegen 
so  — . Han  seig  seint  i veg  aaleine. 

Slik  ein  dag  dette  hadde  vore!  Graaten 
losna  att,  daa  han  tenkte  attende  paa  alt.  Det 
var  mykje  verre  dette,  en  um  dei  hadde  slege 
han  aldri  so  vondt;  for  dette  kunde  han  korkje 
klaga  seg  for  elder  verja  seg  for. 

Daa  han  kom  heim  att,  var  han  tung  og 
svevnug  etter  all  graaten  i dag  og  ikkje  i lag 
til  aa  lesa.  Soleis  bar  det  til  at  han  ikkje 
kunde  leksorne,  daa  han  um  morgonen  skulde 
aat  skulen.  Men  aa  vera  ustø  i dei  no,  daa 
alle  ynskte  han  ilt,  vilde  han  minst  av  alt. 
Han  laut  faa  vera  heime  til  middags.  Daa 
kunde  han  nok  leksorne  godt  og  væl;  men  so 
vilde  skulemeistaren  vita,  kvifor  han  ikkje  kom 
fyrr.  Han  vaaga  ikkje  aa  ljuga  og  seia  han 
hadde  vore  sjuk.  So  vart  skulemeistaren  snub- 
ben  for  denne  skulkingi;  — so  fekk  Reinert  og 
dei  andre  noko  aa  grina  aat  likevel!  Maken 
til  vrangskap  kunde  han  ikkje  hugsa  radt  sidan 
den  gongen  ifjor,  daa  han  slengde  ein  tresko 
etter  veslebror  sin,  men  raama  den  nye  rokken 
hennar  mor  og  slo  hjulet  radt  skjeivt.  Men 
det  var  eit  spursmaal,  um  det  rokk  upp  mot 
dette,  likevel. 

5.  politiloDt  og  fjestante. 

Ettermiddagen  var  gjengen,  og  det  teikna 
endeleg  betre  att.  Han  hadde  fenge  vera  bra 

i fred  i frikvarteret.  Daa  dei  slapp  fri  um 
kvelden,  sprang  han  ut  i fyrevegen  og  stod  og 
vagta  paa  Ole  Martinus,  Tore  og  Tjærand.  Han 
hadde  ein  brun  sukkerklump,  som  han  fekk  av 
henne  bestemor  i gaarkveld,  daa  han  gjekk  og 
sturde.  Denne  vilde  han  no  skifta  millom  dei 
tri,  so  han  i minsto  kunde  koma  til  full  soning 
med  dei  att. 

Dei  saag  ikkje  vonde  ut  helder,  daa  dei 
kom.  Men  fyrr  han  visste  ordet  av,  kom  han 
Reinert  og  nokre  andre  gutar  ogso  nasande  og 
vilde  vera  med.  Dei  hadde  ærend  upp  til  ein 
av  gardarne.  Dei  sette  huvorne  paa  sned  og 
sveisa  av  stad  med  drøsing  og  sputting  som 
andre  sprøytne  karar. 

Svein  gav  seg  fyrst  lavøyrd  etter.  Naar 
den  skarve  Reinerten  var  med,  nytta  det  ikkje 
med  noko.  Men  kanskje  han  snart  kunde  gaa 
ein  annan  veg  med  fylgjet  sit?  So  kunde  han 
faa  fylgja  dei  tri  andre  resten  av  vegen.  Han 
skunda  seg  etter  so  nære  som  raad  var,  so  han 
kunde  naa  atti  dei  til  daa. 

Gutarne  gjekk  lenge  som  dei  ikkje  saag 
han.  Men  uppi  bakkarne  uppum  Hustuft  snudde 
han  Reinert  seg  med  eit.  »Kva  nasar  du  etter 
i hælarne  vaare?«  spurde  han. 

»Eg  vil  berre  heim  att  eg,«  sa  Svein  og 
gjorde  seg  so  liten  og  spak  han  kunde. 

»Gaa  heim  so  lenge  du  vil,  din  maur;  men 
haldt  nosi  fraa  os!  Trur  du  me  vil  ha  nokon 

til  aa  lura  ut  kvart  ordet  me  seier  og  besa  det 
til  skulemeistaren?«  snerra  han  Reinert,  og  so 
sette  han  i aa  syngja,  so  det  ljoma: 

Aa  besetuten  er  lett  aa  kjenna, 
i alle  hælar  du  ser  han  renna. 

Han  augo  hev  som  en  liten  gris, 
og  dengjast  skal  han  med  tri  slags  ris. 

Det  vart  fælande  laatt  etterpaa. 

»Tig  still !«  kvein  Svein.  So  song  dei  det 
berre  upp  att  alle  i hop! 

Større  skam  hadde  Svein  aldri  vore  ute  for. 
Slengjestev  og  nidvisor  hadde  han  aldri  høyrt 
um  andre  en  farkar  og  fæle  kvinnfolk,  og  so 
song  dei  sovore  um  han  og!  Og  i morgon 
vilde  vel  Reinert  læra  alle  i skulen  det.  Han 
sette  i aa  yla  og  graata. 

»Ja  berre  prøv  aa  fylgja  os,  so  skal  du 
faa  meir  og!«  let  han  Reinert.  »For  veit  du 
ikkje,  kva  det  stend  i politilovi  du?« 

Nei  det  visste  Svein  ikkje  noko  um. 

»Jau  der  stend,  at  naar  nokon  lurer  seg 
etter  folk,  so  hev  dei  lov  til  aa  setja  han  paa 
hovudet  og  tranten  upp  i ei  mauretuva!« 

Men  Svein  høyrde  kje  meir  av  politilovi. 
Han  for  hikstande  utetter  bakkarne  og  vilde  gaa 
ein  annan  veg  lenger  ute  i skogen. 

— Arm  i arm  og  med  karslegt  svall  tok 
gutarne  i veg  att.  Reinert  hadde  berre  funne 
paa  aa  snu  til  eit  gamalt  stev  aat  Svein,  og 
tenkte  ikkje  meir  paa  det.  Dei  fekk  ogso  snart 

anna  aa  tenkja  paa.  Dei  saag  Hustuft-hestarne 
uppi  bakken  ovanum  bøgarden. 

» Piske  meg,  lat  os  ta  dei  og  rida ! « ropte 
Reinert. 

» Berre  dei  ikkje  spenner, « sa  Ole  Martinus. 

»Aa  haa!  Er  du  rædd  aat  aa  ta  ein  hest 
du?«  ropte  Reinert. 

»Nei  langt  ifraa,  dei  filleøykjerne ! « let  Ole 
Martinus;  — han  sprang  nokre  stig  fyre  hine 
for  rett  aa  syna,  kor  modig  han  var. 

»Aa  nei  . . og  naar  eg  er  med!«  sa  Reinert. 

Dei  var  fælande  forhuga  paa  aa  rida  alle 
saman  og  reiv  av  seg  sokkebandi  til  beisl.  Ole 
Martinus  og  Njæl  skulde  ta  merri  hans  Torstein 
Hustuft.  Reinert  skulde  ta  hesten  hans  Brita- 
Navar.  Dei  nærma  seg  hestarne  med  hjarto 
høgt  i bryst.  Men  i det  same  dei  tvo  kom  burt 
aat  merri,  saag  ho  upp  og  geispa  og  synte  so 
store  tenner,  at  dei  fauk  som  grashoppar  attum 
ein  stein. 

»So,  ver  no  ikkje  krjupar!  ropte  Reinert. 
»Hei  Reinert,  ver  ikkje  rædd  den  fillegampen!« 
skraala  Ole  Martinus  attende;  for  daa  Reinert 
tok  etter  hesten,  gjekk  det  ikkje  betre.  Hesten 
snudde  bakenden  mot  han,  so  han  spratt  hovud- 
stups  yver  ein  brakebusk  og  kom  paa  magen 
millom  tvo  nibbesteinar.  Men  som  kveikt  krut 
for  han  upp  att. 

» Vil  du  spenna  du?  Eg  skal  læra  deg  aa 
staa,  eg ! « kvesste  han.  Han  treiv  ein  svær  paak 

og  skreid  upetter  att.  Men  hesten  skyna  nok 
ikkje  dette  paa  den  maaten,  at  han  skulde  staa 
roleg.  Han  spente  upp,  so  torvorne  fauk  og 
gutarne  fauk  likso  høgt  kvar  sin  veg.  So  sette 
han  i villan  flog  ned  mot  grindi  og  hine  hestarne 
etter.  Og  grindi  — den  hadde  dei  gløymt  aa 
lata  skikkeleg  att,  daa  dei  gjekk  der  forhuga 
paa  ridingi.  Hestarne  rende  beint  igjenom  og 
for  som  ei  fæl  fosserei  nedetter  bøarne  og  aak- 
rarne,  radt  ned  mot  skulehuset.  Der  gav  dei 
seg  til  aa  tvidansa  midt  i ei  fin  ækra.  Kven 
kunde  so  ta  dei  att? 

Dei  modige  gutarne  stod  bleike  og  med 
opne  munnar.  Alle  kunde  vita,  at  dei  hadde 
gjort  dette;  for  folki  nedpaa  garden  hadde  set 
dei  fara  uppetter.  Kva  vilde  so  skulemeistaren 
og  alle  seia  i morgon?  Dei  minste  var  graaten 
nær  og  vilde  at  dei  skulde  springa  ned  til 
gards  og  seia  det,  fyrr  hestarne  fekk  gjera  endaa 
meir  vondt.  Men  Reinert  og  Njæl  likte  ikkje 
det.  Det  var  so  leitt  og  skamlegt. 

Men  der  kom  dei  paa  raad ! Dei  kunde 
berre  lata  att  grindi  og  brota  hol  i skigarden 
nedanfor.  So  kom  alle  til  aa  tru,  at  hestarne 
hadde  brote  seg  heim  sjølv!  Dei  sprang  ned 
og  fekk  det  gjort  i ein  augneblink.  So  smaug 
dei  som  revar  uppetter  lidi.  Langt  uppe  lurde 
dei  seg  fram  paa  ein  haug  og  saag  ned  att. 

Hustuftmennerne  hadde  endeleg  set  hestarne 
og  kom  uppetter  mot  grindi  med  dei.  Dei  var 

fælt  sinna,  lyddest  det.  Dei  ropte  til  kvarandre 
og  nemnde  skulegutarne.  Men  so  saag  dei 
brota  i skigarden.  Dei  stod  der  med  lange 
nasor  og  tok  til  aa  krusla  og  vøla  han  upp  att. 

Daa  lo  skjelmarne  uppaa  haugen  og  kjende 
seg  fulltrygge.  Det  var  i grunnen  maata,  det 
var  det.  Han  Brita-Navar  gjorde  alltid  slik 
snut,  so  snart  dei  trødde  med  halve  foten  burt 
paa  bøen  hans.  »Men  no  kan  han  skjenna  paa 
hestarne  med  den  skakke  kjeften  sin ! « sa  han 
Njæl.  Dette  totte  dei  var  so  løgje,  at  dei  laag 
flate  millom  tuvorne  og  lo. 


4-  €i  papirftysa  i anblitet. 

Dagen  etter  var  det  fæle  skraamor  etter 
hestarne  burtanfor  skulehuset.  Heile  ækra  var 
i eit  hakk.  Men  ingen  kunde  seia  noko,  naar 
hestarne  hadde  brote  seg  heim  sjølve. 

Skulemeistaren  visste  det  same  som  dei 
andre  og  nemnde  det  ikkje,  fyrr  dei  kom  inn 
etter  middagstimen.  Han  kom  daa  til  aa  spyrja, 
um  nokon  hadde  skræmt  hestarne  igaar,  sidan 
dei  vart  so  galne. 

Nei  — dei  hadde  ikkje  set  dei  eingong,  lét 
Reinert  og  felagarne  hans.  Dei  var  berre  fælt 
forbina  paa  korleis  det  hadde  gjenge  til,  dei 

ogso. 

Skulemeistaren  gjekk  etter  bøker  og  spurde 

ikkje  meir.  Reinert  og  Njæl  blinka  til  Ole 
Martinus.  Han  blinka  attende.  Men  paa  midt- 
benken  sat  ein,  som  ogso  gaadde  denne  blin- 
kingi.  Det  var  Svein.  Han  sat  med  blanke 
augo  og  raude  kinn.  For  han  visste  noko, 

han  og! 

Daa  hine  gutarne  hadde  jaga  han  fraa  seg 
i gaarkveld,  hefte  han  litt  utved  ein  bekk  og 
vaska  taarorne  av  seg.  So  høyrde  han  ei  fæl 
hestetramping  og  klauv  skræmd  upp  i ein  høg 
stuv  tett  ved.  Og  derfraa  saag  han  alt:  at  dei 
hadde  sett  grindi  opi  og  braut  ned  garden. 
Dei  drøymde  nok  ikkje  mykje  um  det! 

Det  hadde  bronne  i han  radt  fraa  i morgon, 
daa  han  saag  kor  dei  gjekk  der  og  løynska  og 
lo  aat  ustykket  sit.  Han  hugsa,  kor  uvyrne  dei 
hadde  vore  mot  han.  Han  hugsa  slengjestevet. 
Og  no  kunde  han  med  eit  ord  gjeva  dei  att 
for  alt!  So  kunde  dei  faa  læ  ein  annan  laatt. 

Men  nei,  han  vilde  ikkje  seia  noko,  likevel. 
Han  hadde  stridt  hardt  med  seg  sjølv  og  vunne. 
Det  var  so  skamlegt  aa  besa.  Han  fekk  gløyma 
uretten  og  sjaa  aa  verta  til  vens  med  dei  att. 
Skulemeistaren  kom  nok  ikkje  til  aa  spyrja  han 
um  noko  helder  i dag.  Naar  han  so  sidan  for- 
talde  dei  dette,  maatte  dei  vel  faa  god  tru  til 
han  att!  Han  var  so  glad  og  lett  som  han 
ikkje  hadde  vore  paa  lenge. 

Skulemeistaren  hadde  klove  upp  aa  ein 
stol  og  tok  bøker  ned  av  hylla.  Han  bad  ein- 

kvar  koma  og  ta  imot  dei,  og  ingen  var  daa 
svintare  og  viljugare  en  han  Svein.  Daa  visste 
han  ikkje  ordet  av,  fyrr  det  kom  fjukande  noko 
og  raama  han  midt  i andlitet.  Det  var  ein 

blaut,  fæl  klatt  av  samantogge  papir.  Det 

kom  fraa  han  Reinert,  saag  det  ut  til.  Og  der 
sat  heile  fylgjet  hans  og  lo,  so  det  risste. 

Svein  stod  gloheit  og  turka  av  seg,  og 
sinnet  for  i han,  so  det  gjekk  uklaart  for  augo 
hans.  Var  det  sovore  han  skulde  ha  for  han 
hadde  gjenge  her  og  tenkt  berre  godt,  og  tagt 
um  alt?  Alle  dei  gode  tankarne  hans  var  burte 
i ein  blink.  Han  snudde  seg  beint  mot  skule- 
meistaren  og  sa  høgt  og  greitt,  at  han  hadde 
set  noko  i gaarkveld  og  visste  alt  um  hestarne. 

»Eg  bryr  meg  ikkje  um  nokor  tigjing  og 
ljuging  som  dei  andre, « sa  han. 

Det  gjekk  ein  rykk  av  rædsla  gjenom 
gutarne  paa  øvste  benken.  Reinert  for  halv- 
vegjes  upp  med  stygge  minor.  Men  Svein  let 
seg  ikkje  skræma.  Han  var  harm.  Han  for- 
talde  alt  han  hadde  set,  etterkvart  som  skule- 
meistaren  spurde.  So  gjekk  han  roleg  burt  og 
sette  seg  att. 

Skulemeistaren  var  bleik.  Han  gjekk  burt 
til  Reinert  og  spurde  med  laagt  mæle,  um  det 
var  sant  dette. 

»Nei,  han  lyg ! « ropte  Reinert  haas  og 
banna  av  sinne.  Skulemeistaren  stansa  han 
med  eit  slag  i pulten,  so  det  skrall,  og  so  gjekk 


han  beint  ut  etter  eit  langt  ris.  Dei  minste 
av  dei  som  hadde  vore  med  hikstegret  alt  og 
skulda  paa  Reinert  og  Njæl.  Desse  laagna  og 
bleikna  ogso  kalleg,  daa  skulemeistaren  stod 
framfor  dei  med  riset.  Men  so  gjekk  han  fraa 
dei  att  og  lagde  riset  paa  hylla. 

Dei  burde  havt  det  med  det  same,  og  det 
dugeleg,  sa  han.  Men  naar  han  laut  bruka 
riset,  vilde  han  helst  tala  med  foreldri  fyrst  og 
faa  tilsynsmannen  til  aa  vera  med.  Han  hadde 
alltid  gjort  det  fyrr.  Han  vilde  gaa  kringum 
til  dei  i kveld.  So  kunde  dei  vera  visse  paa 
riset  i morgon. 

Det  gjekk  tungt  og  uhuglegt  frametter  resten 
av  dagen,  og  Svein  fekk  stygge  augo  fraa  alle 
kantar.  Men  han  brydde  seg  skitt  um  aa  skjelva 
og  ottast  lenger,  han.  Dei  olme  augo  kveikte 
berre  sinnet  hans  endaa  meir.  Aa  slaa  vaaga 
dei  ikkje,  og  med  vondord  og  hæding  kunde 
det  vel  ikkje  verta  verre  en  det  alt  var.  Men 
dei  var  vel  ikkje  so  modige  paa  dette  helder 
no,  dei  stod  under  riset,  travarne.  No  fekk  dei 
sjaa.  Han  kjende  mest  ei  hemnfull  gleda. 

Det  synte  seg  strakst  i frikvarteret,  at  dei 
hadde  mjukna  no.  Reinert  og  Njæl  gjekk  trutne 
av  illska,  men  korkje  pejka  elder  brukte  unamn. 
Um  kvelden  flaug  dei  tri  grannegutarne  fraa 
han  uppi  vegjerne,  men  vaaga  ingen  annan  ting 
aa  gjera. 

5,  Dei  brenner  upp  riset. 

Morgonen  etter  gjekk  han  ogso  aaleine. 
Grannegutarne  brydde  seg  aldri  um  aa  spyrja 
etter  han  no  og  var  gjengne.  Dei  hadde  vel 
havt  meir  hug  til  aa  vera  heime  i dag,  skjel- 
marne,  men  vaaga  nok  ikkje. 

Med  varsame  stig  nærma  han  seg  skule- 
huset.  Kanskje  tilsynsmannen  alt  var  komen,  so 
dengjingi  skulde  byrja  strakst? 

Nei,  daa  han  kom  inn,  var  berre  skule- 
meistaren  og  borni  der.  Dei  sat  stille  paa  kvar 
sin  plass,  og  alt  byrja  som  vanleg. 

1 middagstimen  laut  Svein  gaa  aaleine  att, 
og  paa  nytt  lag  gjekk  han  der  og  venta  paa 
tilsynsmannen.  Men  skulemeistaren  kom  att 
aaleine  som  ingen  ting  var,  no  ogso. 

Korleis  hekk  dette  i hop? 

Jau,  i frikvarteret  fekk  han  endeleg  greia 
paa  det  av  gjentungarne. 

Skulemeistaren  hadde  i gaarkveld  vore  ned 
til  foreldri  aat  Reinert  og  Njæl.  Men  dei  totte 
ikkje,  at  fantestykki  var  noko  aa  bry  seg  um, 
naar  deira  eigne  ungar  hadde  gjort  dei.  Dei 
lo  berre  aat  slugskapen  deira  og  vart  snubne 
for  dette  drøset  um  ris.  Og  tilsynsmannen  var 
ikkje  heime,  so  det  var  ingi  greia  aa  faa  hjaa 
han  helder.  Det  laut  vera  til  i morgon  med  alt. 

Dagen  etter  fekk  Svein  strakst  vita,  at 
tilsynsmannen  var  komen  heim.  Men  skule- 

meistaren  gjekk  ikkje  etter  han  i dag  helder. 
Alt  gjekk  sin  jamne  gong.  Reinert  og  felagarne 
hans  kunde  berre  leksorne  sine  mykje  betre  og 
bar  seg  finare  en  vanleg. 

Endeleg  fram  paa  ettermiddagen  ein  gong 
slo  han  frampaa  att  um  fantestykket  med  hestarne, 
og  fingra  med  riset.  Han  heldt  ei  lang  skjenne- 
preika  og  fekk  Reinert  og  Njæl  til  aa  lova,  at 
dei  aldri  skulde  gjera  sovore  meir.  So  lagde 
han  riset  paa  hylla  og  tok  ned  bøker.  Reinert 
grein  løynsk  etterpaa.  Daa  skulemeistaren  sidan, 
i frikvarteret,  gjekk  ut,  tok  Reinert  ned  riset, 
braut  det  av  paa  midten  og  slengde  det  i 
omnen. 

»Agta  deg,  han  finn  snart  eit  nytt ! « ropte 
ein  liten  gutunge. 

Reinert  lo  berre  svivyrslegt. 

»Det  skulde  me  verta  svært  rædde!  Kanskje 
nokon  trur  den  turrfisken  vaagar  aa  gjera  os 
noko?« 

»Han  hadde  visst  freista  og  daa;  for  han 
hev  visst  klaa  nok  til  det ! « sa  Ole  Martinus; 
han  maatte  seia  noko  karslegt,  han  og. 

»Han  veit  nok,  kven  som  gjev  han  løn, 
den  tiggaren,  so  han  kan  nok  vera  mjuk!«  sa 
Njæl,  som  var  son  aat  ein  av  dei  rikaste  i 
grendi. 

»Men  kva  skal  so  det  fille  bjørkesveget 
slengja  paa  hyllorne  etter?«  spurde  han  Reinert. 

Det  var  greitt,  at  all  tanke  um  ris  var 
yver  no.  Skulemeistaren  totte  kanskje  synd  um 
dei,  sidan  dei  bar  seg  so  fint.  Elder  kanskje 
det  var  sant  som  dei  sa,  at  han  vaaga  ikkje? 
Det  saag  ut  til  noko  av  kvart.  Dei  gjekk  byr- 
gare  en  nokon  gong.  Men  den  som  ikkje  var 
ferdig  med  denne  soga  so  lett,  det  var  han, 
Svein.  Det  han  hadde  gjort  var  ikkje  so  svint 
gløymt,  um  det  andre  koka  burt.  Aa  nei.  Dei 
hadde  vore  litt  varsame,  so  lenge  dei  stod  under 
riset,  Reinert  og  hine.  Men  no  tok  dei  sin 
mun  att.  Dei  grein  aat  han  verre  en  nokon 
gong  og  jaga  han  fraa  seg  som  ein  hund.  »No 
veit  me  skikkeleg,  kva  det  bur  i den  sleipe 
ungen,  og  skal  agta  os  for  han,«  let  Reinert. 


6.  €tn  apefatt! 

Daa  Svein  kom  aat  skulen  eit  par  dagar 
etter,  var  det  ei  svær  drøsing  ute  og  inne.  Han 
trudde  fyrst  det  var  eitkvart  leitt  um  han  att, 
men  fekk  snart  anna  aa  vita.  Ein  gut  nedanfraa 
sjøen  hadde  stort  nytt  aa  fortelja.  Der  laag  ei 
jægt  nedpaa  fjorden,  og  der  hadde  dei  ein 
apekatt!  Han  hadde  folkeskapnad,  men  var 
haarutt  som  ein  hund,  sa  guten.  Ingen  hadde 
set  slikt  under  fyrr.  Og  han  kunde  gjera  allslags 
kunster.  Guten  hadde  berre  set  han  utpaa 
dekket  i dagmorgon;  men  jægtekaren  hadde 

gjeve  han  lov  til  aa  koma  utpaa  seinare  og 
sjaa  han  skikkeleg.  Og  i middagstimen  kunde 
dei  godt  springa  ned  alle  saman  og  ro  utpaa 
med  jollen.  Men  det  maatte  plent  vera  i dag. 
For  i morgon  vilde  nok  jægtemannen  alt  fara. 

Heile  flokken  var  um  aa  hoppa  upp  av 
spaning  og  gleda.  Dei  sat  berre  og  kviskra  og 
var  urolege  frametter  heile  fyremiddagen. 

»Men  hev  han  ikkje  fæle  klør  og  er  spelegr« 
spurde  ein  gjentunge,  ein  gong  skulemeistaren 
var  utum  døri. 

Det  visste  ikkje  guten  so  skileg.  Men  han 
Reinert  visste  greia,  han. 

»Klør  ja ! « sa  han,  »jau  det  er  nok  ikkje 
fritt,  det.  Dei  fær  finna  det  i Australia  det, 
der  han  liver  vill.  Han  stikk  armarne  inn 
gjenom  vindaugo,  tek  ungarne  or  vogga  med 
klørne  som  paa  ein  gaffel  og  ét  dei  upp  i ein 
javs.« 

»Uh,  nei  eg  torer  ikkje  vera  med  paa  jægti!« 
let  gjentungarne.  Men  av  dei  blanke  augo  var 
det  altfor  lett  aa  sjaa,  likevel,  at  det  gildaste  i 
verdi  var  aa  koma  paa  jægti. 

Daa  det  endeleg  var  middag,  gav  surne  seg 
tid  til  aa  eta  eit  par  bit,  surne  ikkje.  Skor  og 
sokkar  reiv  dei  av  seg,  so  dei  fauk.  Og  i veg 
bar  det  — Svein  midt  i flokken,  so  glad  og 
forhuga  som  nokon.  Men  fyrr  han  visste  ordet 
av,  saag  han  ein  neve  framfor  nasa  si.  Det  var 
han  Reinert  som  hadde  snutt  seg  mot  han. 

»So  du  trur  me  vil  ha  deg  ogso  med!«. 
ropte  han  og  storskjekkte. 

Svein  stokk,  men  manna  seg  strakst  upp  att. 

»Eg  spør  ikkje  deg  um  aa  gaa  til  sjøs. 
Du  eig  ikkje  vegen  meir  en  eg ! « kvesste  han. 

»Ja  ja;  — men  eg  skal  vita  raad  kor  som 
er,  eg ! « ropte  Reinert.  »Eg  skal  halda  deg  her, 
til  alle  er  komne  langt  undan,  og  so  laupa  fraa 
deg,  skarveunge.  So  skal  me  ro  fraa  land,  fyrr 
du  kjem,  so  du  ikkje  fær  sjaa  nokon  ting ! « 

Vatnet  sprang  fram  i augo  hans  Svein. 
Han  sprang  paa  berre  livet  nedyver.  Men 
Reinert  hadde  snart  kloi  i han  att. 

»Aa,  kan  han  ikkje  faa  vera  med?«  spurde 
nokre. 

»Nei!«  sa  Reinert.  Han  bau  dei  største 
aa  leia  dei  minste  millom  seg,  og  av  stad  for 
dei.  Svein  ylte,  beit  og  sparka.  Men  ingen 
ting  hjelpte.  Magti  raadde.  Daa  flokken  var 
komen  langt  or  syne,  slepte  Reinert  han  ende- 
leg  og  sette  av  stad  paa  sjumilstyvlar.  Aa  laupa 
etter  no  gagna  ikkje.  Svein  slengde  seg  ned 
og  ylte. 

Daa  han  langt  um  lenge  ikkje  orka  aa 
graata  lenger,  grov  han  seg  upp  aat  skulehuset 
og  tok  bøkerne  sine.  Han  vilde  upp  til  Hustuft 
og  fortelja  alt  med  skulemeistaren.  So  vilde 
han  gaa  heim  og  aldri  koma  her  meir.  Skule- 
meistaren fekk  seia  kva  han  vilde;  dette  heldt 

han  aldri  ut  lenger.  Han  tvinga  fram  graaten 
att,  so  han  skulde  sjaa  rett  fæl  ut. 

Men  daa  han  kom  upp  til  Hustuft,  hadde 
skulemeistaren  nettupp  lagt  seg  til  aa  kvila 
middag,  og  det  vart  lenge  aa  venta.  Svein 
hadde  fenge  hovudverk  av  graaten  og  vart  snart 
lei.  Han  bad  husfolki  seia,  at  han  hadde  vorte 
sjuk,  og  gjekk  so  sin  veg.  Han  fekk  tala  med 
skulemeistaren  ein  annan  gong. 

— Heime  hadde  han  ikkje  sagt  noko  um 
alle  desse  leie  skulesogorne  enno.  Han  hadde 
støtt  vona,  at  det  snart  skulde  godna  seg  att. 
Men  no  laut  han  upp  med  det.  Han  fortalde 
alt  saman  med  rennande  taaror  til  mor  si. 

Ho  var  snild  som  alltid;  ho  totte  svært 
synd  um  han  og  var  vond  paa  dei  uvyrne 
gutarne.  Ho  gjekk  jamvel  etter  ei  smørkringla 
aat  han.  Men  at  det  var  so  tungt,  at  han  ikkje 
fekk  sjaa  apekatten  — det  skyna  ho  ikkje. 

»Ein  apekatt-trave,  er  det  noko?«  sa  ho. 
»Det  er  ingen  ting,  det,«  sa  ho.  Og  daa  han 
slo  paa,  at  han  ikkje  vilde  aat  skulen  meir, 
spurde  ho,  um  han  var  styven. 

»Du  skal  sjaa  det  vert  godt  att  alt  saman 
i morgon,«  sa  ho.  »Naar  dei  ikkje  vaagar  aa 
slaa  deg,  skal  du  aldri  bry  deg  um  litt  uvyre- 
skap«  — sa  ho.  Det  var  greitt,  at  ho  heldt 
alt  for  berre  furteskap,  ho. 

Han  gjekk  surmulen  fraa  henne.  Han  fekk 
sjaa  aa  faa  dei  til  aa  skyna  det  i morgon;  for 

aat  skulen  vilde  han  ikkje  meir.  Og  skikkeleg 
bra  att  vart  det  aldri  meir  her  i verdi  — det 
visste  han  det. 

— Morgonen  etter  maatte  mori  ropa  dei 
fem  gongerne,  fyrr  ho  fekk  Svein  or  sengi;  og 
so  kom  han  med  det  same  som  i gaarkveld : 
han  vilde  ikkje  aat  skulen.  Det  hjelpte  ikkje, 
korleis  ho  talde  for  han.  Ho  laut  ut  og  seia 
det  til  faren.  Daa  han  høyrde,  at  guten  fann 
paa  dette  berre  for  ein  apekatt  og  sovore,  gjekk 
han  beint  inn  og  trødde  i golvet. 

»Er  det  ris  som  vantar?«  spurde  han. 

Nei,  ikkje  nettupp  det  helder;  av  stad  laut 
Svein  i ein  fart. 

1 skulen  hadde  dei  hundrad  ting  aa  røda 
um  i dag.  Apekatten  var  soleis  og  soleis,  so 
det  var  ikkje  ende  paa  det.  Han  skjekkte  so 
fælt,  naar  ein  gav  han  tobak;  og  han  hadde 
so  nære  som  eit  haar  bite  øyra  av  han  Nilsa- 
Hans  Ola!  Og  han  hadde  meir  og,  jægtekaren. 
Han  hadde  eit  skjoldpaddeskal,  ei  peparkvern, 
steinbitar  i eit  fat  og  ein  trompet!  — slike  løg- 
lege  dyr,  som  Svein  snautt  hadde  høyrt  gjete 
fyrr,  di  helder  set. 

Det  skulde  magt  til  aa  halda  graaten  nede 
i dag  og. 

Det  var  laurdag  i dag,  og  dei  fekk  gaa 
heim  ved  middagstid.  No  var  det  ingen  ting  i 
vegen  for  aa  klaga  seg  for  skulemeistaren.  Men 


Guten  som  sagde  sant. 


I 29 


kva  nytta  det  no,  naar  foreldri  jaga  han  aat 
skulen  likevel? 

Nei  . . han  fekk  nok  tia  og  finna  seg  i 
alt  som  vanleg,  han.  Han  seig  tungt  og  seint 
uppetter.  Dei  andre  tri  var  sprongne  ned  til 
sjøs  og  vilde  vera  med  Reinert  og  Njæl  og  fiska. 

Det  var  han  som  tenkte,  at  det  ikkje  kunde 
verta  verre  en  det  alt  var,  den  gongen  han 
fortalde  det  um  hestarne ! Aa  jau,  det  var 
vent!  Det  kunde  alltid  ha  snutt  seg  att  daa. 
Men  no  var  alt  so  flokutt,  at  han  ikkje  augna 
ende  paa  det. 

— So  var  det  skule  att  og  graaver  um 
maandagen.  Hendingarne  i fyrre  vika  tok  en- 
deleg  til  aa  verta  gamle  no.  Ingen  kalla  han 
med  utnamn  lenger,  og  gjentungarne  og  dei 
minste  gutarne  var  fullt  snilde  att.  Men  eitt 
stod  fast:  han  fekk  aldri  vera  med  dei  største 
gutarne  som  fyrr,  naar  dei  hadde  noko  moro 
for  seg  sjølv.  Han  var  og  vart  utstøytt  der. 
Og  so  lenge  det  varde,  var  det  ikkje  rett  hug- 
nad i noko;  for  det  var  dei  som  fann  paa  gil- 
daste  moroi. 

— I fritimen  jaga  dei  fraa  seg  alle  dei 
minste  gutarne  ogso.  So  var  dei  burte  lenge 
og  væl,  so  ingen  høyrde  ein  knyst  til  dei.  Eit 
par  dagar  etter  gjorde  dei  like  eins,  og  dei  var 
svært  løyndomsfulle  i fristunderne. 

Dagen  etter,  torsdagen,  freista  Svein  aa  lura 
seg  etter  dei  burti  bakkarne.  Men  dei  passa 

paa  som  revar  og  jaga  han  fraa  seg.  Det  saag 
ut  til,  at  dei  hadde  noko  sers  for  seg.  — I 
frikvarteret  etterpaa  trilla  det  eit  stort  eple  ut 
or  lomma  hans  Njæl.  Han  treiv  det  svint  att 
og  sa,  at  han  hadde  kjøpt  det  uppaa  Hustuft. 
Men  Svein  gaadde,  at  han  og  Reinert  blinka 
til  kvarandre  med  det  same. 


7*  St>etn  gjeng  i tanfar. 

Svein  var  paa  heimveg  um  kvelden,  aaleine 
som  vanleg  no.  Han  gjekk  og  grunna  djupt, 
djupt. 

Svein  var  ikkje  den  som  hadde  havt  det 
mykje  med  aa  grunna  paa  lagnaden  sin  fyrr. 
Sorg  og  gleda  var  umskifte  so  svint  og  lett  som 
sol  og  regn  paa  ein  vaardag.  Det  eine  var 
gløymt,  daa  det  andre  byrja.  Men  denne  mot- 
burden  var  so  drjug,  at  han  til  slutt  ikkje  kunde 
anna  en  tenkja  etter.  Snart  tvo  vikor  var 
gjengne  no,  sidan  dette  tok  til,  og  alt  han 
hadde  vore  ute  for  fyrr  var  berre  smaating  mot 
dette.  Han  tok  til  aa  spyrja,  kva  det  kom  seg 
av,  alt  dette.  Og  det  var  snart  gjort  aa  finna  ut 
det.  Siste  gongen  han  erte  upp  gutarne  mot 
seg,  var  det  vel  mest  av  sinne,  sidan  dei  var 
so  uvyrne.  Men  det  som  hadde  gjort  dei  so 
vonde  og  drege  alt  hitt  etter  seg,  var  det,  at 
han  ikkje  vilde  ljuga  den  gongen  um  kartet. 

Det  skulde  vera  so  spelegt,  medan  ærlegdom 
varde  lengst.  Det  hadde  han  trutt  den  kvelden 
han  var  i knipa  under  Svartehellaren,  og  so 
hadde  han  lova  aa  seia  sant  alltid. 

Han  kunde  korkje  lesa  elder  sitja  roleg 
den  kvelden.  For  daa  han  var  komen  til  dette, 
kom  det  eit  nytt,  leitt  spursmaal. 

Alle  dei  andre,  som  ikkje  var  so  rædde 
for  kva  dei  sa  elder  gjorde  — dei  hadde  havt 
det  berre  gildt  heile.  tidi.  Det  vart  nok  tala 
um  ris  av  og  til;  men  ingen  vaaga  aa  gjeva 
dei  det. 

Han  derimot,  som  hadde  halde  lovnaden 
sin,  hadde  ikkje  havt  anna  en  ulukka. 

Men  kor  vart  det  so  av  det  drøset,  at  det 
var  so  godt  aa  vera  sann? 

Kunde  han  ikkje  havt  det  likso  gildt  som 
hine  heile  tidi,  dersom  han  hadde  gjort  som  dei? 

Det  fekk  til  slutt  sinne  og  argskap  til  aa 
koka  upp  i guten,  dette  spursmaalet.  For  sva- 
ret var  altfor  greitt. 

Det  var  dei  styvingarne  som  var  ærlege, 
som  fekk  svia  for  det,  det  var  sanningi.  Det 
andre  dei  hadde  smurt  i han  var  tøys  og  tull. 
Det  var  nok  so,  at  det  gjekk  ille  for  han  den 
kvelden  under  Svartehellaren  ; men  var  det  anna 
en  slumpehøve?  Hadde  dei  vore  tvo  um  paa- 
funnet  med  leksa,  so  hadde  dei  ikkje  kome  i 
nokor  knipa.  Elder  um  han  hadde  sagt  ei  slu- 

gare  lygn,  so  skulemeistaren  ikkje  hadde  fenge 
nokor  mistru? 

Daa  han  var  komen  til  aa  sjaa  det  paa 
den  maaten,  tok  aatferdi  hans  Reinert  og  hine 
gutarne  ogso  til  aa  sjaa  annleis  ut.  Kanskje 
han  slett  ikkje  hadde  havt  so  stor  retten  til  aa 
skulda  dei  for  vondskap?  Kunde  dei  anna  en 
verta  sinna,  naar  han  gjekk  der  ag  vaasa  um 
allslag?  Dei  var  ikkje  verre  mot  han  en  mot 
andre  fyrr.  Jamvel  han  Reinert  var  berre 
snild  daa. 

Men  naar  det  hekk  soleis  saman,  so  visste 
han  ogso,  kva  han  vilde.  Meir  en  lenge  nok 
hadde  han  vore  tosk  no.  Trongst  dei  fleire 
gonger,  so  skulde  han  ljuga,  um  det  so  var  fem 
gonger  paa  rad,  det  lova  han.  Rakkaren 
skulde  vera  raud  og  stakarsleg.  Han  bles  aat 
all  otten.  Han  skulde  gjerne  ljuga,  um  det 
ikkje  eingong  trongst.  Ljuga  for  berre  moro. 
Og  naar  Reinert  og  hine  saag,  at  han  var  so 
god  som  dei,  so  maatte  dei  vel  ein  gong  verta 
snilde  att  og?  Han  augna  endeleg  ei  von  til 
soning,  der  det  fyrr  hadde  vore  berre  svart ; og 
kanskje  det  alt  i morgon  den  dag  kunde  verta 
ei  raad  til  aa  syna  dei  den  gode  viljen  sin. 

Han  var  ikkje  lenger  so  radt  uvitande  um 
kor  dei  for,  naar  dei  lurde  seg  burt  um  dagarne. 
Han  hadde  havt  ein  mistanke  um  det  heile  tidi ; 
men  sidan  Njæl  miste  det  eplet  i dag,  kjende 
han  seg  viss.  Dei  var  nok  av  paa  eplenasking, 

og  det  kunde  ikkje  vera  nokon  annan  stad  en 
uti  nyhagen  hans  Torstein  Hustuft,  utunder 
bjørkeliderne.  Der  var  mykje  eple  i aar,  og 
ingen  stad  var  det  lettare  aa  vaaga  seg  til. 
Der  var  skog  og  haugar  paa  alle  kantar  og  eit 
heilt  stykke  fraa  folk.  Gjekk  dei  no  der  i mor- 
gon  og,  so  kunde  han  berre  lura  seg  etter  og 
koma  beint  yver  dei.  Daa  vart  dei  nøydde  til 
aa  be  han  aa  tia,  og  han  kunde  med  eit  slag 
syna,  at  han  var  aa  lita  paa ! 


8,  €pletjur»arrte. 

Dagen  etter  gjekk  Svein  med  skygge  augo 
og  berre  venta  paa  middagstimen.  Berre  dei 
no  vilde  gaa  der  i dag  og!  Jau,  det  laga  seg. 
Dei  tok  til  aa  kviskra  strakst  dei  var  komne 
ut  — burte  var  dei. 

Svein  var  ikkje  fri  han  fekk  hjartebanking, 
daa  det  bar  til  stykket.  Men  han  døyvde  det 
manneleg  ned.  No  maatte  han  passa  paa.  Betre 
tilføre  vart  det  aldri.  Han  smatt  nedetter  bu- 
skarne  og  stakk  snart  hovudet  framfor  ein 
hatlerunne  utved  aplarne. 

Jau  der  var  dei!  Han  hadde  ikkje  misteke 
seg.  Dei  var  nok  nettupp  komne,  dei  og.  Dei 
nærma  seg  hagen  med  ljodlause  stig. 

Han  var  komen  fraa  ein  annan  kant  en 
dei,  og  buskarne  var  tette  her,  so  dei  hadde 
ikkje  set  han  enno.  Han  gjekk  ikkje  fram  strakst 
helder.  Han  vilde  fyrst  sjaa,  at  dei  tok  eple; 
daa  var  det  uraad  for  dei  aa  negta  noko. 
Aplarne  var  store  og  høge,  so  dei  rokk  ikkje 
uppi  med  paakar  (det  var  gamle  suraplar,  som 
var  pota  i).  Dei  laut  klyva  uppi,  og  der  var 
Reinert  og  Njæl  alt  uppi  ein  topp  og  risste,  so 
det  klaska. 

No  maatte  han  fram.  Han  tok  til  aa 
smjuga  ut  fraa  busken.  Men  nettupp  i det 
same  var  det  som  det  tusla  i buskarne  strakst 
burtanfor  og.  Han  saag  seg  forbina  i kring  . . 
der  skrimsla  han  ein  hund  og  tvo  vaksne  menn 
gjenom  lauvet.  Det  var  skulemeistaren  og  Tor- 
stein Hustuft! 

Det  gjekk  som  ein  heit  sturt  yver  han. 
Han  kraup  saman  som  eit  nysta  bakum  busken 
og  skyna  alt  i ein  blink.  Dei  maatte  ha  fenge 
mistanke  dei  ogso,  og  kom  no  og  lurde  seg 
yver  tjuvarne!  Og  skulde  dei  no  uppdaga  han 
og!  Kva  hjelpte  det  daa,  at  han  var  skuldlaus, 
naar  dei  fann  han  her?  Han  skalv  og  vaaga 
ikkje  aa  sjaa  upp  med  eit  halvt  auga. 

Det  heldt  paa  aa  tusla  der  burte  og  kom 
liksom  næmare  og  næmare.  1 kvar  augne- 
blinken  kunde  dei  sjaa  han  . . . elder  hunden 
faa  veret  av  han  og  kasta  seg  yver  han  med 

eit  yl.  Og  han  som  no  kunde  ha  sote  trygg 
heime  i skulehuset  som  fyrr  . . aa! 

Det  var  sistpaa  so  fælt,  at  han  laut  pusta 
ut  og  sjaa  upp  . . daa  var  hunden  og  mennerne 
komne  mykje  lenger  burt  og  kom  or  syne 
bakum  buskarne.  So  braut  det  laust  med 
gjøying  og  rop  — tjuvarne  vart  tekne,  og  han 
var  berga! 

Dirrande  krabba  han  fraa  busk  til  busk 
nedetter.  So  sette  han  av  stad  i vilt  laup,  til 
han  var  komen  langt,  langt  inn  paa  hin  kan- 
ten av  skulehuset.  Der  slengde  han  seg  ti! 
slutt  mest  kjøvd  ned  paa  marki. 

Ein  halv  times  tid  etter  kom  han  smju- 
gande  upp  aat  skulehuset,  liten  og  still.  Han 
raaka  nokre  av  dei  minste  gutarne  utanfor,  og 
fekk  vita  korleis  det  stod  til.  Skulemeistaren 
og  tilsynsmannen  og  Torstein  var  inne  med 
gutarne,  som  var  tekne.  Han  Torstein  var  so  vond 
at  han  vilde  klaga  foreldri,  dersom  dei  slapp  for 
refsing  no.  Attaat  at  dei  hadde  teke  eple  hadde 
dei  brote  ned  mange  av  dei  beste  greinerne, 
elder  slege  dei  ned  med  paakar.  Det  um 

hestarne  hadde  han  ogso  fenge  vita  og  fleire 
ting  med. 

Skulemeistaren  trega  paa,  at  han  hadde 
late  dei  sleppa  so  lett  sist,  hadde  han  sagt,  og 
han  hadde  nettupp  henta  inn  ris.  Der  var 

ogso  sent  bod  etter  foreldri  aat  Reinert  og 
Njæl.  Det  var  berre  dei  dei  no  venta  paa. 


Smaagutar. 


Ji6 

Svein  vaaga  ikkje  aa  sjaa  nokon  i augo, 
med’  dei  fortalde.  Denne  gongen  vart  det  nok 
anna  en  drøs  av!  Og  so  nære  som  han  sjølv 
hadde  vore  til  aa  koma  upp  i alt  dette!  Han 
var  so  underleg  i blodet  enno,  at  han  smaug 
langt  ned  i buskarne  og  gjøymde  seg  att. 
Han  vilde  ikkje  høyra  paa,  naar  dei  vart  dengde. 


9*  2Tet  fyart  trega  tffje. 

Dagen  etter  var  dei  største  gutarne  enno 
kalleg  hirne  og  skamfulle  etter  hendingi  igaar. 
No  kunde  han  læ  aat  dei,  um  han  vilde.  No 
var  det  ikkje  han  som  hadde  forraadt  dei.  Men 
han  lo  ikkje  aat  nokon.  Han  var  for  lukkeleg 
til  det  i dag.  Gleda  yver  at  han  so  væl  var 
ut-or  alt  dette,  fyllte  han  med  godleik  mot  all 
verdi. 

Det  var  laurdag  i dag,  og  skulen  skulde 
slutta  for  ei  tid.  Daa  dei  var  paa  heimveg, 
kom  han  Torstein  Hustuft  og  ropte  paa  Svein. 
Han  tok  honom  med  inn  i heimehagen.  Han 
skulde  faa  eple,  sidan  han  ikkje  hadde  vore 
med  hine  paa  alle  fantestykki  deira,  sa  han. 
»Skulemeistaren  hev  fortalt  so  mykje  um  deg,« 
sa  han. 

Svein  vart  so  underleg  ved,  at  han  kunde 

mest  ikkje  svara.  So  skulemeistaren  hadde 
gaatt  alt  dette,  likevel?  — Han  fekk  so  mange 
eple  han  kunde  ha  i lommarne,  og  i niste- 
tina med. 

Paa  fjukande  spranget  for  han  uppetter, 
til  han  naadde  att  Ole  Martinus,  Tore  og 
Tjærand.  Det  fyrste  han  daa  gjorde  var  aa 
gjeva  dei  med  seg  av  epli.  Han  læst  som  han 
aldri  hugsa  det  som  var  hendt  igaar,  og  dei 
nemnde  ikkje  det  som  yar  hendt  fyrr.  So  gjekk 
det  som  av  seg  sjølv,  at  dei  vart  fullgode  vener 
att  som  fyrr. 

Dei  kom  upp  i eit  svært  goddrøs  og  vart 
samde  ura  at  dei  i morgon  skulde  gaa  til 

skogs  og  henta  neter.  Radt  uppunder  Kvita- 
fjellet  i den  store  hatlelidi.  Og  vera  der  heile 
dagen.  — Svein  var  so  glad,  at  han  gjekk 

berre  og  lo. 

Uppved  Svartehellaren  sette  dei  seg  til  aa 
kvila  eit  bil.  Det  var  solskin  i dag  og  fint  og 
ljost  alle  stader.  Jamvel  innunder  heilåren  var 
det  ljost.  Det  glima  i det  svarte  berget  og  i 
den  grøne  mosen,  som  hekk  full  av  dropar. 

Og  der  lenger  nede  stod  bjørkestuven,  som  han 
var  i den  kvelden ; han  stod  der  so  ljos  og 

lavande  haustgul  i solskinet. 

Svein  hadde  med  eit  vorte  so  still  og 
tankefull.  Bjørki  og  heilåren  minte  honom  so 
livande  um  den  kvelden ; han  hugsa  den  fæle 

knipa  han  var  i,  og  lovnaden  som  hadde  drege 
so  mykje  etter  seg.  Og  han  tenkte  med  seg 
sjølv  ...  nei  han  tenkte  ikkje  noko  so  skileg. 
Alle  dei  arge  tankarne  han  hadde  gjenge  med 
for  eit  par  dagar  sidan,  var  berre  so  underleg 
burtkomne  etter  hendingarne  igaar.  Og  han 
ynskte  ikkje  aatferdi  si  sidan  den  kvelden  so 
radt  umgjord  — likevel. 


